**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**6 ДУГААР САРЫН 17-НЫ ӨДӨР /ПҮРЭВ ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:***  | 1-86 |
| ***2*** | ***Хуралдааны дэлгэрэнгүй тэмдэглэл:*** | 87- |
|  | 1.”Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл /Засгийн газар 2021.05.25-ны өдөр өргөн мэдүүлсэн, хэлэлцэх эсэх/ | 87-158 |
| 2.“Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төсөл | 158-159 |
| **3** | 3.Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021.05.12-ны өдөр өргөн мэдүүлсэн, хэлэлцэх эсэх/ | 159-182 |
|  | 4.“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төсөл /Улсын Их Хурлын гишүүн Г.Тэмүүлэн нарын 3 гишүүн 2021.05.19-ний өдөр өргөн мэдүүлсэн, хэлэлцэх эсэх/ | 182-193 |
|  | 5.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл /Улсын Их Хурлын гишүүн Ц.Мөнхцэцэг нарын 3 гишүүн 2020.09.18-ны өдөр өргөн мэдүүлсэн, хэлэлцэх эсэх/ | 193-199 |
|  | 6.“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төсөл /Засгийн газар 2020.06.15-ны өдөр өргөн мэдүүлсэн, хэлэлцэх эсэх/ | 199-208 |
| **7** | 7.Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газраас 2018.03.26-ны өдөр өргөн мэдүүлсэн, анхны хэлэлцүүлэг, үргэлжилнэ/ | 208-288 |

***Монгол Улсын Их Хурлын 2021 оны хаврын ээлжит чуулганы***

***6 дугаар сарын 17-ны өдөр /Пүрэв гараг/-ийн***

***нэгдсэн хуралдааны товч тэмдэглэл***

 Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Нийгмийн бодлогын байнгын хорооны дарга М.Оюунчимэг, Хууль зүйн байнгын хорооны дарга С.Бямбацогт, Улсын Их Хурлын гишүүн Ш.Адьшаа, Н.Алтанхуяг, Ё.Баатарбилэг, Ж.Бат-Эрдэнэ, С.Бямбацогт, Ж.Ганбаатар, С.Ганбаатар, Х.Ганхуяг, Г.Дамдинням, Б.Жавхлан, Л.Мөнхбаатар, Ц.Мөнх-Оргил, Х.Нямбаатар, Б.Пүрэвдорж, Б.Саранчимэг, Ж.Сүхбаатар, Г.Тэмүүлэн, Ч.Ундрам, Л.Энх-Амгалан нар “Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 43 гишүүн цахим хуралдааны программын ирцэд бүртгүүлж, 57.3 хувийн ирцтэйгээр хуралдаан 10 цаг 00 минутад Төрийн ордны “Их хуралдай” танхимд эхлэв.*

*Чөлөөтэй: Ц.Даваасүрэн, У.Хүрэлсүх;*

*Тасалсан: Ц.Туваан;*

*Хоцорсон: Ц.Анандбазар-10 минут, Г.Ганболд- 10 минут, Н.Наранбаатар- 5 цаг, Д.Өнөрболор-1 цаг, Ч.Хүрэлбаатар-10 минут, Д.Цогтбаатар-10 минут, Ж.Эрдэнэбат-10 минут.*

 Улсын Их Хурлын дарга Г.Занданшатар Улсын Их Хурлын гишүүн Н.Энхболд нарын 6 гишүүн 2016 оны 4 дүгээр сарын 08-ны өдөр Улсын Их Хуралд өргөн мэдүүлсэн Монгол Улсын Гадаад харилцааны тухай хуулийн төслөө татан авах тухай албан бичгийг Улсын Их Хуралд ирүүлснийг уншиж танилцуулав.

Монгол Улсын Их Хурлын чуулганы хуралдааны дэгийн тухай хуулийн 20 дугаар зүйлийн 20.3-т заасны дагуу хууль санаачлагч төслөө татан авсанд тооцлоо./10:05/

Улсын Их Хурлын дарга Г.Занданшатар 6 дугаар сарын 14-ний өдөр төрсөн өдөр нь тохиосон Улсын Их Хурлын гишүүн Ухнаагийн Хүрэлсүх, 6 дугаар сарын 19-ний өдөр төрсөн өдөр нь тохиох Улсын Их Хурлын гишүүн Хассуурийн Ганхуяг нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.

***Нэг.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл*** */Засгийн газар 2021.05.25-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Байгаль орчин, аялал, жуулчлалын сайд Н.Уртнасан, Гадаад харилцааны сайд Б.Батцэцэг, Улсын Их Хурлын гишүүн, Сангийн сайд Б.Жавхлан, Хүнс, хөдөө аж ахуй, хөнгөн үйлдвэрийн сайд З.Мэндсайхан, Батлан хамгаалахын сайд Г.Сайханбаяр, Барилга, хот байгуулалтын сайд Б.Мөнхбаатар, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Зам, тээврийн хөгжлийн сайд Л.Халтар, Уул уурхайн сайд Г.Ёндон, Хөдөлмөр, нийгмийн хамгааллын сайд А.Ариунзаяа, Эрчим хүчний сайд Н.Тавинбэх, Эрүүл мэндийн сайд С.Энхболд, Соёлын сайд Ч.Номин, Үндэсний хөгжлийн газрын дарга Х.Батжаргал, мөн газрын дэд дарга Б.Дөлгөөн, Хөгжлийн бодлого, төлөвлөлтийн хэлтсийн дарга С.Сюзанна, Засгийн газрын Хэрэг эрхлэх газрын Бодлого, төлөвлөлтийн газрын дарга П.Зохихсүрэн нар “Их хуралдай” танхимаас, Улсын Их Хурлын гишүүн, Хууль зүй, дотоод хэргийн сайд Х.Нямбаатар цахимаар тус тус оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ц.Баянмөнх, Бад.Баярмаа, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Улсын Их Хурлын гишүүн, Хууль зүй, дотоод хэргийн сайд Х.Нямбаатар цахимаар, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Ганхуяг “Их хуралдай” танхимаас тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, С.Чинзориг, С.Одонтуяа, Х.Баделхан, Ё.Баатарбилэг, Б.Энхбаяр, Д.Ганбат, Б.Баттөмөр, С.Ганбаатар, Ж.Батжаргал, Х.Ганхуяг, Д.Батлут, О.Цогтгэрэл, М.Оюунчимэг, Ч.Ундрам, Ж.Сүхбаатар, П.Анужин, Ж.Бат-Эрдэнэ, Т.Доржханд, Б.Дэлгэрсайхан, Х.Булгантуяа нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Хөдөлмөр, нийгмийн хамгааллын сайд А.Ариунзаяа, Барилга, хот байгуулалтын сайд Б.Мөнхбаатар, Зам, тээврийн хөгжлийн сайд Л.Халтар, Уул уурхайн сайд Г.Ёндон, Байгаль орчин, аялал, жуулчлалын сайд Н.Уртнасан, Эрүүл мэндийн сайд С.Энхболд, Үндэсний хөгжлийн газрын дарга Х.Батжаргал, Засгийн газрын Хэрэг эрхлэх газрын Бодлого, төлөвлөлтийн газрын дарга П.Зохихсүрэн нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн С.Бямбацогт, Ж.Мөнхбат, Ц.Сэргэлэн, Д.Ганбат, Ж.Батжаргал, Н.Алтанхуяг, С.Чинзориг, Т.Доржханд, Б.Бат-Эрдэнэ, Н.Энхболд, Б.Дэлгэрсайхан, Ж.Чинбүрэн нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Г.Занданшатар:** Байнгын хорооны саналаар “Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийгүзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 45

 Татгалзсан: 23

 Бүгд: 68

 66.2 хувийн саналаар Байнгын хорооны санал дэмжигдлээ.

“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийгүзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 14 цаг 20 минутад хэлэлцэж дуусав.*

***Хоёр****.****“Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Ц.Баянмөнх, Бад.Баярмаа, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Улсын Их Хурлын дарга Г.Занданшатар “Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төслийг танилцуулав.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

**Г.Занданшатар**: “Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төслийг баталъя гэсэн санал хураалт явуулъя.

Зөвшөөрсөн: 48

 Татгалзсан: 20

 Бүгд: 68

 70.6 хувийн саналаар тогтоол батлагдлаа.

 Улсын Их Хурлын дарга Г.Занданшатар “Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./14:24/

*Уг асуудлыг 14 цаг 25 минутад хэлэлцэж дуусав.*

***Гурав.Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.05.12-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, шинжээч Н.Жамъянхүү, Монголбанкны дэд ерөнхийлөгч Г.Энхтайван, Монголбанкны дэргэдэх Санхүүгийн мэдээллийн албаны дарга Б.Батбаатар, Санхүүгийн зохицуулах хорооны орон тооны гишүүн бөгөөд хорооны дэд дарга Н.Хүдэрчулуун, мөн хорооны Хууль, эрх зүйн хэлтсийн референт Ж.Мөнх-Оргил, ахлах мэргэжилтэн Р.Цэвэлмаа нар “Их хуралдай” танхимаас, Монголбанкны Ерөнхийлөгчийн хуулийн зөвлөх Б.Гантуяа, Сангийн яамны Санхүүгийн бодлогын газрын Санхүүгийн зах зээл, даатгалын хэлтсийн мэргэжилтэн Б.Содбайгаль нар цахимаар тус тус оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Л.Батмөнх, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн үзэл баримтлалын талаар илтгэлийг Улсын Их Хурлын гишүүн, Хууль зүй, дотоод хэргийн сайд Х.Нямбаатар, хуулийн төслийг хэлэлцэх эсэх талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Ганхуяг нар “Их хуралдай” танхимаас тус тус танилцуулав.

 *Улсын Их Хурлын дэд дарга Т.Аюурсайхан 14 цаг 33 минутаас хуралдааныг даргалав.*

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Н.Алтанхуяг, Б.Бат-Эрдэнэ, Б.Баттөмөр, Н.Учрал, С.Чинзориг, Ч.Ундрам, Ж.Сүхбаатар, Н.Энхболд, Т.Доржханд нарын тавьсан асуултад Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга Б.Баасандорж, мөн яамны Хууль зүйн бодлогын газрын дарга П.Сайнзориг, Монголбанкны дэд ерөнхийлөгч Г.Энхтайван нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Н.Учрал, Т.Доржханд нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Т.Аюурсайхан:** Байнгын хорооны саналаар Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүдийгүзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 38

 Татгалзсан: 31

 Бүгд: 69

 55.1 хувийн саналаар Байнгын хорооны санал дэмжигдлээ.

Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүдийгүзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 15 цаг 40 минутад хэлэлцэж дуусав.*

***Дөрөв.“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төсөл*** */Улсын Их Хурлын гишүүн Г.Тэмүүлэн нарын 3 гишүүн 2021.05.17-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Засгийн газрын Хэрэг эрхлэх газрын Бодлого, төлөвлөлтийн газрын дарга П.Зохихсүрэн, Хөдөлмөр, нийгмийн хамгааллын яамны Хүн амын хөгжлийн газрын дарга С.Тунгалагтамир, мөн яамны Гэр бүлийн бодлогын хэрэгжилтийг зохицуулах газрын дарга Н.Баярмаа, Үндэсний хөгжлийн газрын дарга Х.Батжаргал, Үндэсний аюулгүй байдлын зөвлөлийн Стратеги судлалын хүрээлэнгийн Нийгэм, төрийн судалгааны секторын эрхлэгч, Анагаах ухааны доктор Э.Энхмаа, Соёлын яамны Стратеги, бодлого, төлөвлөлтийн газрын шинжээч Г.Ичинхорлоо нар цахимаар оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, Зөвлөхүүдийн албаны зөвлөх Бад.Баярмаа, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт Б.Мажигсүрэн, Нийгмийн бодлогын байнгын хороо хариуцсан ахлах зөвлөх Б.Цогзолбаяр нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн Г.Тэмүүлэн “Их хуралдай” танхимаас, хуулийн төслийг хэлэлцэх эсэх талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн С.Чинзориг цахимаар тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Саранчимэг, Б.Баярсайхан, Ж.Сүхбаатар нарын тавьсан асуултад хууль санаачлагч, Улсын Их Хурлын гишүүн Г.Тэмүүлэн хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Ж.Чинбүрэн, Ж.Сүхбаатар нар дэмжиж үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Т.Аюурсайхан:** Байнгын хорооны саналаар “Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийгүзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 43

 Татгалзсан: 24

 Бүгд: 67

 64.2 хувийн саналаар Байнгын хорооны санал дэмжигдлээ.

“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийгүзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлэв.

*Уг асуудлыг 16 цаг 20 минутад хэлэлцэж дуусав.*

***Тав.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл*** */Улсын Их Хурлын гишүүн Ц.Мөнхцэцэг нарын 3 гишүүн 2020.09.18-ны өдөр өргөн мэдүүлсэн,****хэлэлцэх эсэх****/*

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Р.Болормаа, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт А.Наранцэцэг нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн Б.Саранчимэг “Их хуралдай” танхимаас, хуулийн төслийг хэлэлцэх эсэх талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Н.Энхболд цахимаар тус тус танилцуулав.

*Улсын Их Хурлын дарга Г.Занданшатар 16 цаг 24 минутаас хуралдааныг даргалав.*

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн М.Оюунчимэг, Х.Болорчулуун нарын тавьсан асуултад хууль санаачлагч, Улсын Их Хурлын гишүүн Б.Саранчимэг хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Ш.Адьшаа үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Г.Занданшатар:** Байнгын хорооны саналаарНийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 41

 Татгалзсан: 25

 Бүгд: 66

 62.1 хувийн саналаар Байнгын хорооны санал дэмжигдлээ.

Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 16 цаг 44 минутад хэлэлцэж дуусав.*

***Зургаа.“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төсөл*** */Засгийн газар 2021.06.15-ны өдөр өргөн мэдүүлсэн,****хэлэлцэх эсэх****/*

Хэлэлцэж буй асуудалтай холбогдуулан Монгол Улсын сайд, Засгийн газрын Хэрэг эрхлэх газрын дарга Ц.Нямдорж, Соёлын сайд Ч.Номин, Соёлын дэд сайд М.Батбаяр, Соёлын яамны Соёл, гэгээрлийн газрын дарга Д.Наранцэцэг, Шадар сайдын зөвлөх бөгөөд Ажлын албаны дарга Ц.Уртнасан, Монголын урчуудын эвлэлийн ерөнхийлөгч Б.Төмөрбаатар, Медалийн эх загвар бүтээгч “Рояал групп” ХХК-ийн захирал Д.Төмөрбаатар нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Зөвлөхүүдийн албаны зөвлөх Р.Болормаа, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт А.Наранцэцэг нар байлцав.

Төслийн үзэл баримтлалын талаар илтгэлийг Монгол Улсын сайд, Засгийн газрын Хэрэг эрхлэх газрын дарга Ц.Нямдорж “Их хуралдай” танхимаас, тогтоолын төслийг хэлэлцэх эсэх талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Ж.Сүхбаатар цахимаар тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Ш.Адьшаа, С.Чинзориг, Х.Болорчулуун нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ц.Нямдорж хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Д.Тогтохсүрэн, Ж.Батжаргал нар үг хэлэв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг*** *MyParliament программыг ашиглан цахим хэлбэрээр явуулав.*

 **Г.Занданшатар:** Байнгын хорооны саналаар“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

 Зөвшөөрсөн: 36

 Татгалзсан: 31

 Бүгд: 67

 53.7 хувийн саналаар Байнгын хорооны санал дэмжигдлээ.

“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолынтөслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 17 цаг 10 минутад хэлэлцэж дуусав.*

***Долоо.Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газраас 2018.03.26-ны өдөр өргөн мэдүүлсэн,* ***анхны хэлэлцүүлэг****, үргэлжилнэ/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Хөдөлмөрийн харилцааны бодлогын хэрэгжилтийг зохицуулах газрын ахлах шинжээч Ш.Маяа, Монголын Ажил Олгогч Эздийн Нэгдсэн Холбооны гүйцэтгэх захирал Х.Ганбаатар, Монголын Үйлдвэрчний Эвлэлийн Холбооны Ерөнхий нарийн бичгийн дарга Г.Адъяа, Монголын Үндэсний Худалдаа, Аж Үйлдвэрийн танхимын Ерөнхийлөгч О.Амартүвшин нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн хэлтсийн референт Б.Мажигсүрэн, Нийгмийн бодлогын байнгын хороо хариуцсан ахлах зөвлөх Б.Цогзолбаяр нар “Их хуралдай” танхимаас, мөн газрын Зөвлөхүүдийн албаны зөвлөх Б.Төгсцэнгэл цахимаар тус тус байлцав.

*Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлэг асуулт, хариултаар үргэлжлэв.*

Улсын Их Хурлын дарга Г.Занданшатар Хөдөлмөрийн тухай хуулийн шинэчилсэн найруулгын төслийн анхны хэлэлцүүлэгтэй холбогдуулан Улсын Их Хурал дахь Ардчилсан намын бүлгээс авсан завсарлага дууссаныг мэдэгдэв./17:15/

**Байнгын хорооны санал, дүгнэлттэй холбогдуулан Улсын Их Хурлын гишүүн С.Одонтуяа, Х.Баделхан, Д.Тогтохсүрэн нарын тавьсан асуултад** Нийгмийн бодлогын байнгын хорооны дарга М.Оюунчимэг, Монголын Ажил Олгогч Эздийн Нэгдсэн Холбооны гүйцэтгэх захирал Х.Ганбаатар, Монголын Үндэсний Худалдаа, Аж Үйлдвэрийн танхимын Ерөнхийлөгч О.Амартүвшин **нар “Их хуралдай” танхимаас хариулж, тайлбар хийв.**

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу*** *Хөдөлмөрийн тухай хуулийн шинэчилсэн найруулгын**төслийн талаар Нийгмийн бодлогын байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Нийгмийн бодлогын байнгын хорооны дэмжсэн санал:**

**Г.Занданшатар: 1.Улсын Их Хурлын гишүүн Ц.**Мөнх-Оргил, М.Оюунчимэг, А.Адъяасүрэн, П.Анужин, Б.Баярсайхан, С.Ганбаатар, Б.Жаргалмаа, Ц.Сандаг-Очир, Ц.Туваан, Ж.Чинбүрэн, С.Чинзориг, Л.Энх-Амгалан **/цаашид “Ажлын хэсэг” гэх/ нарын гаргасан,** Төслийн 1 дүгээр зүйлийн 1.1 дэх хэсгийн “хөдөлмөр эрхлэлтийн” гэснийг “хөдөлмөрийн” гэж, “ажилтан, ажил олгогч болон тэдгээрийн төлөөлөгчдийн хоорондын хөдөлмөрийн харилцааны” гэснийг “, уг харилцаанд оролцогч талуудын үндсэн эрх, үүргийг тодорхойлж, тэдгээрийн хоорондын” гэж тус тус өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 28**

 **Бүгд: 66**

 **57.6 хувийн саналаар дэмжигдлээ.**

**2.Ажлын хэсгийн гаргасан,** Төслийн 2 дугаар зүйлийг доор дурдсанаар өөрчлөн найруулах:

“**3 дугаар зүйл.Хуулийн үйлчлэх хүрээ**

3.1.Энэ хуулиар дараах хөдөлмөрийн харилцааг зохицуулна:

 3.1.1.Монгол Улсын нутаг дэвсгэрт гүйцэтгэсэн ажил, үзүүлсэн үйлчилгээтэй холбоотой үүссэн;

 3.1.2.талууд энэ хуулиар зохицуулахаар харилцан тохиролцсон.

3.2.Хөдөлмөрийн аюулгүй байдал, эрүүл ахуйтай холбогдсон харилцааг Хөдөлмөрийн аюулгүй байдал, эрүүл ахуйн тухай хуулиар зохицуулна.

3.3.Ажилтан, ажил олгогч хооронд үүссэн нийгмийн даатгалтай холбогдсон харилцааг Нийгмийн даатгалын тухай хуулиар зохицуулна.

3.4.Төрийн албаны тухай болон холбогдох бусад хуулиар тусгайлан зохицуулаагүй төрийн албан хаагчийн хөдөлмөрийн харилцааг энэ хуулиар зохицуулна.

3.5.Нөхөрлөл, хоршоо нь гишүүдийнхээ хөдөлмөрийн харилцааны талаар дүрэмдээ тусгайлан заагаагүй, эсхүл тусгайлан журам тогтоогоогүй бол энэ хуулийг мөрдөнө.

3.6.Хувиараа хөдөлмөр эрхлэгч, малчин, нөхөрлөл, хоршооны гишүүн, дагалдан ба дадлагажигч зэрэг албан болон албан бус эдийн засагт ажиллаж, ажил хайж, мэргэжил эзэмшиж байгаа хүн бүр энэ хуулийн 5.1-д заасан үндсэн эрхийг эдэлж, холбогдох үүргийг хүлээнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 28**

 **Бүгд: 66**

 **57.6 хувийн саналаар дэмжигдлээ.**

**3.Ажлын хэсгийн гаргасан,** Төслийн 3 дугаар зүйлийн 3.1, 3.2, 3.4, 3.5 дахь хэсгийг нэгтгэн “Хөдөлмөрийн хууль тогтоомж” гэсэн 2 дугаар зүйл болгож, 3 дугаар зүйлийн 3.3, 3.6, 3.7, 3.8, 3.9 дэх хэсгийг нэгтгэн “Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээнд тавигдах шаардлага” гэсэн 12 дугаар зүйл болгон доор дурдсанаар тус тус өөрчлөн найруулах:

**“2 дугаар зүйл.Хөдөлмөрийн хууль тогтоомж**

2.1.Хөдөлмөрийн хууль тогтоомж нь Монгол Улсын Үндсэн хууль1, энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

2.3.Хөдөлмөрийн эрх зүйн хэм хэмжээ тогтоосон актууд энэ хуулийн 2.5-д зааснаас бусад тохиолдолд дараах эрэмбээр үйлчилнэ:

2.3.1.энэ хууль;

2.3.2.Монгол Улсын бусад хууль;

2.3.3.захиргааны хэм хэмжээний акт;

2.3.4.салбар, салбар дундын хамтын хэлэлцээр;

2.3.5.хамтын гэрээ;

2.3.6.хөдөлмөрийн гэрээ;

 2.3.7.аж ахуйн нэгж, байгууллагын хөдөлмөрийн дотоод хэм хэмжээ.

2.4.Хөдөлмөрийн хууль тогтоомжид нийцсэн хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг холбогдох талууд дагаж мөрдөх үүрэгтэй.

2.5.Энэ хуулийн 2.3-т заасан хөдөлмөрийн эрх зүйн хэм хэмжээ тогтоосон актууд хоорондоо зөрчилдвөл ажилтанд илүү таатай нөхцөлийг олгосон зохицуулалтыг хэрэглэнэ.”

“**12 дугаар зүйл.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээнд тавигдах шаардлага**

12.1.Ажил олгогч, түүний төлөөлөгч хамтын гэрээ, хамтын хэлэлцээр байгуулах зорилгоор ажилтны төлөөлөгчтэй хамтын хэлэлцээ хийх, ажилтантай харилцан тохирч хөдөлмөрийн гэрээ, түүнийг дагалдах гэрээг байгуулах бөгөөд хөдөлмөр, нийгмийн хамгааллын харилцааны асуудлаар хөдөлмөрийн дотоод хэм хэмжээг тогтоох эрхтэй.

12.2.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээ дараах шаардлагыг хангасан байна:

 12.2.1.хөдөлмөр, нийгмийн хамгааллын хууль тогтоомжтой бүрэн нийцсэн байх, хууль тогтоомжоор ажилтанд олгосон эрхийн баталгаат түвшин, суурь хэм хэмжээг бууруулаагүй байх, харилцан тохиролцох замаар ажилтны хувьд сайжруулсан байх;

 12.2.2.хөдөлмөр, нийгмийн хамгааллын хууль тогтоомжоос бусад хууль тогтоомжтой зөрчилдөөгүй байх;

 12.2.3.салбарын болон ажил, мэргэжлийн онцлог, ажил олгогч болон ажилтны хөдөлмөр эрхлэлтийн харилцаанд шууд нөлөөлөх бусад хүчин зүйлийг харгалзсан байх.

12.3.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний аливаа зохицуулалт нь ажилтны эрхийг хууль тогтоомжид зааснаас дордуулсан бол тухайн зохицуулалтыг хүчин төгөлдөр бус гэж тооцно.

12.4.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний зарим зохицуулалт хүчин төгөлдөр бус байх нь түүнийг бүхэлд нь хүчин төгөлдөр бус гэж үзэх үндэслэл болохгүй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 30**

 **Бүгд: 66**

 **54.5 хувийн саналаар дэмжигдлээ.**

**4.Ажлын хэсгийн гаргасан,** Төслийн 4 дүгээр зүйлийн 4.1.1 дэх заалтын “аж ахуйн нэгж, байгууллага иргэн, харьяалалгүй хүнийг” гэснийг “дотоод, гадаадын аж ахуйн нэгж, байгууллага /түүний салбар, төлөөлөгчийн газар/, Монгол Улсын иргэн, гадаадын иргэн, харьяалалгүй хүн, Монгол Улсын олон улсын гэрээнд өөрөөр заагаагүй бол олон улсын байгууллага, түүний төлөөлөгчийн газар, алба, нэгжийг” гэж, 4.1.11 дэх заалтын “илүү нөхцөлөөр хангах, энэ хуулиар шууд зохицуулаагүй хөдөлмөр эрхлэлтийн нөхцөл, нийгмийн асуудлаар ажил олгогч, ажилтны төлөөлөгчдийн хооронд байгуулж, бүртгэгдсэн тохиролцоог” гэснийг “дордуулахгүйгээр, харилцан тохиролцож ажилтныг илүү таатай нөхцөлөөр хангах, хөдөлмөр эрхлэлтийн нөхцөл, нийгмийн хамгаалалтай холбоотой хуулиар шууд зохицуулаагүй асуудлыг шийдвэрлэхээр ажил олгогч, ажилтны төлөөлөгчдийн хооронд байгуулж, зохих журмын дагуу бүртгүүлсэн тохиролцоог” гэж, 4.1.13 дахь заалтын “бүртгэгдсэн” гэснийг “зохих журмын дагуу бүртгүүлсэн” гэж, 4.1.15 дахь заалтын “тогтсон ажлын байранд биечлэн гүйцэтгэх; цалин хөлс авах; ажил олгогч нь хөдөлмөр эрхлэлтийн нөхцөлөөр хангах тухай харилцан” гэснийг “энэ хуульд тусгайлан зааснаас бусад тохиолдолд ажил олгогчийн заасан ажлын байранд биечлэн гүйцэтгэх, ажил олгогч цалин хөлс олгох, хөдөлмөр эрхлэлтийн бусад нөхцөлөөр хангах талаар харилцан эрх, үүрэг хүлээхээр” гэж, 4.1.16 дахь заалтын “харилцааны хүрээнд” гэснийг “харилцааны үндсэн дээр” гэж, “харилцан тохиролцож бичгээр хийсэн” гэснийг “харилцан тохиролцсоны дагуу хийсэн” гэж тус тус өөрчилж, 4.1.3 дахь заалтын “хөдөлмөрийн” гэсний дараа “хамтын” гэж, 4.1.5 дахь заалтын “үйлдвэрчний эвлэл,” гэсний дараа “түүний төлөөлөгч,” гэж, 4.1.15 дахь заалтын “ажил олгогчийн удирдлага,” гэсний дараа “заавар” гэж тус тус нэмж, 4.1.13 дахь заалтын “нийтлэг” гэснийг, 4.1.6, 4.1.7, 4.1.8, 4.1.10, 4.1.12, 4.1.19 дэх заалтыг тус тус хасаж, 4.1.2 дахь заалтыг “”ажил олгогчийн төлөөлөгч” гэж ажил олгогчоос өөрөөс нь, эсхүл түүний эрх, хууль ёсны ашиг сонирхлыг төлөөлөн хамгаалах байгууллагаас тухайн асуудлаар ажил олгогчийг төлөөлөх эрх авсан байгууллага, хувь хүнийг;”” гэж, 4.1.4 дэх заалтыг ““ажилтан” гэж хөдөлмөр эрхлэлтийн харилцааны үндсэн дээр ажиллаж байгаа Монгол Улсын иргэн, гадаадын иргэн, харьяалалгүй хүнийг;” гэж, 4.1.9 дэх заалтыг ““хөдөлмөрийн дотоод хэм хэмжээ” гэж хөдөлмөр, нийгмийн хамгааллын асуудлаар аж ахуйн нэгж, байгууллага дотооддоо дагаж мөрдөхөөр холбогдох хууль тогтоомж, хамтын гэрээ, хамтын хэлэлцээрт нийцүүлэн ажил олгогчоос бичгээр гаргасан баримт бичгийг;” гэж, 4.1.17 дахь заалтыг ““хөдөлмөрийн сонирхлын маргаан” гэж хамтын хэлэлцээ хийх, бүх төрлийн хамтын гэрээ, хамтын хэлэлцээр байгуулах, өөрчлөх, хөдөлмөрийн гэрээг өөрчлөхтэй холбоотойгоор түүний талуудын хооронд үүссэн саналын зөрүүг;” гэж тус тус өөрчлөн найруулж, мөн зүйлд доор дурдсан агуулгатай 4.1.6, 4.1.11, 4.1.13, 4.1.14 дэх заалт тус тус нэмэх:

 “4.1.6.“насанд хүрээгүй ажилтан” гэж энэ хуульд заасны дагуу хөдөлмөр эрхлэлтийн харилцаанд оролцож байгаа 18 насанд хүрээгүй хүнийг;

 4.1.11.“хөдөлмөрийн нөхцөл” гэж Хөдөлмөрийн аюулгүй байдал, эрүүл ахуйн тухай хуулийн 3.1.4-т заасан ажлын байрны болон үйлдвэрлэлийн орчныг;

 4.1.13.“хөдөлмөрийн харилцаа” гэж хөдөлмөрийн хамтын болон хөдөлмөр эрхлэлтийн харилцааг нийтэд нь;

 4.1.14.“хөдөлмөрийн хамтын харилцаа” гэж хөдөлмөрийн хууль тогтоомжоор тогтоосон суурь хэм хэмжээг дээшлүүлэх, нийгмийн түншлэлийг хангах зорилгоор ажил олгогч, түүний төлөөлөгч болон ажилтны төлөөлөгчдийн хооронд үүссэн харилцааг, түүнчлэн ажил олгогчийн болон ажилтны төлөөлөгч, төрийн захиргааны төв болон нутгийн захиргааны байгууллага хооронд үүссэн харилцааг;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 26**

 **Бүгд: 66**

 **60.6 хувийн саналаар дэмжигдлээ.**

**5.Ажлын хэсгийн гаргасан,** Төслийн 5 дугаар зүйлийн гарчгийн “Хөдөлмөрийн” гэсний өмнө “Ажил эрхлэлт,” гэж, 5.1 дэх хэсгийн “ажил олгогч аливаа” гэсний дараа “байгууллага, албан тушаалтнаас” гэж, “эвлэлдэн нэгдэх” гэсний дараа “, үйл ажиллагаагаа явуулах, дүрмээ батлах, төлөөлөгчөө сонгох” гэж тус тус нэмж, 5 дугаар зүйлийг 9 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 28**

 **Бүгд: 66**

 **57.6 хувийн саналаар дэмжигдлээ.**

**6.Ажлын хэсгийн гаргасан,** Төсөлд доор дурдсан агуулгатай 5 дугаар зүйл нэмэх:

**“5 дугаар зүйл.Ажил эрхлэлт, хөдөлмөрийн харилцааны** **суурь зарчим, үндсэн эрх**

5.1.Ажил эрхлэлт, хөдөлмөрийн харилцаанд оролцогчид дараах суурь зарчмыг баримталж, холбогдох үндсэн эрхийг эдэлнэ:

5.1.1.үл ялгаварлан гадуурхах;

 5.1.2.хөдөлмөрлөх эрх чөлөөг баталгаажуулах, ажил, мэргэжлээ чөлөөтэй сонгох, хөдөлмөрийн аятай нөхцөлөөр хангагдах, цалин хөлс авах, амрах;

 5.1.3.дарамт, хүчирхийлэл, бэлгийн дарамтыг хориглох;

 5.1.4.албадан хөдөлмөрлүүлэхийг хориглох;

 5.1.5.барьцаа хэрэглэхгүй байх;

 5.1.6.эвлэлдэн нэгдэх, хамтын гэрээ, хамтын хэлэлцээр байгуулах, ажилтан, ажил олгогч, тэдгээрийн төлөөлөгчдийн хоорондын харилцааг зохицуулах эрхийг хангах;

 5.1.7.шударга бус үйлдлийг хориглох;

 5.1.8.нийгмийн түншлэлийг хангах;

 5.1.9.хүүхдийн хөдөлмөрийг хориглох, хүүхдийн хөдөлмөрийн тэвчишгүй хэлбэрийг устгах.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 42**

 **Татгалзсан: 24**

 **Бүгд: 66**

 **63.6 хувийн саналаар дэмжигдлээ.**

**7.Ажлын хэсгийн гаргасан,** Төслийн 6 дугаар зүйлийн гарчиг болон 6.1, 6.2 дахь хэсгийн “хөдөлмөрийн харилцаанд” гэсний өмнө “ажил эрхлэлт,” гэж, 6.1.1 дэх заалтын “эвлэлдэн нэгдэх” гэсний дараа “, үзэл бодлоо чөлөөтэй илэрхийлэх, үг хэлэх” гэж, “бусад дэмжлэг” гэсний дараа “амлах,” гэж, 6.1.2 дахь заалтын “ажил олгогчийн хяналт дор” гэсний дараа “үйлдвэрчний эвлэл байгуулах,” гэж тус тус нэмж, 6.2.1 дэх заалтын “нөхцөл байдалд ажил олгогчийг оруулах” гэснийг “шаардлагыг ажил олгогчид тулгах, ятгах” гэж, 6.2.3 дахь заалтын “хөдөлмөрийн сонирхлын маргааныг шийдвэрлэх зорилгоор” гэснийг “хөдөлмөрийн маргааныг шийдвэрлэх нөхцөлтэйгөөр” гэж тус тус өөрчилж, 6.1.2 дахь заалтын “ажилтны” гэснийг, 6.2.2 дахь заалтыг тус тус хасаж, 6.1.6 дахь заалтыг “ажилтны төлөөлөгчид санхүүгийн болон бусад дэмжлэг амлах, үзүүлэх замаар ажил олгогчийн хяналтад байлгахыг оролдох.” гэж, 6.2.4 дэх заалтыг “ажилтан, үйлдвэрчний эвлэлийн гишүүний эвлэлдэн нэгдэх, төлөөлөгчөө сонгох, хамтын үйл ажиллагаанд оролцох эрхээ эдлэх, үл эдлэхэд нь ажил олгогчоос санхүүгийн болон бусад дэмжлэг авах болзол тавьж хөндлөнгөөс оролцох.” гэж тус тус өөрчлөн найруулж, 6 дугаар зүйлийг 11 дүгээр зүйл болгож, уг зүйлд доор дурдсан агуулгатай 11.3 дахь хэсэг нэмэх:

“11.3.Энэ хуулийн 11.1, 11.2-ыг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 25**

 **Бүгд: 65**

 **61.5 хувийн саналаар дэмжигдлээ.**

*Улсын Их Хурлын дэд дарга Т.Аюурсайхан 17 цаг 50 минутаас хуралдааныг даргалав.*

**Т.Аюурсайхан: 8.Ажлын хэсгийн гаргасан,** Төслийн 7 дугаар зүйлийг доор дурдсанаар өөрчлөн найруулах:

“**6 дугаар зүйл.Ажил эрхлэлт, хөдөлмөрийн харилцаанд ялгаварлан гадуурхахыг хориглох**

6.1.Ажил эрхлэлт, хөдөлмөрийн харилцаанд хүнийг үндэс, угсаа, хэл, арьсны өнгө, нас, хүйс, нийгмийн гарал, нийгмийн болон гэрлэлтийн байдал, хөрөнгө чинээ, шашин шүтлэг, үзэл бодол, улс төрийн үзэл бодол, үйлдвэрчний эвлэлийн гишүүн эсэх, эрүүл мэндийн байдал, жирэмсэн болон амаржсан эсэх, бэлгийн болон хүйсийн чиг баримжаа, илэрхийлэл, хөгжлийн бэрхшээл, гадаад төрхөөр нь шууд, эсхүл шууд бусаар ялгаварлан гадуурхах, эрхийг нь хязгаарлах, давуу байдал олгохыг хориглоно.

6.2.Шууд ялгаварлан гадуурхалт гэж энэ хуулийн 6.1-д заасан үндэслэлээр ялгаа, давуу байдал тогтоосон аливаа шийдвэр, үйлдлийг, шууд бус ялгаварлан гадуурхалт гэж хүн бүрд адил тэгш үйлчлэхээр заасан боловч хэрэгжилтийн явцад энэ хуулийн 6.1-д заасан үндэслэлээр хувь хүн, эсхүл бүлэг хүнийг ялгаварлан гадуурхах, эрхийг нь хязгаарлах, давуу байдал тогтоосноор тэгш байдал, боломжийг нь алдагдуулахад хүргэж байгаа аливаа шийдвэр, үйлдлийг тус тус ойлгоно.

6.3.Ажил эрхлэлт, хөдөлмөрийн харилцаанд ялгаварлан гадуурхалтаас ангид байх нөхцөлийг ажил олгогч бүрдүүлэх үүрэгтэй бөгөөд дараах тохиолдлыг ялгаварласан, эрхийг нь хязгаарласан, давуу байдал тогтоосон гэж үзэхгүй:

 6.3.1.тухайн ажил үүргийн онцлогоос бий болгосон ялгаа, хязгаарлалт, давуу байдал;

 6.3.2.энэ хуульд заасан зарим бүлгийн ажилтанд үзүүлэх хамгаалалтын тусгай арга хэмжээ, дэмжлэг.

6.4.Хөдөлмөр эрхлэлтийн харилцаа үүсэх, ажилтан ажил үүргээ гүйцэтгэх явцад ажил олгогч нь ажил үүрэгтэй нь холбогдолгүй аливаа асуулт асуух, мэдээлэл цуглуулах, хууль тогтоомжид зааснаас бусад тохиолдолд эрүүл мэндийн болон сэтгэцийн эмгэг, хүний дархлал хомсдолын вирусийн халдвар илрүүлэх шинжилгээ хийлгүүлэх, жирэмсэн эсэхийг тодруулахыг хориглоно.

6.5.Ажилд орох гэж байгаа хүн болон ажилтан энэ хуулийн 6.4-т заасныг зөрчсөн ажил олгогчид үнэн зөв хариулт, мэдээлэл өгөх болон шинжилгээ хийлгэх үүрэг хүлээхгүй.

6.6.Ажил эрхлэлт, хөдөлмөрийн харилцаанд ялгаварлан гадуурхагдсан гэж үзсэн хүн, ажилтан, ажилтны төлөөлөгч гомдлоо тухайн аж ахуйн нэгж, байгууллагын удирдлага, дээд шатны албан тушаалтан, холбогдох төрийн бус байгууллага, үйлдвэрчний эвлэл, хөдөлмөрийн маргаан шийдвэрлэх байгууллага, хөдөлмөрийн хяналтын байгууллага, Монгол Улсын Хүний эрхийн Үндэсний Комисс, шүүхэд тус тус гаргаж болно. Гомдлыг хүлээн авах байгууллага, албан тушаалтны нэрс, хаяг, харилцах утас, цахим шуудангийн хаягийг ажил олгогч нийт ажилтанд харагдахуйц газар байршуулах үүрэгтэй.

6.7.Ажил эрхлэлт, хөдөлмөрийн харилцаанд ялгаварлан гадуурхагдсан гэж үзсэн гомдол гаргагч өөрт байгаа нотлох баримт, мэдээллийг гомдолдоо хавсаргана.

6.8.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний зохицуулалт нь хүнийг ялгаварлан гадуурхсан, эрхийг нь хязгаарласан, эсхүл давуу байдал олгосон бол тухайн зохицуулалт хүчин төгөлдөр бус байна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 27**

 **Бүгд: 61**

 **55.7 хувийн саналаар дэмжигдлээ.**

**9.Ажлын хэсгийн гаргасан,** Төслийн 8 дугаар зүйлийг доор дурдсанаар өөрчлөн найруулах:

**“7 дугаар зүйл.Ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтыг хориглох**

7.1.Ажил эрхлэлт, хөдөлмөрийн харилцаанд ажил олгогч, ажилтан, гуравдагч этгээд бие биедээ амаар, биеэр, цахим болон бусад аливаа хэлбэрээр дараах байдлаар дарамт үзүүлэх, хүчирхийлэл үйлдэхийг хориглоно:

 7.1.1.зодох, цохих зэргээр бусдын эрүүл мэндийн эсрэг хүчирхийлэл үйлдэх, үйлдэхээр заналхийлэх;

 7.1.2.хэл амаар доромжлох, нэр төр, алдар хүндийг гутаах;

 7.1.3.энэ хуулийн 6.1-д заасан хориглосон үндэслэлээр ялгаварлан гадуурхах, бие махбодь, сэтгэл зүйн дарамт, бэлгийн дарамт үзүүлэх, хүчирхийлэл үйлдэх, заналхийлэх замаар ажлын байрны тэвчишгүй орчин үүсгэх.

7.2.Ажил эрхлэлт, хөдөлмөрийн харилцаанд ажил олгогч, ажилтан, гуравдагч этгээд бие биедээ хүсээгүй байхад нь бэлгийн сэдлээ үгээр, биеэр, цахим болон бусад хэлбэрээр илэрхийлэх, бэлгийн харилцаанд орох эсэхээс шалтгаалж ажил, албан тушаал, цалин хөлс зэрэг эдийн засгийн болон бусад байдлаар урамшуулах, эсхүл хохироохоор айлган сүрдүүлэх, тулган шаардах, болзол тавих /quid pro quo/ байдлаар бэлгийн дарамт үзүүлэхийг хориглоно.

7.3.Ажилтан, ажил олгогч, гуравдагч этгээд ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтад өртсөн гэж үзвэл гомдлоо тухайн аж ахуйн нэгж, байгууллагын удирдлага, дээд шатны албан тушаалтан, холбогдох төрийн бус байгууллага, үйлдвэрчний эвлэл, хөдөлмөрийн маргаан шийдвэрлэх байгууллага, хууль хяналтын байгууллага, хөдөлмөрийн хяналтын байгууллага, Монгол Улсын Хүний эрхийн Үндэсний Комисс, шүүхэд тус тус гаргаж болно. Гомдлыг хүлээн авах байгууллага, албан тушаалтны нэрс, хаяг, харилцах утас, цахим шуудангийн хаягийг ажил олгогч нийт ажилтанд харагдахуйц газар байршуулах үүрэгтэй.

7.4.Ажил олгогч ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтаас урьдчилан сэргийлэх, таслан зогсоох, гарсан гомдлыг шийдвэрлэх журмыг хөдөлмөрийн дотоод хэм хэмжээнд тусгаж, дарамт, хүчирхийлэл, бэлгийн дарамтыг үл тэвчих орчин бүрдүүлэх үүрэгтэй.

7.5.Энэ хуулийн 7.3-т заасан гомдол гаргагч нь өөрт байгаа нотлох баримт, мэдээллийг гомдолдоо хавсаргана.

7.6.Ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамт үйлдсэн этгээдэд, Зөрчлийн тухай хууль2, Эрүүгийн хуульд3 заасан хариуцлага хүлээлгэх бөгөөд ийнхүү хариуцлага хүлээлгэсэн нь сахилгын шийтгэлээс чөлөөлөх үндэслэл болохгүй.

Тайлбар:Энэ зүйлд заасан “ажил мэргэжил, хөдөлмөрийн харилцаа” гэдэгт ажил үүргээ гүйцэтгэх, албан томилолтоор ажиллах, ажилдаа ирэх очих, ээлж солилцох, ажил хүлээлцэх, сургалтад хамрагдах болон ажил олгогч, аж ахуйн нэгж, байгууллагаас зохион байгуулсан олон нийтийн арга хэмжээ зэрэг хамаарна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 20**

 **Бүгд: 61**

 **67.2 хувийн саналаар дэмжигдлээ.**

**10.Ажлын хэсгийн гаргасан,** Төслийн 9 дүгээр зүйлийг доор дурдсанаар өөрчлөн найруулах:

**“8 дугаар зүйл.Албадан хөдөлмөрлүүлэхийг хориглох**

8.1.Хэнийг ч албадан хөдөлмөрлүүлэхийг хориглоно.

8.2.Албадан хөдөлмөрлүүлэх гэж аливаа торгууль, шийтгэл ногдуулахаар айлган сүрдүүлэх, хүч хэрэглэх, хүч хэрэглэхээр заналхийлэх замаар хүнийг хүсэл зоригийнх нь эсрэг ажил, үйлчилгээ эрхлүүлэхийг ойлгоно.

8.3.Дараах нь албадан хөдөлмөрлүүлэхэд хамаарахгүй:

8.3.1.суурь боловсрол эзэмших;

 8.3.2.хугацаат цэргийн албан хаагчийн хийж гүйцэтгэж байгаа цэргийн зориулалттай ажил, үйлчилгээ;

 8.3.3.тухайн нутаг дэвсгэр, хот тосгон, суурин газрын оршин суугчийн хувьд хийх тохижилт, цэвэрлэгээний хөнгөн ажил;

 8.3.4.шүүхийн хүчин төгөлдөр шийдвэрийн дагуу нийтэд тустай ажил хийлгэх, эсхүл ял эдлэх явцад төрийн байгууллага, албан хаагчийн удирдлага, хяналтын доор хийж гүйцэтгэх ажил, үйлчилгээ. Ялтныг аливаа хувь хүн, аж ахуйн нэгж, байгууллагад ажиллуулах, тэдний мэдэлд шилжүүлэхийг хориглоно;

 8.3.5.улс орныг батлан хамгаалах, хүний амь нас, эрүүл мэндийг хамгаалахад зайлшгүй шаардлагатай ажил гүйцэтгэх, гамшиг, аюулт үзэгдэл, ослоос сэргийлэх, түүний хор уршгийг нэн даруй арилгахтай холбоотой ажил, үйлчилгээ.

8.4.Хүнийг албадан хөдөлмөрлүүлсэн, албадан хөдөлмөрлүүлэхэд зуучилсан, зохион байгуулсан хүн, хуулийн этгээдэд Эрүүгийн хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 26**

 **Бүгд: 61**

 **57.4 хувийн саналаар дэмжигдлээ.**

**11.Ажлын хэсгийн гаргасан,** Төслийн 10 дугаар зүйлийн гарчгийн “Хөдөлмөр эрхлэлтийн” гэснийг “Ажил эрхлэлт, хөдөлмөрийн” гэж, 10.1 дэх хэсгийн “үнэ бүхий зүйл;” гэснийг “эд зүйл, иргэний үнэмлэх, гадаад паспорт,” гэж, “бичиг баримтыг” гэснийг “баримт бичгийн эх хувийг” гэж тус тус өөрчилж, мөн зүйлд доор дурдсан агуулгатай 10.2 дахь хэсэг нэмэх:

“10.2.Энэ хуулийн 10.1-ийг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 23**

 **Бүгд: 61**

 **62.3 хувийн саналаар дэмжигдлээ.**

**12.Ажлын хэсгийн гаргасан,** Төслийн 11 дүгээр зүйлийн 11.1.2 дахь заалтын “хууль тогтоомж, хөдөлмөрийн гэрээг” гэснийг “хөдөлмөрийн хууль, тогтоомж, хөдөлмөрийн гэрээ, хөдөлмөрийн дотоод хэм хэмжээг” гэж, 11.2.3 дахь заалтын “ашиг сонирхолд” гэснийг “ашиг сонирхол, нэр төр, алдар хүндэд” гэж, 11.2.5 дахь заалтын “болон хувь хүний” гэснийг “хувийн” гэж, 11.2.10 дахь заалтын “дагуу мэргэших,” гэснийг “дагуу мэргэжлээ дээшлүүлэх,” гэж, 11.2.11 дэх заалтын “ажил олгогч нь ажилтны хөдөлмөрийн гэрээг цуцалж” гэснийг “хөдөлмөрийн гэрээг цуцлах, эсхүл дуусгавар болгож” гэж тус тус өөрчилж, 11.1.3 дахь заалтын “хууль тогтоомжид нийцүүлэн” гэснийг хасаж, 11.1.4 дэх заалтын “ажилтанд” гэсний дараа “хөдөлмөрийн” гэж нэмж, 11.1.1 дэх заалтыг “ажилтантай байгуулсан хөдөлмөрийн гэрээг холбогдох хууль тогтоомжид нийцүүлэн өөрчлөх, цуцлах, дуусгавар болгох;” гэж, 11.1.6 дахь заалтыг “ажилтны төлөөлөгчийн саналыг харгалзан аж ахуйн нэгж, байгууллагын хэмжээнд дагаж мөрдөх хөдөлмөрийн дотоод хэм хэмжээг тогтоож мөрдүүлэх;” гэж, 11.2.4 дэх заалтыг “гүйцэтгэсэн ажил үүрэгт нь тохирсон цалин хөлсийг тогтоосон хугацаанд ажилтанд олгох, хамтын гэрээ, хамтын хэлэлцээрээр тогтоогоогүй бол хөдөлмөрийн нормыг үндэслэлтэй тогтоох, аж ахуйн нэгж, байгууллагад мөрдөж байгаа цалин хөлсний тогтолцоо, журмыг ажилтанд мэдээлэх;” гэж, 11.2.1, 11.2.2 дахь заалтыг нэгтгэн “энэ хуульд заасны дагуу хувь хүнтэй хөдөлмөрийн гэрээ байгуулж, Хөдөлмөрийн аюулгүй байдал, эрүүл ахуйн тухай хуульд заасан шаардлага, стандартад нийцсэн, ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байраар хангах;” гэж, 11.2.6 дахь заалтын “ажилтныг ажлаар хангаж ажил үүргээ гүйцэтгэхэд нь шаардлагатай тоног төхөөрөмж, багаж хэрэгсэл, баримт бичиг, бусад зүйлээр хангах, зааварчилгаа өгөх;” гэж, 11.2.8, 11.2.9 дэх заалтыг нэгтгэн “зайлшгүй шаардлагаар ажлын байранд хяналтын тоног төхөөрөмж ажиллуулах бол энэ тухай ажилтанд урьдчилан мэдэгдэх, ашиглах журмыг тогтоон мөрдүүлэх, Хөдөлмөрийн аюулгүй байдал, эрүүл ахуйн тухай хуулийн 3.1.15-д заасан ахуйн байранд хяналтын тоног төхөөрөмж байрлуулахгүй байх;” гэж тус тус өөрчлөн найруулж, 11 дүгээр зүйлийг 43 дугаар зүйл болгож, уг зүйлд доор дурдсан агуулгатай 43.2.2 дахь заалт, 43.3 дахь хэсэг тус тус нэмэх:

 “43.2.2.хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг дагаж мөрдөх, ажилтанд ажлын байрны тодорхойлолт, хөдөлмөрийн гэрээний хувийг баталгаажуулж өгөх;

43.3.Ажил олгогч нь ажил амралтын цагийг зохицуулах, хөдөлмөр эрхлэлтийн уян хатан нөхцөл хэрэглэх зэргээр ажилтны ажил амьдралын тэнцвэрийг хангахад дэмжлэг үзүүлэх, хамтын гэрээ, хөдөлмөрийн дотоод хэм хэмжээнд тусгах замаар ажилтны хүүхдэд ээлтэй, хүүхэд хамгааллын бодлого хэрэгжүүлнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 22**

 **Бүгд: 62**

 **64.5 хувийн саналаар дэмжигдлээ.**

**13.Ажлын хэсгийн гаргасан,** Төсөлд доор дурдсан агуулгатай 44, 45, 46 дугаар зүйл тус тус нэмэх:

**“44 дүгээр зүйл.Ажил олгогч ажилтны мэдээллийг авах, боловсруулах, хадгалах, ашиглахад тавигдах нийтлэг шаардлага**

44.1.Хүнийг ажилд авах, ажилтантай харилцах зорилгоор хөдөлмөр эрхлэлтийн харилцааны явцад ажил олгогч нь ажилтнаас шаардлагатай мэдээллийг нь авч боловсруулж, хадгалж, ашиглаж болно.

44.2.Ажил олгогч нь ажилтны мэдээллийг гуравдагч этгээдээс авах шаардлагатай бол мэдээлэл авах шаардлага, зорилгоо ажилтанд урьдчилан танилцуулна.

44.3.Хуульд өөрөөр заагаагүй бол ажилтны хувийн нууцад хамаарах, эсхүл улс төрийн нам, олон нийтийн байгууллага, үйлдвэрчний эвлэлийн гишүүнчлэлийн талаар мэдээлэл авах, боловсруулах, хадгалахыг хориглоно.

44.4.Ажилтны мэдээллийг хадгалах, хамгаалахтай холбогдон гарах зардлыг ажил олгогч хариуцна.

44.5.Ажил олгогч хуульд заасны дагуу төрийн эрх бүхий байгууллага шаардсан тохиолдолд ажилтны мэдээллийг өгөх үүрэгтэй.

**45 дугаар зүйл.Ажилтны мэдээлэл авах, боловсруулах,** **хадгалах, ашиглах журам**

45.1.Ажилтны мэдээллийг авах, боловсруулах, хадгалах, ашиглах журмыг ажил олгогч хууль тогтоомжид нийцүүлэн баталж, мөрдүүлнэ.

45.2.Энэ хуулийн 45.1-д заасан журам, түүнд оруулсан өөрчлөлтийг ажил олгогч нийт ажилтанд харагдахуйц газар байршуулах үүрэгтэй.

**46 дугаар зүйл.Ажилтан мэдээллээ хамгаалуулах эрх**

46.1.Ажил олгогчид хадгалагдаж байгаа мэдээллээ ажилтан үнэ төлбөргүй, бүрэн авах эрхтэй.

46.2.Ажилтан өөрийн талаарх буруу, эсхүл дутуу мэдээллийг залруулахыг ажил олгогчоос шаардах эрхтэй.

46.3.Ажил олгогч ажилтны мэдээллийг хууль бусаар авсан, боловсруулсан, хадгалсан, ашигласан, дамжуулсан бол ажилтан эрх бүхий байгууллагад гомдол гаргах эрхтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 25**

 **Бүгд: 62**

 **59.7 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**14.Ажлын хэсгийн гаргасан,** Төсөлд доор дурдсан агуулгатай 47, 49, 51, 52 дугаар зүйл тус тус нэмэх:

**“47 дугаар зүйл.Хөдөлмөрийн гэрээ, түүний талууд**

47.1.Ажил олгогч, ажилтан харилцан тохиролцож, хөдөлмөрийн гэрээ байгуулна.

47.2.Ажил олгогч хувь хүн эрх зүйн бүрэн чадамжтай байна.

**49 дүгээр зүйл.Хөдөлмөрийн гэрээний нөхцөл**

49.1.Хөдөлмөрийн гэрээнд дараах гол нөхцөлийг тусгана:

 49.1.1.ажлын байрны нэр, ажлын байрны тодорхойлолтод заасан гүйцэтгэх ажил үүрэг;

 49.1.2.ажил үүрэг гүйцэтгэх байршил;

 49.1.3.цалин хөлсний хэмжээ;

 49.1.4.хөдөлмөрийн нөхцөл.

49.2.Хөдөлмөрийн гэрээнд дараах нөхцөлийг талууд нэмж тусгаж болно:

49.2.1.ажил, амралтын цаг;

49.2.2.цалин хөлс олгох журам;

49.2.3.хөдөлмөрийн гэрээг цуцлах, дуусгавар болгох үндэслэл;

49.2.4.хөдөлмөрийн сахилга, гомдол гаргах журам;

49.2.5.ажлын байранд тавигдах ур чадвар, чадамжийн шаардлага;

49.2.6.талууд харилцан тохиролцсон бусад.

49.3.Энэ хуулийн 49.1-д зааснаас гадна ажил үүргийн онцлогтой нь холбоотойгоор эд хөрөнгийн хариуцлагын, нууцын, сургалтын, үл өрсөлдөх зэрэг нэмэлт нөхцөлийг, эсхүл харилцан тохиролцож хөдөлмөрийн гэрээнд тусгаж болно, эсхүл эдгээр асуудлаар хөдөлмөрийн гэрээнд дагалдах тусгайлсан гэрээ байгуулж болно.

**51 дүгээр зүйл.Ажил байдлын тодорхойлолт авах**

 51.1.Ажил олгогч ажилтантай хөдөлмөрийн гэрээ байгуулахдаа шаардлагатай гэж үзвэл тухайн ажилтны талаар өмнөх ажил олгогчоос ажил байдлын тодорхойлолт авч болно.

**52 дугаар зүйл.Хөдөлмөрийн гэрээнд өөрчлөлт оруулах**

52.1.Хөдөлмөрийн гэрээнд талууд харилцан тохиролцсоноор өөрчлөлт оруулж болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 25**

 **Бүгд: 62**

 **59.7 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатарын тавьсан асуултад хууль санаачлагч, Улсын Их Хурлын гишүүн Ц.Мөнх-Оргил хариулж, тайлбар хийв.**

**Т.Аюурсайхан: Монгол Улсын Их Хурлын чуулганы хуралдааны дэгийн тухай хуулийн 9 дүгээр зүйлийн** 9.1-д “Нэгдсэн хуралдаан долоо хоног бүрийн Пүрэв, Баасан гарагт 10.00-13.00, 14.00-18.00 цагт хуралдана. Гишүүд өглөө 9.00 цагаас эхлэн ирцэд бүртгүүлж, хуралдаанаар асуудал хэлэлцэхэд бэлтгэнэ. Товлосон асуудлыг ажлын цагт багтаан хэлэлцэж дуусаагүй бол хуралдаанд оролцсон гишүүдийн олонхын саналаар хуралдааны цагийг сунгаж болно.” гэж **заасны дагуу цаг сунгаж хуралдъя** гэсэн саналыг дэмжье гэсэн санал хураалт явуулъя.

Зөвшөөрсөн: 29

 Татгалзсан: 33

 Бүгд: 62

46.8 хувийн саналаар дэмжигдсэнгүй.

Улсын Их Хурлын гишүүн М.Оюунчимэгийн “дэмжсэн” санал техникийн саатлын улмаас “эсрэг” гарсан тул санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн М.Оюунчимэгийн гаргасан горимын саналыг дэмжье гэсэн санал хураалт явуулъя.

 Зөвшөөрсөн: 35

 Татгалзсан: 27

 Бүгд: 62

56.5 хувийн саналаар горимын санал дэмжигдлээ.

**Т.Аюурсайхан:** **Горимын санал дэмжигдсэн тул дээрх санал** хураалтыг дахин явуулъя.

Зөвшөөрсөн: 34

 Татгалзсан: 28

 Бүгд: 62

54.8 хувийн саналаар дэмжигдлээ.

*Улсын Их Хурлын дэд дарга Т.Аюурсайхан Улсын Их Хурлын чуулганы нэгдсэн хуралдааны цагийг хуралдаанд оролцсон гишүүдийн олонхын саналаар хэлэлцэх асуудлыг хэлэлцэж дуустал сунгав.*/18:15/

**Т.Аюурсайхан:** **15.Ажлын хэсгийн гаргасан,** Төслийн 12 дугаар зүйлийн 12.2.5 дахь заалтын “эрүүл мэндэд аюултай нөхцөл байдал үүссэн бол” гэснийг “эрүүл мэнд, ажил олгогчийн эд хөрөнгөд аюултай нөхцөл байдал үүссэн тохиолдолд” гэж, 12.2.6 дахь заалтын “албан үүрэг, мэргэжлийн үйл ажиллагааны явцад аж ахуйн нэгж, байгууллага, хувь хүний нууцтай” гэснийг “ажил үүргээ гүйцэтгэх явцад байгууллага, хувь хүний нууц, ажил олгогчийн бизнестэй” гэж тус тус өөрчилж, 12.1.1 дэх заалтын “тохиролцон”, “санаачлан” гэснийг тус тус хасаж, 12.1.3 дахь заалтын “ажил үүрэгтээ” гэсний өмнө “гүйцэтгэсэн” гэж нэмж, 12.2.1, 12.2.2 дахь заалтыг нэгтгэн “хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг дагаж мөрдөх, ажлын цагийг баримтлах, ажлын цагийг гагцхүү ажил үүргээ гүйцэтгэхэд зарцуулах;” гэж, 12.2.3 дахь заалтыг “техник, технологийн горим баримтлах, хөдөлмөрийн аюулгүй байдал, эрүүл ахуйн хууль тогтоомжийн чиглэлээр ажил олгогчоос өгсөн үүрэг, даалгаврыг мөрдөж ажиллах;” гэж, 12.2.4 дэх заалтыг “ажил олгогчийн удирдах чиг үүргээ хэрэгжүүлэх эрхэд хүндэтгэлтэй хандах, ажил олгогч, түүний төлөөлөгчийн хууль ёсны үүрэг даалгаврыг цаг тухайд нь бүрэн биелүүлэх;” гэж, 12.2.7 дахь заалтыг “ажил олгогчийн шаардсанаар ажил үүрэгтэйгээ холбоотой мэдээллийг ажил олгогчид үнэн зөвөөр өгөх, хийсэн ажлаа тайлагнах;” гэж тус тус өөрчлөн найруулж, 12 дугаар зүйлийг 42 дугаар зүйл болгож, уг зүйлд доор дурдсан агуулгатай 42.2.1, 42.2.3, 42.2.4 дэх заалт тус тус нэмэх:

 “42.2.1.ажил үүргээ биечлэн, үнэнчээр, өөрийн ур чадвар, боломжоо дайчлан зохих ёсоор гүйцэтгэх;

 42.2.3.ажилдаа ирэхдээ ажил үүргээ гүйцэтгэх чадвартай байх, ажил үүрэг гүйцэтгэх явцдаа согтууруулах ундаа болон мансууруулах эм, сэтгэцэд нөлөөт бодис хэрэглэхгүй байх, дарамт, хүчирхийлэл, бэлгийн дарамт үзүүлэхгүй байх;

 42.2.4.ажил олгогч тусгайлан зөвшөөрснөөс бусад тохиолдолд түүний эрхэлж байгаа үйл ажиллагаатай шууд өрсөлдсөн, давхацсан аливаа ажил үйлчилгээ эрхлэхгүй байх;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 25**

 **Бүгд: 62**

 **59.7 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатарын тавьсан асуултад хууль санаачлагч, Улсын Их Хурлын гишүүн Ц.Мөнх-Оргил хариулж, тайлбар хийв.**

**16.Ажлын хэсгийн гаргасан,** Төсөлд доор дурдсан агуулгатай 13, 14 дүгээр зүйл тус тус нэмэх:

**“13 дугаар зүйл.Хөдөлмөрийн харилцаан дахь нийгмийн** **түншлэл, түүний зарчим**

13.1.Нийгмийн түншлэл нь хөдөлмөрийн харилцаа, түүнтэй холбоотой асуудлаар холбогдох талуудын ашиг сонирхлыг уялдуулах замаар нийгмийн зөвшилцөл бүрдүүлэхэд чиглэсэн ажил олгогч болон ажилтан, тэдгээрийн төлөөлөгч, төрийн байгууллага хоорондын хоёр болон гурван талт хамтын ажиллагаа мөн.

13.2.Нийгмийн түншлэлд дараах зарчмыг баримтална:

13.2.1.хууль дээдлэх;

13.2.2.талуудын тэгш оролцоог хангах;

 13.2.3.бие биенийнхээ эрх, хууль ёсны ашиг сонирхлыг харилцан хүндэтгэх;

13.2.4.сайн дурын үндсэн дээр аливаа үүрэг хүлээх;

13.2.5.нийгмийн түншлэлийг төрөөс дэмжих.

**14 дүгээр зүйл.Нийгмийн түншлэлийг хэрэгжүүлэх түвшин, хэлбэр**

14.1.Нийгмийн гурван талт түншлэлийг Засгийн газар, төрийн захиргааны төв болон нутгийн захиргааны байгууллага, ажилтан болон ажил олгогчийн эрх, хууль ёсны ашиг сонирхлыг төлөөлөн хамгаалах байгууллагын хооронд хөдөлмөр, нийгмийн хамгааллын асуудлаар талуудын ашиг сонирхлыг уялдуулах, бодлого боловсруулах, түүнийг хэрэгжүүлэхээр зөвлөлдөх, харилцан ойлголцох, хамтын хэлэлцээр байгуулах замаар хэрэгжүүлнэ.

14.2.Нийгмийн хоёр талт түншлэлийг ажилтны хөдөлмөрлөх эрх, хууль ёсны ашиг сонирхлын асуудлаар салбар, салбар дундын, аж ахуйн нэгж, байгууллагын түвшинд талууд харилцан зөвшилцөх, хамтын хэлэлцээ хийж, хамтын гэрээ, хамтын хэлэлцээр байгуулах замаар хэрэгжүүлнэ.

14.3.Хэлэлцэж байгаа асуудлаас хамаарч нийгмийн гурван талт түншлэлийн хүрээнд дараах баримт бичгийг байгуулж болно:

 14.3.1.бодлогын асуудлаар нийгмийн түншлэлийн гурван талт улс, салбар, салбар дундын, аймаг, сум, дүүргийн хамтын хэлэлцээр;

 14.3.2.нийгмийн түншлэлийн гурван талт хамтарсан мэдэгдэл;

 14.3.3.бодлогыг хэрэгжүүлэх асуудлаар зөвлөмж, удирдамж, аргачлал;

 14.3.4.хууль тогтоомжид заасан бусад.

14.4.Нийгмийн хоёр талт түншлэлийн хүрээнд дараах баримт бичгийг байгуулж болно:

 14.4.1.салбар, салбар дундын хамтын хэлэлцээр;

14.4.2.хамтын гэрээ;

14.4.3.хууль тогтоомжид заасан бусад.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 25**

 **Бүгд: 62**

 **59.7 хувийн саналаар дэмжигдлээ.**

**17.Ажлын хэсгийн гаргасан,** Төслийн 13 дугаар зүйлийн гарчгийн “хэлэлцээ, түүний” гэснийг “хэлэлцээний” гэж, 13.2 дахь хэсгийн “дараах зарчмыг удирдлага болгоно” гэснийг “дараах зарчмыг баримтална” гэж, 13.2.1 дэх заалтын “асуудлаа харилцан ашигтай шийдвэрлэх хүсэл эрмэлзэлтэй” гэснийг “асуудлаар ажил хэрэгч яриа хэлэлцээ өрнүүлэх, харилцан ойлголцох замаар тохиролцоонд хүрэх чин хүсэл эрмэлзэлтэй” гэж, 13.2.5 дахь заалтын “харилцан хамааралтай мэдээлэл” гэснийг “шаардлагатай мэдээллийг харилцан гаргаж өгөх,” гэж тус тус өөрчилж, 13.2.4 дэх заалтыг “энэ хуулийн 34.1, 37.1-д заасны дагуу хэлэлцээний цар хүрээгээ өөрсдөө тодорхойлох;” гэж өөрчлөн найруулж, 13.2 дахь хэсгийг “Хамтын хэлэлцээний үндсэн зарчим” гэсэн 19 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 24**

 **Бүгд: 63**

 **61.9 хувийн саналаар дэмжигдлээ.**

**18.Ажлын хэсгийн гаргасан,** Төслийн 14 дүгээр зүйлийн 14.2 дахь хэсгийг “Хамтын хэлэлцээ хийх, хамтын гэрээ, хамтын хэлэлцээрийн төсөл боловсруулах явцад талуудын хүсэлтээр төрийн байгууллага улс орны нийгэм, эдийн засгийн нөхцөл байдал, салбарын тухайн үеийн болон ирээдүйн төлөв байдлын талаарх хамтын хэлэлцээ хийхэд шаардлагатай бусад мэдээлэл, баримт бичгийг хууль тогтоомжоор зөвшөөрсөн хэмжээнд гаргаж өгөх үүрэгтэй.” гэж өөрчлөн найруулж, 14 дүгээр зүйлийг 23 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 27**

 **Бүгд: 63**

 **57.1 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**19.Ажлын хэсгийн гаргасан,** Төслийн 15 дугаар зүйлийн 15.1 дэх хэсгийн “хөндлөнгөөс оролцох,” гэсний дараа “нөлөөлөх,” гэж нэмж, 15 дугаар зүйлийг 22 дугаар зүйл болгож, уг зүйлд доор дурдсан агуулгатай 22.2 дахь хэсэг нэмэх:

“22.2.Энэ хуулийн 22.1-ийг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 24**

 **Бүгд: 63**

 **61.9 хувийн саналаар дэмжигдлээ.**

**20.Ажлын хэсгийн гаргасан,** Төслийн 16 дугаар зүйлийн 16.3 дахь хэсгийн “тооны харьцааг үндэслэн тогтоож хамтын хэлэлцээнд оролцуулна.” гэснийг “тооны харьцааг үндэслэн тогтооно.” гэж өөрчилж, 16.1, 16.2, 16.4 дэх хэсгийг доор дурдсанаар өөрчлөн найруулж, 16 дугаар зүйлийг 20 дугаар зүйл болгох:

“20.1.Хамтын хэлэлцээ хийх санаачилгыг аль ч тал гаргаж болно. Ингэхдээ энэ хуулийн 21.1-д заасан шаардлагыг хангасан саналыг нөгөө талдаа бичгээр хүргүүлнэ.

20.3.Улс, аймаг, нийслэл, сум, дүүрэг, салбарын хэмжээнд хэд хэдэн үйлдвэрчний эвлэл, ажил олгогчдын байгууллага байвал хамтын хэлэлцээнд оролцох төлөөлөгчдийн тоог гишүүдийнхээ тооны харьцааг үндэслэн тогтооно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 20**

 **Бүгд: 63**

 **68.3 хувийн саналаар дэмжигдлээ.**

**21.Ажлын хэсгийн гаргасан,** Төслийн 17 дугаар зүйлийн 17.1 дэх хэсгийн “нөгөө талдаа” гэсний дараа “бичгээр” гэж, 17.4, 17.5 дахь хэсгийн “хэлэлцээний” гэсний өмнө “тухайн” гэж тус тус нэмж, 17.3 дахь хэсгийн “талууд тохиролцоонд хүрээгүй,” гэснийг “талуудын хооронд” гэж өөрчилж, 17.2 дахь хэсгийн “зохих бэлтгэл хангаж” гэснийг хасаж, 17.1-17.6 дахь хэсгийг “Хамтын хэлэлцээг эхлүүлэх, хэлэлцээ хийх” гэсэн 21 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 22**

 **Бүгд: 63**

 **65.1 хувийн саналаар дэмжигдлээ.**

**22.Ажлын хэсгийн гаргасан,** Төслийн 17 дугаар зүйлийн 17.7 дахь хэсгийн “хөлс, холбогдох зардлыг хэлэлцээний дэгд тусгасны дагуу олгоно.” гэснийг “ажлын хөлс, холбогдох зардлыг энэ хуулийн 21.5-д заасан дэгээр тогтооно.” гэж, 17.8 дахь хэсгийн “Үндсэн ажлаасаа чөлөөлөгдөлгүйгээр хэлэлцээнд оролцож байгаа үйлдвэрчний эвлэлийн ажилтан, сонгуультанд уг ажилтай нь” гэснийг “Хамтын хэлэлцээнд оролцож байгаа үйлдвэрчний эвлэлийн ажилтан, сонгуультан, ажилтны төлөөлөгчид хамтын хэлэлцээнд оролцсонтой нь” гэж тус тус өөрчилж, 17.8 дахь хэсгийн “хэлэлцээнд оролцсоных нь төлөө” гэснийг хасаж, 17.7, 17.8 дахь хэсгийг нэгтгэн “Хамтын хэлэлцээнд оролцогчдын баталгаа” гэсэн 24 дүгээр зүйл болгож, уг зүйлд доор дурдсан агуулгатай 24.3 дахь хэсэг нэмэх:

“24.3.Энэ хуулийн 24.2-ыг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 29**

 **Бүгд: 63**

 **54.0 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**23.Ажлын хэсгийн гаргасан,** Төслийн 18 дугаар зүйлийн 18.2 дахь хэсгийн “хамаарна” гэснийг “хамаарч үйлчилнэ” гэж өөрчилж, 20 дугаар зүйлийн 20.5 дахь хэсгийн “салбарын бусад” гэснийг “салбарын нийт” гэж өөрчилж, 18.1, 18.2, 18.3, 19.5, 20.5, 20.6 дахь хэсгийг нэгтгэн “Хамтын хэлэлцээрийн үйлчлэх хүрээ” гэсэн 35 дугаар зүйл болгож, 18 дугаар зүйлийн 18.4 дэх хэсгийг “Үйлдвэрчний эвлэлийн байгуулсан хамтын гэрээнд хамаарагдах ажилтны хүрээг талууд харилцан тохиролцоно. Нийт ажилтны хурлаас сонгогдсон ажилтны төлөөлөгчдийн байгуулсан хамтын гэрээнд тухайн аж ахуйн нэгж байгууллагын нийт ажилтан хамрагдана.” гэж өөрчлөн найруулж, 20 дугаар зүйлийн 20.3 дахь хэсгийн “түүний бүх” гэсний дараа “салбар,” гэж нэмж, 18 дугаар зүйлийн 18.4 дэх хэсэг, 20 дугаар зүйлийн 20.3 дахь хэсгийг нэгтгэн “Хамтын гэрээний үйлчлэх хүрээ” гэсэн 39 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 22**

 **Бүгд: 63**

 **65.1 хувийн саналаар дэмжигдлээ.**

**24.Ажлын хэсгийн гаргасан,** Төслийн 20 дугаар зүйлийн гарчгийн “, нэмэлт өөрчлөлт оруулах, хамрах хүрээг өргөжүүлэх” гэснийг, 20.7 дахь хэсгийг тус тус хасаж, 20.8 дахь хэсгийн “хугацаатай байна” гэснийг “хугацаагаар байгуулна” гэж, 20.9 дэх хэсгийн “нэмэлт, өөрчлөлт оруулах асуудлыг түүнд тодорхойлсон нөхцөл, журмын дагуу талууд тохиролцож шийдвэрлэх бөгөөд хэрэв хамтын гэрээ, хэлэлцээрт энэ тухай тодорхой” гэснийг “нэмэлт, өөрчлөлт оруулахдаа тухайн гэрээ, хэлэлцээрт өөрөөр” гэж тус тус өөрчилж, 20.1, 20.2, 20.4, 20.8, 20.9 дэх хэсгийг нэгтгэн “Хамтын гэрээ, хамтын хэлэлцээр байгуулах” гэсэн 31 дүгээр зүйл болгож, уг зүйлд доор дурдсан агуулгатай 31.5 дахь хэсэг нэмэх:

“31.5.Хамтын гэрээ, хамтын хэлэлцээрийн хугацааг талууд харилцан тохиролцож, анх байгуулсан хугацаанаас илүүгүй хугацаагаар сунгаж болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 26**

 **Бүгд: 63**

 **58.7 хувийн саналаар дэмжигдлээ.**

**25.Ажлын хэсгийн гаргасан,** Төслийн 19 дүгээр зүйлийн 19.2 дахь хэсгийг “Хамтын гэрээг ажил олгогчийн төлөөлөгчид болон үйлдвэрчний эвлэл, үйлдвэрчний эвлэлгүй бол нийт ажилтны хурлаас сонгогдсон ажилтны төлөөлөгчид байгуулна.” гэж өөрчлөн найруулж, 19.2 дахь хэсгийг “Хамтын гэрээ байгуулах талууд” гэсэн 38 дугаар зүйл болгож, 19 дүгээр зүйлийн гарчгийн “гэрээ,” гэснийг хасаж, 19.1.1 дэх заалтын “улсын хэмжээнд Засгийн газар; ажил олгогчийн эрх, хууль ёсны ашиг сонирхлыг төлөөлөн хамгаалах үндэсний байгууллага;” гэснийг “улсын хамтын хэлэлцээрийг Засгийн газар, ажил олгогчийн болон” гэж, 19.1.2 дахь заалтын “түвшинд ажил олгогчийн эрх, хууль ёсны ашиг сонирхлыг төлөөлөн хамгаалах салбарын байгууллага;” гэснийг “хамтын хэлэлцээрийг тухайн ажил олгогчийн болон” гэж, 19.1.3 дахь заалтын “түвшинд тухайн нутаг дэвсгэрийн нэгжийн Засаг дарга; ажил олгогчийн эрх, хууль ёсны ашиг сонирхлыг төлөөлөн хамгаалах тухайн нутаг дэвсгэрийн байгууллага;” гэснийг “хамтын хэлэлцээрийг тухайн нутаг дэвсгэрийн Засаг дарга, ажил олгогчийн болон” гэж тус тус өөрчилж, 19.4 дэх хэсгийг “Хэрэв төр тухайн салбарт ажил олгогч бол холбогдох төрийн захиргааны төв байгууллага дангаараа, эсхүл салбарын бусад ажил олгогчийн төлөөлөгчидтэй хамтран хамтын хэлэлцээнд оролцоно.” гэж өөрчлөн найруулж, 19.1, 19.4 дэх хэсгийг нэгтгэн “Хамтын хэлэлцээр байгуулах талууд” гэсэн 36 дугаар зүйл болгож, уг зүйлд доор дурдсан агуулгатай 36.3 дахь хэсэг нэмэх:

“36.3.Хэрэв төр тухайн салбарт ажил олгогч биш бол салбар, салбар дундын хамтын хэлэлцээрийн аль нэг талын хүсэлтээр салбарын төрийн захиргааны төв байгууллага хамтын хэлэлцээнд оролцоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 26**

 **Бүгд: 63**

 **58.7 хувийн саналаар дэмжигдлээ.**

**26.Ажлын хэсгийн гаргасан,** Төслийн 19 дүгээр зүйлийн 19.3 дахь хэсгийг “Төрийн байгууллага хамтын хэлэлцээнд оролцогчдыг шаардлагатай мэдээллээр хангаж, мэргэжил, арга зүйн зөвлөгөө үзүүлнэ.” гэж өөрчлөн найруулж, 13 дугаар зүйлийн 13.1 дэх хэсэг, 19 дүгээр зүйлийн 19.3 дахь хэсгийг нэгтгэн “Хамтын хэлэлцээ” гэсэн 18 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 24**

 **Бүгд: 63**

 **61.9 хувийн саналаар дэмжигдлээ.**

**27.Ажлын хэсгийн гаргасан,** Төслийн 21 дүгээр зүйлийн 21.1 дэх хэсгийг “Хамтын гэрээгээр зохицуулах харилцааг талууд харилцан тохиролцох бөгөөд ажилтны хөдөлмөрлөх эрх, ашиг сонирхолтой холбоотой дараах асуудлыг хамтын гэрээнд тусгаж болно:” гэж өөрчлөн найруулж, 21.1.4 дэх заалтын “нөхцөлийн талаар уян хатан зохицуулалт хэрэглэх” гэснийг “нөхцөлийг уян хатан зохицуулах асуудал” гэж өөрчилж, 21.1.7 дахь заалтын “шинэ хэлбэр хэрэглэх,” гэсний дараа “техник технологийн дэвшил нэвтрүүлэх” гэж нэмж, 21 дүгээр зүйлийг 37 дугаар зүйл болгож, уг зүйлд доор дурдсан агуулгатай 37.1.10 дахь заалт нэмэх:

“37.1.10. аж ахуйн нэгж, байгууллагын орон сууц, хүүхдийн цэцэрлэг, ясли, нийгэм, соёлын зориулалттай барилга, байгууламж барих, ашиглах, олон хүүхэдтэй гэр бүл, өрх толгойлсон эх буюу ганц бие эцэг, хөгжлийн бэрхшээлтэй гэр бүлийн гишүүнтэй ажилтанд хөнгөлөлт үзүүлэх асуудал;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 20**

 **Бүгд: 63**

 **68.3 хувийн саналаар дэмжигдлээ.**

**28.Ажлын хэсгийн гаргасан,** Төслийн 22 дугаар зүйлийн 22.1.2 дахь заалтын “норм, норматив” гэсний дараа “тариф,” гэж нэмж, 22.1.2 дахь заалтын “тодорхой ажил, мэргэжлийн” гэснийг “тухайн салбарын” гэж өөрчилж, 22.1.3 дахь заалтын “бодлогын” гэснийг хасаж, 22 дугаар зүйлийг 34 дүгээр болгож, уг зүйлд доор дурдсан агуулгатай 34.2 дахь хэсэг нэмэх:

“34.2.Хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүний энэ хуулийн 5.1-д заасан үндсэн эрх, суурь зарчмыг хэрэгжүүлэх, тэдгээрийн хөдөлмөрийн аюулгүй байдал, эрүүл ахуй, хөдөлмөр эрхлэлтийг дэмжих асуудлыг тухайн нутаг дэвсгэрийн хамтын хэлэлцээрт тусгаж, хэрэгжүүлж болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 42**

 **Татгалзсан: 21**

 **Бүгд: 63**

 **66.7 хувийн саналаар дэмжигдлээ.**

**29.Ажлын хэсгийн гаргасан,** Төслийн 23 дугаар зүйлийг доор дурдсанаар өөрчлөн найруулах:

**“32 дугаар зүйл.Хамтын гэрээ, хамтын хэлэлцээрийг бүртгүүлэх,** **мэдээллийн сан бүрдүүлэх**

32.1.Хамтын гэрээ, аймаг, нийслэл, сум, дүүргийн хамтын хэлэлцээрийг харьяа нутаг дэвсгэрийн хөдөлмөрийн асуудал хариуцсан төрийн байгууллагад, салбар, салбар дундын хамтын хэлэлцээрийг хөдөлмөрийн асуудал эрхэлсэн төрийн захиргааны төв байгууллагад бүртгүүлэхээр ажлын 10 өдрийн дотор ажилтны, эсхүл ажил олгогчийн төлөөлөгч хүргүүлнэ.

32.2.Бүртгэх эрх бүхий байгууллага хамтын гэрээ, хамтын хэлэлцээрийг ажлын 5 өдрийн дотор гагцхүү хууль тогтоомжид нийцэж байгаа эсэхийг хянаж, нийцэж байгаа тухайн гэрээ, хэлэлцээрийг бүртгэж, мэдээллийн санд оруулна. Ийнхүү бүртгүүлснээр уг хамтын гэрээ, хамтын хэлэлцээр хүчин төгөлдөр болно.

32.3.Бүртгэх эрх бүхий байгууллага хамтын гэрээ, хамтын хэлэлцээрийг бүртгэхээс татгалзвал ийнхүү татгалзсан үндэслэлээ тайлбарлаж, хамтын гэрээ, хамтын хэлэлцээрийг хууль тогтоомжид нийцүүлэх боломжийг талуудад олгоно. Хамтын гэрээ, хамтын хэлэлцээрийг бүртгэхээс татгалзсан шийдвэрийн талаар дээд шатны албан тушаалтан, эсхүл шүүхэд гомдол гаргаж болно.

32.4.Хамтын гэрээ, хамтын хэлэлцээрийг бүртгэх, мэдээллийн санг бүрдүүлэх журмыг хөдөлмөрийн асуудал эрхэлсэн Засгийн газрын гишүүн батална.

32.5.Улсын хамтын хэлэлцээрт талууд гарын үсэг зурснаар хүчин төгөлдөр болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 45**

 **Татгалзсан: 18**

 **Бүгд: 63**

 **71.4 хувийн саналаар дэмжигдлээ.**

**30.Ажлын хэсгийн гаргасан,** Төслийн 24 дүгээр зүйлийн гарчгийн “гэрээ хэлэлцээрийг” гэснийг “гэрээг” гэж өөрчилж, 24.1 дэх хэсгийг хасаж, 24.2 дахь хэсгийн “байгууллагын харьяалал,” гэсний дараа “хуулийн этгээдийн хэлбэр,” гэж нэмж, 24 дүгээр зүйлийг 40 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 22**

 **Бүгд: 63**

 **65.1 хувийн саналаар дэмжигдлээ.**

**31.Ажлын хэсгийн гаргасан,** Төслийн 25 дугаар зүйлийн 25.1 дэх хэсгийн “хэлэлцээрийн биелэлтэд” гэсний дараа “талууд хяналт тавих бөгөөд” гэж, “хамтын хэлэлцээрт тусгана.” гэсний дараа “Хамтын хэлэлцээрт тусгайлан заагаагүй бол аймаг, нийслэл, сум, дүүргийн хамтын хэлэлцээрт тухайн шатны Засаг дарга, улсын хамтын хэлэлцээрт Үндэсний хороо тус тус биелэлтэд хяналт тавина.” гэсэн 2 дахь өгүүлбэр тус тус нэмж, 25 дугаар зүйлийг 33 дугаар зүйл болгож, уг зүйлд доор дурдсан агуулгатай 33.4, 33.5 дахь хэсэг тус тус нэмэх:

“33.4.Хамтын гэрээ, хамтын хэлэлцээрийг хэрэгжүүлэх, түүнийг тайлбарлах үед талуудын хооронд саналын зөрүү үүсвэл зөвшилцлийн журмаар урьдчилан шийдвэрлэхээр хөдөлмөрийн хууль тогтоомжид нийцүүлэн хамтын гэрээ, хамтын хэлэлцээрт тусгайлан тусгана.

33.5.Ажил олгогч хамтын гэрээ, тухайн аж ахуйн нэгж, байгууллагад үйлчлэх хамтын хэлэлцээрийг нийт ажилтанд харагдахуйц газар байршуулах үүрэгтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 44**

 **Татгалзсан: 19**

 **Бүгд: 63**

 **69.8 хувийн саналаар дэмжигдлээ.**

**32.Ажлын хэсгийн гаргасан,** Төслийн 26 дугаар зүйлийн 26.2 дахь хэсгийн “Ажил олгогч,” гэсний дараа “, эсхүл түүнийг төлөөлөх эрх бүхий этгээд” гэж, “ажилд орох гэж байгаа хүнтэй” гэсний дараа “түүний” гэж, “тохиролцох бөгөөд” гэсний дараа “ажилтан” гэж тус тус нэмж, 26.1 дэх хэсгийн “Ажил олгогч, түүнийг төлөөлж байгаа этгээд” гэснийг “Ажил олгогч, эсхүл түүнийг төлөөлөх эрх бүхий этгээд” гэж өөрчилж, 26.6 дахь хэсгийг “Ажил олгогч, ажилтны хоорондын харилцаа нь энэ хуулийн 4.1.15-д заасан хөдөлмөр эрхлэлтийн харилцааны шинжтэй бол хөдөлмөрийн гэрээнээс өөр төрлийн гэрээ байгуулахыг хориглоно. Хөдөлмөрийн гэрээнээс өөр төрлийн гэрээ байгуулсан боловч уг харилцаа нь хөдөлмөр эрхлэлтийн харилцааны шинжийг агуулсан бол түүнийг хөдөлмөрийн гэрээ байгуулсанд тооцно.” гэж өөрчлөн найруулж, 26 дугаар зүйлийн 26.1, 26.2, 26.6 дахь хэсгийг нэгтгэн “Хөдөлмөр эрхлэлтийн харилцаа үүсэх нөхцөл” гэсэн 41 дүгээр зүйл болгох.

**33.Ажлын хэсгийн гаргасан,** Төслийн 26 дугаар зүйлийн 26.5, 26.7 дахь хэсгийг хасаж, 26.4 дэх хэсгийн “энэ хуулийн 26.3 дахь хэсэгт заасны дагуу “үйлдэх” гэснийг “нөхөн байгуулах” гэж өөрчилж, 26 дугаар зүйлийн 26.3, 26.4 дэх хэсгийг нэгтгэн “Хөдөлмөрийн гэрээний хэлбэр” гэсэн 48 дугаар зүйл болгож, уг зүйлд доор дурдсан агуулгатай 48.3, 48.4 дэх хэсэг тус тус нэмэх:

“48.3.Хөдөлмөрийн гэрээг бичгээр үйлдээгүйгээс үл хамааран ажилтан ажил үүргээ гүйцэтгэж эхэлснээр хөдөлмөр эрхлэлтийн харилцаа үүссэнд тооцно.

48.4.Энэ хуулийн 48.2-ыг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 24**

 **Бүгд: 63**

 **61.9 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**34.Ажлын хэсгийн гаргасан,** Төслийн 27 дугаар зүйлийн 27.1.3 дахь заалтын “ажлыг нэг удаа гүйцэтгүүлэх” гэснийг “ажил гүйцэтгүүлэх” гэж, 27.3 дахь хэсгийн “дуусмагц ажил олгогч ажилтантай тохиролцон хөдөлмөрийн гэрээг сунгаж болох бөгөөд аль нэг тал гэрээний хугацаа дуусахаас өмнө дуусгавар болгох санал тавиагүй бол уг” гэснийг “дуусахад ажил олгогч гэрээг дуусгавар болгох тухай сануулаагүй бөгөөд ажилтан үргэлжлүүлэн ажиллаж байгаа бол” гэж тус тус өөрчилж, 27.1.6 дахь заалтыг хасаж, 27.4 дэх хэсгийг “Энэ хуулийн 58.1.3, 139.1-д зааснаас бусад тохиолдолд хугацаатай байгуулсан гэрээний анх байгуулсан болон сунгасан хугацааны нийлбэр хоёр жилээс дээш бол уг гэрээг хугацаагүй байгуулагдсан гэж тооцно.” гэж өөрчлөн найруулж, 27 дугаар зүйлийг 50 дугаар зүйл болгож, уг зүйлд доор дурдсан агуулгатай 50.1.6 дахь заалт нэмэх:

“50.1.6.санхүүжилт, хийгдэх ажлын цар хүрээтэй холбоотой цаг хугацаагаар хязгаарлагдсан ажил үүрэг гүйцэтгүүлэх;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 45**

 **Татгалзсан: 18**

 **Бүгд: 63**

 **71.4 хувийн саналаар дэмжигдлээ.**

**35.Ажлын хэсгийн гаргасан,** Төслийн 28 дугаар зүйлийг доор дурдсанаар өөрчлөн найруулах:

**“62 дугаар зүйл.Дагалдангаар ажиллах хөдөлмөрийн гэрээ**

62.1.Ажил олгогч нь ажилтанд ажлын дадлага, ур чадвар эзэмшүүлэх зорилгоор дадлага, туршлагатай ажилтныг дагалдан ажиллахаар хөдөлмөрийн гэрээ байгуулж болно.

62.2.Дагалдангаар ажиллах хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтны дагалдан ажиллах хугацаа, дагалдуулан ажиллуулах ажилтан, эзэмшвэл зохих ажлын дадлага, ур чадварын талаар тусгайлан тусгана.

62.3.Ердийн дагалдангаар ажиллах хөдөлмөрийн гэрээний хугацаа 3 сар хүртэл байна. Талууд тохиролцсоноор гэрээг нэг удаа 3 сараас илүүгүй хугацаагаар сунгаж болно.

62.4.Нарийн мэргэжлээр дагалдан ажиллах хөдөлмөрийн гэрээний хугацаа мэргэжлийн онцлог, эзэмших мэргэжлийн дадлага, ур чадвараас шалтгаалан 2 хүртэл жил байж болно. Талууд тохиролцсоноор гэрээг нэг удаа нэг жилээс илүүгүй хугацаагаар сунгаж болно.

62.5.Нарийн мэргэжлээр дагалдан ажиллах журам, мэргэжлийн жагсаалтыг Үндэсний хорооны саналыг үндэслэн хөдөлмөрийн асуудал эрхэлсэн Засгийн газрын гишүүн батална.

62.6.Дагалдан ажилтны үндсэн цалинг түүний гүйцэтгэх ажил үүрэг, эзэмших ажлын дадлага, ур чадвар зэргийг өөртэй нь тохиролцож тогтоох бөгөөд ижил төрлийн ажил үүрэг гүйцэтгэж байгаа үндсэн ажилтны үндсэн цалингийн 70 хувиас доогуур байж болохгүй.

62.7.Дагалдангаар ажилласан ажилтантай туршилтаар ажиллуулах хөдөлмөрийн гэрээ байгуулахгүй.

62.8.Дагалдан ажилтанд энэ хуульд заасан бусад зохицуулалт, ажилтны нэмэгдэл, нэмэгдэл хөлс, олговрын тухай заалт нэгэн адил үйлчилнэ.

62.9.Талууд тусгайлан тохирсноос бусад тохиолдолд дагалдан ажилтныг ажил олгогч байнгын ажилд авах үүрэг хүлээхгүй.

62.10.Дагалдан ажилтнаас дагалдангаар ажиллах, суралцахтай нь холбогдуулж аливаа төлбөр авах, ажил мэргэжлээ болон ажлын байраа чөлөөтэй сонгох эрхийг нь хязгаарлах, үл өрсөлдөх нөхцөл тулгахыг тус тус хориглоно.

62.11.Энэ хуулийн 63 дугаар зүйлд заасан дагалдан суралцсан ажилтан нарийн мэргэжлээр дагалдан ажиллах бол хөдөлмөрийн гэрээний нийт хугацаа нь 1 жил хүртэл байна.

62.12.Дагалдан ажилтны нийгмийн даатгалын шимтгэл төлөхтэй холбогдсон харилцааг холбогдох хууль тогтоомжоор зохицуулна.

**63 дугаар зүйл.Дагалдангаар суралцах хөдөлмөрийн гэрээ**

63.1.Мэргэжлийн боловсрол, сургалтын байгууллагын суралцагчид мэргэжлийн боловсрол эзэмшүүлэх, онолын мэдлэгийг практик дадлагатай хослуулах, ажлын дадлага, ур чадвар эзэмшүүлэх зорилгоор ажил олгогч, дагалдан суралцах ажилтан, сургалтын байгууллага хамтран дагалдан суралцах гурвалсан хөдөлмөрийн гэрээ байгуулж болно.

63.2.Мэргэжлийн боловсрол, сургалтын байгууллагад суралцах цаг, эзэмших мэргэжил, ажлын байран дээр ажиллах цаг, эзэмшвэл зохих ажлын дадлага, ур чадварыг тодорхойлсон сургалтын хөтөлбөрийг талууд харилцан тохиролцож дагалдан суралцагчийн хөдөлмөрийн гэрээнд хавсаргана.

63.3.Дагалдангаар суралцах ажилтны нийгмийн даатгалын шимтгэлийг Хөдөлмөр эрхлэлтийг дэмжих сангаас төлнө.

63.4.Дагалдан суралцах хөдөлмөрийн гэрээний хугацаа суралцах мэргэжлээс шалтгаалан 3 хүртэл жил байна.

63.5.Дагалдан суралцах ажилтанд олгох үндсэн цалинг суралцах, ажиллах цагийн харьцаа, хийх ажлын чанар, хэмжээ, сургалтын байгууллагаас авч байгаа мөнгөн тэтгэлэг зэргийг харгалзан талууд хөдөлмөрийн хөлсний доод хэмжээнээс доошгүй байхаар харилцан тохирно.

63.6.Дагалдангаар суралцах ажилтанд энэ хуульд заасан бусад зохицуулалт, ажилтны нэмэгдэл, нэмэгдэл хөлс, олговрын тухай заалт нэгэн адил үйлчилнэ.

63.7.Талууд тусгайлан тохирсноос бусад тохиолдолд дагалдангаар суралцах ажилтныг ажил олгогч байнгын ажилд авах үүрэг хүлээхгүй.

63.8.Дагалдангаар суралцах ажилтнаас дагалдангаар суралцахтай нь холбогдуулж аливаа төлбөр авах, ажил мэргэжлээ болон ажлын байраа чөлөөтэй сонгох эрхийг нь хязгаарлах, үл өрсөлдөх нөхцөл тулгахыг тус тус хориглоно.

63.9.Их, дээд сургуульд суралцагчийг суралцаж байгаа мэргэжлээрээ аж ахуйн нэгж, байгууллагын үйл ажиллагаатай танилцуулах зорилгоор дадлагажуулж болно. Дадлагажих үйл ажиллагааны нөхцөл, журмыг хууль тогтоомжоор тогтооно.

**64 дүгээр зүйл.Туршилтаар ажиллуулах хөдөлмөрийн гэрээ**

64.1.Ажил олгогч ажилтныг ажилд авахдаа тухайн ажлын байранд тавигдах шаардлагыг хангах эсэхийг нь шалгах зорилгоор туршилтаар ажиллуулах хөдөлмөрийн гэрээ байгуулж болно.

64.2.Туршилтаар ажиллуулах хөдөлмөрийн гэрээний хугацаа 3 сараас илүүгүй байх бөгөөд харилцан тохиролцсоноор нэг удаа 3 сараас илүүгүй хугацаагаар сунгаж болно.

64.3.Туршилтаар ажиллах ажилтны үндсэн цалинг тухайн ажлын байрны үндсэн цалингаас багагүй байхаар тогтоох бөгөөд түүнд нэмэгдэл, нэмэгдэл хөлс, шагнал урамшуулал, олговрыг энэ хуульд заасны дагуу олгоно.

64.4.Улирлын шинжтэй ажлыг нэг удаа гүйцэтгүүлэх, ажлын байр нь хадгалагдаж байгаа ажилтны оронд, эсхүл түр ажлын байранд ажиллуулах тохиолдолд ажилтантай туршилтаар ажиллуулах гэрээ байгуулахгүй.

64.5.Туршилтаар ажиллах ажилтанд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил үйлчилнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 32**

 **Татгалзсан: 31**

 **Бүгд: 63**

 **50.8 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Б.Энх-Амгалан, Ж.Ганбаатар, Ц.Мөнх-Оргил нар үг хэлэв.**

**36.Ажлын хэсгийн гаргасан,** Төслийн 29 дүгээр зүйлийн 29.2 дахь хэсгийн “хөдөлмөрийн гэрээнд” гэсний дараа “энэ хуулийн 49.1-д заасан нөхцөлөөс гадна” гэж нэмж, 29.2.1 дэх заалтыг хасаж, 29.2 дахь хэсгийн “тусгана” гэснийг “тусгаж болно” гэж өөрчилж, 29.1 дэх хэсгийг “Өмчлөгч буюу түүнээс эрх олгогдсон этгээд нь өмчлөх эрхийнхээ тодорхой хэсгийг ажилтнаар дамжуулан хэрэгжүүлэх, аж ахуйн нэгж, байгууллагын гүйцэтгэх удирдлагын түвшний ажил үүрэг гүйцэтгүүлэх зорилгоор тухайн ажилтантай онцгой нөхцөл бүхий хөдөлмөрийн гэрээ байгуулж болно.” гэж өөрчлөн найруулж, 47 дугаар зүйлийн 47.2 дахь хэсгийн “онцгой нөхцөл бүхий” гэсний өмнө “Ажил олгогч” гэж нэмж, 29 дүгээр зүйлийг 47 дугаар зүйлтэй нэгтгэн “Онцгой нөхцөл бүхий хөдөлмөрийн гэрээ” гэсэн 65 дугаар зүйл болгож, уг зүйлд доор дурдсан агуулгатай 65.4.4 дэх заалт нэмэх:

“65.4.4.ажилтны буруутай үйлдэл, эс үйлдэхүйн улмаас ажил олгогчийн итгэлийг алдсан, байгууллагын дотоод хэм хэмжээг давтан, эсхүл ноцтой зөрчсөн.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 23**

 **Бүгд: 63**

 **63.5 хувийн саналаар дэмжигдлээ.**

**37.Ажлын хэсгийн гаргасан,** Төслийн 30 дугаар зүйлийн 30.2.2 дахь заалтын “хууль тогтоомжийн дагуу зохион байгуулсан” гэснийг “хууль ёсны” гэж өөрчилж, 30.2.3, 30.7.1 дэх заалтын “байгууллагын” гэсний өмнө “аж ахуйн нэгж” гэж, 30.7.2 дахь заалтын “бусад” гэсний дараа “ажил олгогчийн” гэж тус тус нэмж, 30.7.1 дэх заалтын “дотоод журам, бусад” гэснийг, 30.8 дахь хэсгийг тус тус хасаж, 30.10 дахь хэсгийг “Ажиллах хүч нийлүүлэх гэрээгээр ажиллаж байгаа ажилтан нь хүлээн авагч талтай харилцан тохиролцож үндсэн ажилтнаар нь ажиллах, эсхүл өөр ажил олгогчтой хөдөлмөрийн гэрээ байгуулахад нь ажиллах хүч нийлүүлэгч аливаа хэлбэрээр саад учруулах, торгууль, төлбөр авахыг хориглоно.” гэж өөрчлөн найруулж, 30 дугаар зүйлийн 30.1, 30.2, 30.3, 30.4, 30.7, 30.9, 30.10 дахь хэсгийг нэгтгэн “Ажиллах хүч нийлүүлэх гэрээгээр ажиллуулах” гэсэн 76 дугаар зүйл болгож, уг зүйлд доор дурдсан агуулгатай 76.6, 76.9, 76.10, 76.11 дэх хэсэг тус тус нэмэх:

“76.6.Ажиллах хүч нийлүүлэх гэрээгээр ажиллаж байгаа ажилтанд энэ хуулийн 77.1-д заасан гэрээний нөхцөлийг ажиллах хүч нийлүүлэгч танилцуулах үүрэгтэй.

76.9.Ажиллах хүч нийлүүлэгч нь ажиллах хүч нийлүүлсний төлбөрийг ажилтнаас шууд ба шууд бус байдлаар авах, цалин хөлснөөс суутгахыг хориглоно.

76.10.Насанд хүрээгүй хүнийг ажиллах хүч нийлүүлэх гэрээгээр ажиллуулахыг хориглоно.

76.11.Ажилд зуучлах үйлчилгээ эрхлэхтэй холбогдсон харилцааг Хөдөлмөр эрхлэлтийг дэмжих тухай хуулиар зохицуулна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 29**

 **Бүгд: 63**

 **54.0 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар, С.Чинзориг нар үг хэлэв.**

**38.Ажлын хэсгийн гаргасан,** Төслийн 30 дугаар зүйлийн 30.5 дахь хэсгийн “заавал” гэснийг хасаж, 30.6 дахь хэсгийн “тусгахыг хориглоно” гэсний дараа “Ажиллах хүч нийлүүлэх гэрээгээр ажиллаж байгаа ажилтны хөдөлмөр эрхлэлтийн нөхцөл нь хүлээн авагчийн үндсэн ажилтны хөдөлмөр эрхлэлтийн нөхцөлтэй адил байна.” гэж нэмж, 30 дугаар зүйлийн 30.5, 30.6, 30.11, 30.12 дахь хэсгийг нэгтгэн “Ажиллах хүч нийлүүлэх гэрээний нөхцөл” гэсэн 77 дугаар зүйл болгож, уг зүйлд доор дурдсан агуулгатай 77.3 дахь хэсэг нэмэх:

“77.3.Ажиллах хүч нийлүүлэх гэрээгээр ажиллаж байгаа ажилтан хүлээн авагчийн хамтын гэрээнд үндсэн ажилтны нэгэн адил хамрагдах эрхтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 23**

 **Бүгд: 63**

63.5 **хувийн саналаар дэмжигдлээ.**

**39.Ажлын хэсгийн гаргасан,** Төслийн 31 дүгээр зүйлийг доор дурдсанаар өөрчлөн найруулах:

**“66 дугаар зүйл.Ажлын бүтэн бус цагаар ажиллуулах** **хөдөлмөрийн гэрээ**

66.1.Ажил олгогч ажилтантай тохиролцсоны дагуу ажлын бүтэн бус цагаар ажиллуулахаар хөдөлмөрийн гэрээ байгуулж болно. Ажлын бүтэн бус цагийн ажилтан гэж ажлын бүтэн цагаар ажиллаж байгаа ажилтнаас бага цагаар ажиллаж байгаа ажилтныг ойлгоно.

66.2.Ажлын бүтэн бус цагийн ажилтантай байгуулах хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна өдөр, эсхүл долоо хоног, эсхүл сард ажиллах нийт цаг, ажил эхлэх, дуусах цагийг тусгайлан тохирно.

66.3.Ажлын бүтэн цагийн ажилтны ажлын цагийг хууль тогтоомжид заасны дагуу богиносгосныг бүтэн бус цагаар ажилласанд тооцохгүй.

66.4.Ажлын бүтэн бус цагийн ажилтан энэ хуульд тусгайлан зааснаас бусад тохиолдолд ажлын бүтэн цагаар ажиллах ажилтны нэгэн адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил үйлчилнэ.

66.5.Ажил олгогч нь түр ажил үүргийг гүйцэтгүүлэхээр ажилтныг цагаар ажиллуулж, гүйцэтгэсэн ажил, ажилласан цагт нь тохирсон цалин хөлсийг тухай бүр тооцож олгож болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 25**

 **Бүгд: 63**

 **60.3 хувийн саналаар дэмжигдлээ.**

**40.Ажлын хэсгийн гаргасан,** Төслийн 32 дугаар зүйлийг доор дурдсанаар өөрчлөн найруулах:

**“67 дугаар зүйл.Гэрээсээ ажиллах ажилтны хөдөлмөрийн гэрээ**

67.1.Ажилтан гэрээсээ, эсхүл өөрийн сонгосон байршилд ажил олгогчийн үйл ажиллагаа явуулдгаас өөр газарт ажил олгогчийн, эсхүл ажилтны тоног төхөөрөмж, түүхий эд материалыг ашиглан ажил олгогчийн удирдлага, хяналтын дор бүтээгдэхүүн ажил үүрэг гүйцэтгэхээр цалин хөлс авахаар ажил олгогчтой тохиролцон гэрээсээ ажиллах хөдөлмөрийн гэрээ байгуулж болно.

67.2.Гэрээсээ ажиллах ажилтны хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтан ажил үүргээ гүйцэтгэх байршил, гүйцэтгэх ажил, гүйцэтгэсэн ажлаа хүлээлгэн өгөх хугацаа, хэлбэр, цалин хөлс, үйлдвэрлэсэн нэгж бүтээгдэхүүн, үзүүлсэн нэгж үйлчилгээний төлбөр /тариф/, өөрийн эд хөрөнгө, тоног төхөөрөмжийг ашигласан тохиолдолд ажил олгогчоос олгох нөхөн төлбөрийн хэмжээ зэргийг талууд тусгайлан тохиролцож тусгана.

67.3.Гэрээсээ ажиллах ажилтны ашиглах тоног төхөөрөмж, бусад хэрэгслийн аюулгүй байдлыг ажил олгогч шалгаж, хөдөлмөрийн аюулгүй ажиллагааны зааварчилгаа өгөх үүрэгтэй.

67.4.Гэрээсээ ажиллах ажилтан энэ хуульд тусгайлан зааснаас бусад тохиолдолд ажил олгогчийн ажлын байран дээр ажиллаж байгаа үндсэн ажилтантай адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ түүнд нэгэн адил үйлчилнэ.

67.5.Гэрээсээ ажиллах ажилтанд энэ хуулийн Зургадугаар бүлэг үйлчлэхгүй.

**68 дугаар зүйл.Зайнаас ажиллах ажилтны хөдөлмөрийн гэрээ**

68.1.Ажил олгогч нь ажилтныг ажил үүргээ зайнаас цахим сүлжээгээр байнга, эсхүл хэсэгчлэн гүйцэтгэхийг зөвшөөрч түүнтэй зайнаас ажиллуулахаар хөдөлмөрийн гэрээ байгуулж болно.

68.2.Зайнаас ажиллах ажилтны хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтан ажил үүргээ гүйцэтгэх байршил, гүйцэтгэсэн ажлаа хүлээлгэн өгөх хугацаа, хэлбэр, өөрийн эд хөрөнгө, тоног төхөөрөмжийг ашигласан тохиолдолд ажил олгогчоос олгох нөхөн төлбөрийн хэмжээ зэргийг талууд тусгайлан тохиролцож тусгана.

68.3.Зайнаас ажиллах ажилтан энэ хуульд тусгайлан зааснаас бусад тохиолдолд ижил төстэй ажил үүрэг гүйцэтгэж байгаа бусад ажилтантай адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, дотоод хэм хэмжээ түүнд нэгэн адил үйлчилнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 25**

 **Бүгд: 63**

 **60.3 хувийн саналаар дэмжигдлээ.**

**41.Ажлын хэсгийн гаргасан,** Төслийн 33 дугаар зүйлийг доор дурдсанаар өөрчлөн найруулах:

**“69 дүгээр зүйл.Иргэд хооронд байгуулах хөдөлмөрийн гэрээнд тавигдах шаардлага, нөхцөл**

69.1.Иргэд хооронд байгуулах хөдөлмөрийн гэрээнд энэ хуулийн 49.1-д зааснаас гадна дараах нөхцөлийг тусгана:

69.1.1.ажил, амралтын цагийн горим;

69.1.2.цалин хөлс олгох хугацаа;

69.1.3.ажилтан ажил үүргээ гүйцэтгэх байршил;

69.1.4.харилцан тохиролцсон бусад.

69.2.Иргэд хооронд байгуулах хөдөлмөрийн гэрээнд ажил, амралтын цагийн горим тогтоохдоо туслах малчин, гэрийн үйлчлэгч, тэдгээртэй адилтгах ажилтантай байгуулах гэрээнээс бусад тохиолдолд энэ хуульд заасан ажлын цагийн хязгаарыг баримтална.

69.3.Иргэд хооронд байгуулах хөдөлмөрийн гэрээнд энэ хуулийн бусад зохицуулалтыг нэгэн адил мөрдөнө.

**70 дугаар зүйл.Иргэд хооронд байгуулсан хөдөлмөрийн гэрээг бүртгэх,  дуусгавар болгох**

70.1.Ажил олгогч иргэн, эсхүл ажилтны хүсэлтээр тэдний хооронд байгуулсан хөдөлмөрийн гэрээг хууль тогтоомжид нийцэж байгаа талаар аймаг, дүүргийн хөдөлмөрийн асуудал хариуцсан төрийн захиргааны байгууллага, эсхүл суманд Засаг даргын Тамгын газар зөвлөгөө өгнө.

70.2.Аймаг, дүүргийн хөдөлмөрийн асуудал хариуцсан төрийн захиргааны байгууллага, суманд Засаг даргын Тамгын газар нь зөвлөгөө өгсөн хөдөлмөрийн гэрээг бүртгэнэ.

70.3.Иргэд хооронд байгуулсан хөдөлмөрийн гэрээ энэ хуулийн 78-80 дугаар зүйлд зааснаас гадна ажил олгогч нас барснаар дуусгавар болно.

**71 дүгээр зүйл.Туслах малчин, гэрийн үйлчилгээний ажилтан,  тэдгээртэй адилтгах ажилтантай байгуулах хөдөлмөрийн гэрээний онцлог**

71.1.Туслах малчин, гэрийн үйлчилгээний ажилтан, тэдгээртэй адилтгах ажилтантай ажил олгогч нь энэ хуульд заасан шаардлагад нийцсэн хөдөлмөрийн гэрээг бичгээр байгуулна.

71.2.“Туслах малчин” гэж үндсэн малчны дэргэд амьдарч, түүний удирдлага, хяналтын дор мал маллах, мал аж ахуйтай холбоотой бусад ажил эрхэлж цалин хөлс авахаар харилцан тохиролцон ажиллаж байгаа хүнийг ойлгоно. Бусдын малыг бие даан хөлсөөр маллахтай холбогдсон харилцааг Иргэний хуулиар зохицуулна.

71.3.Туслах малчин, гэрийн үйлчилгээний ажилтан, тэдгээртэй адилтгах ажилтан нь ажил олгогчийн гэрт, эсхүл ажил олгогчийн өмчлөлийн болон эзэмшлийн байранд нь амьдарч, ажиллах бол тэдгээрийг хэвийн амьдрах нөхцөлөөр хангах үүргийг ажил олгогч хүлээнэ.

71.4.Ажил олгогч, түүний гэр бүлийн гишүүн нь туслах малчин, гэрийн үйлчилгээний ажилтан, тэдгээртэй адилтгах ажилтны нэр төр, эрх, хууль ёсны ашиг сонирхлыг хүндэтгэн харилцаж, аливаа ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байрны нөхцөлөөр хангах үүрэгтэй.

71.5.Туслах малчны цалин хөлсийг энэ хуулийн 112 дугаар зүйлд заасны дагуу олгоно.

71.6.Ажил олгогч туслах малчин, гэрийн үйлчилгээний ажилтан, тэдгээртэй адилтгах ажилтантай ажил үүргийн онцлогийг харгалзан ажил, амралтын цагийг энэ хуульд зааснаас өөрөөр харилцан тохиролцож болно. Ажил олгогч нь туслах малчин, гэрийн үйлчилгээний ажилтанг долоо хоногт тасралтгүй 24 цагаас дээш хугацаагаар амраах, энэ хуульд заасны дагуу ээлжийн амралт олгох үүрэгтэй.

71.7.Хөдөлмөрийн гэрээнд өөрөөр заагаагүй бол гэрийн үйлчилгээний ажилтан долоо хоногийн болон нийтээр амрах баярын өдөр ажил олгогчийн гэрт байх үүрэг хүлээхгүй.

71.8.Туслах малчин, гэрийн үйлчилгээний ажилтан, тэдгээртэй адилтгах ажилтан нь Нийгмийн даатгалын тухай хуулийн 3 дугаар зүйлийн 2 дахь хэсгийн 1, 2, 4-т заасан даатгалд сайн дураар даатгуулна.

71.9.Туслах малчин, гэрийн үйлчилгээний ажилтан, тэдгээртэй адилтгах ажилтантай байгуулах хөдөлмөрийн гэрээний загварыг ажилтны болон ажил олгогчийн төлөөллийн байгууллагын саналыг харгалзан Хөдөлмөрийн асуудал эрхэлсэн Засгийн газрын гишүүн батална.

71.10.Туслах малчин, гэрийн үйлчилгээний ажилтан, тэдгээртэй адилтгах ажилтан энэ хуульд тусгайлан зааснаас бусад тохиолдолд холбогдох хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил мөрдөнө.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 20**

 **Бүгд: 63**

 **68.2 хувийн саналаар дэмжигдлээ.**

**42.Ажлын хэсгийн гаргасан,** Төсөлд доор дурдсан агуулгатай 72 дугаар зүйл нэмэх:

**“72 дугаар зүйл.Үл өрсөлдөх үүрэг**

72.1.Ажил олгогч энэ хуулийн 65 дугаар зүйлд заасан онцгой нөхцөл бүхий хөдөлмөрийн гэрээтэй ажилтантай харилцан тохиролцож үйлдвэрлэл, бизнесийнхээ нууцыг хамгаалах зорилгоор хөдөлмөр эрхлэлтийн харилцаа дуусгавар болсноос хойш тодорхой хугацаанд ажил олгогчтой шууд өрсөлдөгч аж ахуйн нэгж, байгууллага, хувь хүнд ажиллах, эсхүл ажилтан өөрөө ажил олгогчтой шууд өрсөлдөх үйл ажиллагаа эрхлэхгүй тухай үүрэг хүлээх нэмэлт нөхцөлийг хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

72.2.Өрсөлдөөнийг хориглох үндэслэл, хамаарах үйл ажиллагааны төрөл, хязгаарлалтад хамаарах нутаг дэвсгэр, үйлчлэх хугацаа, уг хугацаанд ажил олгогчоос олгох нөхөн төлбөр зэрэг нөхцөлийг хөдөлмөрийн гэрээнд, эсхүл үл өрсөлдөх тухай гэрээнд тусгана.

72.3.Хөдөлмөрийн гэрээн дэх үл өрсөлдөх нэмэлт нөхцөл, эсхүл дагалдах гэрээний үйлчлэх хугацаа 1 жилээс илүүгүй байна.

72.4.Хөдөлмөр эрхлэлтийн харилцаа дуусгавар болсноос хойш үл өрсөлдөх нэмэлт нөхцөл, эсхүл дагалдах гэрээ үйлчлэх хугацаанд ажил олгогч ажилтанд хамгийн сүүлийн сарын цалин хөлсний нь 50-иас доошгүй хувийн олговрыг сар бүр олгоно.

72.5.Үл өрсөлдөх үүрэг нь ажилтан гадаадад ажиллахад хамаарахгүй.

72.6.Насанд хүрээгүй ажилтан, туршилт, дагалдангаар ажиллаж байгаа ажилтанд үл өрсөлдөх үүрэг хүлээлгэхийг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 20**

 **Бүгд: 63**

 **68.3 хувийн саналаар дэмжигдлээ.**

**43.Ажлын хэсгийн гаргасан,** Төсөлд доор дурдсан агуулгатай 73, 74, 75 дугаар зүйл тус тус нэмэх:

**“73 дугаар зүйл.Ажил олгогчийн зардлаар суралцах ажилтны хүлээх үүрэг**

73.1.Ажил олгогч өөрийн зардлаар ажилтныг сургах, мэргэжил дээшлүүлэх, мэргэшүүлэхээр ажилтантай сургалтын нэмэлт нөхцөлийг харилцан тохиролцож хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

73.2.Хөдөлмөрийн гэрээнд, эсхүл ажил олгогчийн зардлаар суралцах дагалдах гэрээнд сургалтын хэлбэр, хугацаа, олговрын хэмжээ, суралцах хугацаанд ажилтны ажлын байрыг хадгалах, сургалтын дараа ажилтныг тухайн аж ахуйн нэгж, байгууллагад үргэлжлүүлэн ажиллах хугацаа, ажил олгогчийн гаргах зардлын хэмжээ, гэрээний талуудын эрх, үүрэг, хариуцлага зэргийг тусгана.

73.3.Сургалтын дараа ажилтны тухайн аж ахуйн нэгж, байгууллагад үргэлжлүүлэн ажиллах хугацааг талууд харилцан тохиролцох бөгөөд 3 жилээс илүүгүй байна.

73.4.Хөдөлмөрийн гэрээг ажилтны санаачилгаар цуцалсан бол ажил олгогч сургалтын зардлыг хэсэгчлэн болон бүхэлд нь чөлөөлснөөс бусад тохиолдолд ажилтан ажиллаагүй хугацаанд ногдох сургалтын зардлыг хувь тэнцүүлж ажил олгогчид нөхөн төлнө.

**74 дүгээр зүйл.Ажилтны нууц хадгалах үүрэг**

74.1.Ажил олгогч онцгой нөхцөл бүхий хөдөлмөрийн гэрээтэй ажилтан, эсхүл шаардлагатай гэж үзсэн бусад ажилтантай харилцан тохиролцож нууц хадгалах нэмэлт нөхцөлийг хөдөлмөрийн гэрээнд тусгах, эсхүл дагалдах гэрээ байгуулж болно.

74.2.Аж ахуйн нэгж, байгууллагын нууц хадгалах, нууцтай харьцах журмыг ажил олгогч баталж болно.

**75 дугаар зүйл.Ажилтны эд хөрөнгийн бүрэн хариуцлага**

75.1.Ажил олгогчийн эд хөрөнгийг захиран зарцуулах, бусдад шилжүүлэх шийдвэр гаргах, эсхүл эд хөрөнгийн бүрэн бүтэн байдлыг хамгаалах, хадгалах чиг үүрэг бүхий ажилтантай ажил олгогч харилцан тохиролцож, тухайн ажилтны эд хөрөнгийн бүрэн хариуцлагын тухай нэмэлт нөхцөлийг хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

75.2.Эд хөрөнгө захиран зарцуулах эрх мэдлийн хэмжээ, хязгаар, мөн хамгаалах, хадгалах эд хөрөнгө, түүний байршил болон талуудын бусад эрх, үүргийг хөдөлмөрийн гэрээнд, эсхүл дагалдах гэрээнд тусгайлан тусгана.

75.3.Ажил олгогч эд хөрөнгийн бүрэн хариуцлага бүхий ажлын байрны жагсаалтыг батална.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 42**

 **Татгалзсан: 21**

 **Бүгд: 63**

 **66.7 хувийн саналаар дэмжигдлээ.**

**44.Ажлын хэсгийн гаргасан,** Төслийн 34 дүгээр зүйлийн 34.1 дэх хэсгийн “хөдөлмөрийн гэрээгээр” гэснийг хасаж, 34.1, 34.2 дахь хэсгийг нэгтгэн “**Хэд хэдэн ажил үүрэг зэрэг гүйцэтгэх” гэсэн** 56 дугаар зүйл болгож, 34 дүгээр зүйлийн 34.3, 34.4, 34.5, 34.6 дахь хэсгийг нэгтгэн доор дурдсанаар өөрчлөн найруулж “Зэрэгцсэн хөдөлмөрийн гэрээ байгуулах” гэсэн 57 дугаар зүйл болгох:

“**57 дугаар зүйл.Зэрэгцсэн хөдөлмөрийн гэрээ байгуулах**

57.1.Ажилтан үндсэн ажлын цагаас бусад цагт үндсэн ажил олгогчоос өөр ажил олгогчтой зэрэгцсэн хөдөлмөрийн гэрээ байгуулж болох бөгөөд энэ тохиолдолд үндсэн ажил олгогчдоо мэдэгдэх үүрэгтэй.

57.2.Дараах тохиолдолд ажилтан зэрэгцсэн хөдөлмөрийн гэрээ байгуулахдаа үндсэн ажил олгогчоос зөвшөөрөл авна:

 57.2.1.ажилтан нь үндсэн ажил олгогчтой энэ хуулийн 65 дугаар зүйлд заасан онцгой нөхцөл бүхий хөдөлмөрийн гэрээ байгуулсан;

 57.2.2.үндсэн ажил олгогчтой ижил төрлийн үйл ажиллагаа явуулдаг, эсхүл зах зээлд өрсөлддөг аж ахуйн нэгж, байгууллагад ажиллах бол;

 57.2.3.ажилтан нь цахилгаан, дулааны эрчим хүч, нийтийн усан хангамж, олон улс, хот хоорондын болон хот, суурин газрын нийтийн тээвэр, тусгай зориулалтын тээвэр, цахилгаан холбоо, төмөр зам болон иргэний нисэхийн хөдөлгөөний удирдах алба зэрэг хүн амын аюулгүй байдал, эрүүл мэнд, тав тухтай орчинд амьдрах эрхийг хангахтай холбоотой ажил үүрэг гүйцэтгэдэг бол.

57.3.Зэрэгцсэн хөдөлмөрийн гэрээтэй ажилтны нийт ажлын цаг энэ хуулийн 84.4-т заасан ажлын цагийн дээд хязгаарт багтах ёстой бөгөөд үүнд ажилтан, үндсэн болон зэрэгцсэн ажил олгогч тус тус хяналт тавина.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 23**

 **Бүгд: 63**

 **63.5 хувийн саналаар дэмжигдлээ.**

**45.Ажлын хэсгийн гаргасан,** Төслийн 35 дугаар зүйлийн 35.1.2 дахь заалтын “хэтрүүлсэн” гэснийг “хэтрүүлэн ажиллахыг шаардсан” гэж өөрчилж, 35.1.1 дэх заалтыг “ажилтны болон гуравдагч этгээдийн амь нас, эрүүл мэндэд хохирол учруулж болзошгүй нөхцөл байдал үүсгэсэн;” гэж, 35.2, 35.3 дахь хэсгийг нэгтгэн “Ажилтан энэ хуулийн 54.1-д заасны дагуу ажил үүргээ гүйцэтгэхээс татгалзсан тухайгаа ажил олгогч, түүний төлөөлөгчид нэн даруй мэдэгдэх бөгөөд ийнхүү татгалзах болсон нөхцөл арилах хүртэлх хугацаанд ажиллахгүй байх эрхтэй.” гэж тус тус өөрчлөн найруулж, 35 дугаар зүйлийг 54 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 46**

 **Татгалзсан: 17**

 **Бүгд: 63**

 **73.0 хувийн саналаар дэмжигдлээ.**

**46.Ажлын хэсгийн гаргасан,** Төслийн “Аж ахуйн нэгж, байгууллагад гэр бүл, төрөл садангийн хүн хамт ажиллахыг хориглох” гэсэн 36 дугаар зүйл, “Жирэмсэн, хөхүүл хүүхэдтэй эмэгтэйн ажлын цагийг богиносгох буюу өөр ажилд шилжүүлэх” гэсэн 91 дүгээр зүйлийг тус тус хасах гэсэн **саналыг дэмжье гэсэн санал хураалт явуулъя.**

 **Зөвшөөрсөн: 44**

 **Татгалзсан: 19**

 **Бүгд: 63**

 **69.8 хувийн саналаар дэмжигдлээ.**

**47.Ажлын хэсгийн гаргасан,** Төслийн 37 дугаар зүйлийн 37.1 дэх хэсгийн “Ажил олгогч энэ хуульд” гэснийг “Ажилтан зөвшөөрөөгүй, эсхүл энэ хуульд тусгайлан” гэж, 37.2 дахь хэсгийн “Ажил олгогч хөдөлмөрийн гэрээнд заагаагүй ажил үүргийг гүйцэтгүүлэх бол” гэснийг “Хөдөлмөрийн гэрээнд тусгаагүй ажил үүрэг гүйцэтгэхийг ажилтан зөвшөөрсөн тохиолдолд ажил олгогч гүйцэтгэх ажил үүрэг,” гэж тус тус өөрчилж, 37 дугаар зүйлийг 53 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 23**

 **Бүгд: 63**

 **63.5 хувийн саналаар дэмжигдлээ.**

**48.Ажлын хэсгийн гаргасан,** Төслийн 38 дугаар зүйлийн 38.1 дэх хэсгийг “Ажил олгогч дараах үндэслэл, хугацаагаар ажилтныг өөр ажилд түр шилжүүлэн ажиллуулж болно:” гэж, 38.3 дахь хэсгийг “Энэ хуулийн 58.1.3-т заасан үндэслэлээр түр шилжүүлсэн ажилтны хөдөлмөрийн чадвар сэргээгдэхгүй болохыг эмнэлэг хөдөлмөрийн магадлах комисс тогтоосон бол ажилтантай тохиролцон уг ажилд нь, эсхүл өөр тохирох ажлын байранд шилжүүлэн ажиллуулна.” гэж тус тус өөрчлөн найруулж, 38 дугаар зүйлийг 58 дугаар зүйл болгож, уг зүйлд доор дурдсан агуулгатай 58.1.6 дахь заалт нэмэх:

“58.1.6.ажилтантай өөртэй нь тохиролцон адил чанарын өөр ажилд” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 22**

 **Бүгд: 63**

 **65.1 хувийн саналаар дэмжигдлээ.**

**49.Ажлын хэсгийн гаргасан,** Төслийн 39 дүгээр зүйлийн 39.1 дэх хэсгийн “зорилгоор ажилтныг” гэснийг “үндэслэлээр ажилтныг 3 жил хүртэл хугацаагаар” гэж, 39.4 дэх хэсгийн “Ажилтны” гэснийг “Ажилтантай тохиролцоогүй бол ажилтныг” гэж тус тус өөрчилж, 39.2 дахь хэсгийг хасаж, 39.3 дахь хэсгийн “зайлшгүй гарах” гэсний дараа “шууд” гэж нэмж, 39.1.3 дахь заалтыг “нэг ажлын байран дээр удаан ажилласнаас үүсэж болох зүй бус гадны нөлөөллөөс урьдчилан сэргийлэх.” гэж өөрчлөн найруулж, 39 дүгээр зүйлийг 59 дүгээр зүйл болгож, уг зүйлд доор дурдсан агуулгатай 59.1.1 дэх заалт нэмэх:

“59.1.1.ажлын ачааллыг тэнцүүлэх.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 23**

 **Бүгд: 63**

 **63.5 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**50.Ажлын хэсгийн гаргасан,** Төслийн 40 дүгээр зүйлийн 40.1.5 дахь заалтын “хамгаалалтад байгаа” гэсний дараа “бол нэг жил хүртэл хугацаагаар” гэж, 40.1.7 дахь заалтын “хугацаат цэргийн” гэсний дараа “жинхэнэ” гэж, 40.1.8 дахь заалтын “өөр ажилд” гэсний өмнө “энэ хуулийн 58 дугаар зүйлд заасны дагуу” гэж, 40.1.9 дэх заалтын “ажил үүрэг гүйцэтгэхийг” гэсний дараа “эрх бүхий байгууллагаас” гэж, 40.1.10 дахь заалтын “ажилтан” гэсний дараа “энэ” гэж, “гүйцэтгэхээс татгалзсан” гэсний дараа “нөхцөл арилах хүртэл хугацаагаар” гэж, 40.1.14 дэх заалтын “дотоод хэм хэмжээнд заасан” гэсний дараа “, эсхүл ажил олгогчтой тохиролцсон бусад” гэж тус тус нэмж, 40.1.2 дахь заалтын “эрүүл мэндийн холбогдолтой асуудлаар” гэснийг “эсхүл энэ хуулийн 80.1.4-80.1.6-д зааснаас бусад тохиолдолд эрүүл мэндийн шалтгаанаар” гэж, 40.1.13 дахь заалтын “хувийн чөлөөтэй байгаа” гэснийг “хувийн чөлөөтэй байх хугацаанд” гэж, 40.1.14 дэх заалтын “хамтын болон хөдөлмөрийн гэрээ, бусад” гэснийг “хамтын гэрээ, хамтын хэлэлцээр, хөдөлмөрийн” гэж, 40.2 дахь хэсгийн “30 хоногийн” гэснийг “ажлын 15 өдрийн” гэж, “буюу” гэснийг “, эсхүл уг” гэж, 40.4 дэх хэсгийн “Энэ хуулийн 40.1.3, 40.1.7, 40.1.8-д заасан тохиолдолд ажилтны өмнөх” гэснийг “Ажлын байр нь хадгалагдаж байгаа ажилтны” гэж тус тус өөрчилж, 40.1.4 дэх заалтыг “хамтын хэлэлцээ хийх, хамтын гэрээ, хамтын хэлэлцээр байгуулах хууль ёсны ажил хаялтад оролцож байгаа” гэж өөрчлөн найруулж, 40.1.11 дэх заалтыг хасаж, 40 дүгээр зүйлийг 60 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 42**

 **Татгалзсан: 21**

 **Бүгд: 63**

 **66.7 хувийн саналаар дэмжигдлээ.**

**51.Ажлын хэсгийн гаргасан,** Төслийн 41 дүгээр зүйлийн 41.2 дахь хэсгийн “шийдвэрхүчингүй болгосон бол” гэснийг “шийдвэрийг хүчингүй болгосон бол шийдвэр гаргасан этгээд” гэж, 41.4 дэх хэсгийн “цалин хөлсөө хууль тогтоомжийн дагуу” гэснийг “цалин хөлсийг Эрүүгийн хэрэг хянан шийдвэрлэх тухай хуулийн 45 дугаар бүлэгт заасны дагуу нэхэмжилж” гэж тус тус өөрчилж, 41.1 дэх хэсгийг “Ажилтанд Эрүүгийн хэрэг хянан шийдвэрлэх тухай хуульд заасны дагуу албан үүргээ биелүүлэхийг тодорхой хугацаагаар түдгэлзүүлэх таслан сэргийлэх арга хэмжээ авах шийдвэрийг эрх бүхий албан тушаалтан гаргасан тохиолдолд ажил олгогч ажилтныг ажил үүрэг гүйцэтгэхийг түдгэлзүүлж, цалин хөлс олгохыг зогсооно.” гэж, 41.3 дахь хэсгийг “Энэ хуулийн 55.1-д заасан хугацаа өнгөрсөн, эсхүл энэ хуулийн 55.2-т заасан нөхцөл үүссэн өдрөөс ажилтны хөдөлмөр эрхлэлтийн харилцаа сэргээгдсэнд тооцно.” гэж тус тус өөрчлөн найруулж, 41 дүгээр зүйлийг 55 дугаар зүйл болгож, уг зүйлд доор дурдсан агуулгатай 55.5 дахь хэсэг нэмэх:

 “55.5.Цахилгаан, дулааны эрчим хүч, нийтийн усан хангамж, олон улс, хот хоорондын болон хот, суурин газрын нийтийн тээвэр, тусгай зориулалтын тээвэр, цахилгаан холбоо, төмөр зам болон иргэний нисэхийн хөдөлгөөний удирдах алба зэрэг хүн амын аюулгүй байдал, эрүүл мэнд, тав тухтай орчинд амьдрах эрхийг хангахтай холбоотой ажил үүрэг гүйцэтгэдэг ажилтан согтууруулах ундаа, мансууруулах эм, сэтгэцэд нөлөөт бодис хэрэглэсэн эсэх, тухайн ажил мэргэжилтэй холбоотойгоор эрүүл мэндийн хувьд гүйцэтгэж байгаа ажил үүрэгтээ тэнцэж байгаа эсэхийг шалгуулахаас үндэслэлгүй татгалзсан, эсхүл хэрэглэсэн нь тогтоогдсон тохиолдолд тухайн нөхцөл байдал арилах хүртэл хугацаанд ажилтны ажил үүрэг гүйцэтгэхийг түдгэлзүүлнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 24**

 **Бүгд: 63**

 **61.9 хувийн саналаар дэмжигдлээ.**

 **Дээрх саналтай холбогдуулан Улсын Их Хурлын гишүүн Ж.Ганбаатар үг хэлэв.**

**52.Ажлын хэсгийн гаргасан,** Төслийн 42 дугаар зүйлийн гарчгийн “Өмнөх ажлын байранд” гэснийг “Урьд эрхэлж байсан ажил, албан тушаалд” гэж, 42.1 дэх хэсгийн “тохиолдолд хүнийг өмнөх ажлын байранд” гэснийг “үндэслэлээр хүнийг урьд эрхэлж байсан ажил, албан тушаалд” гэж, 42.1.3 дахь заалтын “зургаан сарын дотор уг ажлын байр дахин бий болсныг мэдсэн болон мэдэх боломжтой байснаас” гэснийг “гурван сарын дотор уг ажлын байр дахин бий болсноос” гэж, 42.2 дахь хэсгийн “ажлын байранд эгүүлэн тогтоогдож байгаа ажилтантай өмнө тогтоосон” гэснийг “урьд эрхэлж байсан ажил, албан тушаалд эгүүлэн тогтоосон бол ажилтантай өмнө үүсгэсэн” гэж, 42.3 дахь хэсгийн “Хөдөлмөр эрхлэлтийн харилцаа нь үндэслэлгүй дуусгавар болсон хүнийг ажлын байранд нь эгүүлэн тогтоосон тохиолдолд түүний эрхэлж байсан” гэснийг “Ажилтныг ажил, албан тушаалд нь эгүүлэн тогтоосон тохиолдолд түүний” гэж тус тус өөрчилж, 42.1.2 дахь заалтыг “хүнийг урьд нь эрхэлж байсан ажлын байранд эгүүлэн тогтоох тухай хөдөлмөрийн эрхийн маргааныг эвлэрүүлэн зохицуулах комисс, сум, дүүргийн хөдөлмөрийн эрхийн маргаан зохицуулах гурван талт хороо, эсхүл шүүхийн шийдвэр хүчин төгөлдөр болсон;” гэж өөрчлөн найруулж, 42 дугаар зүйлийг 61 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 22**

 **Бүгд: 62**

 **64.5 хувийн саналаар дэмжигдлээ.**

**53.Ажлын хэсгийн гаргасан,** Төслийн 44 дүгээр зүйлийн 44.3 дахь хэсгийг “Энэ хуулийн 79.2-т заасан хугацаанаас өмнө хөдөлмөр эрхлэлтийн харилцаа цуцлагдах хугацааг ажилтан ажил олгогчтой тохиролцож болно.” гэж өөрчлөн найруулж, 44 дүгээр зүйлийг 79 дүгээр зүйл болгож, уг зүйлд доор дурдсан агуулгатай 79.4 дэх хэсэг нэмэх:

“79.4.Ажилтан туршилтаар болон дагалдангаар ажиллах, дагалдангаар суралцах хөдөлмөрийн гэрээг цуцлахдаа энэ хуулийн 79.2-т заасан хугацааг баримтлах үүрэг хүлээхгүй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 24**

 **Бүгд: 62**

 **61.3 хувийн саналаар дэмжигдлээ.**

**54.Ажлын хэсгийн гаргасан,** Төслийн 45 дугаар зүйлийн 45.1.2 дахь заалтын “ур чадварын” гэсний дараа “ажлын гүйцэтгэлийн” гэж, “тэнцэхгүй болох нь тогтоогдсон.” гэсний дараа “Гэхдээ ажилтанд өмнө нь энэ талаар анхааруулж, мэргэжил, мэргэшлийн түвшин, ур чадвар, ажлын гүйцэтгэлээ сайжруулах боломжит хугацаа олгосон байвал зохино.” гэж, 45.1.3 дахь заалтын “ажил олгогч авсан боловч” гэсний дараа “ажилтан” гэж, 45.1.5 дахь заалтын “мөнгө болон” гэсний өмнө “ажил олгогчийн” гэж, “эд хөрөнгийн” гэсний дараа “бүрэн бүтэн байдлыг” гэж, 45.5 дахь хэсгийн “гүйцэтгүүлэх шаардлагагүй” гэсний дараа “, эсхүл боломжгүй” гэж тус туснэмж, 45.4 дэх хэсгийн “мэдэгдэнэ. Ажилтанд” гэснийг “бичгээр мэдэгдэх бөгөөд ажилтанд” гэж өөрчилж, 45.1.4 дэх заалтыг “ажилтан хөдөлмөрийн сахилгын зөрчлийг давтан /2 ба түүнээс дээш/ гаргасан, эсхүл хөдөлмөр эрхлэлтийн харилцааг шууд цуцлахаар хөдөлмөрийн гэрээнд тусгайлан заасан ноцтой зөрчил гаргасан;” гэж өөрчлөн найруулж,45 дугаар зүйлийг 80 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 24**

 **Бүгд: 62**

 **61.3 хувийн саналаар дэмжигдлээ.**

**55.Ажлын хэсгийн гаргасан,** Төслийн 46 дугаар зүйлийн 46.1 дэх хэсгийн “ажлаас халах” гэснийг “хөдөлмөр эрхлэлтийн харилцааг цуцлах” гэж, “ажлын байрны нэр, ажлаас чөлөөлөх хугацааг” гэснийг “ажилтны нэр, хөдөлмөр эрхлэлтийн харилцааг дуусгавар болгох өдрийн тухай” гэж, 46.3 дахь хэсгийн “Ажил олгогч энэ хуулийн 46.2 дахь хэсэгт заасан хэлэлцээ хийж, энэ талаар шийдвэр гарсан өдрөөс эхлэн” гэснийг “Халагдаж байгаа” гэж, 46.4 дэх хэсгийн “шийдвэрийн талаар харьяа нутаг дэвсгэрийн хөдөлмөрийн асуудал хариуцсан байгууллагад 30–аас доошгүй хоногийн өмнө” гэснийг “шийдвэрээ гаргасан өдрөөс хойш 30 хоногийн дотор харьяа нутаг дэвсгэрийн хөдөлмөрийн асуудал хариуцсан байгууллагад” гэж, 46.5 дахь хэсгийн “ажлын байр, нэмэгдсэн орон тоонд тухайн ажлын байранд тавигдах шаардлагыг хангаж байгаа бол бөөнөөр халагдсан хүнийг” гэснийг “эсхүл нэмэгдсэн ажлын байранд энэ хуулийн 81.1-д заасан үндэслэлээр хөдөлмөр эрхлэлтийн харилцаа нь цуцлагдсан хүн тухайн ажлын байранд тавигдах шаардлагыг хангасан тохиолдолд түүний хүсэлтийг” гэж, 46.6 дахь хэсгийн “салбар, нэгж татан буугдсан тохиолдолд түүний эд хөрөнгөөс” гэснийг “салбар нэгж татан буугдаж ажилтныг бөөнөөр халах тохиолдолд” гэж тус тус өөрчилж, 46 дугаар зүйлийг 81 дүгээр зүйл болгож, уг зүйлд доор дурдсан агуулгатай 81.1 дэх хэсэг нэмэх:

“81.1.Аж ахуйн нэгж, байгууллага, түүний салбар, нэгж татан буугдсан, эсхүл орон тоог цөөрүүлсэн, ажлын байр хасагдсан үндэслэлээр тухайн аж ахуйн нэгж, байгууллагын дараах хувь, хэмжээний ажилтны хөдөлмөр эрхлэлтийн харилцааг 90 хоногийн хугацаанд цуцалсныг бөөнөөр халсанд тооцно:

81.1.1.10-50 ажилтантай аж ахуйн нэгж, байгууллагын тав ба түүнээс дээш ажилтны;

81.1.2.51-499 ажилтантай аж ахуйн нэгж, байгууллагын нийт ажилтны 10 ба түүнээс дээш хувийн;

81.1.3.500 ба түүнээс дээш ажилтантай аж ахуйн нэгж, байгууллагын 50 ба түүнээс дээш ажилтны.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 30**

 **Татгалзсан: 32**

 **Бүгд: 62**

 **48.4 хувийн саналаар дэмжигдсэнгүй.**

Улсын Их Хурлын гишүүн Ц.Мөнх-Оргилын “дэмжсэн” санал техникийн саатлын улмаас “эсрэг” гарсан тул санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан:** Улсын Их Хурлын гишүүн Ц.Мөнх-Оргилын гаргасан горимын саналыг дэмжье гэсэн санал хураалт явуулъя.

 Зөвшөөрсөн: 39

 Татгалзсан: 23

 Бүгд: 62

62.9 хувийн саналаар горимын санал дэмжигдлээ.

**Т.Аюурсайхан:** **Горимын санал дэмжигдсэн тул дээрх санал** хураалтыг дахин явуулъя.

Зөвшөөрсөн: 35

 Татгалзсан: 27

 Бүгд: 62

56.5 хувийн саналаар дэмжигдлээ.

**56.Ажлын хэсгийн гаргасан,** Төслийн 48 дугаар зүйлийн 48.1 дэх хэсгийн “Хууль тогтоомжид өөрөөр заагаагүй бол” гэснийг хасаж, 48.1 дэх хэсгийн “бол ажилтан” гэснийг “ажилтанд” гэж, 48.1.1-48.1.4 дэх заалтын “ажилласан ажилтанд” гэснийг “ажилласан бол” гэж, 48.3 дахь хэсгийн “хувьд энэ хуулийн 48.1.1-48.1.4-т заасан хугацааг түүний ажилласан цагийг бүтэн цагт шилжүүлсэн хугацаагаар тооцно” гэснийг “ажилласан цагийг бүтэн цагт шилжүүлэн тооцож энэ хуулийн 82.1 д заасны дагуу тэтгэмж олгоно” гэж, 48.4 дэх хэсгийн “48.1 дэх хэсэгт заасны дагуу” гэснийг “82.1-д заасан хэмжээний” гэж, 48.5 дахь хэсгийн “ажиллаж байсан ажилтанд энэ хуулийн 48.1 дэх хэсэгт” гэснийг “түр ажиллаж байсан ажилтны хөдөлмөр эрхлэлтийн харилцаа дуусгавар болоход энэ хуулийн 82.1-д” гэж тус тус өөрчилж, 48.3 дахь хэсгийн “бүтэн бус цагийн” гэсний өмнө “Ажлын” гэж нэмж, 48 дугаар зүйлийг 82 дугаар зүйл болгож, уг зүйлд доор дурдсан агуулгатай 82.3 дахь хэсэг нэмэх:

“82.3.Хууль тогтоомж, хамтын гэрээ, хамтын хэлэлцээрээр энэ хуулийн 82.1, 82.2-т заасан тэтгэмжийн хэмжээг нэмэгдүүлэн олгохоор тогтоож болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 23**

 **Бүгд: 62**

 **62.9 хувийн саналаар дэмжигдлээ.**

**57.Ажлын хэсгийн гаргасан,** Төслийн 49 дүгээр зүйлийн гарчгийн “Ажил хүлээлцэх” гэсний дараа “, хөдөлмөр эрхлэлтийн харилцаа дуусгавар болгосон тухай шийдвэр гаргах” гэж, 49.4 дэх хэсгийн “гүйцэтгүүлэх зорилгоор олгосон” гэсний дараа “аливаа” гэж тус тус нэмж, 49.4 дэх хэсгийн “шаардлагатай” гэснийг “холбогдох” гэж, 49.6 дахь хэсгийн “заасан хугацаанд” гэснийг “заасны дагуу” гэж, 49.7 дахь хэсгийн “үнэн зөв гаргаж өгөх үүрэгтэй” гэснийг “ажлын 5 өдөрт багтаан үнэн зөв гаргаж өгөх үүрэгтэй. Тодорхойлолтыг заасан хугацаанд гаргаагүй, эсхүл буруу, дутуу гаргаснаас ажилтанд хохирол учирсан бол тэрээр хохирлоо нөхөн төлүүлэхээр нэхэмжилж болно.” гэж өөрчилж, 49.3 дахь хэсгийг “Ажилтны хөдөлмөр эрхлэлтийн харилцааг дуусгавар болгосон тухай шийдвэрийг ажил олгогч ажил хүлээлцэхээс өмнө бичгээр гаргаж, ажилтанд танилцуулж, шийдвэрийн нэг хувийг хүлээлгэн өгнө. Хэрэв ажилтан тухайн шийдвэрийг хүлээн авахаас татгалзсан бол ажилтны оршин суугаа газрын хаягаар шийдвэрийг шуудангаар хүргүүлснээр тухайн шийдвэртэй танилцсанд тооцно.” гэж өөрчлөн найруулж, 49 дүгээр зүйлийг 83 дугаар зүйл болгож, уг зүйлд доор дурдсан агуулгатай 83.8 дахь хэсэг нэмэх:

“83.8.Ажилтны хөдөлмөр эрхлэлт, нийгмийн даатгалын талаарх цахим бүртгэл бий болгох, нэгдсэн бүртгэл хөтлөхтэй холбоотой асуудлыг нийгмийн даатгалын асуудал хариуцсан төрийн захиргааны байгууллага хариуцна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 21**

 **Бүгд: 62**

 **66.1 хувийн саналаар дэмжигдлээ.**

**58.Ажлын хэсгийн гаргасан,** Төслийн 50 дугаар зүйлийн гарчгийн “Цалин хөлсний” гэснийг “Цалин хөлс тогтоох” гэж өөрчилж, 50.1.4 дэх заалтын “ил тод” гэсний өмнө “цалин хөлсийг тооцох аргачлал” гэж нэмж, 50.1.5 дахь заалтыг “хүйсээр болон бусад үндэслэлээр ялгаварлан гадуурхахгүй байх;” гэж өөрчлөн найруулж, 50 дугаар зүйлийг 102 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 19**

 **Бүгд: 62**

 **69.4 хувийн саналаар дэмжигдлээ.**

**59.Ажлын хэсгийн гаргасан,** Төслийн 51 дүгээр зүйлийн 51.1 дэх хэсгийн “дараах баримт бичгийг батална” гэснийг “дараах журмыг батална” гэж, 51.2 дахь хэсгийн “дараах баримт бичгийг батална” гэснийг “дараах аргачлалыг батална” гэж, 51.2.3 дахь заалтын “ажил мэргэжлийн лавлах” гэснийг “ажил мэргэжлийн стандарт” гэж, 51.3 дахь хэсгийн “хамтын гэрээнд” гэснийг “хамтын гэрээ, хамтын хэлэлцээрт” гэж тус тус өөрчилж, 51.3 дахь хэсгийн “цалин хөлсний талаар дараах” гэсний дараа “хөдөлмөрийн” гэж нэмж, 51 дүгээр зүйлийг 103 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 21**

 **Бүгд: 60**

 **65.0 хувийн саналаар дэмжигдлээ.**

**60.Ажлын хэсгийн гаргасан,** Төслийн 52 дугаар зүйлийн 52.1, 52.2 дахь хэсгийн “Ажил мэргэжлийн лавлахыг” гэснийг “Ажил мэргэжлийн стандартыг” гэж өөрчилж, 52.3 дахь хэсгийн “хүрээг бүрдүүлэх, зохицуулах журмыг” гэсний дараа “хөдөлмөрийн асуудал эрхэлсэн төрийн захиргааны төв байгууллага, ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон мэргэжлийн холбоодын саналыг үндэслэн” гэж, 52.5 дахь хэсгийн “Ажил мэргэжлийн үндэсний ангилал, тодорхойлолтыг” гэсний дараа “ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон” гэж тус тус нэмж, 52 дугаар зүйлийг 17 дугаар зүйл болгож, уг зүйлд доор дурдсан агуулгатай 17.5, 17.6 дахь хэсэг тус тус нэмэх:

“17.5.Ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон мэргэжлийн холбоод хамтран ажил мэргэжлийн стандартыг боловсруулна.

17.6.Ажил мэргэжлийн стандартаар хөдөлмөрийн нөхцөл, ажилтны ажлын дадлага, туршлага, мэдлэг, ур чадвар, чадамж, хандлага, мэргэшлийн түвшин, ажлын гүйцэтгэлийг үнэлэх шалгуур үзүүлэлтийг тогтооно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 19**

 **Бүгд: 60**

 **68.3 хувийн саналаар дэмжигдлээ.**

**61.Ажлын хэсгийн гаргасан,** Төслийн 53 дугаар зүйлийн 53.1 дэх хэсгийг “Ажил олгогч хуульд өөрөөр заагаагүй бол үндсэн цалинг ажлын байрны шинжилгээ, үнэлгээ, эсхүл ажилтны ур чадварт үндэслэн цагаар, хийснээр, бусад хэлбэрээр тооцно.” гэж өөрчлөн найруулж, 53.2 дахь хэсгийн “аж ахуйн нэгж, байгууллагын түвшинд хамтын гэрээгээр салбар, салбар дундын хүрээнд” гэснийг “аж ахуйн нэгж, байгууллагын болон салбар, салбар дундын түвшинд тус тус хамтын гэрээ,”гэж, 53.4 дэх хэсгийн “энэ хуулийн 53.3 дахь хэсэгт заасан доод хэмжээнээс” гэснийг “хөдөлмөрийн хөлсний доод хэмжээнээс” гэж тус тус өөрчилж, 53 дугаар зүйлийг 107 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 22**

 **Бүгд: 60**

 **63.3 хувийн саналаар дэмжигдлээ.**

**62.Ажлын хэсгийн гаргасан,** Төслийн 55 дугаар зүйлийн 55.1 дэх хэсгийн “баталж мөрдөнө” гэснийг “баталж мөрдүүлж болно.  Ажил олгогч хөдөлмөрийн норм, норматив тогтоохдоо ажилтны төлөөлөгч, үйлдвэрчний эвлэл, хэрэв үйлдвэрчний эвлэлгүй бол ажилтны төлөөлөгчийн саналыг авна.” гэж, 55.3 дахь хэсгийн “Салбар /салбар дунд/-ын” гэснийг “Салбарын” гэж,“хариуцсан төрийн захиргааны төв байгууллага тогтооно” гэснийг “эрхэлсэн Засгийн газрын гишүүн тогтоож болно” гэж тус тус өөрчилж, 55.3 дахь хэсгийн “хөдөлмөрийн” гэсний дараа “жишиг” гэж нэмж, 55 дугаар зүйлийг 106 дугаар зүйл болгож, уг зүйлд доор дурдсан агуулгатай 106.4 дэх хэсэг нэмэх:

“106.4.Салбар дундын хөдөлмөрийн жишиг норм, нормативыг хөдөлмөрийн болон тухайн салбарын асуудал эрхэлсэнЗасгийн газрын гишүүн хамтран тогтоож болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 21**

 **Бүгд: 60**

 **65.0 хувийн саналаар дэмжигдлээ.**

**63.Ажлын хэсгийн гаргасан,** Төслийн 56 дугаар зүйлийн 56.1 дэх хэсгийн “бусад дотоод хэм хэмжээгээр” гэснийг “хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр” гэж өөрчилж, 56 дугаар зүйлийг 108 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 20**

 **Бүгд: 60**

 **66.7 хувийн саналаар дэмжигдлээ.**

**64.Ажлын хэсгийн гаргасан,** Төслийн 57 дугаар зүйлийн 57.1, 57.2, 57.3 дахь хэсгийн “нөхөн амруулаагүй бол” гэсний дараа “түүний” гэж тус туснэмж, 57.2 дахь хэсгийн “нэг зууны арван тав” гэснийг “нэг аравны хоёр дахин,” гэж, 57.6 дахь хэсгийн “тусгагдаагүй” гэснийг “заагаагүй” гэж, “хөдөлмөрийн болон хамтын гэрээ, бусад” гэснийг “хамтын гэрээ, хамтын хэлэлцээр, хөдөлмөрийн гэрээ*,* хөдөлмөрийн” гэж тус тус өөрчилж, 57.5 дахь хэсгийг “Ээлжээр ажилладаг ажилтны ээлж долоо хоногийн амралтын болон нийтээр амрах баярын өдөр таарсан бол энэ хуулийн 109.2, 109.4-т заасан нэмэгдэл хөлс олгохгүй. Харин хамтын гэрээ, хамтын хэлэлцээрээр нэмэгдэл хөлс тогтоож болно.” гэж өөрчлөн найруулж, 57 дугаар зүйлийг 109 дүгээр зүйл болгож, уг зүйлддоор дурдсан агуулгатай 109.5, 109.8 дахь хэсэг тус тус нэмэх:

“109.5.Ажилтныг илүү цагаар, долоо хоногийн амралтын болон нийтээр амрах баярын өдөр шөнийн цагт ажиллуулсан бол энэ хуулийн 109.1, 109.2, 109.4-т заасан нэмэгдэл хөлс дээр шөнийн цагийн нэмэгдэл хөлсийг нэмж олгоно.

109.8.Ажилтныг ээлжийн хуваарийн дагуу шөнийн цагт ажиллуулбал шөнийн цагийн нэмэгдэл хөлсийг нэмж олгоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 19**

 **Бүгд: 60**

 **68.3 хувийн саналаар дэмжигдлээ.**

**65.Ажлын хэсгийн гаргасан,** Төслийн 59 дүгээр зүйлийн гарчгийн “өөр ажилд шилжсэн, ажлын байрыг хадгалах” гэснийг “ажиллаагүй, эсхүл өөр ажилд шилжсэн” гэж, 59.2 дахь хэсгийн “ажилтны ажлын байрыг хадгалах хугацаанд” гэснийг “ажиллаагүй хугацаанд” гэж тус тус өөрчилж, 59 дүгээр зүйлийг 113 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 21**

 **Бүгд: 60**

 **65.0 хувийн саналаар дэмжигдлээ.**

**66.Ажлын хэсгийн гаргасан,** Төслийн 60 дугаар зүйлийн 60.1 дэх хэсгийн “ажилтнаас үл шалтгаалах” гэсний өмнө “Ажил олгогчоос үл шалтгаалан гэнэтийн буюу давагдашгүй хүчний шинжтэй нөхцөл байдал, Гамшгаас хамгаалах тухай хуулийн 4.1.2-т заасан аюулт үзэгдэл, эрх бүхий төрийн байгууллагын шийдвэрийн улмаас, эсхүл” гэж, 60.2 дахь хэсгийн “цалин хөлсний зөрүүтэй тэнцэх” гэсний дараа “хэмжээний” гэж тус тус нэмж, 60.2 дахь хэсгийн “уг ажилд нь тохируулан” гэснийг “уг ажилд нь тохирсон” гэж өөрчилж, 60 дугаар зүйлийг 116 дугаар зүйл болгож, уг зүйлд доор дурдсан агуулгатай 116.5 дахь хэсэг нэмэх:

“116.5.Тухайн ажилтны буруугаас сул зогссон бол түүнд олговор олгохгүй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 23**

 **Бүгд: 60**

 **61.7 хувийн саналаар дэмжигдлээ.**

**67.Ажлын хэсгийн гаргасан,** Төслийн 62 дугаар зүйлийг доор дурдсанаар өөрчлөн найруулах:

**“110 дугаар зүйл.Ээлжийн амралтын цалин**

110.1.Ээлжийн амралтын цалинг ажилтны тухайн ажлын жилийн дундаж цалин хөлснөөс тооцож олгоно.

110.2.Ажлын зайлшгүй шаардлагаар ээлжийн амралтаа биеэр эдэлж чадаагүй ажилтанд ээлжийн амралтын цалинг 1.5 дахин нэмэгдүүлж олгоно.

110.3.Хөдөлмөр эрхлэлтийн харилцаа нь дуусгавар болж байгаа ажилтанд ажилласан хугацаанд ногдох ээлжийн амралтын тооцоо хийж, цалинг олгоно.

**117 дугаар зүйл.Ажилтанд олгох бусад олговор**

117.1.Энэ хуулийн 58.1.4-т заасны дагуу ажилтныг өөр ажилд шилжүүлсэн хугацаанд цалин хөлс нь буурсан бол цалин хөлснийх нь зөрүүтэй тэнцэх хэмжээний олговрыг ажил олгогч олгоно.

117.2.Энэ хуулийн 60.1.2-т заасан донорын үүрэг гүйцэтгэх хугацаанд ажилтанд дундаж цалин хөлстэй тэнцэх хэмжээний олговор олгоно.

 117.3.Ажил олгогч энэ хуульд зааснаас өөр төрлийн олговрыг хамтын гэрээ, хамтын хэлэлцээр, хөдөлмөрийн дотоод хэм хэмжээгээр тогтоон олгож болно.”

**127 дугаар зүйл.Ажилтныг үндэслэлгүйгээр өөр ажилд шилжүүлсэн, сэлгүүлсэн, хөдөлмөр эрхлэлтийн харилцаа нь дуусгавар болгосон үед ажил олгогчийн хүлээх хариуцлага**

 127.1.Хөдөлмөр эрхлэлтийн харилцаа нь үндэслэлгүй цуцлагдсан ажилтныг эрх бүхий байгууллагын шийдвэрээр ажлын байранд нь эгүүлэн тогтоосон бол урьд нь эрхэлж байсан ажлыг нь хийлгэж эхлүүлэх хүртэл хугацаанд өмнө нь авч байсан дундаж цалин хөлстэй тэнцэх олговрыг ажил олгогч нөхөн олгоно.

127.2.Ажилтныг үндэслэлгүйгээр өөр ажилд шилжүүлсэн, сэлгүүлэн ажиллуулсны улмаас түүний цалин хөлсний хэмжээ буурсан бол өмнө нь авч байсан дундаж цалин хөлсний зөрүүтэй тэнцэх хэмжээний олговрыг ажил олгогч олгоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 43**

 **Татгалзсан: 17**

 **Бүгд: 60**

 **71.7 хувийн саналаар дэмжигдлээ.**

**68.Ажлын хэсгийн гаргасан,** Төслийн 63 дугаар зүйлийн 63.6 дахь хэсгийг “Цалин хөлсийг тогтоосон хугацаанд олгоогүй үед алданги тооцох” гэсэн 124 дүгээр зүйл болгож, 63 дугаар зүйлийн 63.2 дахь хэсгийн “долоо хоног бүрийн” гэсний дараа “амралтын” гэж нэмж*,* 63.1-63.5 дахь хэсгийг нэгтгэн “Цалин хөлс олгох” гэсэн 104 дүгээр зүйл болгож, уг зүйлд доор дурдсан агуулгатай 104.3, 104.7 дахь хэсэг тус тус нэмэх:

“104.3.Ажил олгогч ажилтанд цалин хөлс олгох бүрд тухайн хугацаанд олговол зохих цалин хөлсний бүрэлдэхүүн, суутгалын хэмжээ, түүний үндэслэл, олгосон цалин хөлсний хэмжээг бичгээр, эсхүл цахим хэлбэрээр мэдэгдэнэ.

104.7.Хууль тогтоомжийн дагуу олговол зохих цалин хөлс, олговрыг олгоогүй, эсхүл хүндэтгэн үзэх шалтгаангүйгээр тогтоосон хугацаанд нь олгоогүй, эсхүл хууль тогтоомж, хөдөлмөрийн гэрээгээр тогтоосноос доогуур хэмжээгээр олгосон бол буруутай этгээдэд энэ хууль, Зөрчлийн тухай хууль болон холбогдох бусад хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 44**

 **Татгалзсан: 16**

 **Бүгд: 60**

 **73.3 хувийн саналаар дэмжигдлээ.**

**69.Ажлын хэсгийн гаргасан,** Төслийн 64 дүгээр зүйлийн 64.1 дэх хэсгийн “үндсэн цалин,” гэсний дараа “ээлжийн амралтын цалин,” гэж, “мөнгөн хэлбэрээр,” гэсний дараа “үндэсний мөнгөн тэмдэгтээр” гэж тус тус нэмж, 64 дүгээр зүйлийг 105 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 21**

 **Бүгд: 60**

 **65.0 хувийн саналаар дэмжигдлээ.**

**70.Ажлын хэсгийн гаргасан,** Төслийн 65 дугаар зүйлийн гарчгийн “Хөлсөөр мал маллаж байгаа ажилтны” гэснийг “Туслах малчны” гэж, 65.1 дэх хэсгийн “Хөлсөөр мал маллаж байгаа ажилтан” гэснийг “Туслах малчин” гэж тус тус өөрчилж, 65.2 дахь хэсгийн “бараа бүтээгдэхүүн,” гэсний дараа “мал,” гэж нэмж, 65 дугаар зүйлийг 112 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 42**

 **Татгалзсан: 18**

 **Бүгд: 60**

 **70.0 хувийн саналаар дэмжигдлээ.**

**71.Ажлын хэсгийн гаргасан,** Төслийн 66 дугаар зүйлийн 66.1 дэх хэсгийн “цалин хөлсний хэмжээг өөрчлөх тухай шийдвэрийг мөрдөж эхлэхээс арав, түүнээс дээш хоногийн өмнө мэдэгдэнэ.” гэснийг “цалин хөлсний хэмжээг хамтын гэрээний дагуу өөрчлөх тухай шийдвэрийг мөрдөж эхлэхээс арав, түүнээс дээш хоногийн өмнө нийт ажилтанд мэдэгдэж ажилтны хүсэлтээр хөдөлмөрийн гэрээнд өөрчлөлт оруулна.” гэж өөрчилж, 66 дугаар зүйлийг 118 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 44**

 **Татгалзсан: 15**

 **Бүгд: 59**

 **74.6 хувийн саналаар дэмжигдлээ.**

**72.Ажлын хэсгийн гаргасан,** Төслийн 68 дугаар зүйлийн 68.1 дэх хэсгийн “ажилтны” гэсний өмнө “Ажил олгогч” гэж, 68.1.1 дэх заалтын “цалин хөлснөөс хэтрэхгүй хэмжээний хохирлыг” гэсний дараа “ажилтнаар” гэж, 68.3 дахь хэсгийн “суутгал хийх тухай шийдвэр,” гэсний дараа “эсхүл” гэж тус тус нэмж, 68.1 дэх хэсгийн “хөлснөөс зөвхөн дор дурдсан” гэснийг “хөлсийг аль болох бүрэн хэмжээгээр нь олгох бөгөөд гагцхүү дараах” гэж, 68.2 дахь хэсгийн “суутгалыг /хүн амын орлогын албан татварыг оролцуулахгүйгээр/ цалин хөлсний 30 хувиас, хүүхдийн тэтгэлэг гаргуулах болон зохих журмын дагуу хэд хэдэн суутгал зэрэг хийх бол суутгал нь түүний нэг сарын” гэснийг “суутгал нийгмийн болон эрүүл мэндийн даатгалын шимтгэл, хувь хүний орлогын албан татварыг хассан цалин хөлсний дүнгийн 20 хувиас, хүүхдийн тэтгэлэг гаргуулах, эсхүл хэд хэдэн суутгал зэрэг хийх бол” гэж, 68.3 дахь хэсгийн “хөдөлмөрийн эрхийн маргаан таслах, комис, эсхүл сум, дүүргийн Хөдөлмөрийн маргаан зохицуулах гурван талт хороонд гаргах эрхтэй. Хэрэв ийм комисс, хороо байхгүй бол шүүхээр гомдлоо шийдвэрлүүлж болно.” гэснийг “хөдөлмөрийн эрхийн маргаан шийдвэрлэх байгууллагад энэ хуульд заасны дагуу гаргах эрхтэй.” гэж тус тус өөрчилж, 68 дугаар зүйлийг 119 дүгээр зүйл болгож, уг зүйлд доор дурдсан агуулгатай 119.1.2, 119.1.3 дахь заалт тус тус нэмэх:

“119.1.2.шүүхийн, эсхүл хөдөлмөрийн эрхийн маргаан шийдвэрлэх байгууллагын шийдвэр хүчин төгөлдөр болсон;

 119.1.3.ажилтанд энэ хуулийн 123.2.3-т заасан хөдөлмөрийн сахилгын шийтгэл ногдуулсан;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 19**

 **Бүгд: 59**

 **67.8 хувийн саналаар дэмжигдлээ.**

**73.Ажлын хэсгийн гаргасан,** Төслийн 69 дүгээр зүйлийн 69.3 дахь хэсгийг “Дараалсан хоёр ажлын өдөр хоорондын тасралтгүй амралт” гэсэн 95 дугаар зүйл болгож, 74 дүгээр зүйлийн 74.4 дэх хэсгийн “Долоо хоногт хүүхдийн” гэснийг “Насанд хүрээгүй хүний долоо хоногийн” гэж өөрчилж, 74 дүгээр зүйлийн 74.4 дэх хэсэг,69 дүгээр зүйлийн 69.1, 69.2 дахь хэсгийг нэгтгэн “Ажлын цагийн дээд хязгаар” гэсэн 84 дүгээр зүйл болгож, уг зүйлд доор дурдсан агуулгатай 84.4, 84.5 дахь хэсэг тус тус нэмэх:

“84.4.Долоо хоногийн ажлын цагийн дээд хязгаар нь 56 цагаас илүүгүй байна. Өдөрт ажиллах илүү цагийн хязгаар нь 4 цагаас илүүгүй байна.

84.5.Ажил олгогч ажилтны ажлын цагийн бүртгэлийг хөтлөх үүрэгтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 45**

 **Татгалзсан: 14**

 **Бүгд: 59**

 **76.3 хувийн саналаар дэмжигдлээ.**

**74.Ажлын хэсгийн гаргасан,** Төслийн 70 дугаар зүйлийн 70.2 дахь хэсгийн “нэг ээлжийн” гэсний дараа “ердийн” гэж нэмж, 70.1 дэх хэсгийн “ээлжийн тоо, ажлын цаг, хуваарийг ажилтанд урьдчилан” гэснийг “ээлжийн ажлын цаг, хуваарийг ээлжийн ажил эхлэхээс 48-аас доошгүй цагийн өмнө ажилтанд” гэж, 70.4 дэх хэсгийн “Энэ хуулийн 69.3 дахь хэсэгт заасныг зөрчиж ажилтныг дараалсан хоёр ээлжид үргэлжлүүлэн” гэснийг “Ажилтныг хоёр ээлжид дараалуулан” гэж тус тус өөрчилж, 70.2 дахь хэсгийн “Хуульд өөрөөр заагаагүй бол” гэснийг хасаж, мөн хэсгийн 2 дахь өгүүлбэр, 70.3 дахь хэсгийг нэгтгэн “Ажил олгогч ажилтантай тохиролцсоны дагуу хуульд өөрөөр заагаагүй бол ээлжийн ажлын цагийн үргэлжлэлийг 4-өөс илүүгүй цагаар уртасган зохион байгуулж болно. Энэ тохиолдолд ажилтан долоо хоногт 40 цагаас илүү ажилласан бол түүнд илүү ажилласан цагийн хөлсийг энэ хуулийн 109.1-д заасны дагуу нэмж олгоно.” гэж өөрчлөн найруулж, 70 дугаар зүйлийг 87 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 22**

 **Бүгд: 59**

 **62.7 хувийн саналаар дэмжигдлээ.**

**75.Ажлын хэсгийн гаргасан,** Төслийн 71 дүгээр зүйлийн “жасаа” гэснийг тохиолдол бүрд агуулгад нийцүүлэн “уртын ээлж” гэж, 71.1 дэх хэсгийн “алслагдмал” гэснийг “байнга оршин суугаа газраас нь өөр, алслагдсан” гэж, 71.3 дахь хэсгийн“, нэг сард ажиллах илүү цаг 72-оос илүүгүй байна. Жасаагаар ажиллах ажилтны илүү цагийг энэ хуулийн 76.1 дэх хэсэгт заасны дагуу тооцно” гэснийг “байх бөгөөд энэ хуулийн 87 дугаар зүйлийг баримтлан 109.1-д заасны дагуу илүү цагийг тооцож нэмэгдэл хөлс олгоно” гэж, 71.8 дахь хэсгийн “үргэлжлэх хугацаа,” гэснийг “ажиллах ажилтны” гэж,“нэмэгдлийн хэмжээг дотоод хэм хэмжээгээр” гэснийг “нэмэгдэл зэргийг хамтын гэрээ, салбарын хамтын хэлэлцээрээр” гэж тус тус өөрчилж, 71.6 дахь хэсгийн “ажил олгогч” гэсний дараа, 71.9 дэх хэсгийн “ажилтныг ажиллуулаагүй бол” гэсний дараа “хөдөлмөрийн” гэж тус тус нэмж, 71.8 дахь хэсгийн ”Ажил олгогч” гэснийг хасаж, 71.4, 71.5 дахь хэсгийг нэгтгэн “Энэ хуулийн 92.4-т заасан хугацааг багасгах тохиолдолд ажил үүрэг гүйцэтгэх, амрах хугацаа нь тэнцүү байхаар ажил олгогч, ажилтны төлөөлөгч харилцан тохиролцон хамтын гэрээгээр тогтоож болно.” гэж өөрчлөн найруулж, 71 дүгээр зүйлийг 92 дугаар зүйл болгож, уг зүйлд доор дурдсан агуулгатай 92.4, 92.10 дахь хэсэг нэмэх:

“92.4.Уртын ээлжээр ажиллах ажилтны нэг ээлжид ажил үүрэг гүйцэтгэх хугацаа 14 хоног, амрах хугацаа 14 хоног байна.

92.10.Насанд хүрээгүй хүнийг уртын ээлжээр ажиллуулахыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 23**

 **Бүгд: 59**

 **61.0 хувийн саналаар дэмжигдлээ.**

 **Дээрх саналыг найруулгын засвартайгаар дэмжив.**

**76.Ажлын хэсгийн гаргасан,** Төсөлд доор дурдсан агуулгатай 93 дугаар зүйл нэмэх:

**“93 дугаар зүйл.Амралтын цагийн төрөл**

93.1.Амралтын цаг дараах төрөлтэй байна:

93.1.1.амрах, хооллох завсарлага;

93.1.2.дараалсан ажлын хоёр өдөр хоорондын тасралтгүй амралт;

93.1.3.долоо хоног бүрийн амралт;

93.1.4.нийтээр амрах баярын өдөр;

93.1.5.ээлжийн амралт.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 25**

 **Бүгд: 59**

 **57.6 хувийн саналаар дэмжигдлээ.**

**77.Ажлын хэсгийн гаргасан,** Төслийн 72 дугаар зүйлийн 72.1 дэх хэсгийн “ажилтантай байршил, хугацааг тохиролцож” гэсний дараа “ердийн ажлын цагаас бусад цагт” гэж нэмж, 72.2 дахь хэсгийг “Ажилтан ажил олгогчийн заасан байршилд хүлээсэн бол тухайн хугацаанд ногдох үндсэн цалингийн 50-иас, бусад тохиолдолд 30-иас доошгүй хувийн олговрыг ажил олгогч ажилтанд олгоно.” гэж өөрчлөн найруулж, 72 дугаар зүйлийг 89 дүгээр зүйл болгож, уг зүйлд доор дурдсан агуулгатай 89.3 дахь хэсэг нэмэх:

“89.3.Ажил олгогч дуудлагаар ажиллуулах өдөр, цагийг ажилтанд 24-өөс доошгүй цагийн өмнө мэдэгдэх бөгөөд ажилтныг нэг сард наймаас илүү удаа дуудлагаар ажиллуулахгүй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 24**

 **Бүгд: 59**

 **59.3 хувийн саналаар дэмжигдлээ.**

**78.Ажлын хэсгийн гаргасан,** Төслийн 73 дугаар зүйлийн 73.1 дэх хэсгийн “22 цагаас” гэсний дараа “дараагийн өдрийн” гэж, 73.3 дахь хэсгийн “ажилладаг ажилтныг” гэсний дараа “Хөдөлмөрийн аюулгүй байдал, эрүүл ахуйн” гэж тус тус нэмж, 73.2 дахь хэсгийн “цагтай тэнцүү цагаар” гэснийг “цагаас багагүй хугацаагаар” гэж өөрчилж, 73 дугаар зүйлийг 88 дугаар зүйл болгож, уг зүйлд доор дурдсан агуулгатай 88.5, 88.6 дахь хэсэг тус тус нэмэх:

“88.5.Жирэмсэн эмэгтэй, гурван нас хүрээгүй хүүхэдтэй ажилтан өөрөө зөвшөөрөөгүй бол шөнийн цагаар ажиллуулахыг хориглоно.

88.6.Насанд хүрээгүй ажилтныг шөнийн цагаар ажиллуулахыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 22**

 **Бүгд: 59**

 **62.7 хувийн саналаар дэмжигдлээ.**

**79.Ажлын хэсгийн гаргасан,** Төслийн 74 дүгээр зүйлийн 74.1, 74.2 дахь хэсгийг доор дурдсанаар өөрчлөн найруулж, 74.3 дахь хэсгийн “хөдөлмөрийн хэвийн бус нөхцөлд” гэсний дараа “ажлын байранд” гэж нэмж, 74.1, 74.2, 74.3 дахь хэсгийг нэгтгэн “Ажлын цагийг богиносгох” гэсэн 85 дугаар зүйл болгож, уг зүйлд доор дурдсан агуулгатай 85.3 дахь хэсэг нэмэх:

 “85.1.Ажил олгогч дараах тохиолдолд ажилтны ажлын цагийг нь богиносгоно:

85.1.1.ажилтны ажлын цагийг богиносгох тухай Эмнэлэг хөдөлмөрийн магадлах комиссын шийдвэр гарсан;

85.1.2.жирэмсэн, хөхүүл хүүхэдтэй эмэгтэй ажилтны ажлын цагийг богиносгохоор эмнэлгийн магадалгаа гарсан бол;

85.1.3.үйлдвэрлэл дээр мэргэжил эзэмшүүлэх, мэргэшил дээшлүүлэх сургалтад хамрагдаж байгаа ажилтны ажлын цагийг суралцаж байх хугацаанд.

85.3.Ажлын цагийг нь богиносгосон ажилтанд энэ хуулийн 115 дугаар зүйлд заасны дагуу олговор олгоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 22**

 **Бүгд: 59**

 **62.7 хувийн саналаар дэмжигдлээ.**

**80.Ажлын хэсгийн гаргасан,** Төсөлд доор дурдсан агуулгатай 86 дугаар зүйл нэмэх:

“**86 дугаар зүйл.Ажлын бүтэн бус цаг**

86.1.Ажлын бүтэн бус цагаар ажиллах ажилтны долоо хоногт ажиллах цаг 32-оос илүүгүй байна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 22**

 **Бүгд: 59**

 **62.7 хувийн саналаар дэмжигдлээ.**

**81.Ажлын хэсгийн гаргасан,** Төслийн 75 дугаар зүйлийн 75.1 дэх хэсгийн “энэ хуулийн 69.1, 69.2 дахь хэсэгт заасныг” гэснийг “хуулиар тогтоосон өдрийн болон долоо хоногийн ердийн ажлын цагийн хязгаарыг” гэж, 75.2 дахь хэсгийн “75.1 дэх хэсгийн заасан тохиолдолд нэгтгэн бодсон цаг нь тооцоот хугацаанд ногдох” гэснийг “90.1-д заасны дагуу нэгтгэн бодсон цаг нь тооцоот хугацаанд ногдох ердийн” гэж тус тус өөрчилж, 75 дугаар зүйлийг 90 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**82.Ажлын хэсгийн гаргасан,** Төслийн 76 дугаар зүйлийн гарчгийн “журам” гэснийг, 76.3 дахь хэсгийг тус тус хасаж, 76.1 дэх хэсгийг “Ажилтныг ажил олгогчийн санаачилгаар ердийн ажлын өдрийн үргэлжлэл, ээлжийн ажлын цаг, долоо хоногийн ажлын цагийн үргэлжлэл болон ажлын цагийг нэгтгэн бодох ердийн ажлын цагийн нийлбэрээс хэтрүүлэн ажиллуулсныг илүү цагаар ажилласанд тооцно.” гэж өөрчлөн найруулж, 76 дугаар зүйлийг 91 дүгээр зүйл болгож, уг зүйлд доор дурдсан агуулгатай 91.3, 91.4, 91.5 дахь хэсэг тус тус нэмэх:

“91.3.Ажлын бүтэн бус цагаар ажиллах хөдөлмөрийн гэрээнд заасан ажлын цагийг ажил олгогчийн санаачилгаар хэтрүүлэн ажиллуулахыг илүү цагаар ажилласанд тооцно.

91.4.Жирэмсэн эмэгтэй, гурван нас хүрээгүй хүүхэдтэй ажилтан өөрөө зөвшөөрөөгүй бол илүү цагаар ажиллуулахыг хориглоно.

91.5.Насанд хүрээгүй ажилтныг илүү цагаар ажиллуулахыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**83.Ажлын хэсгийн гаргасан,** Төслийн 77 дугаар зүйлийн 77.2 дахь хэсгийг “Амрах, хооллох завсарлага эхлэх, дуусах цаг, үргэлжлэх хугацааг хөдөлмөрийн дотоод журмаар тогтооно.  Өдрийн хооллох завсарлага 1 цагаас багагүй байна.” гэж өөрчлөн найруулж, 77.3 дахь хэсгийн “ажлын байрандаа хооллох бололцоогоор хангана” гэснийг “ажлын байранд нь хооллох бололцоогоор хангах бөгөөд уг хугацааг ажилласан цагт тооцно.” гэж өөрчилж, 77.4 дэх хэсгийн “Энэ хуулийн 77.1 дэх хэсэгт заасан хооллох” гэснийг хасаж, 77 дугаар зүйлийг 94 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**84.Ажлын хэсгийн гаргасан,** Төслийн 78 дугаар зүйлийн 78.2 дахь хэсгийг хасаж, 78 дугаар зүйлийг 97 дугаар зүйл болгож, уг зүйлд доор дурдсан агуулгатай 97.1.4 дэх заалт нэмэх:

“97.1.4.Бурхан багшийн Их дүйчин өдөр: билгийн тооллын зуны тэргүүн сарын шинийн 15.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 17**

 **Бүгд: 58**

 **70.7 хувийн саналаар дэмжигдлээ.**

**85.Ажлын хэсгийн гаргасан,** Төслийн 79 дүгээр зүйлийн 79.2 дахь хэсгийн “бусад дотоод хэм хэмжээгээр” гэснийг “хөдөлмөрийн дотоод журмаар” гэж, “тогтоож болно” гэснийг “тогтооно” гэж тус тус өөрчилж, 79 дүгээр зүйлийг 96 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**86.Ажлын хэсгийн гаргасан,** Төслийн 80 дугаар зүйлийн 80.1 дэх хэсгийн “амралтын өдөр” гэсний дараа “ажилтан өөрөө зөвшөөрснөөс бусад тохиолдолд” гэж нэмж, 80.2, 80.3 дахь хэсгийг хасаж, 80 дугаар зүйлийг 98 дугаар зүйл болгож, уг зүйлд доор дурдсан агуулгатай 98.2 дахь хэсэг нэмэх:

“98.2.Жирэмсэн эмэгтэй, гурван нас хүрээгүй хүүхэдтэй, эсхүл 16 хүртэлх насны байнгын асаргаа шаардлагатай хөгжлийн бэрхшээлтэй хүүхэдтэй ажилтан өөрөө зөвшөөрснөөс бусад тохиолдолд нийтээр амрах баярын болон долоо хоног бүрийн амралтын өдөр ажиллуулахыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**87.Ажлын хэсгийн гаргасан,** Төслийн 81 дүгээр зүйлийн гарчгийн “, түүний хугацаа” гэснийг, 81.2 дахь хэсгийн “Хуульд өөрөөр заагаагүй бол” гэснийг, 81.4 дэх хэсгийг тус тус хасаж, 81.1 дэх хэсгийн “мөнгөн урамшууллын хэмжээг” гэсний дараа “энэ хуулийн 110.2-т заасан хэмжээнээс нэмэгдүүлж олгох асуудлыг” гэж, 81.7 дахь хэсгийн “хэсэгчлэн эдэлж болно.” гэсний дараа “Хэсэгчлэн амрах ээлжийн амралтын аль нэг тасралтгүй амралтын үргэлжлэх хугацаа нь ажлын 10 өдрөөс доошгүй байна.” гэж нэмж,81.2 дахь хэсгийн “15 өдөр” гэснийг “20 өдөр” гэж, 81.3 дахь хэсгийн “20 өдөр” гэснийг “25 өдөр” гэж, 81.8 дахь хэсгийн “Ажил мэргэжлийн онцлогийг харгалзан” гэснийг “Төрийн албан хаагчийн ээлжийн” гэж, 81.9 дэх хэсгийн “амралтын олговор” гэснийг “ээлжийн амралтын цалин” гэж тус тус өөрчилж, 81.5 дахь хэсгийг “Хөдөлмөрийн хэвийн бус нөхцөлд ажиллаж байгаа ажилтанд ажлын 5-аас доошгүй хоногийн нэмэгдэл амралт олгоно.” гэж өөрчлөн найруулж, 81 дүгээр зүйлийг 99 дүгээр зүйл болгож, уг зүйлд доор дурдсан агуулгатай 99.2, 99.8 дахь хэсэг тус тус нэмэх:

“99.2.Ажилтан хөдөлмөрийн гэрээ байгуулснаас хойш 6 сар ажилласан бол түүнд ээлжийн амралт эдлэх эрх үүснэ.

99.8.Ээлжийн амралтын нэмэгдэл хугацааг ажилтны нас, ажил үүргийн онцлог, ажилласан жил зэргийг харгалзан хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр тогтоож болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**88.Ажлын хэсгийн гаргасан,** Төсөлд доор дурдсан агуулгатай 101 дүгээр зүйл нэмэх:

**“101 дүгээр зүйл.Цалин хөлс**

101.1.Цалин хөлс нь үндсэн цалин, нэмэгдэл, нэмэгдэл хөлс, ээлжийн амралтын цалин, шагнал урамшууллаас бүрдэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**89.Ажлын хэсгийн гаргасан,** Төслийн 83 дугаар зүйлийг доор дурдсанаар өөрчлөн найруулах:

**“120 дугаар** **зүйл.Ажлын байрны хөдөлмөрийн аюулгүй байдал, эрүүл ахуйн нөхцөлийг хангах, ажилтны эрүүл мэндийг хамгаалах**

120.1.Ажил олгогч нь ажилтны амь нас, эрүүл мэндийг хамгаалах, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэхэд чиглэсэн үр дүнтэй, шат дараалсан арга хэмжээ авч хэрэгжүүлнэ.

120.2.Ажил олгогч нь ажилтныг хөдөлмөрийн аюулгүй байдал, эрүүл ахуйн шаардлага, стандарт хангасан хөдөлмөрийн хэвийн нөхцөлөөр хангах үүрэгтэй.

120.3.Ажлын байрны хөдөлмөрийн нөхцөлийг хэвийн болгох хүртэл хугацаанд ажилтны ажлын цагийг богиносгох, нэмэгдэл амралт, хэвийн бус нөхцөлд ажилласны нэмэгдэл олгох зэрэг шаардлагатай түр арга хэмжээг ажил олгогч хууль тогтоомжид нийцүүлэн авна.

120.4.Ажилтан ажил үүргээ гүйцэтгэхдээ хөдөлмөрийн аюулгүй байдал, эрүүл ахуйн хууль тогтоомж, шаардлага, стандартыг мөрдөж ажиллах үүрэгтэй.

120.5.Ажилтан нь хөдөлмөрийн аюулгүй байдал, эрүүл ахуйг хангах талаар ажил олгогчоос тавьсан шаардлагыг биелүүлэх үүрэгтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**90.Ажлын хэсгийн гаргасан,** Төслийн 85 дугаар зүйлийн 85.1 дэх хэсгийн “ажилтан болон нас барсан ажилтны гэр бүлд учирсан хохирлыг нөхөх зорилгоор үйлдвэрлэлийн осол, мэргэжлээс шалтгаалсан өвчний даатгалд даатгуулсан эсэхийг үл харгалзан ажил олгогч нь ажилтны нэг сарын дундаж цалин хөлсийг доор дурдсан хэмжээгээр нэмэгдүүлсэн нөхөн төлбөрийг” гэснийг “, эсхүл нас барсан ажилтны үйлдвэрлэлийн осол, мэргэжлээс шалтгаалсан өвчний даатгалд даатгуулсан эсэхийг үл харгалзан ажил олгогч нь ажилтны нэг сарын дундаж цалин хөлсийг дараах хэмжээгээр нэмэгдүүлсэн нөхөн төлбөрийг ажилтан, эсхүл түүний гэр бүлд” гэж, 85.1.1 дэх заалтын “30-49” гэснийг “30 хүртэл” гэж, “50-59” гэснийг “30-50 хүртэл” гэж, “60-69” гэснийг “50-70 хүртэл” гэж, 85.1.2 дахь заалтын “ажилтны гэр бүлд 36 дахин” гэснийг “бол 36 дахин” гэж, 85.2 дахь хэсгийн “олгох асуудлыг хамтын хэлэлцээр, бусад дотоод хэм хэмжээгээр тогтоосон тохиолдолд ажил олгогч олгож” гэснийг “олгохоор хамтын гэрээ, хамтын хэлэлцээр, хөдөлмөрийн дотоод хэм хэмжээнд тусгаж” гэж, 85.4 дэх хэсгийн “нөхөн төлбөрийн хэмжээг индексжүүлэх асуудлыг хамтын хэлэлцээр, бусад дотоод хэм хэмжээгээр зохицуулна.” гэснийг “энэ хуулийн 125.1-д заасан нөхөн төлбөрийн хэмжээг индексжүүлэх асуудлыг хамтын гэрээ, хамтын хэлэлцээр, хөдөлмөрийн дотоод хэм хэмжээгээр зохицуулж болно.” гэж тус тус өөрчилж, 85 дугаар зүйлийг 125 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**91.Ажлын хэсгийн гаргасан,** Төсөлд доор дурдсан агуулгатай 128 дугаар зүйл нэмэх:

**“128 дугаар зүйл.Хөдөлмөр эрхлэлтийн харилцаа дуусгавар болсны дараа ажил олгогчийн хүлээх хариуцлага**

128.1.Хөдөлмөр эрхлэлтийн харилцаа дуусгавар болсон нь ажил олгогчоос ажилтанд ажилласан хугацаанд нь олгох цалин хөлс, алданги, олговор, нөхөн төлбөрөөс чөлөөлөгдөх үндэслэл болохгүй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 25**

 **Бүгд: 58**

 **56.9 хувийн саналаар дэмжигдлээ.**

**92.Ажлын хэсгийн гаргасан,** Төслийн 87 дугаар зүйлийн 87.1 дэх хэсгийг “Амрах, хооллох завсарлагаанаас гадна хүүхдээ хөхүүлэх, асрахад зориулан зургаан сар хүртэлх насны хүүхэдтэй буюу нэг хүртэлх насны ихэр хүүхэдтэй эхэд хоёр цагийн, зургаан сараас нэг хүртэлх насны, түүнчлэн нэг нас хүрсэн боловч эмнэлгийн дүгнэлтээр зайлшгүй асаргаа шаардагдах хүүхэдтэй эхэд нэг цагийн завсарлага нэмж олгоно. Ажилтны хүсэлтээр хүүхэд хөхүүлэх, асрах завсарлагыг ажлын цагийг богиносгох хэлбэрээр олгож болно.” гэж өөрчлөн найруулж, 87.2 дахь хэсгийн “ажилласан цагт тооцож,” гэсний дараа “ажилтанд” гэж нэмж, 87 дугаар зүйлийг 136 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**93.Ажлын хэсгийн гаргасан,** Төслийн 88 дугаар зүйлийн 88.3 дахь хэсгийн “төрүүлсэн болон” гэсний дараа “эмнэлгийн заалтаар” гэж, 88.4 дэх хэсгийн “эмнэлгийн магадалгаагаар” гэсний дараа “ажилтанд” гэж тус тус нэмж, 88.5 дахь хэсгийг “Эхнэр нь амаржсан ажилтанд” гэснийг “Эцэгт шинээр төрсөн” гэж, “ажлын 5-аас доошгүй өдрийн цалинтай чөлөө” гэснийг “ажлын арваас доошгүй хоногийн чөлөөг ажил олгогч олгож, тухайн хугацааны дундаж цалин хөлстэй тэнцэх хэмжээний олговор” гэж тус тус өөрчилж, 88 дугаар зүйлийг 137 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 20**

 **Бүгд: 58**

 **65.5 хувийн саналаар дэмжигдлээ.**

**94.Ажлын хэсгийн гаргасан,** Төслийн 90 дүгээр зүйлийн 90.1, 90.2 дахь хэсгийг нэгтгэн “Гурав хүртэлх насны хүүхэдтэй эх, эцэг өөрөө хүсэлт гаргавал ажил олгогч түүнд хүүхэд асрах чөлөө олгох бөгөөд энэ хугацаанд тэтгэмж олгох асуудлыг холбогдох хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр зохицуулна.” гэж өөрчлөн найруулж, 90.3 дахь хэсгийн “хүсвэл” гэснийг “хүсэлт гаргавал” гэж, “ажиллуулах үүрэгтэй” гэснийг “ажиллуулна” гэж тус тус өөрчилж, 90 дүгээр зүйлийг 139 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**95.Ажлын хэсгийн гаргасан,** Төсөлд доор дурдсан агуулгатай 140 дүгээр зүйл нэмэх:

**“140 дүгээр зүйл.Жирэмсэн, 3 хүртэлх насны хүүхэдтэй ажилтныг уян хатан нөхцөлөөр ажиллуулах**

140.1.Жирэмсэн, хөхүүл, 3 хүртэлх насны хүүхэдтэй ажилтан ажил үүргээ гэрээсээ, эсхүл зайнаас гүйцэтгэхээр ажил олгогчтой харилцан тохиролцож болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**96.Ажлын хэсгийн гаргасан,** Төслийн 92 дугаар зүйлийг доор дурдсанаар өөрчлөн найруулах:

**“141 дүгээр зүйл.Албан томилолтоор ажиллуулахыг хориглох**

141.1.Жирэмсэн, хөхүүл эмэгтэй, 3 хүртэлх насны хүүхэдтэй ажилтанг өөрөө зөвшөөрснөөс бусад тохиолдолд албан томилолтоор ажиллуулахыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**97.Ажлын хэсгийн гаргасан,** Төслийн 93 дугаар зүйлийн 93.3 дахь хэсгийн “Хүүхэдтэй” гэснийг “Насанд хүрээгүй хүнтэй” гэж, 93.5 дахь хэсгийн “хүүхдийн” гэснийг “хүний” гэж, 93.6 дахь хэсгийн “Хүүхэд” гэснийг “Насанд хүрээгүй хүнийг” гэж, 93.7 дахь хэсгийн “энэ хуульд заасны дагуу хүүхдээр” гэснийг “18 насанд хүрээгүй хүнээр” гэж, 93.8 дахь хэсгийн “Хүүхдийн” гэснийг “Насанд хүрээгүй хүний” гэж, 93.9 дэх хэсгийн “хүүхдийг” гэснийг “хүнийг” гэж тус тус өөрчилж, 93.9 дэх хэсгийн “буюу” гэснийг, “зөвшөөрөл,” гэсний дараах “хүүхдийн” гэснийг тус тус хасаж, 93.1, 93.2, 93.4 дэх хэсгийг доор дурдсанаар өөрчлөн найруулж, 93 дугаар зүйлийг “Насанд хүрээгүй хүний хөдөлмөр эрхлэлт” гэсэн 142 дугаар зүйл болгох:

“142.1.Арван таван насанд хүрээгүй хүнээр энэ хуулийн 142.3, 142.5-д зааснаас бусад тохиолдолд хөдөлмөр эрхлүүлэхийг хориглоно.

142.3.Хүүхдийн эрүүл мэнд, өсөлт хөгжилд сөрөг нөлөө үзүүлэхгүй, сурч боловсроход саад учруулахгүй нөхцөлд 13-15 насны хүүхдийг хууль ёсны төлөөлөгч /эцэг, эх, асран хамгаалагч, харгалзан дэмжигч/-ийн зөвшөөрөлтэйгөөр хөдөлмөрийн аюулгүй байдал, эрүүл ахуйн шаардлага хангасан ажлын байранд хөнгөн ажил эрхлүүлж болно.

142.7.Ажил олгогч энэ хуульд заасны дагуу 15-18 хүртэлх насны хүнээр хөдөлмөр эрхлүүлэх бол хууль ёсны төлөөлөгч /эцэг, эх, асран хамгаалагч, харгалзан дэмжигч/ болон насанд хүрээгүй хүнтэй гурвалсан хөдөлмөрийн гэрээ байгуулна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 18**

 **Бүгд: 58**

 **69.0 хувийн саналаар дэмжигдлээ.**

**98.Ажлын хэсгийн гаргасан,** Төслийн 94 дүгээр зүйлийн гарчгийн “Хөдөлмөр эрхэлж байгаа хүүхдийн” гэснийг “Насанд хүрээгүй хүний” гэж, 94.1 дэх хэсгийн “хүүхдийг ажилд авах болон” гэснийг “насанд хүрээгүй хүнийг” гэж тус тус өөрчилж, 94.3, 94.4 дэх хэсгийг нэгтгэн “Урлаг, спортын үзүүлбэр, зар сурталчилгаанд оролцуулахаас бусад тохиолдолд насанд хүрээгүй хүнийг албан томилолтоор ажиллуулахыг хориглоно” гэж өөрчлөн найруулж, 94 дүгээр зүйлийг 143 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**99.Ажлын хэсгийн гаргасан,** Төслийн 95 дугаар зүйлийн 95.3 дахь хэсгийн “төлбөрийг сар бүр Хөдөлмөр эрхлэлтийг дэмжих санд төлнө.” гэснийг “төлбөрийн хэмжээ нь хөдөлмөрийн хөлсний доод хэмжээтэй тэнцүү байх бөгөөд уг төлбөрийг сар бүр Хөгжлийн бэрхшээлтэй иргэний Хөдөлмөр эрхлэлтийг дэмжих дэд санд төлнө.” гэж, 95.6 дахь хэсгийн “боломжит зохицуулалт” гэснийг “боломжит тохируулга” гэж тус тус өөрчилж, 95.1 дэх хэсгийн “, ажлын байрыг өөрчлөх” гэснийг хасаж, 95.5, 95.7 дахь хэсгийг нэгтгэн “Энэ хуулийн 144.3-т заасан төлбөрийг хөнгөлөх, чөлөөлөх журмыг Засгийн газар батална. Энэ төлбөрийг гагцхүү хөгжлийн бэрхшээлтэй хүний хөдөлмөр эрхлэлтийг дэмжихэд зарцуулах бөгөөд төлбөр хураалт, зарцуулалт, үр ашгийн талаар жил бүр олон нийтэд хэвлэл мэдээллийн хэрэгслээр тайлагнана.” гэж өөрчлөн найруулж, 95 дугаар зүйлийг 144 дүгээр зүйл болгож, уг зүйлд доор дурдсан агуулгатай 144.8 дахь хэсэг нэмэх:

“144.8.Хөгжлийн бэрхшээлтэй хүнийг асардаг ажилтан хүсэлт гаргасан тохиолдолд ажил олгогч түүнд гэрээсээ, зайнаас, бүтэн бус цагаар ажиллах нөхцөлийг бүрдүүлэх боломжит арга хэмжээг авна.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 20**

 **Бүгд: 58**

 **65.5 хувийн саналаар дэмжигдлээ.**

**100.Ажлын хэсгийн гаргасан,** Төслийн 96 дугаар зүйлийн 96.2 дахь хэсгийн “Ажилтан” гэсний дараа “өндөр насны” гэж нэмж, 96.3 дахь хэсгийн “шилжүүлж болно.” гэснийг “шилжүүлэх асуудлыг хөдөлмөрийн дотоод журмаар зохицуулна.” гэж өөрчилж, 96 дугаар зүйлийг 145 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**101.Ажлын хэсгийн гаргасан,** Төслийн 98 дугаар зүйлийг доор дурдсанаар өөрчлөн найруулах:

**“147 дугаар зүйл.Хөдөлмөрийн сонирхлын маргаан, түүнийг шийдвэрлэх**

147.1.Хөдөлмөрийн сонирхлын маргааныг талууд эхний ээлжид харилцан тохиролцож шийдвэрлэх бүхий л хүчин чармайлт гаргах үүрэгтэй.

147.2.Хөдөлмөрийн сонирхлын хамтын маргааныг энэ хуулийн 147.1-д заасны дагуу харилцан тохиролцож шийдвэрлэж чадаагүй тохиолдолд талууд дараах арга хэмжээг үе шаттайгаар авч хэрэгжүүлнэ:

 147.2.1.хөдөлмөрийн зуучлагчийн дэмжлэгтэйгээр маргааныг зохицуулах;

 147.2.2.хөдөлмөрийн арбитраар маргааныг шийдвэрлүүлэх.

147.3.Хөдөлмөрийн сонирхлын маргааныг хөдөлмөрийн зуучлагчийн дэмжлэгтэйгээр зохицуулах журам болон хөдөлмөрийн арбитрын дүрмийг Засгийн газар тус тус батална. Хөдөлмөрийн зуучлагч, хөдөлмөрийн арбитрчийн ёс зүйн дүрмийг Үндэсний хороо тус тус батална.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 20**

 **Бүгд: 58**

 **65.5 хувийн саналаар дэмжигдлээ.**

**102.Ажлын хэсгийн гаргасан,** Төслийн 99, 100 дугаар зүйлийг доор дурдсанаар өөрчлөн найруулах:

 **“148 дугаар зүйл.Хөдөлмөрийн сонирхлын хамтын маргааныг хөдөлмөрийн зуучлагчийн дэмжлэгтэйгээр зохицуулах**

148.1.Хөдөлмөрийн сонирхлын маргаан шийдвэрлэхээр энэ хуулийн 147.1-д заасны дагуу талууд хүчин чармайлт гаргасан боловч шийдвэрлэж чадаагүй гэж талууд, эсхүл аль нэг тал нь үзвэл маргааныг хөдөлмөрийн зуучлагчийн дэмжлэгтэйгээр зохицуулах саналаа, хөдөлмөрийн зуучлагчаар ажиллуулах хүний нэрийн хамт нөгөө талдаа бичгээр хүргүүлнэ.

148.2.Энэ хуулийн 148.1-д заасан саналын хариуг ажлын гурван өдөрт багтаан нөгөө талд бичгээр хүргүүлнэ.

148.3.Ажил олгогч хөдөлмөрийн зуучлагчийн үйл ажиллагаанд оролцохоос татгалзсан бол энэ хуулийн 25 дугаар зүйлд заасны дагуу үйлдвэрчний эвлэл ажил хаялт зохион байгуулж болно.

148.4.Талууд хөдөлмөрийн зуучлагчийн дэмжлэгийг авахаар тохиролцсон бол ажлын гурван өдрийн дотор хөдөлмөрийн зуучлагчийн үйл ажиллагааг эхлүүлнэ.

148.5.Талууд хөдөлмөрийн зуучлагчийг харилцан тохиролцож чадаагүй, эсхүл энэ хуулийн 148.1-д заасан саналыг хүлээн авсан тал хариуг ажлын гурван өдөрт багтаан ирүүлээгүй тохиолдолд маргалдагч талууд хамтран, эсхүл аль нэг тал тухайн шатны хөдөлмөрийн асуудал хариуцсан байгууллагад хандаж хөдөлмөрийн зуучлагч томилуулах хүсэлтээ хүргүүлнэ.

148.6.Хөдөлмөрийн асуудал хариуцсан байгууллага энэ хуулийн 160.1.4-т заасан санд бүртгэлтэй хөдөлмөрийн зуучлагчийг талуудын саналыг харгалзан ажлын гурван өдөрт багтаан томилно.

148.7.Хөдөлмөрийн асуудал хариуцсан байгууллагаас томилогдсон хөдөлмөрийн зуучлагчаас илт сонирхлын зөрчилтэй гэж үзсэнээс бусад тохиолдолд маргалдагч талууд татгалзах эрхгүй.

**149 дүгээр зүйл.Хөдөлмөрийн зуучлалын үйл ажиллагаа**

149.1.Хөдөлмөрийн зуучлагч ажлын таван өдөрт багтаан талуудын оролцоотойгоор хөдөлмөрийн зуучлалын үйл ажиллагааг явуулна.

149.2.Хөдөлмөрийн зуучлагч нь маргалдагч талуудтай харилцан тохиролцсоноор зуучлалын үйл ажиллагааг нэг удаа ажлын таван өдрөөр сунгаж болно.

149.3.Хөдөлмөрийн зуучлалын үр дүнд талууд тухайн маргаантай асуудлаар харилцан тохиролцсон бол хөдөлмөрийн зуучлагч энэ тухай тэмдэглэл үйлдэж маргалдагч талууд гарын үсэг зурснаар хөдөлмөрийн сонирхлын маргаан шийдвэрлэгдсэнд тооцно.

149.4.Энэ хуулийн 149.1, 149.2-т заасан хугацаа дууссан, эсхүл уг хугацаанд талууд тохиролцоогүй бол хөдөлмөрийн зуучлагч энэ талаар тэмдэглэл үйлдэж талууд гарын үсэг зурснаар хөдөлмөрийн зуучлалын ажиллагаа дуусгавар болно.

149.5.Хөдөлмөрийн зуучлалын үйл ажиллагаа явагдах хугацаанд ажил хаях, ажлын байр түр хаах /локаут/-ыг хориглоно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**103.Ажлын хэсгийн гаргасан,** Төслийн 101 дүгээр зүйлийн 101.2.2 дахь заалтын “, дүгнэлт гаргах” гэснийг хасаж, 101.1.1 дэх заалтын “бичиг баримт, мэдээ” гэснийг “баримт бичиг, мэдээлэл” гэж, 101.1.3 дахь заалтын “байгууллагад биечлэн очиж” гэснийг “аж ахуйн нэгж, байгууллагын” гэж, 101.2.1 дэх заалтын “хуулиар тогтоосон нууцад хамаарахбичиг баримт, мэдээ судалгааны нууцыг задруулахгүй байх” гэснийг “хууль тогтоомжийн дагуу баримт бичиг, мэдээлэл, судалгааны нууцыг хадгалах” гэж, 101.2.2 дахь заалтын “зарчмын зөрүүтэй” гэснийг “саналын зөрүүтэй” гэж тус тус өөрчилж, 101 дүгээр зүйлийг 150 дугаар зүйл болгож, уг зүйлд доор дурдсан агуулгатай 150.2.3 дахь заалт нэмэх:

“150.2.3.хөдөлмөрийн сонирхлын маргааныг зохицуулахын тулд хууль тогтоомжоор олгосон бүх боломжийг ашиглах” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**104.Ажлын хэсгийн гаргасан,** Төслийн 102 дугаар зүйлийн гарчгийн “хөдөлмөрийн арбитраар” гэсний дараа “хэлэлцэн” гэж нэмж, 102.2 дахь хэсгийн “зөвшлийн гурван талт хороо” гэснийг “түншлэлийн гурван талт хороо хүсэлт хүлээн авснаас хойш” гэж, 102.3 дахь хэсгийн “зөвшлийн” гэснийг “түншлэлийн” гэж, 102.5 дахь хэсгийн “хэлэлцэж зөвлөмж гаргана” гэснийг “шийдвэрлэнэ. Шаардлагатай тохиолдолд хөдөлмөрийн арбитрч хөдөлмөрийн арбитрын ажиллагааг ажлын 5 хүртэл өдрөөр сунгаж болно.” гэж тус тус өөрчилж, 102.1 дэх хэсгийг “Энэ хуулийн 28.1-д заасан бусад аж ахуйн нэгж, байгууллагад үүссэн хөдөлмөрийн сонирхлын маргааныг хөдөлмөрийн зуучлагчийн оролцоотойгоор шийдвэрлэж чадаагүй бол маргалдагч тал маргааныг хөдөлмөрийн арбитраар шийдвэрлүүлэхээр тухайн шатны Хөдөлмөр, нийгмийн түншлэлийн гурван талт хороонд хүсэлт гаргана.” гэж, 102.6 дахь хэсгийг “Хөдөлмөрийн арбитрын шийдвэр эцсийнх байна. Маргалдагч тал хөдөлмөрийн арбитрын хөдөлмөрийн маргаан шийдвэрлэх үйл ажиллагааны журам зөрчсөн гэж үзсэнээс бусад тохиолдолд шүүхэд гомдол гаргахгүй.” гэж, 102.7 дахь хэсгийг “Хөдөлмөрийн арбитрын шийдвэрийг талууд биелүүлэх үүрэгтэй.” гэж тус тус өөрчлөн найруулж, 102 дугаар зүйлийг 151 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 25**

 **Бүгд: 58**

 **56.9 хувийн саналаар дэмжигдлээ.**

**105.Ажлын хэсгийн гаргасан,** Төслийн 103 дугаар зүйлийн 103.2.2 дахь заалтын “хурлаас гаргасан” гэснийг, 103.2.3 дахь заалтын “маргаан шийдвэрлэгдсэний дараа” гэснийг тус тус хасаж, 103.1.1 дэх заалтын “мэдээ” гэснийг “мэдээлэл” гэж, “энэ хуулийн 101.1.3-т заасан уулзалтын” гэснийг “хөдөлмөрийн зуучлагчийн” гэж, 103.2.1 дэх заалтын “хуулиар тогтоосон нууцад хамаарах баримт бичиг, мэдээллийн нууцыг задруулахгүй байх” гэснийг “хууль тогтоомжийн дагуу баримт бичиг, мэдээлэл, судалгааны нууцыг хадгалах” гэж, 103.2.4 дэх заалтын “зөвшлийн” гэснийг “түншлэлийн” гэж тус тус өөрчилж, 103 дугаар зүйлийг 152 дугаар зүйл болгож, уг зүйлд доор дурдсан агуулгатай 152.2.2, 152.2.6 дахь заалт тус тус нэмэх:

“152.2.2.ашиг сонирхлын зөрчилтэй бол уг маргааныг шийдвэрлэхээс татгалзах;

152.2.6.хөдөлмөрийн сонирхлын маргааныг шийдвэрлэхийн тулд хууль тогтоомжоор олгосон бүх боломжийг ашиглах;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**106.Ажлын хэсгийн гаргасан,** Төсөлд доор дурдсан агуулгатай 153 дугаар зүйл нэмэх:

 **“153 дугаар зүйл.Хөдөлмөрийн зуучлал, хөдөлмөрийн арбитрын үйл ажиллагаанд маргалдагч талуудын хүлээх үүрэг**

153.1.Маргалдагч талууд хөдөлмөрийн зуучлал, хөдөлмөрийн арбитрын шатанд дараах үүрэг хүлээнэ:

 153.1.1.хөдөлмөрийн зуучлал болон хөдөлмөрийн арбитрын үйл ажиллагаанд маргааныг зохицуулах шийдвэрлэх хүсэл эрмэлзэлтэйгээр оролцох;

 153.1.2.хөдөлмөрийн зуучлал, хөдөлмөрийн арбитрын шатанд ажил хаялт, ажлын байр түр хаах /локаут/үйл ажиллагааг зохион байгуулахгүй байх;

 153.1.3.хөдөлмөрийн зуучлагч болон хөдөлмөрийн арбитрчийн хөдөлмөрийн маргааныг зохицуулах шийдвэрлэхтэй холбогдуулан шаардсан мэдээлэл, судалгаа, баримт бичгийг гаргаж өгөх;

 153.1.4.хууль тогтоомжид заасан бусад үүрэг.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 25**

 **Бүгд: 58**

 **56.9 хувийн саналаар дэмжигдлээ.**

**107.Ажлын хэсгийн гаргасан,** Төсөлд доор дурдсан агуулгатай 155 дугаар зүйл нэмэх:

**“155 дугаар зүйл.Сум, дүүргийн хөдөлмөрийн эрхийн маргаан зохицуулах гурван талт хороо**

155.1.Сум, дүүргийн хөдөлмөрийн эрхийн маргаан зохицуулах гурван талт хороо нь дараах бүрэн эрхтэй:

 155.1.1.хөдөлмөрийн маргаанаас урьдчилан сэргийлэх сургалт зохион байгуулах, зөвлөгөө мэдээлэл өгөх, сурталчилгаа хийх;

 155.1.2.хуулиар харьяалуулсан хөдөлмөрийн эрхийн маргааныг урьдчилан шийдвэрлэх арга хэмжээ авах;

 155.1.3.хууль тогтоомжид заасан бусад бүрэн эрх.

155.2.Сум, дүүргийн хөдөлмөрийн эрхийн маргаан зохицуулах гурван талт хорооны дүрмийг Үндэсний хороо батална.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**108.Ажлын хэсгийн гаргасан,** Төслийн 104 дүгээр зүйлийн гарчгийн “Ажил хаях эрхийг хэрэгжүүлэх” гэснийг “Ажил хаялт, түүнийг санаачлах” гэж өөрчилж, 104.1.1 дэх заалтыг “ажил олгогч энэ хуулийн 21.2-т заасан хугацаанд хамтын хэлэлцээг эхлүүлээгүй;” гэж, 104.1.3 дахь заалтыг “ажил олгогч, түүний төлөөлөгчид хөдөлмөрийн зуучлалын үйл ажиллагаанд орохоос татгалзсан, эсхүл зуучлалын шатанд хөдөлмөрийн маргааныг шийдвэрлэж чадаагүй;” гэж, 104.1.4 дэх заалтыг “ажил олгогч, түүний төлөөлөгчид хөдөлмөрийн арбитрын үйл ажиллагаанд оролцохоос татгалзсан;” гэж тус тус өөрчлөн найруулж, 104.1.5 дахь заалтыг хасаж, 104 дүгээр зүйлийг 25 дугаар зүйл болгож, уг зүйлд доор дурдсан агуулгатай 25.1.2 дахь заалт, 25.2, 25.3 дахь хэсэг тус тус нэмэх:

“25.1.2.ажил олгогчоос шалтгаалж хамтын хэлэлцээ зогсонги байдалд орсон;

25.2.Хамтын гэрээ, салбар, салбар дундын болон улсын хамтын хэлэлцээрийг хэрэгжүүлэхтэй холбоотой маргааныг хөдөлмөрийн сонирхлын маргаан зохицуулах журмаар шийдвэрлэх явцад энэ хуулийн 25.1.4, 25.1.5-дзаасан үндэслэл үүссэн тохиолдолд ажил хаялтыг санаачилж, зохион байгуулж болно.

25.3.Ажил хаялтыг санаачлах, зохион байгуулахад дараах зарчмыг баримтална:

25.3.1.маргаантай асуудлын ач холбогдлыг харгалзаж ажил хаялт зохион байгуулах эсэх, түүнчлэн ажил хаялтын хугацаа, хамрах хүрээг шийдвэрлэх;

25.3.2.тохиролцох бүхий л боломжоо ашигласны дараа эцсийн арга хэмжээ болгож ажил хаялтыг сонгох, санаачлах;

25.3.3.ажил хаялт дууссаны дараа хэвийн үйл ажиллагаанд нэн даруй шилжих.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**109.Ажлын хэсгийн гаргасан,** Төслийн 105 дугаар зүйлийн 105.1 дэх хэсгийн “Аж ахуйн нэгж, байгууллагын нийт ажилтны дийлэнх олонх ажил хаялт зарлах тухай санал хураалтад оролцож, санал хураалтад оролцсон нийт ажилтны олонх” гэснийг “Тухайн аж ахуйн нэгж, байгууллага, салбар, нэгжийн нийт ажилтны дийлэнх олонх ажил хаялт зарлах эсэх санал хураалтад оролцож, олонх нь” гэж,105.2 дахь хэсгийн “Ажил хаях тухай шийдвэрт доор дурдсан” гэснийг “Ажил хаялт зарлах тухай шийдвэрт дараах” гэж, 105.2.1 дэх заалтын “саналын зөрүүтэй асуудал” гэснийг “саналын зөрүү” гэж, 105.4 дэх хэсгийн “нөгөө талд” гэснийг “ажил олгогчид” гэж, 105.5 дахь хэсгийн “түүнд оролцохыг уриалах зорилгоор тайван замаар хамтын үйл ажиллагаа /пикет/ явуулж” гэснийг “ажил хаялтад оролцохыг тайван замаар уриалж” гэж, 105.7 дахь хэсгийн “/локаут хийх/ эрхтэй.” гэснийг “/локаут/ арга хэмжээ авч болно.” гэж, 105.9 дэх хэсгийн “Ажил хаялт үргэлжлэх” гэснийг “Ажил хаях, ажлын байр түр хаах /локаут/” гэж, 105.10 дахь хэсгийн “ажлыг холбогдох төрийн байгууллагатай хамтран гүйцэтгэнэ.” гэснийг “арга хэмжээ авах, шаардлагатай тохиолдолд энэ зорилгоор төрийн холбогдох байгууллага, албан тушаалтанд дэмжлэг үзүүлж ажиллана.“ гэж тус тус өөрчилж, 105.3 дахь хэсгийн “Нутаг дэвсгэр,” гэснийг хасаж, 105.7 дахь хэсгийн “Ажил олгогч” гэсний дараа “ажил хаялт эхэлснээс хойш” гэж нэмж, 105 дугаар зүйлийг 26 дугаар зүйл болгож, уг зүйлд доор дурдсан агуулгатай 26.9 дэх хэсэг нэмэх:

“26.9.Ажил олгогч ажлын байр түр хаахаас ажлын таваас доошгүй өдрийн өмнө ажлын байр түр хаах /локаут/болсон тухай шийдвэрээ ажилтны төлөөлөгчид бичгээр хүргүүлэх бөгөөд уг шийдвэрт ажлын байр түр хаахад хүргэсэн саналын зөрүү, эхлэх он, сар, өдөр, цаг, хамрах хүрээг тусгана.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**110.Ажлын хэсгийн гаргасан,** Төслийн 106 дугаар зүйлийн гарчгийн “этгээд” гэснийг хасаж, 106.4 дэх хэсгийн “сэргээж байгаа бол” гэснийг “сэргээх шийдвэр гарсан бол” гэж, “ажил хаялт эхлэхээс 24 цагийн өмнө” гэснийг “ажил хаялт сэргээхээс 24-өөс доошгүй цагийн өмнө” гэж, 106.5 дахь хэсгийг “Хэлэлцээ хийсэн төлөөлөгчид хөдөлмөрийн маргааныг шийдвэрлэх тухай тохиролцоонд хүрснээр, эсхүл хамтын гэрээ, хамтын хэлэлцээрийг байгуулснаар, эсхүл ажил хаялтыг шүүх хууль бус гэж тооцсоноор, эсхүл ажил хаялтыг зохион байгуулсан үйлдвэрчний эвлэлийн санаачилгаар ажил хаялт тус тус дуусгавар болно.” гэж өөрчлөн найруулж, 106 дугаар зүйлийг 27 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 20**

 **Бүгд: 58**

 **65.5 хувийн саналаар дэмжигдлээ.**

**111.Ажлын хэсгийн гаргасан,** Төслийн 107 дугаар зүйлийг доор дурдсанаар өөрчлөн найруулах:

**“28 дугаар зүйл.Ажил хаях, ажлын байр түр хаах /локаут/-ыг хориглох, хойшлуулах, түр зогсоох**

28.1.Батлан хамгаалах, улсын аюулгүй байдлыг хангах, нийгмийн дэг журам сахиулах зэрэг хүн амд нэн шаардлагатай үйлчилгээ үзүүлдэг байгууллагын ажилтан, албан хаагч эвлэлдэн нэгдэх, хамтын гэрээ байгуулахыг санаачлах эрхтэй боловч ажил хаялт санаачлах, зохион байгуулах, түүнд оролцохыг хориглоно. Нэн шаардлагатай үйлчилгээ үзүүлдэг аж ахуйн нэгж, байгууллагын жагсаалтыг Үндэсний хорооны саналыг харгалзаж Засгийн газар батална.

28.2.Энэ хуулийн 28.1-д заасан аж ахуйн нэгж, байгууллагад гарсан хөдөлмөрийн сонирхлын маргааныг хөдөлмөрийн арбитраар шийдвэрлүүлэх бөгөөд уг шийдвэрийг Засгийн газар, ажил олгогч нэн даруй биелүүлэх үүрэгтэй.

28.3.Саналын зөрүүтэй асуудлаар хэлэлцээ хийх, хөдөлмөрийн маргааныг хөдөлмөрийн зуучлагч, хөдөлмөрийн арбитр, шүүхээр шийдвэрлүүлэх шатанд ажил хаях, ажлын байр түр хаах /локаут/-ыг хориглоно.

28.4.Хөдөлмөрийн маргааныг хөдөлмөрийн арбитраар хэлэлцэн шийдвэрлэснийг талууд хүлээн авсан бол ажил хаялт, ажлын байр түр хаах /локаут/-ыг дуусгавар болгох үүрэгтэй.

28.5.Цахилгаан, дулааны эрчим хүч, нийтийн усан хангамж, хотын нийтийн тээвэр, олон улс, хот хоорондын болон хотын цахилгаан холбоо, төмөр зам болон иргэний нисэхийн хөдөлгөөний албаны аж ахуйн нэгж, байгууллагын ажилтан, албан хаагч ажил хаях, ажлын байр түр хаах /локаут/-ыг санаачлах, зохион байгуулах, түүнд оролцох эрхтэй. Эдгээр байгууллагаас хүн амд үзүүлэх наад захын үйлчилгээний хэмжээг Үндэсний хорооны саналыг харгалзан Засгийн газар батална.

28.6.Хүний амь нас, аюулгүй байдал, эрүүл мэндэд аюул учирсан, эсхүл учирч болзошгүй нөхцөл байдал бий болсон тохиолдолд 30 хүртэл хоногийн хугацаагаар ажил хаялт, ажлын байр түр хаахыг хойшлуулах, ажил хаялт, ажлын байрыг түр хааж /локаут/ эхэлсэн бол мөн хугацаагаар түр зогсоох шийдвэрийг Засгийн газар гаргана. Засгийн газрын шийдвэрийг үл зөвшөөрвөл шүүхэд хандаж болно.

28.7.Энэ хуулийн 28.1-ийг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**112.Ажлын хэсгийн гаргасан,** Төслийн 108 дугаар зүйлийн 108.1 дэх хэсгийн “аль нэг тал 30 хоногийн дотор” гэснийг “аль нэг тал нь” гэж, 108.2 дахь хэсгийн “Ажил хаялтыг доор дурдсан” гэснийг “Ажил хаялт зохион байгуулсан, ажлын байр түр хаасныг дараах” гэж, 108.3 дахь хэсгийн “шүүх хууль бус гэж тооцож шийдвэр гаргасан бол холбогдох тал” гэснийг “хууль бус гэж тооцсон шүүхийн шийдвэр гарсан бол холбогдох тал ажил хаялт, ажлын байр түр хаах” гэж тус тус өөрчилж, 108.2.1-108.2.3 дахь заалтыг доор дурдсанаар өөрчлөн найруулж, 108 дугаар зүйлийг 29 дүгээр зүйл болгох:

“29.2.1.энэ хуульд заасан журам зөрчсөн;

29.2.2.эвлэрүүлэх арга хэмжээний үед;

29.2.3.хөдөлмөрийн зуучлалын шатанд;

29.2.4.хөдөлмөрийн арбитрын шатанд.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**113.Ажлын хэсгийн гаргасан,** Төслийн 109 дүгээр зүйлийн гарчгийн “Хөдөлмөрийн сонирхлын маргаан шийдвэрлэхтэй” гэснийг “Ажил хаях эрхээ хэрэгжүүлсэнтэй” гэж, 109.1 дэх хэсгийн “Ажилтны төлөөлөгчдийг хөдөлмөрийн сонирхлын маргаанд” гэснийг “Ажилтан, ажилтны төлөөлөгчийг ажил хаялтад” гэж, “харилцааг цуцлахыг” гэснийг “харилцааг цуцлах зэргээр хөдөлмөр эрхлэлтийн нөхцөлд өөрчлөлт оруулахыг” гэж тус тус өөрчилж, 109.2 дахь хэсгийг хасаж, 109 дүгээр зүйлийг 30 дугаар зүйл болгож, уг зүйлд доор дурдсан агуулгатай 30.4 дэх хэсэг нэмэх:

“30.4.Энэ хуулийн 30.1-ийг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**114.Ажлын хэсгийн гаргасан,** Төслийн 110 дугаар зүйлийг доор дурдсанаар өөрчлөн найруулах:

**“154 дүгээр зүйл.Хөдөлмөрийн эрхийн маргааныг зохицуулах**

154.1.Хөдөлмөрийн эрхийн маргааныг талууд эхний ээлжид харилцан тохиролцож шийдвэрлэх бүхий л хүчин чармайлт гаргах үүрэгтэй.

154.2.Хөдөлмөрийн эрхийн маргааныг маргалдагч тал эрхээ зөрчигдсөнийг мэдсэн буюу мэдэх ёстой байсан өдрөөс хойш дараах хугацаанд хөдөлмөрийн эрхийн маргааныг урьдчилан шийдвэрлүүлэхээр хөдөлмөрийн эрхийн маргаан таслах комисст, хөдөлмөрийн эрхийн маргаан таслах комиссгүй аж ахуйн нэгж, байгууллага болон иргэд хооронд үүссэн маргааныг сум, дүүргийн хөдөлмөрийн эрхийн маргаан зохицуулах гурван талт хороонд тус тус хандах эрхтэй:

154.2.1.хөдөлмөр эрхлэлтийн харилцааг цуцалсан буюу дуусгавар болгосон, эсхүл өөр ажилд шилжүүлсэн, сэлгэн ажиллуулсан тухай ажил олгогчийн шийдвэрийг үндэслэлгүй гэж үзвэл түүнийг хүлээн авсан өдрөөс хойш 30 хоногийн дотор;

154.2.2.энэ хуулийн 154.2.1-д зааснаас бусад хөдөлмөрийн эрхийн маргаантай асуудлыг 90 хоногийн дотор.

154.3.Хөдөлмөрийн эрхийн маргааныг комисс, сум, дүүргийн хөдөлмөрийн эрхийн маргаан зохицуулах гурван талт хороо нь гомдлыг хүлээн авснаас хойш ажлын 10 өдрийн дотор талуудыг оролцуулан шийдвэрлэнэ.

154.4.Хөдөлмөрийн эрхийн маргаан таслах комисс, сум, дүүргийн хөдөлмөрийн эрхийн маргаан зохицуулах гурван талт хорооны урьдчилан шийдвэрлэх явцад талууд маргаантай асуудлаар харилцан тохиролцсон бол энэ тухай тэмдэглэл үйлдэж маргалдагч талууд гарын үсэг зурснаар хөдөлмөрийн эрхийн маргаан шийдвэрлэгдсэнд тооцно.

154.5.Хөдөлмөрийн эрхийн маргаан таслах комисс, сум, дүүргийн хөдөлмөрийн эрхийн маргаан зохицуулах гурван талт хороогоор хөдөлмөрийн эрхийн маргааныг урьдчилан шийдвэрлэх журмаар зохицуулж чадаагүй бол энэ талаар тэмдэглэл үйлдэж талууд гарын үсэг зурснаар маргааныг урьдчилан шийдвэрлэх арга хэмжээ дуусгавар болно.

154.6.Энэ хуулийн 154.5-д заасан хөдөлмөрийн эрхийн маргаан таслах комиссын тэмдэглэлийг хүлээн авснаас хойш ажлын 10 өдрийн дотор маргалдагч аль нэг тал хөдөлмөрийн эрхийн маргааныг урьдчилан шийдвэрлүүлэхээр сум, дүүргийн хөдөлмөрийн эрхийн зохицуулах гурван талт хороонд хандана.

154.7.Сум, дүүргийн хөдөлмөрийн эрхийн маргаан зохицуулах гурван талт хороо энэ хуулийн 154.6-д заасны дагуу гомдлыг хүлээн авснаас хойш ажлын 10 өдрийн дотор маргааныг хянаж, шийдвэр гаргана.

154.8.Сум, дүүргийн хөдөлмөрийн эрхийн маргаан зохицуулах гурван талт хороогоор хөдөлмөрийн эрхийн маргааныг урьдчилан шийдвэрлэх журмаар шийдвэрлэж чадаагүй бол энэ хуулийн 154.5-д заасан тэмдэглэлийг хүлээн авснаас хойш, эсхүл энэ хуулийн 154.7-д заасан шийдвэрийг эс зөвшөөрвөл уг шийдвэрийг хүлээн авснаас хойш ажлын 10 өдрийн дотор маргалдагч тал шүүхэд нэхэмжлэл гаргах эрхтэй.

154.9.Сум, дүүргийн хөдөлмөрийн эрхийн маргаан зохицуулах гурван талт хороо хөдөлмөрийн эрхийн маргааныг хянан шийдвэрлэснээс хойш ажлын 10 хоногийн дотор талууд шүүхэд нэхэмжлэл гаргаагүй бол уг шийдвэрийг талууд заавал биелүүлэх үүрэгтэй.

154.10.Хамтын гэрээ, салбар, салбар дундын болон улсын хамтын хэлэлцээрийг хэрэгжүүлэхтэй холбоотой хөдөлмөрийн эрхийн маргааныг энэ хуульд заасан хөдөлмөрийн сонирхлын маргаан зохицуулах журмаар шийдвэрлэнэ.

154.11.Энэ зүйлд заасны дагуу хөдөлмөрийн маргаан таслах комисс, эсхүл сум, дүүргийн хөдөлмөрийн маргаан зохицуулах гурван талт хороогоор урьдчилан шийдвэрлэсэн тэмдэглэл, эсхүл шийдвэрийг маргалдагч аль нэг тал хүлээн авснаас хойш ажлын 5 өдөрт багтаан холбогдох хууль тогтоомжид заасны дагуу баталгаажуулахаар шүүхэд хүсэлт гаргаж болно.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**115.Ажлын хэсгийн гаргасан,** Төслийн 111, 112 дугаар зүйлийг доор дурдсанаар өөрчлөн найруулах:

**“157 дугаар зүйл.Хөдөлмөрийн эрхийн маргааны гомдол гаргах хугацааг сэргээх**

157.1.Хөдөлмөрийн эрхийн маргаан шийдвэрлэх байгууллагад гомдол гаргах хугацааг хүндэтгэн үзэх шалтгаанаар хэтрүүлсэн бол маргалдагч талын хүсэлтээр уг хугацааг сэргээх асуудлыг шүүх шийдвэрлэнэ.

 **158 дугаар зүйл.Хөдөлмөрийн эрхийн маргааныг шүүхээр шийдвэрлэх**

158.1.Дараах хөдөлмөрийн эрхийн маргааныг шүүх шууд хянан шийдвэрлэнэ:

158.1.1.энэ хуулийн 154.2, 154.8-д заасны дагуу гаргасан гомдол;

158.1.2.энэ хуулийн 129.4-т зааснаас бусад ажил олгогчид учруулсан эд хөрөнгийн хохирлыг нөхөн төлүүлэх тухай ажил олгогчийн нэхэмжлэл;

158.1.3.хамтын гэрээ, хамтын хэлэлцээр, хөдөлмөрийн гэрээний нөхцөл, хөдөлмөрийн дотоод хэм хэмжээ нь хөдөлмөрийн хууль тогтоомж зөрчсөн тухай ажилтны гомдол;

158.1.4.энэ хуулийн 154.4, 154.9-д заасан шийдвэрийг биелүүлээгүй талаарх гомдол;

158.1.5. хууль тогтоомжоор заасан бусад маргаан.

158.2.Дараах тохиолдолд ажилтан энэ хуулийн 154.2-т заасан хөдөлмөрийн эрхийн маргаан шийдвэрлэх байгууллагад хөдөлмөрийн маргаан шийдвэрлүүлэх боломжгүй гэж үзвэл шүүхэд хандаж хөдөлмөрийн эрхийн маргааныг шийдвэрлэнэ:

158.2.1.ажил үүргээ гүйцэтгэх явцад ажилтны амь нас, эрүүл мэндэд учирсан хохирлыг нөхөн төлүүлэх тухай нэхэмжлэл;

158.2.2.хөдөлмөр эрхлэлтийн харилцааг цуцалсан буюу дуусгавар болгосон, эсхүл өөр ажилд шилжүүлсэн, сэлгэн ажиллуулсан тухай ажил олгогчийн шийдвэрийг үндэслэлгүй тухай ажилтны гомдол;

158.3.Хөдөлмөрийн эрхийн маргааныг шүүхийн өмнөх шатанд шүүхийн эвлэрүүлэн зуучлалын журмаар урьдчилан шийдвэрлүүлэх эсэхийг шүүх шийдвэрлэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**116.Ажлын хэсгийн гаргасан,** Төслийн 113 дугаар зүйлийн 113.1 дэх хэсгийн “хууль тогтоомжид нийцүүлэн” гэсний дараа “тухайн аж ахуйн нэгж, байгууллагын хэмжээнд үйлчлэх” гэж нэмж, 113.1 дэх хэсгийн “нийт ажилтны” гэснийг “ажилтны төлөөлөгчийн” гэж, 113.2 дахь хэсгийн “танилцуулах үүрэгтэй” гэснийг “танилцуулж, нийт ажилтанд харагдахуйц газар байршуулах үүрэгтэй. Хөдөлмөрийн гэрээг цуцлах үндэслэл болон хөдөлмөрийн сахилгын зөрчлийг хөдөлмөрийн дотоод журамд тусгайлан заана.” гэж тус тус өөрчилж, 113 дугаар зүйлийг 122 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**117.Ажлын хэсгийн гаргасан,** Төслийн 114 дүгээр зүйлийн гарчгийн “Сахилгын гэснийг “Хөдөлмөрийн сахилгын” гэж, 114.1 дэх хэсгийн “ажилтан нь хөдөлмөрийн хууль тогтоомж, хөдөлмөрийн гэрээ, бусад дотоод хэм хэмжээг зөрчсөн” гэснийг “ажилтан сахилгын зөрчил гаргасан” гэж, 114.4 дэх хэсгийн “хууль хяналтын байгууллагаас” гэснийг “хууль хяналтын болон аудит, эрх бүхий бусад байгууллагаас” гэж, 114.7 дахь хэсгийн “тооцох эрхтэй бөгөөд энэ тухай” гэснийг “тооцож болох бөгөөд энэ тухай ажилтанд” гэж тус тус өөрчилж, 114.1 дэх хэсгийн “хэлбэрийн” гэснийг хасаж, 114.1.1 дэх заалтын “хаалттай сануулах” гэсний өмнө “өөрт нь ганцаарчилсан хэлбэрээр” гэж, 114.1.2 дахь заалтын “нээлттэй сануулах” гэсний өмнө “нийт ажилтанд нь зарлах хэлбэрээр” гэж, 114.5 дахь хэсгийн “Сахилгын нэг зөрчилд” гэсний дараа “сахилгын” гэж тус тус нэмж,114.2 дахь хэсгийг “Ажил олгогч нь ажилтанд хөдөлмөрийн сахилгын шийтгэл ногдуулахаас өмнө ажилтанд мэдэгдэж, тайлбар авч, сахилгын зөрчлийн шинж, үр дагаврыг харгалзан энэ хуулийн 123.2-т заасан сахилгын шийтгэлийг сонгож хэрэглэнэ. Сахилгын шийтгэл ногдуулсан шийдвэрийг бичгээр гаргана.” гэж өөрчлөн найруулж,114 дүгээр зүйлийг 123 дугаар зүйл болгож, уг зүйлд доор дурдсан агуулгатай 123.1 дэх хэсэг, 123.2.3, 123.2.4 дэх заалт тус тус нэмэх:

“123.1.Хөдөлмөрийн хууль тогтоомж, хөдөлмөрийн гэрээ, хөдөлмөрийн дотоод хэм хэмжээ, ажлын байрны тодорхойлолтыг зөрчсөн ажилтны буруутай үйлдэл, эс үйлдэхүйг сахилгын зөрчилд тооцно.

123.2.3.үндсэн цалинг гурван сар хүртэл хугацаагаар 20 хүртэл хувиар бууруулах;

123 2.4.албан тушаал бууруулах;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**118.Ажлын хэсгийн гаргасан,** Төслийн 115 дугаар зүйлийн 115.1, 115.2 дахь хэсгийн “байгууллагад” гэсний өмнө “аж ахуйн нэгж,” гэж, 115.2 дахь хэсгийн “өөрийн буруугаас” гэсний дараа “эд хөрөнгийн” гэж тус тус нэмж, 115.1 дэх хэсгийн “хүлээлгэнэ” гэснийг “хүлээлгэж болно” гэж, 115.2 дахь хэсгийн “хариуцлага хүлээх” гэснийг “хариуцлагыг ажил олгогчийн шийдвэрээр хүлээлгэх” гэж тус тус өөрчилж, 115 дугаар зүйлийг 129 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**119.Ажлын хэсгийн гаргасан,** Төслийн 117 дугаар зүйлийн 117.1.1 дэх заалтын “шүүхийн таслан шийдвэрлэх тогтоол“ гэснийг “шүүхийн шийдвэр” гэж, 117.1.3 дахь заалтын “зохих журмаар тайлагнаагүй,” гэснийг “хөдөлмөрийн дотоод хэм хэмжээнд заасан хугацаанд тайлагнаагүй, эсхүл зарцуулаагүй эд хөрөнгийг” гэж, 117.2 дахь хэсгийн “Мөнгө болон эд хөрөнгө хариуцсан ажил эрхэлдэг болон тэдгээрийг захиран зарцуулах эрх бүхий ажилтантай эд хөрөнгийн бүрэн хариуцлагын тухай гэрээ байгуулаагүй, эсхүл хөдөлмөрийн гэрээнд нь тусгаагүй бол түүнд” гэснийг “Энэ хуулийн 131.1-т зааснаас бусад тохиолдолд ажилтан” гэж тус тус өөрчилж, 117.1.2 дахь заалтыг “эд хөрөнгийн бүрэн хариуцлагын гэрээ байгуулсан, эсхүл хөдөлмөрийн гэрээнд энэ тухай тусгайлан тохирсон ажилтан ажил үүргээ гүйцэтгэх үедээ ажил олгогчид хохирол учруулсан;” гэж өөрчлөн найруулж, 117.1.4 дэх заалтын “ажлын багаж,” гэсний дараа “хувийн” гэж, 117.1.5 дахь заалтын “мансууруулах эм, сэтгэцэд нөлөөтбодис хэрэглэсэн” гэсний дараа “, эсхүл” гэж, “ажил олгогчид” гэсний дараа “эд хөрөнгийн” гэж тус тус нэмж, 117 дугаар зүйлийг 131 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**120.Ажлын хэсгийн гаргасан,** Төслийн 118 дугаар зүйлийн 118.1, 118.2 дахь хэсгийг нэгтгэн “Ажилтны учруулсан хохирлын хэмжээг ажил олгогчийн эд хөрөнгөд учирсан бодит хохирлоор тодорхойлох бөгөөд олох байсан орлогыг үүнд оруулан тооцохгүй. Бодит хохирлыг ажил олгогчийн эд хөрөнгө, үнэ бүхий зүйлийн нягтлан бодох бүртгэлийн тайлан, тэнцлийн өртгөөс зохих нормоор бодсон элэгдэл, хорогдлыг хасаж, бодит гарсан хохирлын хэмжээгээр тооцно.” гэж өөрчлөн найруулж, 118 дугаар зүйлийг 132 дугаар зүйл болгож, уг зүйлд доор дурдсан агуулгатай 132.1 дэх хэсэг нэмэх:

“132.1.Ажил олгогч эд хөрөнгийн хохирлын хэмжээг тодорхойлохоос өмнө тухайн үеийн нөхцөл байдлыг шалгаж тогтооно. Ажил олгогч ажилтнаас тухайн хохирол учирсан үеийн нөхцөл байдалтай холбогдуулан тайлбараа бичгээр өгөхийг шаардах эрхтэй. Хэрэв ажилтан тайлбар өгөөгүй бол энэ тухай тэмдэглэл үйлдэнэ.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**121.Ажлын хэсгийн гаргасан,** Төсөлд доор дурдсан агуулгатай 133 дугаар зүйл нэмэх:

 **“133 дугаар зүйл.Эд хөрөнгийн хохирол нөхөн төлүүлэх журам**

133.1.Ажилтан энэ хуулийн 129-131 дүгээр зүйлд заасан эд хөрөнгийн хохирлоо төлөх үүрэгтэй.

133.2.Ажилтны учруулсан хохирлыг хэсэгчлэн төлүүлэхээр талууд харилцан тохиролцож болно.

133.3.Хөдөлмөр эрхлэлтийн харилцаа дуусгавар болсон үед ажилтнаар нөхөн төлүүлэх эд хөрөнгийн хариуцлагыг шүүхийн журмаар гаргуулж болно.

133.4.Ажил олгогч зөвшөөрсөн тохиолдолд ажилтан эд хөрөнгийг ижил, эсхүл адил чанарын эд зүйлээр орлуулж, эсхүл засаж учруулсан хохирлоо барагдуулж болно.

133.5.Эд хөрөнгийн хариуцлага хүлээлгэх тухай шийдвэрийг үндэслэлгүй, эсхүл эд хөрөнгийн хохирол нөхөн төлүүлэх журмыг ажил олгогч зөрчсөн гэж ажилтан үзвэл гомдлоо хөдөлмөрийн эрхийн маргаан шийдвэрлэх байгууллага, эсхүл шүүхэд гаргах эрхтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**122.Ажлын хэсгийн гаргасан,** Төслийн 119 дүгээр зүйлийн 119.1, 119.2 дахь хэсгийг нэгтгэн “Ажил олгогч өөрийн эзэмшлийн болон өмчлөлийн зүйлийн бүрэн бүтэн байдлыг хангах, хамгаалах зорилгоор эд хөрөнгөө даатгуулах, эрсдэлийн сан байгуулахдаа ажилтны цалин хөлс, эд хөрөнгөөс дайчлан авах, суутгахыг хориглоно.” гэж өөрчлөн найруулж, 119 дүгээр зүйлийг 134 дүгээр зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**123.Ажлын хэсгийн гаргасан,** Төслийн 120 дугаар зүйлийн 120.3 дахь хэсгийг хасаж, 120.2 дахь хэсгийн “төрийн захиргааны байгууллага,” гэсний дараа “бүх шатны Засаг дарга,” гэж нэмж, 120.2 дахь хэсгийн “төрийн удирдлагыг дараах байдлаар” гэснийг “хөдөлмөрийн төрийн удирдлагыг” гэж өөрчилж, 120.2.1 дэх заалтыг “Хөдөлмөрийн асуудал хариуцсан төрийн захиргааны байгууллага нь хөдөлмөрийн асуудал эрхэлсэн төрийн захиргааны төв байгууллагын удирдлага дор ажиллана.” гэж, 120.2.2 дахь заалтыг “Хөдөлмөрийн асуудал хариуцсан төрийн захиргааны байгууллага нь аймаг, нийслэл, сум, дүүргийн хөдөлмөрийн асуудал хариуцсан байгууллага, сум, хорооны хөдөлмөрийн асуудал хариуцсан ажилтан /хөдөлмөрийн байгууллага/-ыг мэргэжил, арга зүйн удирдлагаар хангаж, үйл ажиллагаанд нь хяналт тавьж ажиллана.” гэж тус тус өөрчлөн найруулж, 120.1, 120.2 дахь хэсгийг нэгтгэн “Хөдөлмөрийн удирдлагын тогтолцоо” гэсэн 159 дүгээр зүйл, 120.9 дэх хэсгийн “, хамтын удирдлагыг ажил олгогч, ажилтны төлөөлөгчид хамтран” гэснийг хасаж, 120.9 дэх хэсгийг “Аж ахуйн нэгж, байгууллагын хөдөлмөрийн удирдлага” гэсэн 164 дүгээр зүйл тус тус болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**124.Ажлын хэсгийн гаргасан,** Төслийн 120 дугаар зүйлийн 120.6 дахь хэсгийн “аймаг, нийслэлийн салбар” гэснийг “салбар хорооны бүрэлдэхүүнийг тухайн асуудал эрхэлсэн Засгийн газрын гишүүн, аймаг, нийслэлийн” гэж өөрчилж, 120.4, 120.5, 120.8 дахь хэсгийг доор дурдсанаар тус тус өөрчлөн найруулж, 120.4, 120.5, 120.6, 120.7, 120.8 дахь хэсгийг нэгтгэн “Нийгмийн гурван талт түншлэлийн удирдлага” гэсэн 15 дугаар зүйл болгож, уг зүйлд “Үндэсний хороо, салбар хороо болон аймаг, нийслэлийн хороо, түүний гишүүд нь бие дааж, хараат бусаар ажиллана.” гэсэн 15.5 дахь хэсэг нэмэх:

“15.1.Нийгмийн гурван талт түншлэлийн удирдлагыг Хөдөлмөр, нийгмийн түншлэлийн гурван талт Үндэсний хороо /цаашид “Үндэсний хороо” гэх/, салбарын хөдөлмөр, нийгмийн түншлэлийн гурван талт хороо /цаашид “салбар хороо” гэх/, аймаг, нийслэлийн хөдөлмөр, нийгмийн түншлэлийн гурван талт хороо /цаашид “аймаг, нийслэлийн хороо” гэх/ тус тус хэрэгжүүлнэ.

15.2.Үндэсний хороо нь Засгийн газар, ажилтны болон ажил олгогчийн эрх, хууль ёсны ашиг сонирхлыг төлөөлөн хамгаалах үндэсний байгууллагын тэнцүү тооны төлөөллөөс бүрдэх бөгөөд Засгийн газрын дэргэд ажиллана.

15.3.Салбар хороо нь тухайн асуудал хариуцсан төрийн захиргааны төв байгууллагын, ажилтны болон ажил олгогчийн эрх, ашиг сонирхлыг төлөөлөн хамгаалах салбарын байгууллагын тэнцүү тооны төлөөллөөс бүрдэх бөгөөд тухайн асуудал эрхэлсэн Засгийн газрын гишүүний дэргэд ажиллуулж болно.

15.4.Ажилтан, ажил олгогчийн санаачилгаар аймаг, нийслэлийн хороог нутгийн захиргааны байгууллага, ажилтны болон ажил олгогчийн эрх, хууль ёсны ашиг сонирхлыг төлөөлөн хамгаалах аймаг, нийслэлийн байгууллагын тэнцүү тооны төлөөлөлтэй байгуулж болно. Аймаг, нийслэлийн хороо нь Засаг даргын дэргэд ажиллана.

15.8.Үндэсний хорооны дүрмийг Засгийн газар, салбар хороо болон аймаг, нийслэлийн хорооны дүрмийг Үндэсний хороо батална.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**125.Ажлын хэсгийн гаргасан,** Төслийн 121 дүгээр зүйлийн 121.1.3 дахь заалтын “батлан мөрдүүлэх” гэсний дараа “, тогтоол батлах” гэж нэмж, 121.1.1 дэх заалтын “эдгээр хууль тогтоомжийг сурталчлах, хэрэгжүүлэхэд холбогдох байгууллагатай хамтран ажиллах” гэснийг “хууль тогтоомжийн төсөлтэй урьдчилан танилцах, батлагдахаас өмнө саналаа хүргүүлэх, хууль тогтоомжийг сурталчлах, хэрэгжүүлэх;” гэж,121.1.2 дахь заалтын “хөдөлмөр, нийгмийн зөвшлийн” гэснийг “нийгмийн” гэж, “тогтолцоог хөгжүүлэхэд” гэснийг “түншлэлийг хөгжүүлэхэд” гэж, 121.1.4 дэх заалтын “50.1.1-д заасантай нийцүүлэн хөдөлмөрийн хууль тогтоомжийн хэрэгжилтэд хяналт шинжилгээ,” гэснийг “102.1.1-д заасан зарчмыг хэрэгжүүлэх аргачлал баталж” гэж тус тус өөрчилж, 121.1.7 дахь заалтыг “хөдөлмөрийн арбитр, сум, дүүргийн хөдөлмөрийн эрхийн маргаан зохицуулах гурван талт хороог байгуулах;” гэж өөрчлөн найруулж, 121.1.5, 121.1.6 дахь заалт, 121.2, 121.3, 121.4, 121.5 дахь хэсгийг тус тус хасаж, 121 дүгээр зүйлийг “Үндэсний хорооны бүрэн эрх” гэсэн 16 дугаар зүйл болгож, уг зүйлд доор дурдсан агуулгатай 16.1.5, 16.1.7, 16.1.8 дахь заалт тус тус нэмэх:

“16.1.5.хөдөлмөрийн маргаанаас урьдчилан сэргийлэх сургалт, сурталчилгаа зохион байгуулах;

 16.1.7.ажил эрхлэлтийн тодорхой хэлбэр нь хөдөлмөр эрхлэлтийн харилцаанд хамаарах эсэх талаар зөвлөмж гаргах;

 16.1.8.хөдөлмөрийн зуучлагч, хөдөлмөрийн арбитрчдын нэрсийн жагсаалтыг гаргах, тэднийг томилох, чөлөөлөх, мэргэшүүлэх;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**126.Ажлын хэсгийн гаргасан,** Төслийн 122 дугаар зүйлийн гарчгийн “Хөдөлмөрийн” гэсний өмнө “Аймаг, нийслэл, дүүргийн” гэж нэмж, 122.1.5 дахь заалтын “улсын; салбарын; аймаг, нийслэл, дүүргийн түвшинд” гэснийг “салбар, салбар дундын” гэж өөрчилж, 122.1.6, 122.1.7 дахь заалтыг нэгтгэн “тухайн орон нутгийн түвшинд гарсан хөдөлмөрийн маргаантай холбоотой мэдээллийн нэгдсэн сан үүсгэх, дүн шинжилгээ хийх, мэдээлэх, шалтгаан, нөхцөлийг тогтоох, арилгах арга хэмжээг хэрэгжүүлэх;” гэж өөрчлөн найруулж, 122 дугаар зүйлийг 160 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 34**

 **Татгалзсан: 24**

 **Бүгд: 58**

 **58.6 хувийн саналаар дэмжигдлээ.**

**127.Ажлын хэсгийн гаргасан,** Төслийн 123 дугаар зүйлийн 123.1 дэх хэсгийн “эрхийн маргааныг хянан шийдвэрлэх хөдөлмөрийн” гэснийг хасаж, 123.1 дэх хэсгийн “арав ба” гэснийг “хорь ба” гэж, 123.4 дэх хэсгийн “Хөдөлмөр, нийгмийн зөвшлийн гурван талт Үндэсний хороо” гэснийг “Засгийн газар” гэж тус тус өөрчилж, 123.2 дахь хэсгийг “Хөдөлмөрийн эрхийн маргаан таслах комисс нь ажил олгогч болон аж ахуйн нэгж, байгууллагын үйлдвэрчний эвлэл, хэрэв ийм байгууллага байхгүй бол нийт ажилтны хурлаас сонгогдсон ажилтны тэнцүү тооны төлөөллөөсбүрдэнэ.” гэж өөрчлөн найруулж, 123 дугаар зүйлийг 156 дугаар зүйл болгож, уг зүйлд доор дурдсан агуулгатай 156.2, 156.5 дахь хэсэг тус тус нэмэх:

“156.2.Энэ хуулийн 154.1-д заасан хөдөлмөрийн эрхийн маргааныг шийдвэрлэхээр хориос доош ажилтантай аж ахуйн нэгж, байгууллага байнгын бус комисс байгуулж болно.

156.5.Хөдөлмөрийн эрхийн маргаан таслах комисс нь талуудын хооронд үүссэн хөдөлмөрийн эрхийн маргааныг шийдвэрлэхэд боломжтой бүх арга хэмжээг авах үүрэгтэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**128.Ажлын хэсгийн гаргасан,** Төслийн 124 дүгээр зүйлийг доор дурдсанаар өөрчлөн найруулах:

**“161 дүгээр зүйл.Хөдөлмөрийн хууль тогтоомжийн хэрэгжилтэд хяналт тавих**

161.1.Хөдөлмөрийн хууль тогтоомжийн биелэлтэд тавих хяналтыг энэ хууль, Төрийн хяналт шалгалтын тухай хууль болон холбогдох бусад хуулийн дагуу мэргэжлийн хяналтын байгууллага, хөдөлмөрийн хяналтын улсын байцаагч хэрэгжүүлнэ.

161.2.Хуульд өөрөөр заагаагүй бол үйлдвэрчний эвлэл болон хөдөлмөрийн харилцааны асуудлаар мэргэшсэн төрийн бус байгууллага нь хөдөлмөрийн хууль тогтоомжийн биелэлтэд эрх хэмжээнийхээ дагуу олон нийтийн хяналт тавина.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**129.Ажлын хэсгийн гаргасан,** Төслийн 125 дугаар зүйлийн 125.4 дэх хэсгийг “Хуульд өөрөөр заагаагүй бол хөдөлмөрийн хяналтын улсын байцаагч ажлаасаа чөлөөлөгдсөний дараа энэ хуулийн 162.3.4, 162.3.5-д заасан мэдээллийн нууцлалыг хадгална.” гэж өөрчлөн найруулж, 125.4, 125.5 дахь хэсгийг нэгтгэн “Хөдөлмөрийн хяналтын улсын байцаагчийн хариуцлага” гэсэн 163 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**130.Ажлын хэсгийн гаргасан,** Төслийн 125 дугаар зүйлийн 125.2.2 дахь заалтын “шаардлагатай тохиолдолд” гэснийг хасаж, 125.3.2 дахь заалтын “олж мэдсэн” гэсний дараа “аливаа мэдээ, тухайлбал” гэж, 125.3 дахь хэсгийн “хяналтын улсын байцаагч” гэсний дараа “Төрийн хяналт шалгалтын тухай хуульд зааснаас гадна” гэж тус тус нэмж, 125.3.2 дахь заалтын “худалдааны нууцыг, эсхүл үйлдвэрлэлийн үйл ажиллагааны тухай мэдээллийг” гэснийг “худалдааны нууц, үйлдвэрлэлийн үйл ажиллагааны тухай мэдээлэл зэргийг” гэж, 125.3.3 дахь заалтын “ажил олгогч, түүний төлөөлөгчид мэдэгдэхгүй байх” гэснийг “нууцлалыг хадгалах” гэж, 125.3.5 дахь заалтын “хэрэгжүүлэх талаар” гэснийг “хэрэгжилтийг хангах талаар” гэж тус тус өөрчилж, 125.2.1 дэх заалтыг “хөдөлмөрийн нөхцөл, ажилтны эрх, ажлын цаг, цалин хөлс, хөдөлмөрийн аюулгүй байдал, эрүүл мэнд, нийгмийн хамгаалал, насанд хүрээгүй хүний хөдөлмөр зэрэг асуудлаар хөдөлмөрийн хууль тогтоомжийн бүхий л асуудлын биелэлтийг шалгах, хэрэгжилтийг хангах;” гэж, 125.2.5 дахь заалтыг “хөдөлмөрийн хууль тогтоомжийг боловсронгуй болгох саналаа биечлэн болон дээд шатны байгууллагаараа уламжлан Улсын Их Хурал, Засгийн газарт гаргах;” гэж тус тус өөрчлөн найруулж, 125.1-125.3 дахь хэсгийг нэгтгэн “Хөдөлмөрийн хяналтын улсын байцаагчийн эрх, үүрэг” гэсэн 162 дугаар зүйл болгож, уг зүйлд доор дурдсан агуулгатай 162.2.6, 162.2.7, 162.3.6 дахь заалт тус тус нэмэх:

“162.2.6.хүний амь нас, эрүүл мэндэд аюул учруулахаар бол аж ахуйн нэгж, байгууллагын үйл ажиллагааг бүрэн болон хэсэгчлэн зогсоох;

162.2.7.албан болон албан бус эдийн засагт ажиллаж байгаа ажилтны хөдөлмөр эрхлэлтийн нөхцөлд хяналт тавих;

162.3.6.ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байрны орчин бүрдсэн эсэхийг хянах;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**131.Ажлын хэсгийн гаргасан,** Төслийн 126 дугаар зүйлийн 126.1 дэх хэсгийн “Энэ хуулийг” гэснийг “Энэ хуулийн холбогдох зохицуулалтыг” гэж, 126.2 дахь хэсгийн “ажилтны эрүүл мэндэд гэм хор учирсан бол” гэснийг “учирсан гэм хорыг” гэж тус тус өөрчилж, 126 дугаар зүйлийг 165 дугаар зүйл болгох гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 23**

 **Бүгд: 58**

 **56.9 хувийн саналаар дэмжигдлээ.**

**Хоёр.Нийгмийн бодлогын байнгын хорооны дэмжээгүй санал:**

 **Т.Аюурсайхан:** Улсын Их Хурлын гишүүн С.Ганбаатарын гаргасан, Төслийн 11 дүгээр зүйлийн 11.1.6 дахь заалтыг доор дурдсанаар өөрчлөн найруулах:

 11.1.6.байгууллагын хэмжээнд дагаж мөрдөх хөдөлмөрийн дотоод хэм хэмжээг хамтын гэрээ, хэлэлцээрт нийцүүлэн тогтоож мөрдүүлэхгэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 29

 Татгалзсан: 29

 Бүгд: 58

50.0 хувийн саналаар дэмжигдсэнгүй.

**Улсын Их Хурлын гишүүн** М.Оюунчимэгийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

 **Т.Аюурсайхан:** Улсын Их Хурлын гишүүн М.Оюунчимэгийн гаргасан горимын саналыг дэмжье гэсэн санал хураалт явуулъя.

 Зөвшөөрсөн: 30

 Татгалзсан: 28

 Бүгд: 58

 51.7 хувийн саналаар горимын санал дэмжигдлээ.

**Т.Аюурсайхан:** Горимын санал дэмжигдсэн тул дээрх санал хураалтыг дахин явуулъя.

 Зөвшөөрсөн: 34

 Татгалзсан: 23

 Бүгд: 57

 59.6 хувийн саналаар Байнгын хорооны санал дэмжигдлээ.

**Гурав.**Найруулгын шинжтэй саналын томьёолол:

**Т.Аюурсайхан:** 1.Ажлын хэсгийн гаргасан, Төслийн 43.1.4 дэх заалтын “хуулиар эрх олгогдсон байгууллага шаардсан” гэснийг “эрх бүхий байгууллага шаардсан” гэж, 43.1.6 дахь заалтын “шүүхийн таслан шийдвэрлэх тогтоол” гэснийг “шүүхийн шийдвэр” гэж, 63.6 дахь хэсгийн “хугацаа хэтэрсэн хоног тутам тэг аравны гурван хувийн алданги тооцож” гэснийг “хугацаа хэтэрсэн хоног тутам олгох ёстой цалин хөлсний тэг аравны гурван хувьтай тэнцэх алданги тооцож” гэж, 84.1 дэх хэсгийн “эрүүл ахуйн шаардлага, стандартыг хангах, ажилтныг эрүүл,” гэснийг “эрүүл ахуйн шаардлага, стандартыг хангах, ажилтны эрүүл мэндийг хамгаалах, эрүүл,” гэж тус тус өөрчлөх.

2.Төслийн 25 дугаар зүйлийн гарчгийн “талууд” гэснийг, 26.3 дахь хэсгийн “энэ хуулийн 26.2 дахь хэсэгт заасан тохиролцоог үндэслэн” гэснийг, 43.1.2 дахь заалтын “ажил олгогч хувь хүн,” гэснийг, 45.1.6 дахь заалтын “болох” гэснийг, 49.6 дахь хэсгийн “буюу” гэснийг, 49.2 дахь хэсгийн “тодорхой” гэснийг, 82.2 дахь хэсгийн “болон хамтын гэрээ, бусад” гэснийг, 109.2, 109.3 дахь хэсгийн “сонирхлын” гэснийг тус тус хасах.

3.Төслийн 43 дугаар зүйлийг 78 дугаар; 54 дүгээр зүйлийг 111 дүгээр; 58 дугаар зүйлийг 115 дугаар; 61 дүгээр зүйлийг 114 дүгээр; 67 дугаар зүйлийг 126 дугаар; 82 дугаар зүйлийг 100 дугаар; 84 дүгээр зүйлийг 121 дүгээр; 86 дугаар зүйлийг 135 дугаар; 89 дүгээр зүйлийг 138 дугаар; 97 дугаар зүйлийг 146 дугаар; 116 дугаар зүйлийг 130 дугаар; 127 дугаар зүйлийг 166 дугаар зүйл тус тус болгох.

4.Төслийн 1-12 дугаар зүйлийг “Нийтлэг үндэслэл” гэсэн Нэгдүгээр бүлэгт, 13-17 дугаар зүйлийг “Хөдөлмөрийн харилцаан дахь нийгмийн түншлэл” гэсэн Хоёрдугаар бүлэгт, 18-30 дугаар зүйлийг “Хамтын хэлэлцээ” гэсэн Гуравдугаар бүлэгт, 31-33 дугаар зүйлийг “Хамтын гэрээ, хамтын хэлэлцээр” гэсэн Дөрөвдүгээр бүлгийн “Нийтлэг үндэслэл” гэсэн Нэгдүгээр дэд бүлэгт, 34-36 дугаар зүйлийг мөн бүлгийн “Хамтын хэлэлцээр” гэсэн Хоёрдугаар дэд бүлэгт, 37-40 дүгээр зүйлийг мөн бүлгийн “Хамтын гэрээ” гэсэн Гуравдугаар дэд бүлэгт, 41-46 дугаар зүйлийг “Хөдөлмөр эрхлэлтийн харилцаа” гэсэн Тавдугаар бүлгийн “Нийтлэг үндэслэл” гэсэн Нэгдүгээр дэд бүлэгт, 47-61 дүгээр зүйлийг мөн бүлгийн “Хөдөлмөрийн гэрээний нийтлэг зохицуулалт” гэсэн Хоёрдугаар дэд бүлэгт, 62-68 дугаар зүйлийг мөн бүлгийн “Хөдөлмөрийн гэрээний төрөл” гэсэн Гуравдугаар дэд бүлэгт, 69-71 дүгээр зүйлийг мөн бүлгийн “Иргэд хооронд байгуулах хөдөлмөрийн гэрээ” гэсэн Дөрөвдүгээр дэд бүлэгт, 72-75 дугаар зүйлийг мөн бүлгийн “Хөдөлмөрийн гэрээний нэмэлт нөхцөл” гэсэн Тавдугаар дэд бүлэгт, 76-77 дугаар зүйлийг мөн бүлгийн “Хөдөлмөр эрхлэлтийн гурвалсан харилцаа” гэсэн Зургадугаар дэд бүлэгт, 78-83 дугаар зүйлийг мөн бүлгийн “Хөдөлмөр эрхлэлтийн харилцаа дуусгавар болох” гэсэн Долдугаар дэд бүлэгт, 84-92 дугаар зүйлийг “Ажил, амралтын цаг” гэсэн Зургадугаар бүлгийн “Ажлын цаг” гэсэн Нэгдүгээр дэд бүлэгт, 93-100 дугаар зүйлийг мөн бүлгийн “Амралтын цаг” гэсэн Хоёрдугаар дэд бүлэгт, 101-119 дүгээр зүйлийг “Цалин хөлс, олговор” гэсэн Долдугаар бүлэгт, 120, 121 дүгээр зүйлийг “Хөдөлмөрийн аюулгүй байдал, эрүүл мэнд” гэсэн Наймдугаар бүлэгт, 122, 123 дугаар зүйлийг “Хөдөлмөрийн дотоод журам, хөдөлмөрийн сахилга, хөдөлмөрийн гэрээний талуудын хүлээх хариуцлага” гэсэн Есдүгээр бүлгийн “Хөдөлмөрийн дотоод журам, хариуцлага” гэсэн Нэгдүгээр дэд бүлэгт, 124-128 дугаар зүйлийг мөн бүлгийн “Ажил олгогчийн хүлээх хариуцлага” гэсэн Хоёрдугаар дэд бүлэгт, 129-134 дүгээр зүйлийг мөн бүлгийн “Ажилтны хүлээх эд хөрөнгийн хариуцлага” гэсэн Гуравдугаар дэд бүлэгт, 135-146 дугаар зүйлийг “Хүн амын зарим бүлгийн хөдөлмөр эрхлэлтийн харилцаа” гэсэн Аравдугаар бүлэгт, 147-153 дугаар зүйлийг “Хөдөлмөрийн маргаан зохицуулалт” гэсэн Арваннэгдүгээр бүлгийн “Хөдөлмөрийн сонирхлын маргаан зохицуулалт” гэсэн Нэгдүгээр дэд бүлэгт, 154-158 дугаар зүйлийг мөн бүлгийн “Хөдөлмөрийн эрхийн маргаан зохицуулалт” гэсэн Хоёрдугаар дэд бүлэгт, 159-164 дүгээр зүйлийг мөн бүлгийн “Хөдөлмөрийн удирдлага, хяналт” гэсэн Арван хоёрдугаар бүлэгт, 165, 166 дугаар зүйлийг “Бусад зүйл” гэсэн Арван гуравдугаар бүлэгт тус тус ангилах.

5.Төслийн талаарх саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаарыг нийцүүлж өөрчлөх гэсэн саналыг дэмжье гэсэн санал хураалт явуулъя.

 Зөвшөөрсөн: 34

 Татгалзсан: 22

 Бүгд: 56

 60.7 хувийн саналаар дэмжигдлээ.

 Хуралдаан даргалагчаас төслийн 70.2.3 дахь заалт, 80.2 дахь хэсгийг бусад хууль, тогтоомжтой нийцүүлж, гүйцээн боловсруулах чиглэл өгөв.

***Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу*** *Хөдөлмөрийн тухай хуулийн шинэчилсэн найруулгын**төслийн хамт өргөн мэдүүлсэн хуулийн төслүүдийн талаар Нийгмийн бодлогын байнгын хорооноос гаргасан зарчмын зөрүүтэй саналын томьёоллоор санал хураалтыг* *MyParliament программыг ашиглан* *цахим хэлбэрээр* *явуулав.*

**Нэг.Хөдөлмөр эрхлэлтийг дэмжих тухай хуульд нэмэлт, өөрчлөлт оруулах тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: 1.Ажлын хэсгийн гаргасан,** Төслийн 1 дүгээр зүйл буюу 91.2 дахь хэсгийн “аж ахуйн нэгж, байгууллагыг бүртгэх, түүнд тавигдах шаардлагыг” гэснийг “аж ахуйн нэгж, байгууллагад тавигдах шаардлага, бүртгэх журмыг” гэж өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 23**

 **Бүгд: 56**

 **58.9 хувийн саналаар дэмжигдлээ.**

**2.Ажлын хэсгийн гаргасан,** Төслийн 1 дүгээр зүйлд доор дурдсан агуулгатай 23 дугаар зүйлийн 23.1.14 дэх заалт нэмэх:

 **“2/23 дугаар зүйлийн 23.1.14 дэх заалт:**

 23.1.14.Хөдөлмөрийн тухай хуулийн 63 дугаар зүйлд заасан дагалдангаар суралцах ажилтны ажил олгогчоос болон ажилтнаас төлөх нийгмийн даатгалын шимтгэлийг хариуцан төлөх.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 23**

 **Бүгд: 56**

 **58.9 хувийн саналаар дэмжигдлээ.**

**3.Ажлын хэсгийн гаргасан,** Төслийн 2 дугаар зүйлийн “31 дүгээр зүйлийн” гэсний өмнө “22 дугаар зүйлийн 22.1.7 дахь заалтын “хөгжлийн бэрхшээлтэй буюу одой хүнийг” гэснийг “хөгжлийн бэрхшээлтэй хүнийг” гэж, 23 дугаар зүйлийн 23.5 дахь хэсгийн “хөгжлийн бэрхшээлтэй буюу одой хүний” гэснийг “хөгжлийн бэрхшээлтэй хүний” гэж тус тус нэмэх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**Хоёр.Жендэрийн эрх тэгш байдлыг хангах тухай хуульд нэмэлт, өөрчлөлт тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: 1.Ажлын хэсгийн гаргасан,** Төслийн 1 дүгээр зүйлд “11 дүгээр зүйлийн 11.2 дахь хэсгийн “Талууд хамтын гэрээ,” гэсний дараа “хамтын” гэж, 11.4.2, 11.5.1, 11.5.2, 11.6.1, 11.6.2 дахь заалтын “бэлгийн” гэсний өмнө “ажил эрхлэлт, хөдөлмөрийн харилцаанд дарамт, хүчирхийлэл,” гэж, 11.5.3 дахь заалтын “мэдэгдэж” гэсний өмнө “болон эрх бүхий байгууллагад” гэж тус тус нэмэх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**2.Ажлын хэсгийн гаргасан,** Төслийн 2 дугаар зүйлийг доор дурдсанаар өөрчлөн найруулах:

**2 дугаар зүйл.**Жендэрийн эрх тэгш байдлыг хангах тухай хуулийн 11 дүгээр зүйлийн 11.4.1 дэх заалтыг доор дурдсанаар өөрчлөн найруулсугай:

 “11.4.1.ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтаас урьдчилан сэргийлэх, таслан зогсоох, гарсан гомдлыг шийдвэрлэх журмыг хөдөлмөрийн дотоод хэм хэмжээнд тусгах;” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**3.Ажлын хэсгийн гаргасан,** Төслийн 3 дугаар зүйлд “11 дүгээр зүйлийн 11.1 дэх хэсгийн “Хөдөлмөр эрхлэлт болон” гэснийг “Ажил эрхлэлт,” гэж, 11.4 дэх хэсгийн “ажлын байранд” гэснийг “ажил эрхлэлт, хөдөлмөрийн харилцаанд дарамт, хүчирхийлэл,” гэж, “бэлгийн дарамтыг” гэснийг “түүнийг” гэж, 11.5.3 дахь заалтын “7.2, 7.4-т” гэснийг “6.1, 6.4, 7.1, 7.2-т” гэж тус тус өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 35**

 **Татгалзсан: 23**

 **Бүгд: 58**

 **60.3 хувийн саналаар дэмжигдлээ.**

**Гурав.Мэргэжлийн боловсрол, сургалтын тухай хуульд өөрчлөлт оруулах тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: Ажлын хэсгийн гаргасан,** Төслийн 1 дүгээр зүйлд “4 дүгээр зүйлийн 4.1.11 дэх заалтын “ажил мэргэжлийн лавлахад” гэснийг “ажил мэргэжлийн стандартад” гэж нэмэх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**Дөрөв.Төрийн албаны тухай хуульд нэмэлт, өөрчлөлт оруулах тухай
хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: 1.Ажлын хэсгийн гаргасан,** Төсөлд доор дурдсан агуулгатай 1 дүгээр зүйл нэмэх:

**“1 дүгээр зүйл.**Төрийн албаны тухай хуульд дараах зүйл, хэсэг нэмсүгэй:

 **1/48 дугаар зүйлийн 48.2 дахь хэсэг:**

“48.2.Энэ хуулийн 48.1-д заасан зөрчил гаргасан Төрийн үйлчилгээний албан хаагчид Хөдөлмөрийн тухай хуулийн 123 дугаар зүйлд заасан сахилгын шийтгэл ногдуулна.”

 **2/611 дүгээр зүйл:**

**“611.1 дүгээр зүйл.Төрийн албан хаагчид олгох ээлжийн нэмэгдэл амралт**

611.1.Төрийн албан хаагчийн ажилласан хугацааг харгалзан үндсэн амралтын 20 ажлын өдөр дээр дараах нэмэгдэл амралт олгоно:

611.1.1.16-20 жилд ажлын 2 өдөр;

611.1.2.21-25 жилд ажлын 4 өдөр;

611.1.3.26-31 жилд ажлын 6 өдөр;

 611.1.4.32, түүнээс дээш жилд ажлын 9 өдөр.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**2.Ажлын хэсгийн гаргасан,** Төслийн 1 дүгээр зүйлийг доор дурдсанаар өөрчлөн найруулах:

“**2 дугаар зүйл.**Төрийн албаны тухай хуулийн 57 дугаар зүйлийн 57.5.1 дэх заалтын “Засаг дарга” гэсний дараа “, сум, дүүргийн Засаг даргын орлогч” гэж нэмэх.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**3.Ажлын хэсгийн гаргасан,** Төслийн 2 дугаар зүйлийг доор дурдсанаар өөрчлөн найруулах:

“**3 дугаар зүйл.**Төрийн албаны тухай хуулийн дараах хэсэг, заалтыг доор дурдсанаар өөрчлөн найруулсугай:

 **1/39 дүгээр зүйлийн 39.1.4 дэх заалт:**

 “39.1.4.албан тушаалын бүрэн эрхээ урвуулан ашиглах, хувийн ашиг сонирхолдоо нийцүүлэн бусдыг аливаа хэлбэрээр хавчин гадуурхах, эрхшээлдээ байлгах түүнчлэн дарамт, хүчирхийлэл, бэлгийн дарамт үзүүлэх;”

 **2/48 дугаар зүйлийн 48.1 дэх хэсэг:**

“48.1.Хуульд өөрөөр заагаагүй бол энэ хуулийн 37, 39 дүгээр зүйлд заасныг зөрчсөн, албан үүргээ биелүүлээгүй болон энэ хуульд заасан бусад тохиолдолд тухайн зөрчлийн шинж байдал, түүнийг анх буюу давтан үйлдсэнийг нь харгалзан төрийн үйлчилгээний албан хаагчаас бусад албан хаагчид дараах сахилгын шийтгэлийн аль тохирохыг ногдуулна:

48.1.1.өөрт нь ганцаарчилсан хэлбэрээр сануулах;

48.1.2.нийт ажилтанд зарлах хэлбэрээр нээлттэй сануулах;

 48.1.3.албан тушаалын цалингийн хэмжээг 3 сар хүртэл хугацаагаар 20 хүртэл хувиар бууруулах;

48.1.4.төрийн албанаас халах;

 48.1.5.төрийн албанд гурван жилийн хугацаанд эргэж орох эрхгүйгээр халах;

 48.1.6.хуульд заасан бусад.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**4.Ажлын хэсгийн гаргасан,** Төсөлд доор дурдсан агуулгатай 4 дүгээр зүйл нэмэх:

“**4 дүгээр зүйл.**Төрийн албаны тухай хуулийн 9 дүгээр бүлгийн гарчгийн, 37 дугаар зүйлийн гарчгийн, мөн зүйлийн 37.1 дэх хэсгийн, 38 дугаар зүйлийн гарчгийн, мөн зүйлийн 38.1 дэх хэсгийн, 39 дүгээр зүйлийн гарчгийн, мөн зүйлийн 39.1 дэх хэсгийн, 39.1.15 дахь заалтын, 48 дугаар зүйлийн гарчгийн “жинхэнэ” гэснийг тус тус, 61 дүгээр зүйлийн 61.1.6 дахь заалтыг хассугай.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**5.Ажлын хэсгийн гаргасан,** Төслийн 4 дэх санал дэмжигдсэнтэй холбогдуулан Төрийн албаны тухай хуулийн 39 дүгээр зүйлийн тайлбар хэсэгт “37.1.5,” гэж нэмэх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 21**

 **Бүгд: 58**

 **63.8 хувийн саналаар дэмжигдлээ.**

**6.Ажлын хэсгийн гаргасан,** Төсөлд шинээр зүйл нэмсэнтэй холбогдуулан дугаарлалтыг өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 38**

 **Татгалзсан: 20**

 **Бүгд: 58**

 **65.5 хувийн саналаар дэмжигдлээ.**

**Тав.Захиргааны ерөнхий хуульд өөрчлөлт оруулах тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: 1.Ажлын хэсгийн гаргасан,** Хуулийн төслийн “ЗАХИРГААНЫ ЕРӨНХИЙ ХУУЛИЙН ЗАРИМ ЗААЛТЫГ ХҮЧИНГҮЙ БОЛСОНД ТООЦОХ ТУХАЙ” гэсэн гарчгийг “ЗАХИРГААНЫ ЕРӨНХИЙ ХУУЛЬД ӨӨРЧЛӨЛТ ОРУУЛАХ ТУХАЙ” гэж өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**2.Ажлын хэсгийн гаргасан,** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Захиргааны ерөнхий хуулийн 105 дугаар зүйлийн 105.2.2 дахь заалтын “зургаан сар” гэснийг “гурван сар” гэж өөрчилсүгэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**Зургаа.Нийгмийн даатгалын сангаас олгох тэтгэвэр, тэтгэмжийн тухай
хуульд нэмэлт, өөрчлөлт оруулах тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: Ажлын хэсгийн гаргасан,** Төслийн 1 дүгээр зүйлийн “энэ хуулийн 192 дугаар зүйлийн 1-2 дахь хэсэгт” гэснийг “энэ зүйлийн 1 дэх хэсэгт” гэж өөрчлөх гэсэн **саналыг дэмжье гэсэн санал хураалт явуулъя.**

 **Зөвшөөрсөн: 39**

 **Татгалзсан: 19**

 **Бүгд: 58**

 **67.2 хувийн саналаар дэмжигдлээ.**

**Долоо.Донорын тухай хуульд өөрчлөлт оруулах тухай хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: Ажлын хэсгийн гаргасан,** Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Донорын тухай хуулийн 13 дугаар зүйлийн 13.1.2 дахь заалтын “64.1-д” гэснийг “117.2-т” гэж өөрчилсүгэй.” гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 18**

 **Бүгд: 58**

 **69.0 хувийн саналаар дэмжигдлээ.**

**Найм.Хөдөлмөрийн хөлсний доод хэмжээний тухай хуульд нэмэлт,
өөрчлөлт оруулах тухай хуулийн төслийн талаар:**

**Нэг.Нийгмийн бодлогын байнгын хорооны дэмжсэн санал:**

**Т.Аюурсайхан: 1.Ажлын хэсгийн гаргасан,** Төслийн 2, 3 дугаар зүйлийг доор дурдсанаар өөрчлөн найруулах:

“**2 дугаар зүйл.**Хөдөлмөрийн хөлсний доод хэмжээний тухай хуулийн дараах хэсэг, заалтыг доор дурдсанаар өөрчлөн найруулсугай:

 **1/4 дүгээр зүйлийн 4.2.3 дахь заалт:**

 “4.2.3 нийгмийн даатгалын сангаас олгох бүрэн тэтгэврийн доод хэмжээ;”

 **2/7 дугаар зүйлийн 7.2 дахь хэсэг:**

“7.2.Хөдөлмөрийн хөлсний доод хэмжээг шинэчлэн тогтоосон тохиолдолд түүнийг дагаж мөрдүүлэх хугацаа нь дараагийн жилийн 01 дүгээр сарын 01-ний өдөр байна. Хэрэв тухайн жилийн төсөв батлагдсанаас хойш шинэчлэн тогтоосон бол дараагийн төсвийн жилээс эхлэн дагаж мөрдүүлнэ.”

**3 дугаар зүйл.**Хөдөлмөрийн хөлсний доод хэмжээний тухай хуулийн 4 дүгээр зүйлийн 4.2.1 дэх заалтын “өртгийн” гэснийг “доод түвшний” гэж өөрчилсүгэй”. гэсэн **саналыг дэмжье гэсэн санал хураалт явуулъя.**

 **Зөвшөөрсөн: 41**

 **Татгалзсан: 17**

 **Бүгд: 58**

 **70.7 хувийн саналаар дэмжигдлээ.**

**Хоёр.Нийгмийн бодлогын байнгын хорооны дэмжээгүй санал:**

 **Т.Аюурсайхан:** 1.Улсын Их Хурлын гишүүн А.Адъяасүрэнгийн гаргасан, Төслийн 4 дүгээр зүйлийн 4.1.2 дахь хэсгийн “хувиараа хөдөлмөр эрхлэгч иргэн” гэсний дараа “малчин” гэж нэмэх гэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 39

 Татгалзсан: 19

 Бүгд: 58

67.2 хувийн саналаар Байнгын хорооны санал дэмжигдлээ.

2.Улсын Их Хурлын гишүүн А.Адъяасүрэнгийн гаргасан, Төслийн 25 дугаар зүйлийн 25.1.6 дахь заалтыг доор дурдсанаар өөрчлөн найруулах:

 “25.1.6.Хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүний хөдөлмөрийн аюулгүй байдал, эрүүл ахуйн асуудалд хяналт тавьж, энэ чиглэлээрх сургалтыг зохион байгуулах.” гэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 38

 Татгалзсан: 20

 Бүгд: 58

65.5 хувийн саналаар Байнгын хорооны санал дэмжигдлээ.

3.Улсын Их Хурлын гишүүн А.Адъяасүрэнгийн гаргасан, Төслийн 14 дүгээр зүйлийн 14.4 дэх хэсгийг доор дурдсанаар өөрчлөн найруулах:

“14.4.Ажилтан, хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүнийг эрүүл мэндийн үзлэгт хамруулах журмыг эрүүл мэндийн асуудал эрхэлсэн төрийн захиргааны төв байгууллага батална.” гэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 40

 Татгалзсан: 18

 Бүгд: 58

69.0 хувийн саналаар Байнгын хорооны санал дэмжигдлээ.

**Ес.Шүүгчийн эрх зүйн байдлын тухай хуульд өөрчлөлт оруулах тухай
хуулийн төслийн талаар:**

**Нийгмийн бодлогын байнгын хорооны дэмжсэн санал:**

**Т.Аюурсайхан: Ажлын хэсгийн гаргасан,** Шүүгчийн эрх зүйн байдлын тухай хуульд өөрчлөлт оруулах тухай хуулийн төслийг хууль санаачлагчид нь буцаах гэсэн **саналыг дэмжье гэсэн санал хураалт явуулъя.**

 **Зөвшөөрсөн: 40**

 **Татгалзсан: 18**

 **Бүгд: 58**

 **69.0 хувийн саналаар дэмжигдлээ.**

          *Зарчмын зөрүүтэй саналын томьёоллоор санал хурааж дууслаа.*

 Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлэв.

*Уг асуудлыг 22 цаг 43 минутад хэлэлцэж дуусав.*

*Чуулганы нэгдсэн хуралдаанаар 7 асуудал хэлэлцэв.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч Э.Сувд-Эрдэнэ нар болон техник хангамжийн зохион байгуулалтыг Мэдээллийн технологийн хэлтсийн ахлах референт Ч.Тунгалаг, шинжээч У.Энхжин, Б.Эрдэнэбаяр нар хариуцан ажиллав.

*Хуралдаан 12 цаг 43 минут үргэлжилж, 75 гишүүнээс 72 гишүүн хүрэлцэн ирж, 96.0 хувийн ирцтэйгээр 22 цаг 43 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**6 ДУГААР САРЫН 17-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар**: Улсын Их Хурлын эрхэм гишүүдийн энэ өдрийн амгаланг айлтгая. Дэлхийн эрүүл мэндийн байгууллага Засгийн газар, Улсын онцгой комисс цар тахлын онцгой нөхцөл байдалтай холбогдуулан гаргасан зөвлөмж шийдвэр болон онцгой нөхцөлд хэрэглэх хуралдааны дэгд заасны дагуу Улсын Их Хурлын гишүүд цахим хуралдааны программыг ашиглан ирцээ бүрдүүлж нэгдсэн хуралдаанд цахимаар оролцож байна. Цахимаар 33 гишүүн оролцож байна. Танхимд 10 гишүүн байна. 43 гишүүний ирцтэй байна. Ингээд Улсын Их Хурлын 2021 оны хаврын ээлжит чуулганы 6 дугаар сарын 17-ны өдрийн нэгдсэн хуралдаан нээснийг мэдэгдье.

Цаг яг 10 болж байна.

Чуулганы нэгдсэн хуралдаанаар хэлэлцэх асуудлыг танилцуулъя.

1.“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төсөл /*Засгийн газар өргөн мэдүүлсэн, хэлэлцэх эсэх*/;

 2.“Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төсөл;

 3.Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүд /*Засгийн газар өргөн мэдүүлсэн, хэлэлцэх эсэх*/;

 4.“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төсөл /*Улсын Их Хурлын гишүүн Г.Тэмүүлэн нарын 3 гишүүн өргөн мэдүүлсэн, хэлэлцэх эсэх*/;

 5.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл /*Улсын Их Хурлын гишүүн Ц.Мөнхцэцэг нарын 3 гишүүн өргөн мэдүүлсэн, хэлэлцэх эсэх*/;

 6.“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төсөл /*Засгийн газар өргөн мэдүүлсэн, хэлэлцэх эсэх*/;

 7.Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /*анхны хэлэлцүүлэг, үргэлжилнэ*/;

 8.Соёлын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /*анхны хэлэлцүүлэг*/;

9.Монгол Улс дахь хүний эрх, эрх чөлөөний байдлын талаарх 19, 20 дахь илтгэлүүдийг хэлэлцэнэ.

Монгол Улсын Их Хурлын чуулганы хуралдааны дэгийн тухай хуулийн 20.3-т хууль, тогтоолын төслөө татан авах тохиолдолд тухайн төсөл нь хэлэлцүүлгийн аль шатанд байгаагаас үл хамааран хууль, санаачлагч хууль, тогтоолын төслөө татан авах үндэслэлээ тусгасан албан бичгийг Улсын Их Хуралд ирүүлэх бөгөөд Улсын Их Хурлын дарга нэгдсэн хуралдаанд энэ тухай танилцуулснаар хууль санаачлагч хууль, тогтоолын төслөө татан авсанд тооцно гэж заасны дагуу Улсын Их Хурлын гишүүн Нямаагийн Энхболдоос ирүүлсэн УИХ 03/5080 дугаартай албан бичгийг танилцуулав.

Нямаагийн Энхболд нарын 6 гишүүнээс 2016 оны 4 дүгээр сарын 6-ны өдөр Улсын Их Хуралд Монгол Улсын гадаад харилцааны тухай хуулийн төслийг өргөн мэдүүлсэн. Уг төслийг хамт өргөн мэдүүлсэн Улсын Их Хурлын гишүүдийн бүрэн эрхийн хугацаа дуусгавар болсон. Төслийг дахин шинэчлэн боловсруулах шаардлагатай байгаа тул Монгол Улсын Их Хурлын чуулганы хуралдааны дэгийн тухай хуулийн 20 дугаар зүйлийн 20.2 дахь хэсэгт заасныг үндэслэн хуулийн төслийг татан авч байна. Чуулганы нэгдсэн хуралдаанд танилцуулж өгнө үү гэсэн байна.

Ингээд энэ хуулийг хэлэлцүүлгээс татаж авлаа.

Одоо хэлэлцэх асуудалдаа орно.

“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийн хэлэлцэх эсэх асуудлыг хэлэлцэнэ.

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Цэндийн Нямдорж танилцуулна.

Ажлын хэсгийг оруулъя.

Монгол Улсын хөгжлийн 2022 оны төлөвлөгөө батлах тухай Улсын Их Хурлын ажлын хэсэг. Цэндийн Нямдорж Монгол Улсын сайд, Засгийн газрын Хэрэг эрхлэх газрын дарга, Эрчим хүчний сайд Тавинбэх, Сэрээжавын Энхболд Эрүүл мэндийн сайд, Бэгзжавын Мөнхбаатар Барилга, хот байгуулалтын сайд, Аюушийн Ариунзаяа Хөдөлмөр, нийгмийн хамгааллын сайд, Соёлын сайд Номин, Байгаль орчин, аялал жуулчлалын сайд Нямжавын Уртнасан байна, Зам, тээврийн хөгжлийн сайд Лувсангийн Халтар, Үндэсний хөгжлийн газрын дарга Ханджавын Батжаргал, Үндэсний хөгжлийн газрын дэд дарга Баасанжавын Дөлгөөн, Үндэсний хөгжлийн газрын Хөгжлийн бодлого, төлөвлөлтийн хэлтсийн дарга Сумхүүгийн Сюзанна, Хүнс, хөдөө аж ахуй, хөнгөн үйлдвэрийн сайд Загджавын Мэндсайхан байна,

Хууль санаачлагчийн илтгэлийг Монгол Улсын сайд, Засгийн газрын Хэрэг эрхлэх газрын дарга Цэндийн Нямдорж танилцуулна.

Нямдорж сайдыг индэрт урьж байна.

**Ц.Нямдорж:** Улсын Их Хурлын дарга, эрхэм гишүүд ээ,

 Хөгжлийн бодлого төлөвлөлт түүний удирдлагын тухай 2020 оны 5 сард батлагдсан.

Үүний дараа 2020 оны 8 сард 5 жилийн үндсэн чиглэл батлагдсан. Энэ 5 жилийн үндсэн чиглэлд тусгагдсан зорилт арга хэмжээг хөрөнгийн эх үүсвэр тус бүрээр нь ангилж бараг жилийн төлөвлөгөөний төслийг Их Хуралд хэлэлцүүлж батлуулна гэсэн ийм заалт байгаа учраас энэ заалтын дагуу Монгол Улсын 2022 оны төлөвлөгөөний төслийг та бүхэнд өргөн барьж танилцуулж байна.

Нийт 6 бүлэг 23 зорилттой 263 арга хэмжээ энэ төсөлд туссан. Нийт 10 их наяд төгрөгийн санхүүжилт шаардагдахаас Улсын төсвийн хөрөнгөөр 870 орчим тэрбум төгрөг орон нутгийн төсвийн хөрөнгөөр 111.7 орчим тэрбум төгрөг, гадаадын зээл тусламжийн хөрөнгөөр 2.2 их наяд төгрөгийн санхүүжилт, төр хувийн хэвшлийн түншлэлийн хүрээнд 1.2 их наяд, бусад эх үүсвэрийн хүрээнд 5.7 их наяд төгрөгийн ийм өртөгтэй төлөвлөгөөг та бүхэнд танилцуулж байна.

Энэхүү төлөвлөгөөг хэрэгжүүлснээр ирэх онд эдийн засгийн бодит өсөлт 4.6 хувь. Инфляц 5.8 хувь, төсвийн алдагдлын ДНБ-д эзлэх хувь 3.6 хувь орчим байхаар төлөвлөж байгаа гэдгийг танилцуулж байна. Энэ 6 бүлэг арга хэмжээ гэдэг дотор нь цар тахлаас үүдэлтэй хүндрэлийг даван туулах нэг бүлэг асуудал, хүний хөгжлийн бодлоготой холбоотой 2 дахь бүлэг асуудал, эдийн засгийн бодлоготой холбоотой 3 дахь бүлэг асуудал, цахим бодлоготой холбогдолтой 4 дэх бүлэг асуудал, ногоон хөгжлийн бодлого гэсэн 5 дахь бүлэг асуудал, 6 дахь нь нийслэл бас бүс нутгийн хөгжил гэсэн ийм зорилтын хүрээнд энэ 263 арга хэмжээ хуваарилагдсан гэдгийг та бүхэнд танилцуулж байна. Энэ 2022 оны төлөвлөгөөний төслийг хэлэлцэж, баталж өгөхийг эрхэм гишүүд та бүхнээс хүсэж байна.

Баярлалаа та бүхэнд.

**Г.Занданшатар:** Төслийн талаарх Эдийн засгийн байнгын хорооны санал, дүгнэлтийг Улсын Их Хурлын эрхэм гишүүн Хассуурийн Ганхуяг танилцуулна.

**Х.Ганхуяг:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 5 дугаар сарын 25-ны өдөр Улсын Их Хуралд өргөн мэдүүлсэн “Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийг хэлэлцэх эсэх асуудлыг тус Байнгын хороо 2021 оны 6 дугаар сарын 16-ны өдрийн хуралдаанаараа хэлэлцлээ.

Төсөл санаачлагч макро эдийн засгийн тогтвортой байдлыг хадгалах, цар тахлын үеийн эдийн засгийн өсөлтийг хангах, хөрөнгө оруулалт, санхүүгийн эх үүсвэрийг бүрэн дайчлах, ашиглалт, үр өгөөжийг дээшлүүлэх, нийгмийн хөгжлийг хангах зорилтын хүрээнд хөдөлмөр эрхлэлтийг нэмэгдүүлэх, ажлын байрыг хадгалах, ард иргэдийн эрүүл, аюулгүй амьдрах орчныг бүрдүүлэх, байгаль орчныг хамгаалах, боловсрол, эрүүл мэндийн үйлчилгээний чанар, хүртээмжийг дээшлүүлэх зорилгоор тогтоолын төслийг боловсруулжээ.

Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүн М.Оюунчимэг "Алсын хараа-2050” Монгол Улсын урт хугацааны хөгжлийн бодлого, “Монгол Улсыг 2021-2025 онд хөгжүүлэх таван жилийн үндсэн чиглэл”, “Монгол Улсын Засгийн газрын 2020-2024 оны үйл ажиллагааны хөтөлбөр” гэх зэрэг бодлогын баримт бичигтэй “Монгол Улсын хөгжлийн 2022 оны төлөвлөгөө”-г уялдуулах, уг тогтоолын хүрээнд Нийгмийн даатгалын багц хуулийг өргөн мэдүүлж, батлуулах, ингэснээр хууль хоорондын уялдаа хангагдах талаар, Улсын Их Хурлын гишүүн С.Чинзориг халамжаас хөдөлмөрт шилжих, экспортлогч орон болох, баялгийн сангийн тухай, ажилгүйдэл, ядуурал зэрэг асуудлуудыг тодорхой тусгаагүй, энэ тогтоолд үндэслэн ирэх жилийн төсвийг боловсруулах учраас хоорондын уялдааг хангах, ажлын хэсэг байгуулан эдгээр асуудлуудыг сайжруулж тусгах тухай саналуудыг гаргасан болно.

Байнгын хорооны хуралдаанд оролцсон гишүүдийн олонх дээрх тогтоолын төслийг үзэл баримтлалын хүрээнд хэлэлцэхийг дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

“Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийг хэлэлцэх эсэх талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Баярлалаа. Энэ дашрамд энэ долоо хоногт төрсөн өдөр нь тохиож байгаа Улсын Их Хурлын гишүүддээ бас мэндчилгээ дэвшүүлье. 6 дугаар сарын 14-ний өдөр Улсын Их Хурлын гишүүн Ухнаагийн Хүрэлсүх төрсөн. 6 дугаар сарын 19-ний өдөр буюу маргааш Улсын Их Хурлын гишүүн Хассуурийн Ганхуяг мэндэлсэн байна.

Улсын Их Хурлын гишүүдийнхээ нэрийн өмнөөс Ухнаагийн Хүрэлсүх Хассуурийн Ганхуяг нарт төрсөн өдрийн мэнд хүргэж, аз жаргал сайн сайхан бүхнийг хүсэн ерөөе.

Одоо хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд нэрээ өгнө үү.

Хассуурийн Ганхуяг гишүүнээр тасаллаа. Сандагийн Бямбацогт. Цахимаар 14-өөр тасаллаа.

**С.Бямбацогт:** Гишүүдийнхээ өглөөний амгаланг айлтгая. Тэгэхээр Үндсэн хуулийн нэмэлт, өөрчлөлт батлаад Монгол Улсын хөгжлийн бодлого тогтвортой байна гэж Үндсэн хуульд оруулсан. Үүнийхээ дагуу бас Хөгжлийн бодлого төлөвлөлтийн тухай хуулийг баталсан. Сүүлийн одоо 30 жилд анх удаа урьд нь бол социализмын үед бол жирийн төлөвлөгөө ярьдаг байсан. Сүүлийн 30 жил үндсэн чиглэл ярьдаг. Одоо авах ч биш, хаях ч биш. Нэг ерөнхий, нэг бөөрөнхий юм Их Хурал баталж ирсэн. Энэ одоо сүүлийн 30 жилийн хугацаанд анх удаагаа бид нар жилийн төлөвлөгөө батлах гэж байгаа. Тийм болохоор бас нэлээн хариуцлагатай асуудал. Хэд хэдэн асуулт байна аа. Энэ урт хугацааны бодлого нь дунд хугацаатай, дунд хугацаа нь богино хугацаатай уялдах ёстой. Жилийн төлөвлөгөө бол богино хугацааны бодлого. Энийг яаж уялдуулсан бэ?

Алсын хараа 20-50, одоо тийм үү яг 2022 онд энэ жилийн төлөвлөгөө хэрэгжүүлснээрээ Алсын хараа 50-50-ын одоо хэдэн хувь нь биелэх вэ? Мөн одоо дунд хугацааны бодлого, бас Монгол Улсыг хөгжүүлэх 5 жилийн үндсэн чиглэл. Үүний одоо хэдэн хувь нь биелэх вэ? Мөн одоо 4 жилийн Засгийн газрын үйл ажиллагааны хөтөлбөр баталсан байгаа. 259 зорилт засгийн газрын үйл ажиллагааны хөтөлбөрт байж байгаа. Үүний одоо хэд нь биелэх вэ? Өөрөөр хэлэх юм бол 2022 он бол үндсэндээ Засгийн газрын үйл ажиллагааны хөтөлбөр хэрэгжих үндсэндээ одоо 2 жил хагас хугацаа өнгөрч байгаа. 2024 он хүртэл энэ 2 жил хагасын хугацаанд бид нар үндсэндээ Засгийн газрын үйл ажиллагааны хөтөлбөрийн 60 хувь нь биелсэн байх ёстой. Монгол Улсыг хөгжүүлэх 5 жилийн одоо үндсэн чиглэлийн 50 хувь нь биелсэн байх ёстой. Ингээд үзэх юм бол та бүхэн одоо үүнийгээ хэрхэн яаж үнэлж, дүгнэж байна вэ гэсэн нэгдүгээр асуулт байгаа юм.

Хоёрдугаарт нь, уул нь бол Хөгжлийн бодлого төлөвлөлтийн тухай хуульд бид нар тодорхой төсөл, арга хэмжээг хэрэгжүүлэхээр төлөвлөж оруулж ирэх ёстой. Гэтэл одоо зорилт, арга хэмжээ ороод иржээ. Зорилтууд маань ерөнхий байна. Тухайлах юм бол 273 сургууль, 200 цэцэрлэгийг ирэх 4 жилийн хугацаанд бид нар барьж байгуулна гэж Засгийн газрын үйл ажиллагааны хөтөлбөрт суулгасан.

Гэтэл энэ хөтөлбөр дотор 2022 онд.

 **Г.Занданшатар:** Нэмэлт нэг минут Бямбацогт гишүүнд.

**С.Бямбацогт:**  Хэдэн сургууль, хэд нь цэцэрлэг барих нь ерөөсөө тодорхой тусаагүй байж байдаг. Нэг сая жуулчин ирэх дөрвөн жилийн хугацаанд бид нар авдаг болно гэж заасан. Тэгвэл аялал, жуулчлал л салбарт гээд хэдэн жуулчин авах нь тодорхой тусаагүй байж байдаг. Засгийн газрын үйл ажиллагааны хөтөлбөрийг хэрэгжүүлэх 948 төлөвлөгөө, арга хэмжээг бид нар баталсан. Үүнээс дөнгөж 200 гаруй суусан. Үлдсэн нь суугаагүй байж байдаг. Ийм байдлаар явах юм бол төлөвлөгөө маань одоо хэрхэн яаж хэрэгжих вэ. Энийг одоо яагаад ингээд орхигдуулаад байгаа юм? Яагаад төсөл арга хэмжээ, төсөвтэй, хариуцах эзэнтэйгээ хүрэх үр дүнтэйгээ шалгуур үзүүлэлт үр дүнтэй байх ёстой байтал яагаад ийм ерөнхий хороонд ирэв ээ? Энийг нэг хариулж өгөөч.

Санхүүгийн эх үүсвэрийн хувьд ярьж байна. Бусад эх үүсвэргүй 5.5 их наяд энэ ямар эх үүсвэр юм бэ? Мөн одоо 2.2 их наядын гаднын зээл тусламж авна гэсэн байна аа. Өрийн тааз гээд бас асуудлууд байгаа. Эдгээртэй хэрхэн яаж нийцэж байгаа вэ? Бид нар чинь одоо бас хууль, Төсвийн тогтвортой байдалтай хууль баталсан шүү дээ. Гэх мэтийн одоо олон асуудлууд байгаад байна. Энэ дээр бид нар Хөгжлийн бодлого төлөвлөлтийн тухай хуульд заасан тэр бодлогын зорилт, бодлогын зорилго, шалгуур үзүүлэлт, хүрэх үр дүн, төсөл арга хэмжээ гэдэг юмнуудыг хуульд заасан хэлбэрээр нь биш, арай өөр байдлаар тийм ерөнхий оруулж ирж байна. Жилийн төлөвлөгөө бол маш нарийн төсөл, арга хэмжээний жагсаалт, хариуцах, эзэнтэйгээ, хүрэх, үр дүнтэйгээ гарах санхүүжилтээ маш тодорхой байх ёстой.

Таван жилийн үндсэн чиглэл, Засгийн газрын үйл ажиллагааны хөтөлбөр Алсын хараа 20-50 бол ерөнхий байж болно. Энэ бол маш тодорхой нарийн төлөвлөгөө байх ёстой. Энэ төлөвлөгөөн дээр суурилж Монгол Улсын төсөв батлагдана. Жилийн төлөвлөгөөний тийм төлөвлөгөөн дээр суурилж төсвөө батална гээд хөгжлийн бодлого төлөвлөлтийн тухай хуулийн 6.10-т заачихсан байж байгаа. Мөн одоо Хөгжлийн бодлого төлөвлөлтийн тухай хуульд тодорхой, тийм үү? Энэ төсөл арга хэмжээг жагсааж гаргана, жагсааж гаргахдаа хариуцах эзэнтэй, хүрэх үр дүнтэй тодорхой санхүүжилт байна гэж. Энэ шалгууруудыг хангаагүй, орж ирсэн байгаад байна л даа. Энэ жагсаалтууд чинь зорилтууд орж ирсэн. Ерөнхий орж ирсэн, урьд нь нэг үндсэн чиглэл гэж бид нар ерөнхий юм хийдэг байсан. Яг түүнтэй адилхан ерөнхий хороод ирсэн байна, маш тодорхой байх ёстой.

Яагаад энэ хуульд нийцүүлж оруулж ирсэн бэ гэдгийг асуух гэж байгаа юм.

**Г.Занданшатар:** Хэн хариулах вэ? Нямдорж сайд 80 дугаар микрофон.

**Х.Батжаргал:** Үндэсний хөгжлийн газрын дарга Батжаргал хариулна. Бас сайд нар ирсэн байгаа хариулна аа. Энэ нэг жилийн төлөвлөгөөний тухайд энэ анх удаагаа орж ирж байгаа баримт бичиг л дээ. Энэ хуулийн дагуу. Цаашдаа ер нь боловсронгуй болгож сайжруулах шаардлага харагдаж байгаа юм. Энэ чинь тэр нөгөө 50 он хүртэлх 30 жилийн баримт бичгийг үндэслэх шаардлага байна. Таван жилийн үндсэн чиглэлийг үндэслэх шаардлага байна. Засгийн газрын мөрийн хөтөлбөрийг үндэслэх шаардлага байна. Төсвийн хүрээний мэдэгдлийг үндэслэх шаардлага байна. Тэр хэрэг та бүхэн сая баталсан Их Хурал. Цаашлаад нарийвчлаад 2020 он оны Төсвийн хуулийн төсөл, тэр хуулийг дагалддаг, хөрөнгө оруулалтын арга хэмжээний жагсаалт гээд л юм орж ирж батлагддаг ийм олон баримт бичгийн баримт бичгийн дунд явж байгаа ийм жилийн төлөвлөгөө. Анхных гэдгийг би тэмдэглэж хэлж байна.

Цаашдаа эд нарыг уялдуулах шаардлага бас байгаа гэдгийг хэлье ээ. Тодорхой арга хэмжээнүүдийн хувьд бол тав, зургаан хэсэг дээр та бүхэнд энэ 263 арга хэмжээг эх үүсвэртэй нь тавьчихсан байгаа. Мэдээж хэрэг эх үүсвэр бол 100 хувь гаргахад түвэгтэй хагаслах боломжоо харах шаардлага гарна. Одоо жишээ нь энэ сая жуулчин оруулах ёстой гэдэг яриа гарч байна. Энэ жил бүх дэлхий энэ ковидоос шалтгаалаад хорионд орчихсон байж байхад сая жуулчны асуудал ярихад хэцүү шүү дээ.

**Г.Занданшатар: Н**ямдорж сайд нэмэлт нэг минут 80 дугаар микрофон.

**Ц.Нямдорж:** Тэгээд энэ цаашдаа ер нь энэ жилийн төлөвлөгөө гэдэг юмыг ямар хэлбэрээр гаргах юм гэдэг бол өөрөө асуудал болчхоод байгаа юм. Ямар ч байсан Засгийн газар дээр бол боловсруулаад бүх яамдад явуулж, саналыг нь аваад эх үүсвэрийг нь тодорхойлоод Үндэсний хөгжлийн газар дээр нэгтгээд, тэгээд энэ түрүүн миний ярьдаг дөрөв, таван баримт бичигт суурилсан. Тэрийг дагасан ийм хувилбарын төслийг оруулж ирж байгаа юм. Энэ Хөгжлийн бодлого төлөвлөлтийн хуулийн 4.1.11-д улсын улсын хөгжлийн жилийн төлөвлөгөө гэж Монгол Улсыг хөгжүүлэх 5 жилийн үндсэн чиглэлд тусгагдсан зорилт, зорилгыг тухайн жилд хэрэгжүүлэх төсөв санхүүгийн эх үүсвэрийг тусгасан төсөл арга хэмжээ бүхий баримт бичиг байна гээд заачихсан. Тэгээд яалт ч үгүй нөгөө.

**Г.Занданшатар:** Цахимаар Содномын Чинзориг гишүүн. Үндэсний хөгжлийн газрын дарга Батжаргал нэмж хариулъя. 89.

**Х.Батжаргал:** Үндэсний хөгжлийн газрын дарга Батжаргал. Бямбацогт гишүүний асуултад хариулъя.

5.6 их наядын бусад эх үүсвэр дээр тавигдсан санхүүжилтийн эх үүсвэрийн талаар тодруулахыг хүссэн байна. Эдгээр нь бол дотоодын болон гадаадын шууд хөрөнгө оруулалт. Дотоодын хөрөнгө оруулалт гэдэг нь тухайлах юм бол манай улсын төсөвт үйлдвэрийн газрын, бас төслийн санхүүжилт гэх мэт тухайлаад тодорхой жишээ дурдах юм бол энэ дээр нефтийн гаралтай тос тосон бүтээгдэхүүний тогтвортой байдлыг хангах, хэрэгжилтийг хангах гэсэн арга хэмжээ байгаа. Энэ нь 1.4 их наяд, мөн Евро-5, эко түлш шатахууныг хангаж тогтвортой байдлыг хангах гэдэг арга хэмжээ бол бас 1.4 их наяд буюу нийлээд хоёр аравны их наяд энэ 5.6-гийн 50 хувийг эзэлж байгаа. Энэ нь улсын төсөв болоод гадаадын зээл тусламжид хамаарахгүй яг цэвэр хувийн хэвшлийн өөрийн санхүүжилтээр зохион байгуулагдах төрийн зүгээс бол бодлого зохицуулалт, тохируулгын арга хэмжээ авахаар ингэж туссан ийм арга хэмжээ байж байгаа.

Дээр нь Өмнөговь, Таван Толгой, Гашуун сухайт чиглэлийн төмөр замын томоохон санхүүжилт, бас төслийн санхүүжилтээр Чойбалсангийн цахилгаан станцын асуудал маань бас төслийн санхүүжилтээр Таван Толгой дулааны цахилгаан станцын асуудал бас төслийн санхүүжилтээр ингээд төрийн өмчит үйлдвэрийн газраас тодорхой хувь нь тухайлах юм бол Таван Толгой, Эрдэнэс Таван толгойгоос 30 хувь нь гэх мэт ингээд төсөв болон гадаад зээл тусламжид хамааралгүй энэ асуудлуудыг бусад эх үүсвэр дээр тавьсан байгаа. Нямдорж сайдын хэлсэнчлэн 5 жилийн үндсэн чиглэл буюу 2021-2025 онд хөгжүүлэх 5 жилийн үндсэн чиглэлийн 245 арга хэмжээ байгаагаас улсын хөгжлийн жилийн төлөвлөгөөнд 214 буюу 87 хувь нь арга хэмжээгээр туссан байна.

Монгол Улсын Засгийн газрын 2020-2024 оны үйл ажиллагааны хөтөлбөр, арга хэмжээнд 948 нийт арга хэмжээ байгаагаас 251 буюу 26 за яагаад энэ хоёр тооны хувьд бол 87 хувь, 26 хувийн зөрүүтэй байгаа вэ гэвэл энэ үндсэн тоон үзүүлэлт маань 245 буюу 948 гээд энэ зөрүүтэй тоо байгаа учраас пропорцоороо сууж ингэж таарсан байгаа.

**Г.Занданшатар:** Лувсанцэрэнгийн Энх-Амгалан Боловсрол, шинжлэх ухааны сайд.

 **Л.Энх-Амгалан:** Бямбацогт гишүүний асуултад хариулъя. Бямбацогт гишүүн одоо 2024 он хүртэл манай намын мөрийн хөтөлбөр, Засгийн газрын мөрийн хөтөлбөр, урт болон дунд хугацааны хөгжлийн бичиг баримтад заасан юугаар болбол 273 сургууль, 243 цэцэрлэг гэсэн энэ тооны хэд нь 2022 онд одоо барьж ашиглалтад оруулах ийм төлөвлөгөө 2022 оны төлөвлөгөөн дээр суусан байна вэ гэж асууж байх шиг байна. 2022 он дээр бол нийт одоо яг ингээд энэ Улсын Их Хурлаар батлагдах гэж байгаа улсын төлөвлөгөөнд бид нар 113 цэцэрлэг, 176 сургууль, 121 дотуур байрыг төлөвлөсөн. Энэний эх үүсвэрийн санхүүжилтэд 83.2 тэрбум төгрөг төлөвлөсөн байгаа. За гэхдээ энэ жилээс авхуулаад 2022 оноос авхуулаад бид нар энэ энэ төсвийн шинэчлэлийн хүрээнд энэ боловсролын салбарын хөрөнгө оруулалтын одоо шинэчлэлийг хийх ёстой юм байна гэж харж байгаа.

Яагаад ингэж харж байгаа юм бэ гэхээр ерөөсөө энэ одоо 330 сум дээр байгаа энэ сургуулиуд, Энэ Улаанбаатар хот дээр байгаа энэ сургуулиудын ачааллын асуудлууд одоо өдөр шөнө шиг ялгаатай болсон байна. Нэг ангид сурч байгаа хүүхдүүдийн ялгаа. Би зөвхөн нэгхэн жишээ дурдахад одоо 300-гаас доош хүүхэдтэй 90 орчим одоо сумын сургууль байна. Тэгсэн мөртөө 12 жилийн тогтолцоотой. Гурван зуугаас доош хүүхэдтэй. Тэгэхээр цаашдаа бол одоо ингээд энэ Сангийн яам одоо Боловсролын яам хамтарч энэ school map буюу одоо газар зүйн мэдээллийн систем дээр үндэслэж тухайн одоо сургуулийн байршил, хүн ам, хэрэгцээ шаардлага дээр үндэслэсэн одоо ингээд ийм сургуулийн хэв шинжийг тодорхойлох ийм зайлшгүй ийм шаардлага өнөөдөр үүсчихсэн байгаа юм байна лээ.

Тэрнээс одоо сум бүхэн дээр 12 жилийн тогтолцоотой сургууль барих. Өнөөдөр нийслэлийн хороо бүхэн дээр одоо 12 жилийн тогтолцоотой одоо сургууль барих бол онц шаардлагагүй, ийм байгаа юм байна лээ.

Цаашдаа бид нар, ер нь энэ нийслэлийн хүрээнд нийслэл дээр үүсэж байгаа энэ сургуулийн ачааллуудыг яаж хийдэг вэ гэхээр одоо цэцэрлэг, бага сургуулийн энэ цогцолборын хэлбэрээр одоо ингээд шийдэх ер нь дунд болон ахлах ангиудыг бол цаашдаа төрөлжсөн ийм сургууль одоо болгож зохион байгуулах нь бол илүү их үр дүнтэй.

**Г.Занданшатар:** Бямбацогт гишүүн тодруулъя.

**С.Бямбацогт:** Биднээс одоо ард түмэн бол бодитой үр дүн шаардана л даа. Гарт баригдаж, нүдэнд харагдаж тийм ээ хэмжигдэх авсан амлалтаа хэрхэн яаж биелүүлэв гэдэг. Тийм болохоор одооноос бид нар энэ төлөвлөлт дээрээ авсан амлалт, тавьсан зорилгоо хэрэгжүүлэх дээр илүү сайн анхаарч ажиллах хэрэгтэй байгаа юм. Тэр үүднээс асуугаад байгаа юм. Засгийн газрын үйл ажиллагааны хөтөлбөрийн 2022 оны төгсгөлд энэ одоо төлөвлөгөө баталснаар нийт одоо 948 арга хэмжээний хэд нь биелэх вэ? Мөн одоо хэдэн хувиар тооцох нь хэдэн хувь нь биелэх вэ? Монгол Улсыг хөгжүүлэх 5 жилийн үндсэн чиглэлийн тийм үү, хэдэн хувь нь биелсэн байх вэ?

Өөрөөр хэлэх юм бол 2022 оны эцэст бид бид нарын чинь бүрэн эрхийн хугацааны 2.5 жил өнгөрчхөөд байгаа байхгүй юу. Үндсэндээ 60 хувь нь өнгөрчхөөд байгаа юм. Энэ үед бид нар 60 хувийг нь хийчихсэн байх ёстой. Тэгээд Хөгжлийн бодлого төлөвлөлтийн тухай хуулийн 6.10 дээр нэг жилийн төлөвлөгөөнд ийм ийм шаардлагууд тавина аа, ийм шаардлага хангасан байх ёстой шүү гээд заагаад өгчихсөн. 6.10.18 6.10.2 дээр энэ шаардлагууд үндсэндээ сайн хангагдахгүй байгаад байна. Энийг хангах талаар та бүхэнд маш сайн бодож чадсангүй юу эрийгээ дахиад.

Нямдорж сайд 80 дугаар микрофон.

**Ц.Нямдорж:** Энэ баримт бичгийн дараа 2022 оны төсөв хөрөнгө оруулалтын төлөвлөгөө орж ирж Их Хурлаар батлагдана л даа. Энэ үед энэ хуульд тооцдог бололцоо гардаг бол рам нь гарах байх. Энэ дээр бол энэ жил 2022 онд тавьж байгаа зорилтоо л нөгөө хуулийнх нь дагуу л тавьсан юм. Хувилахын тухайд бол 4 жилийн хугацаанд л энэ хувилах ажлууд л хийгдэнэ л дээ. Тэгэхдээ сүүлийн хоёр жил туйлын түвэгтэй нөхцөлд энэ дэлхийн улс орон амьдарч байгааг давхар бодолцох л асуудал шүү дээ.

Ер нь бол энэ ковидын нөхцөл байдалд төсөв, төсвийн орлогын байдал амаргүй байгаа. 1500-аад машин өдөрт гардаг байсан бол одоо Гашуун сухайтаар, 100 гаран машин гарч байна шүү дээ. Энэ бол бодитой үнэн. Энэнээс үүдэлтэй бэрхшээлүүд гарна, нэг талаас. Нөгөө талаас Их Хурлын шийдвэр, шийдвэр ч тэр Засгийн газрын шийдвэрээр энэ ковидын нөхцөл байдлыг даван туулахад хамаг хөрөнгө хүч явж байна шүү дээ. Одоо жишээ нь энэ нэг сая жуулчин гэдэг гэдгийн хууль гээд байх юм. Хамаг хөдөлгөөн хаачихсан байж байхад нэг сая жуулчин оруулж ирэхэд хэцүү биз дээ. Ингээд Зохихсүрэн асуувал сайн байна.

Тодотгол тодотгох юм бол одоо тэр сургууль, цэцэрлэгийн тоо яг энэ жил 2023 онд хэдийг барих вэ гэдгийг төсвийн хөрөнгө оруулалтын жагсаалтаар оруулж ирнэ ээ, тодотгох. Хэрэг эрхлэхийн ажилтан Зохихсүрэн энэ асуудал хариуцсан бас нэмж хариулна.

**Г.Занданшатар:** 85.

**П.Зохихсүрэн:** Засгийн газрын Хэрэг эрхлэх газрын Бодлого төлөвлөлтийн газрын дарга Зохихсүрэн. Бямбацогт гишүүний асуултад нэмэлт тодруулга хэлье ээ. Алсын хороо 2050 Монгол Улсын урт хугацааны хөгжлийн бодлого дээр үндэслэн 5 жилийн үндсэн чиглэл мөн үүндээ үндэслэн Засгийн газрын үйл ажиллагааны хөтөлбөр бол 2020 оны 24 дүгээр тогтоолоор батлагдсан. Тэгэхээр улсын хөгжлийн жилийн төлөвлөгөө маань яг энэ Засгийн газрын үйл ажиллагааны хөтөлбөрийн одоо бодлогын зорилго, зорилт, яг тэр бүлгээр бол ангилагдсан байгаа эдгээр одоо зорилго зорилтууд дотроос дэд зорилтуудын одоо 42 хувь нь хэрэгжүүлэх арга хэмжээ тодорхой туссан. Гэхдээ нийтдээ 259 зорилт байгаа.

Харин улсын хөгжлийн жилийн төлөвлөгөөнд 263 одоо төсөл арга хэмжээ тусгасан. Тэгэхээр энэ бол зарим хэсэгтээ давхардаж байгаа ч гэсэн салбарын Стратеги, төлөвлөгөө болон салбарын хөгжлийн бодлогодоо тухайн сайд нь эрхэлсэн асуудлынхаа хүрээнд хэрэгжүүлэх ажлууд, зарим нэг ажлууд бол энэ улсын хөгжлийн жилийн төлөвлөгөөнд ороогүй нэг тал бол байгаа нөгөө талаар 5 жилийн үндсэн чиглэлийн хавсралтаар батлагдсан улсын хөрөнгө оруулалтын хөтөлбөрт маань ковид цар тахлаас үүдэлтэй нийгэм, эдийн засгийн хүндрэлүүд үүсэж байгаатай холбогдолтойгоор зайлшгүй одоо нэмэлт, өөрчлөлтүүд бол орох шаардлагатай болж байгаа учраас энийг одоо бас өөрчлөлттэйгөө уялдуулан хэрэгжүүлэхээр ингээд бэлтгэл ажлууд бол бас хангагдаад явж байгаа.

**Г.Занданшатар:** Цахимаар Содномын Чинзориг гишүүн.

**С.Чинзориг:** Гишүүдийнхээ өглөөний амгаланг айлтгая. Тэгэхээр энэ хөгжлийн төлөвлөгөө бол анх удаагаа батлагдах гэж байна. Бас анх удаагаа учраас бол бас хаа хаанаа учир шалтгаан байгаа байх гэж бол бодож байна. Гэхдээ бас боловсруулалтын түвшинд, бас Засгийн газрын нэлээн дутуу бол анхаарчээ гэж шүүмжлэлтэй бол хандаж байгаа. Энэ бол хөгжлийн төлөвлөгөө. Гэтэл Засгийн газраас оруулж ирсэн энэ бичиг баримтыг харахаар үйл ажиллагааны төлөвлөгөө шиг бол ороод ирчихсэн байгаа юм. Бид бол хөгжлийн төлөвлөгөө учраас бол бодлогын арга хэмжээ, бодлого бол шаардмаар байгаа юм. Гэтэл дандаа зорилт, арга хэмжээ гээд үйл ажиллагааны төлөвлөгөө шиг оруулаад ирчихсэн байгаа.

Хоёр дахь асуудал нь макро эдийн засгийн суурь үндсэн үзүүлэлттэй холбоотой асуудал. Ерөөсөө энэ бодлогын бичиг баримт дотор бол байхгүй.

Гурав дахь асуудал нь бид чинь одоо халамжаас хөдөлмөрт импортоос экспортлогч орон болон болно. Олборлогчоос боловсруулагч орон болно гээд яриад байдаг. Энэнтэй холбоотой бодлогын өөрчлөлт, үр дүнтэй холбоотой асуудал ерөөсөө бол байхгүй. Баялгийн одоо сантай болно гээд баахан ярьсан. Жил тутам одоо энэ сандаа нэг их наядаас багагүй хөрөнгө төвлөрүүлж өгнө гэж бид чинь одоо мөрийн хөтөлбөрт оруулчихсан. Энэтэй холбоотой үг үсэг ерөөсөө байхгүй. Орон сууцжуулах бодлого яриад байдаг. Тэгээд ирэх жил одоо хэчнээн орон сууц барих юм. Нөгөө залуус хороол яах гэж байгаа юм. Ерөөсөө үг үсэг байхгүй.

Хэд нь одоо ипотекийн зээлээр орон сууцаар хангах юм, хэдийг нь түрээсийн орон сууцаар хангах юм. Ерөөсөө үг өгүүлбэрийн тоо байхгүй. Сургуулийн байртай холбоотой асуудалд сайд нар ярилцлагын тоо яриад байгаа юм. Энх-Амгалан сайдаа таны яриад байгаа тоо чинь энэ бодлогын бичиг баримт дотор байхгүй, ганц ч үг үсэг байхгүй, өгүүлбэр байхгүй, тоо байхгүй. Өөрсдөө ийм яриад тайлбарлаад байдаг. Иргэдийнхээ одоо орлогыг одоо яах гэж байгаа юм, өрхийн орлого ирэх жил одоо яаж нэмэгдэх юм. Гэх мэтчилэн ийм одоо бодлогын хөгжлийн бодлоготой холбоотой асуудал энэ бодлогын бичир баримт дотор чинь тусаагүй байгаа юм.

Тийм учраас бол тэр яах вэ тэр Байнгын хороо өчигдөр яриад ажлын хэсэг гаргана гээд байгаа юм. Тэгээд ажлын хэсэг дээр одоо яриад нэлээн одоо Хөгжлийн бодлого, төлөвлөлтийн тухай хуультайгаа өөрчлөөд нийцүүлээд нэлээн бас өөрчилж оруулж ирэхгүй бол нэлээн ажил шаардах болов уу гэж би бодож байгаа юм.

Тийм учраас би бол Засгийн газрыг жаахан шүүмжилж байгаа юм.

**Г.Занданшатар:** Чинзориг гишүүн.

**С.Чинзориг:** Өчигдөр Байнгын хороон дээр ярьж байгаад бид ажлын хэсэг гаргана л гэсэн. Тэгээд энэ ажлын хэсэг нэлээн одоо ажиллах байх. Нэлээн урт хугацаа шаардах болов уу гэж бодож байна. Энэ чинь одоо ирэх оны 2022 оны төсвийн суурь болох бодлогын бичиг баримт шүү дээ. Тийм учраас бол төсвийнхөө асуудлаараа ярихдаа хөрөнгө оруулалтыг оруулж ирнэ гэж Нямдорж сайд яриад байгаа юм. Энэ чинь хөгжлийнхөө бодлоготой энэ асуудал учраас тусаж байж тэгээд 2022 оны хөгжил, төсвийн одоо төсөв боловсруулах суурь, одоо бичиг болох бодлогын бичиг баримт. Тийм учраас бол бид нар энэ макро эдийн засагтай холбоотой суурь бодлогынхоо асуудлыг энэ жилийнхээ төлөвлөгөөнд зайлшгүй тусгаж байж, тэгээд энэ маань одоо ирэх оны төсөв, боловсруулахад суурь болох ёстой гээд бас хаанаа ойлгох ёстой байх гэсэн ийм бас байр суурьтай байна.

Нямдорж сайд 80 дугаар микрофон.

**Ц.Нямдорж:** Макро хүрээний нэг хэдэн үзүүлэлт байдаг. Тэрийг чинь төсвийн хүрээний мэдэгдлээр баталчихсан шүү дээ. Тэрийг дахиад энэ дээр хуулж бичих шаардлага байхгүй л гэж бодсон юм байгаа юм. Их Хурал дээр ажлын хэсэг байгуулагдаад энийг боловсронгуй болгоход бол энэ Засгийн газар, холбогдох хүмүүс ажиллан. Зовлон юунд байна вэ гэхлээр энэ баримт бичиг ер нь ямар баримт бичиг байх юм бэ гэдэг асуудал үүсгээд байгаа юм. Яалт ч үгүй энэ хууль дээр чинь бичсэнээр бол таван жилийн үндсэн чиглэлд тусгагдсан зорилт, зорилгыг тухайн жилд хэрэгжүүлэх төсөв санхүүгийн эх үүсвэртэй нь тавина гээд л биччихсэн байгаа байхгүй юу.

Тэгээд энэ батлагдсан хууль, Их Хурлын тогтоолыг Засгийн газар хэрэгжүүлэхээс өөр арга зам байхгүй шүү дээ. Таван жилийн төлөвлөгөө гэдэг юм нь энэ бас хэвлэгдчихсэн энэ баримт бичиг байж байна. 2020 оны 8 сард батлагдсан “Таван жилийн үндсэн чиглэл батлах тухай” Их Хурлын тогтоол байж байна. Бүтэн ном жагсаалт байна. Хоёр хэсэгтэй. Тэгээд энийг мөнгөтэй нь тавь гээд л биччихсэн учраас л энэ энэ хүрээнд л захирагдаж байгаа юм.

Нэгдүгээр хавсралт нь бол 2021-2025 онд хөгжүүлэх 5 жилийн үндсэн чиглэлийн хяналт шинжилгээ, үнэлгээний шалгуур үзүүлэлт гэсэн нэг баримт бичиг байна.

Хоёрдугаарх баримт бичиг нь бол хавсралт нь бол 2021-2025 оны хөрөнгө оруулалтын хөтөлбөр гээд баталчихсан энэ хагас ном байна шүү дээ. Энд тааруулж Засгийн газар. Тэгээд дээрээс нь нөгөө 2050-ын үндсэн баримт бичиг, Засгийн газрын мөрийн хөтөлбөр, Их Хурлаас баталсан. Эд нарыг чинь нийлүүлж байж дундаас нь нэг жилийн арга хэмжээг л гаргаж ирж байгаа юм. Маш тодорхой. Энэ түрүүн ярьдаг нэг хууль, энэ хуулийг дагуулж гаргасан Их Хурлын тогтоол, Засгийн газрын мөрийн хөтөлбөр 2050 гэсэн дөрөв, таван баримт бичгийн дундаас л энэ жилийн төлөвлөгөө гэдэг юмыг л гаргаж ирж байгаа анхны хувилбар нь энэ.

Дутагдал байгааг үгүйсгэхгүй. Хэлэлцүүлгийн явцад сайжруулах тал дээр Их Хурлын гишүүдтэй хамтарч ажиллахад бэлэн байна.

**Г.Занданшатар:** Одоо Салдангийн Одонтуяа гишүүн, эрхэм гишүүн. Аан за Лувсанцэрэнгийн Энх амгалан сайд.

**Л.Энх-Амгалан:** Чинзориг гишүүн ээ, энэ бичиг баримт чинь байхгүй хэдэн сургууль, хэдэн цэцэрлэг барих юм гээд бичиг баримт чинь байхгүй гээд байх юм. Танд одоо энэ Монгол Улсын хөгжлийн 2022 оны төлөвлөгөө гээд энэ намын, одоо 118 дугаар нүүрэн дээр чинь одоо ингээд бид нар энэ 2022 онд одоо барихаар төлөвлөж байгаа цэцэрлэг сургуулиудынхаа тоог ингээд хийгээд бариад нийт хөрөнгө оруулалтын дүнг нь тавьчихсан байгаа шүү дээ. Чинзориг сайд аа.

Ингээд байгаа юмыг байхгүй маягаар ингэж ярьж болохгүй л дээ. Тэгээд ер нь цаашдаа бол одоо бид нар энэ 2022 оныхоо төлөвлөлтийг нэг жаахан өөр маягийн төсвийн өөр төлөвлөлт хийхгүй бол үнэхээр болохгүй юм байна лээ. Одоо сая дөнгөж сая 6 сарын 1-нээр бид нар хөрөнгө оруулалтынхаа нөгөө тойргуудын хэрэгцээ шаардлагуудыг 6 сарын 1-нээр хөрөнгө оруулалтын юунууд төсөөллүүдээ авсан. Манай бүх гишүүдээс бараг үндсэндээ 480 объектын 1.4 их наядтай тэнцэх хэмжээний хөрөнгө оруулалтын хүсэл шаардлагууд ирүүлж байгаа байхгүй юу. 1.4 их наяд аа.

Гэтэл харамсалтай нь одоо өнөөдөр бид нарын энэ 2022 оны төсвийн төсөөлөл, Улсын Их Хурлаас баталсан төсвийн төсөөлөл, гүйцэтгэл чинь бүр үндсэндээ нөгөө ковидын үеийн эдийн засгийн гүйцэтгэл гарах гээд байна шүү дээ. Энэ төсвийн эдийн засгийн өсөлтүүд төсвийн орлогууд төсвийн орлогоосоо шалтгаалж байж нөгөө хөрөнгө оруулалтын ямар дүн тавих вэ гэдгээ шаардана.

Тэгэхээр цаашдаа бид нар ерөнхийдөө энэ боловсролын салбар одоо хамгийн их том хөрөнгө оруулалт авдаг. Нийт жилийн төсвийн чинь бараг 60, 70 хувь нь боловсролын салбар дээр байж байна.

Тэгэхээр яг энэ салбарынхаа хөрөнгө оруулалтын төлөвлөлтүүдийг бид нар жаахан зарчмыг нь өөрчлөхгүй бол одоо яг 2020, 2021, 2022 он дээр гарсан ямар асуудал гарсан бэ гэхээр бид нар бүгдэд нь юу байгаа, дутагдлууд байгаа. Юу гэхээр зураггүй. Газрын асуудлууд шийдэгдээгүй, ингээд баахан хөрөнгө оруулалтууд тавьчихдаг. Тэгээд тэр нь зураггүй, газар байхгүй учраас тендер нь зарлагддаггүй ингээд гүйцэтгэл нь гардаггүй.

Өнөөдөр энэ 2021 оны гүйцэтгэл дээр ч гэсэн ийм хүндрэлүүд гарч ирж байгаа, бодитойгоор. Тэгэхээр цаашдаа бид нар энэ 2022 оныхоо төлөвлөлтүүдийг бол яг нөгөө газар зүйн мэдээллийн үнэ одоо school map гэж бид нарт яригдаад байгаа яригдаад байгаа юм. Энэ төсвийн хөрөнгө оруулалтаа яг тухайн сум орон.

**Г.Занданшатар:** Одоо Салдангийн Одонтуяа гишүүн.

**С.Одонтуяа:** Тэгэхээр манай улсад байгаа энэ олон бичиг баримт, хөгжлийн бодлого төлөвлөгөө, Алсын хараа гээд энэ бүх зүйлээр бол Монгол Улс одоо бүх юмаараа дэлхийд тэргүүлчихээр болчихсон байгаа. Тэгэхээр би энд ирсэн хүмүүсийг энгийн иргэдэд нэг ойлгохоор хариултуудаа өгөөч ээ гэж хүсэж байна.

Нэгдүгээр асуудал. Сүүлийн 30 жил ядуурал 26-30 хувьтай хэвээр байгаад байгаа юм. Тэгэхээр хөгжлийн төлөвлөгөөний дагуу бид хэзээ ядууралгүй болох вэ? 2022 оны төгсгөлд ядуурал яг хэдэн хувиар буурах вэ гэдэг асуулт байна, нэгдүгээр асуулт.

Хоёрдугаар асуулт бол мэргэжлийн яам газруудын боловсруулсан төлөвлөгөөг улс төрчдөөс хамгаалах тогтолцоо ер нь хэр бүрдсэн байна гэж үзэж байна вэ? Та нар жигтэйхэн гоё юм хийгээд байдаг улс төрчид нэг сонгуульд зориулаад л самардаг шүү дээ.

Тэгэхээр бусад орнууд бол энэ судалгаа шинжилгээний байгууллагууддаа түшиглэсэн хөгжлийн бодлогоо маш тогтвортой мөрдөж хөгжсөн байгаа.

Тэгэхээр энэ хоёр дахь асуулт.

Гурав дахь асуулт бол энэ улс орнууд бол өрсөлдөх давуу тал дээрээ тулгуурлаад тэргүүлэх чиглэлүүдээ тодорхойлж байгаа юм. Тэгэхээр манай орны хувьд заавал одоо яг юуг хөгжүүлэх юм, юуг хийхгүй байх юм гэдэг заагийг одоо хэлж өгөөч. Үл дэмжих, хязгаарлах, бууруулах ямар салбар байна вэ? Манай улсад одоо цаашдаа энэ салбарыг бол дэмжихгүй гэсэн ийм зүйл байна.

Гол асуудал бол одоо Сингапур Улс бол зах зээлийн эдийн засаг дахь төрийн оролцоог маш оновчтой болгоё гэсэн, одоо үзэл баримтлалаар бол амжилттай хөгжиж байна. Чили бол зөвхөн уул уурхайгаасаа гадна эдийн засгаа солонгоруулах асуудал дээр бол нэлээд одоо сайн хөгжсөн байгаа. Тэгэхээр одоо энэ хөгжлийн бодлого төлөвлөхдөө та нар яг яаж, ямар одоо арга механизмаар төлөвлөдөг юм бэ гэдгийг сонирхож байна.

Тэгээд ер нь бол ер нь энэ үндэсний хөгжлийн бодлого, бүх зүйлийг бол дэмжиж байна. Яагаад гэхээр манай улсад эдийн засгийн хөгжлийн яам гэж байхад яг манай улс.

**Г.Занданшатар:** Одонтуяа гишүүнд 1 минут.

Ер нь манай энэ эдийн засгийн хөгжлийн асуудал орхигдоод байсан юм аа. Сангийн яаманд хариуцуулахаар Сангийн яам бол аль болохоор л мөнгөө хэмнэх, байгаа орж ирж байгаа мөнгөө л одоо хаанаа хүргэх вэ гэж боддог. Тэгэхээр манайд эдийн засгийн хөгжлийн яам байхдаа улс орон одоо манай улсын хөгжлийг яг гацаагаад байгаа юм юу байна вэ? Валют урсаад байгаа юм юу байна вэ гэдэг дээр онцгой анхаараад барилгын материал дээр хүнсний үйлдвэрүүд дээр маш их дэмжлэг үзүүлсэн. Бүх аймгуудыг одоо авто замаар холбох нь бол эргээд аялал жуулчлал хөгжих, ачаа эргэлтэд хурдан нөлөөтэй юм. Улаанбаатар хотод бол түгжрэлийг таг зогсоогоод байгаа асуудлууд бол энэ уулзварууд байна гээд 15 уулзварыг одоо сольж байсан. Гэх мэтчилэн яг энэ хөгжлийг гацаагаад байгаа зүйлүүд дээрээ бид нар одоо онцгой анхаарч ажиллах шаардлагатай л гэж одоо үздэг.

Тэрнээс биш бүх юм руу бид нар үсчээд өнөөдөр бол явахгүй ээ. Тэгээд бүлгийн хурал дээр та нараас асуусан шүү дээ. Өр чинь болоод байгаа юм уу гэхэд та нар Их Хурлаар баталчихсан юм.

**Г.Занданшатар:** Нямдорж сайд 80.

**Ц.Нямдорж:** Тэр ядуурлын асуудлаар Ариунзаяа сайд хариулна. Улс төрийн нөлөөллийн тухайд улс төрчдийн ухаанаас л шалтгаалах л асуудал шүү дээ. Их Хурал, Ерөнхийлөгч, Засгийн газар хэр зөв байж, тэвчиж болох юмыг хэр зэрэг тэвчиж чадах нь вэ? Зориглох юман дээрээ яаж зориглох вэ гэдэг ухаанаас нь бид шалтгаалах асуудал шүү дээ. Ухаан одоо суулгахад хэцүү дээ. Өөрснөө улс төрчид нь хатуужилтай байж хатуурах юман дээрээ хатуурч зөөлрөх юман дээрээ зөөлөрч энэ талцлаа нэг жаахан багасгаж, ойлголцох юман дээрээ ойлголцож ажиллаж чадах юм бол улс төрийн нөлөөллийг багасгаж болох байх.

Манайх чинь нэг зовлонтой нь 2 жил дараалан сонгууль явагддаг. Их Хурлын, орон нутгийн, дараа нь Ерөнхийлөгчийн гээд бүтэн жил сонгуульддаг. Энэ сонгуулийн явцад эдийн засгийн байдалд үл таарах ярианууд гарч, энэ нь цаашдаа хүндрэлд оруулдаг явдлууд байгаа шүү дээ. Энийг нэг хэлчихье гэж бодсон юм. Юуны тухайд Ерөнхий сайд томилогдохдоо хоёр яам байгуулна гэж ярьсан л даа.

Нэг нь Эдийн засгийн хөгжлийн яам, одоо суурь нь энэ Үндэсний хөгжлийн газар болох байх. Нөгөөдөх нь Цахим яам, Засгийн газрын хуулийн төсөл боловсруулагдаж байгаа. Намрын чуулганд хэлэлцүүлэх төлөвлөгөөтэй байгаа. Тэр үед энэ хоёр яамны асуудал шийдэгдээд энэ эдийн засгийн хөгжлийн бодлогын асуудал энэ юундаа Засгийн газрын бүрэлдэхүүнд орж ирэх байх гэж тооцож байгаа. Хуучин социализмын үед төлөвлөгөөний комисс гэж байсан л даа. Сайд нарын зөвлөлийн нэгдүгээр хурал.

**Г.Занданшатар:** Нямдорж сайд гүйцээж хариулъя.

Тэгээд сүүлд нь 2012 онд Эдийн засгийн хөгжлийн яам гарч ирээд дахин байхгүй болоод одоо нэг ийм хороотой л байж байна. Энэ асуудал шийдэгдэхэд бас нэлээн цэгцтэй болох байх гэсэн ийм бодол байгаа юм.

**Ц.Нямдорж:** Ажилгүйдлийн асуудлаар Ариунзаяа сайд хариулчих.

**Г.Занданшатар:** 94 Одонтуяа гишүүний асуултад хариулъя.

**А.Ариунзаяа:** Ажилгүйдэл, ядуурлын хувьд бол бид суурь тоон үзүүлэлтүүдээ бас оруулж ирэх ёстой. Ер нь бол хөгжлийн төлөвлөгөөний 2022 оны төлөвлөгөөний хувьд бол Засгийн газрын үйл ажиллагааны хөтөлбөрөөсөө гадна Алсын хараа 2050, Монгол Улсын хөгжлийн төлөвлөгөөнүүдийн хүрээнд бол тусгагдсан байгаа үйл ажиллагаануудаа илүү задруулаад одоо тусгасан байгаа. Энэ дотор бол мэдээж ядуурлыг 2030 он гэхэд тэг тэглэнэ ээ гэдэг зорилтыг бол дэлхийн бүх улс орнууд дэвшүүлсэн байгаа. Үүнтэй нэгэн адилаар Монгол Улс ч гэсэн энэ зорилгод нэгдээд 2030 он гэхэд ядуурлыг аль болох тэглэх рүүгээ чиглэсэн үйл ажиллагаагаа мэдээж явуулна.

Бидний хувьд бол ядуурлыг одоо бууруулахад бусад улс орнуудтай нэгэн адилаар эрүүл мэнд болон боловсролын салбарт илүү түлхүү анхаарч хөрөнгө оруулалтуудыг одоо оруулах ёстой гэдэг зарчмын дагуу ядуурлыг бууруулахад бол нэгдүгээрт боловсролын салбартаа нөгөө талдаа эрүүл мэндийн салбартаа түлхүү анхаарч манай яамны хувьд бол халамжаас хөдөлмөрт одоо шилжинэ гэдэг агуулгыг бол хөдөлмөр эрхлэлтийг илүү дэмжих бодлогууд яг энэ 2022 оны төлөвлөгөөнд орсон байна.

Энэ дотор халамжаас хөдөлмөрт гэхээрээ зүгээр шууд халамж авч байгаа хүмүүсийг шууд одоо орхиод халамж, хөдөлмөр лүү одоо шууд шилжүүлнэ гэхээсээ илүүтэй өнөөдөр хэн халамж хүлээж авч байна вэ? Тэдгээр хүмүүсийг хэрхэн яаж сургах вэ, хэрхэн яаж хөдөлмөр эрхлэлтэд бэлтгэх вэ, хэрхэн яаж одоо ур чадвар суулгах вэ гэдэг дээр илүү түлхүү анхаарч явж байгаа.

Ингэснээрээ бол ядуурлыг бууруулах ажилгүйдлийг ч гэсэн бууруулах энэ зорилгууд бол нэгдсэн байдлаар орж ирж байна. Энэ 2022 оны төлөвлөгөөн дээр бол мэргэжлийн боловсрол сургалтын салбарт бол нэлээдгүй түлхүү анхаарсан зорилтуудыг одоо бас оруулсан байна. Энэ дотор бол мэдээж манайд өнөөдөр тулгамдаад байгаа асуудал бол ажилгүйдлийг аваад үзэхэд маш олон их дээд сургуулийн диплом өвөртөлсөн залуучууд ажилгүй байгаа цагт бид өнөөдөр зах зээлийнхээ одоо эрэлтэд нийцсэн боловсон хүчин бэлтгэхийн тулд бодлогуудаа зөвхөн манай яам биш одоо Засгийн газрын түвшинд боловсролын цогц бодлогыг одоо бас дэвшүүлж.

**Г.Занданшатар:** Хавдесламын Баделхан гишүүн цахимаар асуулт асууна. 89.

Баделхан сайд байж байгаарай. 89. Батжаргал Үндэсний хөгжлийн газрын дарга Ханджавын Батжаргал.

**Х.Батжаргал:** Одонтуяа гишүүний асуусан бодлогын уялдаатай холбоотой асуудал болон хөгжлийг хязгаарлагч хүчин зүйлсийн холбоотой асуусан асуулт тодруулга нэмж өгье. Үндсэн хуулийн нэмэлт, өөрчлөлтөөр 25.1.7 хөгжлийн бодлого төлөвлөлт тогтвортой байна гэж заасны дагуу хөгжлийн бодлого төлөвлөлт түүний удирдлагын тухай хууль батлагдан гараад тухайн хуульд бас нийцүүлэх шаардлагатай бодлогын бичиг баримтууд болон холбогдох хуулийг нийт хуульд нийцүүлэх ажлыг бол Улсын Их Хурлаас 2020 онд 45 дугаар тогтоолоор 2021 онд 10 дугаар тогтоолоор үүрэг болгосон байж байгаа.

Засгийн газар дээр бас тогтоол гарч энэ тогтоолын биелэлтийг хангахаар ажиллаад үндсэндээ бол бодлогын уялдааг хангах чиглэлээр нийт батлагдан гарсан 500 гаруй, нийтдээ бол 576 орчим бодлогын бичиг баримтад үнэлгээ дүгнэлт хийж хуульд нийцүүлэх чиглэлээр эрэмбэлэлт болон өөрчлөлтийг хийхээр бэлэн болгоод ингээд Хөгжлийн бодлого төлөвлөхөө түүний удирдлагын тухай хуульд заасны дагуу дунд хугацааны бодлогыг 7 төрлийн зорилтот хөтөлбөрт шаардлагатай зүйл, заалтуудыг шингээж бусад асуудлуудыг хүчингүй болгуулахаар ингээд бэлтгэл ажил бол хангагдаад ингээд явж байгаа. Хөгжлийн зорилт хөтөлбөр буюу дунд хугацааны хөгжлийн бодлогыг бол одоо ажлын хэсэг гараад бэлтгэл ажил хангагдаад явж байна.

Хөгжлийн хязгаарлагч хүчин зүйлсийн тухайд дэмжлэг илүү хүлээх шаардлагатай буюу нэн тэргүүнд авч үзэх эдийн засгийг илүү солонгоруулах, төрөлжүүлэх чиглэлээр бол одоо жишээлбэл хөдөө аж ахуйн экспортыг дэмжих, мэдээлэл, технологи, мэдлэгийг эдийн засгийн эргэлтэд оруулах аялал жуулчлалыг дэмжих чиглэлийн бодлого, арга хэмжээний илүү суурийг тавих үүднээс дэд бүтцэд хатуу болон зөөлөн дэд бүтцийг тавих чиглэлээр 2022 оны төлөвлөгөөг илүү түлхүү зарчмын хувьд бол анхаарсан байгаа. Ялангуяа .../минут дуусав/.

**Г.Занданшатар:** Нямдорж сайд гүйцээж хариулъя.

**Ц.Нямдорж:** Энэ ажилгүйдлийн асуудлаар Одонтуяа гишүүн их л төвөгтэй байна л даа. Хамаг юмнууд зогсоод хил дээр бэрхшээл үүсээд 67 мянга орчим ажлын байр байхгүй болсон гэдэг тооцоотой байгаа.

Засгийн газар гарч ирээд энэ 10 их наядын хөтөлбөр гэдгийг хэрэгжүүлж байна. Долоо хоног болгон дээр энэ хөтөлбөрийн хэрэгжилтийг Засгийн газрын хуралдаанаар сонсож байгаа. Ерөнхий санаа нь бол энэ үйлдвэр, аж ахуйн нэгжийн үйл ажиллагааг амилуулж энийг дагасан ажилгүйдлийг бууруулах л ийм л тооцоотой л хийгдэж байгаа ажил шүү дээ.

Энэ жилийн тухайд нэг 20 мянган ажлын байрыг бий болгоно гэсэн ийм тооцоотой ажиллаж байгаа. Тэгэхдээ байдал амаргүй байгаа.

**Г.Занданшатар:** Баделхан гишүүн. Хавдесламын Баделхан гишүүн цахимаар асуулт асууна.

**Х.Баделхан:** За баярлалаа. За гишүүдэд энэ өдрийн мэнд хүргэе ээ. Тогтоолын төслийг бол ерөнхийдөө дэмжиж байгаа. Энэ бол 2022 оны хөгжлийн төлөвлөгөө шүү дээ. Хийх ажлын арга хэмжээний төлөвлөгөө биш. Хөгжлийн төлөвлөгөө. Бид нар зах зээлд орсноос хойш 30 жилийн хугацаанд бол анх удаа ингээд ажлаа жилээр төлөвлөж байгаа хөгжлийн төлөвлөгөө. Социализмын үед бол бүх зүйлийг нарийн төлөвлөдөг байсан. Улсын төлөвлөгөөний комисс гэж маш том байгууллага байсан. Жил болгон ажлаа төлөвлөөд төлөвлөгөөний биелэлтээ гаргаад хариуцлага тооцдог тийм системтэй байсан. Энэ удаагийн төлөвлөгөөгөө бид нар анх удаа хийж байгаа.

Нийтдээ 263 арга хэмжээ төлөвлөсөн юм байна. 263 арга хэмжээг хэрэгжүүлэхэд нийтдээ 10 их наяд төгрөг шаардагдана гэж.

Тэгэхлээр 10 их наядын нэг их наядыг нь бол улсын төсөв орон нутгийн төсвөөс гаргаад бусдыг нь бол гадаадын зээл, хувийн хэвшил гэж ер нь төлөвлөлт нь бас тодорхойгүй байна. Тухайлбал бусад эх үүсвэрээс гэж 5.7 их наяд төлөвлөсөн байна. Энэ бол тодорхой биш байна.

Тэгэхлээр гишүүдийн хэлж байгаа нь ажлын хэсэг гаргаад энийг бол дахиад нэлээн нарийн үзэх нь зүйтэй гэсэн бодолтой байгаа. Хоёр тодорхой зүйл асууя гэж бодсон.

Нэгдүгээрт бол Асгат. Асгатыг бол бид энэ дөрвөн жилд заавал ашиглалтад оруулна гэж Засгийн газрын төлөвлөгөөнд орсон, мөрийн хөтөлбөрт орсон байгаа.

Гэтэл энэ төлөвлөгөөн дээрээ бол Асгатын одоо зорилтын түвшин бол 20 хувьтай нийтдээ 1.5 тэрбум төгрөг гэж ингээд төлөвлөсөн байна. Энүүгээр юу хийх гэж байгаа юм бэ? Энэ 4 жилийн хугацаанд бид нар Асгатаа бүрэн утгаар нь ашиглалтад оруулж чадах уу гэсэн нэг асуулт байна.

Хоёр дахь нь энэ нутгийн зам төсөл. Нутгийн зам. Бид нар мянганы зам төслийг бол амжилттай хэрэгжүүлсэн. Гэхдээ нийтдээ 20 жилийн хугацаа.

**Г.Занданшатар:** Нямдорж сайд асуултад хариулъя.

**Ц.Нямдорж:** Ёндон сайд.

**Г.Занданшатар:** Ёндон сайд. Индэрийн нэгдүгээр микрофон.

**Г.Ёндон:** Баделхан гишүүний асуултад хариулъя. Асгатын ордын хувьд бол Засгийн газрын үйл ажиллагааны хөтөлбөр 2021-2024 онд хэрэгжүүлэх үйл ажиллагааны хөлбөрт болохоороо асгатын ордын техник эдийн засгийн үндэслэл болон шаардлагатай бичиг баримтыг бүрдүүлж, хөрөнгө оруулагчийг тодруулна гэсэн тийм хөтөлбөртэй явж байгаа.

Өнөөдрийн байдлаар бол Асгатын ордыг ашиглахад хөрөнгө оруулах сонирхолтой Америкийн компанитай бол уулзалт хийгээд явж байгаа.

Аубакар гишүүн бид нар хамтарч энэ хөрөнгө оруулагчидтай уулзаж уулзалт хийсэн байж байгаа.

Өнөөдрийн байдлаар болохоор бол уг хөрөнгө оруулагчдын төлөөлөл Улаанбаатар хотод ирчихсэн байж байгаа. Энэ хүмүүстэй болохоороо л бид нар бас уулзалт хийгээд эхний байдлаар хөрөнгө оруулагчид Улаанбаатар хотод ирэхийн тулд хамтран ажиллах санамж бичгийг бол байгуулах ийм ажил хийгдэж байгаа. Эрдэнэс Монгол компани дээр бол. Энэ санамж бичиг болон одоо зөвшилцлийн түвшинд хүрсэн байж байгаа. Мөн Асгатын ордыг ашиглахын тулд дэд бүтцийн зураг төслийн ажил хийлгэх зориулалтаар 500 зуун сая төгрөгийн хөрөнгө оруулалт 500 сая төгрөгийн, одоо өртөгтэй ажлыг бол Барилга, хот байгуулалтын яаман дээр энэ 2021 оны төлөвлөгөөнд суулгасан байж байгаа.

Өнөөдрийн байдлаар иймэрхүү ажил хийгдэж байна.

Баярлалаа.

 **Г.Занданшатар:** Баделхан гишүүн нэг минут.

**Х.Баделхан:** Би энэ нутгийн зам төслийг бас асуумаар байна. Нутгийн зам төслийг бид нар мянганы зам төслийг бол амжилттай хэрэгжүүлсэн. Одоо нутгийн зам төслийг бол бид нар 4 жилийн хугацаанд хэрэгжүүлнэ гэж Засгийн газрын мөрийн хөтөлбөрт оруулсан байгаа. Их том зорилт. Яг өнөөдрийн байдлаар 330 сумын 30 хувь нь бас хатуу хучилттай замаар холбогдсон гэж байгаа. Энэ одоо нутгийн зам төслийг хэрэгжүүлэх талаар ер нь ямар ажил зохион байгуулж байгаа бол? Хөрөнгийн эх үүсвэрийг нь хаанаас яаж олгох гэж байгаа юм бол гэсэн асуулт байна.

Баярлалаа.

**Г.Занданшатар:** Нэгдүгээр микрофон. Лувсангийн Халтар сайд.

**Л.Халтар:** Баделхан гишүүний асуултад хариулъя. Нутгийн зам төслийг хэрэгжүүлэх ажил одоо жишиг зураг төсөл боловсруулах ажил дээрээ явж байна. Өмнө нь бас нэг бус удаа энэ асуулт дээр бид нар ярилцацгааж байсан. Нутгийн зам хөтөлбөрийн гол онцлог бол одоо байж байгаа олон улс, улсын чанартай авто замаас арай хөнгөвчилсөн байдлаар хийе гэдэг дээр мэргэжлийн байгууллагуудтай зөвшилцөөд, зураг төсөл боловсруулж өртөг тооцох ажил үндсэндээ төгсгөл шатандаа орж байна. Мэдээж нутгийн зам хөтөлбөр дээр бүх сумдуудыг одоо нэг зэрэг холбоно гэдэг ойлголт бас хүнд. Энийг хаа хаанаа одоо мөнгө төгрөгтэйгөө холбож ойлгох ёстой.

Японы олон улсын хамтын ажиллагааны байгууллага буюу ЖАЙКА-гаас Монгол Улсын бүх сумдууд дээр тооцоо хийж, нэг 86 сум бол бас хүн амын суурьшил ихтэй, хөдөлгөөний эрчимжилт харьцангуй өндөртэй гэсэн ийм тооцоо гарсан байсан. Бид нар энэ дээр бол зэрэглэл тогтоох ажил дээрээ ороод явж байна. Тэгээд цаашдаа ажлын хэсэг дээр энэ асуудал тодорхой яригдах байх. Ер нь бол одоогийн байдлаар бид нарын төлөвлөж байгаагаар нутгийн зам төслийг хэрэгжүүлэхгүй бол улсын төсвөө л гэсэн ийм төлөвлөгөөтэйгөөр явж байгаа.

Баярлалаа.

**Г.Занданшатар:** Ёндонпэрэнлэйн Баатарбилэг гишүүн асуулт асууна.

**Ё.Баатарбилэг:** Гишүүдийнхээ өдрийн амрыг айлтгая. Тэгэхээр нэг гурван асуулт байна.

Энэ 2022 оны төлөвлөгөө орж ирж байна. Энэ 2021 оны улсын төсвийн хуулийн хөрөнгө оруулалтын энэ хэрэгжилт ямар байна вэ? Одоо 2021 он талдаа орлоо. Удахгүй төсвийн тодотголын сураг сонсогдож байгаа юм. Тэгэхээр түрүүч бид нарын хууль болгоод баталчихсан хуулийн маань хэрэгжилт ямар шатандаа явна вэ гэдгийг бол одоо нэг бас сонсох нь зөв гэж ойлгож байна.

Яагаад гэвэл одоо энэ оны эхэнд чинь ковид янз бүрийн цар тахал, хөл хорио гэсээр байгаад барилгын ажлууд эхлээгүй. Нөгөө Их Хурал дээр батлагдсан сум, аймаг орон нутгуудад хийгдэх хөрөнгө оруулалтын ихэнх ажлууд одоо зарим нь дөнгөж эхэлж байна уу, үгүй юу.

Тэгэхээр энэ гүйцэтгэл, төсвийн хөрөнгө оруулалтын гүйцэтгэл нэлээн тааруу байгаа сураг байна. Энэ дээр ямархуу хувь юм байна вэ?

Хоёрдугаарт энэ 2021 оны төсвийн хөрөнгө оруулалтын ажлууд хэрэгжих боломж байна уу? Одоо үлдэж байгаа хугацаанд яагаад ингэж асууж байгаа вэ гэхээр одоо нөгөө барилгын материалын үнэ, энэ импортоор орж ирж байгаа бүх юмны үнэ 30, 40 хувь өсчихсөн гээд одоо барилгын энэ ажлууд чинь явахад хүнд болчихлоо. Энэ жилийнхээ энэ төсөв мөнгө нь багтахаа больчихлоо гээд ингээд гадуур энэ барилгын компанийнхан чинь яриад байна шүү дээ.

Тэгэхээр энэ хэрэгжих боломж байгаа юу? Үгүй ээ, байхгүй гэвэл одоо энийг яах вэ, төсвийн тодотголоороо бас эргэж харах гэж байгаа юм уу гэдэг нэг ийм юм байна. Барилга, хот байгуулалтын сайдын нэг тушаал гарсан гэж сонссон. Нөгөө ажлын хөлсийг нэмэгдүүлэх билүү. Барилгын ажлын юуг нэмэгдүүлэх. Тэрнийх нь дагуу санхүүжилтээ Сангийн яам өгөхгүй гэсэн сураг байсан. Энэ нь одоо ямар учиртай юм? Ер нь бол хэрэгжих боломж байгаа юм уу? Цаашид энэ одоо хөрөнгө оруулалтын ажлууд.

Гуравдугаарт энэ хөрөнгө оруулалт улсын төсвийн хөрөнгө.

**Г.Занданшатар:** Баатарбилэг гишүүн 1 минут.

**Ё.Баатарбилэг:** Гуравдугаарт энэ хөрөнгө оруулалтын ажлуудыг ер нь эзэнжүүлэхгүй бол эзэнгүй болчихлоо. Худалдан авах ажиллагааг нь худалдан авах ажиллагааны газар гээд Аймаг, нийслэлийн Засаг даргын тамгын газар зохион байгуулдаг, Сангийн яам мөнгийг нь өгдөг. Тэгээд салбар яамдууд захиалагч гээд ингээд хараад сууж байдаг. Энэ жилийн 2021 оны төсвийн хөрөнгө оруулалтаар тавигдсан нэлээд ажлууд одоо гэрээ нь байгуулагдаагүй эхлэх боломжгүй болчихсон. Хариуцах эзэнгүй. Яамнаас нь асуухаар худалдан авах ажиллагаа руугаа хийчихдэг. Сангийн яамнаас асуухаар мөн тэр лүү хийнэ. Худалдан авах ажиллагааны газар нь ажлаа мэдэж байгаа юм уу, үгүй юм уу. Нэг ийм л маягтай хагас жил болчихлоо.

Энэ дээр ер нь цаашид яах юм. Энэ худалдан авах ажиллагааныхаа газрыг Сангийн яаманд нь хариуцуулаад юм уу. Эзэнжүүлэхгүй бол энэ ажлууд чинь явахгүй болчхоод байна шүү дээ. Тэгж байж бид нар ирэх жилийн төлөвлөгөө энэ тэр гэж бас нэлээн юм яримаар байх юм. Энэ жилийн байдал бол ерөөсөө нэг ийм л байна.

Тэгэхээр энэ дээр нэг тодорхой мэдээллүүд авъя гэж бодож байна.

**Г.Занданшатар:** Жавхлан сайд онлайнаар орж байгаа юу?

Энэ чинь юуны асуудал. Худалдан авах ажиллагааны газар чинь Шадар сайдын харьяанд байгаа биз дээ? Нямдорж сайд 80 дугаар микрофон.

**Ц.Нямдорж:** Гишүүд энэ асуудлаар ер нь нэлээн хандаж байгаа. Яг юу болчихсон юм гэхээр энэ ковидын нөхцөл байдал хүндрээд 1 сарын 29-нд юм уу, бид нар томилогдсон юм байна. Тэр үед чинь энэ тендерийг зогсоочихсон юм байсан юм байна лээ шүү дээ. Халдвар авч магадгүй гэдэг үндэслэлээр тэгээд сэргээх, идэвхжүүлэх арга хэмжээ авсан. Долоо хоног болгон Засгийн газрын хуралдаанаар энэ тендер шалгаруулалтын байдлыг танилцаж байгаа. Нэг үеийг бодвол нэлээн идэвхжсэн байдалтай байгаа. Нэг хэсэг тендер нь яамдуудаар байна, нэг хэсэг газар нь худалдан авах ажиллагааны газар байна, нэг хэсэг тендерийг орон нутагт нь шилжүүлчихсэн гээд. Ингээд байдал ийм л байдалтай.

Ямар ч байсан тендер шалгаруулалт идэвхжсэн энэ ажлууд нэлээн идэвхтэй явж байгаа. Гүйцэтгэгчтэй гэрээ байгуулах, барих ажлууд хийгдэж байгаа. Тэгээд яг ингээд ажил идэвхжээд явж байтал дахин хөл хорионы дэглэмдээ шилжээд байдал хүндрээд байгаа гэдгийг одоо амьдралыг л би ярьж байна. Бас Баатарбилэг гишүүнтэй ч би бид нар тодорхой асуудлаар уулзаж байсан.

Цаашдаа энэ Тендерийн хуульд өөрчлөлт оруулах ажлыг Сангийн яам хийж эхэлж байгаа. Энийг тэр Худалдан авах ажиллагааны газар гээд элдэв газар тараадаг, барьдаг явдлыг нэг талаас цэгцлэх, нөгөө талаас энэ гүйцэтгэлд авах хяналтыг чангаруулах зайлшгүй шаардлага байгаа гэдгийг хэлье. Энэ Худалдан авах ажиллагааны газар гэдэг юм чинь 2012 онд нэг байгуулагдаад 2014 онд байна уу даа Засгийн газар солигдох үед татан буугдаад дахин гэнэт энэ 2020 оны 11 сард шинээр байгуулагдаад төрийн өмчийн хороо.

**Г.Занданшатар:** Нямдорж сайд нэмэлт 1 минут.

**Ц.Нямдорж:** Дахин байгуулаад тэгээд явж байсан чинь 2020 оны 11 сард байна уу даа, дээр нь энэ нөгөө юуны концессын юмыг энэ шинэ байгууллагад шилжүүлээд ингээд хаячихсан явдлууд бас байна. Тэгээд энэ дээр цаашдаа энэ Засгийн газрын хууль шинэчилж батлаад тэр хүрээнд энэ асуудал зайлшгүй яригдаж байна. Тендерийн хуультайгаа хамтарч нэг цэгцлэхгүй бол болохгүй байдал харагдаж байна лээ.

Би лав энэ ажил авчхаад энэ концессын асуудлыг нэг сонирхож шалгалт оруулж Засгийн газраар хоёр удаа яриулсан, хоёр удаа яриулсан. Гурав дахиа ярих ч шаардлага байгаа. Тэгээд Их Хуралд танилцуулга өгөх гэж байгаа. Ер нь эдийн засгийн салбарын хүрээнд энэ концессын асуудал төрийн өмчит үйлдвэрүүдийн газрын асуудлыг бол дахин.

**Г.Занданшатар:** Баатарбилэг гишүүний 1 минут. 2 минутаар явж байгаа учраас цахим хуралдаан дээгээр явж байгаа учраас.

**Ё.Баатарбилэг:** Энэ Мөнхбаатар сайдаас асууя. Одоо энэ барилгын материалын үнэ дотооддоо импортоор 30, 40 хувь нэмэгдчихсэн гэж яригдаад байгаа юм. Тэгэхээр үнэхээр одоо ийм үнэ нэмэгдчихсэн ийм байгаа нөхцөлд одоо энэ 2021 оны Төсвийн хуульд бид нарын тавьсан өмнөх жилийн жишгээр тавьсан энэ барилга хөрөнгө оруулалтын ажлууд хэрэгжих боломж байна уу? Би түрүүн тэгж л асуусан юм л даа. Одоо ингээд сая яах вэ, ингээд эрчимжээд эхэлж байна гэж байна.

Баахан айлууд ажил авчихдаг. Тэгээд авангуутаа үнэ нэмэгдчихсэн гээд ингээд суучихдаг тэгээд царцаадаг нэг ийм л юм руу орох гээд байна л даа.

Тэгэхээр энэ дээр та нэг тодорхой хариулт өгөөч. Үнэхээр энэ үнэ нь нэмэгдсэн юм уу? Нэмэгдсэн бол энэ төсөвт өртгөөрөө энэ 2021 оны ажлууд хэрэгжих боломж байна уу?

**Г.Занданшатар:** Мөнхбаатар сайд 95.

**Б.Мөнхбаатар:** Баатарбилэг гишүүний асуултад хариулъя. Ковидтой холбоотой барилгын материалын үнэ өссөн. Ялангуяа арматур өнгөрсөн жил цементийн үнэ бас тодорхой шалтгаанаас өсөж байсан бол бид нар салбарын зүгээс аль болох цементийн үнийг хүсэхгүйгээр арга хэмжээ авсан хэдий ч дэлхийн зах зээл ялангуяа Бүгд Найрамдах Хятад ард улсад төмрийн хүдрийн үнэ олон дахин, сүүлийн 8 жил гаруй өсөөгүй өсөлтүүд олон шалтгааны улмаас барилгын материал, тэр дотор арматурын үнэ бол өссөн.

Ер нь Монгол Улс өөрөө барилгын материалыг бас Монголд үйлдвэрлэдэггүй. Орж ирж байгаа энэ тээвэрлэлт тэр олон учир шалтгааны үүднээс барилгын материал үнсэж байгаа нь үнэн. Та түрүүн хэлсэн барилгын ажилчдын цалин, ер нь 2019 оны сүүлээр 10 сард Барилга, хот байгуулалтын сайд барилгын салбарын ажилчдынхаа цалинг нэмсэн юм аа. Улсын төсвийн ажил гүйцэтгэж байгаа ажлыг чанартай байлгахын тулд барилгын ажилчдын маань цалин, жишиг бага байдгийг тухайн үеийн Сангийн сайдтай хамтарч батлаад 2020 оныг бүтэн байлгаад 2021 оны 1 сарын 1-нээс хэрэгжүүлж эхлэх шийдвэр гарсан юм.

2020 онд ажил авсан компаниудыг бид нар бол салбарын сайд нар бас би мэдэгдэл хүргэсэн. 2020 онд авсан бол 2020 оныхоо ажилчдын цалингаар олгоно. 2021 оноос бол ажилчдын цалинг нь нэмсэн одоо жишгээр нь тооцож явна гэж ойлгож байгаа юм.

Тэгэхгүй бол улсын төсвийн ажил авсан орон нутагт хийж байгаа компаниудын ажилчдын цалин үнэндээ бага байдаг нь одоо ч барилгын чанарт нөлөөлдөг учраас бид нар энэ асуудлуудыг бол ингэж шийдэж явж байгаа.

Яг өнөөдрийн одоо бодит байдал таны хэлж байгаа шиг орон нутагт авсан ажлууд бол үндсэндээ зарим нь хийгээд ажиллаад эхэлж байна. Гэхдээ одоо бас энэ үнэхээр эрсдэл бий болоод магадгүй дахин харж үзэх тодорхой байдлыг одоо магадлалуудтай улсын төсвийн тодотгол хийх нь үү. Түүний дараа энэ зайлшгүй харж үзэх асуудал болбол үүснэ ээ. Энэ одоо зөвхөн дотооддоо биднээс хамаарч байгаа биш олон учир шалтгааны үүднээс гарч ирж байгаа учраас улсын төсвийн хөрөнгө оруулалтуудыг бид нар бас их эмхэлж харж Сангийн яамтай одоо зарим тендер зарлагдаж …/минут дуусав/.

**Г.Занданшатар:** Нямдорж сайд нэг минут тодруулъя.

**Ц.Нямдорж:** Энэ төмрийн үнэ 2 сая 800 хувьд байсан юм уу? Тонн нь. Тэгээд гэнэт 3 сая 400 хүрээд явчихсан.

Мөнхбаатар сайд хоёр удаа Засгийн газарт энэ асуудлаар танилцуулга хийсэн. Тэгээд сүүлд Сангийн сайдаар ахлуулсан ажлын хэсэг байгуулаад энэ үнийн өсөлтийг яах вэ гэдэг асуудлаар Засгийн газарт дахиж санал боловсруулж, танилцуул гэсэн үүрэг өгөгдөөд байж байгаа. Ирэх долоо хоногт энэ асуудлыг Засгийн газарт танилцуулах байх.

Яагаад ингэж өсөөд байгаа юм гэдэг асуулт тавихаар урд талд тээврийн зардал хэт их өсчихсөн. Үүнээс шалтгаантай үнийн өсөлт явагдаж байна гэдэг ийм тайлбар хийгдэж байгаа.

Дээрээс нь манайх бол энэ төрлийн бүтээгдэхүүнийг дийлэнх хувийг нь гадаадаас авдаг хойд талаас авдаг. Урд талаас авдаг дотооддоо гадна талд өсөж байгаа юмыг зохицуулалт хийх бололцоо, хомс, зураг л харагдаад байгаа юм. Яалт ч үгүй Баатарбилэг гишүүний ярьж байгаа асуудал үүсэж байгаа.

Явцын дунд энийг дахин дахин ярих байх. Хүндрэл гарна аа, хүндрэл гарна.

**Г.Занданшатар:** Баттөмөрийн Энхбаяр гишүүн цахимаар асуулт асууя.

**Б.Энхбаяр:** Гишүүдийнхээ өдрийн амгаланг айлтгая. Тэгэхээр бид ирэх оны хөгжлийн төлөвлөгөөг хэлэлцэж байгаа. Ингээд орж ирсэн бичиг баримтыг харахаар хэлбэр хийцийн хувьд бол яамдуудаас одоо дотроо баталдаг жилийн үйл ажиллагааны төлөвлөгөө харагдаад байгаа. Тэгэхээр бид яамдуудын дотроо баталдаг бичиг баримтуудыг нэгтгэж байгаад Улсын Их Хурал батлах гээд байна л даа.

Тэгэхээр хөгжлийн хөтөлбөр гэдэг тэр утгаас нь би ганцхан асуудлыг товойлгож хөндье гэж бодож байна. Энэ бичиг баримтан дотор, жишээлбэл, төрийн өмчийн компаниудад ямар реформ хийх вэ ирэх онд гэдэг дээр юу ч алга.

Засгийн газрын үйл ажиллагааны хөтөлбөр болон 5 жилийн бодлогын бичиг баримтад юу гэж заасан бэ гэхээр 2021 онд хуулийг нь батлаад 2022 онд энийгээ хэрэгжүүлнэ гэж байгаа шүү дээ. Гэтэл энэ дээр ямар ч одоо нэг үг, өгүүлбэр алга. Эдийн засаг хүндэрсэн, цар тахал хүнд байгаа.

Тэгэхээр төр өөрөө мөнгө гаргахгүйгээр хийж болох ямар гол ажил нь юу вэ гэхээр ирэх онд өөрөө төр бүсээ чангалах, цомхон байх, авлигатай тэмцэх энэ асуудал дээр гол чиглэх ёстой. Энэ дээр нэг ч өгүүлбэр байхгүй байгаа.

Төрийн өмчийн компаниуд дээр үндсэндээ дуу одоо дураараа дургиж, дунд чөмгөөрөө жиргэж байгаа. Ялангуяа энэ цар тахлын үед ковидын хууль бусад юмтай холбоотойгоор Улсын Их Хурлын хяналтаас бүрэн гарчхаад байгаа юм. Төрийн өмчийн компаниудын асуудал Засгийн газрын Хэрэг эрхлэх газрын сайдын эрхлэх асуудал дотор байгаа.

Энэ дээр ажил хийхгүй юм уу ирэх онд. Хууль нь хаана яваад байгаа юм бэ? Өмнө нь одоо Нямбаатар сайд бол анх гарч ирэхдээ Хууль зүйн намрын чуулганд оруулна гэж мэдэгдэж байсан сураг сонсохноо.

**Г.Занданшатар:** Энхбаяр гишүүн нэмэлт 1 минут.

**Б.Энхбаяр:** Энэ төрийн өмчийн компанийн хуулийн реформ сураг сонссон чинь Хэрэг эрхлэхийн сайд Нямдорж сайд өөр дээрээ татаад авчихсан гэж сонсогдоод байгаа юм. Өмнө нь Хууль зүйн сайд байхдаа 2 жил дарсан. Одоо дахиад Хууль зүйн яам оруулж ирэх гэхээр дахиад өөр дээрээ татаад дараад суугаад байгаа юм уу? Энэ ямар учиртай юм бэ. Яагаад энэ төрийн өмчийн компаниудын засаглалыг сайжруулах чиглэлээр ямар ч ажил хийхгүй эзэнгүй байлгаж байгаад тэрэн дээр дураараа тонгочих гээд байгаа юм уу. Ямар учиртай энэ асуудлыг дараад байдаг юм бэ.

**Г.Занданшатар:** Нямдорж сайд 80 дугаар микрофон.

**Ц.Нямдорж:** Төрийн өмчийн компаниудын асуудлыг хуулийн яам хариуцдаггүй ээ. Хуулиараа Засгийн газрын хуулиар. Ерөнхий сайдын эрх мэдлийн хүрээнд байдаг асуудал. Өмнө нь дарагдсан юм байхгүй ээ. Ажил авчхаад энэ нөхцөл байдлыг үзсэн. Хүрэлсүх Ерөнхий сайд байхад ажлын хэсэг байгуулаад энэ төрийн өмчийн компаниудын нөхцөл байдалд судалгаа хийсэн судалгааны дүн надад ирсэн. Тэрэнтэй танилцсан. Хуулийн төсөл боловсруулагдсан. Одоо яамдаас санал авах ажил хийгдээд намар өргөн мэдүүлнэ ээ.

Намрын чуулганаар батлуулах ийм төлөвлөгөө байна. Энэ хуулийг оруулахын тулд төрийн өмчийн компаниудын зарим компаниудын үйл ажиллагаанд дотоод аудит хийлгэж байгаа. Байдлыг судалж үзэж байгаа. Эрдэнэс Монгол компанийн дотоод аудит хийсэн. Шалгалтын дүнг Засгийн газрын хуралдаанд ирэх долоо хоногт хэлэлцүүлнэ. Газрын тосны үйлдвэрт ийм аудит хийлгэсэн. Бас Засгийн газрын хуралдаанд танилцуулна. Тэр хуулийн яам дээр байгаа юм бол улсын төсвөөс санхүүжилт авдаг байгууллагуудын асуудлыг жичид нь нэг хуультай болгоё гэсэн ийм яриа тэнд байгаа юм байна лээ.

Тэрийг хуулийн яам яг одоогоор оруулж ирээгүй байна. 6000 мянга орчим төрийн болон орон нутгийн компаниуд байдаг. Энэ компаниудад нөхцөл байдал бас амаргүй байгаа гэнэ.

**Г.Занданшатар:** Нямдорж сайдад нэмэлт минут.

**Ц.Нямдорж:** Нөхцөл байдал амаргүй байгаа гэдэг дээр Энхбаяртай санал нэг байгаа. Гэхдээ энэ асуудлыг оруулж ирэхийн тулд юу нь болохгүй байна вэ гэдгийг сайн судалж байж яаж цаашаа сайжруулах юм гэдгийг үндэслэлтэй оруулж ирэхийн тулд ийм дайны ажлууд хийгдэж байгаа. Өмнө нь энэ төрийн өмчийн үйлдвэрийн газруудад дотоод аудит гэдэг юмыг Хэрэг эрхлэхийн зүгээс хийж байсан юм байхгүй юм байна лээ. Төрийн өмчийн хороо нэг хэсгийг нь хариуцдаг. Хэрэг эрхлэх нэг газрыг нь хариуцдаг. Яамд нь нэг хэсгийг нь хариуцдаг ийм нөхцөл байдлууд бий болсон байна. Уул уурхайн салбар гэхэд нэг хэсэг нь Хэрэг эрхлэх чиглэлд нэг хэсэг нь яам чиглэлд, нэг хэсэг нь Төрийн өмчийн хороо чиглэлд ийм олон газрын удирдлага бий болсон байна. Энийг цэгцлэх шаардлагатай гэж үзэж байгаа. Дарахгүй ээ, дарсан гэдэг ийм үндэслэлгүй яриа ярьдгаа больчих хэрэгтэй.

**Г.Занданшатар:** Одоо Дашдондогийн Ганбат гишүүн.

**Д.Ганбат:** Ингээд та бүхний амар амгаланг айлтгая. Энэ юу, хөгжлийн төлөвлөгөө вэ? 2022 онд хөгжинө гэж бодоод байгаа юм уу? Аан? 2020, 2021 онд ямар байчихлаа? Үгүй ээ, одоо үнэхээр ичгэвтэр байна. Та нарын өмнөөс Энэ Засгийн газар бол энэ Монгол Улсын 100 жилийн түүхэнд бол хамгийн эрх мэдэлтэй, хамгийн хүчтэй ийм Засгийн газар. Гэтэл одоо та нарын хийж хэрэгжүүлж байгаа ажил ямар байна вэ? Зүгээр өнөөдрийнхөө байдлыг л товчхон ярья л даа. 2021 оныхоо нөхцөл байдал дээр байж байж 2022 оноо ярина.

Ингээд та бүхэн маань одоо бид нар энд маскгүй сууж байх ёстой. Бид нарын ярьж ярилцаж байх минут нь одоо таваар байх ёстой. Үнэхээр арчаагүй байна шүү дээ. Энэ Улсын Их Хурал ч гэсэн, энэ Засгийн газар ч гэсэн.

Өмнө нь одоо сайн сайн Засгийн газрууд байсан. Ажил хийж байсан. Тухайлбал Энхсайханы засгийн газар байна. Алтанхуягийн Засгийн газар байна. Мөн баярын Засгийн газар байна. Сү.Батболдын Засгийн газар байна. Юм хийж байсан. Атрын аян, бүх аймгуудыг засмал замаар холбоё, эдийн засгийн реформ гэх мэтчилэнгийн эдийн засгийг одоо түүхэнд байхгүйгээр 18 хувьтай өсгөж байсан. Одоо тийм юм байхгүй байна. Яг одоо 2022 онд энэ Засгийн газар ажил хийгээд ер нь МАН-ын Засгийн газар л гэе л дээ.

Хоёр гурван жил болчих байх. Тэгээд яг юу хийчих юм, юу байгаа юм, улс орон яаж урагшлах юм. Нэг хүнд ноогдох ДНБ 4200 доллар байгаа. 12 тэрбум доллар дээр бол сүүлийн 10 жил дэвхцэж байна. Яг хэдэн доллароор нэмэгдэх юм. 2022 онд нэг. Улаанбаатарын жорлон, яндан хэдээр буурах юм. Түгжрэл яаж буурах юм. Өмнө нь та нар.

**Г.Занданшатар:** Ганбат гишүүнд нэг минут. Дашдондогийн Ганбат гишүүн. Тодорхой юу хийх юм бэ? Яг яаж хөгжих юм бэ? Тийм юм бол харагдахгүй байна. Хамгийн наад тал нь Дарханы зам чинь хэзээ орох юм бэ? Их олон хүн нас барлаа шүү. Би тэгээд ойлгодоггүй юм. Дархан, Сэлэнгэ, Эрдэнэтийнхэн яагаад дандаа л МАНАН-г сонгоод байдаг юм. Яагаад хариуцлага ирдэггүй. Тэгээд л одоо Ардчилсан намын бүлэг дуугарсангүй. Ганбат дуугарсангүй л гээд байдаг. Бас ард түмэн ч гэсэн хариуцлагатай байх ёстой шүү. Энэ улсууд дүнг нь тавих ёстой. Энэ Засгийн газар дараа нь юм ярихад их олон хүн шоронд явах байх шүү, Нямдорж гуай та одоо их олон жил хууль цаазаар явчихсан хүн мэдэж байгаа байх тэ.

Тэгээд одоо эртхэн шиг наад концесс нэртэй нь одоо нягталж байвал танд энэ хүмүүс дараа нь баярлах байх. Та ч яах вэ, хууль мэддэг болохоор мултраад л гарах байлгүй.

Цаашаа яг ямар одоо тэр яваад байгаа хэдэн төмөр замууд чинь хэрэгтэй юм уу, хэрэггүй юм уу. Тэрэн дээрээ та нар дүн шинжилгээ хийсэн юм уу? За Оюу Толгой явах юм уу? Явахгүй юм уу?

**Г.Занданшатар:** Нямдорж сайд.

**Ц.Нямдорж:** Халтар сайд хариул.

**Г.Занданшатар:** Дарханы зам Халтар сайд. Хайгуулын лицензээ үргэлжлүүлэх юм уу, Оюу Толгойг яах юм бэ гэдгийг Ёндон сайд.

**Л.Халтар:** Ганбат гишүүний асуултад хариулъя. Дарханы зам дээр олон хүн нас барсан. Яах вэ зүгээр. Сүүлийн үед энэ Монгол Улсын хэмжээнд авто зам дээр гарч байгаа ослыг, ослын бүх л тоог Дархан дээр нааж улс төржүүлж байгаа юм их бий. Тийм учраас би Тээврийн цагдаагийн албанаас яг сүүлийн гурван жил дарханы зам дээр гарсан осол зөрчлүүд, нас баралтуудыг маш тодорхой тоогоор Ганбат гишүүнд албан тоотоор хүргүүлье. Та нэг судалж үзээрэй. Энэ бол харьцангуй. Одоо өмнөх жилүүдтэй харьцуулахад бол бууруулсан. Мэдээж одоо бууруулсан нь бид нарын сайных биш ээ. Юуг нь нуух вэ, тэр нэг их одоо наана цаана гээд байх юм байхгүй. Тэр бол одоо түр зам байж байгаа учраас явдаг хурд, машины хурд багассан учраас тэр осол зөрчлүүд буурсан ийм үзүүлэлт гарч байгаа юм. Энийг нэг бас одоо би бас сонин хэвлэлээр ярьж байсан. Энийг нэг хэлье.

Төмөр зам хэрэгтэй юу гэж? Ер нь бол хэрэгтэй гээд Монгол Улсын Их Хурал, төрөөс төмөр замын талаар баримтлах бодлогыг 2010 онд барьсан. Дараа нь Монгол Улсын Үндэсний аюулгүй байдлын зөвлөл нэг бус удаа энэ асуудлуудыг хэлэлцээд ингээд одоо өнөөдөр байж байгаа Ерөнхийлөгчийн бас дэмжлэгтэйгээр Засгийн газрын дэмжлэгтэйгээр, Их Хурлынхаа дэмжлэгтэйгээр Говийн бүсийн төмөр замууд амжилттай яваад энэ оны төгсгөл гэхэд бид нар Тавантолгой, Зүүн баян чиглэлийн төмөр зам, замын ажил үндсэндээ дуусна.

Дохиол холбооны ажил үлдэнэ. Таван толгой, Гашуун сухайт чиглэлийн төмөр замын асуудал 2022 оны 7 сарын 1 гэхэд ашиглалтад өгнө гэдэг гэрээтэйгээр ажил нь үргэлжлээд амжилттай явж байна. Өвлийн улиралд ч гэсэн энэ завсарлагагүй ажил явагдаж байгаа гэдгээ хэлье ээ.

Баярлалаа.

Дарханы замын асуудал гэрээгээрээ бид нар 2022 оны арван сар. Тэгэхдээ Азийн хөгжлийн банкны 2, 4 дүгээр багцын хувьд бол одоо хүндрэл байна. Юуг нь нуух вэ. Өмнө нь байсан хоёр гүйцэтгэгчтэй шаардлага ажлаа муу хийсэн учраас гэрээ цуцалсан. Энэ хоёр гүйцэтгэгч одоо ажлын хэмжээн дээрээ маргаан үүсгээд дараагийн тендерийг гацаасан. Нэг ийм зүйл байна. Бусад ажлууд бол хэвийн явж байгаа.

**Г.Занданшатар:** Батжаргал 89.

**Х.Батжаргал:** Ганбат гишүүний асуултад хариулъя.

Хөгжлийн улсын хөгжлийн жилийн төлөвлөгөөнд туссан бодлогын төсөл арга хэмжээнүүд бол яг тэгж бүр детальчилж нарийвчилсан тэр жижиг байгууллага өөрөө гүйцэтгэлийнхээ төлөвлөгөөнд тусгаад, үндсэн үйл ажиллагааны зардал дээрээ хийчихээр ажлуудыг бол тусгах боломжгүй байгаа. Харин томоохон төсөл арга хэмжээнүүдийг төсөв, арга хэмжээ хариуцах эзэнтэй нь бол энэ хуулийн дагуу бол суулгаж өгсөн байгаа. Тухайлах юм бол тооцоо судалгааны үндсэн дээр бол одоо хөгжлийг сааруулах ч хүчин зүйлсийг зөв тодорхойлсноор л эрчим хүч, зам тээвэр гэх мэтийн дэд бүтцийн асуудлуудыг шийдсэнээр бусад эдийн засгийг төрөлжүүлэх суурь нөхцөл нь бүрдэхээр үйл ажиллагаагаа бол тийш нь чиглүүлж оруулсан байгаа.

Тухайлах юм бол Чойбалсангийн цахилгаан станц, Тавантолгойн дулааны станц, хоёрдугаар цахилгаан станцын суурь дээр үндэслэсэн тулгуурласан өргөтгөл.

Замын хувьд бол одоо Гашуун сухайтын авто болон төмөр замууд, тэгээд боомтыг холбосон замууд гэх мэт дэд бүтцийн асуудлуудыг бол сууриар нь үндэс цаашдын хөгжлийнх нь суурийг тавихаар, үйл ажиллагаагаа бол чиглүүлсэн байж байгаа.

**Г.Занданшатар:** 85.

**П.Зохихсүрэн:** Засгийн газрын Хэрэг эрхлэх газрын Бодлого төлөвлөлтийн газрын дарга Зохихсүрэн. Ганбат гишүүний асуултад нэмж тодруулга хэлье. Монгол Улсыг 2021-2025 онд хөгжүүлэх 5 жилийн үндсэн чиглэл, 2020 оны Улсын Их Хурлын 23 дугаар тогтоолоор батлагдсан. Энэ батлагдсан. Одоо бодлогын баримт бичигт бол 95 одоо нийгэм, эдийн засгийн хөгжлийн шалгуур үзүүлэлтүүд батлагдсан байгаа. Тэгэхээр энэ шалгуур үзүүлэлт дээр бол яг энэ саяын асуугаад байгаа ДНБ, нэг хүнд ноогдох ДНБ-ний хэмжээ, мөн одоо инфляц, экспортын хэмжээ, ядуурлын түвшин гэх мэт яг гол гол үзүүлэлтүүд бол энд туссан.

Тэгэхээр эдгээр үзүүлэлтүүдийг энэ ирэх 5 жилд, энэ ямар одоо зорилтод түвшин тодорхойлсон юм, тэрийгээ одоо жил жилийнхээ хүрэх үр дүнд үндэслээд бас ингээд төлөвлөөд оруулж ирж байгаа баримт бичгээ. Тэгэхээр одоо нэг хүнд ноогдох ДНБ-нийг бол яг энэ 5 жилийн үндсэн чиглэлд суулгаснаар бол жилийн дундаж нь бол 500 ам.доллароор өсөхөөр ингэж харсан байгаа. Гэхдээ ковидын одоо цар тахлаас үүдэлтэй хүндрэлийн үед бол энэ одоо зорилтот түвшиндээ хүрээгүй байгаа ч гэсэн 5 жилийн дунджаар бол энэ рүү тэмүүлэх ийм зорилтот арга хэмжээнүүдийг төлөвлөөд явж байгаа. Зарим нэг одоо жижиг, жишээлбэл жорлон хэдэн хувиар ч гэдэг юм уу ийм одоо үзүүлэлтүүд бол үр дүнгийн одоо гүйцэтгэлийн үр дүнгийн үзүүлэлтээр тодорхойлогдох үзүүлэлтүүд байгаа.

Тэгэхээр илүү хөгжлийн шалгуур үзүүлэлтүүдээ харъя гэвэл бид нар 5 жилийн үндсэн чиглэлийнхээ 95 шалгуур үзүүлэлтүүдийг харах боломжтой.

**Г.Занданшатар:** Ганбат гишүүн нэг минут.

**Д.Ганбат:** Юу яая энэ чинь одоо 2021 он, дараа жил 2022, тэгээд 2022 онд хөгжинө гэж яриад байдаг. 2021 онд бид нар ийм болчихлоо. Би одоо Засгийн газрын гол тоог барьж байгаа болохоор Нямдорж сайдаас асууж байна. Яагаад танай Засгийн газар хариуцлагагүй ажиллаад байна?

Одоо энэ ковид чинь замбараагаа алдлаа. Бараг 100 мянга хүрэх нь. Мөн одоо халдвараар нас барсан хүний тоо 400 болчихлоо. Энэ одоо хэн хариуцлага үүрэх вэ? Яагаад ийм байна вэ? Би аль одоо танай Засгийн газар байгуулагдахаас эхлүүлээд л зарим хүмүүст хариуцлага тооц. Нийслэлийн онцгой байдлын комиссын дарга, Улсын онцгой байдлын комиссын дарга, Эрүүл мэндийн сайдтай хариуцлага тооцоо л гэж хэлсэн.

Хэрвээ хариуцлага тооцчихсон байсан бол энэ байдал чинь арай өөр байх байлаа. Би тэр эрүүл мэндийн дэлхийн эрүүл мэндийн байгууллагын баталгаажсан вакциныг авчирч хий гэсэн. Миний хэлсэн…/минут дуусав/.

**Г.Занданшатар:** 91 Энхболд сайд.

**С.Энхболд:** Ганболд гишүүний асуултад хариулъя. Манай Улс 4 төрлийн вакцин хийж байгаа. Бүгдээрээ дэлхийн эрүүл мэндийн байгууллагаас зөвшөөрөгдсөн нь бол гурван вакцин байгаа. Нийт хүн амыг хамарсан вакцин бол Бүгд Найрамдах Хятад ард улсын синофарм үйлдвэрийн вакцин байгаа. Энэ бол дэлхийн эрүүл мэндийн байгууллагаар зөвшөөрөгдсөн вакцин. Халдвар ихсээд байгаа шалтгаан бол яалт ч үгүй энэ халдварт өвчин бол цэвэр энэ хөл хөдөлгөөн. Тэгээд шууд хамааралтай байдаг. Мэдээж сүүлийн үед бол хөдөлгөөн бол нэмэгдсэн. Үүнтэй холбоотой бол халдварын тархалт нэмэгдэж байгаа. Нас баралтын хувьд бол яалт ч үгүй энэ вакцин өнөөдрийн 11 хүнээс 9 хүн нь бол вакцинд хамрагдаагүй хүн байгаа. Нэг хүн нь хоёр тунгаа хийгээд 14 хоногоос дээш болоогүй.

Нэг хүн бол 1 дүгээр тунгаа хийлгэсэн. Энэ мэтчилэн нас барж байгаа шалтгаануудын дийлэнх нь бол хавсарсан суурь эмгэгтэй хүмүүс байгаа. Эдгээр хүмүүсийн маань суурь өвчин давамгайлж, дээрээс нь халдвар авагдсанаар хоёр уушгины хатгаа нэмэгдэж, амьсгалын дутагдал, дээрээс нь хавсарсан учраас олон эрхтний дутагдал гэх зэргээр бол хүндэрч маш амархан эрчимт эмчилгээний тасаг руу шилжиж одоо ийм байдалд хүртэл хүндэрч байгаа.

**Г.Занданшатар:** Одоо цахимаар Баагаагийн Баттөмөр гишүүн.

**Б.Баттөмөр:** Энэ хөгжлийн төлөвлөгөөг хэрэгжүүлэхээр одоо 10 их наяд төгрөг одоо шаардлагатай гэж ингэж орж ирж байна. Энэ олж байгаа орлоготойгоо хэр зэрэг нийцдэг юм бол. Үнэ тавиагүй, одоо төлөвлөгдсөн маш их олон асуудлууд ба энэ 10 их наяд төгрөгт орсон уу гэдэг ийм асуулт байна.

Хоёрдугаарт нь энэ эдийн засгийн өсөлтийг дэмжих чиглэлээр одоо ер нь ямар арга хэмжээнүүдийг авах вэ? Өр зээлийг одоо бууруулах чиглэлээр одоо ямар арга хэмжээ авах вэ?

Монгол Улсын нийт өр одоо 32.5 тэрбум доллар болсон. Үүнээс Засгийн газрын өр нь 8.4 тэрбум доллар, ДНБ-ний 60-аас дээш хувь бол ингээд 67, 68 хувь болоод явчихсан байгаа. Тэгэхээр өр зээлийг энэ гадаад өрийг бууруулах чиглэлээр одоо ямар арга хэмжээ авах вэ гэж? Эдийн засгийн одоо хөгжлийн нэг чухал хэсэг нь хөрөнгийн захыг одоо хөгжүүлэх асуудал байдаг. Энэ одоо олон улсын хэмжээнд хөрөнгийн захын хэмжээ нь бол 30, 40 хувь байна. Манайд бол зургаахан. Одоо тэгээд хөрөнгийн захыг хөгжүүлэх чиглэлээр одоо ямар арга хэмжээ авах юм?

Эрсдэл хэлж ирдэггүй, хэнийг шалгахгүй гэж эрсдэлээс сэргийлэх гол аргуудын нэг нь даатгал. Даатгалын салбарыг хөгжүүлэх чиглэлээр одоо юу хийгдэх вэ гэсэн ийм асуулт байна.

Дараагийн асуудал нь Монголчууд баялагтаа эзэн байх боломж одоо бий боллоо гэсэн хүлээлттэй байгаа. Баялгийн менежментийг одоо боловсронгуй болгох чиглэлээр юу хийх вэ? Баялгийн менежментийн асуудал гээд ингээд ярихаар Асгат, Салхит гээд олон газар байгаа. Төрийн мэдэлд байгаа том том орднуудын менежментийг одоо яаж хийх вэ? Хувийн хэвшил авсан боловч одоо ашигладаггүй 10-20 жил одоо дарчихсан. Өөрөө ч ашигладаггүй ашигладаггүй. Үр шимийг нь ард түмэн нь одоо хүртэж чаддаггүй ийм байдал одоо олон жил үргэлжилж байгаа. Баялгийн менежментийг одоо сайжруулах, сайн болгох, ард иргэддээ ээлтэй болгох чиглэлээр одоо юу хийх вэ гэж. 20222 оныхоо төсөвтэй яаж уялдах вэ?

Бидний олдог орлого бол бас нэг тодорхой хувь хэмжээтэй шүү дээ тийм ээ.

**Г.Занданшатар:** Хэн хариулах вэ? Баялгийн сангийн хуулийг л их олон хүн асуугаад байгаа юм даа. Ёндон сайд уу.

Батжаргал 89.

**Х.Батжаргал:** Баттөмөр гишүүний асуултад хариулъя.

Хөгжлийн жилийн төлөвлөгөөнд тусгагдсан арга хэмжээ. Санхүүгийн эх үүсвэрийн хувьд бүтцийг нь аваад үзвэл улсын төсвөөс бол 870 тэрбум гэж байгаа. Энэ бол улсын төсвөөс санхүүжихэд бол бүрэн боломжтой гэж тооцоолол судалгааны үндсэн дээр гаргаж ирсэн.

Гадаадын зээл тусламж 2.1 их наяд гэж байгаа нь одоо бид өмнө нь Улсын Их Хурлаар батлагдсан төсвийн хүрээний мэдэгдлээр мэдэгдэл батлагдах үед гадаадын зээлийн одоо өрийн таазыг одоо ДНБ-ний 60 хувиас хэтрэхгүй байхаар заагдсаны дагуу бол тэр тааз хүрээндээ бол баригдаж, тэр хязгаарт бол багтсан байгаа. Үндсэндээ бол хэлэлцээр хийгдэхэд бэлэн болоод санхүүгийн эх үүсвэрүүд нь тодорхой болсон. Энэ арга хэмжээнүүдэд бол энэ төсвийн тооцоололдоо суусан ийм байдалтай байгаа. Баялагийн менежментийн тухайд бол үндэсний баялгийн сангийн асуудал, хуримтлалын нэгдсэн сангийн асуудлууд.

Хөгжлийн жилийн төлөвлөгөөнд бол энэ Засгийн газар дээр ажлын хэсэг байгуулагдаад ингээд ажиллаж байгаа. Үндсэн үйл ажиллагааны зардлаар санхүүжиж байгаа ажлуудыг бол яг тухайлчилж төлөвлөгөөнд бол суулгаагүй ээ. Хуулийн 4.11-д заагдсанаар хийсэн байгаа.

**Г.Занданшатар:** Одоо Баялгийн сангийн хуулийг хэн хариулах вэ. Ёндон сайд Гэлэнгийн Ёндон сайд нэгдүгээр микрофон.

**Г.Ёндон:** Гишүүний асуултад хариулъя. Баялгийн менежментийн талаар Баттөмөр гишүүн асуусан. Монгол Улсын уул уурхайн салбар энэ жил 99 настай 2022 онд зуун нас хүрэх юм байгаа юм. Уул уурхайн салбар үеийн үед Монгол Улсын эдийн засгийн зүтгүүр салбар, тулгуур салбар байж ирсэн. Социализмын бүтээн байгуулалтын үед ч гэсэн зах зээлийн шилжилтийн үед ч гэсэн дээ уул уурхайн эдийн засаг дээр тулгуурлаж ирсэн. Гэхдээ өдийг хүртэл бол уул уурхайн салбар маань хайгуул, олборлолт хоёр гэсэн үндсэн чиглэлээр үйл ажиллагаагаа явуулж ирсэн. Хайж олсон баялгаа байгалийн баялгаа экспортолдог, түүхийгээр нь гаргадаг байсан.

Өнөөдрийн баялгийн менежмент гэж ярих юм бол өнөөдрийн одоо концепцоор бол хайж олсон байгалийн баялгаа үр ашигтайгаар ашиглаж олборлоно цаашдаа гүн боловсруулалт хийнэ. Нэмүү өртөг шингээнэ, ажлын байрыг нэмж бий болгоно. Боловсруулна, борлуулна, хуваарилна гэсэн ийм менежмент явагдаж байгаа юм.

Борлуулахдаа, эрдэс баялгийн биржээр дамжуулж борлуулна, нээлттэй, ил тод дэлхийн зах зээлийн үнэд хүргэж борлуулна.

Үндэсний баялгийн сангаар дамжуулж иргэн бүрд хуваарилна. Монгол Улсын Үндсэн хуулийн нэмэлт, өөрчлөлтийн 6.2 дээр бол байгалийн баялгийг иргэн бүрд үндэсний баялгийн сангаар дамжуулж тэгш хуваарилна гэсэн заалт байдаг. Үүнийг хэрэгжүүлэх чиглэлээр баялгийн менежмент явагдаж байгаа. Энэ чиглэлээр ажил хийгдэж байгаа.

Биржийн тухай хуулийн үзэл баримтлалыг бол одоо батлуулсан байж байгаа. Үндэсний баялгийн сангийн үзэл баримтлалыг одоо энэ ойрын хугацаанд батлуулна. Ийм ажил хийгдэж байна.

Баярлалаа.

**Г.Занданшатар:** Нямдорж сайд.

**Ц.Нямдорж:** Энэ жил ирэх жилийн тухайд Чингис, Гэрэгэ бондуудын төлбөрийн асуудал байгаа. Энэ бол нэлээн бэрхшээлтэй асуудал. Юуны хуулиар, Өрийн удирдлагын хуулиар стратеги хоёроор Засгийн газарт энэ өрийн зохицуулалт хийх эрх өгсөн юм байна лээ. Энэ жилийн тухайд улсын төсөв батлах үед 2.4 их наяд төгрөгт багтааж ийм зохицуулалтын эрх олгосон. Энэ хүрээнд Засгийн газар бас тодорхой шийдвэр гаргасан гэдгийг хэлье. Түрүүн тэр ковидтой холбогдолтой асуудал. Ганбат гишүүн асуугаад байсан. Ковидын нөхцөл байдлын талаар Их Хурал ч анхаарч байгаа. Их Хурал дээр түр хороо байгуулчихсан. Тэр хороо ч анхаарч л байгаа.

Засгийн газар, доод шатны орон нутгийн байгууллага чадах чинээгээрээ л ажиллаж байгаа л даа. Тэгээд сүүлийн үед бол энэ сонгууль, тэгээд л элдэв бусад арга хэмжээнүүдтэй холбогдуулаад хөдөлгөөн нь нэлээн нэмэгдсэн. Хөдөлгөөн нэмэгдэх тохиолдолд энэ гаралт бас нэмэгдээд болж өгөхгүй юм. Өчигдөр Засгийн газар дээр ярьж байгаад энэ наадамтай холбогдолтой асуудлаар шийдвэр гаргасан юм.

Энийг та бүхэнд танилцсан байх гэж бодож байна. Бас дотроо хугацаандаа хязгаарлалтуудыг нэмж авах ийм шийдвэр гарсан. Чадах ядахаараа л энэ онцгой комисс, холбогдох байгууллагууд ажиллаж байна. Угаасаа байдал өөр, их төвөгтэй. Зөвхөн Монголд төдийгүй ирэх дэлхийд өчигдөр Англичууд 7 сарын 29 хүртэл энэ хатуу нөхцөлийнхөө хугацааг сунгачихсан. Уржигдар Москвад сунгаж байлаа. Дахиад нэмэгдэж байна. Нэг жаахан доошоо буугаад л, дахиж өсөөд л. Ингээд л дээшээ, доошоо хоёр тийш уналттай л явж байна л даа. Яг Засгийн газрын тухайд бол энэ ковидын чинь нөхцөл байдлыг онцгой комисс долоо хоног бол болгоны хуралдаандаа танилцуулж байгаа. Шаардаж байгаа бүх мөнгийг нь гаргаж өгч байгаа. Хамаг хүч, хөрөнгө энд л явж байна л даа. Үр дүнгийн талаар олон нийт ч тэр, ард иргэд ч тэр, гишүүд ч тэр шүүмжлэлтэй хандаж байгааг ойлгож байна.

Одоо жишээ нь энэ сүүлийн үеийн нөхцөл байдал хүндрээд ирэхлээр, нүүрсний гаралт гэдэг юм түвэгтэй болж эхэлж байна шүү дээ. Тэгээд л онцгой комиссынх нь замын үүд яваад л, айлын талтай яриад л, дор бүрнээ л нэг арга хэмжээнүүд авах гэж оролдоод л. Зарим ажил нь бүтээд л, зарим ажил ажил нь эс бүтээд л иймэрхүү байдалтай байна. Тэгээд энэ асуудлыг бол нэг хэт их улс төржүүлж хэрэггүй юм байгаа юм.

**Г.Занданшатар:** Сайнхүүгийн Ганбаатар гишүүн.

**С.Ганбаатар:** Энэ анх удаа орж ирж байна. Энэ бас хөгжлийн бодлогын баримт бичиг байна. Тэгэхдээ мөрөөдлийн жагсаалт биш байх ёстой. Энэ дээр тооцоо судалгаа, үндэслэл нарийвчилсан байх ёстой. Тэгэхлээр би хуудас 27, 28 дээр байгаа 3.2.16, 3.2.17, 3.2.18 дугаар зүйлээс асуулт асууя. Зэс хайлуулах цэвэршүүлэх үйлдвэрийг дабль SKS технологи сонгосон байна. Шүй Кон Шан гэдэг энэ Хятад компани байна. Патентын эрхийг нь эзэмшдэг юм байна. Яагаад стратегийн хувьд худалдааны тээвэрлэлтийн өнгөт металлын зах зээлийн гол өрсөлдөгч биднийг одоо хараат байдалтай байлгадаг. Энэ зүгээс технологийг нь сонгох болов уу? Нэгдүгээр асуулт.

Карбо термик гэдэг энэ арга байна.

Хоёрдугаар асуулт. Энэ технологи хаана үйлдвэрлэлд туршлага туршигдсан бэ? Ийм мэдээлэл байж байж энэ орж ирэх ёстой. Энэ мөрөөдлийн хуудас биш. Би өөрийнхөө хэмжээнд энэ асуултуудыг урьдчилж Батжаргал даргаас холбогдох хүмүүсээс асуугаад энийг асууна шүү, та нар бэлдээрэй гэж бүр бэлдүүлсэн гэж би ойлгож байгаа.

Энэ технологи энэ дэлхий дээр хаана ч туршигдаагүй.

 Хоёрдугаар асуулт. Энэ дээрээ холбогдуулаад Бүгд Найрамдах Хятад ард улсын Эн Фи гэдэг компанитай Эрдэнэт үйлдвэр 2021 оны 3 сард туршилт хийх гэрээ байгуулсан байна. Тэр нь одоо 2021 оны 12 сарын 6-нд тайлангаа өгнө гэсэн. Миний өнөөдрийн авсан мэдээллээр энэ тайлан ирээгүй. Туршилтын тайлан байхгүй байхад ТЭЗҮ яагаад баталчхав. Яагаад Ерөнхий сайд Оюун-Эрдэнэ, энэ үйлдвэр технологийн энэ тусгай зөвшөөрлийг өгчхөв? Надад энэ дээр тодорхой хариулт өгнө үү?

Дараагийн асуулт. Энэ хүхрийн хүчил элементийн хүхэр гэдэг тухай байна. 181тонн элементийн хүхэр, 118 мянган тонн хүхрийн хүчил жилд гарахаар ТЭЗҮ дээр миний олж авсан ТЭЗҮ дээр байна. Та нараас авсан материал дээр. Энийгээ хаана зарах гэж байгаа юм. Одоо Монголын эрэлт хэрэгцээ 40 мянган тонн байгаа. 78 мянган тонныг яг хаана зарах гэж байгаа юм? Энэ агуулах нь байхгүй. Энэ ТЭЗҮ дээр агуулах тийм үйлдвэрийн тухай байхгүй.

Дараагийн асуулт тэр ТЭЗҮ дээр байгаа. Маш сайн тооцсон тэр технологи нь хэрэгжлээ гэж бодоход 5-8 хувь нь агаарт цацагдана. Энэ нь үндсэндээ 193 тонн хүхрийн хүчил SO 3 агаарт Эрдэнэтэд, Булганы нутагт цацагдана. Хүхрийн бороо орно. Энэ талаар дэлгэрэнгүй судалгаа, тайлан алга байна. Та нар хийсэн үү? Энэ Эрдэнэтчүүдийн энэ ард иргэдийн эрүүл мэндийг хамгаалах баталгааг та нар өгч чадах уу?

 Гуравдугаар миний асуулт. Цаг дуусаж байх шиг байна. Энэ эдийн засгийн хувьд алдагдалтай төсөл. Эдийн засгийн тооцоо та нар үйл ажиллагааны зардал элэгдлийн зардлаа тооцоогүй байна. Ашигтай гаргахын тулд хөрөнгө оруулалтын өгөөж нь 7 хувь. Эргэлтийн хөрөнгө, хөрөнгө оруулалтын одоо хувь хүү ерөөсөө тооцоогүй. Энэ бүхнийг тооцвол жилдээ хорин дөрөв аравны.

**Г.Занданшатар:** Нямдорж сайд. Аан Ёндон сайд. Гэлэнгийн Ёндон сайд нэгдүгээр микрофон.

**Г.Ёндон:** Ганбаатар гишүүн Засгийн газрын үйл ажиллагааны хөтөлбөрийн нэлээд гол асуудал болох цөм болж байгаа зэсийн баяжмал боловсруулах үйлдвэрийн асуудлаар сонирхож асуулт тавьсанд баярлалаа.

Зэсийн баяжмал боловсруулах ер нь бол цэвэр зэс катодын зэс үйлдвэрлэх хоёр янзын арга байдаг юм. Нэг нь гидро металлургийн нөгөөдөх нь перо металлургийн гээд нэг нь бол одоо уусган баяжуулах нөгөөдөх нь болохоороо хайлуулах гээд. Тэгээд энэ хоёр чиглэлийн үйлдвэр хоёулаа энэ Засгийн газрын үйл ажиллагааны хөтөлбөрт орсон байгаа юм.

Хоёулаа Эрдэнэт дээр гидрометаллургийн буюу одоо уусган баяжуулах тэр SXE даблю гээд байгаа аргаар болохоор бол энэ одоо бид нарын мэдэхээр бол Эрдэм ин гэж үйлдвэр байдаг. Эрдэнэтэд байдаг. Мөн Ачит эхт гээд үйлдвэр байдаг. Энэ хоёр үйлдвэр маань болохоор бол гидрометаллургийн аргаар явагддаг. Энэ бол шинэ технологи гээд байх юм байхгүй. Энэ бол угаасаа байдаг технологи, туршигдсан дэлхий дээр явж байдаг ийм технологи юм байгаа юм. Энэ чиглэлийн үйлдвэр бол байдаг. Энэ Засгийн газрын үйл ажиллагааны хөтөлбөрт бол Эрдэнэт үйлдвэр өөрийнхөө одоо энэ овоолго дээр исэлдсэн буюу бага агуулгатай хүдрийн овоолго дээр ийм үйлдвэр барина гэсэн хөтөлбөр явж байгаа юм. Мөн бас хажуугаар нь одоо Зэс эрдэнийн хувь гээд одоо бас Эрдэнэтийн ард иргэдийн бас одоо хувьцааг нь худалдаж авсан ийм үйлдвэр бас энэ 4 жилийн хугацаанд бол бас ашиглалтад орох чиглэлийн юм явж байгаа.

Нөгөөх нь пиро металлург буюу одоо зэсийн баяжмалыг хайлуулах, боловсруулах чиглэлийн үйлдвэрийн талаар Ганбаатар гишүүн одоо асуусан.

Манай яаман дээр ирж бас тодруулсан. Ер нь бол энэ чиглэлийн үйлдвэр бол дэлхий дээр бас олон байдаг. Бид нар энэ сүүлийн одоо, ялангуяа уул уурхай одоо эрчимтэй түлхүү хөгжсөн. Сүүлийн 30 жилийн хугацаанд. Ер нь бол зэсийн баяжмалыг боловсруулах асуудал бол энэ төрийн бодлого байх ёстой. Энэ бол бодлогоор хийгдэх.

**Г.Занданшатар:** Нэгдүгээр микрофон асуултад гүйцээгээд хариул. Товч тодорхой хариулаарай. Өдий хүртэл баригдаагүй байсан үйлдвэр, энийг барихын төлөө Засгийн газрын үйл ажиллагааны хөтөлбөрт оруулсан.

Бид нар бол гүн боловсруулалт, нэмүү өртөг шингээсэн ажлын байр бий болгох ийм төслийн төлөө явж байгаа. Энэ аргаар хийгдэх энэ үйлдвэр бол түрүүн Ганбаатар гишүүн асуулаа, элементийн, хүхэр гээд. Ер нь бол энэ зэсийн баяжмал боловсруулах үйлдвэрээс одоо хүхрийн хүчил гардаг гээд хүхрийн хүчил бол бас л байдаг химийн элемент. Мэдээж хэрэг хүхрийн хүчил хэлбэрээр нь зөөх, тээвэрлэх, агуулах асуудал бол нэлээд асуудалтай байдаг. Гэхдээ энэ бол аюулгүй ажиллагаа техник технологийн шаардлагыг нь хангахад бол энэ бол байдаг асуудал. Гэхдээ Эрдэнэтийн 2015 онд хийгдсэн энэ техник эдийн засгийн үндэслэл дээр нэмэлт тодотгол хийгдэж элементийн хүхэр үйлдвэрлэх асуудал яригдаж байгаа юм. Элементийн хүхрийн зах зээл бол маш өргөн. Хятад улс өөрөө элементийн хүхрийн маш том зах зээл. Энийг Хятад улс худалдан авах бүрэн боломжтой.

Элементийн хүхрийг тээвэрлэх агуулах асуудал бол ямар ч асуудал байхгүй. Энэ зүгээр шар нунтаг гаргадаг. Яг шингэн хэлбэрээр хүхрийн хүчил хэлбэрээр нь тээвэрлэх асуудал бол бас асуудал байдаг. Гэхдээ энийг дахин хэлэхэд бол дэлхий дээр бол энийг одоо тээвэрлээд хадгалаад явж байсан ийм технологиуд байдаг аюулгүй ажиллагааны шаардлага байдаг.

Энэ технологи болохоороо бол элементийн хүхэр үйлдвэрлэх асуудлаар Ганбаатар гишүүн бас сонирхсон. Энэ асуудал бол өнөөдөр хамгийн тод жишээ бол Оросын холбооны улсын Норискын никль гэж компани дээр болохоороо яг элементийн хүхрийг үйлдвэрлэдэг Италийн технологиор Италийн технологиор Хятад ард улсад хийгдэж байгаа энэ техник технологийн асуудал. Энэ бол Монгол Улсын одоо нүүрсний хий, нүүрсний хийгээс гаргах асуудал. Энэ технологийн туршилтын асуудал яригдаж байгаа. Эрдэнэт үйлдвэр туршилтын гэрээ байгуулаад энэ ажлууд бол явагдаж байгаа. За. Оросын холбооны улсын Норискийн никль бол нүүрсний хийгээр анх явагдаж байгаад одоо бол байгалийн хийгээр элементийн хүхэр гарах асуудал бол явагдаж байгаа.

Энэ бол бас одоо байдаг технологи. Энэ бол бид нар шинээр одоо дугуй санаачилж одоо шинээр одоо хийж байгаа асуудал биш. Энэ бол байдаг технологи гэдгийг бол хэлэхийг хүсэж байна. Техник эдийн засгийн үндэслэл 2015 онд хийгдсэн. Үүн дээр нэмэлт тодотгол хийгдэж байгаа асуудал. Би дахиад тодотгол асуултыг бол хариулахад бэлэн байна.

**Г.Занданшатар:** Сайнхүүгийн Ганбаатар гишүүн 1 минут тодруулъя.

**С.Ганбаатар:** Асуултад хариулсанд баярлалаа. Оюу толгойн асуулт 16 жилийн өмнө асууж байхад яг л ингэж хариулж байсан юм даа. Үгүй ээ, энэ байдаг л юм. Энэ ашигтай, энэ маш чухал мөн гоё юм л гэдэг. Бид яаж далаараа тавиулчихсан байгаа вэ? Энэ зэс хайлуулах үйлдвэрийг би ерөөсөө зогсоох ямар ч сонирхолгүй. Энэ миний, бидний бүгдийнх нь мөрөөдөл. Зүгээр ТЭЗҮ дээр энэ өөрөө алдагдалтай байн. Ашигтай байлгахын тулд элэгдэл хорогдлын зардалд тооцоогүй байна. Эргэлтийн хөрөнгө 120 сая доллар тооцоогүй байна. Энийг асууж байгаа.

Хоёрдугаарт би тэр олон Норискийн тэр технологиудыг хүндэлж байна. Би Ёндон сайдыг хүндэлж байна. Энэ ажлын төлөө зүтгэж байна. Дабль SKS гэдэг тэр технологи хаана туршигдсан бэ л гэж асууж байгаа юм.

Өнөөдөр нүүрсийг Шарын голын нүүрс одоо өөр хаана байдаг юм тэр нүүрснүүдэд бүгдэд нь зориулж технологи гардаг. Цахилгаан станц болгон өөрийн технологитой байдаг. Энэ Хятад компанийн технологи өөр хаана туршигдсан? Туршилтын гэрээний нь одоо тэр тооцоо байна уу? Тайлбар гараагүй байна. Тэр тайлбар гарсан уу л гэж.

**Г.Занданшатар:** Ёндон сайд нэгдүгээр микрофон. Тэр нь дабль SKS гэдэг технологи нь туршигдсан юм уу, үгүй юм уу л гэсэн тайлан дүгнэлт нь байгаа юм уу л гэж асуугаад байна шүү дээ. Товч тодорхой л хариулчихмаар байна. Тийм үү, үгүй гээд.

**Г.Ёндон:** Гишүүдийнхээ энэ өдрийн амар амгаланг айлтгая. Ганбаатар гишүүн бас нэг талаас өөрөө бас саяны асуултад сая хариулчихлаа. Яагаад вэ гэвэл энд аливаа технологи бол технологийн зарчмын хувьд технологи нь туршигдсан гэхдээ Шарын гол, Багануур, Таван толгой ч гэдэг юм уу орд болгоны нүүрс өөрөө уникальный байдаг учраас тэр ордын одоо нүүрснүүд дээр бол тус тусдаа бол туршилт хийгддэг. Тэгэхээр бол энэ технологи түрүүн би хэлсэн. Норискийн никль бол яг энэ технологиор өнөөдөр бол элементийн хүхэр үйлдвэрлэдэг. Норискийн никльд ашиглаж байгаа нүүрс нэг өөр. Яг одоо Оросын ямар нэгэн ордын ч юм уу нүүрс нэг өөр. Нүүрсний орд болгоны нүүрсний чанар хоорондоо өөр байдаг.

Тэгэхээр өнөөдөр бол энэ технологийг Монголд нутагшуулах аль орд юм, Шарын голын ч байдаг юм уу, ордын нүүрс дээр л одоо туршиж байгаа ийм асуудал гэж яригдаж байгаа. Энэ технологи бол шинэ технологи биш туршигдсан технологи гэдгийг бас дахин хэлэхийг хүсэж байна. Тэгээд бас сая хэллээ. Яг одоо жишээ нь ер нь бол одоо зэсийн баяжмал боловсруулах үйлдвэрийг гарч байгаа хүхрийн хүчлийг бас саармагжуулах хэд хэдэн янзын технологиуд байдаг.

Нэгдүгээрт одоо фосфорын одоо фосфоритыг бол одоо ашиглаж фосфорын одоо бордоо гаргах нэг технологи байдаг. Дараа нь одоо жонштой холбож жоншоор одоо бол HF гэдэг өндөр технологийн бүтээгдэхүүн гаргадаг бас нэг технологи байдаг. Бас нэг арга нь болохоороо элементийн хүхэр. Өнөөдөр бол элементийн хүхэр гэдэг. Одоо яг энэ асуудал дээр бол техник эдийн засгийн үндэслэлийн тодотгол хийгдэж байгаа гэж би түрүүн хэлсэн. ТЭЗҮ бол 2015 онд хийгдсэн тодотгол хийгдэж байгаа. Энэ элементийн хүхэр үйлдвэрлэх асуудал дээр тодотгол хийж байгаа л гэж хэлье.

За баярлалаа.

**Г.Занданшатар:** 80. Нямдорж сайд нэг минут.

**Ц.Нямдорж:** Энэ зэс хайлуулах үйлдвэрийн асуудал их олон жил олон янзын газарт л яригдсан л даа. Бор өндөрт барья гэж нэг үзсэн. Оюу Толгой дээр барьчихъя гэж нэг үзсэн. Эрдэнэт дээр гэдгээр их олон жил явж байгаа. Дамба-Очир гишүүн байхдаа бас энийг ярьдаг л байсан. Тэгээд сая 5 сард Засгийн газар яамнаас нь санал орж ирэхээр. Энэ Эрдэнэтэд үйлдвэр технологийн парк байгуулах, тэрний дотор энэ зэсийн үйлдвэр байгуулах ийм л шийдвэр гарсан юм л даа. Одоо бол Засгийн газрын шийдвэр гарсан түвшинд л байгаа. Тэр гэрээний тухайд бол надад мэдээлэл алга. Зүгээр ер нь байдлыг нь сонсоод ажиглаад байхад тэр хүхрийн хүчлийн асуудал бол онцгой анхаарал татсан асуудал юм байна лээ. Энэ асуудлыг яаж шийдэх юм, хаанаас авах юм, яаж борлуулах юм, яаж аюулгүй байдлыг нь хангах юм гээд л нарийн юмнууд байгаа юм байна лээ.

Тэрийг энэ ажил эхэлсний дараах явцад авч үзэх юм байлгүй дээ. Ер нь энэ талаар би Бадамсүрэн захиралтай нарийвчилж мэдээллийг сонссон шүү. Яагаад энэ асуудал байдаг юм бэ? Гэхлээр, ерөөсөө л энэ зэсийн үйлдвэрийн гол асуудал бол хүхрийн хөгжлийн асуудлыг л зөв зохистой зохицуулах асуудал гэж л ярьдаг юм байна лээ. Тэрийг анхаараарай гэдгийг нь хэлсэн. Нэг ийм тодотгол хэлчихье.

Зүгээр тэр тодорхой компанитай тийм гэрээ хийсэн, барьсан гэдэг мэдээлэл алга алга. Энэ үйлдвэр байгуулах эсэх нь шийдэгдээгүй байхад гэрээ байгуулчихсан гэдэг тухай яриа сонсоод би тодруулах шаардлагатай юм байна гэж бодоод л сууж байна.

**Г.Занданшатар:** Одоо Даваажанцангийн Сарангэрэл гишүүн цахимаар. Сарангэрэл гишүүний сүлжээ гацсан байна. Жигжидийн Батжаргал гишүүн асууна. Асуултад байгаа гишүүдийн дүрсийг харуулчих.

**Х.Батжаргал:** Гишүүдийнхээ энэ өдрийн амгаланг айлтгая. 2022 оны хөгжлийн төлөвлөгөөний төсөлтэй танилцсан.

Хоёр, гурван асуух, тодруулах зүйлүүд байгаад байгаа юм аа.

Нэгдүгээрт бид энэ ковидын хүнд нөхцөлд байгаад байгаа. Энэ өвчин мэдээж тодорхой түвшинд буурч, тэрийг дагаж эдийн засгаа сэргээх арга хэмжээг шуурхай авч хэрэгжүүлэх шаардлага гарна. Бас бидэнд боломж нөхцөлүүд байна гэж харагдаж байгаа. Уул уурхайн салбарын одоо гол бүтээгдэхүүнүүдийн чинь үнэ дэлхийн зах зээл дээр харьцангуй одоо өсөлттэй байна. Тийм учраас энэ алтан боломжийг ашиглаж яаж жоохон орлогоо ахиу бий болгох, хуримтлал бий болгох талаар, одоо ямар бодлого, чиглэл баримталж, юу тусгаж оруулав гэдэг нэг ийм асуудал байна.

Хоёр дахь зүйл. Ерөөсөө бид хүнсээ дотооддоо ахиухан шиг үйлдвэрлэе болбол экспортолъё гэдэг ийм бодлого чиглэлтэй яваад байгаа улсууд. Хүнс үйлдвэрлэхийн тулд хөдөө аж ахуйн салбарынхаа хөгжлийг бид дэмжих, түүнийгээ дагуулж боловсруулах, салбараа хөгжүүлэх тухай л асуудал байгаад байгаа юм. Тэгэхээр хөдөө аж ахуйн салбарын талаар, энэ 2022 оны хөгжлийн төлөвлөгөөнд орчихсон байгаад байгаа зорилт, арга хэмжээнүүдийг харахаар зэрэг арай л болж өгөхгүй байгаад байна.

Хүнсний ногооныхоо үйлдвэрлэлийг дотоодоосоо бид хэдэн хувийг нь хангах юм бэ 2022 онд. Тодорхой тоо тавьж, түүн рүүгээ нэгдсэн бодлого, чиглэлтэйгээр зорьж ажиллацгаамаар байна. Юм ер нь тодорхой байж байж түүн рүүгээ чиглэсэн арга хэмжээнүүд ахиу явж үр дүн гардаг. Энэ талын чинь үзүүлэлтүүд тун тааруу байна. Энүүнийг, яаж одоо сайжруулах бололцоо, боломж байна гэж ингэж үзэж байгаа юм бэ гэдэг нэг ийм зүйл.

Дараагийн нэг анхаарал татагдаж байгаа асуудал бол энэ Дарханы цогцолборыг ер нь яаж богино хугацаанд ашиглалтад оруулах вэ? Энэ малын түүхий эд.

**Г.Занданшатар:** Батжаргал гишүүнд 1 минут нэмж өгье. Тэгэхээр энэ дээр одоо ямар бололцоо боломж гаргаж, хөрөнгө мөнгөнүүд тавих вэ гэдэг асуудал байна.

Дараагийн нэг асуудал нь бол яах аргагүй энэ жаал орж ирж байгаа орлогоосоо энэ эдийн засгаа дэмжих чиглэлээр хөрөнгийн эх үүсвэр тавих вэ, үйлдвэр барья гэж хөрөнгө тавьж болдоггүй юм бол Хөгжлийн банкныхаа эх үүсвэрийг яаж тодорхой хэмжээнд нэмэгдүүлэх юм бэ. Бүгдийг нь хэдүүлээ бүтээн байгуулалт нэрийн дор шавар тоосго болгож зараад байх юм уу. Бас тодорхой хэсгийг нь ирээдүйд үр өгөөж өгдөг, баялаг бүтээдэг салбар луугаа чиглүүлэх юм уу, энүүнийг юу гэж ойлгоцгоогоод байна вэ гэдэг асуудал.

Дараагийн нэг асуудал нь энэ хөгжлийг тэтгэдэг, дэд бүтцийнхээ чиглэл рүү ер нь ямар бодлого чиглэлүүд байна, их том том зорилтууд, тавьчихаар зэрэг урт хугацаанд одоо барьж ашиглалтад ордог. Тэр нь ирэх жилд тов тодорхой бас үр өгөөжөө өгч өгдөггүй ийм зүйлүүд бий. Богино хугацаанд үр өгөөжөө өгдөг энэ дэд бүтцийн салбарууд руу чиглүүлсэн хөрөнгө оруулалтуудыг ер нь яаж нэмэгдүүлнэ гэж ингэж ойлгож энэ төлөвлөгөөнд тусгав гэж.

**Г.Занданшатар:** Нямдорж сайд асуултад хариулна. Батжаргал 89. Дараа Жавхлан сайд хариулна.

Энэ мал аж ахуйн бүтээгдэхүүний боловсруулалт, үйлдвэрлэл, экспорт. 89 Батжаргал.

**Х.Батжаргал:** Батжаргал гэсэн асуултад хариулъя. Таны яг хэлсэнчлэн экспортыг нэмэгдүүлэх, тэр тусмаа уул уурхайн гаралтай бүтээгдэхүүний экспортыг голчлон нэмэгдүүлэх, дэд бүтэц, суурь дэд бүтцийг өргөжүүлэн хөгжүүлэх чиглэл дээр бол бас гол анхаарлаа хандуулж яг тэр зарчмынхаа үндсэн дээр төлөвлөгөөнд төсөл арга хэмжээнүүдийг илүү таван жилийн үндсэн чиглэл болоод Засгийн газрын мөрийн хөтөлбөрөөс тусгайлан суулгаж өгсөн байгаа. Зөвхөн геологи уул уурхайн чиглэлийн хөрөнгө оруулалтууд гэхээс илүүтэйгээр бас технологи дамжуулах софт дэд бүтцийг ашиглаж мэдлэгийг эдийн засгийн эргэлтэд оруулж экспортыг дэмжих тэр дэд софт дэд бүтцийг бэхжүүлэхэд бас анхаарсан байгаа.

Технологи дамжуулах дэд бүтэц гэсэн дээр бол боомтын чиглэлийн дэд бүтцүүд, Алтанбулаг, Гашуун сухайт, Бичигт, Замын-Үүд хилийн боомтуудыг бол одоо хүчин чадлыг нь нэмэгдүүлэх асуудлыг бол шат дараатай авахаар тусгасан байгаа. Мэдээж гаалийн холбогдолтой хяналтын систем болон дижитал цахимжуулах хөтөлбөрүүдийг бол тусгайлан бүр оруулж өгсөн байж байгаа. Экспортыг бас батлах, баталгаажуулах, зөвшөөрөгдсөн лабораториудыг нэмэгдүүлэх тийм зайлшгүй шаардлага байгаа. Тэгээд бас эрчим хүч, энергийн нэмэгдэл нийлүүлэлтийг хангах, эрэлтийг хангах, тэр нийлүүлэлтийг гүйцэтгэх, эрчим хүчний нэмэлт эх үүсвэрүүдийг шинээр байгуулахаар тусгасан ийм арга хэмжээнүүд бол байгаа.

Хөдөө аж ахуйн чиглэлээр бас экспортыг дэмжсэн арга хэмжээ тусгайлан тусгасан байгаа.

**Г.Занданшатар:** Батжаргал дарга бол ажлаа ч ойлгоогүй явж байгаа юм байна. Тийм юм тусгасан байгаа. Ийм юм байгаа л гэж яриад байгаа юм. Үндэсний хөгжлийн бодлого гэдэг чинь одоо эдийн засгийн том зургаа харахаас эхэлнэ шүү дээ. Эдийн засгийн манай гадаад өр 2023 онд 10.4 тэрбум долларын өр төлнө. Ийм хэмжээгээр валютын нөөцийг нэмэгдүүлэх шаардлага гарна. Валютын нөөц юунаас нэмэгддэг юм. Экспортоос нэмэгдэнэ. Мал аж ахуйн бүтээгдэхүүний экспорт хийхийн тулд энэ боловсруулалт хийх хэрэгтэй болно, тэгж байж ажлын байр нэмэгдэнэ, боловсруулах үйлдвэр чинь үйлчилгээ худалдаанаасаа хэд дахин ажлын байр шингээнэ. Маш тодорхой юмнуудыг ерөөсөө тийм байгаа, ийм байгаа гэж яриад байгаад байгаа юм. Нийт 10.4 тэрбум, манай гадаад өр 32.4 тэрбум долларын өртэй байгаа. Энэ 8.7 шууд Засгийн газрын өр, 2.2 нь Монголбанкны своп, Хятад хэлэлцээр 2023 онд төлнө.

Тэгээд нь Хөгжлийн банкны энэ гадаад өр, хувийн хэвшлийн гадаад өр чинь бас л дотоодоосоо валют доллар гаргаж байж тэр нь энэ юмнуудаа алдвал наад чинь нөөц нэмэгдэхгүй бол ханшаас авхуулаад, гадаад өрийн эрсдэл деполт зарлах эрсдэл нүүрэн дээр тулчхаад байхад нэг тийм байгаа юм байгаа гэж тийм хэлээд нэмэргүй л дээ. Одоо ирэх хоёр жил бид арван тэрбум долларын валютын нөөц нэмэгдүүлэх бодлого, төлбөрийн тэнцлийн бодлогыг энэ жилийн төлөвлөгөөнд суурилахгүй бол улс орны нөхцөл байдал бас тийм амаргүй нөхцөл байдалд орно шүү дээ.

Одоо энэ гадаад өрүүд чинь ирэх оноос нэмэгдээд ирэхээр. Ирэх онд 6.4 тонн, за тэгээд хувийн хэвшил ч гэсэн тэр төлбөрүүд харьцангуй эрсдэл багатай шууд хөрөнгө оруулагчдын зээлүүд байгаа. Тэгээд энэ бүхнийг чинь тооцож байж л энэ 93 хувь нь зөвхөн уул уурхайн бүтээгдэхүүнээс хамааралтай байхад экспортын. Ийм тоо баримтуудаа үзээд дурдаад яриад ярихгүй, ингээд тийм байгаа, ийм байгаа гэж байж тэгж наад бодлого чинь батлагдахгүй л дээ.

Хасуурын Ганхуяг гишүүн.

**Х.Ганхуяг:** Сайн байцгаана уу? Энэ өдрийн мэндийг хүргэе ээ. Бид нар ирэх жилийн хөгжлийн төлөвлөгөө ярьж байна л даа. Ерөнхийдөө гол хөгжлийн гацаа болсон. Манайд бол хоёр л зүйл байна шүү дээ ер нь бол. Нэг нь боомтын нэвтрэлт буюу одоо төмөр замтай холбож ойлгож болох юм.

Хоёр дахь нь бол ковид. Өнгөрсөн жил яг энэ 2020 оны төсвийг төлөвлөлтийг хэлэлцэж байхад бид нар 42 сая тонн нүүрсийг асуудалгүй гаргана л гэж байсан. Тэгээд ковидын нөхцөл байдал нөлөөлөхгүй юу гэсэн нөлөөлөхгүй л гэсэн. Тэгээд одоо 2022 оных ч гэсэн ялгаа байхгүй адилхан хэмжээний нүүрсийг гаргахаар ингээд эдийн засгийн одоо хөгжлийнх нь төлөлтийг хийчихсэн орж ирж байна л даа.

Тэгээд төмөр зам барьж байдаг, өмнө одоо энэ нэвтрүүлэг хийгээд ложисткоор нүүрс гаргана гэж байсан улсууд одоо тэр хөнгөлөлттэй транзитын үнээр нүүрсээ гаргаач ээ тэгвэл. Баахан шагнал, одон медаль тараагаад л байдаг. Одоо тэр одон медалийнх нь тоогоор бол одоо манайх бол нэлээн л одоо хөгжчихсөн баймаар. Нэлээн урагшилчихсан баймаар.

Өнөөдөр хилийн боомтууд дээр үндсэндээ өдөрт 2 мянган машинаар гаргахад 3 сар гарах хэмжээний нүүрс овоорчихсон байж байна. Тэгээд бид нар төмөр замаа одоо Таван толгойгоос Зүүнбаян руу Гашуун Сухайт руу тавиад байдаг. Тэр төмөр зам баригдаад дууссан ч гэсэн боомтынхоо асуудлыг шийдээгүй. Нэг ёсондоо мухар төмөр зам бариад байгаа юм. Уг нь бол одоо бид нар чинь тэр цаад талаасаа холболтын төмөр замаа нэг бол боомтын төмөр зам оруулж ирэх юм уу, эсвэл нүүрсээ конвероор гаргах юм уу?

Эсвэл шилжүүлэн ачих терминалаа барих юм уу? Яг энэ асуултыг би өчигдөр Эдийн засгийн байнгын хороон дарга асуугаад хариултаа авч чадаагүй л дээ. Тэгээд одоо бүх түүхий эдийн үнэ хамгийн сайхан одоо бид нарын эдийн засгийн бүх асуудлыг шийдэж болохоор хэмжээний үнэтэй байдаг. Тэгээд нүүрс нь овоорчихсон байдаг. Бид нар энд төлөвлөлт гээд баахан мөрөөдлийн жагсаалт хийчихсэн байдаг.

Өнөөдөр бид нар орлого тасарчихсан 3 сараас хойш экспорт байхгүй, одоо долоон сарын нэгэн гээд энэ энэ жилийн одоо нөгөө хөрөнгө оруулалтын тендерүүдээ гэрээгээ хийж амжаагүй бол одоо бүх юмнууд чинь цуцлагдах гээд байж байдаг. Төсөвтөө тодотгол хийнэ ээ гээд сууж байдаг.

Маргааш одоо энэ валютын ханш бол савна. Импортоор орж ирдэг юм. Бүгдээрээ гацчихсан нэг ч бүтээн байгуулалтын ажил хийх боломжгүй болчихсон. Орон сууц нэг метр квадрат нь зөвхөн арматурын үнэнээрээ бодоход 146 мянган төгрөгөөр өртөг нь нэмэгдчихсэн байж байна. Тэгээд бид нар энэ чинь цаашдаа эдийн засгийн хөгжил яриад суух юм. Энэ жилээс одоо бид нар тэр боомтынх нь холболтоо хийгээд нэг өдөр ч гэсэн нэг өдрийн өмнө ч гэсэн юм уу нэг тонн нүүрсийг бид нар тэр төмөр зам ашиглаад гаргадаг болмоор байна шүү дээ.

Тэр их хэмжээний мөнгийг бид нар үр ашиггүй зарцуулмааргүй байна шүү дээ. Тэгээд л дараа жилийн 2022 оны 7 сар болоход бид нар төмөр замаа барьж дууслаа гэдэг. Тэгээд дараад нь холболтоо яах вэ гээд л сууж байна. Аягүй л бол. Тэр нэг 10.

**Г.Занданшатар:** Нүүрс, төмрийн хүдэр, зэсийн баяжмалын үнэ сайн байгаа. Гадаад нөхцөл байдал сайн байгаа энэ үед одоо ингээд бүх ажлууд нь гацаад байгааг эхний ээлжид шийдэхгүй. Халтар сайд нэгдүгээр микрофон дээр.

**Г.Халтар:** Таван толгой, Гашуун сухайт чиглэлийн төмөр замын бүтээн байгуулалтын ажил 70 хувийн гүйцэтгэлтэй явж байна. Түрүүн хэлсэн 2022 оны 7 сарын 1-нд ашиглалтад орно. Хил холболтын цэгийн талаар Хятадын холбогдох байгууллагуудтай ажлын хэсэг ажиллаад явж байна. Өнгөрсөн 3 сард хоёр тал Гашуун сухайт, Ганц мод дээр уулзалт хийсэн. Одоо 7 дугаар сард Гадаад хэргийн сайд Хятадад айлчлах, Түүний дараа Ерөнхий сайдын бас айлчлалын асуудал яригдаж байгаа. Бүгд Найрамдах Хятад ард улсын талаас мэдэгдсэнээр бол энэ томоохон айлчлалын хүрээнд асуудлуудаа шийдье гэдэг энэ байр суурьтай байгаа юм байна лээ. Бид нарын хувьд бол асуудлуудаа бүгдийг нь тавьчихсан.

Холболтын цэг хэрвээ удвал яах вэ гэдэг хувилбарыг бид нар бас тооцож байгаа. Тийм учраас Гашуун сухайт боомт дээр төмөр замынхаа, Гашуун сухайт өртөөг түшиглээд төмөр замаас машинд шилжүүлж ачих түр байгууламжийг барихаар техник эдийн засгийн үндэслэлээ боловсруулаад явж байгаа. Энэ төмөр зам холбосон ч гэсэн хэрэгтэй.

Бид нар бол Цагаан хад дээрээс зөөдөг байсан бол одоо бүр богинын богино гэдэг энэ зарчмаар цаашаагаа зөөвөрлөнө. Төмөр замаараа зөөвөрлөнө, авто замаараа зөөвөрлөнө гэдэг. Энэ хоёр хувилбарыг хоёуланг нь тооцоод явж байгаа гэдгийг хэлье ээ.

Баярлалаа.

**Г.Занданшатар:** Жавхлан сайд хариулъя.

**Б.Жавхлан:** Ганхуяг гишүүн хариуцлагагүй мэдэгдэл хийж байна шүү. Валютын ханш савна гэж та юу яриад байна? Улс төрчид ийм хариуцлагагүй мэдэгдэл хийж болохгүй шүү. Таван сарын байдлаар төлбөрийн тэнцэл 245 сая долларын нэмэхтэй байгаа. Монгол Улсын төв банк 4.9 тэрбум доллар гээд түүхэндээ байгаагүй хамгийн одоо өндөр валютын нөөцөд явж байгаа гадаад худалдааны тэнцэл эерэг байгаа. Эндээс харах юм бол ямар ч байсан 3 дугаар улиралд ханшин дээр ирэх тийм сөрөг дарамт маш бага байгаа. Төгрөгийн ханш өнгөрсөн оны 9 сараас хойш өнөөдрийг хүртэл үндсэндээ 10 сар 2850 гэдэг ханшин дээр тогтвортой байгаа.

Өмнө нь хэзээ ч ингэж 10 сарын хугацаанд ийм одоо хөдөлгөөнгүй, тогтвортой байсан үе байгаагүй. Манай гол түүхий эдүүдийн экспорт дээр бол асуудал байна. Хилийн боомтын нэвтрэн өнгөрүүлэх чадвар. Одоо энэ одоо аюулт цар тахлаас болоод хүндрэлүүд гарч ирж байна. Энийг богино хугацаанд шийдвэрлэх ямар гарц байна? Бүхий л одоо боломжоороо ажиллаж байгаа. Санаснаар болж өгөхгүй зүйлүүд бол байна. Сая манай Зам тээврийн сайд хэллээ. Бүхий л боломжоороо ажиллаж байна. Удахгүй хэвийн байдалдаа орно оо гэсэн. Бид бас өөдрөг хүлээлттэй ингээд ажиллаж байгаа. Таван сард ийм хүнд нөхцөлд гэхэд манай гүйцэтгэл, төсвийн гүйцэтгэл харьцангуй одоо бид нарын хүлээж байснаас их өөдрөг гарлаа. Энэ бол судалгаа биш. Энэ бол одоо гүйцэтгэлийн тоогоо би хэлж байна.

Төсвийн орлого 98 хувьтай гарсан. Энэ бол бас ийм үед чамлахаар тоо биш. Гэхдээ удаан бас ингэж явахад эрсдэлтэй.

**Г.Занданшатар:** Ханш савна гэж хэлээгүй л дээ. Энэ ийм байдлаараа экспорт чинь зогсонги байдалд орчих юм бол энэ экспорт чинь ингээд буураад байх юм бол хил боомтын байдал чинь сайжрахгүй бол ханшид нөлөөлнө шүү, савна шүү гэсэн тэгэх юм бол уу л гэсэн байдлаар хэлсэн.

**Г.Занданшатар:** Хассуурийн Ганхуяг гишүүн.

**Х.Ганхуяг:** Ерөнхийдөө би боомтын асуудлыг 2022 оны 7 сар хүртэл хүртэл хүлээхгүй байж байгаад холболтоос наашаа төмөр замаа хөөгөөд явж болдоггүй юм уу? 9 сараас 10 сараас ч хамаагүй одоо энэ тэр барьж байгаа төмөр замаа түр зогсоож байгаад цаад талаасаа холболтоосоо наашаа төмөр замаа хөөж явуулаад, тэгээд тэр холболтоороо төмөр замынхаа одоо тэр экспортоо хийгээд эхлүүлж болохгүй юу гэдэг нэгдүгээр асуулт.

Хоёрдугаар асуулт гэхээр өнөөдөр сүүлийн 7 хоног нэг ч машин нүүрс гараагүй байгаа байхгүй юу. Эдийн засаг сайхан бол сайхан байна гэсэн сайхан болохгүй. Өнөөдөр бид нар яаралтай энэ тэр анхаарлын тэмдгээ тавиад экспортыг нэмэгдүүлэх тал дээр явахгүй л бол энэ чинь маргааш, нөгөөдөр бүх юм болохоо байлаа шүү дээ. Энийг л хэлээд байгаа юм л даа.

**Г.Занданшатар:** Халтар сайд нэгдүгээр микрофон.

**Г.Халтар:** Хил холболтын цэгийг эцэслэн шийдээгүй байхад одоо шууд эндээс дотогшоогоо бариад явна гэдэг ойлголт байхгүй л дээ. Бид нар тэгээд цаг алдах гээд байх юм. Тийм учраас Таван толгой юу Гашуун сухайт өртөө хүртэлх замынхаа ажлыг явуулна. Хажуугаар нь хил олголтынхоо цэгийг айлын талтай тохироод бараг бид нар тохирох тэр мөчөөс өмнө Гашуун сухайт боомт хүртэл төмөр зам тавигдсан байх ёстой. Тэгж байж бүтэн технологи болно хил холболтын, энэ нэгдүгээр асуудал.

Хоёрдугаар асуудал нь сүүлийн 10 хоног гараагүй нь үнэн. Энэ яаж байна гэхээр зэрэг үндсэндээ Цагаан хад, Гашуун сухайт дээр ковидын тархалт их байгаа учраас Хятадын тал болгоомжлоод. Ингээд нүүрсийг үндсэндээ зогсоочихсон байна. Шадар сайдын захирамж гараад Батлан хамгаалахын сайдаар ахлуулсан ажлын хэсэг тийшээгээ холбогдох төрийн байгууллагуудтай явах гэж байна.

Дээрээс нь өчигдөр манай Сангийн сайд бас санал гаргаад яг энэ ковидтой хүнд нөхцөлд үед бид нар хуулийг.

**Г.Занданшатар:** Нямдорж сайд нэг минут.

**Ц.Нямдорж:** Ерөнхий сайд ч яриад байгаа. Ер нь бол энэ Зүүнбаянгийн зам, Гашуун сухайтын зам гэсэн хоёр зам явж байна л даа. Гашуун сухайтын замыг эхэлж дуусгах тал дээр илүү хүч тавьж анхаарал хандуулна гэсэн зүйл яриад байгаа. Уржигдар Удаанжаргал гээд тэр төмөр замын компанийнх нь захиралтай уулзсан. Та нар ер нь энэ ажлаа хэзээ дуусгах юм бэ гэдэг тодорхой хугацаа асуухад 2022 оны 5 сар гэхэд ер нь дөнгөчих болов уу гэсэн ийм зүйл ярьж байна лээ. Ер нь энэ төмөр замын асуудлаар би чинь олон жил элдэв л юм ярьж ярьсан хүний нэг нь би шүү дээ. Энийг өргөн, нарийн царигийн асуудал их олон жилийн маргаан дагуулж байгаа. Тэгээд өргөнөөрөө энэ 247 километр зам тавьж байгаа.

Одоо дахиад энэ.

**Г.Занданшатар:** Одоо хамгийн гол нь холболтын цэгээ тохирох хэрэгтэй байгаа юм. Дараа нь Сандаг-Очир гишүүн. Цэндийн Сандаг-Очир гишүүн асуултаа асууна.

**Ц.Сандаг-Очир:** Баярлалаа. Ер нь хөгжлийн асуудал ярихад хүндхэн л он жилүүд үргэлжилж байна аа. Ирэх жил одоо хөгжил гэхээсээ илүүтэйгээр энэ жил энэ ард иргэд эрүүл мэндээ яаж аварч хамгаалах юм бэ гэдэг асуудал нэн туйлын чухал байна шүү дээ. Энэ Хассуурийн Ганхуяг гишүүний тэр яриад байгаа, олон гишүүдийн яриад байгаа, Батжаргал гишүүний яриад байгаа асуудлууд бол энэ жил эрүүл мэндээ хамгаалж чадахгүй бол энэ ирэх жилийн асуудлыг яриад ч нэмэргүй байгаа. Бараа бүтээгдэхүүний хомсдол үүсэж байна. Ачаа бараа эргэлт бол гацаж байна. Ногоон бүс байх ёстой газрууд маань улаан бус болчхоод байна.

Тийм учраас энэ жилдээ энэ одоо эрүүл мэндийнхээ асуудлыг энэ урьдчилан сэргийлэх арга хэмжээгээ вакцинжуулалтын, ажил дээрээ онцгой анхаарал хандуулахгүй бол ирэх жилийн одоо хөгжлийн асуудал маань бас цаасан дээр бичсэн төлөвлөгөө болох гээд байна гэж хэлье. Энэ одоо хөгжлийн төлөвлөгөөний Улаанбаатар хот болон дагуул хотын хөгжлийн бодлого гэсэн хирнээ нэг ч дагуул хотуудтай холбоотой асуудал байхгүй юу. Нэг ч үг өгүүлбэр.

Тэгээд нийслэлийн 9 дүүрэгтэй, 3 дүүрэг нь дагуул хот гэж ойлгож байгаа. Тэгээд нийслэл ярихаар Улаанбаатар хотынхоо төвийн 6 дүүргийг ярьдаг. Цаана нь гурван дүүргийн асуудал хаягддаг. Ингэснээр өнөөдөр явж ирсэн юм. Цаашдаа энэ хөгжлийн одоо төлөвлөгөөнд, энэ одоо дагуул хотууд дээр ямар бодлого барьж ажиллах юм бэ.

Наад зах нь би Халтар сайдаас асуумаар байна. Энэ Богд хан төмөр зам гэдэг чинь одоо Багахангай төмөр зам одоо өртөөн дээрээ зангилагдахгүй юм уу? Багахангайг тойруулж тавина гэсэн ийм хувилбар яригдаад байх юм. Энэ жил нөгөө бүс нутгийн дагуул хотын хөгжлийн асуудалтай холбогдсон юм биш үү? Бэлэн байгаа төмөр замгүй бэлэн байгаа. Одоо зангилаа байж байна. Энийг одоо бас Халтар сайдаас асуумаар байна. Нөгөө талаар хөгжилд саад болж байгаа 2, 3 асуудал байна. Энэ газрын асуудал байна. Ингээд л улсын төсөв дээр жил болгон хөгжлийн асуудал хөтлөөд төсөл хөтөлбөр ярьдаг. Газраас болоод үндсэндээ.

**Г.Занданшатар:** Сандаг-Очир гишүүнд 1 минут. Энэ Улаанбаатар хотын газрын асуудлыг хот байгуулалтын асуудлыг цаашдаа ер нь яаж харж байгаа юм бэ. Энэ оруулж ирсэн төлөвлөгөө голдуу одоо хөрөнгө төсөвтэй холбоотой асуудлууд байна. Бас хууль эрх зүйн орчинд нь хөгжлийн саад чөдөр тушаа болж байгаа асуудлууд. Мөн энэ Тендерийн хуулиа яаж өөрчлөх юм. Хөрөнгө оруулалтын байгаа мөнгөөрөө хийдэг асуудлууд нь хамгийн чанаргүй, хамгийн одоо хог материал болсон юмаа хийдэг, чанаргүй эд зүйл болдог.

Тийм учраас энэ одоо газрын хууль мөн энэ тендерийн хуулиуд дээр яаж өөрчлөлт хийж энэ хөгжлийн асуудлыг бас ярих юм бэ? Энэ асуудлууд дээр бас одоо хариулт тайлбар авъя.

**Г.Занданшатар:** Жавхлан сайд Тендерийн хууль.

**Б.Жавхлан:** Чухал асуулт асуулаа. Тендерийн хууль дээр яг ажиллаж байгаа. Энэ зунжингаа хэлэлцүүлэг хийнэ. Намрын чуулганы өмнөхөн хэлэлцүүлэг хийж дуусаад Засгийн газар дээр хэлэлцээд Их Хуралдаа өргөн барина. Тэр үед энэ Их Хурал маань Тендерийн хуулийг их сайхан дэмжиж өгөөрэй. Нэлээд судалгааны үндсэн дээр нэлээн дорвитой өөрчлөлт хийнэ. Олон жил Тендерийн хуульд гар хүрээгүй. Амьдрал энэ Тендерийн хууль болж байгаа, болохгүй байгаа олон зүйлийг харуулаад өгсөн. Тийм учраас одоо өргөн барьсан үедээ л илүү их дэлгэрэнгүй ярилцацгаая. Их Хуралд маань их сайн дэмжиж өгөөрэй харин.

Мөн Концессын хуулийг бас өөрчилж байгаа. Концессын хууль дээр гол агуулга бол одоо байгаагийн Концессын хуулийг хүчингүй болгоод шинээр Төр хувийн хэвшлийн түншлэлийн тухай хууль гэсэн ийм хууль оруулъя гэсэн ийм концепцтой байгаа.

Санаа нь бол энэ концесс гэдэг бол энэ төр хувийн хэвшлийн түншлэлийн олон улсын одоо стандартад нийцсэн олон практикаас харах юм бол зөвхөн нэг хэсэг нь байдаг. Маш олон хувилбарууд байгаа. Энийг бүгдийг нь багтаасан ийм хууль оруулна шинээр. Түрүүн Баттөмөр гишүүн асуусан даа, өрийн таазтай холбоотой. Өрийн таазыг бид 3 одоо хууль, тогтоолын хүрээнд ажилладаг. Өрийн удирдлагын тухай хууль, Өрийн стратеги, мөн Төсвийн тогтвортой байдлын хууль гээд. Энэ гурван хуулийн хүрээнд бид энэ жилдээ ДНБ-д харьцуулсан Засгийн газрын өр 70 хувьтай байх ёстой. 2022 онд 60 хувьтай байх ёстой. Яг өнөөдөр бол 62.3 хувьтай байгаа. Энэ жилдээ бол бид нар 70 хувиа бол бариад гарна. Харин ирэх жил 60 хувьдаа одоо бариулах ёстой.

Ингээд шат дараатайгаар одоо 4-5 жилийн хугацаанд 50 хувь хүртэл бууруулах ийм төлөвлөгөөтэй ажиллаж байгаа.

**Г.Занданшатар:** Одоо Одонгийн Цогтгэрэл гишүүн. Нямдорж сайд хариулна.

**Ц.Нямдорж:** Нийслэлийн эрх зүйн байдлын тухай хуулийн төсөл, үзэл баримтлалд нь гарын үсэг зурагдаад яамдаас санал авах ажил хийгдэж байна. Тэр яамдын санал аваад Засгийн газрын хуралдаанаар оруулаад Их Хуралд өргөн мэдүүлнэ ээ. Тэр юун дотор хуулийн төсөл дотор энэ дагуул хотын асуудлууд байгаа. Хууль өргөн баригдсанаараа батлагдсан тохиолдолд нийслэлийн дагуул хотууд энэ талаар бас жичид нь нэмэлт шийдвэрүүд гаргах шаардлага байгаа юм байна. Энийг би хэлчихье гэж бодсон юм.

Хоёрдугаарт Ганхуяг гишүүний тэр төмөр замын асуудлаар санаа зовоод байгаа нь зөв өө. Цаашдаа бид аль болохоор л энэ асуудлыг нэг өдрийн хугацаа ч гэсэн хожиж шийдвэр гаргах ийм тал руу нь ажлыг нь шахаж шаардаж ажиллана гэж тооцож байгаа.

Асуудал үүсгэх нь бол гарцаагүй ээ. Хоёр царигтай төмөр замын асуудал байгаа учраас гарцаагүй тулсан асуудлыг гишүүд яриад байгаа юм. Зүгээр нүүрсний тухайд надад бол 2016-ны өдрийн машины тоо байна. Гашуун сухайтаар нэг далаад машин, Шивээ хүрэнгээр арай жаахан ахиухан Ховдоор нэг 30-аад гааль нэг тасалдчих шахаад л, тасалдчих гээд л, заримдаа тасраад л ингээд л байгаа. Энэ үндсэн шалтгаан нь бол манайд энэ ковидын нөхцөл бас асуудалтай байгаа учраас урагшаа нэвтрүүлэх шийдвэр гаргадаг тал нь асуудалд хатуу хандаад энэнээс үүдэлтэй бэрхшээл үүсээд байгаа юм. Энэ бэрхшээл бол мэдээж хэрэг төсвийн орлого тэгээд л хүний амьдрал, хөрөнгө оруулалтын асуудалд нөлөөлөх нь нөлөөлнө. 1000-аад машин Гашуун сухайтаар гардаг байсан. Одоо нэг 100, 150 гээд л. Ингээд л хэмжээ нь хэд дахин багасчхаад л. Энэ нь хүнээс шалтгаалж…./минут дуусав/.

**Г.Занданшатар:** Оюунчимэг гишүүн, Бат-Эрдэнэ гишүүн хоёрыг цахимаас танхим руу шилжүүлчихье.

Одоо Чинбатын Ундрам гишүүн.

Ундрам гишүүн байна уу? Одонгийн Цогтгэрэл гишүүн.

**О.Цогтгэрэл:** Та бүхэнд өдрийн мэнд хүргэе. 2022 оны хөгжлийн төлөвлөгөө гээд их том нэртэй баримт бичиг хэлэлцэж байна л даа. Улсын хөгжлийн төлөвлөгөө гэдэг нэр дээр яг энэ орж ирж байгаа агуулга, цаас нэг л таараагүй л харагдаж байна. Нэг бол энэ орж ирж байгаа баримт бичгийн танилцуулга нь дутуу байгаад байна уу.

Хөгжлийн төлөвлөгөө гэхээр нэг ийм бодлогын томьёололтой энэ бодлогууд нь ач холбогдлын эрэмбэтэй. Эдгээр нь нэгдмэл тийм үнэлгээний хэмжүүртэй. Энэ олон зүйл байж байж хөгжлийн төлөвлөгөө гэдэг шаардлага хангамаар байна. Нэг үйл ажиллагааны жагсаалтууд л 6 бүлэг 200 ажлыг ингэж жагсаагаад биччихсэн хэмжүүрүүд нь их өөр өөр ийм л баримт бичиг байна.

Тэгээд эндээс нэг тодорхой хоёр, гурван асуулт байгаа. Энэ 200 арга хэмжээнд нийтдээ 10 их наядын санхүүжилт гэжээ. Энэний 60 орчим хувь нь тийм бусад буюу тодорхойгүй эх үүсвэрээс зээл тусламж, орон нутаг болоод нийслэл энэ улсын төсөв хувийн хөрөнгө оруулалтаас тусдаа буюу 60 орчим хувийн эх үүсвэр нь тодорхойгүй байгаад байх юм. Энэ 60 орчим хувийн эх үүсвэр тодорхой гэдэг чинь арай хэтэрхий өндөр биш үү? Тодорхой үгүй эх үүсвэр чинь.

 Хоёрдугаарт нь энэ 2022 онд ер нь бодлогын хувьд иргэний нийгэм, төрийн бус байгууллагатай хэрхэн яаж хамтарч ажиллаж тийшээгээ, төрийн чиг үүргийг яаж шилжинэ гэж бодож байгаа вэ? Энэ төлөвлөгөөнд тодорхой зүйл бас харагдахгүй байна лээ тайлбар өгөөч.

Гуравдугаарт нь сая гараад байгаа тэр экспорт, экспорт дотроо тэр уул уурхайн бус, экспорт гэдэг тал руу ер нь бодлогын том ямар алхам хийгдэж байгаа вэ? Энэ дээр тодорхой хариулт өгөөч?

Өөр нэг тодорхой асуулт нь энэ 4.2-т харагдаж байна лээ. Төрийн албыг цомхон чадварлаг болгох тухай бүлэг байчхаад тэр бүлэг дотор ямарваа нэгэн одоо энэ дээр яг ямар үйлдэл хийх гэж байгаа тухай зүйл заалт алга, нэг жендер гэсэн зүйлүүд харагдана лээ.

Тэгэхээр жишээ нь одоо яг 2022 онд төрийн албан хаагчийн тоо хэд байсан нь энэ e.mongolia цахимжилт олон зүйлийн чинь үр дүнд хэд болох юм. Нэмэгдэх юм уу, хасагдах юм уу. Энүүгээр бол хасагдана гэж бичсэн байна лээ. Хасагдахдаа хэдээр хасагдах вэ. Эдгээр асуултад бас хариулт өгөөч.

Дараа нь тодруулна.

**Г.Занданшатар:** Нямдорж сайд. Батжаргал 89.

**Х.Батжаргал:** Цогтгэрэл гишүүний асуултад хариулъя. 5.6 их наядын бусад гэсэн тодотголтой эх үүсвэр дээр зардал тавигдсан байж байгаа. Энэ нь тодорхойгүй биш. Маш тодорхой эх үүсвэрүүд бол хуваарилагдан суусан байгаа. Томоохон дүнгүүд нь гэх юм бол одоо энэ 2.8 их наядын нефтийн гаралтай бүтээгдэхүүн, тос тосон бүтээгдэхүүний тогтвортой байдлыг хангах чиглэлээр арга хэмжээнүүд байгаа. Үндсэндээ бол нефть болон түүний гаралтай бүтээгдэхүүний импорт байгаа. 2.8 их наяд. Энэ нь бол цэвэр хувийн хэвшлийн өөрийн санхүүжилтээр төрийн зүгээс бол энэ бодлогын зохицуулалт. Тохируулга, гүйцэтгэл хийх дээр ингэж орсон байж байгаа. Томоохон бүтээн байгуулалтын төслүүдийн төслийн санхүүжилт энэ бусад эх үүсвэр дээр томоохон дүн эзэлж байгаа.

Тухайлах юм бол Таван толгой, цахилгаан станцын төслийн төслийн санхүүжилтийн ажил байж байгаа. Энэ нь бол мэдээж төсвийн төрийн өмчит үйлдвэрийн газрын өөрийн санхүүжилт болон төслийн санхүүжилтэд нийлсэн ийм төслүүд, арга хэмжээнүүд байгаа. Саяын бас танилцуулга дээр гарч байсан Эрдэнэт үйлдвэрийг түшиглэн босгох хүнд үйлдвэр металлургийн үйлдвэрийн төслийн санхүүжилт Эрдэнэт үйлдвэр өөрөөсөө санхүүжих тэр тооцооллууд бол энэ бусад гэсэн их үүсвэр дээр тавигдаж байгаа учраас энэ томоохон дүнгүүд бол нийлээд 5.6 гээд зонхилох дүнг бол эзэлж байгаа юм.

Экспорт дээр холбогдуулаад тоон баримтуудыг хэлэхэд энэ 2022 оны хөгжлийн төлөвлөгөө батлагдаж хэрэгжсэнээрээ бол экспортын орлого бол 27.5 их наяд төгрөг болж өсөх. Энэ нь бол 2020- оныхоос бол 27.3 хувиар, 2021 оны төсөөлөл одоо мөн үеийнхээс бол 11.3 хувиар өссөн үзүүлэлт бол.

**Г.Занданшатар:** Нямдорж сайд 80.

**Ц.Нямдорж:** Энэ e.mongolia гэдэг хөтөлбөр хэрэгжээд 170-аад үйлчилгээ цахимаар явж байснаа одоо нэг 500 -д хүрч байгаа гэсэн тооцоо байгаа. Цаашид ер нь энэ хөтөлбөрийг нэлээн эрчимжүүлж бүхэлд нь энэ холбох ийм л яриа явагдаад байгаа шүү дээ. Нөгөө яам байгуулагдах байх. Он гараад ч юм уу, тэгээд тэр бодлогын хүрээнд цаашаа яаж асуудал явахыг одоогоор хэлэхэд хэцүү, нэг талаас. Нөгөө талаас энэ төрийн албан хаагчдыг цомхон болгоно гэдэг бол ямар агуулгаар яаж хандаж үнэлэх вэ гэдгээс л шалтгаална шүү дээ.

Манай төрийн албан хаагчдын энэ тоо жилээс жилд нэмэгдээд байгаа шалтгаан бол энэ хөрөнгө оруулалтын арга хэмжээтэйгээ бол шууд хамаардаг л байдаг шүү дээ. Одоо энэ 40 жилд гэхэд нэг 200-гаад сургууль, 270-аад цэцэрлэг байгуулна гээд төлөвлөчихсөн. Засгийн газрын мөрийн хөтөлбөрт ч тийм байгаа. Тэгээд энэ олон сургууль, цэцэрлэгийг барих юм бол эд нарт ажиллах багш, цэвэрлэгч, үйлчлэгчээс эхлээд л орон тоо нэмээд байдаг шалтгаан ердөө л энэ шүү дээ.

Гурван ээлжтэй байсныг хоёр ээлжтэй болгосон. Өнгөрсөн дөрвөн жилд. Одоо дахиад олон сургууль, цэцэрлэгийн асуудал яригдаж байна. Эрүүл мэндийн салбарт цөөнгүй эмнэлгүүдийн асуудал яригдаж байгаа. Соёлын салбарт бас шинэ шинэ бүтээн байгуулалтууд хийгдэж байгаа. Энийг дагаад л төсвийн асуудал ачаалал нэмэгдэнэ дээ. Орон тооны асуудал яригдана. Энэ асуудлыг цаашдаа яаж шийдэх вэ гэдгийг нөхцөл байдлыг харж байгаад тухайн үед нь шийдэхгүй байх. Ер нь бол Төрийн албаны хуульд бас нэг нэмэлт, өөрчлөлт оруулж зарим талаар одоо байгаа хуулийн орчныг жаахан зөөлрүүлэх шаардлага байгаа гэж үзэж байгаа.

Ажлын хэсэг байгуулагдчихсан ажиллаж байгаа. Их Хуралд саналаа тавих байх аа, намар тийшээгээ.

**Г.Занданшатар:** 85. Зохихсүрэн.

**П.Зохихсүрэн:** Цогтгэрэл гишүүний асуултад тодруулга хэлье.

Түрүүн бас асуултад гарч байсан энэ шалгуур үзүүлэлтийн тухай ярьсан. Энэ бол яг нийгэм, эдийн засгийн хөгжлийн гол үзүүлэлтүүд бол таван жилийн үндсэн чиглэл дээр батлагдчихсан 95 гол шалгуур үзүүлэлтүүд байгаа. Түүн дээр бол ДНБ нэг хүнд ноогдох ДНБ гэх мэтчилэн ингээд дурдсан ийм шалгуур үзүүлэлтүүд байгаа. Шалгуур үзүүлэлт маань дотроо одоо зорилго, зорилтын түвшнийх үйл ажиллагааны түвшнийх гээд ялгаатай байгаа. Хэрэгжилтийг үнэлэх шалгуур үзүүлэлт байгаа. Энэ шалгуур үзүүлэлт маань зарим нь хувь процентоор, зарим нь чанарын үзүүлэлтээр илэрхийлэгдэж байгаа. Үүнийг одоо хяналт шинжилгээ, үнэлгээ хийх Засгийн газрын 203 дугаар тогтоол 2020 онд гарсан. Энэ тогтоолын дагуу бол 90-100 хувийн гүйцэтгэлтэй байвал бүрэн хэрэгжсэн. 50-89 хувийн гүйцэтгэлтэй байвал хэрэгжих шатандаа явж байна. 10-49 хувийн гүйцэтгэлтэй байвал хэрэгжилт хангалтгүй. Түүнээс доош бол хэрэгжээгүй гэж үзэж үнэлнэ гэсэн ийм одоо журмын зохицуулалттай байгаа.

Тэгэхээр бид нар бол өмнөх одоо урт болон дунд хугацааны хөгжлийн бодлогодоо суурилан улсын хөгжлийн жилийн төлөвлөгөөг боловсруулж байгаа учраас эдгээр нь энэ одоо дунд хугацааны хөгжлийн бодлогоос 2022 ондоо бид нар яг тэр зорилго, зорилтыг хэрэгжүүлэхэд чиглэсэн ямар төсөл арга хэмжээг хэрэгжүүлэх юм бэ гэдгээ тодорхой зааж өгсөн. Ийм баримт бичиг байгаа.

**Г.Занданшатар:** Одонгийн Цогтгэрэл гишүүн.

**О.Цогтгэрэл:** Баярлалаа. Тэр төрийн албан хаагчийн тоон дээр бол төрийн үйлчилгээ тэр багш эмч нарыг төрийн захиргаанаас аль болох бид нар дараа дараагийн тоо баримтууд олон зүйл дээр тусад нь ярьдаг. Тэд төрийн алба цомхон байх, чадварлаг байх гэдэг олон асуудал тэр төрийн захиргаатай нэлээд холбоотой болов уу гэж боддог юм.

Нэмэлт нэг тодруулах зүйл ер нь энэ жилийн хөгжлийн төлөвлөгөө гэдэг зүйл орж ирж байгаа. 5 сард өргөн баригдаад 6 сар-д хэлэлцэж байгаа. Энэ чинь цагалбарын хувьд тэгж таарч байгаа юм. Яагаад ингэж асууж байна вэ гэхээр одоо чинь яг 2020 оны төсвийн гүйцэтгэл аудитаар батлагдаж гарч ирээгүй байгаа шүү дээ.

Тэгэхээр дараа дараа жил урьд өмнөх жилийнх нь төсвийн гүйцэтгэл аудитаар батлагдаж гарч ирээгүй байхад дараа жилийнхээ төлөвлөгөөг яриад баталчихдаг байх чинь цагалбарын хувьд асуудалтай, алдаатай байгаад байгаа юм биш үү? Аль эсвэл энэ ер нь энэ зарчмын хувьд тэр аудитаар гарч байгаа тайланг урагшаа гаргах асуудал. Одоо өмнөх 2020 оны тайланд чинь одоо яг гар дээр ирээгүй байгаа шүү дээ. 2020 оны төсвийн гүйцэтгэл аудитаар батлагдаад. Тэгэхээр одоо бид нар дараа жилийнхийг батлах гээд байна шүү дээ. Тэгэхээр энэ дээр энэ цагалбарын асуудал дээр.

**Г.Занданшатар:** 85. Цагалбарын асуудал.

**П.Зохихсүрэн:** Цогтгэрэл гишүүний асуултад нэмэлт асуултад хариулъя. Хөгжлийн бодлого төлөвлөлт, түүний удирдлагын тухай хуулийн дагуу улсын хөгжлийн жилийн төлөвлөгөөг өргөн барьж байгаа анхны тохиолдол энэ жил болж байна. Үүнтэй холбоотойгоор бас цагалбарын асуудлууд бол Засгийн газар дээр ч яригдсан. Бас бусад одоо Төсвийн тухай хууль болон холбогдох бусад одоо бодлогын баримт бичигтэй хэрхэн уялдаж байгаа талаар яригдаад хууль санаачлагчдын зүгээс Хөгжлийн бодлого төлөвлөлтийн тухай хуульд нэмэлт, өөрчлөлт оруулах хуулийн төсөл явж байгаа. Үүнтэй адилхнаар Засгийн газраас бас өргөн мэдүүлэхээр бэлдсэн хуулийн төсөл байгаа. Үүнийгээ бол өргөн мэдүүлэх, тов тогтоолгох хүсэлт гаргасан.

Үүнд цагалбарыг бол улсын хөгжлийн жилийн төлөвлөгөөг нэг сараар нааш нь татах буюу Төсвийн тухай хуультай зэрэг ордог байх 4 сарын 25-нд ордог байхаар, мөн тайланг яг энэ үеэр бас өмнө нь хэлэлцдэг байхаар ийм цагалбарын өөрчлөлтүүдийн саналыг бол Засгийн газраас хүргүүлсэн байгаа.

**Г.Занданшатар:** Одоо Мөнхөөгийн Оюунчимэг гишүүн.

Бид маш чухал баримт бичиг хэлэлцэж байна. Тэгээд энэ дээр нөгөө эрүүл мэнд, дэд бүтэц гээд хөгжлийн асуудлууд руу түлхүү анхаараад нэг яамны ажил бол үнэндээ жоохон зогсонги болчхоод байна. Энэ Байгаль орчин, аялал жуулчлалын яамны сайдыг би маш анхааралтай асуултад хариулаад өгөөч гэж хэлмээр байна.

Нэгдүгээрт орчны бохирдлыг бууруулах газар гээд өмнө нь Хүрэлсүх Ерөнхий сайд, Цэрэнбат Байгаль орчны сайд Орчны бохирдлын нарийн бичгийн дарга Ганзориг гээд энэ хүмүүсийн багийн үед бид Улаанбаатар хотын утааг одоо Их Хуралтайгаа хамтраад 50 хувь бууруулж гэр хорооллын нүхэн жорлонгуудыг одоо солих төсөл хэрэгжээд чингэлтэй дүүрэгт туршилтаар явж байсан. Өнөөдөр энэ ажил яасан зогсчихсон байна. Орчны бохирдлыг бууруулах газрын Алтанзул гэдэг хүн чинь ажлаа хийхгүй байна. Одоо тэр ингэхэд нүхэн жорлонгуудыг төсөл яаж явж байна. Энэ дээр надад нэг тодорхой хариулт өгөөдхөөч.

Тэгээд яаман дээр хэрэгждэг бүх тендерийг төрийн худалдан авалтын газар луу шилжүүлчихсэн. Тэгээд нэг багц гурав гэдэг тендерээс саяхан нэг шалгарсан гэж байгаа некст стандарт гэсэн компани шалгараад 1.8 тэрбум төгрөгийн ажил эхлэх гэж байгаа гэсэн. Тэгээд энэ маань нөгөө Чингэлтэйгээр эхэлсэн туршилт нь тэнд явах гэж байна уу. Эсвэл яаж явах гэж байна. Ямар шалгуураар энэ компани шалгараад, одоо энэ компани маань хаана ямар ажил хийх юм? Гэр хорооллын нүхэн жорлонгийн энэ 7.5 тэрбум төгрөгийн 4н багцтай энэ ажлыг бүгдийг нь төрийн худалдан авах газар луу ингээд шилжүүлчихсэн байгаа юм байна лээ шүү дээ.

Одоо бид нар үнэхээр гэр хорооллынхон ялангуяа энэ цар тахлын энэ амаргүй үед нүхэн жорлон нь тэр хөрсний бохирдлыг бууруулах асуудал нэн чухал байна. Одоо ажилтай нь сайн ингэж бүр гардаж ажиллаж авмаар байна. Би энэ дээр маш тодорхой хариулт нэг авмаар байна.

Хоёрт нь одоо бид нар дээр энэ асуудал яриад байна л даа танай юунаас. Жишээ нь газрын сунгалт яам хийхгүй. Тэгээд сайд өөр дээрээ бүгдийг нь базаж авчхаад сонголт хийхгүйгээс болоод нөгөө хураамж шимтгэлүүдээ хүртэл татаж авч цуглуулж чадахгүй байгаад байна гээд ийм гомдлууд бас ирээд байна.

Тэгэхээр яагаад ингэж газар сунгалтын асуудал энэ тэрээ өөр дээрээ татаж аваад, эсвэл бүгдийг шинээр хийх гэж байгаа юм уу? Ямар учир байна? Энэ дээр нэг хариу энэ дээр хариу.

**Г.Занданшатар:** Оюунчимэг гишүүн нэг минут.

**М.Оюунчимэг:** Салбарын сайдаас асуух гурав дахь асуулт байна. Гурвын нэгийн дөрөв дээр тогтвортой аялал жуулчлал төслийг одоо үргэлжлүүлнэ гэсэн ганц юм л одоо энэ яаман дээр байж байна.

Тогтвортой аялал жуулчлал хөгжүүлэх энэ багц ажил чинь одоо ер нь тогтворгүй аялал жуулчлал болчхоод байна. Одоо энэ гадаадаас жуулчин хүлээж авах тухай асуудал бол үнэхээр амаргүй болчхож байгаа үед энэ зун болж байна. Бас нэг иргэдийг ингээд хатуу хууль хорио энэ тэр гарч байгаа үед харин дотоодын аялал жуулчлалыг аюулгүйгээр хөгжүүлэх энэ нөхцөл байдлаар өдийд стандартаа гаргаад та гишүүдэд Их Хуралдаа салбарын Байнгын хороондоо асуудлуудаа танилцуулаад хэдийнээ энэ төлөвлөгөөн дээр 2022, 2021 онд бид энэ зун одоо болчихлоо. Аялал жуулчлалыг ингэж хөгжүүлээд, ийм ийм газруудад бололцоотой, иймд стандартыг одоо цар тахлын нөхцөл байдлыг хангачихлаа гээд тийм юмыг танилцуулж байх ёстой. Одоо яг тэр байна уу?

Та яг тогтвортой багц гэдэг төслийн хүрээнд энэ зун хаана хаана нь дотоодын аялал жуулчлалыг одоо амар эрсдэлгүйгээр хөгжүүлэх боломж байна. Энд хариулт авъя.

**Г.Занданшатар:** 95. Уртнасан сайд.

**Н.Уртнасан:** Оюунчимэг гишүүний асуултад хариулъя. Гэр хорооллын хөрсний бохирдлын асуудал бол үнэхээр өнгөрсөн жилүүдэд байгаль орчны салбарын хувьд бол хамгийн тулгамдсан асуудлын нэг байсан. За хоёр мянга, арван найман онд хийсэн судалгаагаар бол гэр хорооллын айл өрхийн одоо тэр орчмын 88 хувь нь одоо хөрсний бохирдолтой гэдэг энэ судалгааг хийсэн байгаа юм.

2020 онд бол энэ эко жорлонгийн төсөв дээр нийтдээ 2000 эко жорлон барьж байгуулах ажил он дамжиж хийгдэж байгаа. Энэ жил бол 4200 эко жорлонг одоо манай Туул голын бүсэд амьдардаг ийм 4200 өрхөд хийхээр 7.5 тэрбум төгрөгийн тендерийн ажил явагдаж байгаа. Энэ ажил зогсоогүй. Би Байгаль орчин, аялал жуулчлалын сайдын ажлыг аваад 2 тэрбум тэрбумаас дээш өртөгтэй ажлуудыг төрийн худалдан авах газарт өгч энэ одоо журмаар ингэж тендер шалгарч ажлууд явагдаж байгаа.

Эко жорлонг барьж байгуулах, суурилуулах ажлууд 2020 онд ч зогсоогүй, 2021 онд ч зогсоогүй. Энэ дөрвөн багц ажил нь тендерийнхээ үнэлгээний комисс энэ тэр байгуулагдаад бас Орчны бохирдлыг бууруулах үндэсний хорооноос гишүүд оролцоод энэ ажил хэвийн явагдаж байгаа. Газрын сунгалтын асуудал хийгдэхгүй байгаа биш. Орхоны хөндий дээр, мөн Горхи, Тэрэлж дээр Хөвсгөл дээр газар олголтын асуудлыг тодорхойгүй хугацаагаар, бас энэ цахим шилжилттэй холбоотойгоор бол түр тушаалаар хориглосон байгаа. Газар шинээр олгохыг төр тушаалаар хориглосноос биш газрын сунгалтын асуудлыг одоо бүр мөсөн зогсоосон ийм асуудал бол байхгүй.

Аялал жуулчлалын салбарын тухайд бид нар та бүхэн сайн мэдэж байгаа. 2020-2021 онд энэ аялал жуулчлалын салбарын.

**Г.Занданшатар:** Оюунчимэг гишүүний 1 минут.

**М.Оюунчимэг:** Уртнасан сайдаа ажлаа мэдэж ярих хэрэгтэй байна. 7 тэрбум 7.8 тэрбум төгрөгөөр та 4 мянган эко жорлон барина гэж байна. Эко жорлон ямар өртөгтэйг би маш сайн мэднэ. Яагаад гэвэл би төсөлдөө өөрөө нөгөө улсын төсөвт хөрөнгө суулгаад дүүрэгтээ эко нолийг барих ажлуудыг ингээд явж байгаа юм. Яагаад би хэлээд танаас асуугаад байна л даа. Чингэлтэй дүүрэгт туршилтаар Цэрэнбат сайдын үед эхэлж байсан эко нолийн асуудал гэнэт яагаад Туул голын сав газар гээд Хан-Уул дүүргийн нэг хэсэг газар луу шилжчихэв. 7.8 тэрбум төгрөгөөр тэгээд зөвхөн тэр хэсэгт л хийх гэж байгаа юм уу? Тэгээд энэний дөнгөж 1.8 тэрбум нь одоо зарлагдаад эхлэх гэж байгаа юм байна л даа. Нэг стандарт гээд. Тэгээд энийгээ та маш тодорхой.

Яагаад зөвхөн энийг сонгож авсан, шалгуур нь юу юм. Та яагаад яаман дээрх энэ тендерийн ажлуудаа Худалдан авах газар луу шилжүүлсэн. Жоохон удаад байгаа байхгүй юу. Бид нар энийг гайхаад тэгээд бид нарт эхэлсэн ажил, жишээ нь энэ дүүргийнхэн байхгүй болчихлоо гээд байгаа юм, нэгд.

Хоёрт нь та шилжүүлсэн зүйл байхгүй гээд байна л даа. Бид нар мэдээлэл дотроос чинь болоод салбарынхан чинь энд яриад байна л даа. Энэ ажлуудыг хурдлах хэрэгтэй байна.

**Г.Занданшатар:** 95. Уртнасан сайд.

**Н.Уртнасан:** Туул голын сав дагуух энэ одоо цэвэр усны эх ундарга дээр байгаа айлуудаа эхэлж энэ 2021 онд эко жорлонгоор хангах энэ шийдвэрийг бол орчны бохирдлыг бууруулах үндэсний хорооны удирдах зөвлөлөөр 2020 онд одоо хэлэлцэж шийдвэрлээд энэ төсвийг нь бол 2021 онд төсөвлөж тавьсан юм. Оюунчимэг гишүүний хэлж байгаа тэр Чингэлтэй дүүрэг дээрх туршилтын асуудал бол нөгөө лаг боловсруулах үйлдвэртэй холбоотой ярьж байна уу гэж би бас сая тэгж ойлголоо. Энэ 2020-2021 онд үргэлжилж хийгдэж байгаа ажлууд бас байгаа шүү дээ. Тэр 2 мянган ноль чинь бол нийслэлийн дүүргүүд дээр хуваагдаж хийгдэж байгаа. Энэ жилийнх нь бол 4200 байхгүй юу. Энэ жилийнхийгээ болохоор Туул голын эрэг орчмын айл өрхүүд дээр гэдгээ 2020 онд орчны бохирдлыг бууруулах үндэсний хорооноос шийдсэн юм. Тийм эко нолийг харин ийм хоёр янз байгаа шүү. Тийм эхний хоёр…/минут дуусав/.

**Г.Занданшатар:** 95. Гүйцээгээд асуултад хариул.

**Н.Уртнасан:** Ер нь бол эко жорлонгийн өртөг нь өөрөө одоо 1 сая 800-гаас 2 сая 200-гийн хооронд гээд энэ өртгөө тогтоочихсон байгаа. Их бие болон мөн одоо газарт байршуулах бүтцийг нь Орчны бохирдлыг бууруулах үндэсний хорооноос ажлын хэсэг гаргаад энэ стандартын үнийг нь тогтоосон юм. Тэгээд энэ ажил бол 2019 оны сүүлээс эхлээд одоо хоёр дахь жилдээ нийслэл Улаанбаатар хотын хэмжээнд хийгдэж байгаа ийм ажил.

Орчны бохирдлыг бууруулах үндэсний хороо өөрөө удирдах зөвлөлтэй. Энэ бол бас 39 хүний бүрэлдэхүүнтэйгээр хуралдаж байж хаана энэ эко жорлон нэн тэргүүнд барих ёстой юм бэ? Нийслэлийн хэмжээнд. Туул голынхоо сав орчмынхоо айлуудыг эхэлж одоо энэ эко жорлонгоор хангая гэдэг энэ шийдэлд хүрээд энэ 4200 жорлонгийн асуудлыг яригдсан байгаа юм. Яг Чингэлтэй дүүрэг дээрх эко жорлон барих, одоо яг хэчнээн эко жорлон барьж байна, ажлын явц ямар байгаа вэ гэдгийг би танд бичгээр албан ёсоор хүргүүлье. Тийм аялал жуулчлалыг би ярьж байсан чинь тасарчихлаа? Би хэлье ээ. Дотоодын аялал жуулчлалыг хөгжүүлэх талаар бид нар маш олон төрлийн бэлтгэл ажлууд хийгдэж байгаа. Норм стандартыг бол 2020 онд шинэчилсэн байгаа.

Тухайлбал одоо гэр буудлыг зочид буудлаас ялгах энэ норм стандартууд үндсэндээ бол 40 гаруй норм стандартууд өөрчлөгдсөн байгаа.

Мөн түүнчлэн 2019 онд дотоодын аялал жуулчлалаар 800 тэрбум төгрөгийг одоо эдийн засгийн эргэлтэд оруулсан. 2021 онд бид нар энэ дотоодын аялал жуулчлалыг ямар чиглэлээр хөгжүүлж болох вэ гэдэг дээр тодорхой төлөвлөгөө гаргаад ажиллаж байгаа. Тухайлбал бид нар энэ отоглох цэгүүдийг өнгөрсөн жилүүдэд маш амжилттайгаар нийтдээ 27 газар бид нар энэ дотоодын аялал жуулчлал сэргэсэнтэй холбоотойгоор энэ бохирын асуудлыг энэ орчны бохирдлын асуудлыг шийдвэрлэхийн тулд отоглох цэгүүдийг хамгийн түлхүү очдог 27 газар барьж байгуулсан байгаа.

Үлдсэн 73 газрыг бид нар 2024 он хүртэл энэ дотоодын жуулчдыг тав тухтай аялах мөн орчны бохирдлыг бууруулах чиглэлээрх ажлууд дээр бас тодорхой ажлууд хийгдэж байгаа. Мөн нөгөө талаасаа аялал жуулчлалын цогцолборууд барих ажлыг Зам, тээврийн хөгжлийн яамтай хамтраад бид нар 33 байршилд тогтоочихсон.

2024 онд эхний 10 байршилд барихаар ажиллаж байна. Өөрөөр хэлбэл бас бид нар дэлхий нийтээр бол тодорхойгүй байгаа. Жуулчдын урсгал хэзээ сэргэхийг бид нар одоо өнөөдрийн байдлаар дэлхийн аялал жуулчлалын байгууллагаас ч гэсэн бидэнд одоо 7 сард, 8 сард, 9 сард ямар төлөвтэй байх үндсэн мэдээллүүд бол ирэхгүй байгаа. Энэ бол дэлхий нийтээрээ маш ойлгомжгүй байгаа.

Харин бид нар энэ боломжийг ашиглаад дотоодын аялал жуулчлалыг хэрхэн хөгжүүлэх вэ? Бид нар энд ямар бэлтгэл хангах вэ гэдэг дээр Байгаль орчин, аялал жуулчлалын яам 2020-2024 оны үйл ажиллагааны хөтөлбөрт маш тодорхой тодорхой бүтээн байгуулалтын бэлтгэл ажлууд, мөн норм стандартыг шинэчлэх гээд маш олон чиглэлээр ажлууд хийгдэж байгаа.

**Г.Занданшатар:** Норм стандартын тодорхой хариултаа бичгээр ингээд хариуг нь өгнө. Чинбатын Ундрам гишүүн цахимаар.

**Ч.Ундрам:** Энэ төлөвлөгөөний төсөлтэй танилцлаа. Тэгээд ер нь бол бид нар энэ Алсын хараа, 5 жилийн үндэслэн чиглэл, үйл ажиллагааны хөтөлбөртэйгөө уялдуулаад жил болгон төлөвлөгөө боловсруулаад түүнийхээ дагуу төсвөө боловсруулдаг болж байгаа нь одоо маш сайн хэрэг гэж бодож байгаа. Өмнө нь бид нүү социализмын үед одоо улсын төв төлөвлөгөөний комисс таван жилийн төлөвлөгөө боловсруулаад ингээд үүнийхээ дагуу ажилладаг, хариуцлага тооцдог байсан гэдгийг түрүүн бас гишүүд хэлж байна.

Миний санаа зовж байгаа нэг зүйл болохоор энэ төлөвлөгөөг маань одоо орон нутагт хэрхэн бууж хэрэгжих вэ? Орон нутгийн одоо зарим нэг удирдлагуудаас Алсын хараа 2050-иас ямар ямар ажлууд та бүхний үндсэн чиглэлд орсон бэ гээд асуухаар тэрийг яг уялдуулж бас мэдэхгүй юм, зарим хүмүүс байх шиг байна. Тийм учраас энэ төлөвлөгөөгөө хэрэгжүүлэхдээ орон нутаг руугаа буулгаад энэ хэсгийг нь одоо ингэж хийнэ гээд маш сайн задалж шат шатанд нь төлөлтөө хийхгүй бол одоо болохгүй гэдэг ийм санаа зовж байгаа зүйл байгаа юм.

Хоёр асуулт байна.

Энэ зорилго 2.2.1, 2.3.15 гээд энд хөгжлийн бэрхшээлтэй иргэдэд зориулж спорт цогцолбор барих, тусад нь тусгай цэцэрлэг, сургууль барих гэсэн ийм заалтууд байна л даа. Хөгжлийн бэрхшээлтэй иргэдийг ингэж тусад нь тусгаарлаж байх нь одоо ямар ач холбогдолтой юм бэ? Энэ хүмүүс чинь өөрсдийгөө бусад хүмүүстэй хамт ингэж байлгахыг хүсээд байхад ингээд тусгаарлаад байгаа учир шалтгааныг би асуумаар байна.

Хоёрдугаарт энэ боловсролын салбарын хэсэгт нь дээд боловсрол шинжлэх ухааны одоо хөгжлийн талаар ямар ажлуудыг төлөвлөж байгаа юм бэ? Би бол яг тийм дорвитой ажил бас сайн харахгүй байна.

Дээрээс нь энэ ковидын одоо боловсролын салбарт ковидоос үүдсэн хоцрогдлыг арилгах чиглэлүүдээр ямар ажил хийж байгаа юм бэ гэсэн ийм асуултууд байна.

**Г.Занданшатар:** Боловсролын асуудлаа Лувсанцэрэнгийн Энх-Амгалан сайд. Тэгээд Эрүүл мэнд, Нийгмийн хамгааллын сайд хоёр хариулах нь байна.

Дараа нь Энх-Амгалан сайд.

**Л.Энх-Амгалан:** Ундрам гишүүн миний асуултад хариулъя. Гурван асуудал байна.

Нэгдүгээрт нь хөгжлийн бэрхшээлтэй хүүхдийн асуудал байгаа юм. Энэ бол үнэхээр одоо бас Монгол Улсын хэмжээнд нэлээн сэтгэл зовоож байгаа. Жил бүхэн бас энэ хөгжлийн бэрхшээлтэй хүүхдийн тоо нэмэгдэж байгаа ийм асуудал. Одоо энэ чинь бараг үндсэндээ 12 мянган хүүхдийн хэмжээнд хүрчхэж байгаа юм.

Тэгэхээр хоёр хэлбэрээр л шийдэх ёстой юм байна гэж бид нар харж байгаа. Хөдөлмөр, нийгмийн хамгааллын яамтайгаа ч гэсэн ингэж ярьж тохирч байгаа зарчмын хувьд. Ямар хоёр хэлбэрээр шийдэх вэ гэхээр арай жаахан хөнгөн хэлбэртэй хөгжлийн бэрхшээлтэй хүүхдүүдээ бол бид нар ямар ч байсан энэ тэгш хамран сургах одоо энэ зарчмаараа одоо барьж хүүхдүүдээ яах ёстой юм байна. Энэ сургуульд хүүхдүүдтэй нь хамт одоо суралцуулах энэ боломжуудыг олгох ёстой юм байна гэж яаж байгаа.

Одоо ингээд ямар ч байсан одоо одоогийн байдлаар нийт хөгжлийн бэрхшээлтэй хүүхдүүдийг одоо оршин суугаа газартаа цэцэрлэг, ерөнхий боловсролын сургуульд тэгш хамран сурах, одоо орчин нөхцөл, орчин нөхцөлийг бий болгох гээд одоо бол нэг 80 сургууль, 80 цэцэрлэгийг энэ хөгжлийн бэрхшээлтэй хүүхэд хамрагдахад дэмжлэг үзүүлэх зориулалт бүхий энэ сургалтын хэрэглэгдэхүүнээр нь хангачихсан байгаа. 80 сургууль, 80 цэцэрлэг. Одоо цаашдаа бид нар ер нь яг юуг зорьж байна вэ гэхээр нэмээд ямар ч байсан нэг 140 сургууль, 140 цэцэрлэгийг, энэ хөгжлийн бэрхшээлтэй хүүхэд хамрагдахад шаардлагатай байгаа сургалтын орчин, тоног төхөөрөмжүүдээр хангах ийм шаардлага байгаа гэж харж байгаа юм.

Энүүгээрээ дамжиж бид нар ер нь хөгжлийн бэрхшээлтэй хүүхдийг аль болохоор нийгмээс гадуурхахгүйгээр яг үеийнхэнтэй нь хамт сургах энэ боломжуудыг олгох ёстой юм байна гэж харж байгаа юм. Яг ингээд судалгаа хийгээд үзээд манай яамныхан ингээд судалгаа хийгээд ингээд үзэхээр зарим нь бол хөөрхий яг үнэхээр гэрээр байгаа, одоо сургуульд хамрагдаж чадахгүй цэцэрлэгт хамрагдаж чадахгүй ийм хүнд хэлбэрийн одоо хөгжлийн бэрхшээлтэй хүүхэд гэж хэлэх юм даа. Тэгээд энэ хүүхдүүд дээр бол бид нар энэ явуулын багшийг одоо ажиллуулах бас нэг ийм юм.

**Г.Занданшатар:** Энх-Амгалан сайд гүйцээж харуулах уу?

**Л.Энх-Амгалан:** Явуулын багшийг одоо ажиллуулах асуудлыг бас байж болох юм гэж үзэж байгаа юм. Нөгөө талаасаа бол яг нөгөө ингээд сонсголын бэрхшээлтэй, харааны бэрхшээлтэй, одоо энэ нөгөө аутизмтай гээд хүүхдүүд нэг 1200 орчим хүүхдүүдийн асуудлууд байгаад байгаа юм. Энийг бол бид нар яг одоогийн байгаа нөгөө нэг тусгай хэрэгцээт сургууль, цэцэрлэгийнхээ хүрээнд л одоо шийтгэхгүй бол яг ингээд өнөөгийн зүгээр одоо жирийн ерөнхий боловсролын дунд сургуульд орж одоо энэ хүүхдүүдтэй хамт сургана гэдэг бол их хүндрэлтэй асуудал юм байна лээ.

Нэг ийм хоёр хэлбэрээр энэ асуудлыг шийдэх нь зөв болов уу гэж бодож байна.

Хичээлийн хоцрогдол бол маш их хоцрогдол үүссэн.

Тийм учраас энэ жилийн бараг одоо энэ жилийн 2022 оны хичээлийн жилийн бид нарын хамгийн том зорьж байгаа зорилт бол энэ хичээлийн хоцрогдолд орчихсон байгаа 174 мянган хүүхэд байгаа юм. Энэ дээр бид нар нэлээн тусгайлсан зорилтот арга хэмжээ хийнэ. Тэрнээс гадна нийтээр нь одоо бүх түвшинд сургуулийн өмнөх бага, дунд, ахлахад үүссэн байгаа. Энэ хичээлийн хоцрогдлыг нөхөх үндэсний хөтөлбөрийг бид нар сая Засгийн газраар одоо батлуулсан. Энэ хөтөлбөрийг бол 3 жилийн одоо хугацаанд хэрэгжих ийм хөтөлбөр байгаа.

Гуравд нь бол шинжлэх ухаан технологийн салбарын чиглэлээр одоо ямар арга хэмжээнүүд авахаар туссан бэ гэж байна. Бид нар 1 дүгээрт бол хүрээлэнгүүдээ жаахан янзалъя.

Одоо энэ эрдэм шинжилгээ, судалгаа хийж байгаа хүрээлэнгүүдийнхээ одоо энэ засаглал, санхүүжилтийн асуудлуудыг илүү одоо үр дүнд чиглэсэн энэ хэлбэр лүү одоо шилжүүлэх зүйтэй гэж ойлгож байгаа.

Хоёрдугаарт нь бол энэ лабораториуд байгаа юм. Монгол Улс анх удаа одоо лабораторийн тооллого хийж нэг 360-аад лабораторитой гэдгийг мэдэж авлаа шүү дээ.

Тийм учраас одоо ашиглалт муутай байгаа энэ лабораториудын тоног төхөөрөмжүүдийг ашиглалтуудыг сайжруулах хуучирсан нийт лабораторийн 70 орчим хувь нь нэлээн хуучирчихсан байгаа юм байна лээ. Тэгээд тоног төхөөрөмжүүдийг нь сайжруулах, тэгээд дундын лаборатори, салбар дундын лаборатори гэсэн ийм лабораторийнхоо чиглэлээр одоо авч хэрэгжүүлэх арга хэмжээнүүд дээр нэлээн шинэ шатанд одоо гаргая гэсэн ийм бодолтой байгаа. Тэгээд улсын төсвийн хөрөнгө оруулалтад суусан 25 тэрбум төгрөгийн хөрөнгө оруулалт суусан инновац, технологи кластрын төвийг барих томоохон одоо бүтээн байгуулалтын ажлууд өрнөж байгаа.

Энэ ажил маань 100 тэрбумын өртөгтэй. Тэгээд цаашдаа бол бас нэлээн зураг төсөвгүй эхэлсэн. ТЭЗҮ үгүй эхэлсэн учраас бол энэ дээр нэлээн хүндрэл учрах юм байна лээ. Тэгээд энэ асуудлыг шийдвэрлэж чадах юм бол бид нар энэ шинжлэх ухааны хүрээлэнгүүд салбар дундын, одоо энэ лабораториудынхаа асуудлуудыг бол нэлээн шинэ шатанд гаргах ийм ажлуудыг бас 2022 онд хийхээр төлөвлөж байна.

**Г.Занданшатар:** Одоо Жамъянхорлоогийн Сүхбаатар гишүүн. Цахимаар юм байна. Наашаа шилжсэн байна.

**Ж.Сүхбаатар:** Өнөөдрийн энэ 2022 оны хөгжлийн төлөвлөгөөний гол агуулга бол 2022 онд хүрэх үр дүн буюу зорилт, түүнийг дагалдаж хэрэгжүүлэх арга хэмжээнүүдийн одоо жагсаалтыг бидэнд бол танилцуулж байгаа.

Энэ бол мэдээж Төсвийн хүрээний мэдэгдэл, Засгийн газрын үйл ажиллагааны хөтөлбөр, Алсын хараа 2050 гээд энэнтэйгээ л уялдаж байгаа. Яах вэ, энэ дээр зүгээр онцлоод хэлэх юм бол дижитал шилжилт буюу цахим үйлчилгээг хөгжүүлэх чиглэлд бол Засгийн газар бас анхаарсан байгаа нь бол бас анхаарал татаж байна.

Тэгээд энэ бол зөв байна л гэж ингэж бодож байгаа юм. Гэхдээ энэнтэй дагалдуулаад нэг асуудал байгаад байгаа юм. Энэ цахим одоо үйлчилгээ, шилжилтийн асуудлаас гадна өнөөдөр чинь бид өнөөдөр төр, иргэний холбоо тасраад эхэлчихлээ шүү дээ. Эмч, эмнэлгийнхээ одоо байгууллагатай иргэд маань харилцаж чадахаа болилоо. Утасны харилцаа утсан харилцаанд л явж байна шүү дээ.

Тэгэхээр энэ асуудал дээр бол одоо эмч, эмнэлгийн асуудлууд дээр энэ яг ямар арга хэмжээ авахаар байна. Эмч, сувилагч нарын асуудлыг би хайгаад олохгүй л байна л даа. Эрүүл мэндийн байгууллага эмнэлгийн салбарт ингэнэ ээ л гэчихсэн юм байна. Одоо би чинь хамгийн чухал юм бол нэгдүгээрт эмч, сувилагч, асрагч гээд эм, эрүүл мэндийн байгууллагын ажилтнууд байж байна.

Хоёрдугаарт одоо ингээд онцгой байдал, цагдаагийнхан. Онцгой байдлынхныг бол анхаардаг. Эмч, сувилагч энэ эмнэлгийнхэн юу болчхов гэж.

Хоёрдугаарт Нямдорж сайд сууж байна. Нөгөө цагдаагийн байгууллагын чиглэлээр ер нь хийгдэх ийм юм нь юу байна. Та бол одоо их анхаардаг байсан хүн. Цагдааг бол зэмлэх шүүмжлэх юм бол зөндөө байгаа юм. Ковидын үе бол бидэнд дүн тавьж байгаа, бүх салбарт. Цагдаагийн байгууллагын салбарын үйл ажиллагаа бол маш муу байгаа. Цагдаагийн байгууллагын тухай хууль нь хэзээ ч орж ирэх юм байгаа бүү мэд. Хүний эрхийн асуудал дээр цагдаагийн ажилтнуудын ур чадвар, сургалт, ахуй амьдралын асуудлууд гээд том цогц бодлого байх ёстой. Энэ хаана байна?

Гурав дахь асуудал байж байна. Нийслэл Улаанбаатар хотын хөгжлийг дэмжих тухай асуудал байж байгаа.

**Г.Занданшатар:** Сүхбаатар гишүүнд 1 минут.

**Ж.Сүхбаатар:** Тэр хуулийн төслийг одоо яаралтай оруулж ирэх хэрэгтэй. Энэ одоо орж ирэхгүй байгаад энэ юм саатаж байна.

 Дөрөвдүгээрт, газар чөлөөлөлтийн бодлогын асуудал ерөөсөө байхгүй байна аа. Газар чөлөөлөгдөхгүй бол орон сууцууд баригдахгүй шүү дээ. Тэр цахилгаан дулааны хангамжийг өргөтгөөд яах вэ. Одоо ингээд дараагийн юмандаа зориулаад хийж байгаа ч гэсэн бидний бүх юм бол газар чөлөөлөлт. Энэ жил 63 тэрбум төгрөг хэрэгтэй гэж 5.7 тэрбум л тавигдсан байхгүй юу. Тэгээд газар чөлөөлөх бодлогын асуудал ерөөсөө яригдахгүй. Орон сууц барина л гээд байдаг. Газар нь чөлөөлөгдөхгүй хүн чинь одоо яах юм бэ? Энэ газар чөлөөлөлтийн бодлогын асуудал.

Төгсгөлд нь бол хэлэхэд энэ ковидын дараах энэ эдийн засаг гэж байна уу? 2022 онд чинь ковидын үеийн эдийн засаг байна уу.

Нөгөө W хэлбэртэй байна гээд зарим нь Чойжоо гишүүн нэг тийм юм яриад байсан.

Нөгөөдөх нь V хэлбэрээр байна гээд хуучин одоо Сангийн сайд хэлж байсан. Тэгээд одоо ийм байдал одоо 2022 онд байх нь уу, байхгүй юу. Ковидын санхүү, эдийн засгийн байдал тэгээд энэ хөгжлийн төлөвлөгөөнөөс бол бид нарын тодорхой ойлгомжтой иргэдэд гэрэл гэгээ өгсөн.

 **Г.Занданшатар:** Хэн хариулах билээ. Нямдорж сайд 80. Хариулаач Болдын Жавхлан сайд.

**Б.Жавхлан:** Би тэр төсөв болон төсвийн төсөөлөлтэй холбоотой асуултад нь хариулъя.

Сүхбаатар гишүүн хэдүүлээ саяхан 2022 оны төсвийн хүрээний мэдэгдэл, 2023, 2024 оны төсвийн төсөөллүүдээ бид баталчихсан. Тэрэн дээр бол энд маш тодорхой байгаа. Энэ жилийн хувьд бол 2021 онд бид энэ жилийн ДНБ-ний өсөлт нэг зургаа орчим хувь байх болов уу гэсэн төсөөлөлтэй байгаа. Энэ нь бол мэдээж 2019 онд цөмөрсөн. Тэр уналт тэр суурин дээрээс гарч байгаа тоо.

2022, 2023, 2024 онуудад энэ өсөлтөө бид хадгална. Тогтвортой, жигд өсөлтийг хангаж явна гэсэн ийм зорилготой байгаа. Тэгэхээр одоо энийг бас нэг ийм хэт өөдрөг эдийн засгийн халалттай гэж бас битгий хараарай. Бид энэ жил ямар ч байсан эдийн засгийн ДНБ-ний өсөлтийг зургаа орчим хувь, нэмэх хасах нэг нэг хувь дээр бол хөдөлгөхийг бол хэвийн гэж харж байна.

Энийгээ л ямар ч байсан хадгална даа л гэсэн зорилготой байгаа.

**Г.Занданшатар:** 91 Энхболд сайд. Сэрээжавын Энхболд сайд.

**С.Энхболд:** Сүхбаатар гишүүний асуултад хариулъя. Эрүүл мэндийн салбарын хувьд цахим системтэй болох гэж хэрэгжүүлж байгаа. Одоогийн байдлаар 50 гаруй системийг ашиглаж байгаа. Сая өнгөрсөн 7 хоногт бид нар инновац цахим бодлогын хороогоор цахим эрүүл мэнд хөтөлбөрийн хүрээнд хэрэгжих, эрүүл мэндийн салбарт хэрэгжих энэ мэдээллийн өгөгдлийг дамжуулдаг системийг төсөл хөтөлбөрийг бол үргэлжлүүлэх явцын талаар ярилцаж энэ маань цаашаа дэмжигдэхээр болсон байгаа. Ингээд ирэхээр бид нар хамгийн гол нь энэ эмнэлгүүдийн хооронд өгөгдөл, хөдөө орон нутаг гээд бүх түвшинд энэ мэдээллийн өгөгдлийг солилцдог болно.

Ингэснээр e.mongolia системд холбогдож салбарын хэмжээнд бол бүрэн цахимжих бололцоо бүрдэнэ гэж үзэж байгаа.

Одоогийн байдлаар ч гэсэн 21 нэгэн онд бол энэ эрүүл мэндийн салбарын цахим хөгжүүлэлт бол хийгдэж байгаа. Мөн өрх, сум анхан шат болон дунд шат, энэ лавлагаа шатлал гээд бүх түвшний энэ түвшинд цахим мэдээллийн энэ хөгжүүлэлтүүд бол хийгдээд явагдаж байгаа. Тэгэхээр бол одоо эмч, сувилагч, үйлчлүүлэгч гээд бүх мэдээлэл бол мэдээллийн энэ хөгжүүлэлтүүд нь хийгдээд цахимжих бололцоо бол бүрдэж байгаа гэж үзэж байгаа.

**Г.Занданшатар:** Нямдорж сайд 80.

**Ц.Нямдорж:** Яг энэ оруулаад ирсэн юман дээр бол цагдаа гэж тодорхой заачихсан юм байхгүй л байгаа. Энэ хөөцөлдөж байгаа юм нь бол энэ камержуулалтын системийн асуудал л байгаа юм даа. Миний үед гэх юм уу, одоо цагдаагийн энэ байр байшингийн асуудлыг ерөнхийд нь шийдээд дуусчихсан шүү дээ.

330-аад сум кобонтой болсон. 2019 онд 3 дүүрэг, 3 аймгийн цагдаагийн байшин шинээр ашиглалтад орсон. Тэгээд л ийм мөрдөн Дотоод хэргийн их сургууль гээд л иймэрхүү ажлууд өмнөх Засгийн газрын үед хийгдсэн учраас яг барилга байгууламж талаасаа бол тодорхой юм энд байхгүй байна. Тэр юуны камерын системийн асуудлыг эх үүсвэрийнх нь талаар хуулийн яамныхан хөөцөлдөөд л нэг олигтой болж өгөхгүй юм. Тэгээд 35 сая доллароор 2018 оны үед хөөцөлдөөд төгсгөлийн шатанд орж явсан чинь замаас нь өөр шийдвэр гараад зогсоочихсон ийм юмны асуудал байгаа.

Ер нь Засгийн газар бол энэ камержуулалтын асуудал дээр бол онцгой анхаарах шаардлагатай гэсэн л Ийм байр суурьтай байгаа. Энийгээ бол бид нар энэ баримт бичигт биш үндсэн юу байдаг юм уу, хөрөнгө оруулалтын төлөвлөгөө байдаг юм уу, гадаад арга хэмжээний тал дээр анхаарч явцын дунд шийднэ л гэж бодож байгаа.

Хуулийн тухайд бол цагдаагийн албаны хууль 2016 оны намар батлагдсан шүү дээ. Одоо мөрдөж байгаа хууль. Энэ хууль нь бол одоодоо бол шаардлага хангаад явж байгаа гэж үзэж байгаа. Зүгээр хуулийн яамны тухайд энэ Эрүүгийн хууль, Эрүүгийн хэрэг хянан шийдвэрлэх хууль, Зөрчлийн хуулиуд дээр ажиллаж байгаа юм байна лээ. Энэ хуулиудыг дагуулаад бас цагдаагийн үйл ажиллагаанд тодорхой өөрчлөлт орох чиглэл гарах байх.

**Г.Занданшатар:** 95. Мөнхбаатар сайд, газар чөлөөлөлт.

**Б.Мөнхбаатар:** Сүхбаатар гишүүний асуултад хариулъя. Улаанбаатар хотын зөвхөн орон сууц биш л дээ. Улсын төсвийн хөрөнгө оруулалтын барилга байгууламж, инженерийн шугам сүлжээ, зам тавих бүх асуудалд одоо газар чөлөөлөлт байгаа. Яг үндсэндээ одоо улсын төсвийн мөнгө, орон нутгийн төсөв үнэхээр хангалтгүй тавигдаж байгаа. Энэ бүтээн байгуулалт хийе гэвэл үнэхээр газар чөлөөлөлт бол хийх учиртай мөнгө тавих ёстой. Тэр утгаараа одоо салбарын зүгээс бол аль болох газар чөлөөлөлтөд мөнгө тавих асуудлыг бол Улаанбаатар хотдоо бид нар бол ярьж байгаа. Сангийн сайд эд нар бас газар дээр нь очиж энэ хотын бүтээн байгуулалтыг бас газар дээр нь очиж харсан. Харахаараа бас хүн чинь бас их ойлгодог. Тэгэхээр одоо газарт одоо чөлөөлөх мөнгийг бол, ялангуяа орон нутгийн төсвөөс бас тодорхой хэмжээгээр тавьж энэ бүтээн байгуулалтыг хийх ёстой гэдэг дээр бол дэмжиж байгаа.

**Г.Занданшатар:** Цаашаа явъя, Анужин. Пүрэв-Очирын Анужин гишүүн цахимаар.

**П.Анужин:** Баярлалаа. Би нэг минутаа үргэлжлүүлээд авчихъя. Бид энэ оны 9 сараас эхлэн сургуулийн хүүхдүүдэд шим тэжээлтэй халуун хоол өгнө гэж амласан. Энэ хуулийг Улсын Их Хурал баталсан. Энэ хуулийн одоо хэрэгжилтэд хяналт тавих ажлын хэсэг Улсын Их Хурал дээр байгуулагдаж энэ ажлын хэсгийг ахлан ажилласан. Энэ оны 9 сараас эхлэн бид нар бага ангийнхаа хүүхдүүдэд шим тэжээлтэй халуун хоол өгч 2022 оноос одоо дунд анги, ахлах анги гэсэн ийм шаталбартайгаар явагдах юм. Энэ ажлын хэсгийг ахалж байх хугацаандаа бид байж болох хамгийн бага зардлаар хүүхдүүддээ сайн хоол өгөх тухай судалгаа шинжилгээтэй танилцаж мэргэжилтнүүдтэй уулзсан.

Энэ судалгаан дээр бид нар үндэслэж нэн яаралтай шийдэх шаардлагатай. Энэ одоо төсвийг Улсын Их Хурлын Байнгын хорооны тогтоолдоо оруулж тусгаж хүргүүлсэн байгаа. Энэ талаар энэ улсын хөгжлийн жилийн төлөвлөгөөнд нэг өгүүлбэр ч байхгүй байгаад одоо маш их харамсаж байна.

Өнөөдөр бид нар үр хүүхдүүддээ өгөх ганц аяга хоолон дээр байж болох хамгийн бага зардал хэмээх үгийг хэрэглэж байгаа нь өнөөдөр Монгол Улсын эмгэнэл гэж үзэж байна. Үдийн хоол нь өнөөдөр хүн амын ихэнх хэсэг нь нэн ядуу байгаа энэ тохиолдолд сургуулийн хүүхдүүдэд өгч байгаа үдийн хоол нь тухайн хүүхдийн өдрийн хоол болж байгаа тохиолдол элбэг байгааг та бид бүгд мэдэж байгаа.

Өнөөдөр бид нар хөгжлийн асуудлыг ярьж байна аа, зам гүүр барих тухай, нефть нүүрс, экспорт, импорт. Тэгэхдээ улсын хөгжлийг эрүүл иргэнгүйгээр төсөөлөх ямар ч боломж бололцоо байхгүй. Энэ эрүүл иргэнийг бүрдүүлдэг энэ эрүүл иргэнийг бий болгодог хамгийн чухал зүйл маань өөрөө эрүүл, найдвартай хоол хүнс гэдгийг хэлэхийг хүсэж байна. Дэлхий нийтэд өнөөдөр цар тахалд нэрвэгдэж сүүлийн хоёр жил бидэнд юуг ойлгуулав вэ гэхээр энэ вакцинаас илүү хувь хүний дархлаа чухал гэдгийг та бид бүгдээрээ ойлгосон.

Гэтэл бид нар үр хүүхдийнхээ дархлааг дэмжих энэ төсвөөс ингээд зугтаагаад байх юм уу? Энэ бодлогоосоо ингээд ухраад байх юм уу гэдгийг би асуухыг хүсэж байна. Ер нь бид нар ард түмнээсээ санал авах болохоороо хүүхэд, эмэгтэйчүүдийн нэн эмзэг асуудлыг урдаа барьж хөндөөд сандал сэндийд хүрсэн хойноо энэ хоол хүнс, эмэгтэйчүүд эхчүүдийн асуудлыг төсөв дээрээ хүртэл шахдагаа одоо болихыг би болимоор байна гэдгийг хэлэхийг хүсэж байна.

Тэгээд асуух асуулт нь яагаад энэ улсын хөгжлийн төлөвлөгөөнд сургуулийн хүүхдүүддээ өгөх, хоол хүнсний талаар нэг өгүүлбэр байхгүй байгаа юм бэ гэдгийг асуумаар байна.

**Г.Занданшатар:** Нямдорж сайд 90.

**Ц.Нямдорж:** Үгүй ээ наадхын чинь зардлын асуудал төсөвт суугаад л батлагдаад л. Тэгээд л та бүхний гаргасан Их Хурлын гаргасан шийдвэр хэрэгжинэ шүү дээ. Энх-Амгалан сайд тодруулах юм байвал тодруулчих.

**Г.Занданшатар:** Лувсанцэрэнгийн Энх-Амгалан сайд асуултад хариулъя. 2021, 2022 оны хувьд бол бид нар энэ боловсролын салбарт гурван том асуудал бол байгаа юм.

Нэгдүгээрт энэ ковидоос үүдсэн хоцрогдлын асуудлыг нөхөх.

Хоёрдугаарт бол нөгөө нүхэн жорлонтой сургууль, цэцэрлэг, дотуур байруудын яг одоо ариун цэврийн байгууламжтай барих. Энэ дээр бол нийт нэг 800 орчим сургууль, цэцэрлэг, дотуур байрны тооцоо гарч байгаа. Энэ жил бид нар 2021 ондоо багтаагаад ямар ч байсан 50 хувьд нь буюу 400 гаруй одоо цэцэрлэг, сургуулийг барина.

Гуравдугаар асуудал бол яг энэ үдийн цайг үдийн хоол болгох асуудал байгаа юм аа. Энэ жил бол одоо яг энэ 2021 оны намрын хичээлийн шинэ жилээс одоо энэ хуулийг хэрэгжүүлэх ёстой. Мөнх-Оргил гишүүн, Оюунчимэг гишүүн хоёр одоо санаачилж өргөн барьсан хууль маш сайн хууль болсон.

Одоо бид нар энэ хуулийг яг амьдралд яг бодитойгоор хэрэгжүүлэх л ийм л шаардлага байгаад байгаа юм.

Дөрвөн том асуудал байгаад байгаа юм.

Нэгдүгээрт нь бол яг ингээд энэ төрийн өмчит одоо сургуулиудын 670, 680-аад сургуулиуд дээр яг энэ үдийн цайгаа үдийн хоол болгоход одоогийн байгаа энэ гал тогооны нөхцөл байдлуудаа сайжруулах асуудал байгаад байгаа юм. Харьцангуй бас гайгүй юм байна лээ. Бас шийдчихэж болохоор энэ жилдээ бид нар бол нэг ямар ч байсан энэ чинь 1-5 дугаар анги учраас бол жаахан учиртай. Хамгийн том ачаалал бол одоо хойтон нөгөө 5-9 дүгээр анги дээр ирнэ. Тэрний дараагийн жил 9-12 дугаар ангид ирнэ.

Ингээд энэ 2022 оны намрын хичээлийн жил дээр бид нар нэг 5-9 дүгээр ангийн хүүхдүүдийг энэ үдийн цайнаас, үдийн хоол хөтөлбөрт хэрэгжүүлэхэд хамгийн багадаа 203 тэрбум төгрөгийн одоо хөрөнгө оруулалт шаардлагатай байгаа. 203 тэрбум төгрөгийн. Энэ асуудлыг бол бид нар энэ улсын төсөв хэлэлцэх үед бол нэлээн ярьж шийдвэрлэх бололцоо байгаа болов уу гэж бодож байна.

Саяхан бас манай Байнгын хороо, Боловсрол шинжлэх ухааны байнгын хорооноос бас яг энэ хуулийн хэрэгжилттэй холбоотой нөхцөл байдлуудыг сонсоод Анужин гишүүнээр ахлуулсан ажлын хэсэг ахалж мөн Засгийн газарт одоо үүрэг болгосон энэ Улсын Их Хурлын Байнгын хорооны тогтоол батлагдсан. Тэгээд ингээд Байнгын хорооны тогтоолын хэрэгжилттэй холбоотой одоо авч хэрэгжүүлэх арга хэмжээний тухай асуудлуудаа бид нар ирэх долоо хоногт.

**Г.Занданшатар:** Одоо Жадамбын Бат-Эрдэнэ гишүүн асуулт асууна.

**Ж.Бат-Эрдэнэ:** 2022 оны төлөвлөгөө орж ирж байна. Энэ бол одоо Хөгжлийн бодлого, төлөвлөлтийн хуулийнхаа дагуу орж ирж байгаа асуудал.

Нямдорж сайдаас нэг зүйлийг асууя. Та бол одоо бас хуулийн яаманд байж байхдаа хэд хэдэн барилга бараг л өртгөөр нь шахуу барьсан туршлагатай. Одоо өнөөдөр энэ цар тахалтай холбоотой бид нарын экспорт зогслоо. Импорт бүр тэр тусмаа зогслоо энэнтэй уялдуулаад түрүүн ярьж байсан тэр барилгын материал маань өнөөдөр өсчихлөө шүү дээ. Тэгэхээр энийг барих ийм боломж бололцоо юу юу байна.

Бид одоо нөгөө дахиад л үнэ тогтворжуулах гээд ингээд явж болохгүй шүү дээ. Тэгэхээр нөгөө бид нарын үйлдвэрлэлээ дэмжих энэ нэг одоо хэдэн төгрөг, төсвөө хэдэн төгрөгийг үйлдвэр лүү оруулдаг өртөг бий болгодог. За тэгээд барилгын материалын дотоодын үйлдвэрлэлээ дэмжих, энэ арматур, цементийнхээ үйлдвэрлэлийг дэмжих, энэ боломж бололцоогоо хангах энэ цаг маань болчхоод байна.

Энэ цементийн үйлдвэрүүд маань яагаад ажиллахгүй байна аа? Энэ хангамж чинь яагаад болохгүй байна аа?

Хоёрдугаарт арматурын үйлдвэрийг одоо дэмжих энэ боломж бололцоо маань одоо бид нарт байх ёстой. Аль юм болгон бид нар төмрийн хүдрээ гадагш нь гаргаж авах вэ? Тэгэхээр үйлдвэр рүүгээ энэ мөнгө төгрөгөө оруулж байдаг баялгаа дотроо бүтээж байдаг энэ одоо бодлого руугаа хэзээ орох юм бэ. Таныг одоо энэ Хэрэг эрхлэх газрын даргын хувьд бол энэ асуултыг асууж байгаа юм шүү.

Хоёрдугаарт 2021-2025 оны 5 жилийн үндсэн чиглэлд тусгасан бодлогын бичиг баримттайгаа энэ төлөвлөгөө хэр уялдаж байгаа вэ?

Би орон нутагтай холбоотой нэг асуултыг асууя. 2021 оны үндсэн чиглэлд болон одоо мянганы замын босоо тэнхлэгийн 133.7 километр Булган, Гурван булаг чиглэлийн авто зам байгаа. Энэ үндсэн чиглэлдээ Тусчихсан байгаа. 2022 онд хийгдэхээр. Яагаад энэ дотор байхгүй байна. Энийг тээврийн сайдаас асууя аа гэж.

Гуравдугаарт зорчигч тээврийн авто буудал 7.5 тэрбум төгрөгөөр хийе ээ гэсэн нэг ийм зүйл байна. 10 гаруй сумдад, аймагт.

**Г.Занданшатар:** Бат-Эрдэнэ гишүүнд 1 минут.

**Ж.Бат-Эрдэнэ:** Нэмэлт. Тэгэхээр зорчигч тээврийн авто буудал 7.5 тэрбум төгрөгөөр аваад 10 гаран аймгуудад хийх юм байна. Ер нь бол бид нар төрөөс барьж байгаа бодлогын хувьд хувийн хэвшил хийх боломж, бололцоотой зүйл дээр бид төр одоо өмнөөс нь орж хийдгээ бол больё гэж байгаа шүү дээ. Тэгээд тэр утгаараа бол энэ 7.5 тэрбум төгрөгөөр юу хийх юм бэ. Одоо нөгөө улсын төсвөөр ингээд зорчиг тээврийн буудлуудыг барьдгаа больё. Тэнд чинь хувийн хэвшлүүд хийх боломж бололцоо зөндөө байна.

Өөрсдийн гэсэн газартай, өөрсдийн гэсэн талбайтай хувийн хэвшлүүд одоо энэ үйлчилгээ хийе гэсэн боломж бололцоо нь байна. Тэгэхээр тэднийгээ хангах ийм боломж бол бодлого барихгүй юм уу? 7.5 тэрбум төгрөг юунд зарцуулагдах юм бэ гэдгийг хэлж өгөөч ээ гэж.

Баярлалаа.

**Г.Занданшатар:** 95 Мөнхбаатар сайд,

**Б.Мөнхбаатар:** Бат-Эрдэнэ гишүүний асуултад хариулъя. Энэ жил болон цементийн үйлдвэрлэл харьцангуй тогтвортой ажиллаж байгаа. Үйлдвэрээс нэг 190-200 мянган тонн, жижиглэн дээр нь 230-аад мянган тонноор бол гараад нийлүүлэгдээд явж байгаа. Түрүүн хэлсэн арматурын асуудал. Барилгын материалын. Одоо барилгын материал дотор бол арматур цемент гол үнийг эзэлдэг. Арматурын хувьд Монгол Улс 300 мянгаад тонныг жилд авдаг. 50-иад мянган тонн дотооддоо үйлдвэрлээд бусдыг нь бол гаднаас импортолж авдаг.

Ер нь энэ асуудлыг уламжилж бид нар одоо Уул уурхайн яамтай бас одоо Жавхлан гишүүн маань Дархан аймгаас сонгогдсон, аймгийн сум гишүүний хувьд бас хэд хэдэн зүйл дээр анхаарч ажиллаж байгаа юм. Ялангуяа дунд хугацаанд энэ дарханы төмөрлөгийн үйлдвэрлэлүүдийн концессын асуудлуудыг нь шийдэж, тэрийг одоо өөрсдөө үйлдвэрлэдэг болох

Хоёр дугаарт одоо Дарханы бүс нутагт байгаа хэд хэдэн үйлдвэрүүд, тухайлбал Нью металл индастрил гэж компаниуд одоо төмрийн хүдрийг боловсруулж, баяжуулж төмрийг одоо арматур үйлдвэрлэдэг үйлдвэрлэл хийх чиглэлээр явж байгаа энэ аж ахуйн нэгжүүдийг бид нар бас бодлогын хэмжээнд дэмжих асуудлуудыг газар дээр нь танилцаж авах арга хэмжээ нь авч ажиллаж байгаа.

Ер нь цаашдаа арматурыг дотооддоо үйлдвэрлэдэг, болохгүй бол төмрийн хүдрээ бид нар гадагшаа гаргаад энийгээ одоо баяжуулдаг, үйлдвэрлэдэг технологи руу Уул уурхайн яамтайгаа хамтарч Дорноговийн бүс нутагт, Дархан, Сэлэнгийн бүс нутагт дээрх арга хэмжээг бид нар бас судлаад арга хэмжээ авч байна.

Ер нь 14 үйлдвэр байгаа. Төмрийг хайлуулаад арматур хийдэг. Энэ үйлдвэрүүдээ бид нар дэмжиж байгаа. Гаднаас ажилтан оруулж ирэх, тог цахилгааныг нь хөнгөлж өгөх, аль болох үйлдвэрлэлд гаргах асуудлуудыг нь бид нар бас одоо 14 төмрийн үйлдвэрүүдийг бид нар бас бодлогын хувьд бол төмрийг авч хайлуулж дахин арматур хийдэг. Энэ үйлдвэрүүд бас ямар ч байсан бодлогын хэмжээнд чадлаараа бол дэмжээд ажиллаж байгаа.

**Г.Занданшатар:** Халтар сайд Лувсангийн Халтар сайд.

**Г.Халтар:** Бат-Эрдэнэ гишүүний ярьсан тэр замын хувьд бол манайхаас явсан бичиг дээр байсан жаахан алдаа гарсан юм шиг байна. Энийг ажлын хэсэг дээр бид нар бас хүсэлт хүргүүлье. Энэ яах аргагүй барах ёстой.

Хоёрдугаар асуудал. Энэ аймгийн төвүүд дээр зорчигч үйлчилгээний төв барих асуудал таарч байгаа байх. Энэ 3.6.16 дээр концесс болон төр хувийн хэвшлийн түншлэл гэж ер нь цаашдаа бид нар аймгийн төвүүд дээр зорчигч үйлчилгээний төвүүдийг барих за зам дагуу үйлчилгээний цогцолборуудыг барихад төр ер нь оролцохоо больё. Хувийн хэвшлүүдээ түшиглэе ээ. Энэ бодлогыг баримталж байна. Өнгөрсөн жил авто тээврийн үйлчилгээний төвгүй бүх аймгуудад албан бичиг явуулсан.

Хувийн хэвшлүүд байвал одоо дэмжье. амтарч ажиллая гэдэг дээр Говьсүмбэр аймгаас бусад сум, аймгуудаас бол хараахан санал ирээгүй байна. Цаашдаа энэ дээр энэ бодлого үргэлжилж явна. Хувийн хэвшлийг бол аль болохоор дэмжинэ гэдгээ хэлье.

Баярлалаа.

**Г.Занданшатар:** Тогмидын Доржханд гишүүн.

**Т.Доржханд:** 1 минутаа нэмээд авчихъя.

Баярлалаа.

 Энэ Монгол Улсын хөгжлийн 2022 оны төлөвлөгөө гээд энэ төлөвлөгөө биш байна. Энэ болохоор PIP гээд байгаа хөрөнгө оруулалтын хөтөлбөр, түүний нэг жилийн төлөвлөгөө байна. Тэгэхлээр нэршлийг нь өөрчлөхгүй бол энэ чинь одоо нөгөө зардал тал дээрээ одоо баахан ажил төлөвлөчихсөн байна шүү дээ.

Гэтэл төлөвлөгөө бол жаахан өөр шүү. Тийм болохлоороо яах вэ ингэж хийж байгаа нь бол зүйтэй. Аль хэсгээ бид нар улсын төсвөөр санхүүжүүлэх юм, алийг нь PP концессоор хийх юм, алийг нь хувийн хэвшил хийх юм бэ гэдэг энэ нэг базсан тоогоо бол оруулж ирж байгаа юм нь бол зүйтэй л дээ. Гэхдээ энэ бол одоо нэг энгийнээр хэлэх юм бол яг төсвийн л нэг хэсэг шүү, зардлын л ингээд агуулга шүү. Түүнээс биш ингээд яг ямар үр дүнд хүрэх юм бэ? Энийг хэрэгжүүлснээр тэгээд чанарын болон одоо тоон үзүүлэлт нь юу байх юм бэ гэдэг тал дээр ямар ч одоо тоо бол байхгүй байна. Тэгээд цаашдаа бол анхаараад явна биз дээ. Анх удаа орж ирж байгаа болохоор.

Хоёр, гурван асуулт байна. Энэ 2022 оронд түрүүн Сангийн сайд болохоор JTP-гээ бол тогтвортой түвшинд зорилт түвшиндээ байхыг хичээнэ гээд хэлчих шиг боллоо. Тэгээд хоёр мянга хорин нэгэн онд чинь бол ер нь үзүүлэлт буухаар байна шүү дээ. Тэгээд бид нар хүлээгдэж байсан нөгөө юу чинь байхгүй болчихлоо шүү дээ. Тэгээд дэлхий даяараа л тийм байдалд орчихлоо. Тэгэхлээр л яг бодитой төсөөллөө дахиад нэг хэлбэл сайн байна.

Хоёрдугаарт энэ 2022 онд гаднын хөрөнгө оруулалт маань яах билээ? Энэ дээр нэг тоо байвал хэлж өгөөч. 2022 онд ажлын байраа хэдээр нэмэгдүүлэх юм бэ? Ажлын байрын хүлээгдэж байгаа хэмжээ хэд юм бэ? Энэ дээр бас тов тодорхой тоо бас хэрэгтэй байна.

Цаашдаа яг ийм нэг бодитой тоон дээрээ бүгдээрээ ярьдаг байвал сайн байна шүү. Хамгийн чухал юм бол одоо бас аялал жуулчлалын салбар байгаа. Тэгээд түрүүн бас сайд нь дурдах шиг боллоо. Дотоодынхоо аялал жуулчлалдаа бид анхаарах болно гээд.

Тэгээд дэлхийн аялал жуулчлалын байгууллагын гаргасан тоогоор бол нийт одоо аялал жуулчлалын орлогын далан гурван хувь нь бол дотоодын аялал жуулчлал шүү дээ. Тэгээд энэ жил ирэх жил ер нь 2, 3 жилдээ бол гадаад аялал жуулчлал байхгүй болчихлоо шүү дээ. Гаднын жуулчид ирэхээргүй болчихлоо. Тэгэхлээр дотоодынхоо аль жуулчлал дээр яг тодорхой, ямар тоо одоо зорилт тавьж байна вэ? Тэрийгээ дахиад нэг тодруулаад хэлмээр байна.

Тэгээд эцэст нь гээд хэлэхэд өнөөдөр ингээд төсвөө аваад үзэх юм бол төсөв дээр чинь мөнгө байхгүй шүү дээ. Тэгээд бүгдийг нь ингээд хүүхдийн мөнгө, халамж руугаа ингээд өгчихсөн байгаа хөрөнгө оруулалт чинь бас байхгүй. Ирэх жил бас байх уу, үгүй юу.

Арматураас гадна энэ ковидын хүндрэлээс чинь болоод дээрээс нь энэ халамжийн бодлогоос чинь болоод одоо барилгын ажлууд чинь бүгдээрээ зогсоод байна. Барилга дээр ажиллах хүн байхгүй болчихлоо. Тэгээд ажилгүйдлийн түвшин чинь бүр ингээд сууриараа ингээд доошоо унаад байна.

Өөрөөр хэлэх юм бол ажил эрхлэх сонирхолтой хүмүүс байхгүй болж байна. Ажил эрхлэх чадвартай эрүүл хүмүүс бас ингээд олдоц нь ховор болж байна.

Энэ чинь энэ жилийн тавигдсан төсөв хөрөнгө.

**Г.Занданшатар:** Хэн хариулах вэ? 89 Батжаргал.

**Х.Батжаргал:** Доржханд гишүүний хөрөнгө оруулалттай холбоотой тоо баримттай холбоотой асуултад хариулъя аа.

Хөрөнгө оруулалтын хэмжээ 2020 оны түвшнээс бол 34 хувиар, 2021 оны төсөөллийг авч үзээд харьцуулж үзэх юм бол 12.6 хувиар өссөн үзүүлэлт. Эдгээр арга хэмжээг хэрэгжүүлсний дараа гарахаар тооцоолол харагдсан байгаа. Үндсэндээ бол 11.8 их наяд төгрөг болж өсөхөөр. Өмнөх үеүдийг харьцуулж харах юм бол 2012-2015 онуудад бол 1.5 дахин буурсан. Зургаа аравны нийт их наяд төгрөгт хүрсэн. Ийм статистик үзүүлэлтүүд байгаа. Ажилчдын ажиллах хүчний хэмжээ бол бас 2022 онд бол өсөхөөр тооцоолол харагдаж байгаа. Эдгээр арга хэмжээг бүрдүүлснийг нь хэрэгжүүлсний дараагаар 2020 онтой харьцуулахад бол 1 сая 1125 мянга 142 буюу 75 мянгаар нэмэгдэхээр ийм тооцоолол байгаа.

Эдгээр арга хэмжээнүүд хэрэгжсэний үр дүнд.

**Г.Занданшатар:** Батжаргал дарга аа, та энэ юмнуудаа ерөөсөө ойлгохгүй байгаа нь энэ зорилт, арга хэмжээгээ биччихсэн байгаа юм. Зорилт арга хэмжээг хэрэгжүүлэх төсөл арга хэмжээ авах ёстой. Наадах чинь хоёр дугаар багана чинь зорилт, арга хэмжээ биш. Хөгжлийн бодлого төлөвлөлтийн хуулийн 6.12-т санхүүжилтийн баталгаатай эх үүсвэртэй техник эдийн засгийн үндэслэл, зураг төсөв нь батлагдсан тухайн жилд хэрэгжих төсөл арга хэмжээний задаргаа байна гэж хуульд заачхаад байхад чинь зорилт, арга хэмжээ болгоод оруулаад ирж байгаа байхгүй юу. Зорилт арга хэмжээ чинь Засгийн газрын үндсэн чиглэлд Засгийн газрын мөрийн хөтөлбөрт зорилт, арга хэмжээнд тусаж байгаа. Зорилт, арга хэмжээгээ хэрэгжүүлэх төлөвлөгөө, төсөл арга хэмжээ л болох ёстой юмыг энэ хоёроо ч хүртэл ингээд хууль дээрээс уншиж байгаад задалчихгүй та одоо. Хариуцлагагүй л юм гэж харагдаж байгаа юм. Тэгээд энэнээс чинь үндэслэж улсын төсөв боловсруулна гэж Хөгжлийн бодлого, төлөлтийн хуульд хийсэн байгаа байхгүй юу.

Борхүүгийн Дэлгэрсайхан гишүүн асууна.

**Б.Дэлгэрсайхан:** Сайн байцгаана энэ өдрийн амар мэнд ирье. Тэгээд энэ Монгол Улсын хөгжлийн 2022 оны төлөвлөгөөнд хамгийн чухал юм энэ Ханги- Мандал-Зүүнбаянгийн төмөр зам ерөөсөө ороогүй байх юм. Энэ зориуд оруулаагүй юм уу, эсвэл мартчихдаг юм уу? Ийм том бүтээн байгуулалтыг. Тэгээд энийгээ одоо ер нь яах гэж байгаа юм? Ер нь Ханги-Мандал-Зүүнбаянгийн төмөр зам ашиглалтад орохгүйгээр. Одоо энэ гол зам чинь бол ачааллаа даахаа байсан шүү дээ. Транзит ачаа, тэгээд дотоодын экспортын ачаа бүгд одоо ингээд зам дээрээ хэвтэж байгаа. Энийг одоо Зам, тээврийн яам мэдэж байгаа биз дээ. Тэгээд энэ Зам, тээврийн яаманд нэг шийдэл гаргадаггүй нэг газар байгаа юм.

Гурван асуудал ярьсан. Нэг ч удаа шийдээгүй. Бичгээр өгнө өө, хариу өгнө өө гээд ингээд хулхидчихдаг. Тэгээд одоо энийгээ болимоор байх юм. Шийдвэр гаргахгүй юм бол тэнд одоо юу хийж байдаг юм. Тэгээд баахан дарга нар. Тэр нэг 17.5-тай чиргүүл, сонгуулийн өмнө шийдчихнэ гээд олон хүний амьдралыг одоо шийдээд өгнө гээд л 1000 гаран жолооч нарын асуудлыг ярьж ярьж, одоо сайд нь за гээд л доошоо заан гээд л байсан. Сүүлдээ бид нар чадахгүй ээ, одоо болилоо гээд л ингэж хүнээр тоглож болохгүй шүү дээ.

Хоёр, гурав дахь асуудал бол тэр Замын-Үүд дээр чинь одоогийн байдлаар нэг 1800-гаад ачааны машин очоод байж байна. Тэгээд энэ машины асуудал чинь одоо онцгой байдлын ганц онцгой байдлын асуудал биш шүү дээ. Онцгой байдал чинь өвчинтэйгөө яая гэж байхад чинь энэ Өмнөговь ажилгүй болоод тэндээс баахан машинууд давхиад оччихсон. Хотоос баахан машин оччихсон. Тэгээд энэ асуудлаа шийдэхгүй юм уу? Тэгээд энэ зөвшөөрөл, лиценз, янз бүрийн юм одоо нөгөө Ц бичиг энэ тэр юм олгох болохоороо бүгдээрээ тийшээ уралдчихаад. Яг энэ бод амьдрал дээрээ очиж ажиллаж байгаа нэг ч хүн алга байна шүү дээ. Энэ чинь ганц Замын-Үүд сумын ажил биш шүү дээ. Онцгой байдал ч очоод дийлэхгүй байгаа шүү дээ.

Тэгээд энэ Зам, тээврийн яам энэ шийдвэрээ хэзээ гаргадаг болох юм.

**Г.Занданшатар:** Халтар сайд, нэг дүгээр микрофон.

**Г.Халтар:** Зам, тээврийн хөгжлийн яамнаас Зүүнбаян-Ханги-Мандалын чиглэлийн төмөр зам гээд орсон юм. Энэ манай явуулсан бичгийн 3.4 дээр байна.

Харамсалтай нь энд ороогүй байна. Тэгээд энийг бас ажлын хэсэг рүү явуулъя. Зүүнбаян-Хангийн чиглэлийн зам. Гол зам бол ачааллаа даана. Ганцхан Эрээн өртөөний хязгаарлалтаас болж байгаа.

Тийм учраас ялангуяа Ханги-Мандалын хилийн гарц нээх чухал. Тэгж байж экспорт нэмэгдэнэ. Энэ дээр санал нэг байна.

Хоёрдугаарт нь стандарт бус чиргүүлүүд байгаа Замын-Үүд дээр. Тэгээд бид нар одоо ялангуяа энэ тээвэр хийж байгаа зам нэгдүгээрт өөрөө нарийхан, тэр нь нарийн буюу голын зураас давсан өргөнтэй чиргүүлүүдийг хот хоорондын хөдөлгөөнд оруулах нь өөрөө хөдөлгөөний аюулгүй байдалд ноцтой аюултай учраас бид нар хэмжээнээс татгалзаж байгаа.

Гуравдугаарт нь Замын-Үүдийн машины тоо олон байгаа. Бид нар ажиллаж байна. Үнэндээ бид нараас даваад Хятадын талаас хамаарсан хамаарлууд байна. Замын-Үүд дээр голомтууд удаа дараа гарсан энэтэй холбоотой Эрээний талаас авч байгаа машины тоон дээрээ хязгаарлалттай байгаад байгаа учраас бид нар яаж ч чадахгүй байна. Тэгэхдээ Гадаад яамтайгаа хамтраад бусад газруудтайгаа хамтраад ажиллаж байна.

Баярлалаа.

**Г.Занданшатар:** Ханги-Мандалын замыг яагаад оруулаагүй юм бэ гэсэн шүү дээ.

**Г.Халтар:** Ханги-Мандлынхыг манайх явуулсан юм. Тэгээд Үндэсний хөгжлийн газар дээр л ороогүй юм шиг байна. Дахиад ажлын хэсэг дээр явуулъя.

**Г.Занданшатар:** Нямдорж сайд.

**Ц.Нямдорж:** Яамдаас санал ирээд эх үүсвэртэй юмыг нь эх үүсвэр бүрдэж болзошгүй юмыг энэ дотор оруулсан юм.

 Эх үүсвэр нь тодорхойгүй юм. Зарим юм орхигдсон энэ дотор Ханги-Мандалын асуудлаа жичид нь авч хэлэлцэх байх. Ер нь аливаа асуудалд бодитой байх эх үүсвэртэй байх, тэгээд үнэнийг хүлээн зөвшөөрөх зарчмууд л байдаг л даа. Одоо Богд хаан төмөр замын асуудал яриад Засгийн газар өчигдөр бас дахиад ярилцсан. Энэ замыг ямар хөрөнгөөр яаж босгох вэ гэдэг асуудал яригдаад л явж байна. Зүүнбаянгийн төмөр замын чинь тэр цутгалт, рейсийн ажил гэх мэтийн юмнууд дууссан нь үнэн боловч холбооны юм байхгүй. Энд асар их зардал гарна.

Энэ асуудлыг нөхөж хийх шаардлага гарна. Тэгээд энэ Ханги-Мандалын төмөр зам барьдаг юм бол энэ төмөр замыг өөрийнхөө хөрөнгөөр хэрэгжүүлчих. Ийм төр, хувийн хэвшлийн юм гарч ирэх нь үү, үгүй юу гэдэг асуудал бас судлах шаардлагатай байгаа. Замын ач холбогдлыг бол ойлгож байгаа. Гашуун сухайт нь дуусаагүй. Зүүнбаян дуусаагүй. Богд хааны асуудал ийм байдаг.

Дээрээс нь дахиад ийм асуудал тавивал бол хэрэгжилтийн асуудал дахиад хариу эргэж Их Хуралд нэхэл болох асуудал байгаа. Манай зарим сайд нар ийм зүйл ярихдаа эх үүсвэрээ цаашдаа бодож сурах хэрэгтэй. Эх үүсвэргүй юм түлхдэгээ болих хэрэгтэй. Энийг харин би Их Хурлын чуулган дээр энэ залуу сайд нарт хэллээ шүү. Ийм зүйлүүд байгаа гэдгийг хэлье ээ.

**Г.Занданшатар:** Дэлгэрсайхан гишүүн нэг минут тодруулъя. Гараа өргөж байна.

**Б.Дэлгэрсайхан:** Энэ Хятадын хил өдөрт 100 машин авч байгаа гэдгийг бүгд ойлгож байгаа. Гол нь энэ Замын-Үүд дээр машин овооруулаад байгаагаа шийдээч ээ л гэж байгаа шүү дээ. Тэрнээс биш Хятад руу заачхаад ийм олон юм яриад байх хэрэггүй шүү дээ. Хотоос очдогоо хязгаарлуулаа. Замын-Үүд дээр цөөхөн болгосны дараа эргээд хотоос явуулсан энэ зөвшөөрлөө олгооч ээ л гэдэг ийм юм ярьж байгаа юм. Тэгээд ердөө сая Нямдорж сайдын хэлдэг үнэн байхгүй юу. Үнэхээр одоо энэ төр хувийн хэвшлээр концессоор хийлгэе гэж байгаа бол нэг мөсөн зарлачих хэрэгтэй байхгүй юу. Өөх чинь булчирхай ч биш, засаг шийдэх гээд ч байгаа юм уу, үгүй ч юм уу. Ингээд засаг энийг концессоор явуулна гэдгээ шийдэхгүй юм бол хэн ч энэ талаар санал гаргахгүй шүү дээ. Энийг хэн хариулах юм. Тэгээд энэ зам чинь орохгүй бол тэр гол зам уу даана гэж худлаа ярьдгаа болих хэрэгтэй.

Эрээн нь тэртээ тэргүй авах ч үгүй та нараас. Энийг Эрээ авахгүй бол гол зам даалаа гээд яах юм. Ханги-Мандал-Зүүнбаянг тавьж байж л гол зам чинь ач холбогдлоо өгнө ш дээ. Ийм юмаа ярья л даа.

**Г.Занданшатар:** Хэлэлцэх эсэхээ шийдчихээд ажлын хэсэг дээрээ ярилцацгаа. Хүрэлбаатарын Булгантуяа гишүүн.

**Х.Булгантуяа:** Түрүүн бас хэд хэдэн гишүүд ярьж байна. Энэ бол үнэнийг хэлэхэд зорилго зорилт нь нөгөө Монгол Ардын намын мөрийн хөтөлбөр. Засгийн газрын үйл ажиллагааны хөтөлбөр дээр туссан гол гол юмнууд нь ерөөсөө байхгүй байна. Жишээлбэл эдийн засгийн хэсэг дээр зээлийн хүү бууруулах дээр ерөөсөө нэг үг үсэг алга. Зээлжих зэрэглэлтэй холбоотой ямар ч асуудал алга. Банкны тухай хууль, гэрээний хэрэгжилттэй холбоотой юм алга. Зайны чиптэй, банкны карт гаргана ч гэх шиг. Энэ одоо яг Засгийн газрын энэ үйл ажиллагааны хөтөлбөр, энэ Засгийн газрын 2022 оны хөгжлийн хөтөлбөр дотор одоо яг суух ажил мөн үү, үгүй юу? Энэ төрийн өмч, хувьцаат компанийн засаглал, энэ санхүүг сайжруулах асуудлыг бид нар 2021 оны төсвийг батлахдаа л бас л чиглэл болгож өгч байсан энэ ажлаа өнөөдрийг болтол яг үнэнийг хэлэхэд дорвитой юм хийгдэхгүй байна. Одоо бид нар яг ард түмэнд амласан том том амлалтуудыг би энэ дээр хаана байгааг ерөөсөө олж харахгүй байна.

Иргэдийн орлогыг нэмэгдүүлнэ, ядуурлыг хоёр дахин бууруулна гэсэн. Энэний үр дүнд 2022 онд ядуурал яаж буурна гэсэн ямар тооцоолол байна вэ? Гарааны бизнесийг дэмжих ийм шинэлэг санхүүжилтийн тогтолцоо бий болно гэсэн хаана байна аа? Тэр орлого багатай иргэдийн цалингаас суутгах татварын хэмжээг хоёр дахин бууруулна гэсэн. Тэр яг энэ дээр хаана яаж орсон бэ? Жижиг, дунд бизнес эрхлэгчдийг төрөөс бизнес инкубатораараа төвд бойжуулна бага түрээстэй байх зохицуулалтыг хийлгэнэ гэсэн. Тэр хаана байна аа? Хуримтлалын нэгдсэн сантай болоод урьдчилгаа төлбөргүйгээр орон сууцанд орно гэсэн тэр яг хаана байна аа? Анх удаагаа байр авч байгаа хүмүүст 4-6 хувийн ипотекийн зээл олгоно гэсэн, энэ ямар хууль эрх зүйн орчноор, энэ нь одоо хаана байна аа? Энэ хөгжлийн хөтөлбөр дотор.

Орон сууцны үнийг барих дээр одоо энэ арматур барилгын материалын үйлдвэрлэлийг дотоодын үйлдвэрлэлийг татварын хөнгөлөлт чөлөөлөлтөөр, одоо дэмжинэ гэсэн байгаа. Энэ одоо хаана байна аа? Залуу гэр бүлийн сэтгэл зүйн хөгжлийн дэмжлэг үзүүлнэ, энэ хөтөлбөр хэрэгжүүлнэ гэсэн тэр яг өнөөдөр хаана байна аа? Гэтэл энүүн дээр барилгын материал дээр жишээлбэл хамгийн чухал юм нь ганцхан юм орсон байгаа. 3.7.6 дээр Налайхын барилгын материалын паркийн дэд бүтцийн ажлыг хийнэ гээд 2022 онд нэг 30 хувьтай хийх юм байна. 2024 он хүртэл нэг арай хийж зөвхөн дэд бүтцийн л тавих юм биш үү.

**Г.Занданшатар:** Булгантуяа гишүүн 1 минут.

Гэтэл энийг хувийн хэвшлүүд бас өөрсдөө үйлдвэрлэх гээд явж байгаа. Заавал энүүнийг нэгдсэн журмаар нэг том парк бариад тэрүүнийг одоо дараагийн бараг гурав, дөрвөн жилийн дотор арай хийж дэд бүтцийг нь бариад ингэж барилгын материалын үнийг бууруулах ажлыг хийх юм уу? Нийслэлд ба бүс нутаг, орон нутгийн энэ хөгжлийн бодлогын асуудал дээр үнэндээ аягүй дутуу дулимаг байна. Нөгөө түгжрэлийг бууруулах асуудал дээр 2022 он дээр Юу ч олигтой хийгдэхгүй юм шиг харагдаж байна.

Дээрээс нь нэмээд энэ суурь үнийн асуудлыг яах юм бэ. Бензин шатахууны үнэ нь дэлхий даяар нэлээн их нэмэгдчихлээ. 1 сараас хойш бол ерөнхийдөө тасралтгүй нэмэгдэж байна. Одоо энэ суурь өмч нь ингээд нэмэгдээд явах юм бол бүхий л юмны үнэ дээр нэмэгдэл үүсэх нь байна шүү дээ.

Дээрээс нь энэ. Одоо тээвэрлэлттэй холбоотойгоор ерөнхийдөө бүх юмны суурь үнэ ерөнхийдөө Бид сүүлийн одоо ганц хоёрхон сарын дотор маш хурдацтай нэмэгдэж байна аа. Энүүн дээр 2022 онд яана гэсэн бодлого байгаа юм бэ? Энэ бүгд ерөөсөө ингээд харагдахгүй болохоор үнэнийг хэлэхэд энэ хөгжлийн бодлого биш зүгээр нэг үйл ажиллагааны яамны нэг дотроо агентлаг дотроо баталдаг.

 **Г.Занданшатар:** Батжаргал 89.

**Х.Батжаргал:** Булгантуяа гишүүний асуултад хариулъя. 2021-2025 оны хүртэл хөгжүүлэх таван жилийн үндсэн чиглэл дээр туссан ялангуяа засаглалыг сайжруулах чиглэлийн тэр томоохон ажил арга хэмжээнүүд бол үндсэн буюу урсгал зардлаар санхүүжигдэх одоо Засгийн газар дээр ажлын хэсэг байгуулагдах төрийн захиргааны төв байгууллагууд хууль боловсруулах тэр ажлууд бол энэ Хөгжлийн бодлого төлөвлөлт, түүний удирдлагын тухай хуульд заасан энэ 6.10.2-т заасан шаардлагын дагуу бол орох боломжгүй байгаа.

Тийм учраас энэ дээр бол тусгасан ажлууд нь бол яг нөгөө зураг төсөл тэнцүү хийгдсэн тооцоолол эх үүсвэртэй ийм ажлууд байгаа. Харин эдгээр таны хэлсэнчлэн энэ реформын шинжтэй. Хуримтлалын нэгдсэн санг байгуулах. Тэгээд старт апуудыг дэмжих чиглэлээр болон энэ төр, хувийн хэвшлийн түншлэлийн тухай хууль гэх зэрэг. Энэ хууль боловсруулах, засаглалын энэ ажлууд нь бол хийгдээд явах бол бүрэн боломжтой. Хамгийн гол нь яг энэ боловсруулсан төлөвлөгөөн дээр суухад бол яг хуулийн шаардлага, тийм хязгаарлалт тавьсан байгаа. Үндсэн үйл ажиллагаагаараа одоо төрийн албан хаагчид ажлын хэсэг дээрээ ингээд шийдээд хэрэгжүүлээд явах боломжтой байгаа юм.

**Г.Занданшатар:** Зохихсүрэн 85.

**П.Зохихсүрэн:** Булгантуяа гишүүний асуултад тодруулга хэлье. Улсын Их Хурлын жилийн төлөвлөгөө бол таван жилийн үндсэн чиглэл, Засгийн газрын үйл ажиллагааны хөтөлбөртэйгөө аль болохоор уялдуулаад тухайн жилд хэрэгжүүлэх төсөл арга хэмжээ байх ийм одоо зорилтыг тавьж байгаа юм. Та бол жишээлбэл намын мөрийн хөтөлбөр дээр суусан зарим зүйл, заалтуудыг дурдаж байна. Энэ зүйл, заалтууд бол Засгийн газрын үйл ажиллагааны хөтөлбөр дээр тухайн үедээ батлагдаагүй, зарим зүйлд бол зүйл заалт бол байна. Нөгөө талаар нийслэл, орон нутгийн хэмжээнд яг Хөгжлийн бодлого төлөвлөлт, түүний удирдлагын тухай хуульд зааснаар аймаг, нийслэлийг хөгжүүлэх бас жилийн төлөвлөгөө гэж батлагдах ёстой.

Энэ жилийн төлөвлөгөөг 9 сарын нэгний дотор улсын хөгжлийн жилийн төлөвлөгөөнд үндэслэн боловсруулж, 12 сарын 1-ний дотор бол иргэдийн Төлөөлөгчдийн Хурлаараа батлуулах ийм зохицуулалт байгаа. Нийслэлтэй холбоотой нэлээд хэдэн асуудлыг бол нийслэлд өөрт нь одоо эрх мэдлийг нь олгох, тийш нь шилжүүлэх ийм ажлууд бол Засгийн газар дээр хийгдэж байгаа. Үүний одоо нэг жишээ бол одоо энэ түгжрэлийг сааруулахаар авч хэрэгжүүлэх арга хэмжээнд бол нийслэлийн төсөв дээр нь эрхийг нь олгох асуудлууд бол саяхан одоо нээлттэй Засгийн газрын хуралдаанаар бол хэлэлцэгдсэнийг та бүхэн санаж байгаа байх гэж бодож байна.

**Г.Занданшатар:** Болдын Жавхлан сайд.

**Б.Жавхлан:** Тийм, энэ хөгжлийн төлөвлөгөөн дотор тэр зээлжих зэрэглэлтэй холбоотой зээлийн хүү, суурь хүү яаж хэрхэн буух талаар тусгасан уу гэж асууж байна. Булгантуяа, гишүүн ээ энэ асуудлууд бол өөр бичиг баримтууд дээр маш тодорхой заагдаад төлөвлөгөөтэй болоод бид ингээд энэнийхээ дагуу Засгийн газар ч хичээж ажиллаж байгаа, Их Хурал ч бас энэ дээр маш санаачилгатай ажиллаж байгаа. Зээлжих зэрэглэл ер нь юунаас хамаардаг вэ гэхээр өрийн удирдлагын стратеги, Өрийн удирдлагын тухай хууль, Төсвийн тогтвортой байдлын тухай хуультай шууд холбоотой байдаг. Эдгээр бичиг баримтуудад бол 2021, 2022, 2023, 2024 он хүртэл маш тодорхой заачихсан байгаа. Өрөө хэрхэн яаж бууруулах вэ гээд. Энэ стратегийнхаа хүрээнд засгийн газар ажиллаж байгаа хорин нэгэн онд төлөх ёстой өрөө төлөөд явж байгаа. 2022 онд төлөх ёстой өрүүдээ төлнө. Сүүлийн одоо 2020, 2021 оны гадаад өрийгөө одоо төлсөн байдлыг гадаад зах зээл дээр манайхыг одоо үнэлж, үнэлгээний компаниуд манай зээлжих зэрэглэлийг сайжруулсан байгаа.

Хасах –b3 тогтвортой байсан бол одоо +b3 тогтвортой болж ингэж сайжирсан байгаа. Гэх мэт ингээд өөр бичиг баримтууд дээр маш тодорхой заагдчихсан ажлууд учраас ингээд явна зүгээр хөгжлийн энэ төлөвлөгөөн дээр тухайлан энэ ажлуудыг одоо хуулиар зохицуулж байгаа учраас одоо нэмж оруулах шаардлагагүй болов уу гэж ингэж харж байна.

Тэр татвартай холбоотой асуудал байна. Бага орлоготой иргэдийнхээ одоо татварыг буулгана гэсэн ийм. Энэ бол нөгөө татварын бодлогоор явах учраас бас мөн бас энэ хөгжлийн төлөвлөгөөнд оруулах шаардлага байхгүй ээ. Энийг одоо шат дараатай нэлээн тийм судалгаа, шинжилгээтэй байж байж татварынхаа бодлогын хүрээнд энэ асуудлыг хэлэлцэнэ. Шаардлагатай бол Их Хуралд өргөн бариад тэгээд Их Хурал энэ асуудлыг бол шийднэ ээ.

**Г.Занданшатар:** Жамъянгийн Мөнхбат гишүүн байна уу?

**Ж.Мөнхбат:** Байна уу сонсогдож байна уу? Сонсож байна уу?

**Г.Занданшатар:** Байна аа байна. Яриарай.

**Ж.Мөнхбат:** Өдрийн мэнд хүргэе. Тэгээд өнөөдөр энэ хөгжлийн том асуудал яригдаж байгаа энэ үед би нэг хэдэн зүйл бас хэлье гэж ингэж бодсон. Одоо энэ экспорт зогссон гаднаас орж ирж байгаа валют мөнгөний урсгал орлого олдог энэ юм маань ингээд хомсодчихсон ийм цаг үед одоо бид бүхэн аль болохоор энэ хил гаалиа нээх, мөнгө төгрөг олох, боловсруулах үйлдвэрүүдээ барих, нүүрсээ угааж зардаг болох коксынхоо үйлдвэр, зэс молибдений үйлдвэр. Энэ гангийн үйлдвэр гээд энэ ажлуудаа уг нь ажил хэрэг болгоод яаж ийж аргалж байгаад ингээд явах юм бол хоёр, гурван жилийн дараанаас үр дүнгээ өгөөд явах ийм зүйлүүд тусгагджээ гэж ингэж бодож байгаа.

Хөдөө аж ахуйн чиглэлтэй ялангуяа энэ малчдын нэг ганц ярьдаг ийм зүйл байгаа. Тэр бол энэ малын гаралтай түүхий эдийн одоо үнийг нэмэгдүүлэх, арьс ширний үнийг нэмэгдүүлэх, ноос ноолуурыг нэг нэмэгдүүлэх гээд л ийм асуудал байдаг. Тэгэхээр энэ асуудлаар явагдаж байгаа боловсруулах үйлдвэрийн Дарханы боловсруулах үйлдвэрийн нөхцөл байдал энэ дээр яг яаж тусгагдаж байгаа вэ? Хэдэн онд ашиглалтад орно гэсэн ийм тооцоололтой явж байгаа вэ гэдгийг нэгдүгээрт асууя гэж бодож байна.

Хоёрдугаарт энэ 3.6.10 дээр байна. Дашинчилэн, Орхоны гүүр чиглэлийн замыг Мөрөн, Тариалантай холбох авто зам, 112.7 километр хатуу хучилттай замыг эхлүүлнэ гээд байж байна.

Тэгэхээр Халтар сайд, энэ нөгөө Дашинчилэнгээс, Мөрөн, Тариалан чиглэлийн явж байгаа замаас одоо шинээр эхлэх зам нь цаашаа үргэлжлэх 112-ыг ярьж байна уу? Одоо хувийн хэвшлийн хамтын ажиллагаагаар хийгдэж байгаа замыг ярьж байна уу? Энэ зам уг нь яаралтай ашиглалтад орох юм бол энэ Дархан, Эрдэнэтийн замын ачаалал 40 хувиар буурна. Монгол Улсын аялал жуулчлалын гол маршрут болсон энэ Хөвсгөл рүү явж байгаа энэ замын одоо хугацаа, уртын хэмжээ нэг 100 гаран километрээр одоо татагдана гэсэн ийм эдийн засаг бүх юмны бас давуу талтай, ийм зам байгаа юм.

Энэ дээр нэг тодорхой мэдээлэл өгөөч гэдгийг хэлмээр байна.

Тэгээд одоо өнөөдөр бид нар бүтээн байгуулалт ярьж байдаг.

**Г.Занданшатар:** Мөнхбат гишүүнд нэг минут.

**Ж.Мөнхбат:** Жилийн өмнө 1 сая 700 мянгатай байсан арматурын үнэ өнөөдөр 3 сая 200 хүрээд явчихлаа. Энийг дагаад орон сууцны үнэ, байрны үнэ нэмэгдэхээс авхуулаад л одоо бүх бүтээн байгуулалтын үнэ өртөг, улсын төсөв дээр тавигдсан мөнгө төгрөг ч гэсэн ингээд нэмэгдээд 2021 оны төсөв дээр тавигдсан нөгөө бүтээн байгуулалтын ажлууд чинь төсөв хөрөнгө мөнгөндөө багтахгүй болох ийм чигтэй болж байгаа. Тэгэхээр гангийн үйлдвэр, энэ зүйлүүдээ энэ Дархан, Сэлэнгийн районд барина гэсэн энэ юм байна. Энэ яг хэдийгээр ажил болох вэ гэдэг ийм хоёр асуулт байна аа.

Гуравдугаар асуулт бол энэ аялал жуулчлалтай холбоотой. Монголын одоо гаднаас ирж байгаа хүмүүсээс мөнгө олох, мөнгөний урсгалыг нэмэгдүүлэх ийм боломж байгаа. Түүхэн болон байгалийн аялал жуулчлалаа. Энэ дээрээ бид нар одоо гол анхаарлаа тавьж нэгдүгээрт.

Хоёрдугаарт бол энэнтэй холбоотой бүх дэд бүтэц, энэ чиглэлүүдийг нь дэмжсэн ийм зүйлийг хийж өгөх шаардлагатай байна. Тэгэхээр энэ зүйлүүд яг яаж, яаж тусгагдаж орж байгаа вэ гэдэг ийм нэг гурван зүйлийн асуултыг асуумаар байна.

**Г.Занданшатар:** Батжаргал 89.

**Х.Батжаргал:** Мөнхбат гишүүний асуултад хариулъя. Аялал жуулчлалын дэд бүтцийн тухайд бол тогтвортой аялал жуулчлалыг хөгжүүлэх төсөл нэг хоёр гэж орсон байгаа. Тогтвортой аялал жуулчлалыг хөгжүүлэх нэгдүгээр төсөл 2015 оноос эхлээд дэд бүтэц, аялал жуулчлалын дэд бүтцийг бий болгохоор хэрэгжилт нь хангагдаад эхлээд явж байгаа. Хөвсгөл, Хэнтий аймагт хэрэгжиж байгаа аялал жуулчлалын тогтвортой аялал жуулчлалын хоёр төслүүд бас мөн яг энэ концепц моделиороо Архангай, Өвөрхангай, Увс, Ховд, Баян-Өлгий аймгуудад аялал жуулчлалын голлох дэд бүтцийг шийдвэрлэхээр авто зам болон эрчим хүчний асуудлыг шийдвэрлэхээр техник эдийн засгийн үндэслэл Азийн хөгжлийн банкнаас боловсрогдоод. Ингээд явж байгаа таны асуусан авто замын тухай асуудал бол энэ өмнө нь Засгийн газар дээр батлагдсан төр, хувийн хэвшлийн түншлэлээр батлагдаад жагсаалтад ороод явж байгаа энэ энэ замын ажлыг үргэлжлүүлж 2022 онд хэрэгжүүлэхээр тусгасан байгаа.

**Г.Занданшатар:** Нямдорж сайд.

**Ц.Нямдорж:** Дарханы цогцолборын талаар энэ Мэндсайхан ирээд нэмж хариулах байх. Түрүүн бас асуулт гараад байна лээ. Их Хурлын гишүүд ч тэр, нийт ард иргэд ч тэр энэ хүнд үед бол үнэнээ л хэлж явсан. Аялал жуулчлалын асуудал гээд л ярьж байна. Энэ жилийн тухайд бол байдал төвөгтэй байна шүү дээ. Гадна талаас хөдөлгөөн байхгүй, дотооддоо хөдөлгөөн хийчих гэхлээр энэ ковидынх нь нөхцөл хүндрээд болдоггүй. Тэгээд өчигдөр Засгийн газар дээр ярьж байгаад ямар ч байсан нэг долоо хоногийн хугацаанд зарим газруудад, түүний дотор энэ амралт, сувиллын газруудад хязгаарлалт тогтоох ийм шийдвэр гарч байгаа шүү дээ.

Өнөөдөр ер нь энэ дэлхий ертөнцийг чинь энэ ковид гэдэг юм чинь удирдаад байна шүү дээ. Энийг бид нар бүгдээрээ л мэдэж байгаа шүү дээ. Өөр хэн ч биш. Энэнээс үүдэлтэй энэ төсвийн хүндрэлтэй холбогдолтой хэд хэдэн асуудал Булгантуяа гишүүн асуулаа.

Сангийн дэд сайдаар дөрвөн жил ажилласан хүн эдийн засагт ийм юм болохлоор санхүү, төсөвт ямар хүндрэл учрах вэ гэдгийг мэдэхийн дээдээр мэдэж байгаа цөөхөн хүний нэг нь Булгантуяа гишүүнийг гэж ойлгож байгаа шүү дээ. Нэг ийм зүйл хэлчих нь зүйтэй байх гэж бодож байна. Хүссэн ч, эс хүссэн ч энэ төмрийн үнэ нэмэгдсэн. Энэ араасаа юм дагуулна аа. Мөнхбат гишүүний бусад гишүүдийн яриад байгаа асуудал үүснэ ээ. Энийг хэрхэх вэ гэдэг асуудлыг магадгүй Их Хурлын түвшинд энэ 2022 оны төсөв, үндсэн чиглэл хэлэлцэх үед ярих шаардлага гарч магадгүй ээ.

Дэлхий өөрөө үнээ нэмчхээд байхад бид тэрнээс хямд үнэтэй байна гэдэг зүйл мөрөөдөж, ярьж амлаж болохгүй шүү дээ, Засгийн газар. Яалт ч үгүй сая 800 мянга байсан 3 сая 400 болсон. Үүнээс үүдэлтэй энэ жилийн барилга байшингийн хөрөнгө оруулалтын бүх арга хэмжээнүүдийг нь.

**Г.Занданшатар:** Гишүүд асуулт асууж, хариулт авч дууслаа. Одоо үг хэлэх гишүүн байна уу? Ганбат гишүүнээр тасаллаа. Одоо шуурхайлна.

Сандагийн Бямбацогт гишүүн.

**С.Бямбацогт:** Хэлэлцэхийг дэмжиж байгаа бас Хөгжлийн бодлого төлөвлөлтийн тухай хууль хэрэгжиж эхлээд үндсэндээ Монгол Улс анх удаа жилийн төлөвлөгөө батлах гэж байгаа. Тийм болохоор хаана хаанаа бас Засгийн газар, Улсын Их Хурлаас тал талаасаа нэгдээд ажлын хэсэг байгуулаад энэ өргөн барьсан төслийг одоо нэлээн сайжруулах талдаа бас анхаарч ажиллаад явах нь зөв байх гэж одоо бодож байгаа юм. Сая Их Хурлын дарга бас хэлсэн. Ер нь бас манайхан ойлголтын зөрүү бас нэлээн байгаад байх шиг байна.

Хөгжлийн бодлого төлөвлөлтийн тухай хуулийн 6.9 дээр богино хугацаа буюу нэг жилийн хугацаанд хэрэгжүүлэх төлөвлөгөө, баримт бичиг нь Монгол Улсын хөгжлийн жилийн төлөвлөгөө байна. Нэг жилийн хугацаанд хэрэгжүүлэх бодлогын баримт бичигт дараах шаардлага хангасан байна гээд Засгийн газрын мөрийн хөтөлбөр болон Монгол Улсын хөгжилд таван жилийн үндсэн чиглэл, үйл ажиллагааны хөтөлбөрт тусгасан зорилт, арга хэмжээг хэрэгжүүлэхэд боловсруулсан байх.

Санхүүжилтийн баталгаат эх үүсвэртэй, хариуцах эзэнтэй, зураг төсөв нь батлагдсан байх. Тухайн жилд хэрэгжих төсөл арга хэмжээний задаргаа байх. Улсын төсөв нь Монгол Улсын хөгжлийн жилийн төлөвлөгөөг хэрэгжүүлэхэд чиглэсэн байх гээд тодорхой шаардлагууд тавигдсан байгаа.

Тэгэхээр энд тавигдсан шаардлага үндсэндээ хангасан төсөл орж ирсэнгүй. Одоо ажлын хэсэг байгуулж, одоо энэ шаардлагыг хангах тал дээр хэдүүлээ ажиллана. Ингэхдээ манай Сангийн яам бас нэлээн оролцоосой гэж бодож байгаа юм. Харьцангуй бас хаа хаанаа жоохон туршлага дутсан тал байж магадгүй.

Тийм болохоор Сангийн яамнаас оролцоод өгөөсэй бид нар энэ төсвийн бодлого, мөнгөний бодлогоо уялдуулах төсвийн бодлого, мөнгөний бодлого нь хоорондоо уялдаад энэ төрийн бодлого болсон хөгжлийн бодлогын бичиг баримт болсон хөгжлийн бодлогын бичиг баримтыг хэрэгжүүлэхэд чиглэх ёстой. Энэ тал дээр бид нар Улсын Их Хурлаас хоёр ч удаа тогтоолоор үүрэг өгсөн.

Хөгжлийн бодлого төлөвлөлтийн тухай хуульд нийцүүлж төсвийн болон бусад хуулиудыг өөрчилж оруулж ир ээ. Төсвийн хүрээний мэдэгдэл, энэ хөгжлийн бодлогын жилийн төлөвлөгөө нь яаж уялддаг байх юм Жилийн төлөвлөгөө төсөвтэйгөө яаж уялддаг байх юм? Эргээд жилийн төлөвлөгөөний гүйцэтгэлийг бид нар ярина, төсвийн гүйцэтгэлээр ярина. Бид нар энийг хооронд нь яаж уялдуулах юм. Засгийн газрын үйл ажиллагааны хөтөлбөрийн биелэлтийг ярина. Энийг яаж хооронд нь уялдуулах юм гээд олон асуудлууд байгаад байгаа. Энэ бодлогын бичиг баримтууд, мөнгөний бодлогоо, төсвийн бодлоготой уялдуулахаас эхлээд энэ хөгжлийн бодлогын томоохон бичиг баримтуудыг хооронд нь уялдуулах түүнийг үнэлж дүгнэдэг байх.

Хариуцах эзэнтэй, буух эзэнтэй буцах хаягтай болох тал дээр бас бид нар анхаарч ажиллах шаардлагатай байгаа. Энэ ч үүднээс би сайд нар томилогдож байх үед та нарын гол одоо баримтлах бодлогын бичиг баримт чинь бол тэр мөрийн хөтөлбөр, энэ Хөгжлийн бодлогын хууль, энэ Алсын хараа 2050 гэдэг юм байгаа шүү гэж бас хэлж байсан. Энэ тал дээр бас манай яамдууд бас ажлын хэсэг дээр яг өөр өөрсдийн эрх жил хийж хэрэгжүүлэх ажлуудаа 4 жилийн хугацааны үндсэндээ 2 жил, жин өнгөрнө өө 2 жил чинь 2022 оны эцэст. Засгийн газрын мөрийн хөтөлбөр өөрсдийн чинь хариуцсан яамны чинь бодлого зорилтын чинь үндсэндээ 60 хувь нь биелсэн байх ёстой. Энэ рүү чиглэсэн байдлаар ажлын хэсэг дээр тодорхой саналуудаа бидэнд бас өгч бидэнтэй хамтарч ажиллаж, ийм байдлаар бас нэг тодорхой зорилготой хүрэх үр дүнтэй, хариуцах эзэнтэй хэмжигддэг, үнэлэгддэг, дүгнэгддэг байх ийм одоо төлөвлөгөө батална шүү, энэ тал дээр та бүхнээс хамтарч ажиллахыг хүсье.

 **Г.Занданшатар:** Цахимаар ч бас олон нэмэгдчихвээ.

Цэдэвийн Сэргэлэн гишүүн.

**Ц.Сэргэлэн:** Сая юу тасалдсан гээд хариу ирэхлээр нь ярьж байгаа юм.

Баярлалаа.

**Г.Занданшатар:** Сэргэлэн гишүүний яриа сонсогдож байна.

**Ц.Сэргэлэн:** Сонсогдож байна уу?

**Г.Занданшатар:** Сонсож байна, сонсож байна.

**Ц.Сэргэлэн:** Баярлалаа.

Би энэ хөгжлийн төлөвлөгөөний төсөлтэй танилцаад дараах хэдэн саналыг хэлье гэж бодсон юм. Үндсэн чиглэл, Засгийн газрын үйл ажиллагааны мөрийн хөтөлбөрт тусгагдсан зарим асуудлууд орхигдсон байна. Энийг одоо тэгээд цаашдаа ажлын хэсэг дээр нөхөөд оруулчих боломж байгаа байх гэж бодож байна. Ялангуяа Засгийн газрын тэргүүн өөрөө газар дээр нь шийдээд шийдвэрээ гаргаад олон түмэнд зарласан зарим асуудал бол орхигдсон байна гэдгийг бас тэмдэглэж хэлье гэж бодсон юм.

Дараагийн асуудал, энэ цар тахлын асуудал дээр хүндрэлийг даван туулах асуудал энд тусгагдсан нь маш зөв өө. Маш цаг үеэ олсон чухал асуудал гэж хэлэхийг хүсэж байна.

Ингээд Эрүүл мэндийн сайд хандаж би нэг санал хэлэх гэсэн юм. Яг энэ цар тахалтай адилхан онцгой нөхцөл байдал үүссэн үед эрүүл мэндийн ажилтнуудынхаа, ялангуяа эмч, эмнэлгийн ажилтнуудынхаа энэ статусыг төрийн тусгай албан хаагчидтай нэгэн адил болгож болдоггүй юм уу? Тэгж байж энэ маш хүнд цаг үеийг даван туулна шүү дээ. Тэгээд энэ эмч, эмнэлгийн ажилтнуудынхаа одоо бол тушаал өгөөд л оруулчхаж байгаа шүү дээ. Эд нар тангараг өргөсөн эмчийн хувьд л орж байгаа. Маш эрсдэл дунд шууд гал дунд руу өөрсдөө орж байгаа шүү дээ. Тэгээд эрсдэл чинь одоо бодитой байгаа гэдэг нь харагдаад байна.

Тийм учраас энэ хүмүүсийнхээ нийгмийн баталгааг хангах тал дээр нь эрх зүйн орчныг ингээд сайжруулах, шинээр бий болгох тал дээр та санаачилга гаргаач ээ гэж би танаас хүсэх гэсэн юм. Бид энийг дэмжээд өгье. Ялангуяа эмнэлгийн ажилтнууд бол үнэхээр одоо төр түмэндээ өргөсөн нь тангарагтаа л үнэнч дээ, зүтгэж яваа болохоос биш цөхөрч явна шүү дээ. Энийг та анхааралдаа аваач ээ гэдгийг би хэлэхийг хүссэн юм.

 Хоёрдугаарт ер нь бол яг энэ 1.1 дүгээр асуудал дээр бол цар тахлын нөхцөл байдал, мэргэжлийн байгууллагын хувьд хийсэн бодитой дүгнэлтийг үндэслэж цаашдаа авах арга хэмжээгээ хэрэгжүүлэх ёстой. Тодорхойлох ёстой. Энэ бол онолын асуудал. Энэ дээр ийм бодитой дүгнэлт хийсэн юм бий юу гэдгийг би танаас бас асуух гэсэн юм. Одоо асуулт дуусчихлаа, гэхдээ ингэж анхаараарай гэж хэлэх гэсэн юм.

Тэгээд энэ бодитой дүгнэлтийг үндэслэж энэ төлөвлөгөөнд асуудлуудаа оруулж ирсэн гэж би итгэж байна. Тэгээд ажлын байдлаар тантай уулзаж энэ талаар санал солилцъё.

Дараагийн дугаарт хөдөө орон нутагт ажиллаж байгаа эмнэлгийн ачаалал одоо дийлэхээ байж байна. Ялангуяа энэ цар тахлын тархалт нэмэгдэж байгаа энэ нөхцөлд.

Тийм учраас хөдөө орон нутагт ажиллаж байгаа эмнэлгийн байгууллагуудынхаа ачааллыг хөнгөвчлөх, дээр нь нэмж одоо хүчирхэгжин нэмэх тал дээр таныг анхаарч өгнө үү гэсэн хүсэлтийг тавьж байна.

Баярлалаа.

**Г.Занданшатар:** Дашдондогийн Ганбат гишүүн.

**Д.Ганбат:** За яах вэ, энэ хөгжлийн төлөвлөгөө гэж хөгжлийн төлөвлөгөө биш л байна л даа. Гэхдээ яах вэ, анх удаагаа оруулж ирж байгаа, анх удаагаа хийх гэж байгаа юм болохоор бас буруу зөрүү юм байдаг байх.

Цаашдаа засаж залруулаад явах байх. Ер нь ингээд харахад бол тендер, концессын л цавчааны л жагсаалт л байх шиг байх юм. Тэгээд энэтэй холбогдуулаад хэлэхэд одоо хөгжөөд байгаа юм бол ерөөсөө л энэ төрийн алба, төрийн өмчит аж ахуйн нэгжүүд, төрийн энэ улсууд л хөгжөөд байна шүү дээ. Тэр нь ч одоо мэдэгдэж байна. Одоо Монгол Ардын намын дарга нар, хууль хяналтын байгууллага одоо энэтэй тэмцэж байгаа ч юм алга. Энэний нэг илэрхийлэл нь одоо энэ ланд крузер 300 гарсантай холбогдоод Монголд одоо хамгийн олон худалдан авагчид гарч ирж байна шүү дээ. Урьдчилгаагаа уралдан яаран яаран төлж байна гэж байна. Тэгэхэд ард түмний байдал ямар байгаа билээ. Маш хүнд байгаа шүү дээ.

Өнөөдөр энэ ковидоор өвдчихсөн хүмүүс чинь 200, 300 мянган төгрөг гаргаад эмээ ч авч чадахгүй байна. Уул нь ийм байдалд хүрэхгүй байж болох байн уу? Болох байсан. Удаа дараа миний та нарт хэлж байсан. Тэр эрүүл мэндийн байгууллагаар баталгаажсан тэр вакцинаа аваа файзер, модерныг авчраад тарьчих. Одоо маскгүй зун чинь жинхэнэ Америкт, Израйлд л болж байна шүү дээ. Манайд бол эсрэгээрээ. Түрүүн Эрүүл мэндийн сайд хэлж байна. Тэр Хятадын синофармын юм бол баталгаажсан л гэж байна. Үгүй шүү дээ, яаралтай үед хэрэглэхээр баталгаажсан. Тэр нь бол синовакынхан шүү дээ. Ийм байгаа. Тэгээд одоо нэг юм байхгүй байна. Ерөөсөө энэ Засгийн газар өөрсдөө хариуцлага тооцох ёстой. Энэ хариуцлагагүй хүмүүсдээ. Ерөөсөө тооцохгүй байна.

Хэрвээ хариуцлагаа шат шатандаа тооцож чадахгүй бол Улсын Их Хурал нь Засгийн газартаа хариуцлага тооцох хэрэгтэй. Бүр чадахгүй юм бол энэ ард түмэн чинь тэгээд тооцно шүү. Та нарын хэлж байгаа, ярьж байгаа, явуулж байгаа энэ байдал чинь бол өдрөөс өдөрт л венсель рүү л явуулаад байна. Өнөөдөр экспорт алга, импорт алга. Ажилгүйдэл гэж хэр хэмжээнээсээ хэтэрчихсэн. Хувийн хэвшлийг дэмжиж байгаа, ярьж байгаа юм ерөөсөө алга. Энэ улс орныг чинь өөд нь татдаг юм чинь хувь хүмүүс, хувийн хэвшил байдаг шүү дээ.

Одоо намайг тэгээд дандаа л шүүмжилдэг, ярьдаг, юу хийсэн Ганбатаа гэж хэлдэг. Би хийдэг шүү.

Тухайлбал өнөөдөр одоо тэр 4.5 тэрбум долларын гадаад валютын албан нөөцтэй байна гэж. Тэрийг чинь нэг тэрбумыг нь би хийсэн юм. Нэг тэрбум доллар нь жил болгон цугларч байгаа байх. Алтнаас 23 тонн алт оруулдаг, хоёр хувийн татварыг би санаачилж оруулаад батлуулж байсан юм. Ингэж л явах ёстой. Татвар аль болохоор бага байж хэрэгцээтэй газар нь хувийн хэвшлийг зөв зүйтэй дэмжиж байж ингэж явахгүй бол миний нөгөө яриад байсан нэг хүний дарангуйлал, нэг намын дарангуйлал бол цаашилбал энэ байдлаараа явсаар байгаад нэг орны хараат ийм байдал руу орох байлгүй ээ.

**Г.Занданшатар:** Жигжидийн Батжаргал гишүүн үг хэлнэ.

**Ж.Батжаргал:** Төлөвлөгөөтэй холбогдуулж хоёр гурван санал байна.

Нэгдүгээрт улсын 2022 оны хөгжлийн төлөвлөгөөг хэлэлцэх нь зүйтэй гэж үзэж, дэмжиж байна гэдгийг хэлмээр байна. Ковидын хүнд нөхцөл байдал бидэнд яах аргагүй энэ амьдрал ахуйг ямарваа нэгэн нөлөөлөлгүйгээр их тодорхой харуулсан.

Тийм учраас энэ дээрээс нэлээн том дүгнэлт хийж, бид ер нь юун дээр анхаарч, ямар салбар, ямар чиглэл дээр, юу хийх ёстой байна гэдэг зүйл харагдсан байх ёстой. Энэ зүйлийг энэ 2022 оны төлөвлөгөөнд оруулах ёстой гэж. Би бол ингэж ойлгоод байгаа юм. Яг харахаар зэрэг бас төдийлөн олигтой юмнууд ороогүй байна гэдгийг хэлмээр байна.

Хоёрдугаарт бүхэл бүтэн улс орны нэг жилийн одоо ажил, амьдралын хугацаанд хийх ажлын ерөнхий чиглэл. Тэгэхээр энэ бол бас цаг хугацааны хувьд хоёр цаг хугацаанд хуваагдаад байх шиг байгаа юм. Нэг нь яг ирэх жилд бид амьдрал ахуйгаа яаж ахиулж чадах юм гэдэг зүйл, нөгөөдөх нь болохоор зэрэг. Ер нь ирээдүйн хөгжлийнхөө талаар бид ямархуу хөгжлийн суурийг тавьж, ажлыг эхлүүлэх юм гэсэн ийм л хоёр цагалбарт хуваагдах ёстой л төлөвлөгөө л дөө.

Тэгэхээр яг юун түрүүн бид нарын анхаарах зүйл бол энэ өвчин хэдийгээр биднээс нэг удаа одоо саарч хөндийрлөө ч гэсэн бас байдал яригдаад байх магадлалтай юм байна.

Тийм учраас энэ эрүүл мэндийн салбарынхаа тогтолцоог их зөв харж, тэр тусмаа энэ улс орныхоо онцлогийг харгалзаж сумын эрүүл мэндийн төвүүдийн стандартыг шинэчилж, тэнд одоо үүрэг гүйцэтгэх чадамжийг нь нэмэгдүүлэх арга хэмжээг маш шуурхай авч хэрэгжүүлэх ёстой юм байна гэж ингэж ойлгож байгаа.

Тийм учраас эрүүл мэндийн салбар тал дээр нэлээн онцгой анхаарах хэрэгтэй байна гэж.

Хоёрдугаарт ерөөсөө бид нар бэлэн зах зээл дээр шууд хөрөнгө оруулалтыг татах хэлбэрийн ажлыг нэлээн өргөн хүрээтэй хийх ёстой. Ингэхийн тулд гол гол томоохон бүтээн байгуулалт, үйлдвэр үйлчилгээнийхээ чиглэлээрх асуудлаа ил тод нээлттэй мэдээлж, хөрөнгө оруулалтыг татах арга хэмжээ авмаар байна гэдгийг хэлмээр байна.

Гуравдугаарт Энэ баялаг бүтээгчдийг дэмжихийн тулд дотоод эх үүсвэрээ бид бас дайчлах ёстой. Ингэхдээ төсвөөсөө тодорхой боломж гаргах ёстой гэж үзээд байгаа. Тийм учраас энэ Хөгжлийн банкныхаа эх үүсвэрийг нэмэгдүүлэх асуудлыг өөрсдийнхөө хөрөнгө чинээний чадамжтай нийцүүлж тодорхой хэмжээний мөнгө тавих ёстой гэж ингэж бодоод байна.

Дараагийн нэг зүйл бол энэ уул уурхайн салбарын гол нэр төрлийн бүтээгдэхүүнүүдийн үнэ дэлхийн зах зээл дээр дахин өсөж байгаатай холбогдуулж, энэ алтан боломжийг бүрэн ашиглах хүрээнд яаж экспортоо тогтвортой нэмэгдүүлэх юм бэ гэдэг юм байна. 100 машин, 200 машин яримгүй байна. Яаж тэр 2 мянган машинд нь тогтвортой гаргадаг байх тэр зохион байгуулалт, удирдлагынх нь ажлыг бид хийх ёстой юм бэ. Энүүнийгээ, ер нь ямар дэглэм, хариуцлага дор авч хэрэгжүүлэх ёстой юм бэ гэдэг юмаа төлөвлөж хийнэ үү гэхээс биш.

**Г.Занданшатар:** Норовын Алтанхуяг гишүүн.

**Н.Алтанхуяг:** Энийг ингэж ярьж баахан цаг авах хэрэг байна уу, Нямдорж сайд та нар Засгийн газар дээрээ яриач. Бид нарт цаас багадаагүй ээ. Таван жилийн үндсэн чиглэл баталчихсан байна гэвэл 4 жилийн үйл ажиллагааны хөтөлбөр баталчихсан байна.

Хөтөлбөрийг хэрэгжүүлэх арга хэмжээний төлөвлөгөө баталсан. Одоо дахиад хаа, гуяар нь салгаж орж ирээд. Би нэг дэх өдөр болсон Ардчилсан намын бүлгийн хурал дээр эд нарт бас нэлээн олон саналуудаа хэлчихсэн юм.

Тэгэхээр энэ 263 ширхэг ийм ажил жагсааж бичиж энийгээ хөгжлийн төлөвлөгөө гэж нэрлэж орж ирдэг бол буруу л байна л даа. Хайран цаг. Одоо хэдүүлээ жаахан ажил руугаа ормоор байна. Энэ ажил амьдрал руу ерөөсөө орж өгөхгүй юм байна. Ажлаа хийж гүйцэтгэж чадахгүй юм байна. Одоо өнөөдөр би бол ковидын асуудал чинь бараг тайван байх үед нь 8 саяар эмчлээд л. Дараа нь 4 сая болоод л одоо сүүлд нь хямралт нөхцөл байдал үүссэн чинь иргэдээ зүгээр зөнгөөр нь хаялаа шүү дээ. Үхвэл үх, сэхвэл сэх. Тэгээд нэг хэдэн гэрээр авч уух гэсэн эмийг нь бол хоёр нэг компанид арын хаалгаар өгөөд тэр нь үнээ нэмчихсэн. Ингээд би нэг юм хэлэх гээд байна. Энэ их олон хоёр зуун жаран хэдэн арга хэмжээгээр яах гээд байгаа юм Нямдорж оо ямар хэрэгтэй юм. Та нар ажлаа хийгээч ээ.

Тяньжин дээр чинь одоо нэг өчнөөн мянган контейнер гацчихсан. Наад талыг нь эрээн дээр нь хоолойг нь бариад ингээд нэг жархан машинаар наашаа цаашаа ордог болчихсон. Энэ чинь эдийн засгийг алаад юмны үнэ өсөөд үгүй ээ, ийм энгийн юм олж хардаггүй юм уу? Хавар болдгоороо болно, хавар ажил эхэлдгээрээ эхэлнэ. Арматурын үнэ өснө. Тэр цементийн үнэ өснө. Энэ чинь өмнөх Их Хурал дээр нэг гишүүн ярьсан шүү дээ. Өвөл болдог, тэгэхээр хүйтэн болдог ч билүү. Ийм энгийн ойлгомжтой зүйл шүү дээ. Тэгээд яагаад энэ Засгийн газар энийгээ ингэж урьдчилж хараад юмаа бэлддэггүй. Тэгээд 176 жилийн өмнө Карл Маркс Фейервахын тухай сэдвүүд гэдэг номондоо ингэж бичсэн юм. Би та нарт хэлж өгье өө. Засгийн газрынхаа зориулж байгаа юм. Философичид бол ертөнцийг зөвхөн янз бүрээр л тайлбарлаж байлаа. Хэргийн гол нь түүнийг өөрчлөхөд л байгаа юм. Засгийн газрынхан орж ирж юмыг тайлбарлахаа боль оо. Та нарыг чинь ажил хий, энэ ард түмний төлөө зүтгэх аж ахуйн нэгжээ дэмж ийм юм болно.

Тийм юм болно, тэрэнд нь ийм арга хэмжээ ав гэж ингэсэн. Та нар зөндөө шүүмжилсэн шүү дээ. Үнэ тогтворжуулах хөтөлбөр тэр чинь буруу юм байгаагүй байхгүй юу. Зөв байхгүй юу. Хавар болно, ажил эхэлнэ гэж бодож үнэ тогтворжуулах хөтөлбөр хийсэн. Дэлхийн зах зээл дээр ийм юмны үнэ ингээд өсчхөж магадгүй байна. Тэгэхээр энгийн гэж үнэ тогтворжуулах хөтөлбөрийг хийсэн. Тэгээд л баахан улс төржүүлээд л. Баахан мөнгө идсэн юм шиг ойлгуулаад л. Тэр чинь зээл гарсан байхгүй юу. Улирлын шинжтэй баруунд байдаг барууны бүх улс орны хэрэглэдэг тэр схемийг авч хэрэглэсэн. Ингэж жаахан ажил руугаа орооч дээ. Юмаа хийгээ ч дээ. Ёндон сайдад хэлэхэд тэр Ганбаатар гишүүний хэлж байгаа үнэн шүү. Би тэрэн дээр адилхан байр суурьтай байгаа. Та харин нэг юм зохион байгуулчих.

Ганбаатар гишүүн бид хоёр оръё. Мэргэжлийн хүмүүсийг оруулаад. Энэ танд.

**Г.Занданшатар:** Содномын Чинзориг гишүүн.

**С.Чинзориг:** Яах вэ хуультай, 7 сарын 1-ний дотор нэг жилийн төлөвлөгөө батална гэсэн хууль одоо баталчихсан учраас энэ хөгжлийн төлөвлөгөөг тэгээд жаахан сайжруулаад боловсронгуй болгоод баталж таарах байх. Би өчигдөр бол Байнгын хороон дээр ч хэлсэн. Хөгжлийн төлөвлөгөө гэж үзэхээргүй, үйл ажиллагааны төлөвлөгөө шиг оруулчихсан байна гээд. Тэгээд бид нар одоо маш одоо олон бодлогын бичиг баримт, 2050 гээд, Засгийн газрын үйл ажиллагааны хөтөлбөр гээд таван жилийн үндсэн чиглэл гээд.

Эдгээр одоо бичиг баримтуудтайгаа уялдуулаад. Яг 2022 онд хөгжлийн бодлогын түвшинд ямар одоо асуудлыг нь анхаарч төлөвлөгөө болгож хэрэгжүүлэх юм бэ гэдгийгээ авч үзээд ингээд жилийн төлөвлөгөө болгоод явах нь зүйтэй байх. Энэ бичиг баримт бол бас одоо чухал бичиг баримт. 2022 оны улсын төсвийн суурь одоо болох бичиг баримт учраас бол нэлээн одоо бас гишүүд анхаарал тавьж, ярьж байгаа гэж би бодож байна. Өчигдөр би жаахан шүүмжлэлтэй хандсан.

Тэгээд манай Байнгын хорооны дарга ажлын хэсэг байгуулна. Надаар ахлуулна. Ажлын хэсэг байгуулаад ингээд алх цохичихсон. Тэгэхээр одоо нэгэнт Байнгын хорооны шийдвэр гарсан учраас л ажлын хэсэг дээр бол ажиллаж таарах нь.

Харин Нямдорж сайд энэ бусад сайд нартаа сайн хэлээд тэр ажлын хэсэгт нь манай сайдууд маш сайн одоо оролцоод дэмжлэг үзүүлж ажлаа мэдэх тал дээр бас Нямдорж сайд анхаарч, дэмжлэг үзүүлж бол ажиллавал сайн байна. Сайд нар ярихлаар баахан тоо яриад байгаа юм. Гоё ном үзүүлээд байгаа юм. Ядаж тэр гоё ном нь. Тоотой гоё ном нь бид нарт ирээгүй байхгүй юу. Одоогоор бидний гар дээр ирээгүй тэр хөх ном чинь. Тэр Энх-Амгалан сайд үзүүлээд байна лээ.

Тийм учраас бол гишүүд энэ мэдээлэлгүйн одоо улмаас бас янз янзын асуудал асууж байгаа. Тоо баримт нь алга гэж ингэж бас асуугаад байгаа нь үнэн, бодитой үнэн. Тийм учраас бол тэр мэдээллүүдээ одоо богино хугацаанд өгмөөр байна. Тэгээд ажлын хэсэгтээ л манай Засгийн газар, Нямдорж сайд нар чиглэл өгөөд Сангийн сайд бас нэлээн идэвхтэй оролцоод, дэмжлэг үзүүлээд одоо ажиллая. Тэгэх юм бол одоо бид нар бас энэ гишүүдийн Байнгын хороо, чуулган дээр ярьж байгаа бүх одоо саналыг нэг бүрчлэн одоо авч үзье, тэгээд авах гээхийн одоо ухаанаар нөгөө талаас нь ковидын хүнд нөхцөлд энэ эдийн засгаа яаж одоо бас цааш нь сэргээж одоо эрчимжүүлж авч байх вэ гэдэг балансыг хэрхэн одоо тэнцвэржүүлэх вэ гэдэг талаасаа ажлын хэсэг дээр нэлээн одоо нухацтай ажиллаад богино хугацаанд, тэгээд 7 сарын 1-ний өмнө одоо багтаагаад Их Хурлаар одоо оруулж батлуулъя гэсэн ийм чигтэй байна. Засгийн газар маш сайн одоо дэмжиж одоо хамтарч ажиллаарай гэж бас хүсье.

Баярлалаа.

 **Г.Занданшатар:** Тогмидын Доржханд гишүүн.

Баярлалаа.

**Т.Доржханд:** Баярлалаа. Ямар ч байсан энэ хуулийн дагуу л гэхээс биш үндсэндээ бол төрийн хөрөнгө оруулалтын хөтөлбөр, төлөвлөгөө байна л даа. Тэгээд тийм болохлоор, энийг нөгөө хөгжлийн төлөвлөгөө гэдэг юмтай бас андуурч болохгүй. Нэр томьёон дээрээ анхаарах хэрэгтэй байх. Тэгээд цаашдаа үнэхээр хөгжлийн төлөвлөгөө юм бол нөгөө үр дүнгийн үзүүлэлтүүд нь хэрэгтэй шүү дээ. Одоо ажлын байрыг хэдээр нэмэгдүүлэх юм. Тэгээд ядуурал хэдэн хувиар буурах юм, энэ ажлыг хийсний үр дүнд гэдэг юм уу хэвийн байдлаар нөгөө хүрэх үр дүнтэй нь явбал бол сая бодитой болох байх. Арван их наяд гээд тоо тавьчихсан байна. Тэгээд бүтэхгүй дээ. Төсвөөс нэг их наяд нь юм байна. Гаднын зээл тусламж 2.2. Концессоор 1.2. Хувийн сектороос 5.7 их наяд.

Одоо энэ ковидын хүндрэлтэй байгаа үед хувийн секторын хөрөнгө оруулалт, гадна дотнын хөрөнгө оруулалт зогсчихсон байгаа, ийм хүндрэлтэй үед энэ бол цаас байна л гэж харж байна. Тэгээд заавал батлах ёстой бол батлаад л явахаас.

Гэхдээ бодитой биш байна шүү. Яг юун дээр анхаарах ёстой юм бэ гээд тэгэхээр 2022 онд бол ердөө л экспорт шүү дээ.

Экспортын орлогоо алдахгүй байх ёстой. Тэрний одоо ажил нь юу вэ гэхээр экспортын гаргалт, дэд бүтэц, өөрөөр хэлбэл төмөр зам, тэгээд боомтын л асуудал шүү дээ. Энэ дээрээ л анхаарах ёстой. Ингэж байж нөгөө макро үзүүлэлтүүд чинь хангагдана. Ингэж байж л нөгөө төлбөрийн баланс, ханшийн үзүүлэлтүүд чинь хангагдана бэ? Тэгэхлээр энэ бол хамгийн нэг номерын асуудал байх гэж. Тэгээд мэдээж ковид бол одоо хүн төрөлхтөн ковидтой цуг амьдрахаас өөр аргагүй болчихлоо гэдэг дээр дэлхийн улсууд бүгдээрээ л хүлээн зөвшөөрчихлөө шүү дээ. Тэгээд дэлхийн эдийн засаг маш олон улсууд бол одоо энэ оны сүүлийн хагас дээр маш том эдийн засгийн сэргэлтүүд явна гээд одоо тоогоо өөрчлөөд эхэлж байна шүү дээ.

Тийм болохлоор энэ онд бол эдийн засаг маш хүнд байна. Ирэх онд ч гэсэн хэцүү шүү. Тэгээд дотоодын аялал жуулчлал дээр бол анхаарах нь бол чухал байна. Одоо гаднын аялал жуулчлал хоёр гурван жилдээ байхгүй, байхгүй шүү. Тэгээд 2018 онд бол 150 мянган хүн гадагшаа аялж байсан юм би лээ. Тэгээд дэлхийн дунджаар бол нийт аялал жуулчлалын орлогын далан гурав нь дотоодод байгаа. Тэгэхлээр дотоодод байгаа жуулчлал салбарын яам нь анхаараарай гэж хэлье. Тэгээд эцэст нь бол энэ ковид бол өнөөдөр байгаа маргааш байх 2022 онд байх хамгийн том сорилт шүү. Ийм болохлоор эрүүл мэндийнхээ салбар дээр бид нар хөрөнгө оруулалтаа тусгаад тавих нь бол зүйтэй байна. Тэгээд ажлын байр, эдийн засгаа өсгөе гээд тэгэх юм бол эхлээд нэг эрүүл мэндийн асуудал чинь суурь болчихлоо.

Дэлхий даяараа ийм болчихлоо. Ийм болохлоор энэ Засгийн газрын хувьд бол өнөөдөр ковидынхоо энэ тархалтыг бууруулах дээр л гол анхаарлаа хандуулах шаардлагатай байна. Тэгээд энэ төсвийн хөрөнгө оруулалт гэдэг чинь байхгүй болчихлоо шүү дээ. Ирэх онд ч байхгүй нь байна шүү дээ. Тэгээд зөвхөн арматурын асуудал биш байна. Ажиллах хүчний асуудал байна. Иргэд маань ковидтой болчихлоо. Тэгээд манай одоо энэ төсвийн хөрөнгө оруулалтын дийлэнх хувь нь дандаа барилга, цемент хийдэг шүү дээ. Гэтэл энэ барилгын салбар дээр ажилладаг ажлуудын тоо чинь бол эрс буурчихлаа. Тэгээд бүтэн жилжингээ ингээд халамжийн бодлого явчихсан болохлоор эндээ ингээд дасчхаад байна шүү.

**Г.Занданшатар:** Бадмаанямбуугийн Бат эрдэнэ гишүүн.

**Б.Бат-Эрдэнэ:** Баярлалаа.

Би түрүүн асуулт асуух гээд нэр орж чадахгүй энэ цахимаар жаахан хоцроод байх юм. Би тэгээд нэг, хоёр, гурван санаа хэлье. Тэгэхээр энэ одоо 2022 оны төлөвлөгөө бол одоо зөвхөн Монголчуудад төдийгүй дэлхийн хүн төрөлхтөнд тулгамдаад байгаа энэ ковидынхоо нөхцөл байдалтай сайтар уялдуулахгүй бол одоо өнөөдөр гэхэд л үүсээд байгаа байдал чинь бол одоо сонгогдсон тойргоос өдөр болгон холбоо барьж байна. Тун амаргүй одоо ийм нөхцөл байдалтай байна аа. Эм эмнэлгийн хэрэгслээс өгсүүлээд эмч нарын одоо байдал цаашлах юм бол энэ мөнгө санхүүтэй холбоотой ийм одоо төсөл дутагдалтай ийм зүйлүүд байгаа юм. Тэр арбидол гээд эм чинь хөдөө орон нутагт олдохгүй байна.

Үнэхээр ийм хүнд нөхцөл байдал байгаа учраас энэ тал дээр одоо Засгийн газар онцгой анхаарал тавих хэрэгтэй байна. Цаашдаа энэ одоо хор уршиг чинь бол энэ 2022 оны одоо бид нарын энэ хийх гээд байгаа ажлын төлөвлөгөө цаашлах юм бол улсын төсөв, төлөвлөгөө батална. Энэ бүх юманд чинь одоо төсвийн орлого, зарлага тэнцүүлэхээс өгсүүлээд, энэ ажил чинь одоо нөлөө үзүүлэх гээд байна гэдгийг энэ дээр одоо анхаараач гэсэн ийм санаа хэлэх гээд байгаа юм.

Хоёрдугаарт бол одоо ингээд халамжаас хөдөлмөр шилжээд ер нь ажлын байраа бий болгоё. Энэ одоо экспортыг нэмэгдүүлье импортыг орлох одоо бүтээгдэхүүнийг дэмжье гэж байгаа юм. Энэ дээрээ одоо дорвитой ажил хиймээр байгаа юм. Одоо энэ алийн болгон одоо нэг машинаар одоо нүүрсээ зөөж байх юм бэ? Зөвхөн ганц жишээ хэлэхэд тэр Гашуун сухайт цаашаа чинь нэг тавин хэдхэн километр одоо төмөр зам тавиул тавьчихаар одоо болсон. Бид нар арван хэдэн жил миний л одоо энэ Их Хуралд сууж байх хугацаанд арван хэдэн жил одоо өнгөрлөө шүү дээ.

Тэгээд ийм юман дээрээ одоо анхаарал тавихгүй бол болохгүй байна. Би ер нь ковид гарсан үеэс эхлээд ер нь шат шатны одоо хариуцлага хамгийн чухал шүү, энэ ер нь зүгээр бусад улс орнууд сөхөрч байхад Монголчууд бид нар энэ хариуцлага зохион байгуулалтын хувьд аль бүх шатандаа одоо хариуцлага сул байгаа учраас энэ бол маш хүнд байдалд орно шүү гэсэн. Одоо яг л ийм байдал руугаа ороод байна шүү дээ. Одоо тухайлах юм бол тэр түрүүн яригдаад байгаа нүүрс тээврийн машин одоо тоо цөөрч байгаа чинь бол нэг хариуцлагагүй компанитай л холбоотой. Халдвартай хүнээ одоо компаниараа нууж байгаад тэд хувиараа эмчлэх гэж оролдоод тэгээд болоогүй. Тэр одоо халдвартай хүн нь нэг хүний, одоо оронд машиныг нь бариад цаашаа гарсан өвчтэй, одоо тэр халдвартай хүн.

Тэгээд ийм одоо илэрхий дэндүү хариуцлагагүй гэхэд одоо дэндүү хариуцлагагүй ийм байдлаас чинь болоод л улс орны, одоо эдийн засаг, экспорт чинь бол таг одоо хавчигдмал ийм байдалд хүрээд байна шүү дээ.

Тэгэхээр зэрэг энэ тал дээрээ одоо онцгой анхаарал тавих ийм шаардлагатай байна. Тэгээд одоо энэ Засгийн газрын мөрийн хөтөлбөрт орсон, улсын төсөв төлөвлөгөөнд суучихсан энэ ажлууд чинь хэрэгжихгүй байна. Би цаг бага байгаа учраас ганцхан зүйлийг хэлье.

Энэ ажил хариуцаж байгаа хүмүүс байгаа байлгүй. Одоо манай дархан сумын эрүүл мэндийн төвийн одоо өргөтгөл 500 сая төгрөг он дамжуулаад тусгаж өгсөн. Энийг нь одоо тэр Төгс буянт констракшин гэнэ үү? Ийм нэг компанийг нь худалдан авах ажиллагаан дээр.

**Г.Занданшатар:** Нямаагийн. Энхболд гишүүн.

**Н.Энхболд:** Баярлалаа.

Янз бүрээр л харж байна. Ер нь бол бид нар яг өнөөдөр л хийх юм, хийж чадах юм байна. Маргаашийн хөгжлийн суурь байхаар бодож л энэ шийдвэр, төлөвлөгөө энэ удаа гаргамаар байна л даа. Би нэг зүйлтэй манай гишүүд бүгдээрээ санал нийлэх болов уу гэж бодож байна. Энэ ковидын шалтаг болгоод байна гэж бие биеийгээ баахан шүүмжилцгээсэн. Тэгээд энэнтэй уялдуулаад. Одоо ингээд бодоод үзэхэд ковид бол тэр юмыг ямар нэг юмыг болохоо байсныг тайлбарладаг, шалтаг биш үнэхээр том шалтгаан болчихлоо шүү дээ. Тэгээд бид нар энэ эхний ээлжид энүүнийгээ нэг зөв ойлголцож аваад, тэгээд энэтэй энэнээс үүдээд эдийн засаг маань ийм байдалд орчихлоо гэдгээ ойлголцоод, урьд нь төлөвлөж байсан олон юмнууд маань яах аргагүй заримыг нь хойш нь тавихаас өөр аргагүй боллоо гэдгийг бүгдээрээ хүлээн зөвшөөрмөөр байна. Тэгж байгаад чадах юмныхаа хүрээнд энэ шийдвэр юмнуудаа гаргамаар байна. Гишүүдийн маань зарим нь эхлээд эрүүл мэндийн бусад нь яах вэ, тэр хөрөнгө оруулалтаа бүгдийг нь зогсоо гээд өчнөөн шүүмжилсэн.

Одоо яг ингээд жилийн төлөвлөгөө яригдаад ирэхлээр тийм ч юм байхгүй болчихсон байна. Ийм ч юм байхгүй болчихсон юм. Тэрийг их ёстой энийг хийх ёстой гээд ингээд яриад нэг ойлголтоо нэгтгэж авахгүй бол болохгүй ийм л байдалд орчхоод байна л даа. Бид нар энийгээ л их сайн бодох хэрэгтэй байна. Юу хийж чадах юм бэ? Өнөөдөр бид нар гэдгээ тодорхой ойлголцоод. Тэр сая Чинзориг гишүүн хэлчих шиг боллоо. Ажлын хэсэг гаргах юм байна. Тэгээд урьд нь төлөвлөсөн олон зүйлүүдээ бол яах аргагүй хойшлуулж тавихаас аргагүй байна шүү гэдгээ эхлээд л нэг ойлгосон ч байгаа юм.

Тэгээд алийг нь эхний ээлжид 2022 онд хийхгүй гэдгээ дээрээ нэг сайн тогтож аваад хүрээгээ гаргачхаад. Тэгээд тэр хүрээндээ одоо байгаа жаахан эх үүсвэрээ юундаа зарцуулах вэ гэдгээ одоо ярихгүй бол цаг алдаад өнөөдрийн хурал дээр ярилцаж байгаа юм шиг тал тал тийшээ салсан юм яриад олигтой ч төлөвлөгөө болохгүй, хугацаандаа ч амжихгүй ийм нөхцөл байдал үүсэх нь ээ.

Эхний ээлжид бид нар одоо орлогоо яаж бодитой тооцох вэ гэдэг л асуудал байна л даа. Одоо өнөөдөр орлого орж байгаа ганц зүйлс маань нүүрс зэс тэгээд нэг гаргадаг жаахан нефть маань байна шүү дээ. Энийг богино хугацаанд одоо солонгоруулаад өөр эх үүсвэрүүд гаргаад хийх боломж үнэхээр байхгүй.

Тэгэхээр энэ жоохон орлогоо эхний ээлжид алдахгүй байх хэрэгтэй байна.

Хоёрдугаарт би түрүүн хэлсэн 2022 онд хийх юмнууд маань дараа дараагийн юмны суурь болох ёстой. Томоохон хэдхэн зорилго тавьчихсан байж байгаа. Энэ дотроос миний хувьд бол жишээ нь энэ хөдөө аж ахуйгаа хөгжүүлэх, энүүгээрээ орлого олох, энүүгээрээ хүмүүсийнхээ амьдралыг дээшлүүлэх асуудал бидний чадах зүйлүүдийн нэг гэж бодоод байгаа юм. Энэ бусад салбараас харьцангуй бага зүйлд зарцуулаад, за жишээ нь хамгийн наад зах нь л одоо түүхий эдийнхээ үнийг нэмээд өгчихөд хөдөөгийнхний амьдрал шал өөр болоод л явчихна, орлого нэмэгдээд явчихдаг. Хүмүүс ажлын байртай болчихно.

 Тэгэхээр тэр Дарханы үйлдвэр, газар тариалан, энэ юмнуудаа бид нар ерөөсөө ойрын үед энэ хараанаасаа алдаж болохгүй. Энэ чинь угаасаа Засгийн газрын тавьсан гурав, дөрөвхөн томхон зорилт юм.

**Г.Занданшатар:** Борхүүгийн Дэлгэрсайхан гишүүн. Нэг гишүүний дараа санал хураалт явуулна.

**Б.Дэлгэрсайхан:** Сая бол энэ би бол Алтанхуяг гишүүний хэлж байгаатай санал нэг байна. Одоо энэ нэг бодлого яриад суугаад хамаг цагаа одоо бид нар барлаа. Ерөөсөө одоо энэ ажил руугаа хурдан ормоор байх юм. Тэр ажлаа одоо хэзээ ажил хэрэг болгохыг ярьсаар байтал одоо бүтэн жил хагастаа ард үлдчихлээ. Дээрээс нь бас энэ Доржхандын ярьж байгаа энэ экспорт маш чухал шүү. Одоо энэ экспорт ер нь бол эхэлж орлогоо олж байж дараа нь олсон мөнгөө яаж өрөх вэ гэдэг асуудал бол амархан зүйл шүү дээ. Тэгээд энэ орлого олох дээрээ маш онцгой анхаарах хэрэгтэй. Ингэхийн тулд ялангуяа тэр Замын-Үүдийн боомтыг яриад байгаа юм. Замын-Үүдийн боомт дээр овоорчоод байгаа олон машинаас чинь урд айл айгаад л байгаа юм. Та нар ингээд энэ 1800, 2000-аад машин ингээд авчраад овоолчихсон. Энэ улсууд чинь бүгд одоо ингээд өвчтэй байгаа гээд тэрийг нь одоо Замын-Үүд дээр бүрэн шинжилж чадахгүй байгаа.

Тийм учраас би түрүүн хэлсэн, дахиад хэлье. Энэ Улаанбаатараас буюу энэ өөр аймгуудаас ирж байгаа машинуудаа хязгаарлаж байгаад Замын-Үүд дээрх машинаа цөөлж байж харилцан холбоо уялдаатай байж байж тэгээд энэ одоо зуу зуугаараа гараад дууслаа дараагийн машин авъя гэдэг юм уу, ийм одоо шийдлийг Засгийн газар хурдан гаргаач ээ.

Ялангуяа Зам, тээврийн сайд, дээрээс нь одоо энэ дэд бүтцийн асуудал байгаа юм. Төмөр замгүйгээр одоо дахиад цаашаа төсөөлөх аргагүй ээ. Одоо ингээд бид нар олон жил төмөр зам ярьсан. Чи биедээ хүрсэн одоо бие биеэ одоо гадна, дотнынхоор нь зөндөө дуудсан. Одоо энэ төмөр замаа л ерөөсөө тавих асуудалдаа бүгдээрээ одоо ингээд анхаармаар байна. Энийг одоо Засгийн газар Их Хуралтайгаа ярьж байгаад нэг эзэнтэй болгоод хэн хийх юм, хэн хариуцах юм гээд нэн ялангуяа тэр боомтуудыг одоо эзэнтэй болгохгүй бол боомт дээр гарч байгаа энэ асуудал чинь эзэнгүйдээд байгаа байхгүй юу. Орон нутаг нь ч хаячихсан, Зам тээврийн яам нь ч хаячихсан. Онцгой байдлын газар нь одоо үндсэндээ чадал чансаа нь хүрэхгүй Улаанбаатартайгаа ноцолдсоор байгаад энэ хил боомтоо. Ингээд үндсэндээ ийм байдалд оруулчихлаа шүү.

Цаашдаа энэ хил боомт дээрээ бүгдээрээ илүү анхаараач ээ гэдгийг дахин хэлье ээ.

Энэ Чинзориг гишүүнээр ахлуулсан ажлын хэсэгт нь би оръё болох байлгүй дээ. Тэгээд одоо жаахан томхон юм яримаар байх юм. Тэгэхгүй ингээд жорлон жижиг юм ярьсаар байтал одоо бид нар ингээд хайран цаг болсон шүү дээ. Жоохон том төсөл ярья л даа. Тэгээд энийгээ одоо эхлүүлмээр байна шүү дээ.

Дээрээс нь энэ зам тээврийн яам шийдэхгүй байгаа нь 17.5-тай энэ чиргүүлийн асуудлыг ерөөсөө Ковидын хуулийн дагуу хуулийн төсөл оруулж ирж энийг шийдэхгүй бол олон мянган одоо жолооч нарыг эд хөрөнгөөр нь хохироочих энэ олон хүмүүс чинь тээврийн хэрэгсэл авах гээд ингээд урдаас баахан мөнгө төлөөд оруулаад ирчихсэн. Тэгээд одоо явах гэхлээр болохгүйгээ ингээд хүнийг эд хөрөнгөөр нь хохироож байгаа ч хэн хохироосон. Улс л хохироосон шүү дээ. Тэгээд анхнаасаа энийг зөвшөөрөхгүй байсан юм бол Зам, тээврийн яам энэ Гаалийн ерөнхий газар руу бичгээ өгөөд урдаас ийм стандартын чиргүүл машин оруулахгүй шүү гээд.

**Г.Занданшатар:** Жигжидсүрэнгийн Чинбүрэн гишүүн. Дараа нь санал хураалт.

**Ж.Чинбүрэн:** Хөгжлийн энэ 2022 оны төлөвлөгөөнд бол эрүүл мэндийн асуудлууд нэлээн түлхүү орж байгаа гэж, тэр дотроо цар тахалтай тэд тэмцэх асуудлууд орлоо.

Ер нь бол одоо дэлхий даяараа энэ цар тахалтай вакцинжуулалт дархлаажуулалттай холбоотойгоор гурав дахь тун хийх асуудал бол ямар ч вакцин дээр бүгд яригдаж байна.

Тийм учраас энэ асуудлыг бол одоо зайлшгүй бид ярьж энэ бодлогодоо оруулах ёстой.

Хоёрт бол одоо эмнэлгийн ажилчдын бид бол олон том бүтээн байгуулалт оруулах талаар бол энд орсон. Том том одоо бүтээн байгуулалтуудыг хийнэ гэж орсон. Тэр дотор бол одоо Хавдар судлалын хоёр дахь салбарыг одоо нээх асуудал энд ороогүй байгаа. Тэгээд би бас Оюун-Эрдэнэ сайдтай ярьж байна бол одоо орох талаар нь бол сонслоо. Энэ том бүтээн байгуулалтаас гадна эрүүл мэндийн салбарын ажилчдын бас цалин хөлс нэмэх асуудлыг бол бид заавал энд дурдаж ярих ёстой.

Энэ тал дээр бол одоо Засгийн газар 2022 онд энэ одоо хүнд ачаа үүрч байгаа эрүүл мэндийн салбарын ажилчдын цалин хөлсний асуудлыг бас тусгайлан анхаарч ажиллана гэдэгт бол эргэлзэхгүй байна. Тэгээд энэ дээр бол одоо анхаарч төлөвлөх ёстой. Мөн одоо энэ төсөв дотор бас нэг орсон зүйл бол энэ судалгааны ажлуудыг дэмжих асуудал байгаа.

Өнөөдөр бид нар бас дельта хувилбар Монголд орсон ороогүй гээд л одоо янз янзаар яригдаж байна. Ер нь бол бид одоо өөрсдөө мутацуудыг үзчих энэ вирусийн CPC-ийг тоолох энэ асуудал дээр бол одоо онцгой анхаарч 2022 онд энийг бол одоо бүрэн хийж чаддаг, маш шуурхай хийж чаддаг тэр мутацитай холбоотой одоо эмчилгээний тактикуудыг хүртэл гаргаж яах ёстой. Тухайлах юм бол одоо бид бас хүмүүсийн эргэлзээд байгаа зүйл бол одоо дельта вирусийн мутац Монголд орсон уу, үгүй юу гэдэг асуудал их яригдаж байна. Ер нь бол энэ мутацид орно гэдэг маань илүү одоо шинж тэмдэглэл сулрах бага танигдах, тэгээд шинж тэмдэггүй улсууд өвдлөө гээд халдвар тараагаад явах ийм эрсдэлийг улам нэмэгдүүлж байгаа шүү дээ.

Тэгэхлээр бол жишээлбэл одоо дельта вирус гэхэд бол гэдэс гүйлгэх, ханиад томууны шинжээсээ болиод илүү одоо гэдэсний замын нөлөөллүүд үзүүлэх ийм шинж тэмдэг рүү орох жишээтэй. Тэгэхлээр бид энийгээ таамаглах биш энийгээ хурдан оношилж чаддаг байх нь бол тактикийн хувьд бол их чухал юм.

Тэгэхлээр бас гишүүд бас бүгдээрээ л ярьж байна. Ер нь бол дэлхий даяараа энэ ковид цар тахалтай, ингээд одоо эдийн засгийн нөлөөллийг нь бас тооцож явах шаардлага гарч байгаа учраас бид бас энэ эрүүл мэндийн салбарын энэ хүчин чадлыг нэмэгдүүлэх, энэ тал дээр бол илүү онцгой анхаарах нь чухал юм. Тэрэн дээр бас одоо Засгийн газар илүү анхаарч шинжлэн гэдэгт эргэлзэхгүй байна. Тэгээд энэ төслийг бол дэмжиж байна.

**Г.Занданшатар:** Гишүүд үг хэлж дууслаа.

Одоо санал хураалт явуулна. Бүртгэлийн санал хураалт. Бүртгэлд ороогүй гишүүнийг чуулган тасалсан гэж үзнэ шүү.

Энэ 30 гишүүн бүртгэлд орохгүй байна шүү. Байнгын хорооны саналаар “Монгол Улсын хөгжлийн 2022 оны төлөвлөгөө батлах тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт. Санал хураалтад 68 гишүүн оролцож, 45 гишүүн дэмжиж 66.2 хувийн саналаар төслийг хэлэлцэх нь зүйтэй гэж үзлээ.

Төслийг хэлэлцэх нь зүйтэй гэж гишүүдийн олонх үзсэн тул үзэл баримтлалын хүрээнд хэлэлцэхийг дэмжсэнд тооцсон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Ажлын хэсэг. Эдийн засгийн байнгын хороо, Хөгжлийн бодлого төлөвлөлтийн хуулийн 6.10, 6.10.2-т заасан шаардлагын дагуу өөрчлөн шинэчилж боловсруулах нь. Нөхөр Үндэсний хөгжлийн газрын дарга маш хариуцлагагүй, хууль зөрчиж боловсруулсан, хуулийн зөрчилтэй баримт бичиг оруулж ирлээ.

6.12-т санхүүжилтийн баталгаат эх үүсвэртэй, хариуцах эзэнтэй, техник эдийн засгийн үндэслэл, зураг төсөв нь батлагдсан, тухайн жилд хэрэгжих төсөл арга хэмжээний задаргаа байна гэж заасан. Техник эдийн засгийн үндэслэл нь батлагдаагүй юмнууд бол ингээд орж ирэхгүй шүү дээ. Одоо чинь тэгээд бөөн маргаан дэгдээд байдаг үндсэн чиглэл гэж мөрөөдлийн баримт бичиг боллоо гээд байдгийг өөрчилж л бүр тодорхой болгоод улсын төсөв нь улсын хөгжлийн жилийн төлөвлөгөөг хэрэгжүүлэхэд чиглэсэн байна гэж 6.1.3-ь заасан байгаа. Ийм агуулгаар ажлын хэсэг ярьж өөрчилнө анхны хэлэлцүүлэгт бэлтгүүлэхээр Эдийн засгийн байнгын хороо шилжүүлж байна.

**Дараагийн асуудалд орно. “Монгол улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төслийг хэлэлцэнэ.**

Тогтоолын төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн, Нутгийн удирдлагын дэд хорооны дарга Ёндонпэрэнлэйн Баатарбилэг танилцуулна.

 **Ё.Баатарбилэг:** Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн тухай хуулийн 5 дугаар зүйлийн 1 дэх хэсэгт Ерөнхийлөгчийн тангараг өргөх журмыг Улсын Их Хурал тогтооно гэж, мөн Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлийн 93.1 дэх хэсэгт Улсын Их Хурал шийдвэр гаргахаар хууль, тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан байгууллага, эрх бүхий албан тушаалтан саналаа ирүүлсэн бол холбогдох Байнгын хороо хуралдаанаараа хэлэлцэн санал, дүгнэлтээ шийдвэрийн төслийн хамт нэгдсэн хуралдаанд оруулах бөгөөд нэгдсэн хуралдаан, Байнгын хорооны санал, дүгнэлтийг хэлэлцэн холбогдох шийдвэрийг гаргана гэж заасны дагуу Төрийн байгуулалтын байнгын хорооноос “Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төслийг санаачлан боловсруулж 2021 оны 6 сарын 16-ны өдрийн хуралдаанаараа хэлэлцлээ. Монгол Улсын Ерөнхийлөгчөөр сонгогдсон Ухнаагийн Хүрэлсүхийн тангараг өргөх ёслол, хүндэтгэлийн үйл ажиллагааны бэлтгэлийг хангах, зохион байгуулах үүрэг бүхий ажлын хэсгийг Улсын Их Хурлын дарга 2021 оны 6 сарын 10-ны өдрийн 40 дүгээр захирамжаар Улсын Их Хурлын дэд дарга Аюурсайханаар ахлуулан байгуулсан болно оо.

Улсын их хурлын 1993 оны 40 дүгээр тогтоолоор тогтоолын хавсралтаар батлагдсан Монгол Улсын Ерөнхийлөгч тангараг өргөх ёслолын журамд 1997, 2013, 2017 онуудад тус тус нэмэлт, өөрчлөлт орж ирсэн байна аа.

Журмыг шинэчлэн боловсруулахдаа Ерөнхийлөгчийн тангараг өргөх ёслолд зориулсан цэргийн жагсаал явуулж байсан уламжлалыг сэргээх, Улсын Их Хурлын Ерөнхий нарийн бичгийн даргын Монгол Улсын Үндсэн хуулийн уг эхийг төрийн хүндэт харуулын хамгаалалт дор залах, Ерөнхийлөгчийн тамгын газрын дарга, төрийн тамгыг танхимд залж, тангараг өргөх ёслолын дараа буцаан байранд нь залах, мөн бүрэн эрх нь дуусгавар болж байгаа Ерөнхийлөгчийг үдэх, үдэн гаргах зэрэг зохицуулалтуудыг нэмж тусган, журмыг шинэчлэн батлах төслийг боловсруулсан болно оо.

Монгол Улсын Ерөнхийлөгчийн тангараг өргөх ёслолын журам батлах тухай Улсын Их Хурлын тогтоолын төслийг Байнгын хорооны хуралдаанаар хэлэлцэх үед Улсын Их Хурлын гишүүдээс асуулт асууж, үг хэлээгүй бөгөөд хуралдаанд оролцсон гишүүдийн олонх дэмжиж Улсын Их Хурлын чуулганы нэгдсэн хуралдаанаар хэлэлцүүлж батлуулах нь зүйтэй гэж үзлээ.

Улсын Их Хурлын эрхэм гишүүд ээ,

“Монгол Уулсын Ерөнхийлөгчийн тангараг өргөх ёслолын журам батлах тухай“ Улсын Их Хурлын тогтоолын төслийн талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж, тогтоолын төслийг баталж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Нэг хэлэлцүүлгээр батална аа. Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу, алга байна.

Цахимаар байна уу? Алга байна. “Монгол Улсын Ерөнхийлөгчийн тангараг өргөх ёслолын журам батлах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Бүртгэлийн санал хураалт явуулъя. Хяналтын тооллого явуулж байна.

23 гишүүн бүртгэлд орно шүү.

“Монгол Улсын Ерөнхийлөгчийн тангараг өргөн ёслолын журам батлах тухай” Улсын Их Хурлын тогтоолын төслийг баталъя гэсэн саналын томьёоллоор санал хураалт явуулъя. Санал хураалтад 68 гишүүн оролцож, 48 гишүүн дэмжиж 70.6 хувийн саналаар санал дэмжигдлээ. “Монгол Улсын Ерөнхийлөгчийн тангараг өргөх ёслолын журам батлах тухай” тогтоол тараагдсан байгаа.

Тогтоолын эцсийн найруулга дээр саналтай гишүүн байна уу? Алга байна.

 Эцсийн найруулгыг сонссонд тооцлоо.

 **Дараагийн асуудалд орно. Виртуал, хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг хэлэлцэнэ ээ.**

Хууль санаачлагчийн илтгэлийг Хууль зүй, дотоод хэргийн сайд Хишгээгийн Нямбаатар танилцуулна. Цахимаар танилцуулна.

**Х.Нямбаатар:** Сонсогдож байна уу?

**Г.Занданшатар:** Сонсож байна аа.

**Х.Нямбаатар:** Та бүхэнд энэ өдрийн мэнд хүргэе ээ.

Их Хурлын дарга, Их Хурлын эрхэм гишүүд ээ,

Дэлхий нийтээрээ дэвшилтэт технологид суурилсан шинэ төрлийн санхүүгийн үйлчилгээ өргөн хүрээнд хурдацтайгаар явагдаж байгаагийн нэг нь виртуал хөрөнгө юм аа. Виртуал хөрөнгө нь шинэ технологийн үндсэн дээр үүссэн бөгөөд цаашид ч техник технологийн хөгжлийг дагаад шинээр санхүүгийн үйлчилгээний тоо ихсэж, түүнийг дагаад гарах эрх зүйн зохицуулалтууд нэмэгдэх хандлагатай байна. Монгол Улсад крипто валютын арилжаа хийдэг хэд хэдэн цахим хуудас АТМ-ийн үйл ажиллагаа явуулж байгаа бөгөөд үүнтэй холбоотой үйлчилгээ нь Монгол Улсад хүлээн зөвшөөрөгдөх төлбөр тооцооны үйлчилгээнд хамаарахгүй, мөн аль нэг байгууллагын хяналт, зохицуулалт байхгүй, эрх зүйн орчин ч бүрдээгүй байна.

Харин санхүүгийн хэрэглэгч буюу иргэд, хуулийн этгээд нь зөвхөн өөрийн сонголтын хүрээнд биткойн арилжааг хийж, цахим хуудсаар крипто валютыг биржийн зарчмаар арилжаалж байна.

Дээрх үйл ажиллагаатай холбоотой харилцааг зохицуулсан эрх зүйн зохицуулалт манайд байхгүй байгаа нь уг санхүүгийн үйлчилгээг үзүүлэгчид, тавигдах шаардлага, хариуцлагын тогтолцоогүй виртуал, хөрөнгө эзэмшигч өмч хөрөнгөөрөө хохирох тохиолдолд хэрхэн зохицуулж, маргааныг хэрхэн шийдвэрлэх асуудал тодорхойгүй байна. Түүнчлэн тухайн технологийн шийдлийг буруугаар ашиглан мөнгө угаах, терроризмыг санхүүжүүлэх гэмт хэргийг үйлдэх эрсдэлийг үүсгэж байна. Хэдийгээр 2020 оны 10 дугаар сарын 24-ний өдөр Монгол Улсыг мөнгө угаах, терроризмыг санхүүжүүлэхтэй тэмцэх стратегийн дутагдалтай улсын жагсаалт буюу саарал жагсаалтаас гаргасан боловч Монгол Улс нь ФАТФ-ын 15 дугаар зөвлөмжийг хэрэгжүүлж, виртуал хөрөнгөтэй холбоотой харилцааг зохицуулсан үндэсний хууль, эрх зүйн орчныг бүрдүүлэх үүрэг хүлээсэн хэвээр байгаа болно.

Монгол Улсын Их Хурлын 2021 оны 12 дугаар тогтоолоор батлагдсан Монгол Улсын хууль тогтоомжийг 2024 он хүртэл боловсронгуй болгох, үндсэн чиглэлийн 56 дугаарт мөнгө угаах, терроризм болон үй олноор хөнөөх зэвсэг дэлгэрүүлэх, санхүүжүүлэхтэй тэмцэх зорилгоор виртуал хөрөнгө, виртуал хөрөнгийн үйлчилгээ үзүүлэх этгээдийн үйл ажиллагааг хянан зохицуулах эрх зүйн орчныг бий болгох зорилтыг дэвшүүлсэн болно. Иймд Монгол Улсад виртуал хөрөнгөтэй холбоотой үйл ажиллагаа эрхлэх эрх зүйн орчныг бүрдүүлж, цаазын зөвлөмжийн хэрэгжилтийг ханган Монгол Улсыг мөнгө угаах болон терроризмыг санхүүжүүлэх эрсдэл, эрсдэлээс сэргийлэх, харилцан үнэлгээнд эрсдэлтэй орны тоонд оруулах эрсдэлээс хамгаалах үүднээс Виртуал, хөрөнгийн үйлчилгээ үзүүлэгчийн тухай хуулийн төслийг боловсруулж, чуулганы нэгдсэн хуралдаанаар хэлэлцүүлэхээр танилцуулж байна.

Виртуал, хөрөнгийн үйлчилгээ үзүүлэгчийн тухай хуулийн төслийн зорилт нь виртуал хөрөнгийн үйлчилгээ үзүүлэх, этгээдийг бүртгэх, үйл ажиллагаанд нь хяналт тавих, холбогдох этгээдийн эрх, үүргийг тодорхойлохтой холбогдсон харилцааг зохицуулах бөгөөд хуулийн төслийг дараах агуулгаар боловсруулав.

Нэг виртуал хөрөнгийн үйлчилгээ үзүүлэгчийг олон улсын жишигт нийцүүлэн тодорхойлсон.

Хоёрдугаарт, виртуал хөрөнгийн үйлчилгээ, үзүүлэгчийн үйл ажиллагааны зарчим, тухайн үйл ажиллагааг эрхлэн явуулах нийтлэг болон нэмэлт шаардлагыг тодорхойлох нийтлэг шаардлагыг Виртуал хөрөнгийн үйлчилгээ, үзүүлэгчийн тухай хуулиар тодорхойлох бол нэмэлт шаардлагыг тухайн үйлчилгээ үзүүлэгчийг бүртгэх, хяналт тавих байгууллага, тодорхойлохоор зохицуулсан.

Гуравдугаарт. Виртуал хөрөнгийн үйлчилгээ, үзүүлэгчийн бүртгэл, хяналтын механизмыг бүрдүүлсэн.

Дөрөвдүгээрт. Энэ харилцаанд оролцогчийн эрх, үүргийг тодорхойлсон.

Тавдугаарт виртуал хөрөнгө, түүнийг зарж борлуулсан виртуал хөрөнгийн үйлчилгээ үзүүлснээс олсон орлогоос татвар оногдуулах, харин тухайн үйлчилгээ үзүүлэгчийг санхүүгийн үйлчилгээ үзүүлэгчийн нэгэн адил нэмэгдсэн өртгийн албан татвараас чөлөөлөх эрх зүйн орчныг бий болгосон.

Зургаадугаарт. Хууль зөрчигчдөд хүлээлгэх хариуцлагын талаар тусгасан. Энэхүү хуулийн төсөл батлагдсанаар виртуал хөрөнгө, түүгээр үйлчилгээ үзүүлэгчтэй холбоотой эрх зүйн орчинг бий болгох, эдийн засгийн эргэлт нэмэгдэж, гадаад улсын хөрөнгө оруулалт татах нөхцөл бүрдэх виртуал хөрөнгөөр санхүүгийн үйлчилгээ үзүүлэх этгээд нь мөнгө угаах, терроризмыг санхүүжүүлэх чиглэлээр үндсэн шаардлагуудыг биелүүлж, мөнгө угаах болон терроризмыг санхүүжүүлэх эрсдэлийг бууруулж ФАТФ- стандарт зөвлөмжийг биелүүлэх нөхцөл бүрэлдэнэ гэж үзэж байна. Иймд виртуал хөрөнгийн үйлчилгээ үзүүлэгчийн тухай хуулийн төслийн үзэл баримтлалыг хэлэлцэн шийдвэрлэж өгөхийг та бүхнээс хүсье. Анхаарал хандуулсанд баярлалаа.

**Т.Аюурсайхан:** Баярлалаа. Одоо төслийн талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Хассуурийн Ганхуяг танилцуулна. Индэрт урьж байна таныг.

**Х.Ганхуяг:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 5 дугаар сарын 12-ны өдөр Улсын Их Хуралд өргөн мэдүүлсэн Виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн бусад хуулийн төслүүдийг хэлэлцэх эсэх асуудлыг Эдийн засгийн байнгын хороо 2021 оны 6 дугаар сарын 16-ны өдрийн хуралдаанаараа хэлэлцлээ.

Мөнгө угаах, терроризмыг санхүүжүүлэх болон үй олноор хөнөөх зэвсэг дэлгэрүүлэхийг санхүүжүүлэхтэй тэмцэх олон улсын стандарт зөвлөмж 15-д 2018 оны 10 дугаар сард орсон өөрчлөлтөд тухайн улсын мөнгө угаах, терроризмыг санхүүжүүлэхтэй тэмцэх тогтолцоо нь "виртуал хөрөнгөнд” нэгэн адилаар үйлчлэхээр тогтож, ФАТФ-ын хүлээн зөвшөөрсөн нэр томьёонд "виртуал хөрөнгө” болон “виртуал хөрөнгийн үйлчилгээ үзүүлэгч” нарыг тодорхойлсон байна.

Монгол улс ФАТФ-ын 15 дугаар зөвлөмжийг хэрэгжүүлж, виртуал хөрөнгөтэй холбоотой харилцааг зохицуулсан үндэсний хууль, эрх зүйн орчныг бүрдүүлэх үүрэг хүлээсэн тул үүний дагуу уг хуулийн төслийг Улсын Их Хуралд өргөн мэдүүлж, хэлэлцүүлэх шаардлага үүссэн гэж хууль санаачлагч үзжээ.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Х.Ганхуяг үйлчилгээ үзүүлэгч байгууллагууд гүйлгээгээ бүртгэлжүүлэх, шимтгэлийн асуудлыг хуульд оруулах, Улсын Их Хурлын гишүүн Б.Энхбаяр виртуал хөрөнгийн гүйлгээг боломжтой хэлбэрээр бүртгэлжүүлэх, виртуал хөрөнгийн зах зээл дээр залилан мэхлэх асуудлаас иргэдээ хамгаалах, луйврын чанартай эрсдэл гаргахгүй байх талаар анхаарах гэсэн саналуудыг хэлж, асуулт асууж хариулт авсан болно.

Улсын Их Хурлын гишүүн С.Чинзориг олон улсын байгууллагын өмнө хүлээсэн үүрэг, шаардлагыг ойлгож байгаа ч энэ хуулийн төслийг Монгол Улсад хараахан хэрэгжүүлэх хугацаа, орчин, дэд бүтэц бүрдээгүй.

Монгол Улсын интернэтийн аюулгүй байдал хангагдаагүй, эмзэг байгаа тул дэмжихгүй байна гэсэн санал хэллээ.

Байнгын хорооны хуралдаанд оролцсон гишүүдийн олонх дээрх хуулийн төслүүдийг үзэл баримтлалын хүрээнд хэлэлцэхийг дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.Улсын Их Хурлын эрхэм гишүүд ээ,

Виртуал хөрөнгийн үйлчилгээ үзүүлэгчийн тухай хуулийн төсөл болон 'Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Эрүүгийн тухай хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Төрийн албаны тухай хуульд нэмэлт оруулах тухай, Татварын ерөнхий хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт, өөрчлөлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийг хэлэлцэх эсэх талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Т.Аюурсайхан:** Баярлалаа. Ажлын хэсгийг танилцуулъя. Хууль зүй, дотоод хэргийн сайд Хишгээгийн Нямбаатар. Монголбанкнаас дэд Ерөнхийлөгч Энхтайван, Хууль зүй, дотоод хэргийн яамны Төрийн нарийн бичгийн дарга Баасандорж, Хууль зүй, дотоод хэргийн яамны Хууль зүйн бодлогын газрын дарга Сайнзориг, Монголбанкны дэргэдэх Санхүүгийн мэдээллийн албаны дарга Батбаатар, Санхүүгийн зохицуулах хорооны орон тооны гишүүн, хорооны дэд дарга Хүдэрчулуун, Хууль зүй, дотоод хэргийн яамны Хууль зүйн бодлогын газрын шинжээч Жамъянхүү гэсэн ажлын хэсгийг танилцуулж байна.

Хууль зүйн яам бусад ажлын хэсгийг танилцууллаа. Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүн байвал нэрээ өгье.

Нэрийг тасаллаа. Танхимд Норовын Алтанхуяг гишүүнээр, цахим дахь нэрийг өгөөрэй. Норовын Алтанхуяг гишүүн асуулт асууя.

**Н.Алтанхуяг:** Нэг дэх өдөр Ардчилсан намын бүлэг дээр ярихаар нь би энэ хэдэд бас саналуудаа хэлсэн байгаа. Би бол энэ хуулийг битгий хэлэлцээч гэж Улсын Их Хурлын гишүүдээс хүсэх гэж байгаа юм. яагаад гэхээр бид нар нэг буруу л юм руу яваад байна. яах вэ дэлхий дахинд бол ийм юм байдаг л байх л даа. Тэгэхээр тийм амар хялбар аргаар мөнгө олох гэсэн үржүүлэх гэсэн ийм л юм руу залуучуудыг хойч үеийг бид нар уриалан дуудаж байна даа. Бодитой ийм бүтээн байгуулалт үйлдвэрлэл үйлчилгээ гэдэг юм байхгүй болоод виртуал гээд нэг юм ярьж байгаа юм. Тэгээд надад хоёр асуулт байгаа юм.

Нэгдүгээрт виртуал хөрөнгө гэдгээ юу гэж орчуулж байгаа юм.

Хоёрдугаарт энэ виртуал хөрөнгө гэдэг чинь өөрөө яг ийм баталгааждаг цаана нь тийм юм байна уу?

Гуравдугаарт нь бол ийм юм байгаад байгаа юм. Блокчэйн технологид суурилсан крипто валютыг Монгол Улсад бараа үйлчилгээний төлбөрт ашигладаггүй. Тэгсэн ч иргэд арилжааны хэрэгсэл болгон ашигладаг. Монголбанкнаас бүх төрлийн крипто валютыг төлбөрийн хэрэгсэл гэж үздэггүй учраас зөвшөөрөл олгодоггүй, үйл ажиллагааг нь хянан зохицуулдаггүй.

Тэгсэн чинь манайд ийм арилжаа хийдэг хэд хэд хэдэн цахим хуудас нэг АТМ байдаг гэнэ. Тэгэхээр би юунд болгоомжилж байгаа юм гэхлээр энэ нэг тийм нэр ус нь өөрчлөгдөж, гадаад нэртэй л болсон болохоос биш жавхланг бадруулагч, хадгаламж зээлийн хоршооны дампуурал жи тайм сүлжээ, нөгөө валютын алт диллерийн хэрэг гээд ийм л юм руу л одоо хүмүүсийг л яаж байгаа юм.

Дээр нь манайх энэ бусад улсыг дуурайж ингэж хийж болохгүй л дээ. Бусад улс чинь санхүүгийн өргөн том зах зээлтэй мэдлэг бүхий хүмүүстэй мэдээлэл бүхий иргэдтэй тэр улсууд бол ийм зохицуулалт хэрэгтэй байх. Манайд …/минут дуусав/.

**Т.Аюурсайхан:** Хэн хариулах юм. Хууль зүйн яамнаас. Монголбанк, дэд ерөнхийлөгч Энхтайван хариул.

**Г.Энхтайван:** Виртуал хөрөнгө гэдгийг энэхүү хууль дээр бол олон улсын байгууллагуудын одоо дэлхий нийтэд хүлээн зөвшөөрч байгаа тодорхойлолтоор бол оруулсан байгаа. Энэхүү хууль дээр бол виртуал хөрөнгө гэдгийг бол хуулийн 4.1.1 дээр аливаа улсын албан ёсны мөнгөн тэмдэгт, үнэт цаасны дижитал хэлбэр гээд үргэлжлээд явж байгаа. Энэ 4.1.1 дээр байгаад байгаа. Виртуал хөрөнгө нь бол дижитал хэлбэрээр буюу одоо цахим орчинд биет бус хэлбэрээр байдаг.

Өнөөдөр одоо Монгол Улсын иргэн, хуулийн этгээд нь виртуал хөрөнгө эзэмшдэг. Одоо виртуал хөрөнгийн үйлчилгээ үзүүлж байгаа эсэх. Мөн энэ талаар эрсдэлийг тодорхойлсон ямар нэгэн албан ёсны судалгаа байдаггүй. Хэдий тийм боловч виртуал хөрөнгө олж авах, шилжүүлэх үйлчилгээ авах нь дан ганц манай улсын одоо хил хязгаараар бол хязгаарлагдахгүй.

Монгол Улсын арилжааны банканд данстай аль ч иргэн олон улсын төлбөрийн карт ашиглан интернэтээр дамжин бол крипто валют буюу виртуал хөрөнгийг бол олж авах нь бол нээлттэй байгаад байгаа.

Тийм учраас виртуал хөрөнгийн үйлчилгээ үзүүлэгч гэдэг одоо ойлголтыг эрх зүйн хүрээнд бол тодорхойлж, виртуал хөрөнгийн үйлчилгээ үзүүлэгчийг тодорхойлж, эдгээр виртуал хөрөнгийн үйлчилгээ үзүүлэгчийг бүртгэлжүүлэх. Энэ хуулийн бол үндсэн зорилт бол байгаад байгаа юм. Тэгэхээр мөнгө угаах, терроризмыг санхүүжүүлэхтэй тэмцэх тухай хуульд заасны дагуу бол мэдээлэх үүрэгтэй этгээдэд хамруулж, үүний дагуу бол сэжигтэн мөнгөн гүйлгээ болон бусад аливаа төрлийн мэдээллийг санхүүгийн мэдээллийн албанд гаргаж, энэ чиглэлийн мэдээлэл, статистикийн дата баазыг бол бүрдүүлэх бол энэ чухал ач холбогдолтой байгаад байгаа юм.

Хэдийгээр бид энэ хуулийг гаргахгүй зохицуулахгүй орхилоо ч гэсэн энэ төрлийн бизнес эрхэлж байгаа болон энэ төрлийн арилжаанд оролцогч нарыг бол хуулиар хориглох боломжгүй байгаад байгаа, нэг талаасаа. Нөгөө талаасаа олон улсын байгууллагуудын өмнө хүлээсэн үүргийн дагуу олон улсын санхүүгийн хориг арга хэмжээ авах байгууллагаас дэлхийн нийт улс орнуудад 40 зөвлөмж гаргаж өгдөг байгаа.

Энэхүү зөвлөмжийн 15 дугаар зөвлөмж дээр бол виртуал хөрөнгө гэдгийг дэлхий нийтээрээ тодорхойлж, эдгээр виртуал хөрөнгөд хөрөнгө оруулалт.

**Т.Аюурсайхан:** Алтанхуяг гишүүнд нэмэлт нэг минут өгье.

**Н.Алтанхуяг:** Тэр ФАТФ энэ тэр яах вэ. Зарим улс дээр бүлгийн хурал дээр ярьж байхад та нар бас хэлсэн шүү дээ. Зарим улсад бол энийг хориглочихсон юм гээд. Одоо тэр ямар ямар улсуудад энийг хориглочихсон юм тэрнийгээ нэг хэлчхээч. Ер нь одоо энэ нэг гадаад нэр томьёогоороо хөөцөлдөөд л энэ улс орноо дампууруулчихмааргүй байна. Энэ ард иргэдийг мөнгөгүй дээр нь одоо бас дээрэм тонуул мөнгөтэйчүүд нь дийлж аваад дээрэм тонуул хийдгийг болиулмаар л байна. Би бол тийм л санаагаар хэлээд байгаа юм. Газрын баялаг гаргаж оффшорт нууж тэр мөнгөө оруулж ирээд баахан юм хийж байна. Одоо дээр нь тэр мөнгөөрөө арай хийж нэг хөдөлмөрлөж олсон хэд гурван төгрөгийг нь буцааж аваад гадаад нэр томьёотой юмаар ингээд л шулж байна л даа. Одоо тэр би хэлсэн шүү дээ. Ард койн гээд би бол энийг чинь луйврын үйл ажиллагаа л гээд байгаа юм. Та нар тэр олон олон улсад яг энэ яаж явж байгааг нь нэг сайн судлаарай. Би бол энэ дээр түдгэлзээд юу больчих л гэж хэлээд байгаа юм эд нарт.

Та нар одоо өөр тэр бүтээн байгуулдаг, үйлдвэрлэдэг босгодог.

**Т.Аюурсайхан:** Эдийн засгийн байнгын хороо Жамбалын Ганбаатар дарга микрофон.

**Ж.Ганбаатар:** Энэ Алтанхуяг гишүүний одоо болгоомжлуулж байгаа бол зөв. Яг таны хэлж байгаагаар одоо энэ луйврын одоо шинж чанартай зүйлүүд цааш нь үргэлжлүүлж гаргахгүй байхын тулд бүртгэлжүүлнэ гэж байгаа юм. Түүнээс биш энэ харилцааг зохицуулна гэсэн зүйл бол байхгүй байгаа. Зохицуулчихсан улс ч гэсэн одоо маш бага бараг байхгүй байна. Зохицуулчихсан улс.

Бүртгэлжүүлнэ гэдэг нь юу хэлж байгаа вэ гэхлээр бүртгүүлэхгүй бол та энэ одоо үйл ажиллагааг явуулах хориотой л гэж байгаа юм. Тэр чигээр нь бүртгэлжүүлэх ёстой. Тэгээд тэр гэрээ хийж байгаа ард иргэддээ ойлгуулах хэрэгтэй. Тэр гэрээ бараг яаж гэрээ хийхийг нь энэ хуулиар бас зааж өгсөн байгаа. Тэгэхлээр яг таны санаа зовж байгаа зүйл нь Хууль зүйн яам одоо Их Хурал адилхан санаа зовж байгаа учраас зүгээр орхичихвол харин яг таны санаа зовж байгаа зүйл улам их төгс төгөлдөр болоод энэ зах замбараагүй байдал чинь улам цаашаа үргэлжлээд өнөөдөр хоёр байгаа чинь хорь, гуч болоод явчих боломжтой.

Тийм учраас хажуугаар нь зүгээр чихэн дүлий, одоо нүдэн балай гэдэг юм уу өнгөрөөд явчих боломжгүй байна. Тийм учраас яг тантай яг адил бодолтой байгаа учраас энийг хийж байгаа.

**Т.Аюурсайхан:** Баасандорж дарга 84 дүгээр микрофон нэг минут.

**Б.Баасандорж:** Хууль зүй, дотоод хэргийн яам Алтанхуяг гишүүний асуултад хариулъя. Виртуал хөрөнгө гэдгийг бол бид энэ хуулийнхаа төслийн 4.1.1 дээр хийж өгсөн байгаа. Би энийг уншаад танилцуулчихъя эхлээд. Виртуал хөрөнгө гэж аливаа улсын албан ёсны мөнгөн тэмдэгт, үнэт цаасны дижитал хэлбэр эсвэл Монголбанкнаас зөвшөөрөлтэй цахим мөнгөнөөс бусад виртуал хөрөнгүүд бол цахим мөнгө орохгүй. Бусад дижиталаар шилжүүлэх, арилжаалах боломжтой, төлбөрийн эсхүл хөрөнгө оруулалтын зорилгоор ашиглагдах үнэ цэнийн дижитал илэрхийлэл бүхий эдийн бус хөрөнгийг илэрхийлнэ гээд бид хуулийн төсөлдөө тодорхойлчихсон байгаа.

Энийг судлахад бол манай Монгол Улсад гадаад болон дотоод хүчин зүйлүүд бол байгаа. Жишээ нь манай Монгол Улс өнөөдөр хэдий зуун хувь энэ виртуал хөрөнгийн үйлчилгээгээр одоо зуун хувь тэгш тийм, одоо юу хөгжил байгаагүй ч гэсэн одоо тийм одоо нөхцөл бололцоо нь бий болсон. Хоёроос гурван компани, хуулийн этгээд энэ төрлийн үйлчилгээг үзүүлээд эхэлсэн. Ийм учраас бидэнд хууль эрх зүйн орчин шаардагдаж байна уу гэвэл шаардагдаж байна.

Хоёрт нь бидний ФАТФ-аас өгсөн зөвлөмжийн дагуу бид нар үүрэг хүлээсэн байгаа тодорхой үүргүүдийг. Энэ дээр бид нар дэвшилтэт.

**Т.Аюурсайхан:** Монгол банкны хариулттай холбогдуулаад энэ хуулиар зөвшөөрөгдөөгүй бол одоо хориглох ямар ч боломжгүй гээд яриад байна шүү дээ тэ. Гэхдээ энэ чинь өмнө нь нөгөө биткойн, крипто валютын асуудал дээр Монголбанкнаас хоёр ч удаа бас сэрэмжлүүлэг гаргасан шүү дээ. Тийм ээ, ард иргэдээ сэрэмжлүүлээд. Энэ бол хуулиар зөвшөөрөгдсөн бас үйл ажиллагаа бас биш шүү. Энэ эрсдэлийг нь одоо иргэд хүлээх болж байгаа учраас энэ дээр болгоомжтой хандана уу. Монголбанкнаас энэ тал дээр бол бас дэмжиж байгаа, ийм юм бас байхгүй шүү гэдэг талаар ингэж явуулсаар ирсэн шүү дээ, тийм ээ.

Монголбанк нэг минут гүйцээгээд хариулаарай.

**Г.Энхтайван:** Крипто валют гэж олон улсад нэрлэгдээд байгаа нэг виртуал хөрөнгийг бол дэлхий нийтээр бол хэд хэдэн янзаар зохицуулж байгаа, бүрэн хориглож байгаа, зөвшөөрч байгаа, мөн хориглох чиглэлд нь байгаа, мөн дэмжих чиглэлд нь байгаа гэсэн ийм дөрвөн янзаар хүлээн зөвшөөрөх, одоо зохицуулах арга хэмжээ явж байгаа. 100 хувь хориглож байгаа орнуудад бол ихэнхдээ саб Сахарын орнууд буюу Африкийн орнууд, мөн Арабын зарим орнууд, Латин Америкийн хэд хэдэн орнууд бол бүрэн хориглож байгаа. Бүрэн зөвшөөрч байгаа эсвэл ганцхан Али Салвидор байгаа. Манайх энэ хуулийн төсөл оруулж ирж байгаа. Энэ бүртгэлжүүлэх хэлбэрээр зохицуулж байгаа орнууд бол дэлхий дээр бол нийтдээ 63 орон байгаа. Энэ дээр бол ихэнх Америкийн нэгдсэн улс болон Баруун Европ, Австрали, Япон гэх мэтчилэн орнууд байгаа.

Тэгэхээр бол дэлхий нийтэд энийг бол хөгжлийн чиг хандлага гэдэг үүднээс нь бол бүртгэлжүүлээд явж байгаа. Тэрнээс биш бол цаашдаа техник технологийн хөгжил яаж хөгжихийг одоо хэн ч тааж мэдэхгүй байгаа учраас бүрэн зохицуулахад бол хүндрэлтэй гэж үзэж байгаа юм. Тэгэхээр зохицуулалт нь бол зөвхөн бүртгэлжүүлэх хянах тийм.

**Т.Аюурсайхан:** Яг тийм хөгжиж байгаа, хөгжил багатай улсууд бол бүрэн хориглосон жишээ авч байна шүү дээ. Одоо Япон, Австрали гэдэг юм уу, хууль эрх зүйн орчин, хариуцлагын тогтолцоо, тэр хяналтын систем нь нэлээн өндөр түвшинд хөгжчихсөн орнууд бүртгэлжүүлээд явж байна шүү дээ. Яг манайтай ойролцоо одоо энэ хариуцлага ямар байгаа билээ. Яаж ард иргэдийг хохироогоод ингээд алга болдог билээ? Тийм ээ. Тэгээд ийм бодит бус, ийм хөрөнгө дээр суурилсан энэ асуудал дээр манайтай ижил төстэй орнууд ямар одоо зохицуулалт хийгээд байгаа юм бэ гэдэг дээр л одоо хариултаа бодож байгаад дараа нь гишүүдээ асуувал хариулна биз дээ.

Бадмаанямбуугийн Бат эрдэнэ гишүүн асуулт асууя.

**Б.Бат-Эрдэнэ:** Баярлалаа.

Би нэг хоёр гурван зүйл асуугаад орхиё. Энэ хуулийн төсөлтэй бол бас танилцсан.

Түүнчлэн виртуал хөрөнгийн олон улсын албан ёсны цахим хуудас, зарим улс орнуудын хуулийн хуульчдын албан ёсны цахим хуудас, анчан Монголия дижитал шилжилт ба цахим эдийн засаг 2020 бодлогын баримт бичиг гээд ингээд нэлээн юмнуудтай жаахан танилцсан, үзсэн. Ингээд үзээд байхаар зэрэг бас нэг хэд хэдэн юм тодруулмаар зүйлүүд байх юм. Энэ хуулиар бол ерөнхийдөө яах вэ Олон улсын зах зээлд өргөнөөр хэрэглэж байгаа энэ биет бус цахим хэлбэрийн хөрөнгө, мөнгөн хэрэгсэл буцаж бусад цахим бүтээгдэхүүн Монгол Улс манай улсын одоо санхүүгийн зах зээлд, бас цаашдаа ер нь шинээр нэвтэрнэ цаашдаа энэ нэлээн өргөжих, ийм чиглэлтэй байна. Тэгээд энэ санхүүгийн харилцааг нь зохицуулъя гэж ингэж одоо үзсэн ийм одоо агуулгатай, зорилготой хууль байна гэж үзэж байгаа юм. Тэгэхээр энэ хуулийн 4 дүгээр зүйлд виртуал гэдэг үг тэр дижитал гэдэг энэ хоёр үг би үзээд байхаар зэрэг энэ гадаад нэр томьёо ашигласан энэ тал дээрээ нэг хариулт өгөөч. Бид бол нэлээн одоо үзлээ. Миний хувьд энэ Монгол толь цахим хуудас түүнчлэн Монгол Улсын хуулийн мэдээллийн нэгдсэн санг нягтлахаар бол энэ үгийн урьд өмнө нь хэрэглэж байсан энэ үгийн талаар тодорхой, одоо тодорхойлолт бол байхгүй байгаа юм. Харин википедия цахим тольд бол цахим хэрэгслээр бий болгосон хиймэл бодит байдал гэж энэ виртуал одоо үгийг бол тэгж тодорхойлсон байх жишээтэй ийм байна л даа.

Тэгэхээр түрүүн бол тэр төрийн нарийн бичгийн дарга хүү хэлээд байна. ФАТФ-ын зөвлөмжийг хэрэгжүүлэх, элдвийн хязгаарлалтад орохгүй байх үйлчилгээ үзүүлэгчийг бүртгүүлж, татварт хамруулах одоо нэг сайхан ийм уриатай, ийм сайхан санаатай гэхдээ энэ маань одоо энэ чиглэлээр үйл ажиллагаа явуулж байгаа бас нэг цөөхөн хоёр гурван компанийн эрх ашгийг хамгаалсан ийм хууль болох юм биш биз. Нэг ийм хууль болохоор шинж харагдаад байгаа учраас энийг одоо хэлээд байгаа юм. Энэ компаниуд бол төрийн эрх барих.

**Т.Аюурсайхан:** Баасандорж дарга, 84 микрофон дээр хариулъя.

**Б.Баасандорж:** Бат-Эрдэнэ гишүүний асуултад хариулъя. Хууль зүй, дотоод хэргийн яам Баасандорж.

Энэ виртуал хөрөнгийн үйлчилгээний тухай хууль нь бол одоо үйл ажиллагаа явуулж байгаа ямар нэгэн компаниуд руу чиглэсэн бол хуулийн зохицуулалт бол биш, тийм үзэл баримтлал ч бол байхгүй. Энэ нь өөрөө яг энэ виртуал хөрөнгийн үйлчилгээ үзүүлж байгаа хуулийн этгээдүүдийг үүрэгжүүлэх нөгөө талаасаа энэ үйлчилгээг авч байгаа иргэдэд иргэддээ тодорхой мэдээллээр хангах мөн тодорхой түвшинд тэр иргэдийнхээ одоо эрхийг хангах руу чиглэж байгаа. Гэхдээ энэ нь өөрөө хөрөнгийн үнэлгээний энэ зах зээл нь өөрөө их онцлогтой зах зээл. Энэ нь өөрөө яг тэр иргэд, тухайн иргэн бол эрсдэлээ өөрөө хүлээдэг, хариуцлагаа хүлээдэг онцлогтой. 100 хувь бол хамгаалж чадахгүй, бусад оронд ч гэсэн яг энэнийг бол зуун хувь зохицуулсан улс орон бол байдаггүй юм байна лээ. Гол нь бид энэ чиглэлээр бол тэр мөнгө угаах болон терроризмоос урьдчилан сэргийлэх нөгөө талдаа бий болсон компаниудын эрх зүйн орчныг нь бий болгох ингэснээр ээ тэр хуулийн этгээд ч тэр, тэр тухайн харилцаанд орж байгаа иргэн ч гэсэн тэр хамгаалагдана гэж үзэж байгаа юм.

Тухайлбал тэр хуулийн этгээдэд нь тодорхой шаардлагуудыг тавьж өгч байгаа. Тодорхой үүргүүдийг өгч байгаа мөн санхүүгийн зохицуулах хороо хяналт авч байгаа. Мөн бүртгэлжүүлнэ гэдэг маань өөрөө тэр Монгол Улсын нутаг дэвсгэр дээр үйл ажиллагаа явуулж байгаа виртуал хөрөнгийн компаниудын талаар бүх талын мэдээллийг авч байгаа. Ингэснээр эрх бүхий байгууллагуудад энэ мэдээллийг өгч ФАТФ-аар хүлээсэн үүргээ биелүүлж байгаа юм.

Виртуал гэдэг үг нь яг монголчлох юм бол одоо дижитал тоон өгөгдөл буюу код гэсэн үг л дээ. Гэхдээ ФАТФ-ын өвлөмжөөр өөрөө энэ виртуал гэдэг үгийг хэрэглэхийг зөвлөсөн байдаг. Бусад орнууд ч гэсэн энэ яг хуулийн төслөө хийхдээ шигтгэхдээ энэ виртуал гэдэг үгээр нь оруулж өгсөн байдаг юм. Тэгэхээр бид нар өөрөө яг энэ виртуал хөрөнгө виртуал хөрөнгийн үйлчилгээ үзүүлэх гэдгийг нь 4 дүгээр зүйлдээ оруулж өгсөн байгаа юм Бат эрдэнэ гишүүн ээ.

**Т.Аюурсайхан:** Бадмаанямбуугийн Бат-Эрдэнэ гишүүнд нэг минут нэмж өгье.

**Б.Бат-Эрдэнэ:** Би нэг минут. Түрүүн хоёрхон минут учраас багтахгүй юм.

Энэ яах вэ ФАТФ-ын зөвлөмжийг хэрэгжүүлэх сайхан санаа байгаа боловч энэ маань ер нь цаашдаа бол энэ үйлчилгээ үзүүлэгчийн үйл ажиллагааны хязгаарыг тодорхой болгож өгөөгүйгээс шалтгаалаад иргэдийн хөрөнгийг одоо аз турших байдлаар ашиглан завших, төөрөгдөл үүсгэх, улмаар иргэдийг одоо их хэмжээгээр хохироох ийм нөхцөл байдал бий болох вэ? Энэ чинь бол одоо нөгөө л энэ одоо олон түүхийг гашуун түүхийг хэлж болно шүү дээ.

 Тэгээд тийм юмнаас нь та бүхэн минь ер нь сайн сэргээсэн энэ хяналтаа одоо хүрээ хязгаарыг нь яаж тогтоох юм. Тэгээд энэ хяналт ямар хэмжээнд одоо хяналтыг нь тавих юм. Тодорхой болсон гэдэг юман дээрээ одоо ямар зүйл байгаа юм бэ энийгээ их тодорхой болгохгүй бол цаашдаа эргэж ер нь засаж залруулах арга байхгүй. Ийм зүйл рүү орчих юм биш биз. Тэрийг нь урьдчилан сэргийлж бусад улс орнуудын одоо жишиг судалгаа харьцуулалт сайн зүйлийг нь авах чиглэл дээр.

**Т.Аюурсайхан:** Хишгээгийн Нямбаатар сайдад микрофон өгье. Картаа уншуулчихсан байгаа юу?

**Х.Нямбаатар:** Баярлалаа. Би Бат-Эрдэнэ гишүүний яг хэлж байгаатай санал нэг байна. Өнөөдөр энэ виртуал хөрөнгийн харилцаа Монгол Улсад ямар нэгэн эрх зүйн зохицуулалтгүй явж байгаа юм. Энэ зохицуулалтгүйгээс шалтгаалж энэ виртуал хөрөнгийн үйлчилгээ авч байгаа хүмүүс хохирох вий гэдгээс урьдчилан сэргийлж нэгдүгээрт бид нар эрх зүйн зохицуулалттай болохыг зорьж байна.

Хоёрдугаарт би мөнгө угаах, терроризмтой тэмцэх үндэсний зөвлөлийг тэргүүлдэг. Өнгөрсөн оны 10 дугаар сарын 24-ний өдөр ФАТФ-ын газар дээрх шалгалтад бид бас тодорхой үүргүүдийг хүлээж Монгол Улсыг саарал жагсаалтаас гаргасан. Энэ ФАТФ-аас бидэнд өгч байгаа зөвлөмжийн хамгийн гол агуулга юуг хэлдэг вэ гэхээр ер нь Монгол Улсад энэ хөрөнгийн зах зээл дээр байгаа хөрөнгө мөнгө заавал бүртгэлтэй байх ёстой.

Бүртгэлгүй улс орнуудад нөгөө мөнгө угаалт магадгүй терроризмыг санхүүжүүлэх гэдэг тэр орон зай үүсдэг юм. Танай дээр хэд хэдэн ийм бүртгэлгүй харилцаа байна аа? Үүний нэг нь энэ виртуал мөнгөний харилцаа. Нөгөөтээгүүр нөгөө жижиглэн барьцаалан зээлдүүлэх үйлчилгээ. Алт одоо цуглуулж хайлуулж тушаадаг энэ харилцаа гэх мэт энэ үнэт эдлэлийн харилцаанууд энэ тэрийг бүгдийг нь бүртгэлжүүлэх ёстой. Өөрөөр хэлбэл Монгол Улсын санхүүгийн зах зээл дээр эргэлдэж байгаа мөнгө болгон ямарваа нэгэн байдлаар бүртгэлтэй байхыг л энэ ФАТФ бидэнд одоо үүрэгжүүлж зөвлөмж өгсөн.

Манай улсыг саарал жагсаалтаас гаргахдаа хамгийн түрүүнд танайх энэ виртуал мөнгөн харилцаагаа хуульчлах ёстой шүү гэдэг ийм чиглэлийг өгсөн. Тэгээд энэ хүрээнд Хууль зүй, дотоод хэргийн яам, Монгол банк, Санхүүгийн зохицуулах хороо, холбогдох байгууллагууд суугаад хуулийн үзэл баримтлалыг бичихдээ ярьсан юм. Бидэнд хэд хэдэн ийм хувилбар байна. Одоо дөрвөн янзын хувилбар байна. Нэг бол одоо энэ төрлийн харилцааг бүхэлдээ бүр мөсөн хуульчилж хааж хориглох.

Хоёр дахь чиглэл нь бол энэ бүртгэлтэй болгох.

**Т.Аюурсайхан:** Улсын Их Хурлын гишүүн Баагаагийн Баттөмөр асуулт асууна.

**Б.Баттөмөр:** Бүгдээрэнгийнх нь өдрийн амар амгаланг ирж мэндчилье ээ. Виртуал үйлчилгээний одоо үйлчлэгчийн төслийг Монгол Улсын Засгийн газраас санаачилж оруулж ирж байгааг бол дэмжиж байна. Энэ бол шинэ ажил. Шинэ одоо ойлголт юм. Сүүлийн үед одоо виртуал үйлчилгээ крипто валют, биткойн, блокчэйн технологи гээд одоо шинэ үйлчилгээ, ажил үйлчилгээ нэршлүүд бол орж ирж байна. Монгол Улс 21 дүгээр зуунд амьдарч байгаа энэ үед бол юу вэ гэхээр энэ бүх үйлчилгээний эрх зүйн орчны нь бүрдүүлж ингэж одоо ажиллах шаардлагатай. Манайд болоогүй байгаа гэдэг байдлаар эндээс хойш сууж л болохгүй ээ гэж ингэж бодож байгаа юм. Монгол Улс ФАТФ-ын саарал жагсаалтаас гарсан ч гэсэн түүний зөвлөмжүүдийг одоо хэрэгжүүлэх үүрэг хэвээрээ байгаа.

Хөрөнгө оруулалтын зориулалтаар ашиглаж болох биет бус хөрөнгийг л одоо товчоор хэлэх юм бол одоо виртуал хөрөнгө гээд байгаа. Тэгэхээр энэ чиглэлийн одоо орчин бол Монголд бол байхгүй байгаа юм. Энэ чиглэлийн одоо хөрөнгө оруулалтын одоо орчин, энэ үйлчилгээ үзүүлэгчийн орчин, үйл ажиллагааны орчинд байх шаардлагатай. Өөрөөр хэлбэл одоо энэ эрх зүйн орчин бүрдээгүй байхад энэ чиглэлийн үйлчилгээ үзүүлж байгаа улсуудын эрх ашиг хохирох эрсдэл үүсэх, ийм одоо байдал бий болох ийм нөхцөл байдал одоо бий болж болзошгүй.

Хэд хэдэн асуулт байна аа. Нэгдүгээрт нь виртуал хөрөнгөний үйлчилгээнээс үйлчилгээ үзүүлж байгаа энэ учирч болох одоо эрсдэл маргааныг одоо энэ хуулиар зохицуулахгүй. Иргэний хуулиар одоо зохицуулаагүй. Иргэний хуульд яг энэ чиглэлийн, одоо орчин байна уу, байхгүй бол одоо яаж зохицуулах вэ гэсэн ийм нэг дэх асуудал байгаад байгаа юм.

Хоёр дахь асуудал хөрөнгийн зах зээлд шинэ бүтээгдэхүүн, үйлчилгээний нэвтрэхэд дагаж, одоо эрсдэлүүд.

**Т.Аюурсайхан:** Баттөмөр гишүүнд нэг минут нэмж өгье.

 **Б.Баттөмөр:** Энэ олон улсын ямар шилдэг туршлагуудыг энэ хуульд тусгаж өгнө гэсэн ийм хоёр дахь асуудал байна.

Гурав дахь асуудал олон улсын байгууллагуудтай хамтарч ажилласан уу. Энэ дээр ямар зөвлөгөө гарсан бол? Ийм л асуулт байна.

Дараагийн асуудал аливаа зүйлд одоо сайн зүйл байдаг. Дагаж эрсдэлүүд одоо байдаг. Эрсдэлүүдийг одоо энэ хуулийн төсөл боловсруулах явцад дунд одоо яаж тооцсон бэ. Энэ виртуал хөрөнгийн хэлбэр одоо хооронд их олон хэлбэр байгаа. Хэлбэр хоорондын харилцааг одоо яаж зохицуулахаар хуульд тусгаж байсан бэ. Ийм асуултууд байна.

**Т.Аюурсайхан:** 4 дээр Баасандорж дарга хариулъя.

**Б.Баасандорж:** Хууль зүй, дотоод хэргийн яам Баасандорж Баттөмөр гишүүний асуултад хариулъя. Виртуал хөрөнгийн үйлчилгээ үзүүлэгч маань бол энэ хуулийн төсөл дээр тухайн үйлчлүүлэгчтэйгээ бол гэрээ байгуулж байгаа. Тэгэхээр энэ энэ харилцааг зохицуулах нь бол өөрөө иргэний эрх гэрээн дээр хоёр талууд хүлээн зөвшөөрч байгаа тул иргэний эрх зүйд хамаарна. Үүнтэй холбоотой маргааныг гэрээндээ хоёр тал маань нэг бол арбитраар нэг бол иргэний хэрэг шүүхэд хянан шийдвэрлэх тухай хуулиар энэ бол зохицуулагдана. Түүнээс өмнөх харилцаануудыг бол яг энэ хуулиар бол зохицуулж өгсөн байгаа юм. Энэ хуулийн хүрээ хязгаар нь бол яг нийтдээ таван төрлийн чиглэл байгаа. Нэгд нь бол энэ виртуал хөрөнгө, албан ёсны мөнгөн тэмдэгт хооронд арилжих.

Хоёрт нь нэг болон олон төрлийн виртуал хөрөнгийг хооронд нь арилжих.

Гуравд нь виртуал хөрөнгийг шилжүүлэх.

Дөрөвт нь виртуал хөрөнгө, түүнд хамаарах хэрэгслийг хадгалах, удирдах гээд. Энэ дөрвөн үйлчилгээг тус бүрд нь тусад нь авч болно дангаар нь.

Дангаар нь авах юм бол энэ 4 үйлчилгээ маань тус тусдаа 50 сая төгрөгийн хураамжтай байгаа. Харин 5 дахь үйлчилгээ буюу виртуал хөрөнгийг олон нийтэд санал болгох, худалдахтай холбоотой санхүүгийн үйл ажиллагаанд оролцох болон үйлчилгээ үзүүлэхтэй холбоотой харилцааг бол тусад нь мөн үзүүлэхээр байгаа. Хамтдаа бүх үйлчилгээг нэг дор авч болно. Харин 5 дахь үйлчилгээг бол хураамж, дээр нь 100 сая төгрөгийн үйлчилгээ, үйлчилгээний хураамж авахаар байгаа юм.

Ер нь бол олон улсын байгууллагаас зөвлөж байгаа юм бол ерөөсөө л энэ сүүлийн үед бол энэ виртуал хөрөнгийн арилжаа хадгалалт, түүнд үзүүлэх үйлчилгээ бол өндөр технологи, мэдээллийн технологи дээр суурилдаг. Мөн тэр мэдээллийн технологи, программыг ажиллуулах өндөр мэргэжлийн нарийн мэргэшсэн, одоо тийм IT-гийн чиглэлийн алба хаагчид бол энийг бол хариуцан ажилладаг байгаа. Тэгэхээр энэ чиглэлээс одоо ФАТФ-аас ч тэр олон улсын байгууллагаас тэр зөвлөсний дагуу бид нар ерөөсөө Санхүүгийн зохицуулах хороогоо бэхжүүлье. Яг энэ өндөр технологийн программ хангамжтай болгоё. Яг энийг ажиллуулах тийм мэргэшсэн албан хаагчдыг бүрдүүлье.

Үүнтэй холбоотой. Яг өнөөдрийн байдлаар төрийн албан хаагчдын маань цалин, ялангуяа мэргэшсэн одоо төрийн төрийн албан хаагч тусгайлан байхгүй учраас Засгийн газраас Төрийн албаны зөвлөлийнхөө саналыг үндэслээд яг энэ төрлийн үйлчилгээ, энэ төрлийн чиглэлээр ажиллаж байгаа албан хаагчдынхаа цалингий нь тусгай ангиллаар тогтоож цалинжуулж өгье. Ингэснээрээ тэр нарийн өндөр технологийн одоо программ хангамжаа ажиллуулах, одоо хөгжүүлэх ингэснээрээ тухайн тэр үйлчилгээ үзүүлж байгаа компаниуд болон иргэд маань одоо яг энэ технологи дээр суурилсан үйлчилгээ учраас одоо бас тодорхой түвшинд эрхүүд маань хамгаалагдах юм гэж үзэж байгаа юм.

 **Т.Аюурсайхан:** Улсын Их Хурлын гишүүн Ням-Осорын Учрал асуулт асууна.

**Н.Учрал:**  Шинэ технологи гэхээр манайхан нэг буруу ойлголт байна. Энэ юу вэ гэхээр шинэ технологи орж ирж байна гэхээр л нэг айдас хүйдэст автаж байдаг. Тэгээд нэг террорист халдлага болох гээд байгаа юм шиг ханддаг байдлаа одоо болих ёстой. Шинэ технологи бол инновац баялаг бүтээгчдийг дэмжих хөрөнгө оруулалтыг нэмэгдүүлэх л ийм л зорилготой шүү дээ. Тэгэхээр энэ гаднын улсуудад болоод одоо дэлхийн олон улсууд өнөөдөр виртуал хөрөнгө оруулалтыг дэмжье. Виртуал хөрөнгө оруулалтын замаар бол энэ хамгийн шилдэг, бас хөрөнгө оруулалтын нэг шинэ арга зам юм гэдгийг зөвшөөрөөд явж байгаа. Тэгээд нэгэнт хөдөлчихсөн галт тэргэнд одоо багтаад суух бол шаардлага бол бид нарт байгаа юу гэвэл байгаа.

Тийм учраас энэ дээр нэг зүйлийг асуух гээд байгаа юм. За Хууль зүйн яамны зүгээс энэ хуулийг боловсруулахдаа виртуал хөрөнгө оруулалтын хууль гэж хэрвээ одоо томьёолж байгаа бол яагаад энэ хууль чинь бүхэлдээ крипто валютыг зохицуулсан хууль юм бэ? Виртуал хөрөнгө оруулалт гэвэл крипто валютаас гадна тэр одоо виртуал хэлбэрээр одоо илгээж байгаа зураг, дуу эд нар чинь бүгдээрээ виртуал хөрөнгө оруулалт мөн шүү дээ үнэлүүлдэг. Энийг яагаад зохицуулж өгөхгүй байгаа юм бэ? Хэрвээ тэгэх юм бол өнөөдөр наад хуулиа Крипто валютын хууль гэж нэрлэмээр байгаа юм.

Хоёрт хувь хүн яагаад өнөөдөр хөрөнгө виртуал хөрөнгө оруулалт виртуал эзэмшигч байж болдоггүй юм бэ хөрөнгө эзэмшигч. Тэгэхээр гаднын улс орнуудад болж байгаа улс орнууд байгаа. Дижитал биржүүдээр дамжуулаад хөрөнгө оруулалтаа явуулдаг. Тэндээ зарж борлуулдаг арилжаа тэр юм руу яваад Монголд хөрөнгө оруулалт чинь ирэхгүй шүү дээ.

Хэрвээ ингээд өндөр шалгуур тавиад байвал.

Гуравт бол өндөр шалгуур тавьж байна аа. За яах вэ, энэ дээр бүртгэх гэж байгаа юм байна. Гэхдээ энэ аа өндөр шалгуур тавиад үүнийг чинь яг одоо шалгуурыг нь хангасан, түүнд нь нийцэж ажиллах тийм хүний нөөц та нарт байгаагүй. Санхүүгийн зохицуулах хороо өнгөрсөн, одоо, өнөөдөр өмнөх ажлаа дийлэхгүй сууж байгаа шүү дээ. Төв банк, Санхүүгийн зохицуулах хороо хоёрт ийм чадамж байна. Та нар крипто валютаа энэ виртуал хөрөнгө оруулалтаасаа ялгаж чадаж байна уу гэдэг чинь том асуудал байна шүү дээ.

Ер нь гадагшаа явж байгаа хөрөнгө оруулалтыг дотооддоо яаж үлдээх вэ гэдэг л ийм л.

**Т.Аюурсайхан:** Монголбанк Энхтайван дэд ерөнхийлөгч харуулъя.

**Г.Энхтайван:** Учрал гишүүний асуусан асуултад хариулъя. Учрал гишүүн виртуал хөрөнгө гэдгийг илүү өргөн утгаараа одоо юу гэдэг юм ойлгох ёстой юм биш үү. Энэ чинь зөвхөн Крипто валютын тухай хуулийн биш үү гэж бол тодруулж байх шиг байна.

Олон улсын мөнгө угаах, терроризмыг санхүүжүүлэх байгууллагаас гаргасан виртуал хөрөнгө гэдэгт юуг агуулах вэ гэдэг тодорхойлолтод бол дижитал хэлбэрээр арилжаалагдах хувирах, шилжүүлэх боломжтой төлбөр тооцоонд, эсвэл хөрөнгө оруулалтын зорилгоор ашиглагдах боломжтой үнэ цэнийг тодорхойлно гэж бол оруулсан байгаад байгаа. Мөнгө угаах терроризмтой тэмцэх энэ олон улсын байгууллагын зүгээс бол энэхүү тодорхойлолтыг гаргахдаа олон улсын түвшинд хэлэлцүүлж нийтдээ 6 удаагийн хэлэлцүүлгээр гишүүн орнуудаас санал авсан.

Санал авсны үндсэн дээрээс бол энэ виртуал хөрөнгө гэдгийг бол яг энэ чиглэлд нь ойлгоно гэж бол үзэж байна. Гишүүний түрүүний асуусан тэр уран зураг болон бусад одоо хөрөнгүүдтэй холбоотой. Одоо ойлголт нь бол ар талдаа ямар нэгэн одоо үнэ цэн бүхий зүйлээр бол баталгаажиж байгаа буюу одоо хөрөнгөөр юм уу одоо ямар нэгэн зүйлээр баталгаажиж байгаа хөрөнгө учраас энэ виртуал гэдэг үгийнхээ агуулгад бол нийцэхгүй байгаа учраас бол олон улсын жишиг хандлагаа дагаад хүн виртуал хуулийн тодорхойлолтыг бол олон улсын жишгийн дагуу авсан.

**Т.Аюурсайхан:** Асуулт, асуусан гишүүний дүрсийг туслах дэлгэц дээр өгч баймаар байна шүү. Асуултаа тодруулах.

**Г.Энхтайван:** Санхүүгийн зохицуулах хорооны тэр хүний нөөцийн чадавхтай холбоотой асуудал дээр бол энэ хуулийг дагаад бол Төрийн албаны тухай хуульд нэмэлт, өөрчлөлт оруулах тухай хуулийн төсөл дагалдаж орж ирж байгаа. Энэхүү хуулийн төслөөр бол мэдээлэл технологийн өндөр чадавхтай ажилтан албан хаагчдыг Санхүүгийн зохицуулах хороонд ажиллуулах, тэдгээрийн цалин, урамшууллыг бол төрийн албаны одоо цалингийн шатлал, итгэлцүүрийг бол өөрчлөх замаар бол өндөр мэдлэг чадвартай мэдээллийн технологийн ажилчдыг зохицуулалтын байгууллагууд ажиллах тийм боломжийг бол нээж өгч байгаа.

Энэ хүрээнд бол өндөр техник технологийн одоо инновацыг санхүү.

**Т.Аюурсайхан:** Учрал гишүүнд нэг минут нэмж өгье.

**Н.Учрал:** Хэрвээ ийм өндөр шалгуур тавиад байх юм бол наад одоо виртуал, хөрөнгө эзэмшигч нар чинь гаднын бирж дээр л одоо энэ хөрөнгө оруулалтаа хийж эхэлнэ. Гаднын хөрөнгө оруулалтыг огт татахаа болино. Гаднын хөрөнгө оруулалт орж ирэх арга замыг нь хаана.

Тийм учраас энэ босгуудаа багасгая гэдэг саналыг хэлээд байгаа юм.

Дээрээс нь хувь хүн яагаад өнөөдөр энэ виртуал хөрөнгө эзэмшиж болдоггүй юм бэ. Энэ хууль дээр болохгүй гээд заачихсан байна шүү дээ. Хэрвээ ингээд заачхаж байгаа бол одоо гаднын улс орнуудын бирж дээр л хөрөнгөө гаргаад л хөрөнгө оруулалтаа татах боломжгүй болж эхэлнэ.

Тэгэхээр Монгол руу оруулж ирэх хөрөнгө оруулалтыг нэмэгдүүлэх зорилго энэ хуульд бас байх ёстой шүү дээ.

Хууль зүйн яамнаас тодруулъя.

**Т.Аюурсайхан:** 84 дээр Баасандорж дарга хариулъя.

**Б.Баасандорж:** Учрал гишүүний асуултад хариулъя Баасандорж.

Виртуал хөрөнгийн үйлчилгээ, үзүүлэгчийн тухай хуулиар энэ үйлчилгээг үзүүлэгч нь бол компани байна шүү. Өөрөөр хэлбэл хуулийн этгээд байна. Харин энэ төрлийн үйлчилгээг авч байгааг бол хязгаарлаагүй. Хэн ч байж болно. Иргэн байж болно, хуулийн этгээд байж болно. Энэ дээр бол Учрал гишүүнээ ямар нэгэн хязгаарлалтыг бол тавьж өгөөгүй ээ. Энэ Виртуал хөрөнгийн үйлчилгээ үзүүлэгчийн ёстой тухай. Та түрүүн асуусан. Яг энэ чиглэлээр энэ өөр мэдээллийн технологийн өндөр технологи шаарддаг учраас яг энэ чиглэлийн нарийн мэргэшсэн, өндөр мэргэшсэн төрийн албан хаагчид одоо яг бодит байдал дээр өнөөдөр байгаа юу гэвэл байхгүй. Энэ бол үнэхээр төрийн албанд бол энэ сүүлийн үеийн цахим шилжилт маш хурдацтай хөгжиж байгаа тохиолдол бол энэ бол хомс байгаа. Тэгэхээр бид нар энийг зохицуулахын тулд энэ хуулиа дагуулаад Төрийн албаны тухай хуульд өөрчлөлт оруулж байгаа.

Мөн мэдээллийн Мэдээлэл авах эрхийн тухай, Хувь хүний нууцын тухай хууль, Цахим гарын үсгийн тухай хуулийг бид дагалдуулаад мөн адил бас энэ чиглэлийн төрийн үйлчилгээний албан хаагчдыг энэ IT-гийн чиглэлийн хүмүүсийг бэхжүүлэх талаар холбогдох хуулийн төслийг Засгийн газраас өргөн барьсан байгаа юм. Энэ хуулийг дагалдуулаад Төрийн албаны тухай хуульд өөрчлөлт оруулж байгаа. Түрүүн би хэлсэн. Төрийн албаны зөвлөлийн саналыг үндэслээд энэ төрийн үйлчилгээний албан тушаалын ангилалд яг энэ мэдээллийн технологийн чиглэлээр өндөр мэргэшсэн нарийн мэргэжлийн хүмүүсийг одоо бусад ТЗ, ТТ одоо албан хаагчдаас арай өндөр зэрэглэлээр цалинжуулдаг байя. Ингэснээрээ бид Санхүүгийн зохицуулах хороо маань энэ одоо өндөр технологи, тэр нарийн мэргэжлийн программ хангамж дээрээ ажиллаж байна уу? Одоо энэ хуулийн этгээд болон иргэдийнхээ эрх ашгийг хамгаалах юм гэж үзэж байгаа юм. Энэ цалингийн шатлалаараа.

**Т.Аюурсайхан:** Улсын Их Хурлын гишүүн Содномын Чинзориг асуулт асууя.

Яах вэ, энэ хууль яг өчигдөр Байнгын хороон дээр ярихад нь би бол бас ч болгоомжлол байгаа гэдгийг бас хэлсэн юм. Манайд одоо бас энэ боловсон хүчнийх нь нөөц байна уу, дэд бүтэц нь бүрдсэн үү? Энэ цахим интернэт ертөнцийн аюулгүй байдал, хамгаалалтай холбоотой асуудал нь одоо бас хэр одоо хүрсэн гэж одоо үзэж байгаа юм гээд. Нөгөө талаас иргэдийн дунд бас нь ойлголт маш их муутай. Одоо бид энэ виртуал хөрөнгөтэй холбоотой асуудал битгий хэл энэ хөрөнгийн биржээр ажиллаж байгаа үнэн цаастай холбоотой мэдээлэл иргэдэд бол байхгүй л байна шүү дээ.

Тийм учраас бол жаахан болгоомж бол байгаа. Цаашдаа бол энэ хуулийг хэлэлцэх юм бол дан одоо эдийн засгийн асуудал гэхээсээ илүүтэйгээр Инновац, цахим бодлогын байнгын хороотой бас хамтарсан ажлын хэсэг гаргаад боловсон хүчин бэлтгэхтэй холбоотой, дэд бүтэц бүрдүүлэхтэй холбоотой, аюулгүй байдалтай холбоотой асуудлаар бас тэр Байнгын хорооны бас дэмжлэгийг одоо авах нь зүйтэй байх гэсэн ийм саналтай бол байна.

Бидэнд бол өмнө нь одоо бас ийм мэдээлэлгүйгээр дэд бүтэц бүрдээгүй байхад нь иргэддээ ойлголт өгөхгүйгээр хийгээд хийж ирсэн бас гашуун туршлагууд бий шүү дээ. 1990 оны эхэнд тэр нөгөө хөх, ягаан, цэнхэр тасалбар ямар ч одоо дэд бүс үлдээгүй байхад иргэддээ ойлголт өгөхгүйгээр хийгээд тэрнээс чинь болоод нийт одоо иргэдийн чинь дийлэнх нь ядуу хэвээрээ. Яг одоо тэр ядуурлын түвшин одоо 1990 оноос хойш арилахгүй л явж байна шүү дээ.

Хоёр дахь асуудал нь бид Хоршооны тухай, Хадгаламж зээлийн орчны тухай хууль батлаад тэндээ одоо бас иргэд маш их одоо хохирсон.

Эцэст нь энэ чинь нөгөө төрийн буруутай шийдвэрийн улмаас учирсан хохирлоо төрөөр төлүүлнэ гээд ингээд Засгийн газар руу нь очдог. Манай иргэд ойлголт муутайгаасаа өөрсдөө бас хохирчхоод бас одоо аргагүй гэж хэлэх арга байхгүй. Ийм одоо бас асуудал үүсэх үү гэдэг болгоомжлол байгаа юм.

Цаашдаа ингээд хэлэлцэхээр одоо бол д эдгээр одоо асуудалд нэлээн одоо анхаарах ёстой болов уу гэж би бодож байгаа юм гэдгийг бас дахин одоо хэлье гэж бодож байна.

**Т.Аюурсайхан:**  84 Баасандорж дарга хариулъя.

**Б.Баасандорж:** Чинзориг гишүүний асуултад хариулъя Баасандорж.

Чинзориг гишүүнтэй бол санал нэг байна. Иргэд маань одоо яг өнөөдөр энэ виртуалын виртуал хөрөнгийн тухай ойлголт бол 100 хувь одоо мэдээлэлтэй ойлголттой байгаа юу гэвэл хомс. Төдийлөн бол харилцан адилгүй байгаа. Тэгэхээр бид энэ бүгдийг үзэж судлаад бол хуулийн төсөлд бол тодорхой тусгаж өгсөн байгаа. Энэ хуулийн төслийн нэг давуу тал нь. Жишээ нь тэр тухайн виртуал хөрөнгийн үйлчилгээ үзүүлэгч бол ямар үүрэг хүлээх вэ гэж.

Харилцагчийн тухайн хуулийн этгээд компани нь харилцагчийн эрх ашгийг зохих ёсоор хамгаалж харилцагчдаа шударга, ойлгомжтой төөрөгдөлд оруулахгүйгээр харилцах. Мөн энэ хуулийн 9.1.1-ээс 9 заасан эрсдэлийн талаарх мэдээллийг харилцагчтай гэрээ байгуулахаасаа өмнө мэдэгдэж ойлгуулах. Ингэснээрээ тухайн иргэн маань тэр гэрээ байгуулахаасаа өмнө энэ талын бүх мэдээллийг тэр тухайн компаниасаа авна, ойлголттой болно. Мэдээлэлтэй болно. Ингэж байж гэрээгээ хийж байгаа. Энэ хөрөнгийн зах зээлийн харилцаа нь өөрөө онцлогтой учраас одоо тэр хоёр талын гэрээнд оролцсон хоёр тал өөрсдөө бол эрсдэлээ үз үздэг. Энэ бол тусгай зөвшөөрөл биш бүртгэл байгаа. Тэгэхээр бүртгэл маань өөрөө тэр бүртгэснээрээ. Төр бол 100 хувь тэр хариуцлагыг бол хүлээхгүй. харин эрсдэлээс урьдчилан сэргийлнэ.

Хяналтад нь авна. Тухайн иргэдийн мэдээллээр хангах юм. Олон улс талдаа энэ Монгол Улсад виртуал хөрөнгөтэй холбоотой ямар, ямар компаниуд үйлчилгээ үзүүлж байна. Ямар иргэд үйлчилгээ үзүүлж, ямар хэмжээтэй хөрөнгийн үйлчилгээг эргэлтэд оруулж байна гэснээрээ, бид өөрөө эргээд нөгөө мөнгө угаах терроризмоос урьдчилан сэргийлэх онцлогтой. Одоо ач холбогдолтой байгаа юм.

**Т.Аюурсайхан:**  Улсын Их Хурлын гишүүн Чинбатын Ундрам асуулт асууна.

**Ч.Ундрам:** Ер нь бол энэ хуулийг дэмжиж байгаа. Учир нь нэгдүгээрт энэ хууль бол одоо санхүүгийн шинэ хэрэгслээс болж гаргах тийм залилан мэхлэх явдал иргэдийг хохирлоос тодорхой хэмжээгээр сэргийлэхэд чиглэх ач холбогдолтой гэж үзэж байгаа. Тэгээд нэг хэд хэдэн санал болон асуултууд байна.

Нэмэлт нэг минутаа авчихъя гэж бодож байна. Хуулийн төсөлд виртуал хөрөнгийн үйлчилгээ үзүүлэх компаниудын зар сурталчилгааны хүрээ, хязгаар, зарчмыг тусгаагүй байна. Тэгэхээр одоо яг ийм цахим санхүүгийн хэрэгслийн салбар бол одоо нэлээн нарийн мэдлэг боловсролтой тийм тоглогчдын талбар байдаг. Тэгээд зарим тохиолдолд одоо иргэдийн одоо мэдлэг мэдээлэлгүй байгаагаасаа болж одоо хохирох, мөн одоо маш их хэмжээний ашиг, их хэмжээний гэнэтийн орлого амласан зар сурталчилгаанд автаж хууртахаас сэргийлсэн тийм зохицуулалтуудыг бид нар оруулж өгөх шаардлагатай гэж бодож байна. Хуулийн төслийн 8.1-д бол энэ чиглэлийн зүйлүүдийг оруулж өгөх шаардлагатай гэж харж байна.

Хоёрдугаарт болохоор ер нь виртуал хөрөнгөөр бараа ажил үйлчилгээний төлбөр хийхийг зөвшөөрөх эсэхийг яг одоо бид нар зөвшөөрөх үү, үгүй юу гэдгээ бас нэг бодолцмоор байгаа юм.

2021 оны 1 сарын 1-нээс Оросын холбооны улсад одоо законо цифровых финансовых активах гээд одоо виртуал хөрөнгөөр бараа, ажил үйлчилгээний төлбөр хийх тухай одоо хууль энэ виртуал хөрөнгөөр төлбөр хийхийг нь бол хориглочихсон байгаад байгаа юм. Тэгэхээр энэ нь бол нэг талаар бол одоо бодит эдийн засгийн эдийн засгаа бас ийм виртуал эдийн засгаас тодорхой хэмжээнд хязгаарлаж өгч байгаа. Тэгээд мэдээж одоо энэтэй холбогдох эрсдэлээс одоо сэргийлж байгаа гэсэн үг л дээ. Тэгэхээр бид нар ерөнхийдөө яг одоо энэ виртуал хөрөнгөөр бараа ажил үйлчилгээний төлбөр тооцоо яг шууд ингээд хийхийг зөвшөөрөх юм уу, үгүй юу гэдгийг бодлогын хувьд одоо бодолцох шаардлагатай гэж үзэж байгаа.

Түрүүн энэ гишүүд бас энэ нэр томьёотой асуудал яриад байна. Одоо ФАТФ-ын баримт бичигт одоо хуулийн төсөлд виртуал хөрөнгийн үйлчилгээ үзүүлэгч гэж оруулсан гэж би ойлгож байна. Гэхдээ Иргэний хуульд одоо эдийн бус баялаг гэж заасан байдаг. Санхүүгийн хуульд бол биет бус хөрөнгө гэсэн тийм нэр томьёо байдаг. Тэгэхээр энэ хоёр нэр томьёотой виртуал хөрөнгө гэдэг маань одоо уялдах ёстой. Тэгэхээр хэрхэн уялдаж байгаа вэ гэдэг асуулт гарч ирж байна.

Мөн одоо хуулийн төслийн 6.1-д виртуал хөрөнгийн үйлчилгээнд таван төрлийн үйлчилгээ хамаарна гээд. 6.1.4-т виртуал хөрөнгө, түүнд хамаарах хэрэгслийг хадгалах, удирдах гэж оруулсан байгаад байна. Иргэний хуульд одоо өмчийг эзэмших, ашиглах захиран зарцуулах гэдэг нэг нэр томьёо хэрэглэгдсэн байдаг. Тэгэхээр виртуал хөрөнгийг удирдах гэдэг нь иргэний хуулийн одоо нөгөө захиран зарцуулах гэдэг ойлголттой ижил.

**Т.Аюурсайхан:** Баасандорж дарга хариулъя. 80 дээр.

**Б.Баасандорж:** Ундрам гишүүний асуултад хариулъя Баасандорж.

Ундрам гишүүнтэй бол санал нэг байна. Яг энэ төрлийн үйлчилгээг үзүүлж байгаа тэр олон улсад тэр залилан мэхлэхтэй холбоотой янз бүрийн асуудлууд гардаг юм байна лээ. Энэ нь өөрөө яг өндөр технологи байдаг учраас. Жишээ нь тухайн тэр виртуалын нөгөө хөрөнгийн үнэлгээ нь борлогдож байх явцад бол хэвийн ажилладаг. Өндөр үнэлэгдээд ирэхээр яг буцаагаад нөгөө эзэмшигч маань нөгөө тухайн виртуал хөрөнгөө борлуулах гэхээр нөгөө технологи нь яг нөгөө зарах үед нь зогсчихдог гэх мэт ингээд янз бүрийн төрлийн тэр иргэдийг хохироох тийм явдлууд бол гардаг юм байна лээ.

Тэгэхээр яг энэ төрлийн одоо эрсдэлээс болгоомжлох үүднээс манай хуулийн зохицуулалтаар тодорхой зохицуулалтуудыг хийсэн байгаа.

Хүрээ хязгаарын хувьд бол хүрээ хязгаарыг тодорхой заагаагүй байна гэж сая Удрам гишүүн асуусан. 8 дугаар зүйлтэй холбоотойгоор виртуал хөрөнгийн үйлчилгээ үзүүлэх үүрэгтэй холбоотойгоор манай энэ хуулийн төслийн хүрээ хязгаар маань өөрөө энэ 6 дугаар зүйлээр тодорхойлогдож байгаа. Өөрөөр хэлбэл энэ 6 дугаар зүйл дээр заасан таван төрлийн үйлчилгээ үзүүлэх эрх авахтай холбоотойгоор ерөөсөө энэ таван төрлийн хүрээ хязгаар нь байна шүү. Үүнээс өөр виртуал хөрөнгийн үйлчилгээ үзүүлэхгүй шүү гэдгийг бол тодорхой зааж өгсөн байгаа юм. Мөн виртуал хөрөнгийн аливаа хуулийн этгээд нь бол хувьцаанд хүргүүлэхгүй хориглосон байгаа.

Иргэний хуультай бол уялдсан гэж үзэж байгаа. Тухайлбал энэ дээр бол бид бол виртуал хөрөнгийг бол эдийн бус хөрөнгө гэж тодорхойлж өгсөн байгаа юм аа. Тэгэхээр энэ харилцаа маань өөрөө Иргэний хуультайгаа бол нийцэж байгаа, уялдаж өгсөн гэж мөн хэлж ойлгож болно.

Хуралдаан даргалагч зөвшөөрвөл Монголбанкнаас үлдсэн асуулт дээр харуулчих.

**Т.Аюурсайхан:** Энхтайван дэд ерөнхийлөгч нэмээд хариулчих.

**Г.Энхтайван:** Ундрам гишүүний асуултад нэмж тодруулъя. Энэ виртуал хөрөнгөөр төлбөр тооцоог гүйцэтгэх боломжтой. Мөн олон улсын жишиг хандлага ямар байгаа вэ чиглэлээр асууж байх шиг байна.

Одоо хүчин төгөлдөр мөрдөгдөж байгаа Төв банкны тухай хууль Төлбөр тооцоо үндэсний мөнгөн тэмдэгтээр гүйцэтгэх тухай хууль болон одоо бусад Монгол банкнаас гаргасан төлбөр тооцоог зохицуулж байгаа журмын хүрээнд бол виртуал хөрөнгө бол төлбөрийн хэрэгсэл бол биш. Зарим нэгэн хүмүүс бол энэ дээр Монголбанкнаас одоо зөвшөөрөлтэй, цахим мөнгөтэй бол андуураад байх шиг байна. Цахим мөнгө бол Монгол Улсын мөнгөн тэмдэгт төгрөгтэй адил үнэ цэн бүхий Монголбанкнаас зөвшөөрөлтэй бэлэн бус төлбөрийн хэрэгслийг бол цахим мөнгө гэж нэрлээд байгаа. Виртуал хөрөнгө гэдэг үнэ бол энэнээс харьцангуй өөр ойлголттой. Виртуал хөрөнгийг төлбөр тооцоонд хүлээн зөвшөөрсөн орон бол дэлхий дээр ганцхан байгаа Сальвадор улс. Дэлхийн бусад бүх орон бол виртуал хөрөнгийг албан ёсны төлбөр тооцоонд бол хүлээн зөвшөөрөхгүй байгаа. Монгол Улс ч гэсэн энийг зөвшөөрөхгүй байгаа.

**Т.Аюурсайхан:** Ойлгомжтой хариуллаа.

Жамъянхорлоогийн Сүхбаатар гишүүн асуулт асууя.

**Ж.Сүхбаатар:** Би сая Энхтайван дэд ерөнхийлөгчийн яг гэрээнээс л эхэлчихье л дээ. Энэ Виртуал хөрөнгийн үйлчилгээ үзүүлэгчийн тухай хуулийн төсөл байхгүй юу. Тэгэхээр үйлчилгээ үзүүлэгчийг бид зөвшөөрөх тухай асуудал, тэр үйл ажиллагааг нь зохицуулах тухай асуудал хийчхэж байгаа юм. Тэгэхээр энэ үйлчилгээ үзүүлэх зөвшөөрөгдөж байгаа юм чинь цаад утгаараа виртуал хөрөнгө зөвшөөрөгдөнө, виртуал үйлчилгээ зөвшөөрөгдөнө. Өөрөөр хэлбэл виртуал эдийн засгийн харилцааг бид зохицуулчхаж байгаа байхгүй юу. Нэг талын үйлчилгээ үзүүлэх чинь.

Одоо дараагийн ээлжид наадах чинь ганцхан үйлчилгээ үзүүлэгч биш бусад харилцааг нь яаж зохицуулах юм бэ. Бусад хуулиа зохицуулахаар энэ хуулийнхаа нэрийг өөрчлөөд, агуулгыг нь өөрчлөх юм уу, нэг.

Хоёрдугаарт яг энэнтэй уялдуулаад өнөөдөр манайд виртуал эдийн засгийн харилцаа бодитоор бий болсон уу? Монгол өнгөрсөн 30 жилийн хугацаанд бол огт би болж байгаагүй, харилцаануудыг бий болгож байсан. Жишээлбэл одоо хөрөнгийн зах зээл энэ тэр гээд урд нь бол байгаагүй. Хууль гаргаж, нийгмийн харилцааг, эдийн засгийн харилцаанд шинээр бий болгож байсан байхгүй юу.

Бусад энэ капиталист гээд байгаа энэ зах зээлийн эдийн засагтай орнууд бол нэгэнт де факто үүссэн нийгмийн харилцааг зохицуулдаг хуулиудаа гаргаж байсан юм. Тэгэхээр манай энэ шилжилтийн үеийн нэг онцлог байгаад байгаа юм. Тэгэхээр одоо энэ ард койн энэ тэр гээд сая тэр ард санхүүгийн нэгдэл эд нартай холбоотой юм дурдагдаад байх шиг байгаа юм.

Тэгэхээр энийг бол яг өнөөдөр бодитой эдийн засгийн харилцаа үүсээд тэрийг нь хуульчилж байна гэж бид ойлгож болох уу? Эсвэл огт байхгүй харилцааг энэ хууль гарангуут шинээр бий болгох юм.

Гуравдугаарт гадаадаас виртуал энэ санхүүгийн үйлчилгээ үзүүлж байгаа этгээдтэй Монголд байгаа иргэд харилцаж байгаа. Энэ хуулийн чинь санаа нь болбол Монголд байгаа компанийн асуудал байгаа шүү дээ. Өөрөө үйлчилгээ үзүүлдэг. Тэгэхээр гадаадаас энэ үйлчилгээнд холбогдож байгаа Монгол Улсын иргэдийн асуудал бол зохицуулалтгүй явуулна, зохицуулах боломж ч муутай байх.

Дөрөвдүгээрт уялдаад юу асуудал гарч байна вэ гэхээр энэ асуудлыг Сальвадор ингээд зөвшөөрчихсөн байж байна, цөөн орнууд ингээд хийж байна.

Бусад одоо энэ Орос, Хятад эд нар бол хориглох талдаа, болгоомжлох талдаа илүү явж байх шиг байгаа юм. Тэгэхээр энэ татварын харилцааны асуудал дээр нягтлан бодох бүртгэлийн харилцаа энэ тэр.

**Т.Аюурсайхан:** Сүхбаатар гишүүнд нэг минут нэмж өгье.

**Ж.Сүхбаатар:** Би бол сайн энэ асуудлын талаар бол мэдэхгүй. Тэгэхдээ түрүүн сая Учрал гишүүн хэлж байна л даа. Болгоомжлоод, одоо хүн мэдэхгүй юмныхаа дайсан гээд. Би бол дайсагнахыг хүсэхгүй байна. Үнэхээр мэдэхгүй учраас дайсагнах талаас нь биш. Нэгэнт одоо энэ харилцаа тодорхой хэмжээгээр бий болоод байгаа бол зохицуулалт руу оруулна. Гэхдээ энэний энэ хуулийг оруулснаар түрүүн манай мөнгө угаахтай тэмцэх хүрээний асуудлууд л ярьж байна. Энэ хүрээнд бол үнэхээр гаднынхны одоо тавьсан шаардлага ФАТФ эд нарын шаардлага дотор энэ одоо нөлөөлөл бас байгаа юу байхгүй юу? Ямар ч байсан энэ санаа нь бол Монголд ийм үйлчилгээ үзүүлж байгаа улсуудыг хяналтад авъя гэж. Хяналтад авъя гэдэг чинь төр тодорхой хэмжээний эрсдэлийг одоо зохицуулах гэж оролдож, бас үүрэх эсвэл эрсдэлийг хуваарилах алхам хийх гэж байна шүү дээ. Тэгээд ийм хэмжээний одоо бид чадавхтай айл мөн үү, үгүй юу. Алтанхуяг гишүүн бас болгоомжлоод байна л даа.

Тэгэхээр бид бол яах вэ, болгоомжлоод ухарч зогсох нь бол бас ашиггүй л байх л даа. Гэхдээ энэ дээр эрсдэл төр тал дээр их юм ирэхгүй биз дээ гэдгийг бас одоо асууя гэж бодож байна.

баярлалаа.

**Т.Аюурсайхан:**  83 дугаар микрофон. Монголбанк 81 дүгээр микрофон байна.

**Г.Энхтайван:** Сүхбаатар гишүүний асуусан асуултад хариулъя.

Асуултын нь сүүлээс нь эхлээд хариулаад явчихъя.

Мөнгө угаах терроризмыг санхүүжүүлэхтэй тэмцэх олон улсын байгууллага одоо санхүүгийн хориг арга хэмжээ авах олон улсын байгууллагаас өнгөрсөн 10 дугаар сард ирсэн одоо газар дээрх хяналт шалгалтын хүрээнд бол энэ зөвлөмж 15 дээр Монгол Улсын үнэлгээг ахиулах үүний хүрээнд бол виртуал хөрөнгийн үйлчилгээ үзүүлэгчийг бол зохицуулах виртуал хөрөнгөөр дамжиж эдийн засаг дээр эргэлдэж байгаа мөнгөн хөрөнгийг бүртгэлжүүлэх асуудлыг хууль, эрх зүйн зохицуулалттай болгооч гэдэг тийм зөвлөмж одоо үүргийг өгсөн байгаа. Энэ хүрээнд бол энэхүү хууль бол орж ирж байгаа. Тэгэхээр олон улсын байгууллагуудын өмнө Монгол Улс хүлээж байгаа үүргээ биелүүлэх бас асуудал энэ дээр бол яригдана. Виртуал хөрөнгийн үйлчилгээг зохицуулах асуудал бол цаашдаа гарч ирэх үү гэж байна. Виртуал хөрөнгө гэдгийг бол олон улсын, одоо техник технологийн чиг хандлагаа дагаад бол яаж тодорхойлох нь бол одоо тухай бүрдээ бол өөрчлөгдөөд яваад байна. Тэгэхээр бол виртуал хөрөнгө гэдгийг одоо юу гэж ойлгох вэ? Энийг цаашдаа төлбөрийн хэрэгсэл гэж ойлгох уу, эсвэл хөрөнгө оруулалтын хэрэгсэл гэж ойлгох уу гэдэг дээр бол дэлхий нийттэй бол нэлээн маргаантай байна.

Гэхдээ дийлэнх орнууд бол энийг хөрөнгө оруулалтын хэрэгсэл гэж үзэж байгаа юм. Тэгэхээр хөрөнгө оруулалтын хэрэгсэл гэж үзэхээр тухайн хөрөнгө оруулагч, иргэн, хуулийн этгээд хөрөнгө оруулалтын эрсдэлээ бол өөрөө үүрдэг. Энэ хүрээнд энэхүү хууль дээр бол гэрээний эрх зүйн зарчмаар хөрөнгө оруулагч өөрөө эрсдэлээ 100 хувь даах. Харин хөрөнгө оруулагчийн одоо зуучлах үүрэг хүлээж байгаа виртуал хөрөнгийн үйлчилгээ үзүүлэгчийг нь бүртгэлжүүлж виртуал хөрөнгийн үйлчилгээ үзүүлэгчээр дамжуулан хөрөнгө оруулагчийн одоо эргэлдүүлж байгаа мөнгөн хөрөнгийг одоо тодорхой зохицуулалтад оруулах ийм хүрээнд энэ хууль бол хэрэгжинэ. Гадаадаас холбогдож байгаа иргэдийн хувьд бол интернэтээр дамжаад төлбөрийн картаа бол аль ч орны ямар ч иргэн, хуулийн этгээд виртуал хөрөнгөд хөрөнгөө оруулаад явах боломжтой. Тухайн аль банкны одоо төлбөрийн карт.

**Т.Аюурсайхан:** 81 дээр нэг минут нэмж өгье. Гүйцээгээд хариулчих.

**Г.Энхтайван:** Гадаад орноос бол ямар ч иргэн, хуулийн этгээд бол виртуал хөрөнгөнд л хөрөнгө оруулах боломж нь нээлттэй байгаа юм. Дэлхийн аль ч оронд. Тэгэхээр тухайн иргэний хөрөнгө оруулж байгааг одоо хөрөнгө оруулалтыг яаж бүртгэх вэ гэхээр тухайн карт эзэмшигч, одоо карт гаргаж байгаа банк нь өөрөө харилцагчийг таньж мэдэх, сэжигтэй мөнгөн гүйлгээг мэдээлэх, тухайн орныхоо зохицуулалтын байгууллагад хүлээсэн үүргийнхээ дагуу бол мэдээлээд явна. Түүнээс биш гаднын иргэн, гадаадад байгаа Монгол иргэн энэ виртуал хөрөнгөд хөрөнгө оруулах, энэ зуучлагчаар дамжих асуудал дээр бол хориглох л ямар ч боломж байхгүй. Тэгэхээр энийг бол зохицуулалтын байгууллагууд нь л үе үе шат шатандаа л зохицуулаад явна. Бүртгэлжүүлээд явна аа л гэсэн үг.

**Т.Аюурсайхан:** За Улсын Их Хурлын гишүүн Нямаагийн Энхболд асуулт асууя.

**Н.Энхболд:** Баярлалаа.

Би энэ хууль гарахыг нь дэмжиж байна. Энэ нэгэнт бий болчихсон харилцаа, хүмүүс энд оролцоод эхэлчихсэн. Манайх энэ хуулийг гаргасан, гаргаагүй одоо энэ энэний учрыг нь мэддэг улсууд бол зөвхөн дотоодод гаргаж байгаа дотоодод явагдаж байгаа үйл ажиллагаанд биш, гадаадад хаана ч явж байгаа үйл ажиллагаа нь тэртээ тэргүй ордог, явдаг болчихсон. Бид нар хууль гаргасан ч гаргаагүй ч. Гаргаж байгаагийн ач холбогдлыг би юу гэж харж байна гэхээр эцсийн дүндээ энэ бол дандаа сайн дурын үндсэн дээр явагдаж байгаа ажил шүү. Төр энэний төлөө ямар нэгэн хохирол, хэн нэгэнд учирсан байхад хариуцлага хүлээхгүй шүү гэдгийг энэ хууль дээр их тодорхой зааж өгөх хэрэгтэй. Бараг тусгайлан заалт болгож оруулсан ч хэрэгтэй байх гэж үзэж байна.

Бид нар Хадгаламж зээлийн хоршооны тухай хуулийг гаргахдаа бас бүгдээрээ хүн аливаа асуудалд хариуцлага өөрөө хариуцлагатай хандах хадгаламж зээлийн хоршоо нь өөрөө журам, дүрмийн дагуу, хуулийн дагуу ажиллана. Хууран мэхлэх ажиллагаа явагдахгүй. Хүний ухамсар, сайн дурын үндсэн дээр шийдэгдэх асуудал гээд орхисон. Тэр нь тэрүүнийг ашиглаад хуульд тийм заалт байхгүй учраас дараа нь төр рүү нэгэнт хуулийг нь та нар гаргасан юм чинь одоо энийг төл гэж ингэж олон жил үргэлжилсэн юм явж байгаа.

Тэгэхээр энэ хуулийн ач холбогдлыг би ердөө л хамгийн том ач холбогдол нь нэгэнт ингээд дэлхий даяараа яваад эхэлсэн, хэн ч хаана ч хориглож чадахгүй. Ийм ажлыг бид нар бол бүртгэж авна. Хэрэгтэй үед нь шаардлагатай газар мэдээллийг нь өгнө. Тодорхой шаардлагууд тавина. Түүнээс хариуцлага хүлээхгүй шүү гэдэг энэ агуулгаар гарч байна л гэж тооцож байгаа юм. Тэгээд энийгээ тодотгохын тулд хуульдаа ер нь энд ороод жишээ нь виртуал үйлчлүүлэгчээс болоод хохирчихсон эс үгүй бол өөрийнхөө мэдлэггүйгээс болоод хохирчихсон хэн гуай нь ч өмнө төр хариуцлага хүлээхгүй шүү. Харин та нарын өмнөөс хариуцлагыг чинь хариуцлагатай байгаарай гэж одоо ингэж хууль гаргаж байгаа шүү гэдгийг хэлж өгөх хэрэгтэй.

Энд хууль гаргахгүй байлаа гэхэд дотооддоо үйл ажиллагаа хориглолоо гэж бодоход хэн ч гэсэн өнөөдөр гадагшаа хаашаа ч холбогдоод энэ үйл ажиллагаанд оролцож болно. Энэ мөнгийг ямар нэгэн байдлаар ашиглаж болно. Албан ёсны .../минут дуусав/.

**Т.Аюурсайхан:** Нямаагийн Энхболд гишүүнд нэг минут нэмж өгье.

**Н.Энхболд:** Би асуулт асуухгүй. Саналаа л хэлж байгаа юм. Түрүүн миний асуух гэж байсан асуулт хэдэн оронд хориглоод байна, хэдэн оронд зөвшөөрч байна, хэдэн оронд бүртгэж байна гэдгийг тодорхой хариулт авчихсан. Тэгэхээр би хууль гаргахыг дэмжиж байгаа. Харин зүгээр тодорхой санал бол тийм заалтыг аль нэгэн газар нь ойлгогдохоор оруулах хэрэгтэй. Тэгэхгүй бол бас эргээд асуудал үүсэж магадгүй. Хууль гарсан учраас би энэ рүү орчихсон шүү дээ гээд ноцох хүн гарч ирэхийг үгүйсгэх арга байхгүй. Компаниудын хувьд бол гол үүрэг нь ерөөсөө л үнэн зөв мэдээллээр хангах ёстой. Энд оролцож байгаа улсуудаа, өөрсдийнхөө юмыг зарж борлуулж байгаа хүн ч гэсэн. Тэгээд энүүнийг л сайн тодотгож өгөх хэрэгтэй. Өөрөөр бол одоо энийг гадаа бид нар үлдэж чадахгүй. Гэхдээ хариуцлагаа аль аль талдаа маш тодорхой болгосон ийм л зүйл гаргаад явах нь зүйтэй гэж бодож байна аа. Саналаа хэлж байгаа юм.

**Т.Аюурсайхан:** Улсын Их Хурлын гишүүн Тогмидын Доржханд асуулт асууя.

**Т.Доржханд:** Баярлалаа, нэг минутаа нэмээд авчихъя. Нэлээн чухал ийм хуулийн төсөл орж ирж байна. Тэгээд бас жаахан мэдээлэлтэй, мэдлэгтэй байж байж энэ хуулиа хэлэлцэх нь зөв байх. Тэгэхгүй бол зарим маань энэ санхүүгийн луйвар, технологийн боломжоо ч ялгахгүй. Тэгээд л нэг популизм хийсэн байдалтай байгаа нь энэ болохгүй шүү. Дэлхий ертөнц өөрчлөгдчихсөн шүү. Маш их өөр болчихсон. Тэгээд өнөөдөр ингээд яагаад Хятадууд ийшээ хөрөнгө оруулаад байгаа юм? Яагаад энэ Солонгосууд хөрөнгө оруулалт хийгээд байгаа юм? Яагаад вэ гэхлээр эдний валютууд чинь хөрвөдөггүй байхгүй юу. Гэтэл нөгөө нэг таван үндсэн валют чинь бол хөрвөөд явж байдаг, нэг.

Тэгээд хөрөнгө оруулалт энүүгээр дамжиж орж ирэхгүй байгаа. Ийм нөхцөл байдалд чинь ингээд хөрөнгө оруулалт татах арга хэрэгсэл гэж харж байгаа шүү дээ. Тийм болохоор одоо энэ тухайлбал судалгаа хийгээд ирэх 2025 он гэхэд 8 триллион доллар STO зах зээл дээр бол бүрдэнэ гээд судалгаа хийчихсэн. Зөвхөн Азийн зах зээл дээр гэхэд одоо бараг 8 их их наяд триллион долларын ийм хөрөнгө оруулалт бий болж байгаа байхгүй юу. Энэ чинь Монгол төгрөг өнөөдөр хөрвөдөггүй Монголын компанийн үнэт цаасыг хүн худалдаж авдаггүй. Арай гэж IPO гээд нөгөө нэг Оюу Толгой ч юм уу, Энежри Ресурс ч гэдэг юм уу нөгөөдөх хувьцаанууд нь унаад байдгийн чинь эсрэг гарч ирж байгаа боломж байхгүй юу. Боломж байхгүй юу. Ийм болохоор Монгол залуучууд чинь ийшээгээ сайн дураараа ороод явж байгаа юм. Тэгээд энийг чинь зохицуулах гэж яарах нь биш шүү дээ.

Өнөөдөр бол зохицуулаад байх шаардлага байхгүй. ФАТФ-ыг ойлгож байна. Үнэхээр ФАТФ дээр тийм тусгай шаардлагууд байгаа бол тэр дотор бусад улсуудын шаардлагуудтай тулга л даа. Үгүй шүү дээ. Өнөөдөр энэ зохицуулсан юм байхгүй. Харин зохицуулалтгүй байгаагаараа бид нар өнөөдөр давуу талтай байгаа шүү, нэг.

Хоёрдугаарт энийг чинь Санхүүгийн зохицуулах хороон дээр сайнд бокс байдлаар энийгээ вакумжуулаад вакумжсан орчин дээрээ энийгээ тест хийгээд туршилтын журмаар явуулах бүрэн боломж бололцоо бол байгаа.

 ФАТФ-ын хувьд бол үүнийг хязгаарлая гэж байгаа бол тэр хязгаарлалтуудыг нь гаргаж ирж байгаад яг энэ салбар дээр ажиллаж байгаа залуучууд.

**Т.Аюурсайхан:** Нэг минут нэмж өгье.

**Т.Доржханд:** Яг энэ технологийн салбарт ажиллаж байгаа залуучуудыг оруулж ирж байгаад энэ хуулийн төслөө ярихгүй бол асар их буруу, буруу заалтууд байна. Хэрвээ үнэхээр явуулъя гэж байгаа бол тухайлбал 6.2 юу гэсэн үг юм бэ, хугацаагүй хөрөнгө оруулалт хийхгүй гэж. Тэгэх юм бол манай зах зээл рүү хэн орж ирэх юм бэ? За тэгээд цаашаа 7.1.13 кассын машин байх ёстой гээд юу гэсэн үг вэ? Энэ чинь блокчэйн технологи ярьж байхад юун кассын машин, 8.2 дотоод мэдээллээ өгөх ёстой энэ тэр гээд. Биш ээ, ийм хязгаарлалтаар бол явахгүй шүү.

Энэ технологийн залуучууд чинь гадагшаа гараад явчихна шүү. Монголд байгаа энэ мэдлэгийн хаб гэдэг юм чинь одоо яаж цуглуулга хийж байгаа чинь энэ чинь гадагшаа гараад явчихна, болохгүй ээ. Ийм болохлоор энийгээ маш сайн оролцоог хангаж байж яривал ярья, үгүй бол ерөөсөө яриад хэрэггүй. Зохицуулалт ийм зохицуулалт ерөөсөө хэрэггүй. Энэ чинь бид нарын боломж байхгүй юу. Гаднаас хөрөнгө оруулалт татах боломж. Бид нарын нэг жижигхэн хаалттай эдийн засаг, дээрээс нь хөрвөдөггүй валют, дээрээс нь энэ нөгөө алслагдмал байдал, эд нарыг чинь одоо давуу тал болж байгаа юм энэ технологи шүү.

**Т.Аюурсайхан:** 88 дугаар микрофон дээр ажлын хэсэг хариул.

**П.Сайнзориг:** Доржханд гишүүний асуултад хариулъя. Мэдээж тантай бол санал нэг байна. Мэдээж энэ хөрөнгийн зах зээл, хоёрдугаарт энэ техник технологийн давуу талыг ашигласан шинэ төрлийн санхүүгийн хэрэгсэл энэ үйлчилгээг бид бас боломж гэж харах ёстой. Нөгөө талдаа бас энэ өөрөө эргээд тодорхой хэмжээний боломж. Энийг үйлчилгээ үзүүлэх энэнээс хэрэглээ авч байгаа хүмүүсийн бас эрсдэлийг бид тооцож үзэх ёстой байгаа юм. Тэгэхээр нэг талдаа юу гэдэг юм давуу талтай байдлаар энэ үйл ажиллагааг бас одоо зөнд нь гэдэг юм уу ерөнхийдөө урсгалаар нь бас орхиж болохгүй байгаа юм. Энийг бас буруугаар ашиглах, терроризм мөнгө угаах байдал руу ашиглах. Энэ ингэх юм бол энэ төрлийн одоо бизнес үйл ажиллагаа Монголд цаашдаа бас хөгжих бололцоог нь улам хаачих эрсдэл байгаа.

Нөгөөтэйгүүр эндээс бас иргэд маш их хэмжээний хөрөнгөөрөө хохирох ч гэдэг юм уу, ийм зүйлүүдээс бас урьдчилж энд оролцогч этгээдүүдийн эрх ашгийг тэнцвэржүүлэх. Ийм үүднээс л одоо оролцож энэ тодорхой үйл ажиллагааг нь бүртгэлжүүлье ээ л гэж байгаа юм. Энэ хууль бол одоо хамгийн одоо юу гэдэг юм, минимум стандартыг тогтоож өгч байгаа. Өөрөөр хэлэх юм бол, бас хуулийг боловсруулахдаа бас тодорхой хэмжээний олон улсын санхүү, яг энэ чиглэлийн ажилладаг зөвлөх зөвлөгөө өгдөг хүмүүстэй бас хамтарч ажилласан байж байгаа. Олон орны хуулиудыг харьцуулж үзсэн. Таны хэлж байгаа одоо юу гэдэг юм хуулийн төслийг сайжруулах чиглэл дээр бол хуулийн төслийн ажлын хэсэг хэрэв хэлэлцээд дэмжээд ажлын хэсэг гарсан тохиолдолд бас ярилцаад явах бүрэн боломжтой гэж харж байгаа. Тэгээд энийг бол бид хэд хориглоод хаах тухай биш, эсвэл одоо урсгалаар нь хаях тухай асуудал бас байж болохгүй байгаа юм.

Тэгэхээр энийг тодорхой хэмжээнд бас төр зохицуулж, эргээд энэ оролцогч этгээдүүдийн эрх ашгийг тэнцвэртэйгээр одоо зохицуулж эрсдэлээ өөрсдөө яг бизнесийн зарчмаараа гэрээний тэгш эрхийн зарчмаараа үүрэлцэх энэ одоо үйл ажиллагааг л дэмжих ийм зохицуулалттай хууль гэж хэлж болно.

**Т.Аюурсайхан:**  Гишүүд асуулт асууж, хариулт авч дууслаа. Үг хэлэх Улсын Их Хурлын гишүүд байвал нэрээ өгье. Нэрийг тасаллаа хэн байна? Ням Осорын Учрал гишүүн үг хэлье.

**Н.Учрал:** Нүүрсний үнэ дэлхийн зах зээл дээр хэзээ өсөх бол гээд залбираад суудаг оронд эдийн засгийг төрөлжүүлэх нэг бас нэг том арга зам бол энэ виртуал хөрөнгө оруулалт юм л даа. Тэгээд дэлхий дахинд явчихсан, одоо залуучууд өөрөөр сэтгэдэг болчихсон энэ цаг үед одоо бид өнөөдөр энд нэг хууль яриад нэг шаардлага тавиад нэмэргүй ээ. Яг үнэнийг хэлэхэд. Наадах чинь одоо нийтлэг шаардлага тавилаа гээд нэг ийм зохицуулалт хийлээ гээд наад залуучууд чинь дэлхий нийттэй өөрсдөө харьцаад явчихна.

Ер нь манай мэдээллийн технологийн салбарынхны чадвар чансаа бол хол явчихсан шүү дээ. Гэтэл бид өнөөдөр нэг энд нэг ийм юм яриад сууж байдаг. Өнөөдөр та бүхэн наад хууль дээр хараарай виртуал хөрөнгийг хувьцаанд шилжүүлж тооцохгүй гэнэ үү, ийм үг биччихээд хөрөнгө оруулалт татна аа гээд сууж байж болохгүй шүү дээ. Юм л болохоор ингээд нэг зах зээлийн харилцаа руу гүн гүнзгий явж ордог, тэгээд өөрсдөө ойлгохгүй байж байж ингээд нэг дэлхий дахин хөдөлчихсөн байгаа юман дээр ингээд нэг хууль хурдлаад нэг хийчих гээд л дайраад байх шиг байна.

Тэгээд наад хуулиа жоохон уншиж судалж анхаарч эргэж харж байж оруулж ирсэн нь дээр байх.

Хоёрт нь энэ Инновац, цахим бодлогын байнгын хороо байгуулагдсан зорилго бол би бас технологитой холбоотой асуудлууд дээр судлаач шинжээчдийг оруулж нэлээн дорвитой ажиллах ёстой гэж ойлгож байсан. Гэтэл өнөөдөр манай Байнгын хороонд наад хуулийг чинь шилжүүлсэнгүй.

Дээрээс нь тэр Хууль зүйн яамны оруулж ирж байгаа Цахим гарын үсгийн хууль, Нийтийн мэдээллийн хуулийг чинь бүгдийг нь Хууль зүйн байнгын хороонд шилжүүлчихсэн байна лээ. Ер нь цаашдаа Инновац, цахим бодлогын байнгын хороо байх шаардлага байгаа юм уу? Лоозонд тавьчхаад. Тэгээд наад хуулиудаа давхар бас манайхаар хэлэлцээд явбал бид нар бол судалгаа хийлгэчихсэн байгаа юм. Тэгээд хэлэх үгээ хэлээд, бас гишүүдийнхээ саналыг сонсоод ингээд явмаар байна шүү дээ. Тэгээд одоо дэлхийтэй хөл нийлдэггүй юм аа гэхэд хоцрохгүй явчих юм сан гэж хүсэж байна.

Тийм учраас одоо наад хуулиа дахиж боловсруулж оруулж ир ээ гэдэг зарчмын хүсэлт тавимаар байна.

**Т.Аюурсайхан:** Виртуал хөрөнгийн үйлчилгээ үзүүлэгчийн тухай хуулийн төслийг Инновац, цахим бодлогын байнгын хорооны санал, дүгнэлтийг Хууль зүйн байнгын хороо хэлэлцээд Улсын Их Хурлын чуулганд оруулж ирж болоогүй юм уу? Тамгын газар энэ чинь эрхлэх асуудлын хүрээнд нь бас байж байгаа шүү дээ. Үндсэн байнгын хороо биш ч гэсэн энэ Байнгын хорооныхоо санал, дүгнэлтийг нь Хууль зүйн байнгын хороогоор хэлэлцэх ёстой байсан юм болов уу.

**Т.Аюурсайхан:** Улсын Их Хурлын гишүүн Тогмидын Доржханд үг хэлнэ. Ингээд санал хураана.

**Т.Доржханд:** Тэгэхлээр энэ виртуал мөнгө буюу крипто карренси гээд байгаа чинь бол одоо ер нь сүүлийн нэг 4, 5 жилд бол нэлээд их анхаарал татсан маш их сонирхолтой сэдэв. Эдийн засагчдын хувьд. Тэгээд дэлхийн эдийн засагчид дэлхийн төв банкнууд бол одоогоор бол зохицуулаагүй байгаа шүү. Дэлхийн төв банкнуудын, төв банк, дэлхийн Сангийн яамдыг Сангийн яам гээд байдаг. Олон улсын валютын сан хүртэл энэ дээр яг тодорхой бодлогоо гаргаагүй байгаа шүү. Тэгээд энийгээ яаж зохицох вэ, яаж удирдах вэ гэдэг дээр л яаж хамтарч орших вэ гэдэг дээр л бүх бодлого явж байгаа. Одоо төв банкууд чинь хоорондоо цахим мөнгө гэдэг платформ бас үүсгээд явж байгаа. Энэ крипто карренси гэдэг чинь болохоор ингээд төвлөрсөн бус ийм систем шүү дээ. Тэгээд эндээс чинь бол маш их хэмжээний хөрөнгө оруулалтууд дэлхий даяараа татагдаад явж байна. Тэгээд сүүлийн үед бол бүгдээрээ л мэдэж байгаа энэ STO гээд энүүгээр чинь бол хөрөнгө мөнгө татагддаг болчихсон. Одоо тэгээд дахин нэг дижитал тоо гэхээсээ илүү тухайлбал ингээд манай газар доор байгаа баялгаар баталгаажсан энэ STO маркет дээр бид нар ингээд цахим мөнгө гаргаж болж байгаа байхгүй юу. Заавал нөгөө IPO хийнэ гээд олон улсын хувьцааны зах зээл дээр гаргах биш. Хөрөнгийн зах зээл дээр гаргах биш. Одоо энэ чинь ингээд илүү боломж гаргаад ирж байгаа юм уу.

Хоёр дахь зам нь ингээд нээгдэж байгаа юм. Энэ дээр манай залуучууд дэлхийгээс хоцроогүй шүү. Тэгээд маш сайн пүүл үүсгээд энэ дээрээ бол одоо та нар К данс руу орох юм бол маш сайн дбетүүд маш сайн мэдээллүүд энэ дээр бол явж байгаа. Үүгээрээ дамжаад залуучуудын хандлага мэдлэг бол шал өөр түвшинд очиж байгаа. Ядаж энэ блокчэйн платформыг яаж ашиглах вэ. Яаж бид нар үндэсний хэмжээний крипто гаргах вэ. Яаж цаашаа хувьцаа руугаа хөрөнгө оруулах вэ гэдэг маш том платформ дээр залуучууд өөрсдөө гарч ажиллаж байгааг бид нар наана нь хязгаарлаж болохгүй ээ. Энэ зохицуулалт нь зүгээр бүртгэж байгаа юм шиг боловч маш олон ойлгоогүй болохоороо хязгаарласан олон зохицуулалтууд байна. Үүгээрээ яах юм бол болохгүй. Энийгээ бол татаж авах хэрэгтэй. Цаашаа хэлэлцээд явъя гээд тэгэх юм бол технологийн компаниудаасаа саналыг нь авах зайлшгүй шаардлага бол байгаа.

Дахиад хэлье. Дэлхий бол ерөөсөө хөрөнгө оруулалт дээр л байнга болж байгаа. Тэгээд хуучин бол ингээд бодитой шууд хөрөнгө оруулалт гэж явдаг байсан. Одоо хувьцааны хөрөнгө оруулалт хэлж байсан. Одоо бол ингээд крипто карренси дээр л хөрөнгө оруулалт илүү их цуглаж байгаа. Тэгээд энэ дээр бол Монгол Улсын давуу тал бол бид нар зохицуулалтгүй байхгүй юу.

Тэгээд тодорхой түвшинд зохицуулалтыг Санхүүгийн зохицуулах хороон дээр бол сайнт бокс байдлаар хийх бүрэн боломжтой юм. Энийгээ хоёр гурван жил туршаад цаашаа энэ зохицуулалт нь яаж авах вэ гэдэг дээр үндэслээд нэг бол энэ хуулиа бол эргэж харах хэрэгтэй. Түүнээс энэ бол өнөөдөр ингээд яаралтай ФАТФ-аас шахаад байгаа гэж би бол бодохгүй байна.

**Т.Аюурсайхан:** Гишүүд үг хэлж дууслаа. Санал хураана аа одоо.

Ирцэд байгаа гишүүд ирцээ шалгуулж төхөөрөмжийн бэлэн байдлыг шалгаж санал хураалт явуулъя. Техникийнхээ төхөөрөмжийн бэлэн байдлаа хянаарай.

Байнгын хорооны саналаар виртуал хөрөнгийн үйлчилгээ үзүүлэгчийн тухай хуулийн төсөл болон хамт өргөн мэдүүлсэн Санхүүгийн зохицуулах хорооны эрх зүйн байдлын тухай хуульд нэмэлт, өөрчлөлт оруулах тухай, Эрүүгийн хуульд нэмэлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Төрийн албаны тухай хуульд нэмэлт оруулах тухай, Татварын ерөнхий хуульд нэмэлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд нэмэлт, өөрчлөлт оруулах тухай, Төрийн болон орон нутгийн өмчийн хөрөнгөөр бараа ажил үйлчилгээ худалдан авах тухай хуульд нэмэлт оруулах тухай, Улсын тэмдэгтийн хураамжийн тухай хуульд нэмэлт оруулах тухай, Нэмэгдсэн өртгийн албан татварын тухай хуульд нэмэлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя. Гишүүд саналаа өгөөрэй.

Санал хураалтад 69 гишүүн оролцож, 38 гишүүн дэмжиж 55.1 хувийн саналаар дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

**Дараагийн асуудалд оръё. Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай Улсын Их Хурлын тогтоолын төслийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Улсын Их Хурлын гишүүн Ганзоригийн Тэмүүлэн танилцуулна. Индэрт урьж байна.

**Г.Тэмүүлэн:** Улсын Их Хурлын дарга эрхэм гишүүд ээ,

Монгол хүний удмын сангийн аюулгүй байдал болон нөхөн үржихүйг хамгаалах хүн амын өсөлтийг дэмжих талаар төрөөс онцгойлон анхаарч уг чиглэлээр нэгдсэн бодлого цогц шийдлийг гарган хэрэгжүүлэх хууль, эрх зүйн орчныг бүрдүүлэх шаардлагатай болжээ. Улс орны хөгжлийг тэтгэх бодлогын цөм нь хүн бөгөөд Монгол хүний хөгжлийг тэтгэх удмын сангийн аюулгүй байдлыг хамгаалах талаар төрөөс иж бүрэн зохицуулалттай бодлого хууль, тогтоомжийг гаргах, үндэсний хөтөлбөртэй болгох шаардлага бид бүхэнд тулгарч байна. Мөн хүн ам удмын сангийн аюулгүй байдлын талаар бодлогын хэрэгжилтийг ханган ажиллаж буй төрийн чиг үүрэг бүхий бүтэц өнөөгийн байдлаар байхгүй байгаа бөгөөд үүний улмаас хүн ам зүйн удмын сангийн аюулгүй байдлын бодлого төлөвлөлт түүний хэрэгжилт учир дутагдалтай байгааг энд онцлон тэмдэглэе.

Цаашлаад энэхүү асуудал нь нэг яам нэг салбарын асуудал бус олон салбарын зангилаа асуудал юм. Улмаар энэхүү чухал асуудлыг тунхаглал болгохгүйн тулд салбар дундын бодлогын уялдаа холбоог хангах, судалгаанд үндэслэсэн бодлого, төлөвлөлтийг хийх хэрэгжилтийг анхаарах бүтэц хүн амын удмын сангийн аюулгүй байдлын үндэсний төвийг Үндэсний аюулгүй байдлын зөвлөлийн дэргэд Байнгын хараат бус байдлаар ажиллуулах нь зүйтэй байна. Хүн амын генетик нөөцийн судалгаа шинжилгээг хөгжүүлэх, цаашлаад хамгийн орчин үеийн тоног төхөөрөмж бүхий лаборатори дэвшилтэт технологи ашиглан онолын суурь судалгаа болон молекулын биологийн судалгаа, шинжилгээг дэлхийн түвшинд хийх генийн оношилгоо, эмчилгээг эрүүл мэндийн салбарт ашиглах. Хүнийг генетикийн чиглэлээр өндөр түвшинд мэргэшсэн мэргэжлийн хүний нөөцтэй болох нь олон улсад хурдацтай хөгжиж буй генийн инженерчлэл, био технологийн ололт амжилтыг улс орондоо нэвтрүүлэхэд томоохон алхам болохоор байна. Удмын сан цус ойртолтоос сэргийлж цэвэр тунгалаг байлгах. Хүнээ хөгжүүлж өндөр чадавх бүхий иргэнтэй болох гол хэрэглүүр иргэнтэй болох гол хэрэглүүр болсон угийн бичиг хөтлөх журмын хэрэгжилт улсын хэмжээнд хангалтгүй байгаа бөгөөд нийт айл өрхийн 22.2 хувь нь удмаа огт мэддэггүй. 88.5 хувь нь угийн бичиг огт хөтөлдөггүй. Түүний ач холбогдлын талаар мэдлэг дутмаг байгаа нь сүүлийн үеийн судалгааны үр дүнгээс харагдаж байна.

Цаашид угийн бичиг хөтлөлтөөс гадна ургийн овгийг зөв хэрэглэх энэ асуудалд төрөөс онцгой анхаарал хандуулах шаардлагатай байгааг улсын бүртгэлээс гаргасан овог нэршлийн судалгааны үр дүнгээс харж болно.

Улмаар хүн амын өсөлтийг дэмжих нөхөн үржихүйг хамгаалах гэр бүлийн тогтвортой байдлыг төрөөс анхаарах шаардлага тулгарч байгаагийн нэг үзүүлэлт бас гарч байна.

2020 оны байдлаар гэр бүлийн салалт 23.2 хувьтай байгаа бөгөөд гэр бүлийн салалтын үндсэн суурь шалтгаан нь гэр бүлийн эдийн засгийн чадамж, чадавх сул байгаа. Мөн залуу гэр бүлүүдийн хамгийн том асуудал болсон орон байрны асуудлыг шийдэхэд төрөөс дэмжлэг үзүүлэх нь зүйтэй байна.

Мөн манай улсад эх хүүхдийн эсэн мэнд амаржих, эрүүл мэндийн үйлчилгээ асаргаа сувилгааг даатгалын тогтолцоогоор шийдвэрлэх шаардлагатай байгааг олон улсын байгууллага болон мэргэжлийн судлаачид дүгнэж байна.

Өнөөдөр гадаадад ажиллаж байгаа Монгол иргэдийн тоо даруй 176 мянгаас хол давсан бөгөөд эх орондоо ирж ажиллах сонирхолтой боловч ажлын байр хомс, мөн ажиллаж амьдрах таатай орчин байхгүйн улмаас эргэн ирэх тохиолдол бага байна. Үүнтэй холбоотойгоор Монгол Улс чадварлаг мэргэшсэн ажиллах хүчин болсон иргэдээ эх орны бүтээн байгуулалтад бүрэн дүүрэн ашиглаж чадахгүйд хүрч гадаадад амьдарч буй иргэдийн дунд гэр бүл салалт ихсэх, хүүхдийн эрх зөрчигдөх асуудал газар авч байна. Үндэсний статистикийн хорооны судалгаагаар нэг хүний жилийн дундаж согтууруулах ундааны хэрэглээ сүүлийн 11 жилийн хугацаанд 28.2 литрээс 52.5 литр болж 1.9 дахин өссөн байна.

Мөн мансууруулах эм, сэтгэцэд нөлөөлөх бодистой холбогдолтой гэмт хэрэг 2018 онд 199 гарсан бол түүнд 402 хүн холбогдон шалгагдаж байж ээ.

Дээрх гэмт хэрэгт ялангуяа өсвөр насны хүүхэд залуучууд холбогдож энэ төрлийн хорт зуршил өртөх эрсдэл ихээр нэмэгдэж байгаа нь хүүхэд залуучуудын эрүүл мэнд нөхөн үржихүй удмын санд ноцтой сөрөг нөлөөллийг бий болгож байгааг энд онцлон тэмдэглэе.

Эдгээр үндэслэл шаардлагын хүрээнд Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай бодлогын шийдэл бүхий Улсын Их Хурлын тогтоолын төслийг боловсрууллаа.

Хэлэлцэн баталж өгөхийг та бүхнээс хүсье.

**Т.Аюурсайхан:** Төслийн талаарх Нийгмийн бодлогын байнгын хорооны санал, дүгнэлтийг Улсын Их Хурлын гишүүн Содномын Чинзориг танилцуулна.

Чинзориг гишүүнд микрофон өгье.

**С.Чинзориг:** Улсын Их Хурлын дарга, эрхэм гишүүд ээ,

Улсын Их Хурлын гишүүн Г.Тэмүүлэн, Ж.Бат-Эрдэнэ, Л.Мөнхбаатар нараас 2021 оны 5 дугаар сарын 17-ны өдөр Улсын Их Хуралд өргөн мэдүүлсэн “Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийн хэлэлцэх эсэх асуудлыг тус Байнгын хороо 2021 оны 6 дугаар сарын 15-ны өдрийн хуралдаанаараа хэлэлцлээ.

Тогтоолын төсөл батлагдсанаар эх, хүүхдийн эрүүл мэндийг хамгаалах, гэр бүлийн хөгжлийг дэмжих, олон хүүхэдтэй өрхийн нийгмийн тулгамдсан асуудлыг шийдвэрлэх, гэр бүлийн хүчирхийлэлтэй холбоотой гэмт хэрэг, зөрчлийг бууруулах, өрх бүр угийн бичиг хөтлөх, монгол хүний удмын сангийн аюулгүй байдлыг хамгаалах, монгол хүний оюун ухааны чадавх, бүтээмж, өрсөлдөх чадварыг дээшлүүлэх, үндэстний дархлааг бэхжүүлэх зэрэг ач холбогдолтой гэж төсөл санаачлагч үзсэн бөгөөд монгол хүний хүн ам зүйн бодлогын хэрэгжилтийг хангах, удирдан зохион байгуулах, хяналт тавих үүрэг бүхий ажлын байр шинээр нэмэгдэж дундаж цалингийн зардалд 51.9 сая төгрөг, зургаагаас дээш хүүхэдтэй гэр бүлд нэг удаагийн орон сууцны урьдчилгаа төлбөрийн дэмжлэг үзүүлэх 48.4 тэрбум төгрөгийг улсын төсвөөс санхүүжүүлэх зардлын тооцоо хийсэн байна.

Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүн Б.Бейсен тогтоолын төсөлтэй холбогдуулан эрдэм шинжилгээ, судалгааны ажил хийгдсэн эсэх талаар, Улсын Их Хурлын гишүүн С.Ганбаатар бүтэц орон тооны асуудлаар, Улсын Их Хурлын гишүүн М.Оюунчимэг “Алсын хараа-2050” Монгол Улсын урт хугацааны хөгжлийн бодлогын хүрээнд 2021-2030 онд хэрэгжүүлэх үйл ажиллагаа болон Соёлын тухай хуулийн төсөлд удам угсаагаа мэдэх, угийн бичиг хөтлөх талаар тусгагдсан нь тогтоолын төслийн агуулгатай давхцаж байгаа эсэх талаар, мөн тогтоолын төслийн 6.1-д заасан эхийг амаржсаны дараа асаргаа, сувилгаанд эрүүл мэндийн даатгалаар сувилуулах эрхтэй байх төр, хувийн хэвшлийн хамтарсан тогтолцоог бүрдүүлэхэд төсөв, санхүүгийн хувьд боломжтой эсэх талаар асуулт асууж, хариулт авлаа.

Улсын Их Хурлын гишүүн С.Чинзориг тогтоолын төслийг хүн амын удмын сангийн аюулгүй байдал гэж дагнаж гаргах нь зүйтэй, мөн Соёлын тухай хууль, Гэр бүлийн тухай хуульд тусгагдсан заалтын хэрэгжилтийг хангаж, салбарын уялдаа холбоог сайжруулах шаардлагатай байгаа талаар, Улсын Их Хурлын гишүүн Б.Баярсайхан 2005 онд эрүүл мэндийн төвийн дэргэд байгуулагдсан гажиг бүртгэх нэгжийн үйл ажиллагааны талаар санал хэллээ.

“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэх эсэх асуудлыг Байнгын хорооны хуралдаанд оролцсон гишүүдийн олонх дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

“Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийн хэлэлцэх эсэх талаарх Нийгмийн бодлогын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

 Баярлалаа.

**Т.Аюурсайхан:** Ажлын хэсгийг танилцуулъя. Зохихсүрэн Засгийн газрын Хэрэг эрхлэх газрын Бодлого, төлөвлөлтийн газрын дарга, Батжаргал Засгийн газрын тохируулагч агентлаг Үндэсний хөгжлийн газрын дарга, Тунгалагтамир Хөдөлмөр, нийгмийн хамгааллын яамны Хүн амын хөгжлийн газрын дарга, Баярмаа Хөдөлмөр, нийгмийн хамгааллын яамны Гэр бүлийн бодлогын хэрэгжилтийг зохицуулах газрын дарга, Энхмаа Үндэсний аюулгүй байдлын зөвлөлийн Стратеги судлалын хүрээлэнгийн нийгэм, төрийн судалгааны секторын эрхлэгч, анагаах ухааны доктор, Ичинхорлоо Соёлын яамны Стратеги бодлого, төлөвлөлтийн газрын шинжээч гэсэн ажлын хэсгийг танилцуулж байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүн байвал нэрээ өгье.

Танхимд Саранчимэг гишүүнээр тасаллаа. Цахимын нэрийг өгөөрэй. Улсын Их Хурлын гишүүн Батсүхийн Саранчимэг асуулт асууя.

**Б.Саранчимэг:** Баярлалаа. Тэгэхээр Улсын Их Хурлын тогтоолын төсөл хэлэлцэхийг бол дэмжиж байгаа юм. Маш чухал асуудал хөндсөн ийм тогтоолын төсөл гэж үзэж байна. Монголчууд малаа, малын удмын сандаа их анхаардаг мөртөө хүнийхээ удмын сан, мөн хүн ам зүйн бодлогоо орхигдуулсан гэж ийм шүүмжлэл гардаг. Тэгэхээр энэнтэй ч гэсэн би санал нэг байгаа юм. Тэгэхээр энэ тал дээр бол анхаарах цаг нь болсон. Энэ цаг үед бас чухал төсөл оруулж ирж байна. Хөдөлмөр, нийгмийн хамгааллын сайдын энэ эрхлэх асуудалд хүн амын хөгжлийн бодлого, төлөвлөлтийн асуудал хамаардаг. Мөн гэр бүл хүүхэд, залуучуудын асуудал хамаардаг. Тэгээд энэ хоёр асуудал бол салшгүй холбоотой. Гэвч яам маань одоо нийгмийн даатгал, нийгмийн халамж хөдөлмөрийн асуудал гээд том том тулгамдаж байгаа асуудлыг хариуцдаг тул хүн ам зүйн бодлого, гэр бүлийн асуудлыг тэргүүлэх чиглэлийн асуудал болгож чадахгүй байгаа юм.

Тэгэхээр тогтоолын төслөөр тодруулж асуух зүйл байна.

Төслийн 1.3-т хүн ам зүйн асуудал эрхлэх төрийн бүтцийг бий болгох шийдвэрийг 2021 онд багтаан гаргаж хэрэгжүүлнэ гэсэн байна. Тэгээд хүн ам зүйн асуудал эрхлэх бие даасан бүтэцтэй байхыг бол дэмжиж байна. Дээр хэлсэнчлэн энэ гэр бүл хүүхэд залуучуудын асуудал хүн ам зүйн бодлоготой салшгүй холбоотой тул энэ бүтцэд оруулж өгөх нь зүйтэй. Ийм бүтэцтэй болох юм бол одоо тогтоолын төслийн бусад заалтууд ч гэсэн хэрэгжээд явах боломжтой. Тэгэхээр энэ төрийн бүтцийг ямар статустай байвал зохимжтой гэж тогтоолын төслийн санаачлагчид үзэж байна вэ.

Яамны статустай юу, агентлагийн статустай юу. Энэ дээр нэг тайлбар өгөөч. Баярлалаа.

**Т.Аюурсайхан:** Тэмүүлэн гишүүн хариулъя. Төсөл санаачлагч.

**Г.Тэмүүлэн:** Саранчимэг гишүүнд бас баярлалаа. Тэгэхээр бид нарын хувьд энэ удмын сангаа хамгаалах энэ цус ойртолтоос сэргийлэх нөгөө талдаа бид нар энэ асуудлыг зөв залснаар ер нь Монгол хүнээ хөгжүүлэх гэдэг юм уу өндөр чадавх бүхий иргэнтэй болох боломж бол бид нарт бүрдэнэ гэж харж байгаа. Дэлхий нийтээрээ өндөр чадавх бүхий иргэнтэй болох боломж бол бүрдэнэ гэж бол харж байгаа. Дэлхий нийтээрээ ер нь бол энэ асуудалд онцгой анхаарал хандуулдаг. Уламжлалт бас соёл, заншил болоод тухайн тэр бодлого шийдлийнхээ хүрээнд бол энэ асуудлыг зохицуулж бол ирсэн.

Тэгэхээр бид нарын хувьд бол яах вэ уламжлалт бас маш олон заншил болоод угийн бичиг хөтлөх, овог нэршлийн асуудал бол олон жилийн түүхтэйгээр явж ирсэн. Гэвч сүүлийн одоо 20, 30 жилийн хугацаанд энэ бодлого бол тодорхой хэмжээнд бол алдагдсан. Монгол хүн бол овог нэршилтэй байх гэдэг юм уу ургийн бичиг хөтлөх асуудал бол 1924 онд энэ асуудал бол байхгүй болсон. Үүнээс хойш бол тодорхой энэ социализмын цаг үед бол энэ иргэдийн дотоод шилжилт хөдөлгөөнийг тэтгэх бодлогыг бол төр засгаас бол хийдэг байсан нь сүүлийн 20 жилийн хугацаанд байхгүй болчихсон.

Тэгэхээр ерөөсөө цус ойртолт болоод удмын санг хамгаалах 3 том хэрэглүүр болсон угийн бичиг хөтлөх дээрээс нь овог нэршлийг зөв хэрэглэх мөн дотоод шилжилт хөдөлгөөнийг бол тэтгэх бодлого ерөнхийдөө үндсэндээ 20 жилийн хугацаанд байхгүй болчихсон байгаа.

Тэгэхээр бид нарын хувьд энэ асуудлыг бол ерөнхийдөө тунхаг төдий байлгахгүйн үүднээс ерөөсөө үндсэн энэ асуудал хариуцсан бүтцийг бол зайлшгүй байлгах шаардлагатай гэж харж байгаа. Энийг энэ Үндэсний аюулгүй байдлын дэргэд байгуулъя гэсэн саналтай байгаад байгаа. Тэгэхээр хүн амын удмын сангийн аюулгүй байдлыг үндэсний төв гэж байгуулъя. Хуучин бол хүн судлалын хүрээлэн гэж байдаг байсан. Энийг буцаан сэргээж бол хийе. Мэргэжлийн байгууллага судлаачид байна. Таван хүнийг эхний ээлжид шинжээчтэйгээр байя. Төр засгийн зүгээс энэ шийдвэрийг гаргаад дараа оны төсөвтөө тусгаад ингээд бол биежүүлэх шаардлага байна гэж харж байгаа. Тэгэхээр ер нь бол одоо энэ Үндэсний аюулгүй байдал болоод Засгийн газар асуудлыг анхааралдаа авах цаг нь бол болсон байна.

Өнөөдрийн хувьд Засгийн газрын түвшинд аваад үзэхээр Соёлын яаманд бол соёл болоод соён гэгээрүүлэх асуудал бол хамаардаг. Гэхдээ зөвхөн угийн бичигтэй холбоотой асуудал. Хөдөлмөр, нийгмийн хамгааллын яаман дээр хүн амын хөгжлийн бодлого, төлөвлөлтийн асуудал бол.

**Т.Аюурсайхан:** Улсын Их Хурлын гишүүн Балжиннямын Баярсайхан асуулт асууна.

**Б.Баярсайхан:** Баярлалаа. Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаарх авах арга хэмжээний тухай энэ Улсын Их Хурлын тогтоолын төслийг бол бүр талархан дэмжиж байна. Энэ бол маш чухал тогтоол байгаа. Хөдөө орон нутагт ялангуяа цус ойртолт эхэлсэн. Үндэсний аюулгүй байдал алдагдах хэмжээнд хүрсэн. Улс орны хэмжээнд бол аюулын харанга дэлдэж байгаа ийм асуудал болоод байгаа. Тэгээд надад нэг санал байгаа. Энэ тогтоолын 1.2-т цус ойртолтоос сэргийлж цэвэр тунгалаг байлгах гол хэрэглүүр угийн бичгийг өрх айл бүрд хэвшүүлэн хөтлүүлэх хөтөлбөр боловсруулж хэрэгжилтийг хангах гэж ороод байгаа юм. Тэгэхээр зөвхөн угийн бичгийг хөтлөөд, хөтөлбөр хэрэгжүүлээд энэ асуудлыг бүрэн шийдэх боломжгүй болсон гэж би харж байгаа юм. Тийм учраас элэг бүтэн Монгол гээд үндэсний хөтөлбөр шиг үндэсний хэмжээний тийм том хөтөлбөр хэрэгжүүлж байж энэ асуудал шийдэгдэнэ гэж харж байгаа юм.

Тийм учраас уг тогтоолын төсөлд цус ойртолтын эсрэг цэвэр Монгол цус үндэсний хөтөлбөр хэрэгжүүлэх ажлыг нэмж оруулах энэ саналыг гаргаж байна. Тогтоолын төслийг дэмжиж байгаа. Энэ бол маш чухал асуудал шүү. Тэмүүлэн болон бусад гишүүдэд талархаж байна.

Баярлалаа.

**Т.Аюурсайхан:** Тэмүүлэн гишүүнд микрофон өгье. Хариулъя.

**Г.Тэмүүлэн:** Баярсайхан гишүүнд бас баярлалаа. Тэгэхээр бид бүгдийн хувьд энэ ерөөсөө энэ Монгол хүний удмын сангийн аюулгүй байдлыг хамгаалах чиглэлээр бол Монгол Улс үндэсний хөтөлбөртэй байх ёстой, бодлоготой байх ёстой. Төр нь дагаж мөрдөх тодорхой хууль тогтоомж, шийдвэр бол байх ёстой гэсэн үндсэн дээр үндэсний хөтөлбөр боловсруулах ажлыг Засгийн газарт 2022 оны хаврын ээлжит чуулганаар өргөн мэдүүлж оруулж ирэх гэдэг үүрэг даалгаврыг бол өгч байгаа. Үүнийхээ дэд хөтөлбөр болгож 2 дугаар зүйл заалт маань ерөөсөө энэ угийн бичгийг хөтлөх асуудлыг айл өрх бүр шинжлэх ухааны үндэслэлтэйгээр зөв хөтлүүлэх аргыг бол дэд хөтөлбөр болгож боловсруулж хангуулъя. Энэ ажлыг бол 2024 оноос өмнө улс орон даяар зохион байгуулах арга хэмжээг авъя гэсэн чиглэлийг бол өгч байгаа. Тэгэхээр цус ойртолтоос сэргийлэх үндсэн гурван арга хэлбэр байгаад байгаа юм.

Нэгдүгээрт бол яг энэ олон улсын түвшинд ч тэр ургийн бичиг хөтлөх асуудал байгаа.

Хоёр дахь нь бол овог нэршлийг зөв хэрэглэх асуудал байгаа. Монгол Улсын хэмжээнд сая Монгол Улсын Ерөнхийлөгчийн 1991 оны 115 дугаар зарлиг гарч энэ хоёр ажил хэрэг болсон боловч өнөөдөр эрсдэлийн байдал үнэхээр хүнд байгаад байгаа. Өнөөдөр Монгол Улсын хэмжээнд угийн бичиг хөтөлдөг айл өрхийг аваад үзэхэд бол 11.5 хувьтай байгаа. Нийт Монгол Улсын 88.5 хувь нь бол огт хөтөлдөггүй байгаа. Тэгэхээр ерөөсөө эдгээр хөтлөх Ерөнхийлөгчийн зарлигийн хэрэгжилт бол хангагдахгүй байна.

Дээрээс нь нийт хүн амын 80 хувь нь бол өөрөөсөө дээш гурван үеэ бол чү ча мэддэг. Түүнээс дээш бол мэдэхгүй болоод байгаа. Овог нэршлийн талаар аваад үзэхээр бас л 1990 оны хөдөлгөөнөөр түр овог нэршилтэй болж байсан бол өнөөдөр одоо нийт 706 мянган гаруй хүн бол боржигин овогтой. Бусад нь бол Монгол сартуул гэдэг юм уу 4, 5 хан том овгуудад хуваагдчихсан. Тэгэхээр энэ маань бол цус ойртолтоос сэргийлэх арга хэрэгсэл биш харин бүр будлиантуулах ийм хэмжээнд орчихсон байгааг би төрийн зүгээс тодорхой шинжлэх ухааны үндэстэйгээр зөв зохицуулалт хийж ер нь магадгүй шаардлагатай тохиолдолд овог нэршлийг бол хий гэдэг чиглэлийг бол өгч байгаа.

Саяын энэ цус ойртолттой холбоотой асуудлыг бол энэ асуудлыг анхааралдаа авахгүй бол.

**Т.Аюурсайхан:** Улсын Их Хурлын гишүүн Жамъянхорлоогийн Сүхбаатар гишүүн асуулт асууна.

**Ж.Сүхбаатар:** Би энэ тогтоолын төслийг хараад сууж байна л даа. Дэмжмээр юм байна, дэмжмээргүй юм бас байна. Ялангуяа 1.1.3-ын төрийн бүтэц бий болох тухай Үндэсний аюулгүй байдлын зөвлөлийн дэргэд байгаа.

Хоёр дугаарт 6.1-ийн тэр амаржих, амаржсаны дараа асаргаа сувилгаа нь 7-14 хоног эрүүл мэндийн даатгалаар сувилуулах эрхтэй байх ийм тогтолцоог бүрдүүлнэ гэж.

6.2 дээр 6-гаас дээш хүүхдүүдэд хүүхэд төрүүлсэн гэр бүлийг нэг удаа орон сууц худалдан авах урьдчилгаа төлбөрт нь төрөөс дэмжлэг үзүүлнэ гэж.

Төсвийн асуудал ч хөндөгдөж байна. 6-аас дээш хүүхэд төрүүлбэл дэмжинэ гэдэг ийм бодлого гаргачих юм бол энэ чинь хүн амын өсөлтийг дэмжих гэхээсээ илүүтэй цаад утгаараа удмын санд аюултай байдал үүсэх биш билүү. Бүр л олон хүүхэд төрүүлээд ирэхээр чинь. Удмын сангийн шинжлэх ухааны мэргэжлийн талаас нь аваад үзэх юм бол бас асуудал үүсэх биш билүү гэж.

Үндэсний аюулгүй байдлын зөвлөлийн би энэ тогтоолын төслийг чинь уг нь дэмжчихье гээд бодоод байсан чинь сая Үндэсний аюулгүй байдлын зөвлөлийн дэргэд байна гээд. Тэмүүлэн гишүүн ээ одоо энийг больё оо. Нийгмийн хамгаалал, хөдөлмөрийн яам, Эрүүл мэндийн яам хоёр чинь энийг удирддаг ийм нэгж л үндсэндээ бий болох гээд байна. Гэр бүл, эх нялхсын асуудал. Хүн амын удмын сан гээд. Тэгээд одоо энэ тогтоолын төсөлд аюулгүй байдал Гадаад бодлогын байнгын хороо хяналт тавина гэж байгаа юм. Доторх асуудал нь архидан согтуурах, мансууруулах гээд энэ чинь бараг бүгд Байнгын хорооны эрхлэх асуудал энд хөндөгдсөн байна шүү дээ. Зөв юмнууд байна л даа. Угийн бичгийн асуудал цаашдаа яах юм гээд. Энэ аюулгүй зөвлөлийг одоо ингээд Засгийн газрын одоо хянадаг Засгийн газар ажил руу оролцуулдаг талаас нь бэхжүүлэх чиглэлд нь ингээд анхлан санаачлаад манай энэ гишүүдийн ажил болчихлоо шүү дээ. Би өчигдөрхөн уржигдархан ингээд Үндэсний аюулгүй байдлын зөвлөлийг хэмжээнд нь ажиллуулъя л даа.

Улсын Их хурал, Засгийн газар ажлаа хий л дээ. Тэгээд яаж ийж байгаад Үндэсний аюулгүй байдлын зөвлөл гээд улс төрийн товчоо шиг хүмүүст юм шилжүүлээд тэнд хэдэн шинжээч рүү тэр чинь ажил үүрэг шилжиж байгаа шүү дээ.

**Т.Аюурсайхан:** Сүхбаатар гишүүнд 1 минут нэмж өгье.

**Ж.Сүхбаатар:** Нэг сайхан юм ингээд санаа бол сайхан л байна л даа. Сайхан санаа чинь бол сайхнаараа эргэх эсэх чинь бол механизмтай холбоотой шүү дээ. Суурь юм чинь Үндэсний аюулгүй байдлын зөвлөлөөр дамжих гэж байгаа ийм л юм хийж байна шүү дээ. Энэ Засгийн газар чинь цаашдаа яах юм. Монгол хүн судлал гэж байна, бусад асуудлууд гэж байна. Энэ Үндэсний аюулгүй байдлын үзэл баримтлалыг чинь Засгийн газар л үүрч явах ёстой шүү дээ. Засгийн газарт зайлшгүй зөвлөлдөх төрийн бас нэг хар хайрцгийн хүрээнд зөвлөлдөх шаардлагатай үедээ л Үндэсний аюулгүй байдлын зөвлөлд ханддаг болохоос биш Үндэсний аюулгүй байдлын зөвлөл нь, Засгийн газар, Их Хурал нь юм бодоогүй байж байхад нь ингээд Ерөнхийлөгч нь бодож байснаа л энийг авч хэлэлцэнэ гээд байдаг ийм тогтолцоо яваад байгаа байхгүй юу. Тэгэхээр ийм байдлаар явахаар энэ тогтоол чинь бол ингээд гэмгүйхэн шиг энэ тогтоолоор эхлээд ингээд Аюулгүйн зөвлөл рүү ингээд ханардаг тогтоолын төсөл санаачилдаг, хууль санаачилдаг энэ хэлбэр рүү л явж байна даа. Тэгээд энийгээ болиулж энэ заалтыг авч хаях юм бол дэмжиж болж байгаа юм. Үгүй бол одоо .../минут дуусав/.

**Т.Аюурсайхан:** Тэмүүлэн гишүүн хариулъя.

**Г.Тэмүүлэн:** Тэгэхээр саяын энэ хүн ам зүйн удмын сангийн асуудлаар хуучин бол хүн судлалын хүрээлэн гэдэг зүйл бол байсан. Энэ бол байхгүй болсон. Энэ байхгүй болсноор үүдэлтэйгээр өнөөдөр Монгол Улсын хэмжээнд энэ удмын сангийн аюулгүй байдлыг хянадаг тодорхой бодлого зөвлөмжийг гаргадаг тодорхой чиглэл бодлогоор хангадаг ийм үндсэн үүрэг бүхий чиглэл бүтэц бол байхгүй ээ. Энэ үндсэндээ үр дүн нь бол бид нар өнөөдөр харж байна. Монгол Улсын хэмжээнд аваад үзэх юм бол бараг бид нар ер нь аймаг дотроо гэрлэлт бол 86 хувьд хүрсэн.

Дээрээс нь нийт одоо энэ ургийн бичиг хөтлөлт гэдэг юм уу овог нэршлийн асуудлууд нь ч гэсэн буруу тийшээ явчихсан. Гэр бүлийн хувьд бол гэр бүл салалтын асуудал бол нэлээд өндөр түвшинд очиж байгаа. Жилээс жилд салалтын асуудал нэмэгдэж байгаа. Өнөөдөр 2002 онд бол 3.2 хувьтай байсан бол яг энэ 2020 оны байдлаар аваад үзэх юм бол 23.2 хувьтай болчхоод байгаа юм. Тэгэхээр бид энэ дээр төрөөс онцгой анхаарч тодорхой бүтцийг бий болгохгүй бол зайлшгүй шаардлага байна гэж хараад байгаа юм. Тэгэхгүйгээр энэ бол нэг яамны асуудал биш. Нэг салбарын асуудал биш. Энэ бол хооронд нь бид нар тодорхой тэр энэ чухал асуудлыг тунхаглал болгохгүйн тулд хэрэгслийг нь хангах зайлшгүй шаардлага байгаад байгаа юм. Тэгэхээр ерөөсөө тэр салбар дундын уялдаа холбоог хангах нэгжтэй байх. Судалгаанд үндэслэсэн бодлого төлөвлөлтийг хийдэг.

Дээрээс нь Засгийн газарт зөвлөмж чиглэлээр хангах энэ асуудал бол зайлшгүй шаардлагатай байна. Хуучин цаг үед бол тодорхой зөөлөн бодлогоор чимээгүй байдлаар бид хууль, тогтоомжууддаа суулгадаг тодорхой мэргэжлийн байгууллага буюу хүрээлэнгүүд нь бол яг энийг чиглүүлдэг байсан юм. Энийг та бүхэн зүгээр шууд Үндэсний аюулгүй байдлын зөвлөл дээр аваачих нь гэж ойлгож болохгүй. Хүн ам удмын сангийн аюулгүй байдлын үндэсний төв буюу хүрээлэнгийн статустай ийм байгууллага хийгдэнэ. Мэргэжлийн шинжээчдээр нь байна. Эхний ээлжид бодож байгаа нь бол таван одоо хүний генетикийн судлаачид байна. Цаашдаа магадгүй бид нар лабораторийг ч гэсэн байгуулах шаардлага бол байгаад байгаа юм. Тэгэхээр өнөөдрийн энэ нөхцөл байдлаараа бид нар нэг яаманд хариуцуулаад гэдэг юм уу, ингээд явах боломж бололцоо бол ер нь бол байхгүй байгаад байгаа юм. Мэргэжлийн хүмүүс нь ч гэсэн өөрсдөө энэ асуудлыг бол хөндөж тавьж байгаа ийм зүйл байгаа шүү.

Тэрийг та бүхэн минь ойлгоорой.

Саяын 6 болон түүнээс дээш хүүхэдтэй айл өрхүүдийг орон байраар дэмжих гэдэг асуудал бол нэг талдаа бол бид нар энэ хүн амынхаа удмын сан, аюулгүй байдлыг хамгаалах, нөгөө талдаа бид нар энэ эрүүл хүн амын өсөлтийг яаж дэмжих вэ гэдэг асуудал байгаад байгаа юм. Гэтэл өнөөдрийн нөхцөл байдалд бол хүн амын нөхөн үржихүйн асуудал бол нэлээд хүндхэн болчихсон. Нэлээд одоо гэр бүл салалт 23.2 хувьтай болчихсоноос болоод нэлээд одоо хот руугаа орж байгаа. Цаашдаа бид нар магадгүй энэ гэр бүл салалтын асуудлыг гэр бүлийн тогтвортой хөгжлийг дэмжихгүй бол төрөөс нь залуучуудын хамгийн том эдийн засгийн асуудал болсон орон сууцны асуудал дээр тодорхой бодлого гаргаж шийдэхгүй бол энэ асуудал нэлээд даамжирч байна.

Энэ асуудлыг судлаад үзэхээр 86 хувь нь бол зүгээр цэвэр архидалтаас хамаарч байгаа. 40-50 хувь нь бол санхүү буюу орон сууцтай холбоотой эдийн засгийн хүндрэлээс болоод карма өрөөнд амьдардаг гэдэг юм уу, аав ээжтэйгээ цуг амьдардгаас болоод гэр бүл салалтын асуудал бол эхний 5-7 жилдээ дийлэнх.../минут дуусав/.

**Т.Аюурсайхан:** Улсын Их Хурлын гишүүн Содномын Чинзориг гишүүн асуулт асууна.

**С.Чинзориг:** Хэд хэдэн бас тодруулах юм байгаа. Санал ч гэдэг юм уу даа. Ерөнхийдөө зүгээр хүн амын удмын сангийн аюулгүй байдлыг хамгаалах гэдэг энэ байгууллагаар бол тогтоолын төслийг бол дэмжчихмээр байгаа юм. Гэтэл дотор нь хүн амын бодлогын асуудал холилдоод ороод ирэхээр бас дэмжих боломжгүй юм шиг бодогдоод байгаа юм. Яах вэ хүн амынхаа удмын сангийн аюулгүй байдалтай холбоотой асуудлыг нь энэ тогтоолоо оруулж гаргаад хүн амын тэр бодлоготой холбоотой асуудлыг нь орхиод дараа нь тэр гэр бүлийн хууль бусад асуудлыг нь зохицуулаад явах ийм боломжтой гэж бол харж байгаа юм.

Хоёр дахь асуудал нь бүтэцтэй холбоотой асуудал дээр би бас дэмжихгүй байгаа юм. Одоо бол манайд бүтэц бол багадаагүй. Гэхдээ ажлын уялдаа холбоог нь сайжруулах асуудал бол байна. Манайх одоо Соёлын тухай хуульдаа энэ угийн бичиг хөтлөхтэй холбоотой асуудлыг Соёлын тухай хуульдаа оруулчихсан юм билээ. Монголчуудын уламжлал гэдэг утгаар нь ойлгоод тэгээд Соёлын тухай хуульд оруулсан. Соёлын яам энэнд анхаардаггүй. Анхаарал хандуулдаггүй. Хүн хүч ч одоо байхгүй. Ургийн бичгийг чинь хэрэгжүүлэх асуудлыг Боловсролын яам хариуцдаг. Ингээд энэ ажлын уялдаа холбоо, төрийн байгууллагуудын ажлын уялдаа холбоотой асуудлууд бол байгаа. Хэний чиг үүрэгт байх вэ гэдэг асуудлыг нь зөв шийдмээр юм шиг байгаа юм.

Гэр бүлийнхээ тухай хуулиар угийн бичиг хөтлөх чинь бол иргэн бүрийн үүрэг гээд байгаа юм л даа. Тэгээд бараг хэрэгжихгүй яваад байгаа юм.

Хоёр дахь асуудал нь тэр ургийн овог шинэчлэх асуудлыг дахиж одоо ярих уу, үгүй юу гэдгийг. Бид чинь 10 гаруй жилийн өмнө бүгдээрээ одоо Мөнхцэцэг гишүүний ургийн овгийг авчихсан шүү дээ. Бүгдээрээ дийлэнх нь боржигин овогтон болчихсон. Одоо дахиад энэ овгийг шинэчлэх үү. Дахиад энэ иргэдийн бичиг овог шинэчлэхээс авхуулаад асар их цаг зав зарцуулна. Энийг бас эргэж хармаар байгаа юм.

Гурав дахь асуудал нь тэр хүн амын бодлоготой холбоотой асуудлыг нь өөрчлөөд мөрийн хөтөлбөрт бол зүгээр олон ам бүлтэй өрхийг татварын бодлогоор дэмжинэ гэсэн ийм зорилтууд орж байсан юм. Тэгэхээр энэ орон сууцтай холбоотой асуудлыг нь болиод эсвэл бүр хасаад хойшлуулъя. Гэр бүлийн хуульд оруулъя. Эсвэл оруулъя гэвэл орон сууцтай холбоотой асуудлыг нь хасаад оронд нь энэ өрхийн .../минут дуусав/.

**Т.Аюурсайхан:** Чинзориг гишүүнд 1 минут нэмж өгье.

**С.Чинзориг:** Хэрвээ дэмжвэл одоо Байнгын хороон дээр ярих болов уу. Хэрвээ Байнгын хороон дээр ярих юм бол тэр хүн амын бодлоготой холбоотой асуудлыг энэ удаа бол орхиод нийгмийн хамгааллынхаа бодлоготой уялдуулах Гэр бүлийнхээ хуультай уялдуулах чиглэлээр бол дараа нь жич бол ярьж болох юм. Заавал одоо энэ удмын сангийн холбоотой асуудал дээр хүн амын бодлогын асуудлыг оруулаад 6 ам бүлээс дээш ам бүлтэй өрхийг орон сууцжуулах гэж бид яримааргүй байна. Хэрвээ олон ам бүлтэй өрхийг дэмжих бодлого баримтална гэвэл Засгийн газрын үйл ажиллагааны хөтөлбөрт туссан ам бүлийн тооноос нь хамааруулаад одоо татварын хөнгөлөлт чөлөөлөлт үзүүлнэ гэсэн мөрийн хөтөлбөрт бид тусгасан шүү дээ. Энэ одоо зорилго дээр солиод явж болно. Эсвэл ерөөсөө энэ хүн амын бодлоготой холбоотой асуудлаа хасаад Гэр бүлийнхээ хууль бусад нийгмийн хамгааллын бодлоготойгоо уялдуулаад явах юм уу. Ингэж явна гэвэл тогтоолын төслийг дэмжих одоо байр суурьтай бол байна.

**Т.Аюурсайхан:** Тэмүүлэн гишүүн хариулъя.

**Г.Тэмүүлэн:** Чинзориг гишүүнд баярлалаа. Тэгэхээр бид нар яах вэ тодорхой таны хэлсэн саналуудыг бол Байнгын хороон дээр хэлэлцэх эсэхийг нь дэмжсэний дараа бол өөрчилж найруулаад хийгээд явж болох байх. Ерөнхийдөө түрүүн бас Сүхбаатар гишүүний хэлсэн санал ч байгаад байгаа. Бид нар бол ерөнхий 1.3 дээрээ бол энэ хэрэгслийг хангах, удирдан зохион байгуулах, хяналт тавих үүрэг бүхий төрийн бүтцийг бий болгох гэдэг томьёоллоор бол оруулж өгсөн. Хувь хүний итгэл үнэмшил бол яах вэ зүгээр мэргэжлийн судлаачдын хийж байгаа Аюулгүй байдлын зөвлөл дээр гэдэг юм уу тодорхой хүрээлэнгийн статустайгаар ямар нэг байдлаар тогтвортойгоор байнгын байх тэр институц бүтцийг бол бий болгох нь зүйтэй гэсэн саналыг бол хэлээд байгаа юм. Тэгэхээр бид нар бас энэ асуудлыг хэлэлцүүлгийн явцад шийдээд явж болно гэж бол харж байгаа.

Саяын ерөнхийдөө бид нарын энэ орж ирж байгаа тогтоолын төсөл маань бол гол үндсэндээ 1991 оны Ерөнхийлөгчийн 115 дугаар зарлигаас хойш гарч байгаа ерөнхий цогц бодлогын шийдэл болгох гэж л хийж байгаа баримт бичиг байгаад байгаа. Тэгэхээр энэ дээр бол бас саяын тэр сэргийлэх цус ойртолт буюу удмын санг хамгаалах гол үндсэн гурван арга хэмжээг бол гурвууланг нь авъя. Угийн бичиг болоод овог нэршлийн асуудлыг ч хөндөж явъя. Тэгэхдээ мэргэжлийн судлаач нар бол энэ шийдвэр гаргаад цаашдаа ямар арга хэмжээ авахаа шийдээд явах байх. Энэ асуудал дээрээ ч гэсэн генетикийн судалгаа, шинжилгээ хөгжүүлэх гэдэг юм уу, генетик хөгжлийг дэмжих асуудлууд орж ирж байгаа юм.

 Дээрээс нь юу гэдэг юм мэргэжлийн бүтэц, боловсон хүчин, эрүүл мэнд, нөхөн үржихгүй, гэр бүл, хүн ам, дотоод гадаад шилжилт хөдөлгөөн ч гэдэг юм уу асар том уялдаа холбоог хангах зайлшгүй шаардлага бол байгаад байгаа юм.

 Тэгэхээр ерөөсөө энэ тогтоол бол ерөнхийдөө бүх энэ хүн амын удмын санд нөлөөлж байгаа ийм гол асуудлуудыг ийшээ базаж тавиад энэндээ цаашдаа бид нар анхаарах цаашид зураглалыг бол энүүгээр бий болгож өгч байгаа гэдгийг та бүхэн маань ойлгоорой гэдгийг хүсэх байна.

 Тэгээд одоо жишээ нь саяын тэр хүн амтай холбоотой гээд аваад үзэх юм бол яг өнөөдрийн байдлаар бол бид нар төрийнхөө бүтэц дээрээ ч гэсэн ер нь бол анхаарах зайлшгүй шаардлага байгаад байгаа юм. Сая энэ чинь Соёлын яам гээд Чинзориг гишүүний хэлдэг яг энэ ургийн бичгийг зөвхөн соён гэгээрүүлэх асуудал гэж ярьж байгаа юм. Сурталчлах гэдэг нь ухуулан таниулах гэдэг юм уу буцаад анхан шатан дээр очихоор .../минут дуусав/.

 **Т.Аюурсайхан:** Гишүүд асуулт асууж, хариулт авч дууслаа.

 Үг хэлэх Улсын Их Хурлын гишүүд байвал нэрээ өгье. Нэрийг тасаллаа. Танхимд Жамъянхорлоогийн Сүхбаатар гишүүнээр, цахимаар Жигжидсүрэнгийн Чинбүрэн гишүүнээр тасалж байна. Жамъянхорлоогийн Сүхбаатар гишүүн үг хэлье.

 **Ж.Сүхбаатар:** Би түрүүнийхийгээ хэлэх гэж байгаа нь Тэмүүлэн гишүүн Бат-Эрдэнэ гишүүд нар сууж байна. Эдэнтэй нэг нөхцөлтэйгөөр хэлэлцэх эсэхийг дэмжье гэж бодож байгаа. Үндэсний аюулгүй байдлын дэргэд бол ажиллуулж болохгүй. Энийг Улсын Их Хурал дээр эхнээс нь л би зүгээр хэлчихье. Энэ ажлыг хэрвээ Үндэсний аюулгүй байдлын зөвлөлийн дэргэд хэрвээ иймэрхүү байдлыг хүн амын бодлого гэр бүлийн асуудлыг шилжүүлээд ингээд явах юм бол яамд хариуцаж болохгүй учраас Аюулгүйн зөвлөл шинэчилнэ гэх юм бол ийм зарчим тогтох гэж байна шүү дээ. Ер нь зүгээр эхэнд нь л хэлчихье. Хэдэн жилийн дараа хэдүүлээ аюулгүйн зөвлөл рүү юмаа шилжүүлсэн хүмүүсийг эндээс гараанаас хэрвээ байгуулчих юм бол та хэд эхлүүлсэн болно шүү. Тэгээд хожим хойно энийгээ үндэсний аюултай байдлын зөвлөл болчихлоо гээд дахиад уйлан дуугараад ингээд элдэв шалдав юм яриад байх бол буруу жишиг тогтоно шүү. Би эхэнд нь л зүгээр хэлчхэж байгаа юм. Нэг шинэ Ерөнхийлөгч тангараг өргөсний дараа бол би ярихгүй.

 Энэ асуудлыг энэ үүднээс нь бол би ингэж хэлэлцэх эсэхийг нь яах вэ ийм нөхцөлтэйгөөр дэмжиж байна. Тэр төсөв хөрөнгөтэй уялдуулах асуудлыг ажлын хэсэг байгуулаад ирэхээр зэрэг анхаарна биз. Ер нь бол Сангийн сайд удаа дараа хэлээд байгаа үнэн шүү дээ. Энэ төсвийн сахилгыг одоо бүх шатанд мэдрэмжтэйгээр Улсын Их Хурлын гишүүд сахилгын мэдрэмжтэй баймаар байгаа байхгүй юу.

 Төсвийн нэгдсэн бодлоготой баймаар байгаа юм. Улсын Их Хурал дахь Ардын намын бүлэг олонх нэгдсэн нэг бодлоготой байх ёстой. Энд тэнд нэг тогтоолоор, хуулиар ингээд нэг төсвийн бодлогоо эвдэх ийм арга хэмжээ рүү шилжээд байж бас болохгүй. Энд тэндээс нь мөчлөөд. Тэгэхээр энэ бол өнөөдрийн энэ тогтоол бол эвтэйхэн юм шиг мөртөө зарчмын хоёр том асуудал руу одоо атакалж байна шүү дээ. Тэгэхээр энийг бол ажлын хэсгийн шатанд бол зогсоох ёстой. Энэ зарчмыг бол цаашаа яваад энэ дээр үргэлжлүүлээд байж болохгүй. Би зүгээр бусад санааг нь авч үлдэх үүднээс нь бол ийм нөхцөлтэйгөөр бол дэмжиж байгаа шүү гэдгийг хэлье.

 Баярлалаа.

 **Т.Аюурсайхан:** Улсын Их Хурлын гишүүн Жигжидсүрэнгийн Чинбүрэн үг хэлнэ.

 **Ж.Чинбүрэн:** Монгол Улсын Их Хурлаас маш чухал тогтоол батлагдан гарах төсөл орж иржээ. Эдгээр тогтоолд би бас нэг цөөхөн санал хэлье гэж бодлоо.

 Нэгд Монгол хүний удмын сангийн аюулгүй байдлыг хамгаалахтай цус ойртолтоос сэргийлэх тухай заасан байна. Цус ойртолтыг сүүдэр мэт дагаж явдаг зүйл бол оюуны хомсдол, оюуны хөгжлийн саатал байдаг. Хүн амын суурьшилт сийрэгжих тусам цус ойртолт ихсэж байна. Засаг захиргааны нэгжийг жижгэрүүлсэн бүтэц төрийн үйлчилгээг иргэдэд хүргэхэд зөв ч нөгөө талаасаа хүн амынхаа хөлийг хорьж цус ойртолт гарах бас нэг шалтгаан болж байгаа юм гэдгийг хэлмээр байна.

 9 үеийн дотор ураг холдохыг цээрлэдэг Монгол ёс заншил шинжлэх ухааны үндэслэлтэй байгаа юм. Жишээлбэл 9 дэх үе дээрээ удмын сангийн мэдээлэл 0.19 хувь болж буурдаг. 10 дахь үе дээрээ харь элгийн хүмүүс болдог. Тэгэхээр эдгээр маань нөгөө л удамшлын өвчнөөс сэргийлэх хүн ам зүйн удмын сангаа хамгаалж байсан Монгол ёс заншил байсан юм. Иймд угийн бичгийг хөтлүүлэх ажлыг иргэдэд ойлгомжтой хүндрэл чирэгдэл багатай хөтлөх нь техникийн шийдлийг цахим шийдлийг бас ашиглах зүйтэй болов уу гэсэн ийм санал байна.

 Хоёрт тогтоолын төслийн 6.1-д заасан жирэмсний болон төрсний дараах тусламж үйлчилгээний тухай заасан хэсэг нь Улсын Их Хурлын 2021 оны 12 дугаар тогтоолд заасан эх хүүхдийн эрүүл мэндийн тухай хуулийн төсөлтэй уялдуулах нь чухал байгаа юм.

 Ингэснээр эх хүүхдийн эрүүл мэндээ хамгаалуулах эрүүл мэндийн тусламж үйлчилгээ авах эрхийг хангахад төр аж ахуйн нэгж байгууллага, гэр бүл иргэний гүйцэтгэх үүрэг, эрүүл мэндийн тусламж үйлчилгээ үзүүлэхтэй холбоотой харилцааг бүрэн төгс цогц байдлаар зохицуулагдах боломжтой болно.

 Гуравт бол архидан согтууралтай тэмцэхэд өндөр градустай архины хэрэглээг хязгаарлах тал дээр онцгой анхаарч ажиллаарай гэсэн саналыг бас хэлмээр байна.

 Анхаарал тавьсанд баярлалаа.

 **Т.Аюурсайхан:** Гишүүд үг хэлж дууслаа. Одоо гишүүд ээ, санал хураалт явуулна. Төхөөрөмжийнхөө бэлэн байдлыг шалгаад ирцийн санал хураалт явуулъя. Ирцэд байгаа гишүүд тийм гэдэг дээр дараарай. Систем рүүгээ ороорой.

 Танхимд байгаа гишүүд байраа эзлээрэй.

Санал хураалт явуулъя. Танхимд байгаа гишүүд байраа эзлээрэй. Төхөөрөмжийнхөө бэлэн байдлыг шалгаад сая төхөөрөмжөө шинээр залгасан гишүүд ирцээ бүртгүүлж тийм дээр даръя.

Байнгын хорооны саналаар “Монгол хүний удмын сангийн аюулгүй байдлыг хамгаалах, хүн амын өсөлтийг дэмжих талаар авах арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалт.

67 гишүүн оролцож, 64.2 хувийн саналаар дэмжигдлээ.

Төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлж байна.

Гишүүдээс их чухал саналууд гарсан Оюунчимэг дарга аа, та ажлын хэсэг байгуулаад ажлын хэсэг дээрээ тодорхой бас чиглэл өгч хянаж ажиллаарай.

Ажлын хэсэг, гишүүддээ баярлалаа.

**Дараагийн асуудалдаа оръё. Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Улсын Их Хурлын гишүүн Батсүхийн Саранчимэг гишүүн танилцуулна.

Таныг индэрт урьж байна.

**Б.Саранчимэг:** Монгол Улсын Үндсэн хуулийн 7 дугаар зүйлийн 1 дэх хэсэгт Монголын ард түмний түүх соёлын дурсгалт зүйл шинжлэх ухаан, оюуны өв төрийн хамгаалалтад байна гэж 16 дугаар зүйлийн 16.8 дахь хэсэгт соёл урлаг шинжлэх ухааны үйл ажиллагаа явуулах бүтээл туурвих, үр шимийг нь хүртэх хэрэгтэй. Зохиогч шинэ бүтээл нээлтийн эрхийг хуулиар хамгаална гэж Монгол Улсын үндэсний аюулгүй байдлын тухай хуулийн 3 дугаар зүйлийн 3.4.7 дахь заалтад Монгол соёл иргэншлийн аюулгүй байдал нь Үндэсний аюулгүй байдлын бүрэлдэхүүн хэсэг байна гэж Монгол Улсын үндэсний аюулгүй байдлын үзэл баримтлалын 1 дүгээр зүйлийн 1.1.6 дахь заалтад үндэсний түүх, хэл, соёл, өв уламжлал, зан заншлаа хадгалж хамгаалж хөгжүүлэх нь Монгол үндэстний оршин тогтнохын үндэс амин чухал дархлаа мөн гэж тус тус заасан байдаг.

Дэлхийн 100 гаруй улс оронд иргэдээ соён гэгээрүүлж оюуны хэрэгцээг хангах зорилгоор номын баярыг тусгайлан тэмдэглэн өнгөрүүлдэг уламжлалтай бөгөөд зарим улс орон энэхүү баярыг үндэсний баярын хэмжээнд хүндэтгэн дээдэлж тэмдэглэсээр хэдэн 100 жилийг өнгөрөөжээ. Манай улсын хувьд 2000 оны эхэн үеэс эхлэн зарим төрийн бус байгууллагууд өөрсдийн санаачилгаар үндэсний номын баярыг олон янзын хэлбэрээр тэмдэглэж ирсэн. Мөн Монгол Улсын Ерөнхийлөгчийн 2012 оны зарлигаар номын баяр өдөр тэмдэглэх тухай 158 дугаар зарлиг гаргаж жил бүрийн 9 дүгээр сарын 3 дахь 7 хоногийн Бямба гаригт номын баярын өдөр арга хэмжээ улс орон даяар тэмдэглэн өнгөрүүлэх зарлиг гаргасан.

Монголын зохиолч хэвлэн нийтлэгчид болон уншигчид энэхүү арга хэмжээнүүдэд идэвхтэй оролцож, жилээс жилд хүрээгээ тэлсээр өдгөө иргэд хүүхэд залуусын хүсэн хүлээсэн тэмдэглэлт өдрүүдийн нэг болжээ. Иймд иргэдийн хэрэгцээ шаардлага, нийгмийн соён гэгээрлийн сайн сайхны төлөө хууль тогтоомжоор баталгаажуулсан нийтээр тэмдэглэн өнгөрүүлдэг үндэсний номын баярын өдөртэй болох нь зүй ёсны асуудал болоод байгаа юм.

Иргэдийн ном унших идэвх санаачилгыг дэмжих гэр бүл байгууллагын номын сангийн соёлыг түгээн дэлгэрүүлэх, ирээдүйн уншигчдыг төлөвшүүлэх, зохиолч хэвлэн нийтлэгч бүтээл туурвигчдын оюуны хөдөлмөрийг бодитой үнэлэхэд дэмжлэг болох, ном уншлагыг дэмждэг хэвлэлийн компани номын сан, ном сонирхогчдын клуб төрийн болон төрийн бус байгууллагууд, хувийн хэвшлийн уялдаа холбоог сайжруулах номын үйлчилгээ хүртээмжийг иргэдэд ойртуулах зорилгоор номын баярыг тэмдэглэн өнгөрүүлдэг болохоор хуулийн төслийг боловсруулсан.

Хуулийн төсөл нь хуульд нэмэлт оруулах хэлбэрээр боловсруулагдсан ба нийтээр тэмдэглэх баярын болон тэмдэглэлт өдрүүдийн тухай хуулийн 5 дугаар зүйлд үндэсний ном бичиг соёлын өдрүүд 5 болон 9 дүгээр сарын 3 дахь 7 хоногийн амралтын өдрүүд гэж заалт нэмэх тухай юм. Амралтын өдрүүд гэдэг нь Бямба, Ням гарагт тэмдэглэн өнгөрүүлж байхаар тусгасныг дахин онцлон хэлмээр байна.

Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төсөл нь Монгол Улсын Үндсэн хууль, Монгол Улсын нэгэн орсон олон улсын гэрээ конвенц болон бусад хууль, тогтоомжтой нийцэх бөгөөд хуулийн төсөлтэй холбогдуулан шинээр боловсруулсан буюу нийцэх бөгөөд хуулийн төсөлд нэмэлт, өөрчлөлт оруулах хүчингүй болгох хуулийн заалт байхгүй болно.

Хуулийн төсөл батлагдсанаар хууль хэрэгжүүлэхтэй холбоотой ямар нэгэн зардал гарахгүй бас бүх нийтийн амралтын өдөр болгох юм. Хуулийн төслийг хэлэлцүүлэн дэмжиж өгнө үү.

Баярлалаа.

**Г.Занданшатар:** Баярлалаа. Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн, Улсын Их Хурлын гишүүний халдашгүй байдлын дэд хорооны дарга Нямаагийн Энхболд танилцуулна.

**Н.Энхболд:** Улсын Их Хурлын дарга, эрхэм гишүүд ээ,

Улсын Их Хурлын гишүүн Ц.Мөнхцэцэг, Ч.Ундрам, Б.Саранчимэг нарын 3 гишүүнээс 2020 оны 9 дүгээр сарын 18-ны өдөр Улсын Их Хуралд өргөн мэдүүлсэн Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийн хэлэлцэх эсэх асуудлыг Төрийн байгуулалтын байнгын хороо 2021 оны 6 дугаар сарын 16-ны өдрийн хуралдаанаараа хэлэлцлээ.

Монгол Улсын Ерөнхийлөгч 2012 онд “Номын баярын өдөр тэмдэглэх тухай" 158 дугаар зарлиг гаргаж, жил бүрийн 9 дүгээр сарын гурав дахь долоо хоногийн Бямба гарагийг “Номын баярын өдөр” болгон улс орон даяар тэмдэглэж ирлээ.

Хууль санаачлагчид Монголын зохиолч, хэвлэн нийтлэгчид болон уншигчид номын баярын өдрийн арга хэмжээнд идэвхтэй оролцож, жилээс жилд хүрээгээ тэлсээр өдгөө иргэд, хүүхэд залуусын хүсэн хүлээдэг тэмдэглэлт өдрүүдийн нэг болсон гэж үзэж, хууль тогтоомжоор баталгаажуулан нийтээр тэмдэглэн өнгөрүүлдэг “Үндэсний ном, бичиг соёлын өдөр"-тэй болох нь зүйтэй гэж үзэн хуулийн төслийг боловсруулсан байна.

Хуулийн төсөл батлагдсанаар иргэдийн ном унших идэвх, санаачилга нэмэгдэх, гэр бүл, байгууллагын номын сангийн соёлыг түгээн дэлгэрүүлэх, хүүхэд багачууд номонд дуртай болж, ном унших дадал, хэвшилд суралцах, ном уншлагыг дэмждэг хэвлэлийн компани, номын сан, ном сонирхогчдын клуб, төрийн болон төрийн бус байгууллагууд, хувийн хэвшлийн уялдаа холбоо сайжирч номын үйлчилгээ, хүртээмжийг иргэдэд ойртуулах ач холбогдолтой гэж хууль санаачлагч үзсэн байна.

“Үндэсний ном, бичиг соёлын өдөр”-ийг 5 болон 9 дүгээр сарын 3 дахь долоо хоногийн бямба, ням гарагт тэмдэглэхээр хуулийн төсөлд тусгасан бөгөөд хуулийн төсөл батлагдсанаар номын баярыг жил бүр бүх нийтээр дээрх амралтын өдрүүдээр тэмдэглэдэг заншил бий болох юм.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Ё.Баатарбилэг Монгол улсад 2007 оноос эхлэн Төрийн бус байгууллагуудын санаачилгаар зохион байгуулагдаж ирсэн арга хэмжээг нийтээр тэмдэглэх тэмдэглэлт өдөр болгон хуульчлах хэрэгцээ, шаардлага байгаа эсэх, хэлэлцэж буй асуудалтай холбоотой батлагдаж байсан бусад хэм хэмжээний актуудтай зөрчилдөх эсэх талаар асуулт асууж, хариулт авсан болно.

Мөн Улсын Их Хурлын гишүүн Ж.Сүхбаатар хуулийн төслийн нэрийг “Үндэсний бичиг соёл, номын өдөр” болгож өөрчилж, номын төдийгүй соёлын бусад салбарыг хамрах нь зүйтэй талаар үг хэлж, саналаа илэрхийллээ.Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх эсэх асуудлыг тус Байнгын хорооны хуралдаанд оролцсон гишүүдийн олонх дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийн хэлэлцэх эсэх талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу. Адьшаа гишүүнээр тасаллаа. Цахимаар алга байна.

Мөнхөөгийн Оюунчимэг гишүүн асуулт асууна.

**М.Оюунчимэг:** Би агуулгын хувьд бол дэмжиж байгаа. Үндэсний соёл, бичиг, зан заншил, өв соёлоо хадгалах хамгаалах, түгээн дэлгэрүүлэх энэ асуудал бол нэн чухал асуудал. 2007 оноос төрийн бус байгууллагууд номын өдрийг зохион байгуулж уламжлал болгоод хуульчилсан, хуульчлаагүй уламжлал болгоод ингээд яваад байгаа л даа. Нийгэм нэг буруу ойлголттой ингээд хууль санаачлагчдын зүгээс тайлбарлаад байх юм. Энэ нь нийтээр тэмдэглэн өнгөрүүлэх номын баярын өдөр гэхээр амралтын өдөр юм шиг эсвэл нэг баярын өдөр юм шиг ингээд нэрэнд нь жоохон зохимжгүй нэр томьёо байгаад байна гэж би хувьдаа санаж байгаа. Бодож байна л даа.

Түрүүн Төрийн байгуулалтын байнгын хороон дээр ч гэсэн харж байхад тайлбаруудыг нь харахаар номын худалдааг дэмжих гэдэг гол үндэслэлийг тайлбар болгоод яриад байсан. Мэдээж номын худалдааг дэмжиж бие биедээ энэ зах зээлийг хөгжүүлэх, дээрээс нь бидний гол нь л үндэсний бичиг соёлоо түгээн дэлгэрүүлэх энэ ном уншиж хүмүүс чинь энэ интернэт цахим орчимд интернэт рүү илүү их явж байгаа үед ном уншихыг их дэмжих бодлого энэ хуулийн төслийн цаана байгаа гэдгийг л ойлгоод байгаа юм. Гэхдээ нэрэн дээр нь эсвэл үндэсний бичиг соёл номын өдөр гэж зүгээр нэрийг нь албан ёсны жоохон хариуцлагатай нэр томьёолол байгаад хуульдаа энэ өөрчлөлт оруулаад хуульчлаад явчхаж болох л байх л даа. Бямба гараг, Ням гараг гээд хоёр өдөрт зохион байгуулна гээд.

Тэгэхээр ингээд хуульчилсан хуульчлаагүй 2007 онд ингээд яваад байгаа тохиолдолд бид нар энийг заавал ингээд хуульчлаад байх зайлшгүй шаардлага ер нь байна уу, үгүй юу.

Дээрээс нь бас Монгол Улсын Ерөнхийлөгчийн уриалгаар бас зохион байгуулаад яваад байдаг уламжлал тогтсон байдаг. Тэгэхээр би зүгээр энэ нийтээр тэмдэглэн өнгөрүүлэх номын баяр гэдэг нэр томьёо нь өөрөө арай зохимжгүй байгаад учраас энэ нэр томьёог нь өөрчлөх жишээлбэл тэр үндэсний бичиг соёл номын өдөр ч гэдэг юм уу ингээд нэг албан ёсны жоохон хариуцлагатай нэр болгоод явчих бололцоо байна уу гэдэг асуултыг асууя гэж бодсон юм.

Бусад зүйл дээр бол дэмжиж байгаа.

**Г.Занданшатар:** Саранчимэг гишүүн хууль санаачлагч асуултад хариулна уу?

**Б.Саранчимэг:** Баярлалаа. Тэгэхээр Оюунчимэг гишүүний асуултад хариулъя. Тэгэхээр өнөөдрийн энэ хуулийн төслийн нэр бол номын баяр бишээ. Үндэсний ном бичиг соёлын өдөр байгаа. Тэгэхээр Үндэсний ном бичиг, соёлын өдрүүдийг бид бүх нийтийн амралтын өдөр болгохгүй. Үндэсний ном бичиг, соёлын өдрүүд нь бол одоо ингээд усны өдөр, байгаль хамгаалах өдөр, багш нарын өдөр гэдэг шиг ийм тэмдэглэлт өдөр болгохоор энэ хуулийн төсөлд орж ирж байгаа. Тэгэхээр өмнө нь бол 2003 оны 12 дугаар сарын 8-ны өдөр бол ингээд нийтээр тэмдэглэх баярын болон Тэмдэглэлт өдрүүдийн тухай хууль батлагдаад тэрнээс хойш 12 удаа өөрчлөлт орсон байдаг.

Тэгэхээр Монгол Улсад нийтээр ингээд 15 нийтээр тэмдэглэх ийм тэмдэглэлт өдрүүд байдаг боловч одоо номыг дээдлэх ард иргэдийн соён гэгээрэл, эрдэм мэдлэг унших соёлд уриалсан агуулга бүхий тэмдэглэлт өдөр байхгүй байгаа. Тийм учраас нэлээд энэ хуулийн төслийг оруулахын өмнө олон байгууллагууд холбогдох хүмүүстэй ингэж хэлэлцүүлэг хийсний үндсэн дээрээс тэд нарын санал орж ирсэн үндсэн дээрээс энийг бас хуульчлаад нэг шат ахиулаад хууль, эрх зүйн хамгийн том баримт бичиг болох энэ хуульд нэмэлт, өөрчлөлт оруулаад ингэж оруулж ирье гэсэн байгаа юм. Тэгэхээр энэ хуулийн төсөл орж ирснээрээ бид нар эх хэлээ хамгаалах, түүх соёлоо хамгаалах, нийгмийн соён гэгээрлийн сайн сайхны төлөө иргэд хүүхэд залуучуудын номтой нөхөрлөх энэ хандлагыг илүү сэргэж өгч байгаа, илүү өргөн хүрээтэй болгож байгаагаараа бас онцлогтой юм.

Баярлалаа.

**Г.Занданшатар:** Хаянгаагийн Болорчулуун гишүүн.

**Х.Болорчулуун:** Ерөнхийдөө хэлэх үгний санаа давтагдаж байна л даа. Ер нь одоо үед бол орчин үед нүүр ном буюу цахим фэйс бүүк үзээд жинхэнэ одоо цаасан ном сонин унших нь бол бага болсон. Бас ийм үед бол ном унших ялангуяа тэр дотроо бас үндэсний бичиг соёлоо түгээн дэлгэрүүлэх талаар одоо энэ хууль гаргаж байгаа гэж ойлгож байна. Ер нь тэгээд энэ хууль гарснаараа одоо зүгээр энэ хууль гаргаад орхичих юм уу. Эсвэл хуулийг даган гарах одоо чиглэл журам гарах юм уу?

Энэ хууль гарснаараа ямар өөрчлөлт бас нэг үндэсний бичиг соёлоо түгээн дэлгэрүүлэх тал дээр нь одоо ялангуяа залуучууд хүүхдүүдэд олдоно бий болно гэж үзэж байна вэ гэж хууль санаачлагчаас асуумаар байна.

Ер нь бол энэ хууль гарахаас хэлэлцэхээс өмнө нүүр номоор буюу товчхон фэйс бүүкээр амралтын өдөр юм шиг яриад л. Ном уншихдаа хүртэл амралтын өдрийг хуульчилдаг болох нь гэж цуурч байна лээ шүү дээ. Сая хэлэлцүүлгийн явцад бол танилцуулгын явцад бас ойлголтыг өгч байна.

Ер нь манайд бол хууль бол багадаагүй. Маш олон хууль, дээр үед бол 60, 70 хуультай байсан бол одоо 600, 700-аад хуультай болсон гэж байгаа юм. Гэхдээ энэ хууль гарснаараа эрс өөрчлөлт юу ирэх вэ. Энэ тал дээрээ тэрийг л асууя.

**Г.Занданшатар:** Саранчимэг гишүүн дараа нь хууль санаачлагч Ундрам гишүүн.

**Б.Саранчимэг:** Тэгэхээр өнөөдрийн энэ хуулийн төсөл батлагдсанаараа зөвхөн номын худалдаа хийх биш. Ер нь бол оюуны өмчийг хамгаалах номын эрхийг хамгаалах уншигч номын зохиогч хоёрын холбоог нэмэгдүүлэх. Зохиогчдын уулзалт, уншигчдын хэлэлцүүлэг гээд энэ өдрөөрөө зөвхөн Улаанбаатар төдийгүй Улаанбаатар хот тосгон, суманд, аймгуудад өргөн тэмдэглэх ийм боломжтой байгаа. Тэгэхээр өнөөдөр ганцхан Монгол өнөөдөр яг энэ номын баярыг тэмдэглэх ийм өдөргүй 15 нийтээр тэмдэглэх өдөртэй боловч яг энэ номыг дээдлэх ард иргэдийн соён гэгээрэлд эрдэм мэдлэг унших соёл уриалсан ийм тэмдэглэлт өдөр байхгүй байгаа учраас энийг бол хуульчилж нэг шат ахиулж цаашдаа бид нар яг энийг илүү их иргэд хүүхэд, залуучуудыгаа номд шимтэн сурах дээр нь илүү их анхаарах эх хэлээ хамгаалах, түүх соёлоо хамгаалахад өргөн ач холбогдолтой юм байгаа юм.

 Тэгэхээр энийг бол ер нь 100 гаруй оронд номын баяр тэмдэглэдэг. Манай хөрш орон гэхэд л Москвад 7 хоног энэ номын баяр үргэлжилдэг байх жишээтэй. Германд Франкпурт хотод гэхэд хамгийн их дэлхийн том номын баярт тооцогддог 102 орноос ингэж 275 мянган зочид оролцох жишээний. Тэгэхээр энэ бол одоо хүүхэд залуучууд маш их эерэг нөлөөтэй ийм их оюуны хувьд бол маш том хөрөнгө оруулах ийм өдөр болох юм байгаа юм.

 **Г.Занданшатар:** Болорчулуун гишүүн асуулт асууна. 1 минут.

 **Х.Болорчулуун:** Зарлигийг бол ойлгож л байна. Тэгэхдээ хууль санаачилж гаргаад тэмдэглэлт өдөр баярын хуульд өөрчлөлт ороод л. Ингэж явах нь байна. Тэгээд яг ажил хэрэг болох тал дээр бас нэг дутмаг юм амьдрал дээр гарах вий гэж бодогдох юм. Тэгэхээр энийг бол жишээлбэл бид нар чинь Бурхан багшийн дүйчин өдөр гэж амралтын өдөр болгосон шүү дээ. Энэ бол бас нэг ёсны гэгээрэх соёлжих тийм л өдөр шүү дээ. Бясалгалын ч юм уу өдөр. Тэгэхээр энэнтэй энэ номын өдрөө энэ үндэсний хил бичиг соёлоо түгээн дэлгэрүүлэх, залуучууд хүүхдүүдэд ойлгуулах энэ номыг хүндэтгэх энэ өдөртэйгөө ингээд давхцуулаад цуг амралтын өдөр болгоод энэ өдөртэй цуг хамтруулан хийхэд болохгүй зүйл байгаагүй юу гэж асуумаар байна, хууль санаачлагчаас.

 **Г.Занданшатар:** Ундрам гишүүн.

 **Ч.Ундрам:** Болорчулуун гишүүний асуултад хариулъя. Энэ бол нэгдүгээрт одоо Үндэсний баяр наадам, тэмдэглэлт өдрүүдийн тухай хуульд нэг л өдрийг тэмдэглэх тухай ийм нэмэлт, өөрчлөлт оруулж байгаа. Тэгээд энэний хамгийн гол зүйл нь Үндэсний ном бичиг соёлын өдөр гэж байгаа юм. Тэгэхээр энэ дээр бол бичиг соёлоо дээдлэх асуудлыг оруулж өгч байгаа. Сүүлийн өмнөх жишээ гэхэд л бас Өвөр Монголын ахан дүүс маань бас Монгол хэл дээр зааж байгаа энэ хичээлүүдийг хасаж байхад ийм асуудлууд тавьж байхад бид нар ингээд энийг хуульчлаад бичиг соёлоо дээдэлье гэдэг асуудлыг хуульд оруулж өгч баталгаажуулах нь зөв юм гэж үзэж байгаа юм.

 Тэгээд номын хэрэглээ бол яалт ч үгүй шашнаас үл хамаарч энэ чинь одоо зөвхөн шашинтай хамааралтай биш утга зохиол, маш олон төрлийн шинжлэх ухааны номнууд байгаа учраас энийг бол шашнаас ангид байлгах нь зөв гэж үзэж байна л даа.

 Тийм учраас Үндэсний ном бичиг, соёлын өдрүүд гэж явах нь зүйтэй гэж бодож байна. Шашинтай хамааралтай биш, утга зохиол маш олон төрлийн шинжлэх ухааны тийм номнууд байгаа учраас энийг шашнаас ангид байлгах нь зөв гэж үзэж байна л даа. Тийм учраас зүгээр үндэсний ном бичиг, соёлын өдрүүд гэдэг байдлаараа явах нь зөв гэж бодож байна. Тэгээд дээрээс нь өмнө нь бол Багабанди Ерөнхийлөгчийн зарлиг 2003 онд гарсан юм билээ. Үүний дараа 2012 онд болохоор бас дахиад Ерөнхийлөгчийн зарлиг арай өөр өдөр гарчихсан. Тэгээд ерөөсөө энэ хоёр зарлигийн хоорондын уялдаа холбоо байхгүй.

Гэхдээ бид хууль эрх зүйн хувьд хамгийн дээд бичиг баримт болох энэ хуульд энийг оруулж өгч бүх нийтийн энэ номын хэрэглэлийг сайжруулах энэ чиглэлийн ийм ажлыг төрийн байгууллагууд хийх боломжоор хангаж өгөх ёстой гэж бодож байна.

Энэ хуулийг дагаад түүхэн үйл явдлын ой тэмдэглэлт өдрийг тэмдэглэн өнгөрүүлэх журам гэж байдаг юм билээ. 2019 онд батлагдсан. Тэгэхээр энэ журмын дагуу бол энэ тэмдэглэлт өдөр буюу энэ жилд хоёр удаа хагас бүтэн сайн өдрүүдэд төрийн энэ номын сангууд, соёл урлагийн байгууллагууд бол энэ чиглэлийн үйл ажиллагаа зохион байгуулах ийм учиртай болж байгаа юм.

 **Г.Занданшатар:** Ширнэнбандийн Адьшаа гишүүн.

 **Ш.Адьшаа:** Энэ хуулийн төслийг үзэл баримтлалын хувьд бол дэмжиж байна. Өнөөдөр энэ Монголын төр өнөөдөр соён гэгээрүүлэх асуудал, өв соёлоо хамгаалах асуудал номоор дамжиж ард иргэдээ соён гэгээрүүлэх асуудал бол энэ төрийн үүрэг байх ёстой. Өнөөдөр Монголын нийгэм тэр чигээрээ сошиалд хөтлөгдөж, сошиалын мэдээнд автаж оюун санааны хувьд үнэхээр доройтолд орсон байгаа. Ном бол ертөнцийг харах цонх гэж манай эх зохиолч Нацагдорж хэлж байсан. Энэ номын ач холбогдол номоор дамжиж нийгмийг соён гэгээрүүлэх соёлын өвийг түгээх энэ асуудал бол өнөөдөр үндсэндээ хаягдсан. Өнөөдөр ном уншдаг хэн ч байхгүй. Зөвхөн сошиалын мэдээ фэйс бүүкийн мэдээгээр өнөөдрийн амьдралаа залгуулж байгаа оюун санааны доройтолд орсон энэ цаг үед төрийн бодлогоор үндэсний өв соёлоо хамгаалах хүмүүсийг соён гэгээрүүлэх, оюун санааны хувьд дэмжих асуудал хамгийн чухал байгаа.

Өнөөдөр энэ хуулийн нэмэлт, өөрчлөлт нэр томьёондоо биш ээ үзэл баримтлалтай цаашдаа гарах үр дагавартаа энэ хуулийн нэмэлтийн ач холбогдол байгаа юм. Энийг өнөөдөр зайлшгүй баталж хэрэгжүүлэх талаар төр олон нийтийн байгууллага, нийгмийн хариуцлагын хүрээнд энэ асуудлыг шийдвэрлэх зайлшгүй чухал байгаа юм. Энэ хуулийн төслийг батлахыг бол дэмжиж байна.

**Г.Занданшатар:** Үг хэлчихлээ. Гишүүд асуулт асууж дууслаа.

Үг хэлэх гишүүн байна уу, дэмжсэн дэмжээгүй. Алга байна.

1943 онд Юнейскогоос номын өдөр гэж зарлан тунхагласан. Тэгээд дэлхий даяар номын өдөр, ном унших өдөр, зохиогчийн эрхийг хамгаалах өдөр гэж тэмдэглэдэг юм билээ. Энэ өдрийнхөө хүрээнд Юнейскогийн шийдвэрийн дагуу дэлхийн номын нийслэлийг зарладаг болсон ийм хөтөлбөрийг зарласан. Улаанбаатар хот бол дэлхийн номын нийслэл болох зорилт тавин ажиллаж байгаа. Энэ ч гэсэн энэ хууль бас зохих ёсоор үр дүн оруулна. Ер нь үндэсний хил бичиг соёлоо дээдлэх бол Монгол үндэстний оршин тогтнох хил хязгааргүй оюун санааны эрх чөлөө эв санааны өв уламжлалын одоо ариун нандин тунхаг зүйл.

Тийм учраас тэмдэглэлт өдөр болгоё гэж зааж байгааг бол дэмжиж байна. Америк ч гэсэн 9 дүгээр сарын 6-ныг ном унших өдөр гэж тэмдэглэдэг. Энэ дотор нэг зөрүүтэй ойлголт яваад байгаа нь энэ манай Хөдөлмөрийн хуулийн алдаанаас болоод бизнесийнхэн амралтын өдөрт их дургүй болсон.

Гурав дахин нэмэгдүүлж цалин хөлс төлдөг энэ тэр гээд. Яг үнэн бодит байдал дээр бол дэлхийн бусад улсуудад амралтын өдөр болгож байж хэрэглээг дэмжиж байж номын ч бай аливаа бизнесийг дэмжихэд чухал үүрэг рольтой байдаг. Тэгэхээр Хөдөлмөрийн хуулиар бол энэ алдаанууд засагдана. Энэний дараа хэлэлцэгдэх учраас. Энэ бол зөвхөн тэмдэглэлт өдрийн асуудал яригдаж байгаа. Манайд маш олон тэмдэглэлт өдөр бий. Марктенгийн өдрөөс авхуулаад. Үндэсний хил бичиг соёлын өдөртэй болохыг бол дэмжиж байна.

Ингээд санал хураалт явуулна.

Бүртгэлийн санал хураалт.

31 гишүүн татгалзсан гараад байна шүү. Бүртгэлд хамрагдаагүй гишүүдийг тооцно.

Байнгын хорооны саналаар Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалтад 66 гишүүн оролцож, 41 гишүүн дэмжиж, 62.1 хувийн саналаар энэ санал дэмжигдлээ.

Төслийг хэлэлцэх нь зүйтэй гэж гишүүдийн олонх үзсэн тул үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлсэн.

**Дараагийн асуудалд орно. Ардын хувьсгалын 100 жилийн ойн хүндэт медаль бий болгох тухай Улсын Их Хурлын тогтоолын төслийг хэлэлцэх эсэх асуудлыг хэлэлцэнэ.**

Хууль санаачлагчийн илтгэлийг Засгийн газрын Хэрэг эрхлэх газрын дарга Цэндийн Нямдорж танилцуулна.

**Ц.Нямдорж:** Их Хурлын дарга, эрхэм гишүүд ээ,

1921 оны Ардын хувьсгал ялсны 100 жилийн ой тохиож байна. Энэ арга хэмжээтэй холбогдуулж 100 жилийн ойн медалийн санал боловсруулж Засгийн газрын хуралдаанаар хэлэлцүүлж 3 заалт бүхий 2 хавсралтаар тогтоолын төслийг Их Хуралд өргөн мэдүүлж хэлэлцэж байна. 150 орчим мянган медаль тэмдэглэх ийм төлөвлөгөөтэй байгаа. Ерөнхий сайдын захирамжаар Засгийн газрын комисс байгуулагдсан.

Шадар сайдын тушаалаар ажлын хэсэг байгуулагдсан. Ийм байдалтай байна. Энэ Ардын хувьсгалын 100 жилийн ойн хүндэт медаль бий болгох тухай Улсын Их Хурлын тогтоолын төслийг хэлэлцэн шийдвэрлэж өгөхийг хүсье.

Ажлын хэсгийн гишүүд ирсэн байна.

**Г.Занданшатар:** Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Жамъянхорлоогийн Сүхбаатар танилцуулна.

**Ж.Сүхбаатар:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 6 дугаар сарын 15-ны өдөр Улсын Их Хуралд өргөн мэдүүлсэн “Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийн хэлэлцэх эсэх асуудлыг Төрийн байгуулалтын байнгын хороо 2021 оны 6 дугаар сарын 16-ны өдрийн хуралдаанаараа хэлэлцлээ.

Монгол Улс 100 жилийн хугацаанд 1924 онд Анхдугаар үндсэн хуулиа баталж, гадаад орнуудад тусгаар улс гэдгээ бүрэн хүлээн зөвшөөрүүлж, 1945 онд улс орныхоо бүрэн эрх, тусгаар тогтнолыг бүх ард түмний санал асуулгаар баталгаажуулж, 1961 онд Нэгдсэн Үндэстний байгууллагад гишүүнээр элссэн. Үүний зэрэгцээ ард түмний эрүүл мэндийг хамгаалах, боловсрол, соёл, шинжлэх ухаан, төв суурин газрын хөгжил, газар тариалан, хөдөө аж ахуй, мал аж ахуй, үйлдвэржилтийн томоохон бүтээн байгуулалтыг бий болгосон. Мөн 1992 онд хүний эрх, эрх чөлөөг дээдэлсэн, хувийн өмчийг зөвшөөрсөн, Ардчилсан Үндсэн хуулиа баталсан.

Хууль санаачлагч Ардын хувьсгалын 100 жилийн ойн хүндэт медаль бий болгосноор Монгол Улсын Тусгаар тогтнол, бүрэн эрхт байдлаа бататган бэхжүүлж, 100 жилийн өөрчлөлт, шинэчлэлийн үр шим, ололт амжилт, ач холбогдлыг өнөө болон хойч үедээ таниулах чухал үүрэгтэй ба улс орноо хөгжүүлэхэд бодитой хувь нэмэр оруулсан, эрхэлж буй ажилдаа амжилт гаргасан төр, нийгмийн зүтгэлтэн, ахмад настан, эрдэмтэн, судлаачид, урлаг соёлын зүтгэлтэн, төрийн албан хаагчид, иргэдэд хүндлэл үзүүлэх боломж бүрдэнэ гэж үзэн “Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийг боловсруулсан байна.

Байнгын хорооны хуралдаанаар төслийг хэлэлцэх үед Улсын Их Хурлын гишүүн Ё.Баатарбилэг Ардын хувьсгалын 100 жилийн ойн хүндэт медалийн билэгдлийн талаар асуулт асуусан бол Улсын Их Хурлын гишүүн М.Оюунчимэг медаль хийж гүйцэтгэх төсөв төлөвлөгдсөн эсэх мөн медалийн загварт өөрчлөлт оруулах боломжтой эсэх талаар асуулт асууж, саналаа илэрхийлсэн болно.

“Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийг үзэл баримтлалын хүрээнд хэлэлцэх эсэх асуудлыг Байнгын хорооны хуралдаанд оролцсон гишүүдийн олонх дэмжиж, Улсын Их Хурлын чуулганы нэгдсэн хуралдаанаар хэлэлцүүлэх нь зүйтэй гэж үзлээ.

Улсын Их Хурлын эрхэм гишүүд ээ,

“Ардын хувьсгалын 100 жилийн ойн хүндэт медаль бий болгох тухай" Улсын Их Хурлын тогтоолын төслийн хэлэлцэх эсэх талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу? Болорчулуун гишүүнээр тасаллаа. Цахимаар хоёр гишүүнээр тасаллаа. Чизориг, Батзориг хоёр гишүүнээр тасаллаа.

Ширнэнбандийн Адьшаа гишүүн асуулт асууна.

**Ш.Адьшаа:** Ардын хувьсгалын 100 жилийн ойн медалийг гаргах тухай Улсын Их Хурлын тогтоолын төслийг дэмжих нь зүйтэй гэж бодож байна. Нөгөө талаар өнөөдөр энэ шагналын асуудал, энэ одон медалийн асуудлыг, дараагийн Ерөнхийлөгч болон засгийн газар бол энд анхаарал хандуулж, энэ ач холбогдлыг энэ нэг шагнах тогтолцоог өөрчлөх зайлшгүй шаардлагатай байгаа.

Өнөөдөр шагнах, шагнагдах энэ системийн гажуудал бий болсон байгаа. Юуны төлөө хэнийг шагнаад байгаа юм. Энэ шагнал чинь ямар ач холбогдолтой юм гэдэг энэ ойлголтыг нэг мөр болгох асуудал дараагийн Ерөнхийлөгч болон энэ Засгийн газарт байгаа гэдгийг нь Улсын Их Хурлын гишүүний хувьд ийм саналыг хэлж байна. Ийм одоо бодлоор энэ асуудалд хандаж ёстой.

Өнөөдөр энэ одон медаль гэдэг энэ асуудал бол социализмын үеийн л асуудал. Бид урьд нь энд ярьж байсан парламентын 30 жилийн ой медалийг гаргах дээр энэ асуудал нэлээн одоо хурцаар яригдаж байсан.

Өнөөдөр энэ асуудал Засгийн газар болон Ерөнхийлөгчийн зүгээс энд ямар нэгэн тодорхой шийдвэр гаргахгүй байна. Энэ шагналын системийн тогтолцоог өөрчилж, мөнгө дагадаг юм уу? Энэ үнэхээр үнэлэх ёстой энэ цензурээ нэг мөр болгох. Ингэж байж шагнасан шагнал шагнуулсан хүний…/минут дуусав/.

**Г.Занданшатар:** Үг хэлчихлээ. Цахимаар Содномын Чинзориг гишүүн. Энэ Ардын хувьсгалын 100 жилийн ойн хүндэт медаль, одоо гаргах Их Хурлын тогтоолын төслийг бол зарчмын хувьд бол дэмжиж байна.

Нямдорж сайдаас хоёр асуулт байна. Нэг дэх асуудал нь сая таны танилцуулгаас сонсож байхад 150 орчим мянган ширхгийг л хийлгэх тухай асуудал ярьж байх. Тэгэхээр энэ тоогоо та бүхэн маань одоо юуг үндэслэж, яаж одоо тооцсон юм бэ? Миний хувьд бол арай бага одоо юм биш үү.

Улс орныхоо одоо энэ хөгжил цэцэглэлт, бүтээн байгуулалтын төлөө бас хүч хөдөлмөрөө зарцуулж ирсэн ахмадуудыг ч гэсэн бас жаахан шагначихаар байгаа юм л даа. Тэгээд одоо бодоход л бол наадах чинь 150 мянга гэдэг чинь арай бага юм биш үү. Та бүхэн минь одоо юуг одоо үндэслэж ийм цөөн, одоо хэмжээгээр энэ зуун жилийн ой медалийг хүнд медаль хийх асуудлыг бас тоог нь гаргасан юм болоо гэж.

Хоёр дахь асуудал нь одоо Засгийн газар бол загвараа баталчихсан л байх л даа. Одоо тэгээд загвар дээр бол өөрчлөлт орох аргагүй болов уу гэж. Миний бодлоор тэр соёмбо тэр дээд талынхаа зүүлтийнхээ хэсэгт байх бол жоохон зохимжгүй байгаа юм. Соёмбоо болдог бол голд нь оруулаад 100 жилээ тэр тэмдгийнх нь тэр зүүлт дээр нь оруулдаг юм уу эсвэл одоо доод талаа тойруулаад оруулдаг юм уу ингээд загвар дээр бол жаахан ингэж харах юм ёстой юм шиг. Би уг нь тэгж бодож байсан. Одоо тэгээд боломжгүй болчихсон уу яасан бол?

Хоёр дахь тэр тэмдгийн чинь доод талын тэр дугуй шар нийтдээ цулгуй шар харагдаад байгаа юм. Тэрийг одоо бас чинь хараа өөр, одоо бас өнгө будгаар ялгаж одоо хийж болоогүй юм уу. Жаахан тэгээд нэг л тийм сонин харагдаад л байгаа юм даа. Тэгээд одоо тэгээд загвар дээр санал аваад хүлээж авах ч хэцүү болчихсон байх. Засгийн газар загвараа баталчихсан болов уу гэж бодож байх.

Хэрвээ боломжтой бол энэ загвар дээрээ бас дахиж анхаарах тийм боломж байна уу үгүй юу гэсэн ийм хоёр асуулт байна.

**Г.Занданшатар:** 80 дугаар микрофон, Нямдорж сайд.

**Ц.Нямдорж:** Ардын хувьсгалын 90 жилийн ой медаль зуун мянгыг хэвлэсэн ийм нэг тоо байна. Тэгээд сая хүн амын өсөлт энэ зуун жилийн арга хэмжээнд, тэрийг харгалзаж үзээд нэг 150 мянгаар гэж тооцсон тооцоо байна. Энэ хэмжээний медаль медалийн зардал нь 2021 оны төсөвт суучихсан юм байна лээ. Тэгээд энэ төсөвт туссан хэмжээг нь бас харгалзаж үзсэн эхний ээлжид 150 гэдэг үгтэй явж байгаа юм. Тэгээд хэвлэлтийн явцад бас юу болох нь вэ гэдгийг харъя л гэж бодож байгаа. Загварын хувьд бол хоёр төрлийн загвар а яригдсан юм байна лээ. Хүрэлсүх сайдын үед Ерөнхий сайд байхад яригдаад ерөнхийдөө дэмжигдээд, тэрний дараа нэг түр азнаад сая энэ хоёр загвар дээр нь Засгийн газар дээр яриад одоогийн та бүхэнд өргөн мэдүүлсэн. Тэр шар хүрээтэй дундаа 100 гэсэн тоотой.

Дээд талдаа соёмботой хувилбарыг Засгийн газар дээр дэмжих нь зүйтэй гэж үзээд ирүүлж байгаа юм.

Өмнөх Хүрэлсүх сайдын үеийн Засгийн газар ч гэсэн энэ 100-тай загварыг дэмжчихсэн юм байна лээ. Тийм одоо өөрчлөх ямар л бол та бүхэн ямар ч байсан чуулган дээр хэлэлцээд хэлэлцүүлгийн явцад ямар санаа гаргах нь вэ? Тэрийг үзье л дээ.

**Г.Занданшатар:** Хаянгаагийн Болорчулуун гишүүн.

**Х.Болорчулуун:** Ардын хувьсгалын 100 жилийн ойн медаль ийм асуудал орж ирж байна. Үүнийг бол ерөнхийд нь бол мэдээж 100 жилийн медаль энд гарахыг дэмжилгүй яах вэ. Гэхдээ Ардын хувьсгалын 100 жилээ Монголчууд маань маш сайхан тэмдэглэнэ гэж мөрөөдөж байсан. Энэ угаасаа ч мөн Монголчууд хойтон жилийн наадам хол байна даа, хол байна гээд санаашран наадмаа бол мөрөөддөг баяр баярын дундаас ганцхан үндэсний их баяр наадмын тухай хуультай баяр бол энэ наадам юм. 7 сарын 11-д болдог. Гэтэл Засгийн газар одоо зөвхөн нийслэлд цахим байдлаар хийнэ. Аймаг, суманд хийхгүй гэсэн шийдвэр гаргаж байна. Энэ дээр бол үүнээс болж олон хөдөө орон нутгийн хүмүүс бухимдаж, утсаар ярьж хэлж байна. Мэдээллийн хэрэгслээр ч ярьж байна.

Яагаад энэ бол Үндэсний баяр наадмын тухай хууль бол энийг түдгэлзүүлэх, цуцлах асуудал бол би Их Хурлын хэмжээнд эрх мэдлийн хэмжээний асуудал гэж бодож байна. Засгийн газар яагаад ингэж бие даан шийдэх болов. Ингэж болж байгаа юм уу гэж нэгд асууя.

Хоёрдугаарт зөвхөн Улаанбаатарт наадам хийвэл за яах вэ бөх сур болох байх. Морьдон дээр бол аюул болно. Аймаг аймгийн морьд Улаанбаатарт ирж, нийслэлд ирж уралдана. Төв аймаг тойрсон сумдын морьд ирэхэд ер нь мянга мянган морьд нэг насан дээр гарахад энэ бол өөрөө хурд хүч дагасан эрсдэл дагуулдаг морин уралдаан хүүхдийн цус нулимс болох вий. Зуун жилээ тийм байдлаар тэмдэглэх болчих вий гэсэн ийм айдас төрүүлж байна, өөрийн эрхгүй.

Энэ эрдэмтэд, эмч нар зургаан сарын дундуур ковид буурна гэж байсан буураагүй.

**Г.Занданшатар:** Болорчулуун гишүүн нэмэлт 1 минут.

**Х.Болорчулуун:** Энэ ковид буураагүй байгаа. Тэгэхдээ тодорхой хугацааны дараа буурах магадлал байгааг л гэж ярь ярьцгааж байна. Энэ аймгуудын наадмыг хойшлуулаад ч юм уу, эсхүл цар тахлын бас дэглэмээ бариад нийслэлд хийсэн шиг ингэж хийгээд яагаад аймагт болдоггүй юм бэ? Энэ бөөгнөж ганцхан Улаанбаатарт хийх энэ наадам чинь эрсдэл үүсгэнэ шүү. Энэ тал дээр бол бас одоо хариулт өгөөч ээ гэдгийг хэлэх байна.

**Г.Занданшатар:** 80 микрофон. Нямдорж сайд.

**Ц.Нямдорж:** Энэ ковид гэдэг гамшиг ер нь бүх л юмыг захирч байна даа. Уг нь Засгийн газрын түвшинд ч тэр, гишүүдийн түвшинд ч тэр энэ Ардын хувьсгалын 100 жилийнхээ баяр наадмыг нэг орон даяараа тэмдэглэчихье гэсэн гэдэг яриа бид нарын дунд байсан. Тэгээд сүүлийн энэ үед ковидын нөхцөл байдал хүндэрч 200 мянга нэлээн давсан. Нөхцөл байдал үүссэн учраас онцгой комисс хуралдаад өчигдрийн Засгийн газрын хуралдаан дээр саяын Болорчулуун гишүүний ярьдаг саналуудыг оруулж ирж Засгийн газрын чиглэл шийдвэр гарсан.

Хуулийн хувьд бол энэ ковидын хуулиар чинь бол дөрвөн хууль хөндөхгүй. Тэр нь Үндсэн хууль, Их Хурлын сонгуулийн хууль, Ерөнхийлөгчийн сонгуулийн хууль, Орон нутгийн сонгуулийн хууль гэсэн ийм дөрвөн хууль хуулийн үйлчлэлийг хөндөхгүй. Бусад хуулиудын хувьд бол Онцгой комисс, Засгийн газар дээр шийдвэр гаргуулах, ийм эрхийг нь ерөнхийд нь өгчихсөн хуулийн орчин байна.

Санаа зовж байгаа гол асуудал бол энэ ковидын нөхцөл байдал цаашаа улам хүндрэхээс сэргийлж хүмүүсийнхээ амьдрал, амь насанд учирч байгаа аюулаас зайлсхийх гэж л ийм хүнд хэцүү шийдвэрийг өчигдөр гаргасан юм.

 Харагдаж байгаа эрсдэлийн тухайд бол нэгдүгээрт одоо бол нэг, 2 мянга гарчихсан явж байна өдрийн. Нас баралт байна. Одоо ингээд зуны улирал болоод амарна. Амралтаар бас энэ хөдөө, гадаа тарах аюул бол байна.

Гуравдугаарт бүх газарт наадам хийгээд хийчихвэл.

**Г.Занданшатар:** Нямдорж сайд нэмэлт дуустал хариулъя.

**Ц.Нямдорж:** Бараг дууслаа. Тийм тархалт нэмэгдэх тийм аюулууд байгаа учраас ийм шийдвэр гаргасан юм. Өчигдөр тэгээд гишүүд, бас олон нийт ч гэсэн ард иргэд ч гэсэн энэ шийдвэрт бас шүүмжлэлтэй хандаж байгааг ойлгохын дээдээр ойлгож байгаа Болорчулуун гишүүн. Нийслэлийн наадмыг бол цахимаар хийе байгаа, үзэгч бол байхгүй. Тэгээд бөх барилдах, морины уралдаан, сур энэ тэр үзэгч үгүй л явах л ийм л зураг харагдаад байгаа юм.

Ийм шийдвэр гаргахдаа бас энэ гадна талд болоод байгаа юмнуудыг харгалзаж үзсэн энэ ковидын эхэн үед чинь сумогийнхон үзэгчгүй, тэмцээн хийсэн, хөл бөмбөгийнхөн үзэгчгүй баахан тэмцээн хийсэн. Ер нь энэ ковидтой тэмцэх нэг үндсэн арга нь энэ хорио цээрийн дэглэм тогтоох, хорих аргал бол болчхоод байна л даа. Уржигдар Москвад дэглэмээ чангалсан, өчигдөр Англид байна уу хугацаагаа нэг сараар сунгаж байна лээ.

Хэдийгээр энэ юунд вакцинд хүн амаа хамруулах ажил нэлээн боломжийн хэмжээнд явж байгаа боловч өвчний байдал ийм байгаа учраас ийм шийдвэр гаргасан юм.

**Г.Занданшатар:** Болорчулуун гишүүн нэг минут тодруулъя.

**Х.Болорчулуун:** Би нийслэлд ганцхан наадам хийж болохгүй ээ. Тэр ялангуяа морин уралдаан. Энэ чинь өөрөө нэг насны мянга мянган морь уралдаад эрсдэл дагуулна, аюул болно гэдгийг хэлээд байгаа шүү дээ. Эс үгүй бол бүр хаана ч наадам хийхгүй хорьчих хэрэгтэй. Эс үгүй бол тодорхой хугацааны дараа аймгуудын наадам хойшлуулж байгаад одоо бас халдвар хамгааллын дэглэмээ яагаад хийх л ёстой байхгүй юу. Ер нь хөдөө орон нутагт үндсэндээ өвчлөл бага байхад вакцин тариад л одоо их болчихсон шүү дээ. Мянга мянгаараа, зуу зуугаар гараад эхэлсэн. Тэгээд ер нь газар, газрын улс улсуудын батлагдаагүй вакцинуудыг л хийлээ шүү дээ. Туршилтын туулай болж гүйцэж байгаа байхгүй юу.

**Г.Занданшатар:** Үг хэллээ дээ. Гишүүд асуулт асууж, хариулт авч дууслаа.

Одоо санал хураалт явуулна.

Дэмжсэн, дэмжээгүй гурав хүртэл гишүүн үг хэлж болно. Үг хэлэх хүн байна уу?

Дуламдоржийн Тогтохсүрэн гишүүнээр тасаллаа. Цахимаар цахимаар алга.

Дуламдоржийн Тогтохсүрэн гишүүн.

**Д.Тогтохсүрэн:** Баярлалаа.

Ардын хувьсгалын 100 жилийн ойн медалийг гаргах тухай Их Хурлын тогтоолын төслийг дэмжиж байна.

Тэгээд ойрын үед их хурдан хэлэлцээд шийдчих ёстой юм байгаа юм. Тэгээд ирэх долоо хоногоос бол энийг гаргаад шийдчих байх гэж бодож байна. Ер нь цаашид бол энэ одон медаль гаргахад олгох шаардлагыг нь жаахан тодорхой болгож өгмөөр харагдаад байгаа юм. Хэт хавтгайраад хэт олон хүнд олгогдоод ингээд байгаа юм бол үнэ цэн нь унаад байгаа юм бол харагдаж байгаа юм.

Энэ 1971 оноос хойш 50, 60, 70, 80, 90, 100 гээд олгогдсон юм байна лээ, тийм учраас бол олгохоос өөр арга байхгүй юм байна лээ.

Цаашдаа зуун арав гэж олох уу, үгүй юу гээд цаг үе нь шийдээд явах байх.

Ер нь бол бараг 100-гаар хаачихсан ч болмоор л юм байна лээ. Ер нь ямар ч одон медаль гаргасан шалгуурыг тодорхой болгох хэрэгтэй. Хэдэн жил ажилласан, ямар хүнд яаж олгох вэ гэдгийг тодорхой болгохгүй бол болохгүй байгаа юм гэдгийг нэгдүгээрт нь хэлье гэж бодож байна.

Хоёрдугаарт нь Нямдорж сайд анхаарна биз. Энэ манай гишүүдийн зүгээс нэлээн гаргаад байгаа санал, энэ Ардын хувьсгалын 100 жилийн ойн баяр наадамтай холбоотой асуудал байгаа юм.

Засгийн газар өчигдөр хуралдаад улсын наадмыг нийслэлийн наадам биш улсын наадмыг цахимаар явуулъя гэж байгаа юм. Энэ бол болж байгаа юм аа. Ноднин бид нар бас анхныхыг нь явуулчихсан аятайхан болчихсон. Энэ бол болж байгаа юм. Харин тэр аймаг, сумдын наадмыг хорьчихсон энэ нэлээд жаахан үг хэл дагуулаад байгаа юм. Засгийн газар энийг нэг дахиж нэг судалж авч үзээд яримаар юм шиг байгаа юм. Ногоон бүсэд байгаа сумдууд зөндөө байгаа. Аймгийг бол одоо би бодож байгаа юм. Энэ жил 1931 онд байгуулагдсан 7 аймаг байна уу? 8 аймаг байгаа. 1931 онд байгуулагдсан зуу гаруй сум байгаа. Эдгээрийн ойг бол хойшлуулчих хэрэгтэй. Түүхт ой болохоор бол аймаг, сумаас, хот орноос энд тэндээс олон хүн цуглардаг учраас энэ ковидод нөлөөлнө. Энийг бол ойлгож байна.

Харин ойгүй сумдуудыг л тэр дотроо ногоон бүсэд байгаа сумдуудыг бол дотор нь хийлгэчихэд ерөөсөө буруу байхгүй. Монголын үндэсний баяр наадам 100 жилийн ой гэдэг бол Монголчуудын том дархлаа. Энийгээ дотроо сайхан хийгээд аятайхан болгочихно гэж би бодож байгаа юм. Сумын наадам чинь зарим үед гаднаас хүн оролцохгүй болохоор их сайхан болдог шүү дээ. Морин дотроо уралдаад л, бөх нь дотроо барилдаад л. Гаднын бөх гаднын морь байхгүй найраа байхгүй гэсэн үг шүү дээ. Гаднын морь бөх байхгүй болохоор чинь. Сайхан наадам болчихдог байхгүй юу. Тэрийгээ бол ард түмэн жилийн турш яриад тэрүүгээрээ бахархаад явж байдаг байхгүй юу.

Тийм учраас би бол сумаар нь эд нар авч үзэж байгаад ер нь ногоон бүсэд байгаа янз бүрийн тархалт багатай нөхцөлд гаднын хүн аль болохоор бага оролцуулаад сум сум өөр өөр дээрээ зохион байгуулаад наадмаа хийчих гээд чиглэл өгчих юм бол сумдууд сайхан зохион байгуулаад би хийчих байх гэж ингэж бодож байгаа юм. Ковидын хүнд үед ч гэсэн Монголчууд бас баярлах хэрэгтэй гэж ингэж одоо бодож байгаа юм. Энийг бас Засгийн газар цаашдаа нэг судалж байгаад нэг авч үзэх хэрэгтэй.

**Г.Занданшатар:** Санал хэллээ, наадамтай холбоотой.

Өөр үг хэлэх гишүүн байна уу? Батжаргал, Жигжидийн Батжаргал гишүүн.

**Ж.Батжаргал:** Ардын хувьсгалын 100 жилийн ойн медаль гаргах үйл ажиллагааг дэмжиж байна. Гэхдээ ганц нэг саналууд байгаад байгаа юм. Энэ улс орны тусгаар тогтнол, хөгжил дэвшлийн төлөө хөдөлмөр, ажил үйлсээ зориулчихсан энэ ахмадуудад яаж олгох вэ.

Тийм учраас бас л нэг жоохон насны хязгаар тавьж олгох бололцоо бий юу гэдэг асуудал байгаа юм. 75-аас дээш насныханд ер нь олгоё ч гэдэг юм уу ийм байдлаар олгох бололцоо, боломж бий юу гэдэг нэг ийм санал байгаад байна.

Хоёр дахь зүйл энийг олгох журам дотор тэр Ерөнхийлөгчид өргөн мэдүүлэх асуудлыг нь жоохон тодорхой болгож зааж өгөхгүй бол боломгүй байгаад байгаа юм. Хэлэлцүүлгийн явцад анхаармаар хэн өргөн мэдүүлэх юм бэ? Энэ аймаг орон нутаг, сумаас ирсэн материалуудыг чинь. Энэ асуудлаа нэг тодорхой болгомоор юм байна. Тэр 3 дугаар заалт дээрээ гэдэг асуудал байгаад байгаа юм.

Дараагийн зүйл бол яах аргагүй энэ. Ардын хувьсгалын 100 жилийн ойн баяр наадам бол улс орон даяараа тэмдэглэх ёстой, ийм баяр. Нөхцөл байдал хүнд байгааг ойлгож байгаа. Гэхдээ энэ чинь одоо бидэнд байж байгаа мэдээллээр бол 6 сарын 14-ний өгсөн мэдээллээрээ. Энэ чинь 2 дугаар тунгаа аваад 14 хоноогүй хүмүүс, нийт одоо вакцинд хамрагдсан хүмүүсийн нэг 25, 26 хувь байна гэсэн. Тэр нь нэг 600-гаад мянган хүн байгаа юм байна гэж ойлгосон. Тэд 7 сарын 1 гэхэд 14 хоног нь бүрэн гүйцэж дархлаа нь тогтох ёстой гэж ойлгоод байна.

Хоёрдугаарт тундаа хамрагдаагүй нэг 400-аад мянган хүний тухай асуудал яригдаад байгаа юм.

Нэг хэсэг нь хамрагдах байх. Нэг хэсэг нь өнөө янз бүрийн тодорхой заалтуудаар файзер гээд тусгай вакцинууд шаардлагатай. Тэр нь орж ирсэн, одоо тэр нь хийгдэнэ гэж ойлгож байна. Ингэхээр дархлаа юмнууд нь ер нь нийтээрээ авагдчихаж байна. Байдал нөхцөл ер нь 7 сар гараад жоохон хумигдах юм байлгүй дээ гэж би хараад байгаа шүү дээ. Тийм учраас энэ саяын Тогтохсүрэн даргын хэлдгээр энэ сумдын баяр наадмыг нэг эргэж харах ёстой. Ард түмэн бас нэг нутаг орондоо аятайхан баярлаж, энэ нэг тусгаар тогтнол, хөгжил дэвшил, энэ бүх юмныхаа үнэ цэнэ, бахархлаа ойлгож, бас түүнийхээ цаашид бататган хангах талаар бас нэг оюун санаанд нь тодорхой хэмжээний дархлаа юмыг нь тогтоож явах ёстой. Энүүнийг бид хийх ёстой гэж бодоод байгаа. Халдвар, хамгааллынх нь дэглэмийг ямар байдлаар хангаж, ямар шалгуур, нөхцөл тавьж байж хийлгэх юм энэ тэр гэдэг энэ асуудлыг нь яриад энэ аймгийнх нь гэдэг юм уу, онцгой комисст эрхийг нь олгоод ингээд шийдэх нь би бол зөв л гэж ойлгож байгаа. Ингэж байж энэ хөдөөгийн иргэдийн хүсэн хүлээсэн энэ нэг баярыг нь аятайхан орон нутагт нь нэг их хүндрэлгүй бас нэг их халдвар тархалт дэгдээлгүйхэн шиг зөв тэмдэглүүлэх талаар анхаарах ёстой.

Энийг Засгийн газар эргэж харах ёстой гэж ингэж бодож байна. Ийм саналтай байна.

**Г.Занданшатар:** Гишүүд үг хэлж дууслаа.

 Хэлэлцүүлгийн явцад энэ Батжаргал гишүүний ярьж байгаа саналыг Тогтохсүрэн гишүүний ярьж байгаа саналаар та хэлэлцүүлгээр ярина биз.

Гишүүд үг хэлж дууссан.

Одоо Байнгын хорооны саналаар “Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэж үзсэн гэж үзсэн Байнгын хорооны саналын томьёоллоор санал хураалт явуулна.

Бүртгэлийн санал хураалт эхлээд явуулъя.

Цахимаар бүртгэлийн санал хураалт. Бүртгэлд энэ 30 гишүүн оролцохгүй байгаад байгаа.

Байнгын хорооны саналаар “Ардын хувьсгалын 100 жилийн ойн хүндэт медаль бий болгох тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалтад 67 гишүүн оролцож, 36 гишүүн дэмжиж 53.7 хувийн саналаар санал дэмжигдлээ.

Гишүүд төслийг хэлэлцэх нь зүйтэй гэж гишүүдийн олонх үзсэн тул төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлж байна.

Байнгын хороон саяын асуудлуудыг яагаарай.

Баярлалаа.

**Дараагийн асуудалд орно оо. Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна аа.**

Хөдөлмөрийн хуулиар Улсын Их Хурал дахь Ардчилсан намын бүлэг чуулганы хуралдааны дэгийн тухай хуулийн 15.1-д заасны дагуу завсарлага авсан, 2021 оны 1 дүгээр сарын 15, 20-ны өдрүүдэд тус тус завсарлага авсан.

Завсарлагын хугацаа дууссан завсарлага сунгасан. Одоо ингээд завсарлага байхгүй ээ.

Ажлын хэсгийн гишүүдийг дараа нь танилцуулна. Аюушийн Ариунзаяа Хөдөлмөр, нийгмийн хамгааллын сайд байна. Гомбосүрэнгийн Өнөрбаяр яамны Төрийн нарийн бичгийн дарга байна. Хөдөлмөр, нийгмийн хамгааллын яамны Хөдөлмөрийн харилцааны бодлогын эрхлэлтийг зохицуулах газрын ахлах шинжээч Хуягийн Ганбаатар Ажил Олгогч Эздийн Нэгдсэн Холбооны гүйцэтгэх захирал, Адъяа Монголын Үйлдвэрчний эвлэлийн ерөнхий нарийн бичгийн дарга, Отгондаваагийн Амартүвшин Монголын Үндэсний Худалдаа Аж Үйлдвэрийн танхимын ерөнхийлөгч. Цахимаар бас Дээд шүүхийн эрхийг шүүгч, шүүн таслах ажиллагааны ажиллагаа хариуцсан зөвлөх Тунгалаг, Уранцэцэг Удирдлагын академийн багш, доктор нар оролцож байгаа юм байна.

Ингээд Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Тухайн үедээ харин асуулт яваагүй юм байна лээ. Цахимаар Баделхан гишүүн, Тогтохсүрэн гишүүнээр тасаллаа.

Салдангийн Одонтуяа гишүүн, асуулт асууна.

**С.Одонтуяа:** Тэгэхээр Хөдөлмөрийн хууль өөрөө нэлээд зузаан том хууль байгаа. Тэгээд нэлээд хойшилж байгаад хэлэлцэгдэж байна. Тэгээд хэлэлцэх явцад бас ажлын хэсгийн ахлагч Мөнх-Оргил гишүүнд бичгээр бүх саналуудаа өгсөн байгаа. Нэлээдгүй саналууд бол тусгагдсан байна. Тэгээд энд асуулт биш нэг санал хэлэх гэсэн юм. Юу вэ гэхлээр сүүлийн үед бас нийгэмд нэлээн яригдаж байгаа ажлын байрны бэлгийн дарамтын асуудал бол судалгаагаар нэлээд өндөр гарсан.

Ажлын байранд одоо бараг гурван хүн тутмын нэг нь ажлын байрны бэлгийн дарамтад өртдөг гэсэн ийм одоо судалгаа гарсан байгаа. Энэ бол маш өндөр тоо. Энэ чиглэлээр манай эмэгтэй гишүүдийн бүлэг бол нэлээд анхааралтай ажилласан. Ажлын хэсгийн ахлагч ч гэсэн бас энэ асуудлыг хүлээж аваад холбогдох заалтуудыг оруулсан байгаа.

Тэгэхээр энд бид бол ард түмний бас гүүр болдог. Тэгээд энд маш олон байгууллагуудаас төрийн бус байгууллагуудаас ирсэн саналууд байгаа. Жишээлэхэд Me To хөдөлгөөний тэргүүн Нарантуяа болон Цэцэгсайхан одоо хэд хэдэн эмэгтэйчүүд энд нэлээд чухал саналууд өгсөн. Мөн ажлын байрны бэлгийн дарамтын эсрэг тэмцэх төрийн бус байгууллага гээд нийт 24 гишүүнтэй ийм эвсэл байгаа. 19 жил энэ аж чиглэлээр одоо туршлага хуримтлуулсан ийм байгууллагуудтай маш олон удаагийн хэлэлцүүлгүүд хийсэн байгаа.

Тийм учраас эдгээр байгууллагатай өнөөдөр бас холбогдоод энэ та бүгдийн одоо дэвшүүлсэн саналууд орсон уу? Та нар одоо энэ дээр сэтгэл ханамжтай байна уу гэхэд ажлын хэсэг бидний энэ тавьсан саналуудыг одоо дийлэнхийг нь бол бодитоор тусгасан байгаа гэдэг ийм хариулт өгсөн.

Тийм учраас бас Улсын Их Хурлын энэ ажлын хэсэг эмэгтэй гишүүдийн бүлэг энэ.

**Г.Занданшатар:** 1 минут Одонтуяа гишүүн 1 минут.

**С.Одонтуяа:** тэгэхлээр энд ажлын хэсгийн ахлагч Мөнх-Оргил гишүүн болон ажлын хэсгийн гишүүд, эмэгтэй гишүүдийн бүлгийг бол бас бүлэгт талархсанаа илэрхийлье. Бид бол хамтраад ажиллавал, бас аливаа олон асуудлын бас ард гарч болдгийн жишээ бол энэ хамтын ажиллагаа байгаа. Иргэд маань маш санаачилгатай ажиллалаа. Ингээд мэдээж энэ хууль бол 100 хувь бүх юмыг бол одоо тусгах тусгаж амжаагүй байж болно. Энд бол бид явцын хүрээнд журам боловсруулах дээр ч гэсэн бусад Зөрчлийн хуулийн асуудлаар бид хэд бас нэмэлт, өөрчлөлтүүдийг оруулаад явах боломжтой гэж үзэж байна. Тэгээд ажлын хэсгийн ахлагчид баярлалаа.

Хамтарч ажилласан төрийн бус байгууллагууддаа бас баярлалаа.

**Г.Занданшатар:** Цахимаар Баделхан Хавдисламын Баделхан гишүүн.

**Х.Баделхан:** Баярлалаа.

Хуулийн төслийг дэмжиж байгаа юм. Энэ чинь одоо 2017 онд өргөн баригдаад бас олон удаа яригдсан байна. Одоо энэ хуулийг гаргах цаг нь болсон гэж ингээд үзэж байгаа. Хуулийн төсөлтэй холбоотой нэг ганц, хоёр асуух зүйл байна.

Нэгдүгээрт яг өнөөдөр амьдрал дээр бол энэ цагаар ажиллах хүмүүсийг бол ажил олгогчид аваад ажиллуулж байгаа юм. Одоо хувь хүн ч гэсэн одоо хүн авч ирээд нэг байшин барилга бариулах ч юм уу ажиллуулаад цагаараа цалинг нь олгоод гарт нь өгөөд ингээд явуулчихдаг. Одоо энийг одоо Хөдөлмөрийн хууль дээр яаж зохицуулсан юм бол гэсэн нэгдүгээр асуулт байна.

Хоёр дахь нь бол энэ хууль дээр бас нэг орсон шинэ санааг бол 13, 15 нас хүрсэн хүүхдүүдийг бол эцэг эхийн зөвшөөрлөөр ажиллуулна гэж энэ одоо яг олон улсын конвенцоор зөвшөөрөгдсөн үү? Ер нь энэ 13, 15 нас хүрсэн хүүхдүүд ямар төрлийн ажил хийх юм бэ? Хоёр дахь нь.

Гурав дахь нь бол хөдөлмөрийн сахилгын зөрчлийг давтан гаргасан нөхцөлд бол ажил олгогчийн санаачилгаар хөдөлмөрийн гэрээг цуцална гэж 45.1.4-т оруулсан юм байна л даа.

Тэгэхлээр зөрчлийг давтан гаргасан гэдгийг нь чухам сахилгын зөрчлийг давтан гаргасан гэдгийг нь юугаар нотлох юм бэ? Энэ сахилгын шийтгэл дээр бол хаалттай сануулах, нээлттэй сануулах гэсэн 2 төрлийн арга хэмжээ байдаг юм байна. Сахилгын шийтгэлийг бол заавал бичгээр гаргана гэсэн байна. Тэгээд яг одоогийн журмаараа заавал тушаал гаргаж баталгаажуулах уу гэсэн хэд хэдэн асуулт байна.

Ер нь хуулийн төсөл бол маш сайн болсон байна. Дэмжиж гаргах нь зүйтэй гэсэн ийм саналтай байна.

Баярлалаа.

**Г.Занданшатар:** Оюунчимэг гишүүн. Мөнхөөгийн Оюунчимэг гишүүн.

Нийгмийн бодлогын байнгын хороо Одонтуяа гишүүн, Баделхан гишүүн нартаа баярлалаа. Үнэхээр Хөдөлмөрийн тухай хуулийн шинэчилсэн найруулга бол л тал талын байр суурийг баримталж, одоо яг цаг нь болсон. Хөдөлмөрийн зах зээлийн харилцаанд тулгарч байгаа асуудлуудыг аль болох тал талын байр суурийг баримталж, энэ асуудлыг шийдэх тал дээр нэлээд сайн чамбай болж ингэж орж ирж байгаа. Энийг маань бас сая хэлж байгаад бас талархаж байна.

Тэгээд Баделхан гишүүнийхээ асуултад хариулъя.

Тэгээд манай ажлын хэсгийнхэн бас нэмээд хариулчхаарай энэ цагийн ажилтай холбоотой заалтыг энэ Хөдөлмөрийн хуульд орсон нэг шинэ заалт байгаа юм. Яагаад гэхээр өнөөдөр хүмүүс одоо жишээлбэл цар тахлын үед алсын зайнаас ажиллах цагаар ажиллах. Монголд амьдарч байгаа хүн бүр энэтхэгт жишээ нь оройн цагаар энэ цагийн ажлыг хийх гэх мэтийн цагийн ажил бол өөрөө хөдөлмөрийн зах зээлийн харилцаанд гарч ирж байгаа шинэ зүйл байгаа учраас бид цагийн ажлыг яаж үнэлэх юм, нэг цаг нь хэд байх вэ, энэ цагийн ажлаараа ажиллаж байгаа тохиолдолд ажил олгогчийн зүгээс ажиллах нөхцөл байдалд нь одоо ямар дүрэм журам үйлчлэх вэ гээд энэ зүйлүүдийг бол маш тодорхой ингээд энэ удаад хуульчилж өгсөн байгаа.

Тэгэхээр сая Баделхан гишүүний асуусан асуултад бид нар хариулахаар цагийн ажлын тухайд бол ийм тодорхой заалтууд орсон байгаа.

Ялангуяа жишээлбэл одоо ажил олгогч дараах тохиолдолд ажилтны ажлын цагийг богиносгоно гэдгийг 85.1.1 дээр ингэж зааж өгсөн. Энэ дээр нөгөө тухайн хөдөлмөр болон дотооддоо мөрдөх зарчим энэ тэрийг Хөдөлмөрийнхөө хуулиар ингээд нэг бүрчлэн заагаад өгчихсөн байгаа учраас цагийн хөдөлмөрийн асуудал дээр шинэ, тодорхой ингээд заалтууд орчихсон байгаа. Энэ дээр бүр шинэ орсон заалтуудаас манай ажлын хэсгийнхэн тодорхой хэлээд өгчихвөл бас болох байх гэж бодож байна.

Энэ дээр жишээлбэл 71.1 дээр долоо хоногийн ажлын цаг нь 14-15 насны ажилтанд 30 цаг хүртэл 16-17 насны болон хөгжлийн бэрхшээлтэй ажилтанд 38 цаг хүртэл байна гээд. Хөдөлмөрийн стандарт, мэргэжлийн байгууллагаас хийсэн үнэлгээ, судалгаа гээд энэ нарийн зүйлүүд дээр үндэслээд цагийн ажлын тодорхойлолт нь ямар байх вэ?

**Г.Занданшатар:** Дуламдоржийн Тогтохсүрэн гишүүн асууна.

**Д.Тогтохсүрэн:** Баярлалаа. Хөдөлмөрийн хууль бол үнэхээр хамгийн чухал хууль аа. Хамгийн том хуулиа Монголын 1 сая 250 мянган хүний эрх ашгийг хамгаалдаг, зохицуулдаг ийм хууль байгаа. 1999 онд энэ хууль батлагдсанаас хойш 21, 22 жилийн дараа л одоо бид нар хуулийг ярьж байна гэсэн үг. Тэгэхээр үнэхээр их чухал хууль. Би энэ хууль бол зөвшилцөл ойлголцлын үндсэн дээр батлагддаг хууль. Дан одоо Улсын Их Хурал баталчихдаг ийм хууль биш. Засгийн газар, үйлдвэрчин, ажил олгогчийн төлөөлөл ярилцаж байж одоо батлагддаг ийм хууль.

Ажлын хэсэг бол 1г жил гаруй 2 жил ажиллаж байгаа. Би бас нэлээн сайн ажиллаж юмаа багцалсан байна гэж бодож байгаа юм.

Би нэг хэдэн асуулт байна.

Нэгдүгээрт нь Монголын Үйлдвэрчний эвлэл, Ажил Олгогч Эздийн Нэгдсэн Холбоо, Худалдаа Аж Үйлдвэрийн танхим гурваас асуух гэж байгаа юм. Та бүхний одоо бодсон, санасан хэмжээнд энэ хуулийн төсөл хүрсэн үү?

Энэ ажлын хэсэгт ажиллаад, өөрсдөө ажлын хэсэгт ажиллаж байгаа.

Одоо энэ хуулийг ингээд ажлын хэсгийн боловсруулсан саналын дагуу Улсын Их Хурал дэмжээд гаргахад Үйлдвэрчний эвлэл, Ажлаа Олгогч Эздийн Нэгдсэн Холбоо, Худалдаа Аж Үйлдвэрийн танхимаас мэдээж 100 хувь санал нь тусгагдана гэж огт байхгүй. Тодорхой том рам нь бол орсон уу гэдэг 1 дүгээр нэг ийм асуултыг асууя гэж бодож байна. Гурвуулангаас нь.

Хоёрдугаарт нь нэг хуулийн зохицуулалттай холбоотой хэдэн асуудал байгаа юм.

Нэгдүгээрт энэ хөдөлмөрийн мөлжлөгтэй холбоотой асуудал их ярьдаг, цалингаа өгөхгүй байна гэдэг асуудал. Ялангуяа манай хөдөө орон нутгийн сонгогчид их ярьдаг юм биднийг очихоор. Улаанбаатарт тийм компанид ажилласан мөнгөө өгөөгүй ээ гээд энийг яаж зохицуулж байгаа вэ? Нэгдүгээр асуудал.

Хоёрдугаар асуудал нь туслах ажилчидтай холбоотой асуудал байна.

Туслах малчин, мөн туслах малчин цалин хөлс өгдөггүй гэдэг асуудал байдаг. Эсвэл одоо бэлэн мөнгөөр биш өөр хэлбэрээр яваад байна гэдэг асуудал байдаг. Энийг яаж зохицуулсан бэ? Байнгын хөлстэй цалинтай байлгах асуудлыг яаж зохицуулсан бэ гэдэг.

Гуравдугаарт нь уул уурхайн ажилчдын хувьд нөгөө жасаагаар буюу урт хугацаагаар ажиллана.

**Г.Занданшатар:** Тогтохсүрэн гишүүн нэг минут.

**Д.Тогтохсүрэн:** Уул уурхайн салбар дээр ярьдаг. 20 хоног ажиллаад 10 хоног амарч байгаа одоогоор. Энийг цаашдаа 14, 14 болгоё гэж манай уул уурхайн ажиллагсад маш их санал гаргадаг. Энийг ажлын хэсэг авч үзсэн байх ёстой.

Ажлын хэсэг юу гэж шийдсэн бэ гэдэг ийм гурван зүйлийг түрүүний хэлсэн дөрвөн асуултыг асууж байгаа юм.

Баярлалаа.

**Г.Занданшатар:** 89 Адьяа Үйлдвэрчний эвлэлийн.

 **Г.Адьяа:** Баярлалаа. Та бүхний энэ өдрийн амгаланг айлтгая.

Тэгэхээр Монголын үйлдвэрчний эвлэлийн холбооноос бол Хөдөлмөрийн хуулийн шинэчлэлийн төсөл дээр бол ажлын хэсэгт бол одоо өнгөрсөн хугацаанд бол ажилласан. Мэдээжийн хэрэг Тогтохсүрэн гишүүний асууж байгаагаар бол би зарчмын зөрүүтэй олон асуудлыг бол бас гурван талын хүрээнд бол зөвшилцөж, ажлын хэсгийн хүрээнд одоо хуулийн төсөлд бол тусгасан.

Энэ одоо тусгасан төслүүд маань бол Байнгын хорооны одоо энэ төслийн хүрээнд бол одоо зохих хэмжээгээр суусан байгаа. Мэдээжийн хэрэг 100 хувь одоо бид нарын санал бол бас тусаж хараахан чадаагүй. Чуулганы хэлэлцүүлгийн хугацаанд бол бас зарим одоо гишүүд, зарим одоо Их Хурлын гишүүдийн зүгээс л бас асуух асуулт тавих, нэмж томьёолох саналууд бол байгаа байх гэдэг дээр бол би одоо бас эргэлзэхгүй.

Энэ гурван зүйлийг бид бол одоо энэ хууль дээр бол бас хууль дээр нэлээд тодорхой, одоо зарчмын байр суурь болгож барьсан. Нэг нь бол хөдөлмөр эрхлэлтийн шинэ харилцааны одоо хамгаалалтыг бол энэ хуульд бий болгохыг бол одоо бид маш их одоо чухалчилсан. Өөрөөр хэлбэл одоо тэр хөдөлмөрийн зах зээл дээр гарсан өөрчлөлтийг хангах ёстой гэж.

Хоёрдугаарт нь бол Хөдөлмөрийн хуулийн шинэчлэлийг хийхдээ 1999 оны одоо мөрдөгдөж байгаа Хөдөлмөрийн хуулийн одоо үзэл санааг дордуулахгүй байх.

Өөрөөр хэлбэл хөдөлмөрлөх эрхийн баталгааг одоогийн хуулийн хүрээнээс дордуулахгүй байх ийм зарчмыг л бид тууштай барьж байгаа.

Гуравдугаарт нь бол бас одоо хууль дээр бол Монгол Улсын нэгдэж орсон олон улсын хөдөлмөрийн байгууллагын 30 конвенцын үзэл санааг бол Хөдөлмөрийн хуулийн шинэчилсэн төсөлд бүрэн тусгах ёстой гэсэн ийм байр сууринаас бол хандаж байгаа.

Тэгээд одоо малчин, цагийн хөдөлмөр эрхлэгчид, хөдөлмөрийн харилцааны одоо шинэ хэлбэрүүд дээр гэрээсээ ажиллах, зайнаасаа ажиллах гэх мэтийн ийм олон хэлбэрүүдийг л бас үйлдвэрчний эвлэлийн байгууллага зохих хэмжээгээр бол хамгаалалтын хүрээнд бол бас тусгасан гэж ингэж үзэж байгаа.

Уул уурхайн салбарт бол бас анхаарал татаж байгаа. Хэлэлцүүлгийн явцад бол бас санал зөрөөтэй томоохон асуудлаар зөвшилцөлд хүрсэн. Энэ бол уртын ээлжээр ажиллаж байгаа ажиллагсдын хувьд ажил, гэр бүлийнхээ амьдралыг зохицуулах үүднээс.

**Г.Занданшатар:** Худалдаа Аж Үйлдвэрийн танхим 80.

**О.Амартүвшин:** Худалдаа Аж Үйлдвэрийн танхим. Энэхүү хуулийн төсөлд ажлын хэсэгт одоо үндсэндээ сүүлийн 5 жил ажиллаж байна. Бид 2016 оноос эхлээд Хөдөлмөр, нийгмийн хамгааллын яамны ажлын хэсэг 2018 оноос Улсын Их Хурлын чуулган болон Байнгын хорооны хэлэлцүүлэгт бэлтгэх үүрэг бүхий дэд ажлын хэсэг ингээд оролцож ажилласан.

Нийтдээ бид 4 удаагийн хэлэлцүүлэг хийж одоо холбогдох саналуудыг бичгээр хүргүүлж. Олон удаа ингээд ажлын хэсэг зарчмын зөрүүтэй саналуудаар ингээд зөвшилцөлд хүрч ажиллаж ирсэн.

Өнөөдөр энд нэг чухал зүйлийг хэлэхэд 1999 оны хуулийг бид бол зайлшгүй шинэчлэх нь зүйтэй юм. Тэгээд бид өнөөдөр дэлхий даяар бизнес ба хүний эрх гэдэг асуудлыг маш өндөр түвшинд ярьж байна. Бид дан ганц Монголд биш дэлхийн гадаад зах зээлд одоо юу гэдэг юм, зайнаас болон бусад хэлбэрээр ч бас хамтран ажиллах ийм нөхцөл боломж бүрдсэн учир бид бас шинэ түвшинд харилцаагаа гаргах нь зүйтэй гэж үзэж байгаа.

Энэ хуульд мэдээж Адьяа дарга хэлж байна. Аль нэг талын байр суурь 100 хувь сууна гэж байхгүй. Аль болох ойлголцох, зөвшилцөх, цаашдаа шинэ хэм хэмжээг бий болгох нь чухал юм гэдэг үүднээс олон ч удаа саналаа солилцож зөрөлдөж та тэгээд ойлголцож ирсэн.

Байнгын хороон дээр бас гол асуудлууд нэлээд сайн детальчилж яригдчихсан. Тэнд санал хураагдаад асуудал бүрэн шийдэгдээд явж байгаа.

Өнөөдрийн яг энэ ажлын хэсгийн оруулж ирж байгаа төсөл бол бидний хувьд бол олон зүйлийг шийдвэрлэсэн. Ийм чухал заалтууд нэлээд орсон гэж бодож байгаа. Хөдөлмөр эрхлэлтийн харилцааг бид цоо шинээр тодорхойлж байгаа.

Гуравласан харилцааг бид анх удаа оруулж ирж байгаа. Т,эгээд бүтэн бус цаг зайных, жасаа гээд олон зүйлийг бид бас харилцан ойлгож тусгасан. Ялангуяа уул уурхайн уртын ээлж гээд байгааг бид нэлээд өргөн судалгаа аваад яг ажилтнууд юу гэж бодоод байгаа юм? Аж ахуйн нэгжүүд нь юу гэж бодоод байгаа юм бэ? Энэнээс дундын хувилбарыг.

**Г.Занданшатар:** Ажил Олгогч Эздийн Нэгдсэн Холбоо Ганбаатар дарга. 88 дээр.

 **Х.Ганбаатар:** Улсын Их Хурлын эрхэм гишүүдийн энэ өдрийн амгаланг эрье. Тэгэхээр Хөдөлмөрийн хуулийн шинэчилсэн найруулгын төслийг Улсын Их Хурлаар үргэлжлүүлэн хэлэлцэж байгаад одоо ажил олгогчдод бол маш их тал тааламжтай хүлээж авч байгаа баяртай байгаа гэдгийг илэрхийлье.

Тэгэхээр энэ хууль бол одоо үнэхээр Үндсэн хуулийн дараа орж болохуйц томоохон хууль гэдэгтэй бид санал нэг байгаа. Үндсэндээ 16 бүлэг 166, 973 заалттай асар том хууль байгаа. Ер нь бол одоо бид нар бол гурван тал бол энэ хуулийг зөвшилцлийн зарчмаар одоо зөвшилцөөд одоо яг хөдөлмөрийн салбарт мөрдөж болох хэм хэмжээг бол одоо бид нар зөвшилцсөн хувилбараараа энд оруулж ирсэн.

Тийм учраас бол одоо энэ дээр нэг талын сэтгэл ханамжтай ханамжгүй гэдгийг бол авч үзэх ёсгүй. Зөвшилцлөө хамгаалаад энэ хуулийг батлуулахын төрөөр бид байгаа гэдгээ энд хэлэхийг хүссэн юм.

Ажил олгогчийн хувьд хэлэхэд бол одоо энэ 973 заалтын бол одоо 40 орчим хувь нь ажил олгогчийн тухай заалтууд орж ирж ажилтан ямар эрхтэй байна ажил олгогч тийм бас одоо дүйцсэн, одоо ийм зохицуулалтуудыг оруулж ирснээрээ бол энэ хууль их шинэлэг болсон.

Энэ хууль бол зөвхөн өнөөдрийн харилцааг биш аж үйлдвэрийн дөрөвдүгээр хувьсгалын үеийн хөдөлмөрийн харилцааг зохицуулахад бас үүрэг гүйцэтгэнэ гэж бид нар ингэж харж байгаа.

Дээр нь одоо энэ хуулийн хувьд бол нэмэлт орж ирж байгаа том зүйл бол нийгмийн түншлэлийг нэлээн одоо өндөр түвшинд авч үзэж байгаа.

Хөдөлмөрийн асуудлыг бол төр хууль одоо ийм газраар зохицуулахаасаа илүү нийгмийн төслийн хүрээнд зохицуулаач, ажил олгогч, ажилтны хооронд зохицуулаач төр бол одоо гол нь бол одоо энэ хэм хэмжээг нь тогтоодог, зөрчлийг нь зохицуулж өгдөг энэ функц рүү байх юм шүү гэдэг олон улсын жишиг бол энэ хуульд орж ирж байгаагаараа дэвшилттэй болсон гэдгийг бол би хэлэхийг хүсэж байгаа юм.

Тэгэхээр одоо бол би Улсын Их Хуралд бол энэ хуулийг ер нь одоо оруулж ирсэн зөвшилцсөн хэмжээнд баталж өгөх тал дээр анхаарч өгөөч гэж Занданшатар даргад бол ажил олгогч хүсэж байгаа гэдгийг бол би хэлмээр байна.

Тэгээд үнэхээр Үндсэн хуульд энэ хууль бол энэ хуралд одоо өөрчлөлт оруулсан. Одоо Хөдөлмөрийн хуулийг баталбал одоо энэ Их Хурлын хувьд бол Монгол орны эдийн засаг, нийгмийн хөгжилд одоо том хувь нэмэр орох хуулийг батална гэж.

**Г.Занданшатар:** Оюунчимэг гишүүн.

**М.Оюунчимэг:** Тогтохсүрэн гишүүн тэр Хөдөлмөрийн мөлжлөгтэй холбоотой маш чухал асуулт асуулаа. Энэ хуулийн шинэчилсэн найруулгын нэг бас шинэчилж орж ирж байгаа чухал заалт бол энэ Хөдөлмөрийн хөлсийг зөв үнэлэх ажилтан ажил олгогчийн энэ харьцаатай холбоотой энэ асуудлуудыг бол маш сайн тусгаж өгсөн.

Тухайлбал Тогтохсүрэн гишүүн тэр туслах малчингийн тухай асууж байна. Тэгээд энэ хуульд бүр тодорхой заалт болгож оруулж ирсэн туслах малчин зөвшөөрсөн бол түүний цалин хөлсний 30 хувиас илүүгүйг мөнгөн бус хэлбэрээр олгож болно. Далан хувь нь яг тэр мөнгөөр олгоно. Гэхдээ энэ 30 хувь нь мөнгөн бус хэлбэрээр олгохдоо чанарын шаардлага хангасан бараа бүтээгдэхүүн, мал бусад эд хөрөнгө байж болох бөгөөд тэдгээрийн үнийг зах зээлийн дунджаас илүүгүй байхаар тооцно гээд маш тодорхой энэ заалтууд оруулж эхэлснээрээ. Энэ бол яг хуулийн хүрээнд тэр туслах малчин малчин хоёрын харилцааг хуулиар ингээд зохицуулаад өгчхөж байгаа болохоор зайлшгүй биелүүлэх ийм шаардлага гарч байгаа.

Энэнээс гадна тэр дагалдан ажиллахтай холбоотой заалтуудыг бас шинээр энд тусгаж өгсөн. Жишээлбэл дагалдангаар ажиллаж байгаа тохиолдолд цалин хөлсийг яаж бодох вэ, энэ хүний хөдөлмөрийн хамгааллыг яаж шийдэх вэ, энэ нь өөрөө дотоод горим дээрээ яаж орох вэ гэдгийг хүртэл бас энэ дээр тодорхой тусгаад зааж өгсөн заалтууд орсон байгаа. Тэгээд энэ дээр бас Ариунзаяа сайд нэмж хариулж болно.

Сүүлийн тэр асуулт нь байгаа жасаагаар орохыг орж ирэх нь 14, амрах хоног нь 14, ажиллах хугацаа нь 14 гээд яг энэ салбарынхны манайд тавьсан хүсэлтийг судалгааг үндэслээд бид 14, 14 гэдгээр хуулийнхаа төслийн шинэчилсэн найруулгаар орж ирээд явж байгаа.

**Г.Занданшатар:** Гишүүд асуулт асууж, хариулт авч дууслаа.

 Нэгдсэн байр сууринд хүрсэн гэж ойлгогдож байгаа. Байнгын хорооноос гаргасан зарчмын зөрүүтэй саналын томьёоллоор санал хураана.

Зарчмын зөрүүтэй 159 санал байгаа.

 Нийгмийн бодлогын байнгын хорооноос дэмжсэн санал байгаа.

**Нэг.хөдөлмөрийн тухай хуулийн шинэчилсэн найруулгын төслийн талаарх зарчмын зөрүүтэй саналын томьёолол**

**Нийгмийн бодлогын байнгын хорооны дэмжсэн санал:**

 **1**.Төслийн 1 дүгээр зүйлийн 1.1 дэх хэсгийн “хөдөлмөр эрхлэлтийн” гэснийг “хөдөлмөрийн” гэж, “ажилтан, ажил олгогч болон тэдгээрийн төлөөлөгчдийн хоорондын хөдөлмөрийн харилцааны” гэснийг “, уг харилцаанд оролцогч талуудын үндсэн эрх, үүргийг тодорхойлж, тэдгээрийн хоорондын” гэж тус тус өөрчлөх.

 Санал гаргасан Улсын Их Хурлын гишүүн Цэндийн Мөнх-Оргил, Мөнхөөгийн Оюунчимэг, А.Адъяасүрэн, Пүрэв-Очирын Анужин, Балжиннямын Баярсайхан, Сайнхүүгийн Ганбаатар, Бадарчийн Жаргалмаа, Цэндийн Сандаг-Очир, Цэвэгдоржийн Туваан, Жигжидсүрэнгийн Чинбүрэн, Содномын Чинзориг, Лувсанцэрэнгийн Энх-Амгалан /Цаашид “Ажлын хэсэг” гэнэ/

 Эхлээд бүртгэлийн санал хураалт явуулъя.

 36 гишүүн дэмжиж, 54.5 хувийн саналаар энэ санал дэмжигдлээ.

 Саяын саналаар санал хураалт явуулъя.

 38 гишүүн дэмжиж, 57.6 хувийн саналаар энэ санал дэмжигдлээ.

**2.**Төслийн 2 дугаар зүйлийг доор дурдсанаар өөрчлөн найруулах:

**“3 дугаар зүйл.Хуулийн үйлчлэх хүрээ**

3.1.Энэ хуулиар дараах хөдөлмөрийн харилцааг зохицуулна:

3.1.1.Монгол Улсын нутаг дэвсгэрт гүйцэтгэсэн ажил, үзүүлсэн үйлчилгээтэй холбоотой үүссэн;

3.1.2.талууд энэ хуулиар зохицуулахаар харилцан тохиролцсон.

 3.2.Хөдөлмөрийн аюулгүй байдал, эрүүл ахуйтай холбогдсон харилцааг Хөдөлмөрийн аюулгүй байдал, эрүүл ахуйн тухай хуулиар зохицуулна.

 3.3.Ажилтан, ажил олгогч хооронд үүссэн нийгмийн даатгалтай холбогдсон харилцааг Нийгмийн даатгалын тухай хуулиар зохицуулна.

 3.4.Төрийн албаны тухай болон холбогдох бусад хуулиар тусгайлан зохицуулаагүй төрийн албан хаагчийн хөдөлмөрийн харилцааг энэ хуулиар зохицуулна.

3.5.Нөхөрлөл, хоршоо нь гишүүдийнхээ хөдөлмөрийн харилцааны талаар дүрэмдээ тусгайлан заагаагүй, эсхүл тусгайлан журам тогтоогоогүй бол энэ хуулийг мөрдөнө.

 3.6.Хувиараа хөдөлмөр эрхлэгч, малчин, нөхөрлөл, хоршооны гишүүн, дагалдан ба дадлагажигч зэрэг албан болон албан бус эдийн засагт ажиллаж, ажил хайж, мэргэжил эзэмшиж байгаа хүн бүр энэ хуулийн 5.1-д заасан үндсэн эрхийг эдэлж, холбогдох үүргийг хүлээнэ.” Санал гаргасан ажлын хэсэг.

 Санал хураалт.

 38 гишүүн дэмжиж, 57.6 хувийн саналаар санал дэмжигдлээ.

 **3**.Төслийн 3 дугаар зүйлийн 3.1, 3.2, 3.4, 3.5 дахь хэсгийг нэгтгэн “Хөдөлмөрийн хууль тогтоомж” гэсэн 2 дугаар зүйл болгож, 3 дугаар зүйлийн 3.3, 3.6, 3.7, 3.8, 3.9 дэх хэсгийг нэгтгэн “Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээнд тавигдах шаардлага” гэсэн 12 дугаар зүйл болгон доор дурдсанаар тус тус өөрчлөн найруулах:

“**2 дугаар зүйл.Хөдөлмөрийн хууль тогтоомж**

2.1.Хөдөлмөрийн хууль тогтоомж нь Монгол Улсын Үндсэн хууль1, энэ хууль болон эдгээр хуультай нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

2.3.Хөдөлмөрийн эрх зүйн хэм хэмжээ тогтоосон актууд энэ хуулийн 2.5-д зааснаас бусад тохиолдолд дараах эрэмбээр үйлчилнэ:

2.3.1.энэ хууль;

2.3.2.Монгол Улсын бусад хууль;

2.3.3.захиргааны хэм хэмжээний акт;

2.3.4.салбар, салбар дундын хамтын хэлэлцээр;

2.3.5.хамтын гэрээ;

2.3.6.хөдөлмөрийн гэрээ;

2.3.7.аж ахуйн нэгж, байгууллагын хөдөлмөрийн дотоод хэм хэмжээ.

2.4.Хөдөлмөрийн хууль тогтоомжид нийцсэн хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг холбогдох талууд дагаж мөрдөх үүрэгтэй.

2.5.Энэ хуулийн 2.3-т заасан хөдөлмөрийн эрх зүйн хэм хэмжээ тогтоосон актууд хоорондоо зөрчилдвөл ажилтанд илүү таатай нөхцөлийг олгосон зохицуулалтыг хэрэглэнэ.”

 “**12 дугаар зүйл.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээнд тавигдах шаардлага**

12.1.Ажил олгогч, түүний төлөөлөгч хамтын гэрээ, хамтын хэлэлцээр байгуулах зорилгоор ажилтны төлөөлөгчтэй хамтын хэлэлцээ хийх, ажилтантай харилцан тохирч хөдөлмөрийн гэрээ, түүнийг дагалдах гэрээг байгуулах бөгөөд хөдөлмөр, нийгмийн хамгааллын харилцааны асуудлаар хөдөлмөрийн дотоод хэм хэмжээг тогтоох эрхтэй.

12.2.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээ дараах шаардлагыг хангасан байна:

12.2.1.хөдөлмөр, нийгмийн хамгааллын хууль тогтоомжтой бүрэн нийцсэн байх, хууль тогтоомжоор ажилтанд олгосон эрхийн баталгаат түвшин, суурь хэм хэмжээг бууруулаагүй байх, харилцан тохиролцох замаар ажилтны хувьд сайжруулсан байх;

12.2.2.хөдөлмөр, нийгмийн хамгааллын хууль тогтоомжоос бусад хууль тогтоомжтой зөрчилдөөгүй байх;

12.2.3.салбарын болон ажил, мэргэжлийн онцлог, ажил олгогч болон ажилтны хөдөлмөр эрхлэлтийн харилцаанд шууд нөлөөлөх бусад хүчин зүйлийг харгалзсан байх.

12.3.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний аливаа зохицуулалт нь ажилтны эрхийг хууль тогтоомжид зааснаас дордуулсан бол тухайн зохицуулалтыг хүчин төгөлдөр бус гэж тооцно.

12.4.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний зарим зохицуулалт хүчин төгөлдөр бус байх нь түүнийг бүхэлд нь хүчин төгөлдөр бус гэж үзэх үндэслэл болохгүй.” Санал гаргасан ажлын хэсэг.

 Санал хураалт.

 Үйлдвэрчний эвлэл, Худалдаа Аж Үйлдвэрийн танхим, Ажил Олгогч Эздийн Нэгдсэн Холбоог бүгд нэгдсэн зөвшилцөлд хүрсэн гэж ойлгож байгаа шүү дээ.

 Санал хураалтад 66 гишүүн оролцож, 36 гишүүн дэмжиж, 54.5 хувийн саналаар санал дэмжигдлээ.

**4**.Төслийн 4 дүгээр зүйлийн 4.1.1 дэх заалтын “аж ахуйн нэгж, байгууллага иргэн, харьяалалгүй хүнийг” гэснийг “дотоод, гадаадын аж ахуйн нэгж, байгууллага /түүний салбар, төлөөлөгчийн газар/, Монгол Улсын иргэн, гадаадын иргэн, харьяалалгүй хүн, Монгол Улсын олон улсын гэрээнд өөрөөр заагаагүй бол олон улсын байгууллага, түүний төлөөлөгчийн газар, алба, нэгжийг” гэж, 4.1.11 дэх заалтын “илүү нөхцөлөөр хангах, энэ хуулиар шууд зохицуулаагүй хөдөлмөр эрхлэлтийн нөхцөл, нийгмийн асуудлаар ажил олгогч, ажилтны төлөөлөгчдийн хооронд байгуулж, бүртгэгдсэн тохиролцоог” гэснийг “дордуулахгүйгээр, харилцан тохиролцож ажилтныг илүү таатай нөхцөлөөр хангах, хөдөлмөр эрхлэлтийн нөхцөл, нийгмийн хамгаалалтай холбоотой хуулиар шууд зохицуулаагүй асуудлыг шийдвэрлэхээр ажил олгогч, ажилтны төлөөлөгчдийн хооронд байгуулж, зохих журмын дагуу бүртгүүлсэн тохиролцоог” гэж, 4.1.13 дахь заалтын “бүртгэгдсэн” гэснийг “зохих журмын дагуу бүртгүүлсэн” гэж, 4.1.15 дахь заалтын “тогтсон ажлын байранд биечлэн гүйцэтгэх; цалин хөлс авах; ажил олгогч нь хөдөлмөр эрхлэлтийн нөхцөлөөр хангах тухай харилцан” гэснийг “энэ хуульд тусгайлан зааснаас бусад тохиолдолд ажил олгогчийн заасан ажлын байранд биечлэн гүйцэтгэх, ажил олгогч цалин хөлс олгох, хөдөлмөр эрхлэлтийн бусад нөхцөлөөр хангах талаар харилцан эрх, үүрэг хүлээхээр” гэж, 4.1.16 дахь заалтын “харилцааны хүрээнд” гэснийг “харилцааны үндсэн дээр” гэж, “харилцан тохиролцож бичгээр хийсэн” гэснийг “харилцан тохиролцсоны дагуу хийсэн” гэж тус тус өөрчилж, 4.1.3 дахь заалтын “хөдөлмөрийн” гэсний дараа “хамтын” гэж, 4.1.5 дахь заалтын “үйлдвэрчний эвлэл,” гэсний дараа “түүний төлөөлөгч,” гэж, 4.1.15 дахь заалтын “ажил олгогчийн удирдлага,” гэсний дараа “заавар” гэж тус тус нэмж, 4.1.13 дахь заалтын “нийтлэг” гэснийг, 4.1.6, 4.1.7, 4.1.8, 4.1.10, 4.1.12, 4.1.19 дэх заалтыг тус тус хасаж, 4.1.2 дахь заалтыг “”ажил олгогчийн төлөөлөгч” гэж ажил олгогчоос өөрөөс нь, эсхүл түүний эрх, хууль ёсны ашиг сонирхлыг төлөөлөн хамгаалах байгууллагаас тухайн асуудлаар ажил олгогчийг төлөөлөх эрх авсан байгууллага, хувь хүнийг;”” гэж, 4.1.4 дэх заалтыг ““ажилтан” гэж хөдөлмөр эрхлэлтийн харилцааны үндсэн дээр ажиллаж байгаа Монгол Улсын иргэн, гадаадын иргэн, харьяалалгүй хүнийг;” гэж, 4.1.9 дэх заалтыг ““хөдөлмөрийн дотоод хэм хэмжээ” гэж хөдөлмөр, нийгмийн хамгааллын асуудлаар аж ахуйн нэгж, байгууллага дотооддоо дагаж мөрдөхөөр холбогдох хууль тогтоомж, хамтын гэрээ, хамтын хэлэлцээрт нийцүүлэн ажил олгогчоос бичгээр гаргасан баримт бичгийг;” гэж, 4.1.17 дахь заалтыг “хөдөлмөрийн сонирхлын маргаан” гэж хамтын хэлэлцээ хийх, бүх төрлийн хамтын гэрээ, хамтын хэлэлцээр байгуулах, өөрчлөх, хөдөлмөрийн гэрээг өөрчлөхтэй холбоотойгоор түүний талуудын хооронд үүссэн саналын зөрүүг;” гэж тус тус өөрчлөн найруулж, мөн зүйлд доор дурдсан агуулгатай 4.1.6, 4.1.11, 4.1.13, 4.1.14 дэх заалт тус тус нэмэх:

“4.1.6.“насанд хүрээгүй ажилтан” гэж энэ хуульд заасны дагуу хөдөлмөр эрхлэлтийн харилцаанд оролцож байгаа 18 насанд хүрээгүй хүнийг;

4.1.11.“хөдөлмөрийн нөхцөл” гэж Хөдөлмөрийн аюулгүй байдал, эрүүл ахуйн тухай хуулийн 3.1.4-т заасан ажлын байрны болон үйлдвэрлэлийн орчныг;

4.1.13.“хөдөлмөрийн харилцаа” гэж хөдөлмөрийн хамтын болон хөдөлмөр эрхлэлтийн харилцааг нийтэд нь;

4.1.14.“хөдөлмөрийн хамтын харилцаа” гэж хөдөлмөрийн хууль тогтоомжоор тогтоосон суурь хэм хэмжээг дээшлүүлэх, нийгмийн түншлэлийг хангах зорилгоор ажил олгогч, түүний төлөөлөгч болон ажилтны төлөөлөгчдийн хооронд үүссэн харилцааг, түүнчлэн ажил олгогчийн болон ажилтны төлөөлөгч, төрийн захиргааны төв болон нутгийн захиргааны байгууллага хооронд үүссэн харилцааг;” Санал гаргасан ажлын хэсэг.

 Санал хураалт.

 40 гишүүн дэмжиж, 60.6 хувийн саналаар санал дэмжигдлээ.

 **5**.Төслийн 5 дугаар зүйлийн гарчгийн “Хөдөлмөрийн” гэсний өмнө “Ажил эрхлэлт,” гэж, 5.1 дэх хэсгийн “ажил олгогч аливаа” гэсний дараа “байгууллага, албан тушаалтнаас” гэж, “эвлэлдэн нэгдэх” гэсний дараа “, үйл ажиллагаагаа явуулах, дүрмээ батлах, төлөөлөгчөө сонгох” гэж тус тус нэмж, 5 дугаар зүйлийг 9 дүгээр зүйл болгох. Санал гаргасан ажлын хэсэг.

 Санал хураалт.

 38 гишүүн дэмжиж, 57.6 хувийн саналаар санал дэмжигдлээ.

 **6**.Төсөлд доор дурдсан агуулгатай 5 дугаар зүйл нэмэх:

 “**5 дугаар зүйл.Ажил эрхлэлт, хөдөлмөрийн харилцааны суурь зарчим, үндсэн эрх**

5.1.Ажил эрхлэлт, хөдөлмөрийн харилцаанд оролцогчид дараах суурь зарчмыг баримталж, холбогдох үндсэн эрхийг эдэлнэ:

5.1.1.үл ялгаварлан гадуурхах;

5.1.2.хөдөлмөрлөх эрх чөлөөг баталгаажуулах, ажил, мэргэжлээ чөлөөтэй сонгох, хөдөлмөрийн аятай нөхцөлөөр хангагдах, цалин хөлс авах, амрах;

5.1.3.дарамт, хүчирхийлэл, бэлгийн дарамтыг хориглох;

5.1.4.албадан хөдөлмөрлүүлэхийг хориглох;

5.1.5.барьцаа хэрэглэхгүй байх;

5.1.6.эвлэлдэн нэгдэх, хамтын гэрээ, хамтын хэлэлцээр байгуулах, ажилтан, ажил олгогч, тэдгээрийн төлөөлөгчдийн хоорондын харилцааг зохицуулах эрхийг хангах;

5.1.7.шударга бус үйлдлийг хориглох;

5.1.8.нийгмийн түншлэлийг хангах;

5.1.9.хүүхдийн хөдөлмөрийг хориглох, хүүхдийн хөдөлмөрийн тэвчишгүй хэлбэрийг устгах.” Санал гаргасан ажлын хэсэг.

 Санал хураалт.

 Санал хураалтад 66 гишүүн оролцож, 42 гишүүн дэмжиж, 63.6 хувийн саналаар санал дэмжигдлээ.

**7**.Төслийн 6 дугаар зүйлийн гарчиг болон 6.1, 6.2 дахь хэсгийн “хөдөлмөрийн харилцаанд” гэсний өмнө “ажил эрхлэлт,” гэж, 6.1.1 дэх заалтын “эвлэлдэн нэгдэх” гэсний дараа “, үзэл бодлоо чөлөөтэй илэрхийлэх, үг хэлэх” гэж, “бусад дэмжлэг” гэсний дараа “амлах,” гэж, 6.1.2 дахь заалтын “ажил олгогчийн хяналт дор” гэсний дараа “үйлдвэрчний эвлэл байгуулах,” гэж тус тус нэмж, 6.2.1 дэх заалтын “нөхцөл байдалд ажил олгогчийг оруулах” гэснийг “шаардлагыг ажил олгогчид тулгах, ятгах” гэж, 6.2.3 дахь заалтын “хөдөлмөрийн сонирхлын маргааныг шийдвэрлэх зорилгоор” гэснийг “хөдөлмөрийн маргааныг шийдвэрлэх нөхцөлтэйгөөр” гэж тус тус өөрчилж, 6.1.2 дахь заалтын “ажилтны” гэснийг, 6.2.2 дахь заалтыг тус тус хасаж, 6.1.6 дахь заалтыг “ажилтны төлөөлөгчид санхүүгийн болон бусад дэмжлэг амлах, үзүүлэх замаар ажил олгогчийн хяналтад байлгахыг оролдох.” гэж, 6.2.4 дэх заалтыг “ажилтан, үйлдвэрчний эвлэлийн гишүүний эвлэлдэн нэгдэх, төлөөлөгчөө сонгох, хамтын үйл ажиллагаанд оролцох эрхээ эдлэх, үл эдлэхэд нь ажил олгогчоос санхүүгийн болон бусад дэмжлэг авах болзол тавьж хөндлөнгөөс оролцох.” гэж тус тус өөрчлөн найруулж, 6 дугаар зүйлийг 11 дүгээр зүйл болгож, уг зүйлд доор дурдсан агуулгатай 11.3 дахь хэсэг нэмэх:

“11.3.Энэ хуулийн 11.1, 11.2-ыг зөрчсөн этгээдэд Зөрчлийн тухай хуульд заасан хариуцлага хүлээлгэнэ.” Санал гаргасан ажлын хэсэг.

 Санал хураалт.

 **Т.Аюурсайхан:** Санал хураалтад 65 гишүүн оролцож, 40 гишүүн дэмжиж, 61.5 хувийн саналаар санал дэмжигдлээ.

**8.**Төслийн 7 дугаар зүйлийг доор дурдсанаар өөрчлөн найруулах:

“**6 дугаар зүйл.Ажил эрхлэлт, хөдөлмөрийн харилцаанд ялгаварлан гадуурхахыг хориглох**

6.1.Ажил эрхлэлт, хөдөлмөрийн харилцаанд хүнийг үндэс, угсаа, хэл, арьсны өнгө, нас, хүйс, нийгмийн гарал, нийгмийн болон гэрлэлтийн байдал, хөрөнгө чинээ, шашин шүтлэг, үзэл бодол, улс төрийн үзэл бодол, үйлдвэрчний эвлэлийн гишүүн эсэх, эрүүл мэндийн байдал, жирэмсэн болон амаржсан эсэх, бэлгийн болон хүйсийн чиг баримжаа, илэрхийлэл, хөгжлийн бэрхшээл, гадаад төрхөөр нь шууд, эсхүл шууд бусаар ялгаварлан гадуурхах, эрхийг нь хязгаарлах, давуу байдал олгохыг хориглоно.

6.2.Шууд ялгаварлан гадуурхалт гэж энэ хуулийн 6.1-д заасан үндэслэлээр ялгаа, давуу байдал тогтоосон аливаа шийдвэр, үйлдлийг, шууд бус ялгаварлан гадуурхалт гэж хүн бүрд адил тэгш үйлчлэхээр заасан боловч хэрэгжилтийн явцад энэ хуулийн 6.1-д заасан үндэслэлээр хувь хүн, эсхүл бүлэг хүнийг ялгаварлан гадуурхах, эрхийг нь хязгаарлах, давуу байдал тогтоосноор тэгш байдал, боломжийг нь алдагдуулахад хүргэж байгаа аливаа шийдвэр, үйлдлийг тус тус ойлгоно.

 6.3.Ажил эрхлэлт, хөдөлмөрийн харилцаанд ялгаварлан гадуурхалтаас ангид байх нөхцөлийг ажил олгогч бүрдүүлэх үүрэгтэй бөгөөд дараах тохиолдлыг ялгаварласан, эрхийг нь хязгаарласан, давуу байдал тогтоосон гэж үзэхгүй:

6.3.1.тухайн ажил үүргийн онцлогоос бий болгосон ялгаа, хязгаарлалт, давуу байдал;

6.3.2.энэ хуульд заасан зарим бүлгийн ажилтанд үзүүлэх хамгаалалтын тусгай арга хэмжээ, дэмжлэг.

 6.4*.*Хөдөлмөр эрхлэлтийн харилцаа үүсэх, ажилтан ажил үүргээ гүйцэтгэх явцад ажил олгогч нь ажил үүрэгтэй нь холбогдолгүй аливаа асуулт асуух, мэдээлэл цуглуулах, хууль тогтоомжид зааснаас бусад тохиолдолд эрүүл мэндийн болон сэтгэцийн эмгэг, хүний дархлал хомсдолын вирусийн халдвар илрүүлэх шинжилгээ хийлгүүлэх, жирэмсэн эсэхийг тодруулахыг хориглоно.

6.5.Ажилд орох гэж байгаа хүн болон ажилтан энэ хуулийн 6.4-т заасныг зөрчсөн ажил олгогчид үнэн зөв хариулт, мэдээлэл өгөх болон шинжилгээ хийлгэх үүрэг хүлээхгүй.

6.6.Ажил эрхлэлт, хөдөлмөрийн харилцаанд ялгаварлан гадуурхагдсан гэж үзсэн хүн, ажилтан, ажилтны төлөөлөгч гомдлоо тухайн аж ахуйн нэгж, байгууллагын удирдлага, дээд шатны албан тушаалтан, холбогдох төрийн бус байгууллага, үйлдвэрчний эвлэл, хөдөлмөрийн маргаан шийдвэрлэх байгууллага, хөдөлмөрийн хяналтын байгууллага, Монгол Улсын Хүний эрхийн Үндэсний Комисс, шүүхэд тус тус гаргаж болно. Гомдлыг хүлээн авах байгууллага, албан тушаалтны нэрс, хаяг, харилцах утас, цахим шуудангийн хаягийг ажил олгогч нийт ажилтанд харагдахуйц газар байршуулах үүрэгтэй.

6.7.Ажил эрхлэлт, хөдөлмөрийн харилцаанд ялгаварлан гадуурхагдсан гэж үзсэн гомдол гаргагч өөрт байгаа нотлох баримт, мэдээллийг гомдолдоо хавсаргана.

6.8.Хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээний зохицуулалт нь хүнийг ялгаварлан гадуурхсан, эрхийг нь хязгаарласан, эсхүл давуу байдал олгосон бол тухайн зохицуулалт хүчин төгөлдөр бус байна.” Санал гаргасан ажлын хэсэг.

 Санал хураалт.

 Санал хураалтад 61 гишүүн оролцож, 34 гишүүн дэмжиж, 55.7 хувийн саналаар санал дэмжигдлээ.

**9.**Төслийн 8 дугаар зүйлийг доор дурдсанаар өөрчлөн найруулах:

“**7 дугаар зүйл.Ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтыг хориглох**

7.1.Ажил эрхлэлт, хөдөлмөрийн харилцаанд ажил олгогч, ажилтан, гуравдагч этгээд бие биедээ амаар, биеэр, цахим болон бусад аливаа хэлбэрээр дараах байдлаар дарамт үзүүлэх, хүчирхийлэл үйлдэхийг хориглоно:

7.1.1.зодох, цохих зэргээр бусдын эрүүл мэндийн эсрэг хүчирхийлэл үйлдэх, үйлдэхээр заналхийлэх;

7.1.2.хэл амаар доромжлох, нэр төр, алдар хүндийг гутаах;

7.1.3.энэ хуулийн 6.1-д заасан хориглосон үндэслэлээр ялгаварлан гадуурхах, бие махбодь, сэтгэл зүйн дарамт, бэлгийн дарамт үзүүлэх, хүчирхийлэл үйлдэх, заналхийлэх замаар ажлын байрны тэвчишгүй орчин үүсгэх.

7.2.Ажил эрхлэлт, хөдөлмөрийн харилцаанд ажил олгогч, ажилтан, гуравдагч этгээд бие биедээ хүсээгүй байхад нь бэлгийн сэдлээ үгээр, биеэр, цахим болон бусад хэлбэрээр илэрхийлэх, бэлгийн харилцаанд орох эсэхээс шалтгаалж ажил, албан тушаал, цалин хөлс зэрэг эдийн засгийн болон бусад байдлаар урамшуулах, эсхүл хохироохоор айлган сүрдүүлэх, тулган шаардах, болзол тавих (quid pro quo) байдлаар бэлгийн дарамт үзүүлэхийг хориглоно.

7.3.Ажилтан, ажил олгогч, гуравдагч этгээд ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтад өртсөн гэж үзвэл гомдлоо тухайн аж ахуйн нэгж, байгууллагын удирдлага, дээд шатны албан тушаалтан, холбогдох төрийн бус байгууллага, үйлдвэрчний эвлэл, хөдөлмөрийн маргаан шийдвэрлэх байгууллага, хууль хяналтын байгууллага, хөдөлмөрийн хяналтын байгууллага, Монгол Улсын Хүний эрхийн Үндэсний Комисс, шүүхэд тус тус гаргаж болно. Гомдлыг хүлээн авах байгууллага, албан тушаалтны нэрс, хаяг, харилцах утас, цахим шуудангийн хаягийг ажил олгогч нийт ажилтанд харагдахуйц газар байршуулах үүрэгтэй.

7.4.Ажил олгогч ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтаас урьдчилан сэргийлэх, таслан зогсоох, гарсан гомдлыг шийдвэрлэх журмыг хөдөлмөрийн дотоод хэм хэмжээнд тусгаж, дарамт, хүчирхийлэл, бэлгийн дарамтыг үл тэвчих орчин бүрдүүлэх үүрэгтэй.

7.5.Энэ хуулийн 7.3-т заасан гомдол гаргагч нь өөрт байгаа нотлох баримт, мэдээллийг гомдолдоо хавсаргана.

7.6.Ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамт үйлдсэн этгээдэд, Зөрчлийн тухай хууль1, Эрүүгийн хуульд2 заасан хариуцлага хүлээлгэх бөгөөд ийнхүү хариуцлага хүлээлгэсэн нь сахилгын шийтгэлээс чөлөөлөх үндэслэл болохгүй.

Тайлбар:Энэ зүйлд заасан “ажил мэргэжил, хөдөлмөрийн харилцаа” гэдэгт ажил үүргээ гүйцэтгэх, албан томилолтоор ажиллах, ажилдаа ирэх очих, ээлж солилцох, ажил хүлээлцэх, сургалтад хамрагдах болон ажил олгогч, аж ахуйн нэгж, байгууллагаас зохион байгуулсан олон нийтийн арга хэмжээ зэрэг хамаарна.” Санал гаргасан ажлын хэсэг.

 Санал хураалт.

 Санал хураалтад 61 гишүүн оролцож, 67.2 хувийн саналаар санал дэмжигдлээ.

**10.**Төслийн 9 дүгээр зүйлийг доор дурдсанаар өөрчлөн найруулах:

“**8 дугаар зүйл.Албадан хөдөлмөрлүүлэхийг хориглох**

8.1.Хэнийг ч албадан хөдөлмөрлүүлэхийг хориглоно.

8.2.Албадан хөдөлмөрлүүлэх гэж аливаа торгууль, шийтгэл ногдуулахаар айлган сүрдүүлэх, хүч хэрэглэх, хүч хэрэглэхээр заналхийлэх замаар хүнийг хүсэл зоригийнх нь эсрэг ажил, үйлчилгээ эрхлүүлэхийг ойлгоно.

8.3.Дараах нь албадан хөдөлмөрлүүлэхэд хамаарахгүй:

 8.3.1.суурь боловсрол эзэмших;

8.3.2.хугацаат цэргийн албан хаагчийн хийж гүйцэтгэж байгаа цэргийн зориулалттай ажил, үйлчилгээ;

8.3.3.тухайн нутаг дэвсгэр, хот тосгон, суурин газрын оршин суугчийн хувьд хийх тохижилт, цэвэрлэгээний хөнгөн ажил;

8.3.4.шүүхийн хүчин төгөлдөр шийдвэрийн дагуу нийтэд тустай ажил хийлгэх, эсхүл ял эдлэх явцад төрийн байгууллага, албан хаагчийн удирдлага, хяналтын доор хийж гүйцэтгэх ажил, үйлчилгээ. Ялтныг аливаа хувь хүн, аж ахуйн нэгж, байгууллагад ажиллуулах, тэдний мэдэлд шилжүүлэхийг хориглоно;

 8.3.5.улс орныг батлан хамгаалах, хүний амь нас, эрүүл мэндийг хамгаалахад зайлшгүй шаардлагатай ажил гүйцэтгэх, гамшиг, аюулт үзэгдэл, ослоос сэргийлэх, түүний хор уршгийг нэн даруй арилгахтай холбоотой ажил, үйлчилгээ.

8.4.Хүнийг албадан хөдөлмөрлүүлсэн, албадан хөдөлмөрлүүлэхэд зуучилсан, зохион байгуулсан хүн, хуулийн этгээдэд Эрүүгийн хуульд заасан хариуцлага хүлээлгэнэ.” Санал гаргасан ажлын хэсэг.

 Санал хураалт.

 Санал хураалтад 61 гишүүн оролцож, 35 гишүүн дэмжиж, 57.4 хувийн саналаар санал дэмжигдлээ.

**11**.Төслийн 10 дугаар зүйлийн гарчгийн “Хөдөлмөр эрхлэлтийн” гэснийг “Ажил эрхлэлт, хөдөлмөрийн” гэж, 10.1 дэх хэсгийн “үнэ бүхий зүйл;” гэснийг “эд зүйл, иргэний үнэмлэх, гадаад паспорт,” гэж, “бичиг баримтыг” гэснийг “баримт бичгийн эх хувийг” гэж тус тус өөрчилж, мөн зүйлд доор дурдсан агуулгатай 10.2 дахь хэсэг нэмэх:

“10.2.Энэ хуулийн 10.1-г зөрчсөн этгээдэд Зөрчлийн тухай хуульд заасан хариуцлага хүлээлгэнэ.” Санал гаргасан ажлын хэсэг.

 Санал хураалт.

 Санал хураалтад 61 гишүүн оролцож, 38 гишүүн дэмжиж, 62.3 хувийн саналаар санал дэмжигдлээ.

**12.**Төслийн 11 дүгээр зүйлийн 11.1.2 дахь заалтын “хууль тогтоомж, хөдөлмөрийн гэрээг” гэснийг “хөдөлмөрийн хууль, тогтоомж, хөдөлмөрийн гэрээ, хөдөлмөрийн дотоод хэм хэмжээг” гэж, 11.2.3 дахь заалтын “ашиг сонирхолд” гэснийг “ашиг сонирхол, нэр төр, алдар хүндэд” гэж, 11.2.5 дахь заалтын “болон хувь хүний” гэснийг “хувийн” гэж, 11.2.10 дахь заалтын “дагуу мэргэших,” гэснийг “дагуу мэргэжлээ дээшлүүлэх,” гэж, 11.2.11 дэх заалтын “ажил олгогч нь ажилтны хөдөлмөрийн гэрээг цуцалж” гэснийг “хөдөлмөрийн гэрээг цуцлах, эсхүл дуусгавар болгож” гэж тус тус өөрчилж, 11.1.3 дахь заалтын “хууль тогтоомжид нийцүүлэн” гэснийг хасаж, 11.1.4 дэх заалтын “ажилтанд” гэсний дараа “хөдөлмөрийн” гэж нэмж, 11.1.1 дэх заалтыг “ажилтантай байгуулсан хөдөлмөрийн гэрээг холбогдох хууль тогтоомжид нийцүүлэн өөрчлөх, цуцлах, дуусгавар болгох;” гэж, 11.1.6 дахь заалтыг “ажилтны төлөөлөгчийн саналыг харгалзан аж ахуйн нэгж, байгууллагын хэмжээнд дагаж мөрдөх хөдөлмөрийн дотоод хэм хэмжээг тогтоож мөрдүүлэх;” гэж, 11.2.4 дэх заалтыг “гүйцэтгэсэн ажил үүрэгт нь тохирсон цалин хөлсийг тогтоосон хугацаанд ажилтанд олгох, хамтын гэрээ, хамтын хэлэлцээрээр тогтоогоогүй бол хөдөлмөрийн нормыг үндэслэлтэй тогтоох, аж ахуйн нэгж, байгууллагад мөрдөж байгаа цалин хөлсний тогтолцоо, журмыг ажилтанд мэдээлэх;” гэж, 11.2.1, 11.2.2 дахь заалтыг нэгтгэн “энэ хуульд заасны дагуу хувь хүнтэй хөдөлмөрийн гэрээ байгуулж, Хөдөлмөрийн аюулгүй байдал, эрүүл ахуйн тухай хуульд заасан шаардлага, стандартад нийцсэн, ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байраар хангах;” гэж, 11.2.6 дахь заалтын “ажилтныг ажлаар хангаж ажил үүргээ гүйцэтгэхэд нь шаардлагатай тоног төхөөрөмж, багаж хэрэгсэл, баримт бичиг, бусад зүйлээр хангах, зааварчилгаа өгөх;” гэж, 11.2.8, 11.2.9 дэх заалтыг нэгтгэн “зайлшгүй шаардлагаар ажлын байранд хяналтын тоног төхөөрөмж ажиллуулах бол энэ тухай ажилтанд урьдчилан мэдэгдэх, ашиглах журмыг тогтоон мөрдүүлэх, Хөдөлмөрийн аюулгүй байдал, эрүүл ахуйн тухай хуулийн 3.1.15-д заасан ахуйн байранд хяналтын тоног төхөөрөмж байрлуулахгүй байх;” гэж тус тус өөрчлөн найруулж, 11 дүгээр зүйлийг 43 дугаар зүйл болгож, уг зүйлд доор дурдсан агуулгатай 43.2.2 дахь заалт, 43.3 дахь хэсэг тус тус нэмэх:

“43.2.2.хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг дагаж мөрдөх, ажилтанд ажлын байрны тодорхойлолт, хөдөлмөрийн гэрээний хувийг баталгаажуулж өгөх;

43.3.Ажил олгогч нь ажил амралтын цагийг зохицуулах, хөдөлмөр эрхлэлтийн уян хатан нөхцөл хэрэглэх зэргээр ажилтны ажил амьдралын тэнцвэрийг хангахад дэмжлэг үзүүлэх, хамтын гэрээ, хөдөлмөрийн дотоод хэм хэмжээнд тусгах замаар ажилтны хүүхдэд ээлтэй, хүүхэд хамгааллын бодлого хэрэгжүүлнэ. Санал гаргасан ажлын хэсэг.

 Санал хураалт.

 Санал хураалтад 62 гишүүн оролцож, 40 гишүүн дэмжиж, 64.5 хувийн саналаар санал дэмжигдлээ.

**13.**Төсөлд доор дурдсан агуулгатай 44, 45, 46 дугаар зүйл тус тус нэмэх:

**“44 дүгээр зүйл.Ажил олгогч ажилтны мэдээллийг авах, боловсруулах, хадгалах, ашиглахад тавигдах нийтлэг шаардлага**

44.1.Хүнийг ажилд авах, ажилтантай харилцах зорилгоор хөдөлмөр эрхлэлтийн харилцааны явцад ажил олгогч нь ажилтнаас шаардлагатай мэдээллийг нь авч боловсруулж, хадгалж, ашиглаж болно.

44.2.Ажил олгогч нь ажилтны мэдээллийг гуравдагч этгээдээс авах шаардлагатай бол мэдээлэл авах шаардлага, зорилгоо ажилтанд урьдчилан танилцуулна.

44.3.Хуульд өөрөөр заагаагүй бол ажилтны хувийн нууцад хамаарах, эсхүл улс төрийн нам, олон нийтийн байгууллага, үйлдвэрчний эвлэлийн гишүүнчлэлийн талаар мэдээлэл авах, боловсруулах, хадгалахыг хориглоно.

44.4.Ажилтны мэдээллийг хадгалах, хамгаалахтай холбогдон гарах зардлыг ажил олгогч хариуцна.

44.5.Ажил олгогч хуульд заасны дагуу төрийн эрх бүхий байгууллага шаардсан тохиолдолд ажилтны мэдээллийг өгөх үүрэгтэй.

 **45 дугаар зүйл.Ажилтны мэдээлэл авах, боловсруулах, хадгалах, ашиглах журам**

45.1.Ажилтны мэдээллийг авах, боловсруулах, хадгалах, ашиглах журмыг ажил олгогч хууль тогтоомжид нийцүүлэн баталж, мөрдүүлнэ.

45.2.Энэ хуулийн 45.1-д заасан журам, түүнд оруулсан өөрчлөлтийг ажил олгогч нийт ажилтанд харагдахуйц газар байршуулах үүрэгтэй.

**46 дугаар зүйл.Ажилтан мэдээллээ хамгаалуулах эрх**

46.1.Ажил олгогчид хадгалагдаж байгаа мэдээллээ ажилтан үнэ төлбөргүй, бүрэн авах эрхтэй.

46.2.Ажилтан өөрийн талаарх буруу, эсхүл дутуу мэдээллийг залруулахыг ажил олгогчоос шаардах эрхтэй.

46.3.Ажил олгогч ажилтны мэдээллийг хууль бусаар авсан, боловсруулсан, хадгалсан, ашигласан, дамжуулсан бол ажилтан эрх бүхий байгууллагад гомдол гаргах эрхтэй.” Санал гаргасан ажлын хэсэг.

 Санал хураалт.

 Санал хураалтыг цуцалъя. Жамбалын Ганбаатар гишүүнд микрофон өгье.

**Ж.Ганбаатар:** Баярлалаа. Энэ бизнесийн харилцааны том чухал хууль л даа. Тэгээд энэ хуулийг бас өглөө эртхэн ч юм уу, гишүүдийн оролцоо их сайн багаа үед нь хэлэлцээд явах нь зөв байсан болов уу. Энэ хууль дээр хоёрхон минутад юм асууна гэдэг бол боломжгүй байна. Тэгэхдээ дэмжиж байгаа санал болоод дэмжихгүй байгаа саналуудаа ажлын хэсгийн ахлагч болоод Байнгын хорооны дарга нарт хүргүүлсэн байгаа. Нэг зүйлд их анхаарал хандуулах хэрэгтэй. Манай Их Хурлын гишүүд ч тэр нийгэм ч тэр бүгдээрээ энэ харилцаа зохицуулж байгаа энэ харилцаанд орж байгаа хүмүүсийг тийм эцэс төгсгөлгүй тийм маргаанд орно доо энэ хууль батлагдсанаараа.

Ажил олгогч ажилтан, үйлдвэрчний эвлэлийн байгууллага, шүүх, одоо бид нар ингээд төрийн байгууллагуудыг харж байгаа байх. Төрийн байгууллагууд бол нэг их гоё ганган бүтсэн юм байхгүй байгаа шүү дээ. Хоорондоо сайхан маргалддаг л юм. Одоо болоод явж байгаа ийм харилцааг ийм маргаанд оруулах л байх. Үнэхээр харамсалтай. Одоо 30 гаруй жил энэ тогтолцоогоор явлаа. Баталсан хуулиуд гоё гоё зохицуулчихсан харилцаанууд ховор шүү дээ.

Их Хурлаас батлаад одоо тухайн харилцааг мундаг болгосон харилцаа бол маш ховор. Дөнгөж өсөж өндийх гэж байгаа салбарыг бие биеэ татаж унагаасан ийм зүйл рүү оруулж байгаа учраас би энэ хуульд бас. Би тэгэхдээ 70, 80 хувь нь сайн болсон. Ажлын хэсэг Байнгын хороо сайн ажилласан. Асуудалтай асуудалтай зүйлүүд их байгаа гэдгийг хэлье.

Тэгээд одоо бараг санал бүр дээр нь үг хэлж таарах байх. Герман болоод энэ Европын улсуудыг их харгалзаж үзсэн юм шиг байгаа юм л даа. Тэнд ямар улсууд билээ. Бид одоо энэ харилцаан дээр тэр улсуудын жишгийг аваад хэрэглэх цаг болсон уу, болоогүй юу.

Энийг бас их сайн анхаарах хэрэгтэй. Гишүүд ч гэсэн энэ талаас нь сайн харах хэрэгтэй.

Зөрчлийн тухай хууль дээр би бол одоо санаагаа бас шинэ гишүүн байсан сайн илэрхийлж чадаагүй. Тухайн үед бол заал бол эсэргүүцэж байсан л даа. Тэгээд өнөөдөр нийгэм Зөрчлийн тухай хууль дээр ямар байгаа билээ.

Хөдөлмөрийн энэ харилцааны энэ асуудал бол 2-3 жилийн дараа л яг одоо асуудал нь нийгэмд мэдэгдэж эхэлнэ л дээ. Тэгээд ажлаас хүн авч болдоггүй, ажлаас халж болдоггүй. Бие биетэйгээ маргалдсан. Шүүхдэлцсэн. Эцэс төгсгөлгүй шүүхдэлцсэн ийм харилцаа л үүснэ. Энийг сануулаад би засаач ээ гэдэг байдлаар зөндөө хэлсэн. Ил ч ярьсан, далд ч ярьсан.

**Т.Аюурсайхан:** Дэмжсэн дэмжээгүй үг хэлэх боломжтой байгаа. Үг хэллээ.

Санал хураалт.

 Санал хураалтад 62 гишүүн оролцож, 37 гишүүн дэмжиж, 59.7 хувийн саналаар санал дэмжигдлээ.

**14.**Төсөлд доор дурдсан агуулгатай 47, 49, 51, 52 дугаар зүйл тус тус нэмэх:

**“47 дугаар зүйл.Хөдөлмөрийн гэрээ, түүний талууд**

47.1.Ажил олгогч, ажилтан харилцан тохиролцож, хөдөлмөрийн гэрээ байгуулна.

47.2.Ажил олгогч хувь хүн эрх зүйн бүрэн чадамжтай байна.

**49 дүгээр зүйл.Хөдөлмөрийн гэрээний нөхцөл**

49.1.Хөдөлмөрийн гэрээнд дараах гол нөхцөлийг тусгана:

49.1.1.ажлын байрны нэр, ажлын байрны тодорхойлолтод заасан гүйцэтгэх ажил үүрэг;

49.1.2.ажил үүрэг гүйцэтгэх байршил;

49.1.3.цалин хөлсний хэмжээ;

49.1.4.хөдөлмөрийн нөхцөл.

49.2.Хөдөлмөрийн гэрээнд дараах нөхцөлийг талууд нэмж тусгаж болно:

49.2.1.ажил, амралтын цаг;

49.2.2.цалин хөлс олгох журам;

49.2.3.хөдөлмөрийн гэрээг цуцлах, дуусгавар болгох үндэслэл;

49.2.4.хөдөлмөрийн сахилга, гомдол гаргах журам;

49.2.5.ажлын байранд тавигдах ур, чадвар, чадамжийн шаардлага;

49.2.6.талууд харилцан тохиролцсон бусад.

49.3.Энэ хуулийн 49.1-д зааснаас гадна ажил үүргийн онцлогтой нь холбоотойгоор эд хөрөнгийн хариуцлагын, нууцын, сургалтын, үл өрсөлдөх зэрэг нэмэлт нөхцөлийг харилцан тохиролцож хөдөлмөрийн гэрээнд тусгах, эдгээр асуудлаар хөдөлмөрийн гэрээнд дагалдах тусгайлсан гэрээ байгуулж болно.

**51 дүгээр зүйл.Ажил байдлын тодорхойлолт авах**

51.1.Ажил олгогч ажилтантай хөдөлмөрийн гэрээ байгуулахдаа шаардлагатай гэж үзвэл тухайн ажилтны талаар өмнөх ажил олгогчоос ажил байдлын тодорхойлолт авч болно.

**52 дугаар зүйл.Хөдөлмөрийн гэрээнд өөрчлөлт оруулах**

52.1.Хөдөлмөрийн гэрээнд талууд харилцан тохиролцсоноор өөрчлөлт оруулж болно.” Санал гаргасан ажлын хэсэг.

Жамбалын Ганбаатар гишүүнд микрофон өгье.

**Ж.Ганбаатар:** Бид энэ нийгэмд боломж олгох ёстой. Боломж гэж юу хэлж байгаа вэ гэвэл дөнгөж бизнес эрхэлж байгаа жижиг, дунд бизнес эрхэлж байгаа старт ап хийх гэж байгаа дөнгөж сургууль төгссөн хүмүүс 2 хүнийг ажлын байртай болгодог. Гурав, таван хүнийг ажлын байртай болгодог. Энэ улс орон эх орон чинь зүгээр нэг ийм төсвийн алдагдлаа зээлээр юм уу гаднаас өр тавиад нөхдөг биш, татвар төлөгчдийн бааз суурийг өргөжүүлдэг. Ажил хийх сонирхлыг нэмэгдүүлдэг ийм цаг үе. Энийг ярьж байх ёстой, өнөөдөр.

Гэтэл бид ийм зүйл ярьж байгаад нь үнэхээр харамсаж байгаа юм.

 Өнөөдөр ямар цаг үе билээ бизнесийнхэн өнөөдөр юу хийж байгаа билээ. Одоо ямар орлого олсон байгаа билээ. Хэдэн жил хаалттай байгаа билээ. Боломж олгоно гэж бүх талаасаа уриалдаг. Боломж олгоно гэж юуг хэлж байгаа вэ гэвэл саад тотгор тавихгүй байхыг л хэлж байгаа юм.

 Би нөхөн олговор тэтгэмж нөхөн олговор олгох 13 тохиолдол шинээр бий болсон энэ хуулиар.

 Хөдөлмөрийн гэрээнд заагаагүй ажил гүйцэтгэсэн бол байгууллага татан буугдсан бол. Ажилчин ажилдаа тэмцэхгүй халагдвал. Түүнээс гадна ажил чинь ингээд ажлаас халагдаад шүүхээр маргаад яваад байвал шүүхийн шийдвэр таван жилийн гарсан бол тэр цалинг нь нөхөж олгоно. Таван жилийнх нь цалинг. Хүн одоо зүгээр маргалдах сонирхол л бий болж байгаа байхгүй юу.

 Энийг хязгаарлаж өгөх ёстой. Зүгээр хүн маргаад л яваад байна. Цалин ажил хийгээд яах юм бэ. Маргаж явж байгаад л цалингаа авна. Тэтгэмжээ авна.

 Ажлаасаа халагдаад тэр хүн нийгмийн даатгалаас тэтгэмжээ авна. Мөн ажил олгогчоос бас тэтгэмж авна.

 6 сарын дараа гэж байгаа юм. Тэгэхээр тэр хүн 6 сар болоод ажлаасаа халагдчих юм бол хоёр талаас тэтгэмжээ авна.

 Ганбаатар гэдэг хүн өөрийнхөө төлөө яриагүй шүү. Би өнөөдөр бас 49 нас хүрч байна. Би араасаа явж байгаа хүмүүст хэлж байгаа юм.

 Дөнгөж гарч ирж байгаа ажил хөдөлмөр эрхлэх гэж байгаа над руу хараад сууж байгаа хүмүүс энийг сайн ойлгох хэрэгтэй. Энэ улс орныг чинь бизнесүүд татвар төлж байж нуруун дээрээ авч явдаг юм. Энийг сайн ойлгохгүй л байх шиг байгаа юм л даа. Одоо тэгээд яаж ойлгуулах вэ гэдгийг мэдэхгүй байгаа юм.

 Би тэгэхдээ ажлын хэсэг Байнгын хороо сайн ажилласныг хэлж байна. 70, 80 хувьтай нь би санал нийлж байна. Үнэхээр тэрэн дээр нь гараа өргөөд дэмжинэ.

 Болохгүй байгаа зүйлүүдийг нь энэ танхимд байгаа хүмүүс мэтгэлцээний зарчмаар хоорондоо ярилцах хэрэгтэй, засах хэрэгтэй. Хуралдаан даргалагч зарим зүйл заалт дээр нь чиглэл өгөх хэрэгтэй. Тэгэхгүйгээр энэ хууль шууд.

 **Т.Аюурсайхан:** Цэндийн Мөнх-Оргил гишүүнд микрофон өгье.

 **Ц.Мөнх-Оргил:** Баярлалаа. Хуулийн төслийн анхны хэлэлцүүлэг хийж байгаа учраас Ганбаатар гишүүнээ таны санаа зовоод байгаа асуудлыг хэлэлцэх үед нь та саналуудаа хэлээч ээ. Яг тодорхой саналууд одоо хэлэлцээд ороод ирнэ шүү дээ. Яг тэр үед нь энэ дээр би ийм саналтай байна гээд та саналаа хэлээд мэтгэлцээд саналаа хураагаад явмаар байна.

 Тэрнээс биш жишээ нь бид нар энэ 14 дүгээр санал хураалт чинь бол хөдөлмөрийн гэрээ, хөдөлмөрийн гэрээний нөхцөл гээд ерөнхий гэрээний тухай асуудлууд ярьж байна шүү дээ. Энэ дээр танд санал байхгүй бол хүлээж байгаад яг танд асуудалтай байгаа энийг өөрчилье гэсэн саналтай байгаа саналууд дээрээ саналаа хэлээч ээ нэгдүгээрт.

 Хоёрдугаарт энэ хуулиар 13 төрлийн шинэ тэтгэмж нэмэгдэж байгаа юм ерөөсөө байхгүй шүү Ганбаатар гишүүн ээ.

 **Т.Аюурсайхан:** Асуулт хариулт байхгүй шүү. Зүгээр үг хэлж байгаа. Дэмжсэн дэмжээгүй.

 Одоо гишүүдээ санал хураалт явуулна.

 Санал хураалт.

 59.7 хувийн саналаар дэмжигдлээ.

 18 цаг өнгөрсөн байна гишүүд ээ. Энэ асуудлаа хэлэлцэж дуустал хуралдааныхаа цагийг сунгах саналтай байна.

Дэмжиж байгаа гишүүд саналаа өгье.

Гишүүдийн олонх хуралдааныг сунгаж хуралдуулахыг дэмжсэнгүй ээ. Дэгийн хуулиараа 18 цагаас хойш.

Горимын санал гаргах юм уу. Төхөөрөмж ажиллаагүй юм уу. Дэгийн хуулиараа 18 цагаас хойш сунгахыг бол гишүүд санал хурааж байгаад шийддэг ийм хуультай байгаа.

Улсын Их Хурлын даргаас бас чиглэл өгөөд энэ асуудлаа хэлэлцэж дуусах нь зүйтэй гэдэг ийм үүргийг хүлээж аваад хуралдаан удирдаж байна. Зарим гишүүдийн төхөөрөмж ажиллаагүй гэсэн мэдээлэл ирж байна.

Оюунчимэг гишүүнд микрофон өгье.

**М.Оюунчимэг:** Энэнд идэвхтэй оролцож байгаа гишүүддээ маш их баярлалаа. Сая гурав, дөрвөн гишүүн төхөөрөмж ажилласангүй гэж байна л даа. Миний өөрөө бас энэ дээр ажилласангүй. Тийм учраас өмнөхийг хүчингүй болгоод дахин санал хураалт явуулж өгөхийг хүсэж байна.

Баярлалаа.

**Т.Аюурсайхан:** Гишүүдээ маргаашийн чуулган дээр бас хэлэлцэх асуудлууд бас байгаа. Тийм учраас энэ асуудлаа уул нь дуусгаад чуулганаа завсарлуулбал бас зүгээр байна. Зарим гишүүдийн төхөөрөмж ажиллаагүй гэж байна. Оюунчимэг гишүүний гаргасан горимын саналын дагуу санал хураалтыг цуцалъя гэдэг томьёоллоор санал хураалт явуулъя. Дэмжье гэсэн томьёоллоор санал хураалт явуулъя.

Гишүүдийн олонх нь 56.5 хувь нь дэмжсэнээр санал хураалт цуцлагдлаа. Одоо анхааралтай саналаа өгөөрэй.

Чуулганыхаа хуралдааныг энэ асуудлыг хэлэлцэж дуустал сунгая. Үүнийг дэмжье гэсэн томьёоллоор санал хураалт явуулъя.

Санал хураалтад 62 гишүүн оролцож, 54.8 хувийн саналаар чуулганы хуралдааныг сунгаж байна. Энэ асуудлыг хэлэлцэж дуустал.

**15**.Төслийн 12 дугаар зүйлийн 12.2.5 дахь заалтын “эрүүл мэндэд аюултай нөхцөл байдал үүссэн бол” гэснийг “эрүүл мэнд, ажил олгогчийн эд хөрөнгөд аюултай нөхцөл байдал үүссэн тохиолдолд” гэж, 12.2.6 дахь заалтын “албан үүрэг, мэргэжлийн үйл ажиллагааны явцад аж ахуйн нэгж, байгууллага, хувь хүний нууцтай” гэснийг “ажил үүргээ гүйцэтгэх явцад байгууллага, хувь хүний нууц, ажил олгогчийн бизнестэй” гэж тус тус өөрчилж, 12.1.1 дэх заалтын “тохиролцон”, “санаачлан” гэснийг тус тус хасаж, 12.1.3 дахь заалтын “ажил үүрэгтээ” гэсний өмнө “гүйцэтгэсэн” гэж нэмж, 12.2.1, 12.2.2 дахь заалтыг нэгтгэн “хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээг дагаж мөрдөх, ажлын цагийг баримтлах, ажлын цагийг гагцхүү ажил үүргээ гүйцэтгэхэд зарцуулах;” гэж, 12.2.3 дахь заалтыг “техник, технологийн горим баримтлах, хөдөлмөрийн аюулгүй байдал, эрүүл ахуйн хууль тогтоомжийн чиглэлээр ажил олгогчоос өгсөн үүрэг, даалгаврыг мөрдөж ажиллах;” гэж, 12.2.4 дэх заалтыг “ажил олгогчийн удирдах чиг үүргээ хэрэгжүүлэх эрхэд хүндэтгэлтэй хандах, ажил олгогч, түүний төлөөлөгчийн хууль ёсны үүрэг даалгаврыг цаг тухайд нь бүрэн биелүүлэх;” гэж, 12.2.7 дахь заалтыг “ажил олгогчийн шаардсанаар ажил үүрэгтэйгээ холбоотой мэдээллийг ажил олгогчид үнэн зөвөөр өгөх, хийсэн ажлаа тайлагнах;” гэж тус тус өөрчлөн найруулж, 12 дугаар зүйлийг 42 дугаар зүйл болгож, уг зүйлд доор дурдсан агуулгатай 42.2.1, 42.2.3, 42.2.4 дэх заалт тус тус нэмэх:

“42.2.1.ажил үүргээ биечлэн, үнэнчээр, өөрийн ур чадвар, боломжоо дайчлан зохих ёсоор гүйцэтгэх;

42.2.3.ажилдаа ирэхдээ ажил үүргээ гүйцэтгэх чадвартай байх, ажил үүрэг гүйцэтгэх явцдаа согтууруулах ундаа болон мансууруулах эм, сэтгэцэд нөлөөт бодис хэрэглэхгүй байх, дарамт, хүчирхийлэл, бэлгийн дарамт үзүүлэхгүй байх;

42.2.4.ажил олгогч тусгайлан зөвшөөрснөөс бусад тохиолдолд түүний эрхэлж байгаа үйл ажиллагаатай шууд өрсөлдсөн, давхацсан аливаа ажил үйлчилгээ эрхлэхгүй байх;” Санал гаргасан ажлын хэсэг.

Жамбалын Ганбаатар гишүүнд микрофон өгье.

**Ж.Ганбаатар:** Энэ заалттай бол ерөнхийд нь санаа нэг байгаа. Энэ бол би бол 90 хувьд нь санал нийлж байна. Зүгээр яах вэ эргэж харах Мөнх-Оргил гишүүн ээ эргээд хараад энэ дээр нэг зогсоод эргээд харвал дотоод ажилтны төлөөлөгчийн саналыг харгалзан аж ахуйн нэгж байгууллагын хэмжээнд дагаж мөрдөх хөдөлмөрийн дотоод хэмжээг тогтоож мөрдүүлэх гээд. Энэ дээр нэг эргэж харах зүйл байна гэж би хэлмээр байгаа юм.

Тэгэхээр юу гэсэн утгатай вэ гэхээр одоо өөрийнхөө ажиллах нөхцөлийг өөрөө л одоо санал санаачилга гаргаж мөрдүүлнэ гэсэн үг байна шүү дээ. Оролцоно гэсэн үг. Энэ харилцаандаа оролцоно. Өдөрт тэдэн минутаар амралтын цаг байна. Тэдэн минут хоол иднэ ч гэдэг юм уу. Эсвэл өглөө тэдэн цагт ирнэ. Орой тэдэн цагт явна ч гэдэг юм уу. Одоо энэ хөдөлмөрийнхөө хэм хэмжээг бараг өөрсдөө тогтооно гэсэн үг байна шүү дээ. Энэ дээр нэг жоохон одоо тэгээд сүүлдээ нээрэн ажил аваад хүнийхээ тоог нэмэгдүүлэх сонирхолгүй болгочих вий дээ.

Хүн чинь одоо хөдөлмөр хийж байгаа хүмүүс чинь хоёр хүнтэй, 10 хүнтэй болохоороо баярладаг юм шүү дээ. 100 хүнтэй болохоор бүр их баярладаг. Би 100 хүн тэжээж байна шүү дээ гээд. Гэтэл энэ сонирхол нийгмээрээ байхгүй болоод бүгдээрээ төрийн алба руу ордог болчихно шүү. Энэ сонирхол чинь энэ боломжийг чинь хулгайлж байгаа шүү.

Бид одоо нийгэмд боломж олгож өгөх ёстой үүрэгтэй.

Тэгээд энэ үүрэг чинь ер нь хязгаарлагдаж байна гэсэн үг. Тэгэхдээ би зүгээр Мөнх-Оргил гишүүнд хэлэхэд бол ихэнхийг нь зөвшөөрч байна Мөнх-Оргил гишүүн ээ. Ихэнхийг нь зөвшөөрч байна аа. Тэгээд бусад зүйлүүд дээр нь энэ дээр нэг эргэж хараад яах вэ энэ аль харилцаан дээр нь ажил олгогчийн саналыг авах юм. Аль зүйл заалт дээр нь ажил олгогч ажилчны саналыг авах юм. Давамгайлж оролцох юм гэдэг юм уу.

Тэгээд одоо сүүлдээ нэг үйлдвэрчний эвлэл, ажил олгогч, ажилчин гурвын дунд сонин байдал үүсгээд л хооронд нь маргалцуулдаг, мэтгэлцүүлдэг. Тэгээд энэ жишээ тэгээд удахгүй гарна даа.

Тухайн үед хэн хэн хаана сууж байх болдоо тэгээд. Тэгээд тэр харилцаагаа яаж зохицуулах вэ. Энийгээ сайн бодолцоно биз дээ. Үйлчилгээний салбаруудад гайгүй байх л даа. Томоохон томоохон аж ахуйн нэгжүүд уул уурхайн салбар гэдэг юм уу. Монголыг чирч яваа том том үйлдвэрүүд гэдэг юм уу. Хүнд хүчир ажил хийдэг томоохон салбаруудад бол их л хүндрэлтэй болох байх.

Энийгээ одоо бодолцох хэрэгтэй байх аа. Баярлалаа.

**Т.Аюурсайхан:** Цэндийн Мөнх-Оргил гишүүн үг хэлье.

**Ц.Мөнх-Оргил:** Баярлалаа. Энэ зарчмын зөрүүтэй саналын томьёоллыг би дэмжиж байгаа юм. Тэгээд гишүүдээ дэмжээд өгөөч гэж хүсэж байгаа юм. Анх бол хөдөлмөрийн дотоод журмыг батлахдаа ажил олгогч, ажилтнуудын санал дээр үндэслэнэ гэж байсныг харгалзан гэж оруулж байгаа юм. Харгалзана гэдэг чинь ажилчдын хэлснээр хөдөлмөрийн дотоод журмаа батална гэсэн үг биш. Саналыг нь авна гэсэн үг. Тусгаж болж байгааг нь хөдөлмөрийн дотоод журамдаа тусгана. Тусгаж болохгүйг нь энэ болохгүй би өөрөө мэдээд энэ хуулиар олгогдсон эрхийнхээ дагуу би хөдөлмөрийн дотоод журмаа тогтооно гээд ажил олгогч өөрөө тогтооно. Тэгэхдээ хууль тогтоомждоо нийцүүлээд тогтооно. Тэрнээс биш ажил олгогч ажилтныхаа үгэнд ороод эсвэл тэдний шахалтад ороод дотоод журмаа батална гэсэн үг байхгүй, нэгдүгээрт.

Хоёрдугаарт Ганбаатар гишүүн ээ, Та зарчмын зөрүүтэй 12 санал ирүүлсэн. Бид нар энийг ажлын хэсгээрээ өчигдөр албан журмаар, албан бус журмаар ярилцсан. Тэгээд хоёр дугаар хэлэлцүүлгээр 3, 4 саналыг нь бол эргэж ярья. 4 саналыг нь бол танд өчигдөр тайлбарлаад одоо энэ ингээд ном журмын дагуу явж байгаа гээд та бид хоёр ойлголцсон гэж ойлгож байгаа.

Тэгээд энэ хууль батлагдсанаар төгсгөлгүй тийм хэрүүл уруул гарахгүй ээ. Одоо байгаа хэрүүл уруулыг зохицуулах асуудал л гарна. Ганбаатар гишүүн ээ. Яагаад гэвэл манай Хөдөлмөрийн хууль чинь 1999 оноос хойш явж ирэхдээ нарийвчилсан зохицуулалт ерөөсөө байхгүй байхгүй юу. Нарийвчилсан зохицуулалтгүй болохоор л маргаан үүсээд байгаа юм. Асуудлуудыг нарийвчилсан зохицуулаад хагас цагаар ажиллавал ийм журамтай шүү. Гэрээсээ ажиллавал ийм журамтай шүү. Чи ажлаасаа халагдвал яг ийм ийм үндэслэлээр халагдана шүү. Ажил олгогчийнхоо үүрэг даалгаврыг биелүүлнэ шүү.

Ажилдаа согтуу ирэхгүй шүү. Ажилдаа ирэхдээ ажлаа хийх чадвартай ирнэ шүү гээд ингээд хуульд нарийвчлаад заагаад өгөхөөр өнөөдөр шийдэж чадахгүй юм уу асуудал үүсгээд байгаа олон асуудлуудыг зохицуулна.

Тэгээд энийг та бас зөв ойлгоорой. Энэ таван жил 2, 3 Засгийн газрын нүүрийг дамжаад хоёр, гурван ч Их Хурлын нүүрийг дамжаад явж байгаа зөвшилцлийн том баримт бичиг юм байгаа юм шүү. Энэ бол ганц Мөнх-Оргил хийгээд юм уу, Оюунчимэг Байнгын хорооны дарга хийгээд байгаа асуудал биш. Өмнө нь олон ажлын хэсгүүд олон Байнгын хороо ажил олгогч, Худалдаа Аж Үйлдвэрийн танхим, Үйлдвэрчний эвлэл, Засгийн газар зүйл бүр дээр нь ярьж тэнцүүлж байж нэг юм багцалж орж ирж байгаа юм. Тэгээд таны 12 саналыг санал хураах бүр дээр нь би тайлбар өгөхөд бэлэн байна. Дэмжихийг нь дэмжээд энэ санал яаж туссан бэ гэдгийг нь тайлбарлаад явахад бэлэн байгаа.

Баярлалаа.

**Т.Аюурсайхан:** Санал хураалт.

59.7 хувийн саналаар дэмжигдлээ.

**16**.Төсөлд доор дурдсан агуулгатай 13, 14 дүгээр зүйл тус тус нэмэх:

**“13 дугаар зүйл.Хөдөлмөрийн харилцаан дахь нийгмийн түншлэл, түүний зарчим**

13.1.Нийгмийн түншлэл нь хөдөлмөрийн харилцаа, түүнтэй холбоотой асуудлаар холбогдох талуудын ашиг сонирхлыг уялдуулах замаар нийгмийн зөвшилцөл бүрдүүлэхэд чиглэсэн ажил олгогч болон ажилтан, тэдгээрийн төлөөлөгч, төрийн байгууллага хоорондын хоёр болон гурван талт хамтын ажиллагаа мөн.

13.2.Нийгмийн түншлэлд дараах зарчмыг баримтална:

13.2.1.хууль дээдлэх;

13.2.2.талуудын тэгш оролцоог хангах;

13.2.3.бие биенийхээ эрх, хууль ёсны ашиг сонирхлыг харилцан хүндэтгэх;

13.2.4.сайн дурын үндсэн дээр аливаа үүрэг хүлээх;

13.2.5.нийгмийн түншлэлийг төрөөс дэмжих.

**14 дүгээр зүйл.Нийгмийн түншлэлийг хэрэгжүүлэх түвшин, хэлбэр**

14.1.Нийгмийн гурван талт түншлэлийг Засгийн газар, төрийн захиргааны төв болон нутгийн захиргааны байгууллага, ажилтан болон ажил олгогчийн эрх, хууль ёсны ашиг сонирхлыг төлөөлөн хамгаалах байгууллагын хооронд хөдөлмөр, нийгмийн хамгааллын асуудлаар талуудын ашиг сонирхлыг уялдуулах, бодлого боловсруулах, түүнийг хэрэгжүүлэхээр зөвлөлдөх, харилцан ойлголцох, хамтын хэлэлцээр байгуулах замаар хэрэгжүүлнэ.

14.2.Нийгмийн хоёр талт түншлэлийг ажилтны хөдөлмөрлөх эрх, хууль ёсны ашиг сонирхлын асуудлаар салбар, салбар дундын, аж ахуйн нэгж, байгууллагын түвшинд талууд харилцан зөвшилцөх, хамтын хэлэлцээ хийж, хамтын гэрээ, хамтын хэлэлцээр байгуулах замаар хэрэгжүүлнэ.

14.3.Хэлэлцэж байгаа асуудлаас хамаарч нийгмийн гурван талт түншлэлийн хүрээнд дараах баримт бичгийг байгуулж болно:

14.3.1.бодлогын асуудлаар нийгмийн түншлэлийн гурван талт улс, салбар, салбар дундын, аймаг, сум, дүүргийн хамтын хэлэлцээр;

14.3.2.нийгмийн түншлэлийн гурван талт хамтарсан мэдэгдэл;

14.3.3.бодлогыг хэрэгжүүлэх асуудлаар зөвлөмж, удирдамж, аргачлал;

14.3.4.хууль тогтоомжид заасан бусад.

 14.4.Нийгмийн хоёр талт түншлэлийн хүрээнд дараах баримт бичгийг байгуулж болно:

 14.4.1.салбар, салбар дундын хамтын хэлэлцээр;

 14.4.2.хамтын гэрээ;

 14.4.3.хууль тогтоомжид заасан бусад.” Санал гаргасан ажлын хэсэг.

 Санал хураалт.

 59.7 хувийн саналаар дэмжигдлээ.

**18.**Төслийн 14 дүгээр зүйлийн 14.2 дахь хэсгийг “Хамтын хэлэлцээ хийх, хамтын гэрээ, хамтын хэлэлцээрийн төсөл боловсруулах явцад талуудын хүсэлтээр төрийн байгууллага улс орны нийгэм, эдийн засгийн нөхцөл байдал, салбарын тухайн үеийн болон ирээдүйн төлөв байдлын талаарх хамтын хэлэлцээ хийхэд шаардлагатай бусад мэдээлэл, баримт бичгийг хууль тогтоомжоор зөвшөөрсөн хэмжээнд гаргаж өгөх үүрэгтэй.” гэж өөрчлөн найруулж, 14 дүгээр зүйлийг 23 дугаар зүйл болгох. Санал гаргасан ажлын хэсэг.

Улсын Их Хурлын гишүүн Жамбалын Ганбаатар үг хэлнэ.

**Ж.Ганбаатар:** Баярлалаа. Энэ чинь дандаа эсэргүүцэж биш дэмжиж үг хэлж болно шүү дээ. Би чинь 70-80 хувийг нь дэмжиж байгаа. Тэгэхээр дэмжиж үг хэлж болох дэг байгаа шүү дээ. Мөнх-Оргил гишүүнд хандаж хэлэхэд та ахалсан нь маш их олзуурхууштай. Би баярлаж байгаа. Маш сайн ажиллаж байгаа. Олон талаас нь харж байгаа. Тэгэхдээ та өөрөө төгс биш учраас зарим зүйл заалтан дээр нь мэдээж сонсох байх гэж бодож хэлж байгаа юм.

Зарим зүйлийг анзаараагүй өнгөрсөн байхыг үгүйсгэхгүй. Энэ их том хууль шүү дээ тийм ээ. Бараг бизнесийн харилцааны үндсэн хууль. Тэгэхээр энэ зүйлүүд дээрээ би бол надад сая хуралдаан даргалагч хэлээд байх юм. Энэ хэлэлцэх эсэх дээр нь хэлэхгүй яасан юм бэ гээд. Хэлэлцэх эсэх дээр нь хэлсэн. Зөндөө л юм болсон шүү дээ. Би тэрийг дахин дахин яриад яах вэ. Өчнөөн асуудлууд болсон юм. Хэрэлдэж уралдсан ч зүйл байгаа. Тэгээд засагдаагүй юмыг чинь эхний хэлэлцүүлэг дээр нь хэлэхгүй өөр яах билээ.

Тэгэхээр одоо өөр гарц байхгүй байна шүү дээ. Тэгэхээр энийг бас за яах вэ өнөөдөр яах вэ зааланд олонх болоод явж байж болно. Амьдрал өөрөө тэгээд харуулах байлгүй. Тэгэхдээ энэ дотор сууж байгаа хүмүүс саналаа өгч байгаа хүмүүс надад хамааралгүй гэдэг байдлаар үр хүүхэд энд улсын төсвийн хөрөнгө. Энэ олон шаардлагатай нийгмийн салбаруудыг чинь хэн авч явах вэ. Нийгмийн салбарууд чинь бүгдээрээ адил цалингаа нэм гэж байгаа. Энэ цалингий чинь хэн нэмэх вэ. Дандаа гаднын зээл тусламж авч чадахгүй шүү дээ. Дандаа уул уурхай хийхгүй.

Татвар төлөгч нар ажил олгогч нар олон болж байж энэ салбарыг чинь өөд нь авч явна. Улс орныг чинь чирч авч явна. Тэгэхдээ тийм болсныхоо дараа тодорхой шаардлагуудаа тавих нь зөв үү гэж л би харж байгаа юм.

Тэгээд миний буруу байж магадгүй. Ийм болсон улсыг дуурайгаад бид тийм болсон улсуудтай адилхан хууль батлаад тэр хэмжээнд хэзээ хүрэх бол гэж би санаа зовж байгаа юм. Тэгэхээр зүгээр зарим зүйл заалтыг дэмжээд хэлж болох байх.

Дэмжиж хэлэх ёстой. Дэмжихгүй ч хэлэх ёстой байх.

Баярлалаа.

**Т.Аюурсайхан:** Санал хураалт.

57.1 хувийн саналаар дэмжигдлээ.

**17**.Төслийн 13 дугаар зүйлийн гарчгийн “хэлэлцээ, түүний” гэснийг “хэлэлцээний” гэж, 13.2 дахь хэсгийн “дараах зарчмыг удирдлага болгоно” гэснийг “дараах зарчмыг баримтална” гэж, 13.2.1 дэх заалтын “асуудлаа харилцан ашигтай шийдвэрлэх хүсэл эрмэлзэлтэй” гэснийг “асуудлаар ажил хэрэгч яриа хэлэлцээ өрнүүлэх, харилцан ойлголцох замаар тохиролцоонд хүрэх чин хүсэл эрмэлзэлтэй” гэж, 13.2.5 дахь заалтын “харилцан хамааралтай мэдээлэл” гэснийг “шаардлагатай мэдээллийг харилцан гаргаж өгөх,” гэж тус тус өөрчилж, 13.2.4 дэх заалтыг “энэ хуулийн 34.1, 37.1-д заасны дагуу хэлэлцээний цар хүрээгээ өөрсдөө тодорхойлох;” гэж өөрчлөн найруулж, 13.2 дахь хэсгийг “Хамтын хэлэлцээний үндсэн зарчим” гэсэн 19 дүгээр зүйл болгох. Санал гаргасан ажлын хэсэг.

61.9 хувийн саналаар дэмжигдлээ.

**19.**Төслийн 15 дугаар зүйлийн 15.1 дэх хэсгийн “хөндлөнгөөс оролцох,” гэсний дараа “нөлөөлөх,” гэж нэмж, 15 дугаар зүйлийг 22 дугаар зүйл болгож, уг зүйлд доор дурдсан агуулгатай 22.2 дахь хэсэг нэмэх:

“22.2.Энэ хуулийн 22.1-г зөрчсөн этгээдэд Зөрчлийн тухай хуульд заасан хариуцлага хүлээлгэнэ**.”** Санал гаргасан ажлын хэсэг.

61.9 хувийн саналаар дэмжигдлээ.

**20**.Төслийн 16 дугаар зүйлийн 16.3 дахь хэсгийн “тооны харьцааг үндэслэн тогтоож хамтын хэлэлцээнд оролцуулна.” гэснийг “тооны харьцааг үндэслэн тогтооно.” гэж өөрчилж, 16.1, 16.2, 16.4 дэх хэсгийг доор дурдсанаар өөрчлөн найруулж, 16 дугаар зүйлийг 20 дугаар зүйл болгох:

“20.1.Хамтын хэлэлцээ хийх санаачилгыг аль ч тал гаргаж болно. Ингэхдээ энэ хуулийн 21.1-д заасан шаардлагыг хангасан саналыг нөгөө талдаа бичгээр хүргүүлнэ.

20.3.Улс, аймаг, нийслэл, сум, дүүрэг, салбарын хэмжээнд хэд хэдэн үйлдвэрчний эвлэл, ажил олгогчдын байгууллага байвал хамтын хэлэлцээнд оролцох төлөөлөгчдийн тоог гишүүдийнхээ тооны харьцааг үндэслэн тогтооно.” Санал гаргасан ажлын хэсэг.

Санал хураалт.

68.3 хувийн саналаар дэмжигдлээ.

**21**.Төслийн 17 дугаар зүйлийн 17.1 дэх хэсгийн “нөгөө талдаа” гэсний дараа “бичгээр” гэж, 17.4, 17.5 дахь хэсгийн “хэлэлцээний” гэсний өмнө “тухайн” гэж тус тус нэмж, 17.3 дахь хэсгийн “талууд тохиролцоонд хүрээгүй,” гэснийг “талуудын хооронд” гэж өөрчилж, 17.2 дахь хэсгийн “зохих бэлтгэл хангаж” гэснийг хасаж, 17.1-17.6 дахь хэсгийг “Хамтын хэлэлцээг эхлүүлэх, хэлэлцээ хийх” гэсэн 21 дүгээр зүйл болгох. Санал гаргасан ажлын хэсэг.

65.1 хувийн саналаар дэмжигдлээ.

**22**.Төслийн 17 дугаар зүйлийн 17.7 дахь хэсгийн “хөлс, холбогдох зардлыг хэлэлцээний дэгд тусгасны дагуу олгоно” гэснийг “ажлын хөлс, холбогдох зардлыг энэ хуулийн 21.5-д заасан дэгээр тогтооно” гэж, 17.8 дахь хэсгийн “Үндсэн ажлаасаа чөлөөлөгдөлгүйгээр хэлэлцээнд оролцож байгаа үйлдвэрчний эвлэлийн ажилтан, сонгуультанд уг ажилтай нь” гэснийг “Хамтын хэлэлцээнд оролцож байгаа үйлдвэрчний эвлэлийн ажилтан, сонгуультан, ажилтны төлөөлөгчид хамтын хэлэлцээнд оролцсонтой нь” гэж тус тус өөрчилж, 17.8 дахь хэсгийн “хэлэлцээнд оролцсоных нь төлөө” гэснийг хасаж, 17.7, 17.8 дахь хэсгийг нэгтгэн “Хамтын хэлэлцээнд оролцогчдын баталгаа” гэсэн 24 дүгээр зүйл болгож, уг зүйлд доор дурдсан агуулгатай 24.3 дахь хэсэг нэмэх:

“24.3.Энэ хуулийн 24.2-г зөрчсөн этгээдэд Зөрчлийн тухай хуульд заасан хариуцлага хүлээлгэнэ.” Санал гаргасан ажлын хэсэг.

Улсын Их Хурлын гишүүн Жамбалын Ганбаатар гишүүн үг хэлнэ.

**Ж.Ганбаатар:** Баярлалаа. Энэ заалт дээр бас асуудлууд байгаа юм. Үйлдвэрчний эвлэл гэдэг дээр яах вэ АНУ-д бол үйлдвэрчний эвлэлийн байгууллагууд их хөгжиж байсан тэр саналуудыг авч байсан зүйлүүдийг эдийн засагч нар дүгнэхдээ эргэж нэг хараад зөв байсан уу, буруу байсан уу гэдгийг одоо энэ эдийн засгийн номуудад бол ихэнх нь буруу байсан л гэж хардаг юм билээ.

Тэр Детройд гээд хотын жишээ бол үйлдвэрчний эвлэл, ажилчин, ажил олгогч хоорондын л маргаан шүү дээ. Тэгээд Америкаас ихэнх үйлдвэрүүд гараад явсан. Үйлдвэрчний эвлэл маш сайн ажилласан гэж үздэг. Гэхдээ хөгжилд нь нэмэр болсон уу үгүй юу.

Үнэхээр тэр үйлдвэрчний эвлэл тэр үйлдвэрлэлүүдийг сайжруулсан уу. Ажилчдын цалинг нэмсэн үү. Тэнд одоо үйлдвэрлэл хөгжсөн үү. Тэгээд эргээд хардаг юм байна лээ хүмүүс.

Герман энэ тэрд бол үйлдвэрчний эвлэл сайн хөгжсөн байгаа. Тэгэхээр аль алиных нь жишээ байна.

Үйлдвэрчний эвлэл орж ирснээрээ үнэхээр сайжирдаг уу үгүй юу. Үйлдвэрчний эвлэл, ажил олгогч ажилчин гурвын дунд ингээд юу гэдэг юм бэ дээ энэ болохгүй байна шүү, тэр болохгүй байна шүү. Чи энэ рүүгээ анхаараарай. Тэр хүн чинь болохгүй байна. Та энэнтэйгээ маргалдаарай. Ийм л зүйлүүд л наад дээр чинь ирээдүйд үүсчих вий гэж санаа зовж байгаа. Ирээдүйд үүсчих вий дээ ийм байдал чинь улсын хөгжлийг хойш нь татчих вий. Олон хүн ажилтай байсныг нь болиулчих вий гэж санаа зовоод хэлж байгаа юм. Үйлдвэрчний эвлэл бүх улсыг мундаг болгоогүй. Энэ дээр анхаарна биз дээ. Одоо тэгээд үг хэлэхээс өөр боломж байхгүй. Хэлэлцэх эсэх дээр нь хангалттай хэлсэн.

Баярлалаа.

**Т.Аюурсайхан:** Санал хураалт.

54.0 хувийн саналаар дэмжигдлээ.

**23.**Төслийн 18 дугаар зүйлийн 18.2 дахь хэсгийн “хамаарна” гэснийг “хамаарч үйлчилнэ” гэж өөрчилж, 20 дугаар зүйлийн 20.5 дахь хэсгийн “салбарын бусад” гэснийг “салбарын нийт” гэж өөрчилж, 18.1, 18.2, 18.3, 19.5, 20.5, 20.6 дахь хэсгийг нэгтгэн “Хамтын хэлэлцээрийн үйлчлэх хүрээ” гэсэн 35 дугаар зүйл болгож, 18 дугаар зүйлийн 18.4 дэх хэсгийг “Үйлдвэрчний эвлэлийн байгуулсан хамтын гэрээнд хамаарагдах ажилтны хүрээг талууд харилцан тохиролцоно. Нийт ажилтны хурлаас сонгогдсон ажилтны төлөөлөгчдийн байгуулсан хамтын гэрээнд тухайн аж ахуйн нэгж байгууллагын нийт ажилтан хамрагдана.” гэж өөрчлөн найруулж, 20 дугаар зүйлийн 20.3 дахь хэсгийн “түүний бүх” гэсний дараа “салбар,” гэж нэмж, 18 дугаар зүйлийн 18.4 дэх хэсэг, 20 дугаар зүйлийн 20.3 дахь хэсгийг нэгтгэн “Хамтын гэрээний үйлчлэх хүрээ” гэсэн 39 дүгээр зүйл болгох. Санал гаргасан ажлын хэсэг.

65.1 хувийн саналаар дэмжигдлээ.

**24.**Төслийн 20 дугаар зүйлийн гарчгийн “**, нэмэлт өөрчлөлт оруулах, хамрах хүрээг өргөжүүлэх”** гэснийг, 20.7 дахь хэсгийг тус тус хасаж, 20.8 дахь хэсгийн “хугацаатай байна” гэснийг “хугацаагаар байгуулна” гэж, 20.9 дэх хэсгийн “нэмэлт, өөрчлөлт оруулах асуудлыг түүнд тодорхойлсон нөхцөл, журмын дагуу талууд тохиролцож шийдвэрлэх бөгөөд хэрэв хамтын гэрээ, хэлэлцээрт энэ тухай тодорхой” гэснийг “нэмэлт, өөрчлөлт оруулахдаа тухайн гэрээ, хэлэлцээрт өөрөөр” гэж тус тус өөрчилж, 20.1, 20.2, 20.4, 20.8, 20.9 дэх хэсгийг нэгтгэн “**Хамтын гэрээ, хамтын хэлэлцээр байгуулах” гэсэн** 31 дүгээр зүйл болгож, уг зүйлд доор дурдсан агуулгатай 31.5 дахь хэсэг нэмэх:

“31.5.Хамтын гэрээ, хамтын хэлэлцээрийн хугацааг талууд харилцан тохиролцож, анх байгуулсан хугацаанаас илүүгүй хугацаагаар сунгаж болно.” Санал гаргасан ажлын хэсэг.

Санал хураалт.

58.7 хувийн саналаар дэмжигдлээ.

**25.**Төслийн 19 дүгээр зүйлийн 19.2 дахь хэсгийг “Хамтын гэрээг ажил олгогчийн төлөөлөгчид болон үйлдвэрчний эвлэл, үйлдвэрчний эвлэлгүй бол нийт ажилтны хурлаас сонгогдсон ажилтны төлөөлөгчид байгуулна.” гэж өөрчлөн найруулж, 19.2 дахь хэсгийг “Хамтын гэрээ байгуулах талууд” гэсэн 38 дугаар зүйл болгож, 19 дүгээр зүйлийн гарчгийн “гэрээ,” гэснийг хасаж, 19.1.1 дэх заалтын “улсын хэмжээнд Засгийн газар; ажил олгогчийн эрх, хууль ёсны ашиг сонирхлыг төлөөлөн хамгаалах үндэсний байгууллага;” гэснийг “улсын хамтын хэлэлцээрийг Засгийн газар, ажил олгогчийн болон” гэж, 19.1.2 дахь заалтын “түвшинд ажил олгогчийн эрх, хууль ёсны ашиг сонирхлыг төлөөлөн хамгаалах салбарын байгууллага;” гэснийг “хамтын хэлэлцээрийг тухайн ажил олгогчийн болон” гэж, 19.1.3 дахь заалтын “түвшинд тухайн нутаг дэвсгэрийн нэгжийн Засаг дарга; ажил олгогчийн эрх, хууль ёсны ашиг сонирхлыг төлөөлөн хамгаалах тухайн нутаг дэвсгэрийн байгууллага;” гэснийг “хамтын хэлэлцээрийг тухайн нутаг дэвсгэрийн Засаг дарга, ажил олгогчийн болон” гэж тус тус өөрчилж, 19.4 дэх хэсгийг “Хэрэв төр тухайн салбарт ажил олгогч бол холбогдох төрийн захиргааны төв байгууллага дангаараа, эсхүл салбарын бусад ажил олгогчийн төлөөлөгчидтэй хамтран хамтын хэлэлцээнд оролцоно.” гэж өөрчлөн найруулж, 19.1, 19.4 дэх хэсгийг нэгтгэн **“Хамтын хэлэлцээр байгуулах талууд”** гэсэн 36 дугаар зүйл болгож, уг зүйлд доор дурдсан агуулгатай 36.3 дахь хэсэг нэмэх:

“36.3.Хэрэв төр тухайн салбарт ажил олгогч биш бол салбар, салбар дундын хамтын хэлэлцээрийн аль нэг талын хүсэлтээр салбарын төрийн захиргааны төв байгууллага хамтын хэлэлцээнд оролцоно.” Санал гаргасан ажлын хэсэг.

Санал хураалт.

58.7 хувийн саналаар дэмжигдлээ.

**26**.Төслийн 19 дүгээр зүйлийн 19.3 дахь хэсгийг “Төрийн байгууллага хамтын хэлэлцээнд оролцогчдыг шаардлагатай мэдээллээр хангаж, мэргэжил, арга зүйн зөвлөгөө үзүүлнэ.” гэж өөрчлөн найруулж, 13 дугаар зүйлийн 13.1 дэх хэсэг, 19 дүгээр зүйлийн 19.3 дахь хэсгийг нэгтгэн “Хамтын хэлэлцээ” гэсэн 18 дугаар зүйл болгох. Санал гаргасан ажлын хэсэг.

Санал хураалт.

61.9 хувийн саналаар дэмжигдлээ.

**27.**Төслийн 21 дүгээр зүйлийн 21.1 дэх хэсгийг “Хамтын гэрээгээр зохицуулах харилцааг талууд харилцан тохиролцох бөгөөд ажилтны хөдөлмөрлөх эрх, ашиг сонирхолтой холбоотой дараах асуудлыг хамтын гэрээнд тусгаж болно:” гэж өөрчлөн найруулж, 21.1.4 дэх заалтын “нөхцөлийн талаар уян хатан зохицуулалт хэрэглэх” гэснийг “нөхцөлийг уян хатан зохицуулах асуудал” гэж өөрчилж, 21.1.7 дахь заалтын “шинэ хэлбэр хэрэглэх,” гэсний дараа “техник технологийн дэвшил нэвтрүүлэх” гэж нэмж, 21 дүгээр зүйлийг 37 дугаар зүйл болгож, уг зүйлд доор дурдсан агуулгатай 37.1.10 дахь заалт нэмэх:

 “37.1.10. аж ахуйн нэгж, байгууллагын орон сууц, хүүхдийн цэцэрлэг, ясли, нийгэм, соёлын зориулалттай барилга, байгууламж барих, ашиглах, олон хүүхэдтэй гэр бүл, өрх толгойлсон эх буюу ганц бие эцэг, хөгжлийн бэрхшээлтэй гэр бүлийн гишүүнтэй ажилтанд хөнгөлөлт үзүүлэх асуудал;” Санал гаргасан ажлын хэсэг.

 Санал хураалт.

 68.3 хувийн саналаар дэмжигдлээ.

**28.**Төслийн 22 дугаар зүйлийн 22.1.2 дахь заалтын “норм, норматив” гэсний дараа “тариф,” гэж нэмж, 22.1.2 дахь заалтын “тодорхой ажил, мэргэжлийн” гэснийг “тухайн салбарын” гэж өөрчилж, 22.1.3 дахь заалтын “бодлогын” гэснийг хасаж, 22 дугаар зүйлийг 34 дүгээр зүйл болгож, уг зүйлд доор дурдсан агуулгатай 34.2 дахь хэсэг нэмэх:

“34.2.Хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүний энэ хуулийн 5.1-д заасан үндсэн эрх, суурь зарчмыг хэрэгжүүлэх, тэдгээрийн хөдөлмөрийн аюулгүй байдал, эрүүл ахуй, хөдөлмөр эрхлэлтийг дэмжих асуудлыг тухайн нутаг дэвсгэрийн хамтынхэлэлцээрт тусгаж, хэрэгжүүлж болно.” Санал гаргасан ажлын хэсэг.

Санал хураалт.

66.7 хувийн саналаар дэмжигдлээ.

**29.**Төслийн 23 дугаар зүйлийг доор дурдсанаар өөрчлөн найруулах:

“**32 дугаар зүйл.Хамтын гэрээ, хамтын хэлэлцээрийг бүртгүүлэх, мэдээллийн сан бүрдүүлэх**

32.1.Хамтын гэрээ, аймаг, нийслэл, сум, дүүргийн хамтын хэлэлцээрийг харьяа нутаг дэвсгэрийн хөдөлмөрийн асуудал хариуцсан төрийн байгууллагад, салбар, салбар дундын хамтын хэлэлцээрийг хөдөлмөрийн асуудал эрхэлсэн төрийн захиргааны төв байгууллагад бүртгүүлэхээр ажлын 10 өдрийн дотор ажилтны, эсхүл ажил олгогчийн төлөөлөгч хүргүүлнэ.

32.2.Бүртгэх эрх бүхий байгууллага хамтын гэрээ, хамтын хэлэлцээрийг ажлын 5 өдрийн дотор гагцхүү хууль тогтоомжид нийцэж байгаа эсэхийг хянаж, нийцэж байгаа тухайн гэрээ, хэлэлцээрийг бүртгэж, мэдээллийн санд оруулна. Ийнхүү бүртгүүлснээр уг хамтын гэрээ, хамтын хэлэлцээр хүчин төгөлдөр болно.

32.3.Бүртгэх эрх бүхий байгууллага хамтын гэрээ, хамтын хэлэлцээрийг бүртгэхээс татгалзвал ийнхүү татгалзсан үндэслэлээ тайлбарлаж, хамтын гэрээ, хамтын хэлэлцээрийг хууль тогтоомжид нийцүүлэх боломжийг талуудад олгоно. Хамтын гэрээ, хамтын хэлэлцээрийг бүртгэхээс татгалзсан шийдвэрийн талаар дээд шатны албан тушаалтан, эсхүл шүүхэд гомдол гаргаж болно.

32.4.Хамтын гэрээ, хамтын хэлэлцээрийг бүртгэх, мэдээллийн санг бүрдүүлэх журмыг хөдөлмөрийн асуудал эрхэлсэн Засгийн газрын гишүүн батална.

32.5.Улсын хамтын хэлэлцээрт талууд гарын үсэг зурснаар хүчин төгөлдөр болно.” Санал гаргасан ажлын хэсэг.

Санал хураалт.

71.4 хувийн саналаар дэмжигдлээ.

**30.**Төслийн 24 дүгээр зүйлийн гарчгийн “гэрээ хэлэлцээрийг” гэснийг “гэрээг” гэж өөрчилж, 24.1 дэх хэсгийг хасаж, 24.2 дахь хэсгийн “байгууллагын харьяалал,” гэсний дараа “хуулийн этгээдийн хэлбэр,” гэж нэмж, 24 дүгээр зүйлийг 40 дүгээр зүйл болгох. Санал гаргасан ажлын хэсэг.

Санал хураалт.

65.1 хувийн саналаар дэмжигдлээ.

**31.**Төслийн 25 дугаар зүйлийн 25.1 дэх хэсгийн “хэлэлцээрийн биелэлтэд” гэсний дараа “талууд хяналт тавих бөгөөд” гэж, “хамтын хэлэлцээрттусгана.” гэсний дараа “Хамтын хэлэлцээрт тусгайлан заагаагүй бол аймаг, нийслэл, сум, дүүргийн хамтын хэлэлцээрт тухайн шатны Засаг дарга, улсын хамтын хэлэлцээрт Үндэсний хороо тус тус биелэлтэд хяналт тавина.” гэсэн 2 дахь өгүүлбэр тус тус нэмж, 25 дугаар зүйлийг 33 дугаар зүйл болгож, уг зүйлд доор дурдсан агуулгатай 33.4, 33.5 дахь хэсэг тус тус нэмэх:

“33.4.Хамтын гэрээ, хамтын хэлэлцээрийг хэрэгжүүлэх, түүнийг тайлбарлах үед талуудын хооронд саналын зөрүү үүсвэл зөвшилцлийн журмаар урьдчилан шийдвэрлэхээр хөдөлмөрийн хууль тогтоомжид нийцүүлэн хамтын гэрээ, хамтын хэлэлцээрт тусгайлан тусгана.

33.5.Ажил олгогч хамтын гэрээ, тухайн аж ахуйн нэгж, байгууллагад үйлчлэх хамтын хэлэлцээрийг нийт ажилтанд харагдахуйц газар байршуулах үүрэгтэй.” Санал гаргасан ажлын хэсэг.

Санал хураалт.

69.8 хувийн саналаар дэмжигдлээ.

**32.**Төслийн 26 дугаар зүйлийн 26.2 дахь хэсгийн “Ажил олгогч,” гэсний дараа “, эсхүл түүнийг төлөөлөх эрх бүхий этгээд” гэж, “ажилд орох гэж байгаа хүнтэй” гэсний дараа “түүний” гэж,“тохиролцох бөгөөд” гэсний дараа “ажилтан” гэж тус тус нэмж, 26.1 дэх хэсгийн “Ажил олгогч, түүнийг төлөөлж байгаа этгээд” гэснийг “Ажил олгогч, эсхүл түүнийг төлөөлөх эрх бүхий этгээд” гэж өөрчилж, 26.6 дахь хэсгийг “Ажил олгогч, ажилтны хоорондын харилцаа нь энэ хуулийн 4.1.15-д заасан хөдөлмөр эрхлэлтийн харилцааны шинжтэй бол хөдөлмөрийн гэрээнээс өөр төрлийн гэрээ байгуулахыг хориглоно. Хөдөлмөрийн гэрээнээс өөр төрлийн гэрээ байгуулсан боловч уг харилцаа нь хөдөлмөр эрхлэлтийн харилцааны шинжийг агуулсан бол түүнийг хөдөлмөрийн гэрээ байгуулсанд тооцно.” гэж өөрчлөн найруулж, 26 дугаар зүйлийн 26.1, 26.2, 26.6 дахь хэсгийг нэгтгэн “Хөдөлмөр эрхлэлтийн харилцаа үүсэх нөхцөл” гэсэн 41 дүгээр зүйл болгох.

**33.**Төслийн 26 дугаар зүйлийн 26.5, 26.7 дахь хэсгийг хасаж, 26.4 дэх хэсгийн “энэ хуулийн 26.3 дахь хэсэгт заасны дагуу “үйлдэх” гэснийг “нөхөн байгуулах” гэж өөрчилж, 26 дугаар зүйлийн 26.3, 26.4 дэх хэсгийг нэгтгэн “Хөдөлмөрийн гэрээний хэлбэр” гэсэн 48 дугаар зүйл болгож, уг зүйлд доор дурдсан агуулгатай 48.3, 48.4 дэх хэсэг тус тус нэмэх:

“48.3.Хөдөлмөрийн гэрээг бичгээр үйлдээгүйгээс үл хамааран ажилтан ажил үүргээ гүйцэтгэж эхэлснээр хөдөлмөр эрхлэлтийн харилцаа үүссэнд тооцно.

48.4.Энэ хуулийн 48.2-г зөрчсөн этгээдэд Зөрчлийн тухай хуульд заасан хариуцлага хүлээлгэнэ.” Санал гаргасан ажлын хэсэг.

Улсын Их Хурлын гишүүн Жамбалын Ганбаатарт микрофон өгье.

**Т.Аюурсайхан:** Энэ Занданшатар даргад Монгол дахь Америкийн худалдааны танхимаас бас тодорхой саналууд ирсэн юм л даа. Тэгээд би бас ганц хоёр заалтыг нь уншаад өгье гэж бодож байна.

Нэгдүгээрт ажил олгогчид хэд хэдэн санхүүгийн ачаалал үүсгэгч байна. Энэ нь өнөөгийн эдийн засгийн нөхцөл байдал ажил олгогчийн бизнесийн үйл ажиллагаанд сөрөг нөлөө үзүүлнэ.

Хоёрдугаарт хөдөлмөр эрхлэлтийн харилцаанд үйлдвэрчний эвлэл болон төрийн байгууллага илүү нөлөөтэй байхаар тусгасан байна. Энэ нь ажил олгогчид хөндлөнгийн оролцоо бөгөөд бизнесийн үйл ажиллагаа явуулахад хүндрэл үүсгэхээр байна.

Гурав. Маргаан шийдвэрлэх олон шат дамжлага үүссэн байна. Энэ нь маргаан шийдвэрлэх хугацааг шалтгаангүйгээр удаашруулна.

Дөрөв. Хөдөлмөр эрхлэлтийн харилцаа шаардлага хязгаарлалтыг тогтоосон байна. Ажил олгогч ажилчин хоорондын тохиролцооны үндсэн дээр зохицуулж болох асуудалд хязгаарлалт тогтоосноор хөдөлмөр эрхлэлтийн харилцаан дахь уян хатан байдлыг хязгаарлаж хөдөлмөр эрхлэх боломж хумигдах юм гээд.

Энийг би харгалзаж үзсэн байх гэж найдаж багаа юм.

Мөнх-Оргил гишүүн хэлэлцүүлэг хийсэн юм байна лээ. Гэхдээ энэ зүйлүүдийг яг уясан зүйлүүд бол их муу харагдаж байгаа юм.

Уяад яг энийг нь авч хэрэгжүүлээд явсан зүйлүүд муу харагдаж байгаа юм.

Тэгээд би нэг зүйлээ дахиад давтаад хэлье.

Давтахаас өөр арга алга. Энэ ажилчнаа 12, 13, 15, 20, 30, 40 болгосон хүмүүсийг Татварын хуулиар, Хөдөлмөрийн хуулиар, бусад хуулиар бусад улсууд чинь дэмждэг. Яг Герман гээд байгаа улс чинь бол дэмждэг. Ажлын байрыг нэмэгдүүлсэн тохиолдолд.

Манайд бол ийм зүйл байхгүй шүү дээ. Татварын хуульд ч байхгүй. Тэгэхээр энэ харилцаа чинь хэрвээ нөгөө талдаа уг нь энийг нь хийгээд өнөөдөр энийгээ хөдөлмөрийн харилцаанд хийсэн бол бараг зөв байх магадлал өндөр байсан юм. Нөгөө талдаа гэдэг нь ажлыг одоо ажлын байрыг нэмэгдүүлсэн тохиолдолд ийм ийм хөнгөлөлтүүдийг үзүүлнэ гэдгээ зоочхоод өнөөдөр энэ талд нь ажил олгогчдод ийм ийм үүрэг гүйцэтгүүлнэ гээд. Ингээд хавсраад явбал энэ их зөв байсан байх.

Тэгэхээр энэ бас л учир дутагдалтай. Ажлын байр нэмэгдүүлсэн хүмүүсийн сонирхлыг бууруулсан. Ажилчнаа нэмэхгүй. Одоо тэгээд 10 ажилтантай хүн 10 ажилтантай байхыг л хүснэ. Бид бол уг нь Дорнын ёс заншилтай улс шүү дээ. Тэгээд гэр бүлийн харилцаатай явдаг.

Гүйцэтгэх захирлаа юм уу, ажилтан албан хаагч нартаа тийм өрнийн байдлаар тэгвэл ингэнэ, ингэвэл ингэнэ гэсэн гэрээний зарчмууд бол Монгол их бага шүү дээ. Тэгээд ингэсэн зүйл рүү л хүмүүсийг татаж байна л даа. Энэ нь өөрөө хортой шүү.

Баярлалаа.

**Т.Аюурсайхан:** Санал хураалт.

61.9 хувийн саналаар дэмжигдлээ.

**34.**Төслийн 27 дугаар зүйлийн 27.1.3 дахь заалтын “ажлыг нэг удаа гүйцэтгүүлэх” гэснийг “ажил гүйцэтгүүлэх” гэж, 27.3 дахь хэсгийн “дуусмагц ажил олгогч ажилтантай тохиролцон хөдөлмөрийн гэрээг сунгаж болох бөгөөд аль нэг тал гэрээний хугацаа дуусахаас өмнө дуусгавар болгох санал тавиагүй бол уг” гэснийг “дуусахад ажил олгогч гэрээг дуусгавар болгох тухай сануулаагүй бөгөөд ажилтан үргэлжлүүлэн ажиллаж байгаа бол” гэж тус тус өөрчилж, 27.1.6 дахь заалтыг хасаж, 27.4 дэх хэсгийг “Энэ хуулийн 58.1.3, 139.1-д зааснаас бусад тохиолдолд хугацаатай байгуулсан гэрээний анх байгуулсан болон сунгасан хугацааны нийлбэр хоёр жилээс дээш бол уг гэрээг хугацаагүй байгуулагдсан тооцно.” гэж өөрчлөн найруулж, 27 дугаар зүйлийг 50 дугаар зүйл болгож, уг зүйлд доор дурдсан агуулгатай 50.1.6 дахь заалт нэмэх:

“50.1.6.санхүүжилт, хийгдэх ажлын цар хүрээтэй холбоотой цаг хугацаагаар хязгаарлагдсан ажил үүрэг гүйцэтгүүлэх;” Санал гаргасан ажлын хэсэг.

 Санал хураалт.

 71.9 хувийн саналаар дэмжигдлээ.

**35.**Төслийн 28 дугаар зүйлийг доор дурдсанаар өөрчлөн найруулах:

**“62 дугаар зүйл.Дагалдангаар ажиллах хөдөлмөрийн гэрээ**

62.1.Ажил олгогч нь ажилтанд ажлын дадлага, ур чадвар эзэмшүүлэх зорилгоор дадлага, туршлагатай ажилтныг дагалдан ажиллахаар хөдөлмөрийн гэрээ байгуулж болно.

62.2.Дагалдангаар ажиллах хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтны дагалдан ажиллах хугацаа, дагалдуулан ажиллуулах ажилтан, эзэмшвэл зохих ажлын дадлага, ур чадварын талаар тусгайлан тусгана.

62.3.Ердийн дагалдангаар ажиллах хөдөлмөрийн гэрээний хугацаа 3 сар хүртэл байна. Талууд тохиролцсоноор гэрээг нэг удаа 3 сараас илүүгүй хугацаагаар сунгаж болно.

62.4.Нарийн мэргэжлээр дагалдан ажиллах хөдөлмөрийн гэрээний хугацаа мэргэжлийн онцлог, эзэмших мэргэжлийн дадлага, ур чадвараас шалтгаалан 2 хүртэл жил байж болно. Талууд тохиролцсоноор гэрээг нэг удаа нэг жилээс илүүгүй хугацаагаар сунгаж болно.

62.5.Нарийн мэргэжлээр дагалдан ажиллах журам, мэргэжлийн жагсаалтыг Үндэсний хорооны саналыг үндэслэн хөдөлмөрийн асуудал эрхэлсэн Засгийн газрын гишүүн батална.

62.6.Дагалдан ажилтны үндсэн цалинг түүний гүйцэтгэх ажил үүрэг, эзэмших ажлын дадлага, ур чадвар зэргийг өөртэй нь тохиролцож тогтоох бөгөөд ижил төрлийн ажил үүрэг гүйцэтгэж байгаа үндсэн ажилтны үндсэн цалингийн 70 хувиас доогуур байж болохгүй.

62.7.Дагалдангаар ажилласан ажилтантай туршилтаар ажиллуулах хөдөлмөрийн гэрээ байгуулахгүй.

62.8.Дагалдан ажилтанд энэ хуульд заасан бусад зохицуулалт, ажилтны нэмэгдэл, нэмэгдэл хөлс, олговрын тухай заалт нэгэн адил үйлчилнэ.

62.9.Талууд тусгайлан тохирсноос бусад тохиолдолд дагалдан ажилтныг ажил олгогч байнгын ажилд авах үүрэг хүлээхгүй.

62.10.Дагалдан ажилтнаас дагалдангаар ажиллах, суралцахтай нь холбогдуулж аливаа төлбөр авах, ажил мэргэжлээ болон ажлын байраа чөлөөтэй сонгох эрхийг нь хязгаарлах, үл өрсөлдөх нөхцөл тулгахыг тус тус хориглоно.

62.11.Энэ хуулийн 63 дугаар зүйлд заасан дагалдан суралцсан ажилтан нарийн мэргэжлээр дагалдан ажиллах бол хөдөлмөрийн гэрээний нийт хугацаа нь 1 жил хүртэл байна.

62.12.Дагалдан ажилтны нийгмийн даатгалын шимтгэл төлөхтэй холбогдсон харилцааг холбогдох хууль тогтоомжоор зохицуулна.

**63 дугаар зүйл.Дагалдангаар суралцах хөдөлмөрийн гэрээ**

63.1.Мэргэжлийн боловсрол, сургалтын байгууллагын суралцагчид мэргэжлийн боловсрол эзэмшүүлэх, онолын мэдлэгийг практик дадлагатай хослуулах, ажлын дадлага, ур чадвар эзэмшүүлэх зорилгоор ажил олгогч, дагалдан суралцах ажилтан, сургалтын байгууллага хамтран дагалдан суралцах гурвалсан хөдөлмөрийн гэрээ байгуулж болно.

63.2.Мэргэжлийн боловсрол, сургалтын байгууллагад суралцах цаг, эзэмших мэргэжил, ажлын байран дээр ажиллах цаг, эзэмшвэл зохих ажлын дадлага, ур чадварыг тодорхойлсон сургалтын хөтөлбөрийг талууд харилцан тохиролцож дагалдан суралцагчийн хөдөлмөрийн гэрээнд хавсаргана.

63.3.Дагалдангаар суралцах ажилтны нийгмийн даатгалын шимтгэлийг Хөдөлмөр эрхлэлтийг дэмжих сангаас төлнө.

63.4.Дагалдан суралцах хөдөлмөрийн гэрээний хугацаа суралцах мэргэжлээс шалтгаалан 3 хүртэл жил байна.

63.5.Дагалдан суралцах ажилтанд олгох үндсэн цалинг суралцах, ажиллах цагийн харьцаа, хийх ажлын чанар, хэмжээ, сургалтын байгууллагаас авч байгаа мөнгөн тэтгэлэг зэргийг харгалзан талууд хөдөлмөрийн хөлсний доод хэмжээнээс доошгүй байхаар харилцан тохирно.

63.6.Дагалдангаар суралцах ажилтанд энэ хуульд заасан бусад зохицуулалт, ажилтны нэмэгдэл, нэмэгдэл хөлс, олговрын тухай заалт нэгэн адил үйлчилнэ.

63.7.Талууд тусгайлан тохирсноос бусад тохиолдолд дагалдангаар суралцах ажилтныг ажил олгогч байнгын ажилд авах үүрэг хүлээхгүй.

63.8.Дагалдангаар суралцах ажилтнаас дагалдангаар суралцахтай нь холбогдуулж аливаа төлбөр авах, ажил мэргэжлээ болон ажлын байраа чөлөөтэй сонгох эрхийг нь хязгаарлах, үл өрсөлдөх нөхцөл тулгахыг тус тус хориглоно.

63.9.Их, дээд сургуульд суралцагчийг суралцаж байгаа мэргэжлээрээ аж ахуйн нэгж, байгууллагын үйл ажиллагаатай танилцуулах зорилгоор дадлагажуулж болно. Дадлагажих үйл ажиллагааны нөхцөл, журмыг хууль тогтоомжоор тогтооно.

**64 дүгээр зүйл.Туршилтаар ажиллуулах хөдөлмөрийн гэрээ**

64.1.Ажил олгогч ажилтныг ажилд авахдаа тухайн ажлын байранд тавигдах шаардлагыг хангах эсэхийг нь шалгах зорилгоор туршилтаар ажиллуулах хөдөлмөрийн гэрээ байгуулж болно.

64.2.Туршилтаар ажиллуулах хөдөлмөрийн гэрээний хугацаа 3 сараас илүүгүй байх бөгөөд харилцан тохиролцсоноор нэг удаа 3 сараас илүүгүй хугацаагаар сунгаж болно.

64.3.Туршилтаар ажиллах ажилтны үндсэн цалинг тухайн ажлын байрны үндсэн цалингаас багагүй байхаар тогтоох бөгөөд түүнд нэмэгдэл, нэмэгдэл хөлс, шагнал урамшуулал, олговрыг энэ хуульд заасны дагуу олгоно.

64.4.Улирлын шинжтэй ажлыг нэг удаа гүйцэтгүүлэх, ажлын байр нь хадгалагдаж байгаа ажилтны оронд, эсхүл түр ажлын байранд ажиллуулах тохиолдолд ажилтантай туршилтаар ажиллуулах гэрээ байгуулахгүй.

64.5.Туршилтаар ажиллах ажилтанд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил үйлчилнэ.” Санал гаргасан ажлын хэсэг.

 Цахимаар Бямбасүрэнгийн Энх-Амгалан гишүүн үг хэлнэ. Микрофон өгье. Үг хэлэхээс өмнө ажлын хэсгийг байлцуулаарай. Ажлын хэсгийн гишүү танхимын төлөөлөл яагаад явчхав. Гишүүд санал хэлж байна шүү дээ. Хуралдаан даргалагчийн зөвшөөрөлгүйгээр танхимаас яагаад дураараа гарч яваад байгаа юм бэ. Тамгын газар дууд.

 Бямбасүрэнгийн Энх-Амгалан гишүүн. Зөвшөөрөл авч байгаад гараарай. Дараа нь Жамбалын Ганбаатар гишүүн.

**Б.Энх-Амгалан:** Өдрийн мэнд. Нэг зүйл хэлмээр байна. Энэ Хөдөлмөрийн хуультай холбоотой асуудлаар энэ ажил олгогчдод ямар ч олон тэгж болно, ингэж болохгүй, ингэж болно гээд нэг юм заадаг юм бэ. Энийг одоо хэдэн хүнд цалин өгч, татвар төлж, ажил хийж үзсэн улсууд хийж байгаа юм уу, ямар улсууд хийгээд байгаа юм. Үр хүүхэд нь хамаарна л гэх юм, гэр бүлээр нь харгалзаж үзнэ л гэх юм. Одоо тэгээд ажил олгогч хэдэн хүн хөдөө гараад зугаалчихвал асуудал гарвал тэгээд дахиад ажил олгогч хариуцах уу, тэрийг. Тэнд чинь ажил хийх компани байгуулах энэ улс орны бүтээн байгуулалт хийх ийм хүн олдох юм уу? Нэг бол тэр төрийн албанд ороод тэгээд Төрийн жинхэнэ албаныхаа хууль дотор хамгаалагдаад таван цаас аваад амьдрах эсвэл зүгээр хөлсний ажилчин болох ийм зам руу л түлхээд байна шүү дээ.

Баялаг бүтээнэ гэдэг чинь өөр юм байхгүй юу. Хүн авч ажиллуулна. Баялаг бүтээнэ. Тэрнийхээ үр дүнд улс орны хөгжилд хувь нэмэр оруулна гэдэг юм өөр юм шүү дээ. Тэрийгээ аваачаад тэгж ч болно, ингэж ч болно. Тэгж ч болохгүй. Түр ажилчин авбал ингэнэ. Тэгээд бараг ийм юмаа тэдэн төгрөгөөр зар гэх нь холгүй болох нь байна шүү дээ. Тийм хэмжээний цалин өг гээд сууж байх жишээтэй. Энэ бол бас их хачин хууль байна шүү. Та нар энийгээ анхаараарай. Засах ёстой юмнуудаа засаарай.

Хүний эрх ярьж болно. Тэгэхдээ хүний эрх ярьж байгаа бол хажуугаар нь хариуцлага гэдэг юм бас байдаг юм шүү гэдгийг хэлмээр байгаа юм.

**Т.Аюурсайхан:** Жамбалын Ганбаатар гишүүнд микрофон өгье.

**Ж.Ганбаатар:** Би энэ дагалдантай холбоотой асуудлыг бол ерөнхийд нь дэмжиж байгаа юм. Тэрэн дээрээ ч нэг яриад байх юм бол алга байна. Тэрэн дээрээ яах вэ тэр цалин хөлстэй холбоотой асуудал 63.4 гээд гарсан байгаа. Тэрэн дээр зүгээр нэг зүйл хэлэхэд ажил олгогч хугацаандаа цалингаа төлөөгүй бол гурван хариуцлага ажил олгогч дээр ирж байгаа юм. Одоо энэ ажлын хэсэгт суусан хүмүүс мэдсэн байх гэж бодож байна.

Нэгдүгээрт алданги тооцно.

Хоёрдугаарт Зөрчлийн хуулиар арга хэмжээ авагдана.

Гуравдугаарт ажил олгогч 30 хоногоор хэтрүүлсэн бол ажилчин ажил хийхээс татгалзана. За яах вэ 3 дахь нь бол 30 хоногоор хэтрүүлж бол болохгүй байх л даа. Тэр бол хэтэрсэн асуудал байх. Алданги тооцно, Зөрчлийн хуулиар арга хэмжээ авагдана.

Нэгийг нь хийж болохгүй юм уу, нэгээр нь л шийтгэ л дээ. Тэр ер нь мөнгөтэй том аж ахуй нэгжүүд бол цалингаа төлчихнө шүү дээ. Дансандаа мөнгөтэй аж ахуйн нэгж цалингаа өгөхгүй байна гэж байхгүй шүү дээ. Одоо ажилчнаа яаж тогтоох барих вэ гэдэг зүйл бизнес эрхлэгчдийн нуруун дээр байна. Яаж ажилчин олох вэ чадвартай ажилчин. Ойр хавьд чинь бизнес эрхэлдэг хүн байдаг байлгүй дээ. Энэ дотор сууж байгаа хүмүүст. Түүнээс биш одоо дансандаа мөнгөтэй байж цалингаа өгөхгүй гэж. Хөөрхий мөнгөгүй мөнгө байхгүй болохоор л цалингаа яаж хэнээс гуйж өгөх вэ, хаанаас банкнаас зээлж авах вэ яах вэ ийх вэ. Тэр хүмүүсийг яагаад алданги тооцоод дээрээс нь Зөрчлийн хуулиар торгоно гээд байгаа юм. Нэгийг нь л хий л дээ. Хавь ойрт чинь одоо хүн байгаа болов уу гэж би бодож байна. Миний өөдөөс хараад сууж байгаа хүмүүсийн ойр хавьд чинь. Бүх ажил чинь олдож байна уу. Бүгдээрээ тийм ажилчид олдоод байна уу? Тэгээд бүгдээрээ мундаг дансандаа мөнгөтэй байна уу? Мөнгөтэй байгууллага бол цалингаа төлнө шүү дээ.

Энэ чинь ажилчнаа авч үлдэх гэж байгаа биз дээ. Ажилчнаа ажиллуулах гэж байгаа хүмүүс биз дээ. Яаж ойлгож яаж хууль хийдэг юм.

Би бол ямар өнцгөөс хардгийг мэдэхгүй байна.

Капиталист, шулагч, мөлжигч нар л гэж хардаг юм шиг байгаа юм. Тийм учраас аливаа асуудалд нэг жоохон ядаж нэгээрээ шийтгээрэй. 2, 3 зүйл хүмүүстэй давхцуулаад. Наадах чинь жижиг, дунд бизнес эрхэлж байгаа хүмүүс. Дөнгөж эхэлж байгаа хүмүүст хамааралтай шүү. Том аж ахуйн нэгжүүд бол хэзээ ч цалингаа хойшлуулж тавихгүй шүү дээ. Тэр чинь тодорхой албатай. Хүний нөөц гээд одоо 20, 30 хүн ажиллаж байгаа шүү дээ. Жинхэнэ наадах чинь хэдхэн хүн авч яваа компаниуд шүү.

**Т.Аюурсайхан:** Цэндийн Мөнх-Оргил гишүүнд микрофон өгье.

**Ц.Мөнх-Оргил:** Баярлалаа. Энэ цалин хөлстэй асуудал чухал юм. Энэ дээр товчхон тайлбар хэлээд энэ саналыг дэмжиж өгөөч гэж гишүүдээсээ хүсэх гэсэн юм.

Энэ ингэж байгаа шүү дээ Ганбаатар гишүүн ээ. 104.7 дээрээ хүндэтгэн үзэх шалтгаангүйгээр тогтоосон хугацаанд цалингий нь өгөөгүй бол зөрчлийн хариуцлага ногдуулна гэж байгаа юм. Хүндэтгэн үзэх шалтгаангүйгээр. Хүндэтгэн үзэх шалтгаан дотор чинь тодорхой хугацаагаар хэд хоног хөрөнгө мөнгө нь саатаж болно, үйл ажиллагаа бизнесийн саатал гарч болно. Тэр эд нар чинь бүгд ороод явж байгаа байхгүй юу. Тэрнээс биш юу гэдэг юм минут хоцорлоо, Зөрчлийн хуулиар торгоно гэсэн зүйл байхгүй шүү дээ. Одоо ч гэсэн энэ хуулийн заалт нь байж байгаа юм. Алданги бол ийм байгаа юм гишүүнээ. Энэ бол Иргэний хуулиараа ч одоо 0.5 хувийн алданги тооцдог Иргэний хуулийн заалттай шүү дээ. Энийг 0.3 болгож байгаа юм. Тэгээд энэ алданги чинь байна шүү дээ. Та нэг хүний сарын цалин 1 сая төгрөг байя гэж бодъё. Тэгвэл нэг өдөрт энэ чинь 3300 төгрөгийн л алданги тооцох тухай асудуал ярьж байгаа байхгүй юу.

Тэгэхээр огт алданги тооцохгүй нөгөө цалингий нь өгөхгүй алданги тооцохгүй яваад байх юм бол нөгөө ажил олгогч чинь цалингий нь олгохгүй байх цалингий нь цагт нь олгоё гэдэг том хөшүүрэг байхгүй болоод байгаа байхгүй юу. Тэгээд одооны хуулийн заалт яг ийм шүү. Бид нар шинэ юм бол энэ дээр нэмж оруулаагүй шүү. Одоо ч гэсэн Хөдөлмөрийн хуулиар аа цаг хугацаанд нь олгоогүй бол 0.3 хувийн алданги төлж байгаа.

Тийм байгаа юм. Тэгээд энэ манай сая Энх-Амгалан гишүүн ч гэсэн энэ ажил хийж байгаа хүмүүс баялаг бүтээгчид энэ хуульд оролцсон юм уу. Баялаг бүтээх гэж байгаа хүнийг л хорлох гээд байна гээд байх юм үгүй шүү. Энд баялаг бүтээгчид ч гэсэн баялгийг бүтээлцэж байгаа ажилчдын төлөөлөл бүгд тал талаасаа оролцоод таван жил зүйл зүйлээр нь ярьж тохиролцож орж ирж байгаа. Ажил олгогчдын төлөөлөл Үйлдвэрчний эвлэл, Худалдаа Аж Үйлдвэрийн танхим маш олон удаагийн хэлэлцүүлэг дээр зүйл зүйл дээр нь ярьж байгаа юм шүү. Тэрнээс биш юу гэдэг юм хэдэн нөхдүүд орж ирчхээд л ерөөсөө ажилчдын эрх ашгийг хамгаалаад бизнес эрхлэгчдийг боомилоод унагаачихъя гэсэн популизмд автагдаад ч юм уу, сайн сайхны төлөө явж гавьяа байгуулах гээд байгаа хүмүүс байхгүй шүү.

Энд бол Улсын Их Хурлын ажлын хэсэг 2 талын эрх ашгийг тэнцүүлэх үүрэгтэй. Тэр тэнцүүлэх ажлыг бид нар бол хийсэн гэж ойлгож байгаа. Тэгээд энэ дээр бол дахиад хэлье. Бизнесүүдийг хохироогоод байгаа юм бол огт байхгүй шүү.

Харин ч Үйлдвэрчний эвлэл маш олон асуудлаар буулт хийж энэ асуудал дээр бид нар ойлгож байна буулт хийе. Ажил олгогчдын саналыг хүлээж авъя. Энэ дээр дэмжье гээд тал талаасаа ойлголцсон ийм л зөлшилцлийн баримт бичиг шүү. Тэгээд тодорхой зүйл бүр дээр нь тайлбарлаад ажил олгогчдод ямар давуу тал бий болж байгаа вэ. Өмнөх хуулиасаа юу нь өөрчлөгдөж байгаа вэ гээд.

**Т.Аюурсайхан:** Санал хураалт.

50.8 хувийн саналаар дэмжигдлээ.

**36.**Төслийн 29 дүгээр зүйлийн 29.2 дахь хэсгийн “хөдөлмөрийн гэрээнд” гэсний дараа “энэ хуулийн 49.1-д заасан нөхцөлөөс гадна” гэж нэмж, 29.2.1 дэх заалтыг хасаж, 29.2 дахь хэсгийн “тусгана” гэснийг “тусгаж болно” гэж өөрчилж, 29.1 дэх хэсгийг “Өмчлөгч буюу түүнээс эрх олгогдсон этгээд нь өмчлөх эрхийнхээ тодорхой хэсгийг ажилтнаар дамжуулан хэрэгжүүлэх, аж ахуйн нэгж, байгууллагын гүйцэтгэх удирдлагын түвшний ажил үүрэг гүйцэтгүүлэх зорилгоор тухайн ажилтантай онцгой нөхцөл бүхий хөдөлмөрийн гэрээ байгуулж болно.” гэж өөрчлөн найруулж, 47 дугаар зүйлийн 47.2 дахь хэсгийн “онцгой нөхцөл бүхий” гэсний өмнө “Ажил олгогч” гэж нэмж, 29 дүгээр зүйлийг 47 дугаар зүйлтэй нэгтгэн “Онцгой нөхцөл бүхий хөдөлмөрийн гэрээ” гэсэн 65 дугаар зүйл болгож, уг зүйлд доор дурдсан агуулгатай 65.4.4 дэх заалт нэмэх:

“65.4.4.ажилтны буруутай үйлдэл, эс үйлдэхүйн улмаас ажил олгогчийн итгэлийг алдсан, байгууллагын дотоод хэм хэмжээг давтан, эсхүл ноцтой зөрчсөн.” Санал гаргасан ажлын хэсэг.

 63.5 хувийн саналаар дэмжигдлээ.

**37.**Төслийн30 дугаар зүйлийн 30.2.2 дахь заалтын “хууль тогтоомжийн дагуу зохион байгуулсан” гэснийг “хууль ёсны” гэж өөрчилж, 30.2.3, 30.7.1 дэх заалтын “байгууллагын” гэсний өмнө “аж ахуйн нэгж” гэж, 30.7.2 дахь заалтын “бусад” гэсний дараа “ажил олгогчийн” гэж тус тус нэмж, 30.7.1 дэх заалтын “дотоод журам, бусад” гэснийг, 30.8 дахь хэсгийг тус тус хасаж, 30.10 дахь хэсгийг “Ажиллах хүч нийлүүлэх гэрээгээр ажиллаж байгаа ажилтан нь хүлээн авагч талтай харилцан тохиролцож үндсэн ажилтнаар нь ажиллах, эсхүл өөр ажил олгогчтой хөдөлмөрийн гэрээ байгуулахад нь ажиллах хүч нийлүүлэгч аливаа хэлбэрээр саад учруулах, торгууль, төлбөр авахыг хориглоно.” гэж өөрчлөн найруулж, 30 дугаар зүйлийн 30.1, 30.2, 30.3, 30.4, 30.7, 30.9, 30.10 дахь хэсгийг нэгтгэн “Ажиллах хүч нийлүүлэх гэрээгээр ажиллуулах” гэсэн 76 дугаар зүйл болгож, уг зүйлд доор дурдсан агуулгатай 76.6, 76.9, 76.10, 76.11 дэх хэсэг тус тус нэмэх:

 “76.6.Ажиллах хүч нийлүүлэх гэрээгээр ажиллаж байгаа ажилтанд энэ хуулийн 77.1-д заасан гэрээний нөхцөлийг ажиллах хүч нийлүүлэгч танилцуулах үүрэгтэй.

76.9.Ажиллах хүч нийлүүлэгч нь ажиллах хүч нийлүүлсний төлбөрийг ажилтнаас шууд ба шууд бус байдлаар авах, цалин хөлснөөс суутгахыг хориглоно.

76.10.Насанд хүрээгүй хүнийг ажиллах хүч нийлүүлэх гэрээгээр ажиллуулахыг хориглоно.

76.11.Ажилд зуучлах үйлчилгээ эрхлэхтэй холбогдсон харилцааг Хөдөлмөр эрхлэлтийг дэмжих тухай хуулиар зохицуулна.” Санал гаргасан ажлын хэсэг.

Жамбалын Ганбаатар гишүүнд микрофон өгье.

**Ж.Ганбаатар:** Энэ зүгээр Хөдөлмөрийн хуульд орсон хамгийн тийм дэмжих. Хоёр гараа өргөөд дэмжих ёстой заалт гэж харж байгаа. Энэ заалт орсноороо бас ажил эрхлэгч нарт боломж олгоно. Нэлээд тийм үйлдвэр үйлчилгээ бүтээн байгуулалтын салбарт нэг чухал тийм заалт орж ирсэн гэж үзэж байгаа юм. Тэгээд би Мөнх-Оргил гишүүний түрүүний хариултад дахиад хэлэхэд би 70-80 хувийг нь дэмжээд байгаа шүү дээ. Би энэ хуулийг санал хураалт дээр нь дэмжинэ гээд зарна. Одоо миний бас нэг IPad яачхаж л дээ. Тэгээд зүгээр болохгүй байгаа зүйл заалтуудаа л эргэж хараач гэж байгаа юм.

Наадах чинь болохгүй байгаа зүйл заалт нь энэ хуулийг чинь бүхэлд нь хоёр жилийн дараа, гурван жилийн дараа үгүйсгэх хэмжээнд хүрэхвий. Энийг сануулж хэлж байгаа юм. Энэ миний үүрэг. Хүмүүс намайг яаж ч хэлсэн энэ тэр хоёрдугаар асуудал. Би бизнес эрхлэгч нарт болоод жижиг, дунд үйлдвэр эрхлэгч нарт боломж олгохын төлөө энд сууж байгаа. Тэрний төлөө ч дуугарна.

Намайг замд нь юу гэж хэлэх нь энэ хоёр, гурав дахь асуудал. Түүнээс биш энэ хуулийг чинь бүгдийг нь болохгүй гэж ярихгүй байна шүү дээ. Би хууль зөндөө санаачлаад явж байгаа. Санаачлаад ч явж байсан юм. Тухайн үед саналуудыг нь аваад засаад явдаг шүү дээ. Тэгээд битгий ярьж байгаа юм үгүйсгэ л дээ. Би хэлээд байна шүү дээ. Та сайн ажилласан. 70-80 хувийг чинь дэмжиж байна аа л гээд байна.

Энэ дэмжиж байгаа саналаа би энүүгээр баталгаажуулаад хэлж байна. Энэ зарчмын зөрүүтэй саналаар гарсан. Маш зөв санал. Түүнээс биш нийгэмд одоо Ганбаатар эсэргүүцээд байгаа юм шиг тэгж битгий харагдуулаараэй. Би дэмжиж байна.

Баярлалаа.

**Т.Аюурсайхан:** Цахимаар Содномын Чинзориг гишүүн үг хэлнэ.

**С.Чинзориг:** Гишүүдийнхээ оройн амгаланг айлтгая. Хөдөлмөрийн хуулийн анхны хэлэлцүүлгийг бас дэмжиж санал өгч байгаа гишүүддээ бас талархлаа илэрхийлье. Ер нь бол Хөдөлмөрийн хууль 1999 онд батлагдсанаас хойш 22 жилийн дараа шинэчилсэн найруулгаар орж байгаа юм. 2009 оноос хойш үндсэндээ Хөдөлмөрийн хуулийг шинэчилсэн найруулгаар өөрчлөх гэж ярьсан. Үндсэндээ бол 12 жилийн дараа л ингээд Засгийн газар ажил олгогчдын төлөөлөл Үйлдвэрчний эвлэлийн байгууллагууд зөвшилцөлд хүрч энэ хуулийг анхны хэлэлцүүлгийг явуулж байгаа юм. Маш одоо урт хугацааны зам туулж зөвшилцөл одоо хүрч орж ирж байгаа байхгүй юу. Тийм учраас манай гишүүд бас зөв бас ойлгох байх гэж бодож байна.

Миний бие Хөдөлмөрийн сайдаар хоёр удаа томилогдож ажиллахдаа, хоёр удаа өргөн барьсан. 2015 онд нэг өргөн бариад. Анхны хэлэлцүүлэг нь хийгдсэн байсан бол дараа нь Ардын нам засгаас гарсан гээд Ардын намын гишүүний өргөн барьсан хуулийг хэлэлцэхгүй гээд 2015 онд Их Хурал буцааж байсан. 2018 онд дахин өргөн бариад одоо хэлэлцэж байгаа юм. Ерөөсөө ажил олгогч маш том одоо давуу эрх олгож байгаа юм. Хөдөлмөрийн харилцааны хамгийн доод хэм хэмжээг л бид нар хуульчилж өгч байгаа юм. Тэгэхээр энэ хөдөлмөрийн харилцааны доод хэм хэмжээнээс дээгүүр цалин хөлс, нийгмийн хамгаалалтай холбоотой асуудлыг шийдэх эрхийг нь ажил олгогчид олгож байгаа юм. Тэгээд тэр дотоод журмаараа хамтын гэрээ хэлэлцээрээрээ одоо энэ Үйлдвэрчний эвлэлтэйгээ ажилтныхаа төлөөлөлтэйгөө яриад л шийдэж байх гэдэг энэ эрхийг ажил олгогчид олгож байгаа юм.

Тийм учраас бол ажил олгогчдод маш тийм давуу эрх олгож байгаа. Ийм хууль шүү гэж би бол үзэж байгаа юм. Гишүүд бас зөв ойлгоорой. Үйлдвэрчний эвлэлийн байгууллагынхан маш олон зүйл дээр буулт хийж байгаа. Ажил олгогчдын төлөөлөл ч гэсэн маш олон зүйл дээр буулт хийж байгаа. Ингээд гурван талаасаа ярьсаар байж байгаад нийгмийн зөвшилцөлд хүрээд орж ирж байгаа. Ялангуяа ажил олгогчдын төлөөлөл бол одоо энэ хуулийг ингэж зөвшилцөлд хүрсэн учраас бол явуулъя гэдэг байр суурьтай байгааг бас магай гишүүд зөв ойлгож энийгээ цааш нь одоо явуулаад өгөөсэй гэж хүсэж байна.

Баярлалаа.

**Т.Аюурсайхан:** Санал хураалт.

54.0 хувийн саналаар дэмжигдлээ.

**38.**Төслийн30 дугаар зүйлийн 30.5 дахь хэсгийн “заавал” гэснийг хасаж, 30.6 дахь хэсгийн “тусгахыг хориглоно.” гэсний дараа “Ажиллах хүч нийлүүлэх гэрээгээр ажиллаж байгаа ажилтны хөдөлмөр эрхлэлтийн нөхцөл нь хүлээн авагчийн үндсэн ажилтны хөдөлмөр эрхлэлтийн нөхцөлтэй адил байна.” гэж нэмж, 30 дугаар зүйлийн 30.5, 30.6, 30.11, 30.12 дахь хэсгийг нэгтгэн “Ажиллах хүч нийлүүлэх гэрээний нөхцөл” гэсэн 77 дугаар зүйл болгож, уг зүйлд доор дурдсан агуулгатай 77.3 дахь хэсэг нэмэх:

“77.3.Ажиллах хүч нийлүүлэх гэрээгээр ажиллаж байгаа ажилтан хүлээн авагчийн хамтын гэрээнд үндсэн ажилтны нэгэн адил хамрагдах эрхтэй.” Санал гаргасан ажлын хэсэг.

63.5 хувийн саналаар дэмжигдлээ.

**39.**Төслийн 31 дүгээр зүйлийг доор дурдсанаар өөрчлөн найруулах:

 **“66 дугаар зүйл.Ажлын бүтэн бус цагаар ажиллуулах хөдөлмөрийн гэрээ**

66.1.Ажил олгогч ажилтантай тохиролцсоны дагуу ажлын бүтэн бус цагаар ажиллуулахаар хөдөлмөрийн гэрээ байгуулж болно. Ажлын бүтэн бус цагийн ажилтан гэж ажлын бүтэн цагаар ажиллаж байгаа ажилтнаас бага цагаар ажиллаж байгаа ажилтныг ойлгоно.

66.2.Ажлын бүтэн бус цагийн ажилтантай байгуулах хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна өдөр, эсхүл долоо хоног, эсхүл сард ажиллах нийт цаг, ажил эхлэх, дуусах цагийг тусгайлан тохирно.

66.3.Ажлын бүтэн цагийн ажилтны ажлын цагийг хууль тогтоомжид заасны дагуу богиносгосныг бүтэн бус цагаар ажилласанд тооцохгүй.

66.4.Ажлын бүтэн бус цагийн ажилтан энэ хуульд тусгайлан зааснаас бусад тохиолдолд ажлын бүтэн цагаар ажиллах ажилтны нэгэн адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил үйлчилнэ.

66.5.Ажил олгогч нь түр ажил үүргийг гүйцэтгүүлэхээр ажилтныг цагаар ажиллуулж, гүйцэтгэсэн ажил, ажилласан цагт нь тохирсон цалин хөлсийг тухай бүр тооцож олгож болно.” Санал гаргасан ажлын хэсэг.

Жамбалын Ганбаатар. Дараа нь Мөнхөөгийн Оюунчимэг гишүүн.

**Ж.Ганбаатар:** Энэ ажилтан гэдэг хүн зөвхөн цалин авахын төлөө ажил хийдэггүй шүү дээ. Цалин авах гэж л энэ хүн ажил хийдэг гэж л ойлгож асуудалд хандсан юм шиг байгаа юм. Энэ ажилтан гэдэг хүн чинь нийгэмд байна. Найрсаг хамт олонтой байна. Бусдаас соёл суралцана. Өөрийгөө илэрхийлэх боломжийг хайна. Хамтын хүчээр амжилт гаргахыг тэмүүлнэ. Хамтаараа ажил олгогчтойгоо нийлээд ажилчин амжилт гаргахыг тэмүүлэхийг тэгээд бусадтай найрсаг харилцаатай соёлд суралцахыг нийгэмшихийг хүсэж ажил хийж байгаа шүү дээ. Хамгийн гол нь нийгэмд өөрийгөө илэрхийлэх байр сууриа илэрхийлэх тэр боломж одоо хүн ажил хийснээрээ олддог. Түүнээс ганцхан цалин гэдэг бол 1 номерын асуудал учиргүй биш байх. Бүх хүн дээр бол биш байх. Нэг нөхөр цалингий нь өгдөггүй, нөгөө нөхөр цалингаа авахыг хүсдэг л нэг ийм л харилцаа гэж ойлгоод байх шиг байна. Тэгээд энэ нь өөрөө асуудлыг тийм ингээд би эргээд харахад бол олон хуулиуд батлагдсан. Ямар хуулиуд нийгмийн ямар харилцааг гоё болгочхов гэдгийг иргэд харах хэрэгтэй.

Бид ямар хууль батлаад ямар нийгмийн харилцаануудыг засчхав. Эдийн засаг, нийгэм, соёл урлаг. Одоо ямар харилцааг гоё болгов. Жишээ хэлчих хүн их ховор гарна даа. Яах вэ тодорхой ганц нэг хууль байхыг үгүйсгэхгүй. Тэгээд яах вэ дээ ажилчин гэдэг хүн би зүгээр энийг л хэлэхийг хүссэн юм сая. Хүн цалин авахын төлөө ажилладаггүй юм шүү дээ. Төрийн албаныхан ч гэсэн ялгаагүй байх. Тэтгэмж авах гэж зүгээр нэг цалин авах гэж төрийн албанд ажилладаггүй. Өчнөөн олон сайн сайхан талууд байгаа шүү дээ. Тэрийг нь ерөөсөө дурддаггүй. Тэрэн дээр нь ямар нэгэн акцент ач холбогдол өгсөн зүйл байхгүй.

Баярлалаа.

**Т.Аюурсайхан:** Улсын Их Хурлын гишүүн Мөнхөөгийн Оюунчимэг үг хэлнэ.

**М.Оюунчимэг:** Хөдөлмөрийн тухай хуулийн шинэчилсэн найруулгад орсон хамгийн чухал заалтын нэг нь цагийн ажлыг өнөөдөр маш тодорхой хууль, эрх зүйн хувьд нь тодорхой болгож өгч байгаа асуудал. Түрүүн олон гишүүн асууж байсан. Энэ хөдөлмөрийн мөлжлөг гэдэг юм уу цагаар ажиллаад судалгаанууд хийхэд цалин хөлсийг нь өгөхгүй удаа дараа ингээд явчихсан. Үүнээсээ болоод хохирсон иргэд маш их байдаг.

Тийм учраас энийг яаж зохицуулсан бэ гээд Тогтохсүрэн гишүүн, Баделхан гишүүн гээд олон гишүүд асууж байсан. Тэгэхээр энэ өөрөө энэ хуулийн нэг гол амин чухал зүйл нь байгаа юм. Сая Ганбаатар гишүүн маань бас хэлээд байна л даа. Мэдээж хамт олонтой байгаа тэнд соёл бүх юм тэнд ажилд ороод бий болж байгаа учраас энэ чухал энэ соёл, зан заншил бүх юм. Гэхдээ бид нар Хөдөлмөрийн тухай хууль хэлэлцэж байгаа.

Өмнөх хуульд нь ч гэсэн ажлын болон ажлын бүтэн бус цагийн энэ асуудлууд дээд явж байгаа шүү дээ. Ялангуяа энэ бизнес эрхлэгч, баялаг бүтээгчдэд илүү их анхаарал хандуулсан тэдний бизнесийн нууцлал бизнесийн ашиг ач холбогдлыг үнэлж тэрэн дээр гарч байгаа энэ сөрөг үзэгдлүүдийг энэ хуулиараа бид нар бас залруулж засаж байгаа.

Тэгээд энэ дээр Монголын Үндэсний Худалдаа Аж Үйлдвэрийн танхимын Ерөнхийлөгч сууж байна. Монгол Ажил Олгогч Эздийн Нэгдсэн Холбооны Ерөнхийлөгч сууж байна. Энэ хүмүүсийн санал энд бол маш их туссан. Бид нар аль аль талын байр суурийг баримталж байж энд орж байгаа шүү дээ.

Гурван талын түншлэлийг анх удаагаа үнэхээр энэ Хөдөлмөрийн тухай хуулийн шинэчилсэн найруулга дээр хэдэн удаа сууж асуудлыг нээрэн тултал нь ярилцаж байж мөн олон улсын хөдөлмөрийн хуулийн зарим нэг Монголын нөхцөл байдалд таарах дүрэм, журмыг барьж байж энэ хуулийг өнөөдөр ингээд хэлэлцээд явж байгаа юм. Тэгэхээр энэ нөгөө жижиг, дунд үйлдвэрлэл эрхлэгч юм уу, ажил олгогчдын эсрэг юм уу, тэднийг боомилсон зүйл бол үнэхээр байхгүй байгаа шүү. Харин зарим нэг зүйлүүдийг дэмжихгүй байгаа саналуудыг Ганбаатар гишүүний энэ саналуудыг бид нар хэлэлцэхдээ зарим зүйлийг нь хураагаад бас засаж залруулах юм уу, арай зөөлрүүлэх зүйл рүү оруулаад явах бололцоо байгаа.

Харин энэ дээр одоо үүсээд байгаа бид нар маш их судалгаа хийсэн. Худалдаа Аж Үйлдвэрийн танхимаас ч судалгаа, Үйлдвэрчний эвлэлээс ч судалгаа, ажил олгогчдын нэгсэн эвсэл, дэд ажлын хэсэг, Хөдөлмөр, нийгмийн хамгааллын яам.

Тэгээд манай ажлын хэсэг хөндлөнгийн ч судалгаанууд хийлгэсэн. Азийн хөгжлийн банк, Олон улсын хөдөлмөрийн байгууллага, өөрийн дотоодын төрийн бус байгууллагууд хэд. Энд үүсээд байгаа хамгийн зөрчилтэй асуудлууд байгаад байгаа учраас тэрийг л бид энэ хуулиараа ингээд тодорхой болгож өгөөд энэ хөдөлмөрийн зах зээл дээр харилцаан дээр үүсээд байгаа зөрчлийг энэ хууль арилгах учраас урт удаан хугацаанд энэ хууль бол үнэхээр Монголын хөрсөн дээр сайн хэрэгжээд явах ийм боломжтой байгаа шүү гэдгийг хэлье гэж бодож байна. Энэ хэлэлцүүлгийн явцад мэдээж зарим зүйлүүдийг засаж залруулаад илүү сайжруулаад явах бүрэн бололцоо байгаа гэдгийг хэлье гэж бодож байна.

**Т.Аюурсайхан:** Гишүүд үг хэллээ. Санал хураалт явуулъя гишүүд ээ.

Санал хураалт.

60.3 хувийн саналаар дэмжигдлээ.

**40.**Төслийн 32 дугаар зүйлийг доор дурдсанаар өөрчлөн найруулах:

**“67 дугаар зүйл.Гэрээсээ ажиллах ажилтны хөдөлмөрийн гэрээ**

67.1.Ажилтан гэрээсээ, эсхүл өөрийн сонгосон байршилд ажил олгогчийн үйл ажиллагаа явуулдгаас өөр газарт ажил олгогчийн, эсхүл ажилтны тоног төхөөрөмж, түүхий эд материалыг ашиглан ажил олгогчийн удирдлага, хяналтын дор бүтээгдэхүүн ажил үүрэг гүйцэтгэхээр цалин хөлс авахаар ажил олгогчтой тохиролцон гэрээсээ ажиллах хөдөлмөрийн гэрээ байгуулж болно.

67.2.Гэрээсээ ажиллах ажилтны хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтан ажил үүргээ гүйцэтгэх байршил, гүйцэтгэх ажил, гүйцэтгэсэн ажлаа хүлээлгэн өгөх хугацаа, хэлбэр, цалин хөлс, үйлдвэрлэсэн нэгж бүтээгдэхүүн, үзүүлсэн нэгж үйлчилгээний төлбөр /тариф/, өөрийн эд хөрөнгө, тоног төхөөрөмжийг ашигласан тохиолдолд ажил олгогчоос олгох нөхөн төлбөрийн хэмжээ зэргийг талууд тусгайлан тохиролцож тусгана.

67.3.Гэрээсээ ажиллах ажилтны ашиглах тоног төхөөрөмж, бусад хэрэгслийн аюулгүй байдлыг ажил олгогч шалгаж, хөдөлмөрийн аюулгүй ажиллагааны зааварчилгаа өгөх үүрэгтэй.

67.4.Гэрээсээ ажиллах ажилтан энэ хуульд тусгайлан зааснаас бусад тохиолдолд ажил олгогчийн ажлын байран дээр ажиллаж байгаа үндсэн ажилтантай адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ түүнд нэгэн адил үйлчилнэ.

67.5.Гэрээсээ ажиллах ажилтанд энэ хуулийн Зургадугаар бүлэг үйлчлэхгүй.

**68 дугаар зүйл.Зайнаас ажиллах ажилтны хөдөлмөрийн гэрээ**

68.1.Ажил олгогч нь ажилтныг ажил үүргээ зайнаас цахим сүлжээгээр байнга, эсхүл хэсэгчлэн гүйцэтгэхийг зөвшөөрч түүнтэй зайнаас ажиллуулахаар хөдөлмөрийн гэрээ байгуулж болно.

68.2.Зайнаас ажиллах ажилтны хөдөлмөрийн гэрээнд энэ хуулийн 49 дүгээр зүйлд заасан нөхцөлөөс гадна ажилтан ажил үүргээ гүйцэтгэх байршил, гүйцэтгэсэн ажлаа хүлээлгэн өгөх хугацаа, хэлбэр, өөрийн эд хөрөнгө, тоног төхөөрөмжийг ашигласан тохиолдолд ажил олгогчоос олгох нөхөн төлбөрийн хэмжээ зэргийг талууд тусгайлан тохиролцож тусгана.

68.3.Зайнаас ажиллах ажилтан энэ хуульд тусгайлан зааснаас бусад тохиолдолд ижил төстэй ажил үүрэг гүйцэтгэж байгаа бусад ажилтантай адил эрх эдэлж, үүрэг хүлээх бөгөөд хөдөлмөрийн хууль тогтоомж, хамтын гэрээ, хамтын хэлэлцээр, дотоод хэм хэмжээ түүнд нэгэн адил үйлчилнэ.” Санал гаргасан ажлын хэсэг.

60.3 хувийн саналаар дэмжигдлээ.

**41.**Төслийн 33 дугаар зүйлийг доор дурдсанаар өөрчлөн найруулах:

**“69 дүгээр зүйл.Иргэд хооронд байгуулах хөдөлмөрийн гэрээнд тавигдах шаардлага, нөхцөл**

69.1.Иргэд хооронд байгуулах хөдөлмөрийн гэрээнд энэ хуулийн 49.1-д зааснаас гадна дараах нөхцөлийг тусгана:

69.1.1.ажил, амралтын цагийн горим;

69.1.2.цалин хөлс олгох хугацаа;

69.1.3.ажилтан ажил үүргээ гүйцэтгэх байршил;

69.1.4.харилцан тохиролцсон бусад.

69.2.Иргэд хооронд байгуулах хөдөлмөрийн гэрээнд ажил, амралтын цагийн горим тогтоохдоо туслах малчин, гэрийн үйлчлэгч, тэдгээртэй адилтгах ажилтантай байгуулах гэрээнээс бусад тохиолдолд энэ хуульд заасан ажлын цагийн хязгаарыг баримтална.

69.3.Иргэд хооронд байгуулах хөдөлмөрийн гэрээнд энэ хуулийн бусад зохицуулалтыг нэгэн адил мөрдөнө.

**70 дугаар зүйл.Иргэд хооронд байгуулсан хөдөлмөрийн гэрээг бүртгэх,  дуусгавар болгох**

70.1.Ажил олгогч иргэн, эсхүл ажилтны хүсэлтээр тэдний хооронд байгуулсан хөдөлмөрийн гэрээг хууль тогтоомжид нийцэж байгаа талаар аймаг, дүүргийн хөдөлмөрийн асуудал хариуцсан төрийн захиргааны байгууллага, эсхүл суманд Засаг даргын тамгын газар зөвлөгөө өгнө.

70.2.Аймаг, дүүргийн хөдөлмөрийн асуудал хариуцсан төрийн захиргааны байгууллага, суманд Засаг даргын тамгын газар нь зөвлөгөө өгсөн хөдөлмөрийн гэрээг бүртгэнэ.

70.3.Иргэд хооронд байгуулсан хөдөлмөрийн гэрээ энэ хуулийн 78-80 дугаар зүйлд зааснаас гадна ажил олгогч нас барснаар дуусгавар болно.

**71 дүгээр зүйл.Туслах малчин, гэрийн үйлчилгээний ажилтан, тэдгээртэй адилтгах ажилтантай байгуулах хөдөлмөрийн гэрээний онцлог**

71.1.Туслах малчин, гэрийн үйлчилгээний ажилтан, тэдгээртэй адилтгах ажилтантай ажил олгогч нь энэ хуульд заасан шаардлагад нийцсэн хөдөлмөрийн гэрээг бичгээр байгуулна.

71.2.“Туслах малчин” гэж үндсэн малчны дэргэд амьдарч, түүний удирдлага, хяналтын дор мал маллах, мал аж ахуйтай холбоотой бусад ажил эрхэлж цалин хөлс авахаар харилцан тохиролцон ажиллаж байгаа хүнийг ойлгоно. Бусдын малыг бие даан хөлсөөр маллахтай холбогдсон харилцааг Иргэний хуулиар зохицуулна.

71.3.Туслах малчин, гэрийн үйлчилгээний ажилтан, тэдгээртэй адилтгах ажилтан нь ажил олгогчийн гэрт, эсхүл ажил олгогчийн өмчлөлийн болон эзэмшлийн байранд нь амьдарч, ажиллах бол тэдгээрийг хэвийн амьдрах нөхцөлөөр хангах үүргийг ажил олгогч хүлээнэ.

71.4.Ажил олгогч, түүний гэр бүлийн гишүүн нь туслах малчин, гэрийн үйлчилгээний ажилтан, тэдгээртэй адилтгах ажилтны нэр төр, эрх, хууль ёсны ашиг сонирхлыг хүндэтгэн харилцаж, аливаа ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байрны нөхцөлөөр хангах үүрэгтэй.

71.5.Туслах малчны цалин хөлсийг энэ хуулийн 112 дугаар зүйлд заасны дагуу олгоно.

71.6.Ажил олгогч туслах малчин, гэрийн үйлчилгээний ажилтан, тэдгээртэй адилтгах ажилтантай ажил үүргийн онцлогийг харгалзан ажил, амралтын цагийг энэ хуульд зааснаас өөрөөр харилцан тохиролцож болно. Ажил олгогч нь туслах малчин, гэрийн үйлчилгээний ажилтанг долоо хоногт тасралтгүй 24 цагаас дээш хугацаагаар амраах, энэ хуульд заасны дагуу ээлжийн амралт олгох үүрэгтэй.

71.7.Хөдөлмөрийн гэрээнд өөрөөр заагаагүй бол гэрийн үйлчилгээний ажилтан долоо хоногийн болон нийтээр амрах баярын өдөр ажил олгогчийн гэрт байх үүрэг хүлээхгүй.

71.8.Туслах малчин, гэрийн үйлчилгээний ажилтан, тэдгээртэй адилтгах ажилтан нь Нийгмийн даатгалын тухай хуулийн 3 дугаар зүйлийн 2 дахь хэсгийн 1, 2, 4-т заасан даатгалд сайн дураар даатгуулна.

71.9.Туслах малчин, гэрийн үйлчилгээний ажилтан, тэдгээртэй адилтгах ажилтантай байгуулах хөдөлмөрийн гэрээний загварыг ажилтны болон ажил олгогчийн төлөөллийн байгууллагын саналыг харгалзан Хөдөлмөрийн асуудал эрхэлсэн Засгийн газрын гишүүн батална.

71.10.Туслах малчин, гэрийн үйлчилгээний ажилтан, тэдгээртэй адилтгах ажилтан энэ хуульд тусгайлан зааснаас бусад тохиолдолд холбогдох хөдөлмөрийн хууль тогтоомж, хамтын гэрээ, хамтын хэлэлцээр, хөдөлмөрийн дотоод хэм хэмжээ нэгэн адил мөрдөнө.” Санал гаргасан ажлын хэсэг.

68.2 хувийн саналаар дэмжигдлээ.

**42.**Төсөлд доор дурдсан агуулгатай 72 дугаар зүйл нэмэх:

**“72 дугаар зүйл.Үл өрсөлдөх үүрэг**

72.1.Ажил олгогч энэ хуулийн 65 дугаар зүйлд заасан онцгой нөхцөл бүхий хөдөлмөрийн гэрээтэй ажилтантай харилцан тохиролцож үйлдвэрлэл, бизнесийнхээ нууцыг хамгаалах зорилгоор хөдөлмөр эрхлэлтийн харилцаа дуусгавар болсноос хойш тодорхой хугацаанд ажил олгогчтой шууд өрсөлдөгч аж ахуйн нэгж, байгууллага, хувь хүнд ажиллах, эсхүл ажилтан өөрөө ажил олгогчтой шууд өрсөлдөх үйл ажиллагаа эрхлэхгүй тухай үүрэг хүлээх нэмэлт нөхцөлийг хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

72.2.Өрсөлдөөнийг хориглох үндэслэл, хамаарах үйл ажиллагааны төрөл, хязгаарлалтад хамаарах нутаг дэвсгэр, үйлчлэх хугацаа, уг хугацаанд ажил олгогчоос олгох нөхөн төлбөр зэрэг нөхцөлийг хөдөлмөрийн гэрээнд, эсхүл үл өрсөлдөх тухай гэрээнд тусгана.

72.3.Хөдөлмөрийн гэрээн дэх үл өрсөлдөх нэмэлт нөхцөл, эсхүл дагалдах гэрээний үйлчлэх хугацаа 1 жилээс илүүгүй байна.

72.4.Хөдөлмөр эрхлэлтийн харилцаа дуусгавар болсноос хойш үл өрсөлдөх нэмэлт нөхцөл, эсхүл дагалдах гэрээ үйлчлэх хугацаанд ажил олгогч ажилтанд хамгийн сүүлийн сарын цалин хөлсний нь 50-иас доошгүй хувийн олговрыг сар бүр олгоно.

72.5.Үл өрсөлдөх үүрэг нь ажилтан гадаадад ажиллахад хамаарахгүй.

72.6.Насанд хүрээгүй ажилтан, туршилт, дагалдангаар ажиллаж байгаа ажилтанд үл өрсөлдөх үүрэг хүлээлгэхийг хориглоно.” Санал гаргасан ажлын хэсэг.

68.3 хувийн саналаар дэмжигдлээ.

**43.**Төсөлд доор дурдсан агуулгатай 73, 74, 75 дугаар зүйл тус тус нэмэх:

**“73 дугаар зүйл.Ажил олгогчийн зардлаар суралцах ажилтны хүлээх үүрэг**

73.1.Ажил олгогч өөрийн зардлаар ажилтныг сургах, мэргэжил дээшлүүлэх, мэргэшүүлэхээр ажилтантай сургалтын нэмэлт нөхцөлийг харилцан тохиролцож хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

73.2.Хөдөлмөрийн гэрээнд, эсхүл ажил олгогчийн зардлаар суралцах дагалдах гэрээнд сургалтын хэлбэр, хугацаа, олговрын хэмжээ, суралцах хугацаанд ажилтны ажлын байрыг хадгалах, сургалтын дараа ажилтныг тухайн аж ахуйн нэгж, байгууллагад үргэлжлүүлэн ажиллах хугацаа, ажил олгогчийн гаргах зардлын хэмжээ, гэрээний талуудын эрх, үүрэг, хариуцлага зэргийг тусгана.

73.3.Сургалтын дараа ажилтны тухайн аж ахуйн нэгж, байгууллагад үргэлжлүүлэн ажиллах хугацааг талууд харилцан тохиролцох бөгөөд 3 жилээс илүүгүй байна.

73.4.Хөдөлмөрийн гэрээг ажилтны санаачилгаар цуцалсан бол ажил олгогч сургалтын зардлыг хэсэгчлэн болон бүхэлд нь чөлөөлснөөс бусад тохиолдолд ажилтан ажиллаагүй хугацаанд ногдох сургалтын зардлыг хувь тэнцүүлж ажил олгогчид нөхөн төлнө.

**74 дүгээр зүйл.Ажилтны нууц хадгалах үүрэг**

74.1.Ажил олгогч онцгой нөхцөл бүхий хөдөлмөрийн гэрээтэй ажилтан, эсхүл шаардлагатай гэж үзсэн бусад ажилтантай харилцан тохиролцож нууц хадгалах нэмэлт нөхцөлийг хөдөлмөрийн гэрээнд тусгах, эсхүл дагалдах гэрээ байгуулж болно.

74.2.Аж ахуйн нэгж, байгууллагын нууц хадгалах, нууцтай харьцах журмыг ажил олгогч баталж болно.

**75 дугаар зүйл.Ажилтны эд хөрөнгийн бүрэн хариуцлага**

75.1.Ажил олгогчийн эд хөрөнгийг захиран зарцуулах, бусдад шилжүүлэх шийдвэр гаргах, эсхүл эд хөрөнгийн бүрэн бүтэн байдлыг хамгаалах, хадгалах чиг үүрэг бүхий ажилтантай ажил олгогч харилцан тохиролцож, тухайн ажилтны эд хөрөнгийн бүрэн хариуцлагын тухай нэмэлт нөхцөлийг хөдөлмөрийн гэрээнд тусгах, эсхүл энэ талаар дагалдах гэрээ байгуулж болно.

75.2.Эд хөрөнгө захиран зарцуулах эрх мэдлийн хэмжээ, хязгаар, мөн хамгаалах, хадгалах эд хөрөнгө, түүний байршил болон талуудын бусад эрх, үүргийг хөдөлмөрийн гэрээнд, эсхүл дагалдах гэрээнд тусгайлан тусгана.

75.3.Ажил олгогч эд хөрөнгийн бүрэн хариуцлага бүхий ажлын байрны жагсаалтыг батална.” Санал гаргасан ажлын хэсэг.

66.7 хувийн саналаар дэмжигдлээ.

**44.**Төслийн 34 дүгээр зүйлийн 34.1 дэх хэсгийн “хөдөлмөрийн гэрээгээр” гэснийг хасаж, 34.1, 34.2 дахь хэсгийг нэгтгэн “**Хэд хэдэн ажил үүрэг зэрэг гүйцэтгэх” гэсэн** 56 дугаар зүйл болгож, 34 дүгээр зүйлийн 34.3, 34.4, 34.5, 34.6 дахь хэсгийг нэгтгэн доор дурдсанаар өөрчлөн найруулж “Зэрэгцсэн хөдөлмөрийн гэрээ байгуулах” гэсэн 57 дугаар зүйл болгох:

“**57 дугаар зүйл.Зэрэгцсэн хөдөлмөрийн гэрээ байгуулах**

57.1.Ажилтан үндсэн ажлын цагаас бусад цагт үндсэн ажил олгогчоос өөр ажил олгогчтой зэрэгцсэн хөдөлмөрийн гэрээ байгуулж болох бөгөөд энэ тохиолдолд үндсэн ажил олгогчдоо мэдэгдэх үүрэгтэй.

57.2.Дараах тохиолдолд ажилтан зэрэгцсэн хөдөлмөрийн гэрээ байгуулахдаа үндсэн ажил олгогчоос зөвшөөрөл авна:

 57.2.1.ажилтан нь үндсэн ажил олгогчтой энэ хуулийн 65 дугаар зүйлд заасан онцгой нөхцөл бүхий хөдөлмөрийн гэрээ байгуулсан;

 57.2.2.үндсэн ажил олгогчтой ижил төрлийн үйл ажиллагаа явуулдаг, эсхүл зах зээлд өрсөлддөг аж ахуйн нэгж, байгууллагад ажиллах бол;

 57.2.3.ажилтан нь цахилгаан, дулааны эрчим хүч, нийтийн усан хангамж, олон улс, хот хоорондын болон хот, суурин газрын нийтийн тээвэр, тусгай зориулалтын тээвэр, цахилгаан холбоо, төмөр зам болон иргэний нисэхийн хөдөлгөөний удирдах алба зэрэг хүн амын аюулгүй байдал, эрүүл мэнд, тав тухтай орчинд амьдрах эрхийг хангахтай холбоотой ажил үүрэг гүйцэтгэдэг бол.

57.3.Зэрэгцсэн хөдөлмөрийн гэрээтэй ажилтны нийт ажлын цаг энэ хуулийн 84.4-т заасан ажлын цагийн дээд хязгаарт багтах ёстой бөгөөд үүнд ажилтан, үндсэн болон зэрэгцсэн ажил олгогч тус тус хяналт тавина.” Санал гаргасан ажлын хэсэг.

63.5 хувийн саналаар дэмжигдлээ.

**45.**Төслийн 35 дугаар зүйлийн 35.1.2 дахь заалтын “хэтрүүлсэн” гэснийг “хэтрүүлэн ажиллахыг шаардсан” гэж өөрчилж, 35.1.1 дэх заалтыг “ажилтны болон гуравдагч этгээдийн амь нас, эрүүл мэндэд хохирол учруулж болзошгүй нөхцөл байдал үүсгэсэн;” гэж, 35.2, 35.3 дахь хэсгийг нэгтгэн “Ажилтан энэ хуулийн 54.1-д заасны дагуу ажил үүргээ гүйцэтгэхээс татгалзсан тухайгаа ажил олгогч, түүний төлөөлөгчид нэн даруй мэдэгдэх бөгөөд ийнхүү татгалзах болсон нөхцөл арилах хүртэлх хугацаанд ажиллахгүй байх эрхтэй.” гэж тус тус өөрчлөн найруулж, 35 дугаар зүйлийг 54 дүгээр зүйл болгох. Санал гаргасан ажлын хэсэг.

 66.7 хувийн саналаар дэмжигдлээ.

**46.**Төслийн “Аж ахуйн нэгж, байгууллагад гэр бүл, төрөл садангийн хүн хамт ажиллахыг хориглох” гэсэн 36 дугаар зүйл, “Жирэмсэн, хөхүүл хүүхэдтэй эмэгтэйн ажлын цагийг богиносгох буюу өөр ажилд шилжүүлэх” гэсэн 91 дүгээр зүйлийг тус тус хасах. Санал гаргасан ажлын хэсэг.

69.8 хувийн саналаар дэмжигдлээ.

**47.**Төслийн 37 дугаар зүйлийн 37.1 дэх хэсгийн “Ажил олгогч энэ хуульд” гэснийг “Ажилтан зөвшөөрөөгүй, эсхүл энэ хуульд тусгайлан” гэж, 37.2 дахь хэсгийн “Ажил олгогч хөдөлмөрийн гэрээнд заагаагүй ажил үүргийг гүйцэтгүүлэх бол” гэснийг “Хөдөлмөрийн гэрээнд тусгаагүй ажил үүрэг гүйцэтгэхийг ажилтан зөвшөөрсөн тохиолдолд ажил олгогч гүйцэтгэх ажил үүрэг,” гэж тус тус өөрчилж, 37 дугаар зүйлийг 53 дугаар зүйл болгох. Санал гаргасан ажлын хэсэг.

63.5 хувийн саналаар дэмжигдлээ.

**48.**Төслийн 38 дугаар зүйлийн 38.1 дэх хэсгийг “Ажил олгогч дараах үндэслэл, хугацаагаар ажилтныг өөр ажилд түр шилжүүлэн ажиллуулж болно:” гэж, 38.3 дахь хэсгийг “Энэ хуулийн 58.1.3-т заасан үндэслэлээр түр шилжүүлсэн ажилтны хөдөлмөрийн чадвар сэргээгдэхгүй болохыг эмнэлэг хөдөлмөрийн магадлах комисс тогтоосон бол ажилтантай тохиролцон уг ажилд нь, эсхүл өөр тохирох ажлын байранд шилжүүлэн ажиллуулна." гэж тус тус өөрчлөн найруулж, 38 дугаар зүйлийг 58 дугаар зүйл болгож, уг зүйлд доор дурдсан агуулгатай 58.1.6 дахь заалт нэмэх:

“58.1.6.ажилтантай өөртэй нь тохиролцон адил чанарын өөр ажилд” Санал гаргасан ажлын хэсэг.

65.1 хувийн саналаар дэмжигдлээ.

**49.**Төслийн 39 дүгээр зүйлийн 39.1 дэх хэсгийн “зорилгоор ажилтныг” гэснийг “үндэслэлээр ажилтныг 3 жил хүртэл хугацаагаар” гэж, 39.4 дэх хэсгийн “Ажилтны” гэснийг “Ажилтантай тохиролцоогүй бол ажилтныг” гэж тус тус өөрчилж, 39.2 дахь хэсгийг хасаж, 39.3 дахь хэсгийн “зайлшгүй гарах” гэсний дараа “шууд” гэж нэмж, 39.1.3 дахь заалтыг “нэг ажлын байран дээр удаан ажилласнаас үүсэж болох зүй бус гадны нөлөөллөөс урьдчилан сэргийлэх.” гэж өөрчлөн найруулж, 39 дүгээр зүйлийг 59 дүгээр зүйл болгож, уг зүйлд доор дурдсан агуулгатай 59.1.1 дэх заалт нэмэх:

“59.1.1.ажлын ачааллыг тэнцүүлэх.” Санал гаргасан ажлын хэсэг.

Улсын Их Хурлын гишүүн Жамбалын Ганбаатарт микрофон өгье.

**Ж.Ганбаатар:** Байн байн үг хэлж байгаад уучлаарай. Тэгэхдээ би мэддэг зүйл дээрээ ярьж байгаа шүү. Би ер нь мэддэггүй ээ зүйлээ бол сонсогч. Мэддэггүй зүйлийнхээ одоо би энэ амьдралыг туулаад ирсэн хүн. Маш олон жил энэ харилцаанд орж ажиллаж байсан. Тийм учраас би энийг биеэрээ мэдэрсэн хүний хувьд бл ярьж байгаа гэдгийг ойлгох байх гэж бодож байна. Энэ Улсын Их Хурлын гол үүрэг бол ард иргэдээ ажилтай, амьдралтай, орлоготой болгох л байх гэж би хардаг. Тэгж ч ойлгодог. Энэ ойлголт би бол өөрчлөгдөхгүй байх гэж боддог. Тийм учраас одоо ард иргэдээ ажилтай, орлоготой, сонирхолтой болгох, ажил олгогч болгох, баялаг бүтээгч болгох энэ үүрэг нь миний үүрэг гэж харж байгаа. Түүнээс биш нэг тийм юу гэдэг юм бэ дээ өөрийгөө нэг илэрхийлэх тийм байдлаар асуудалд ханддаггүй ээ. Тэгээд одоо байн байн үг аваад яриад байхаар өөрийгөө илэрхийлэх гэж байна гэж ойлгоод байх шиг байна. Би аргаа бараад л ярьж байгаа юм. Саналууд ярьсан. Хэлэлцэх эсэх дээр нь ч ярьсан. Мөнх-Оргил гишүүн, Оюунчимэг гишүүн хоёр хоёулаа мэдэж байгаа. Тэгээд тэр зүйлүүд бас засагдаж орж ирээгүй учраас би хэлэхээс өөр арга алга.

Худалдаа Аж Үйлдвэрийн танхимын тэргүүлэгч нартай бол зөндөө уулзсан. Бүгдээрээ л таныг дэмжиж байна, нээрээ тэгэх ёстой шүү, ингэх ёстой шүү л гэдэг юм билээ. Тэгээд яагаад даргадаа хэлдэггүй юм бэ мэдэхгүй байна. Хүмүүсийн одоо би нэрийг нь хэлээд яах вэ. Бүгд л энэ хууль болохгүй байна. Энэ дээр таны саналууд зөв байна л гэдэг юм. Тэгэхээр энэ өнөөдөр яг саяын гаргаж байгаа заал бол үнэхээр хүмүүс ажилтнаа олон болгох сонирхолгүй л болно. Яах вэ одоо энүүгээрээ л явъя даа. Энэ дээ байсан нь зөв л дөө. Ийм байдалтай л болгочихвол бид нар чинь боломж олгох ёстой. Би хэлээд байгаа шүү дээ төсвийнхөө алдагдлыг бид зээл тусламжаар гаднын өрөөр төлдөг хаадаг байх ёсгүй. Юугаар хаадаг байх ёсгүй вэ гэвэл татвар төлөгчдийн төлсөн татвараар энийг ингэж байж бид зөв хөгжлийн тойрогт орж байгаа байхгүй юу. Өөр зүйлийг би олж харахгүй байгаа юм. Мэдэхгүй мундаг ухаантай хүмүүс олж хардаг л байх. Ажил олгогч нараа дэмжиж байж ингэж байж бид нар зөв эдийн засгийн тойрогт, зөв хөгжлийн тойрогт л орох ёстой.

Тэр тойрогт орсныхоо дараа тодорхой, тодорхой зүйлүүдийг яриад явах нь зөв болов уу гэж би үздэг. Мэдээж тэр хэмжээнд хүрсний дараа бол асуудалд арай өөрөөр хандах байх. Одоо бол бид нарт хүнийг ажил эрхлүүлэх боломж олгох тэр цаг үед тэр үе дээр л бид явж байна. Тэр хөгжлийнхөө зам дээр байна л гэж би хардаг.

Баярлалаа. Дууслаа.

**Т.Аюурсайхан:** Үг хэлэх эрх байгаа танд. Үгээ чөлөөтэй хэлээрэй. Үнэхээр энэ хууль бол Хөдөлмөрийн тухай хууль гэдэг бол нэг талаасаа ажил олгогчид нөгөө талаас ажиллагсад Үйлдвэрчний эвлэл, нөгөө талаас бас Засгийн газар бүрэн ойлголцож байж ингэж зөвшилцөж тохиролцож байж явдаг ийм хууль байгаа. Тэгэхээр манай Улсын Их Хуралд байгаа бизнес эрхэлж байсан туршлагатай ажлын байр бий болгоно гэдэг бас тийм амар бас ажил бас тийм ээ. Хүнийг ажиллуулна гэж тийм амар биш. Тийм учраас саналаа хэлж байгаа танд талархаж байна Ганбаатар гишүүн ээ.

Санал хураалт.

63.5 хувийн саналаар дэмжигдлээ.

**50.**Төслийн 40 дүгээр зүйлийн 40.1.5 дахь заалтын “хамгаалалтад байгаа” гэсний дараа “бол нэг жил хүртэл хугацаагаар” гэж, 40.1.7 дахь заалтын “хугацаат цэргийн” гэсний дараа “жинхэнэ” гэж, 40.1.8 дахь заалтын “өөр ажилд” гэсний өмнө “энэ хуулийн 58 дугаар зүйлд заасны дагуу” гэж, 40.1.9 дэх заалтын “ажил үүрэг гүйцэтгэхийг” гэсний дараа “эрх бүхий байгууллагаас” гэж, 40.1.10 дахь заалтын “ажилтан” гэсний дараа “энэ” гэж, “гүйцэтгэхээс татгалзсан” гэсний дараа “нөхцөл арилах хүртэл хугацаагаар” гэж, 40.1.14 дэх заалтын “дотоод хэм хэмжээнд заасан” гэсний дараа “, эсхүл ажил олгогчтой тохиролцсон бусад” гэж тус тус нэмж, 40.1.2 дахь заалтын “эрүүл мэндийн холбогдолтой асуудлаар” гэснийг “эсхүл энэ хуулийн 80.1.4-80.1.6-д зааснаас бусад тохиолдолд эрүүл мэндийн шалтгаанаар” гэж, 40.1.13 дахь заалтын “хувийн чөлөөтэй байгаа” гэснийг “хувийн чөлөөтэй байх хугацаанд” гэж, 40.1.14 дэх заалтын “хамтын болон хөдөлмөрийн гэрээ, бусад” гэснийг “хамтын гэрээ, хамтын хэлэлцээр, хөдөлмөрийн” гэж, 40.2 дахь хэсгийн “30 хоногийн” гэснийг “ажлын 15 өдрийн” гэж, “буюу” гэснийг “, эсхүл уг” гэж, 40.4 дэх хэсгийн “Энэ хуулийн 40.1.3, 40.1.7, 40.1.8-д заасан тохиолдолд ажилтны өмнөх” гэснийг “Ажлын байр нь хадгалагдаж байгаа ажилтны” гэж тус тус өөрчилж, 40.1.4 дэх заалтыг “хамтын хэлэлцээ хийх, хамтын гэрээ, хамтын хэлэлцээр байгуулах хууль ёсны ажил хаялтад оролцож байгаа” гэж өөрчлөн найруулж, 40.1.11 дэх заалтыг хасаж, 40 дүгээр зүйлийг 60 дугаар зүйл болгох. Санал гаргасан ажлын хэсэг.

Санал хураалт.

66.7 хувийн саналаар дэмжигдлээ.

**51.**Төслийн 41 дүгээр зүйлийн 41.2 дахь хэсгийн “шийдвэрхүчингүй болгосон бол” гэснийг “шийдвэрийг хүчингүй болгосон бол шийдвэр гаргасан этгээд” гэж, 41.4 дэх хэсгийн “цалин хөлсөө хууль тогтоомжийн дагуу” гэснийг “цалин хөлсийг Эрүүгийн хэрэг хянан шийдвэрлэх тухай хуулийн 45 дугаар бүлэгт заасны дагуу нэхэмжилж” гэж тус тус өөрчилж, 41.1 дэх хэсгийг “Ажилтанд Эрүүгийн хэрэг хянан шийдвэрлэх тухай хуульд заасны дагуу албан үүргээ биелүүлэхийг тодорхой хугацаагаар түдгэлзүүлэх таслан сэргийлэх арга хэмжээ авах шийдвэрийг эрх бүхий албан тушаалтан гаргасан тохиолдолд ажил олгогч ажилтныг ажил үүрэг гүйцэтгэхийг түдгэлзүүлж, цалин хөлс олгохыг зогсооно.” гэж, 41.3 дахь хэсгийг “Энэ хуулийн 55.1-д заасан хугацаа өнгөрсөн, эсхүл энэ хуулийн 55.2-т заасан нөхцөл үүссэн өдрөөс ажилтны хөдөлмөр эрхлэлтийн харилцаа сэргээгдсэнд тооцно.” гэж тус тус өөрчлөн найруулж, 41 дүгээр зүйлийг 55 дугаар зүйл болгож, уг зүйлд доор дурдсан агуулгатай 55.5 дахь хэсэг нэмэх:

 “55.5.Цахилгаан, дулааны эрчим хүч, нийтийн усан хангамж, олон улс, хот хоорондын болон хот, суурин газрын нийтийн тээвэр, тусгай зориулалтын тээвэр, цахилгаан холбоо, төмөр зам болон иргэний нисэхийн хөдөлгөөний удирдах алба зэрэг хүн амын аюулгүй байдал, эрүүл мэнд, тав тухтай орчинд амьдрах эрхийг хангахтай холбоотой ажил үүрэг гүйцэтгэдэг ажилтан согтууруулах ундаа, мансууруулах эм, сэтгэцэд нөлөөт бодис хэрэглэсэн эсэх, тухайн ажил мэргэжилтэй холбоотойгоор эрүүл мэндийн хувьд гүйцэтгэж байгаа ажил үүрэгтээ тэнцэж байгаа эсэхийг шалгуулахаас үндэслэлгүй татгалзсан, эсхүл хэрэглэсэн нь тогтоогдсон тохиолдолд тухайн нөхцөл байдал арилах хүртэл хугацаанд ажилтны ажил үүрэг гүйцэтгэхийг түдгэлзүүлнэ.” Санал гаргасан ажлын хэсэг.

Улсын Их Хурлын гишүүн Содномын Чинзоригт микрофон өгье. Микрофоноо нээгээд үг хэлээрэй. Дүрсийг өгөөрэй, Тамгын газар.

**С.Чинзориг:** Ганбаатар гишүүний яриад байгаа саналуудыг бас анхааралтай авч үзье. Эцсийн хэлэлцүүлэг дээр хурал удирдагчаас Их Хурлын дэд даргаас бас чиглэл өгөх юм бол эцсийн хэлэлцүүлэг дээр бас тодорхой асуудлуудыг энэ ажлын хэсэг дээр яриад бас авч үзье гэсэн ийм саналтай байна. Харин хурал даргалагч чиглэл бас өгчихвөл бид нар зарим асуудлуудыг нь авч үзэхийг бодъё. Бизнес эрхлэгчдийг маш сайн ойлгож байгаа, ажил олгогчдыг бол ойлгож байгаа.

Бүтээн байгуулалтын ажил хийж байгаа. Төсвийн орлого бүрдүүлж байгаа, ажилчдыг ажлын байраар хангаж байгаа. Цалин хөлстэй болгож байгаа. Амьдралыг нь авч явж байгаа гэж. Бизнес эрхлэгч өөрөө одоо бүхнийг бүтээгч бид нар л бүхнийг үүрч явж байгаа. Зөвхөн бизнес эрхлэгчдийг л харж үзэх ёстой гээд бас өрөөсгөл. Та бүхний одоо хийж бүтээж байгаа тэр гол бүтээн байгуулалтын чинь ажлыг сайн муу хэлэгдээд хэдэн ажилчдаа л өөрийнхөө нуруун дээр үүрч нуруугаа бөхийтлөө гараа мойнийтлоо зүтгэж л бүтээж байгаа шүү дээ. Тийм учраас бол зөвхөн одоо бизнес эрхлэгчдийн эрх ашиг гэхээсээ илүү та бүхний тэр хийж байгаа ажлыг чинь нугалж байгаа гол ачааг нь үүрч байгаа ажил олгогчдын асуудлыг бол ярихаас өөр арга байхгүй. Төр одоо энэ ажилчдынхаа эрх ашгийг хамгаалахын төлөө байхаас ч өөр арга бол байхгүй. Тийм учраас манай бизнесүүд энэ асуудлыг зөв ойлгож аль алиных нь эрх ашгийг бас балансжуулж байгаа тэнцвэржүүлж байгаа нийгмийн зөвшилцөлд хүрч байгаа гэдгийг бас ойлгох байх гэж бол бодож байна.

**Т.Аюурсайхан:**

Санал хураалт.

61.9 хувийн саналаар дэмжигдлээ.

**52.**Төслийн 42 дугаар зүйлийн гарчгийн “Өмнөх ажлын байранд” гэснийг “Урьд эрхэлж байсан ажил, албан тушаалд” гэж, 42.1 дэх хэсгийн “тохиолдолд хүнийг өмнөх ажлын байранд” гэснийг “үндэслэлээр хүнийг урьд эрхэлж байсан ажил, албан тушаалд” гэж, 42.1.3 дахь заалтын “зургаан сарын дотор уг ажлын байр дахин бий болсныг мэдсэн болон мэдэх боломжтой байснаас” гэснийг “гурван сарын дотор уг ажлын байр дахин бий болсноос” гэж, 42.2 дахь хэсгийн “ажлын байранд эгүүлэн тогтоогдож байгаа ажилтантай өмнө тогтоосон” гэснийг “урьд эрхэлж байсан ажил, албан тушаалд эгүүлэн тогтоосон бол ажилтантай өмнө үүсгэсэн” гэж, 42.3 дахь хэсгийн “Хөдөлмөр эрхлэлтийн харилцаа нь үндэслэлгүй дуусгавар болсон хүнийг ажлын байранд нь эгүүлэн тогтоосон тохиолдолд түүний эрхэлж байсан” гэснийг “Ажилтныг ажил, албан тушаалд нь эгүүлэн тогтоосон тохиолдолд түүний” гэж тус тус өөрчилж, 42.1.2 дахь заалтыг “хүнийг урьд нь эрхэлж байсан ажлын байранд эгүүлэн тогтоох тухай хөдөлмөрийн эрхийн маргааныг эвлэрүүлэн зохицуулах комисс, сум, дүүргийн хөдөлмөрийн эрхийн маргаан зохицуулах гурван талт хороо, эсхүл шүүхийн шийдвэр хүчин төгөлдөр болсон;” гэж өөрчлөн найруулж, 42 дугаар зүйлийг 61 дүгээр зүйл болгох. Санал гаргасан ажлын хэсэг.

Санал хураалт.

64.5 хувийн саналаар дэмжигдлээ.

**53.**Төслийн 44 дүгээр зүйлийн 44.3 дахь хэсгийг “Энэ хуулийн 79.2-т заасан хугацаанаас өмнө хөдөлмөр эрхлэлтийн харилцаа цуцлагдах хугацааг ажилтан ажил олгогчтой тохиролцож болно.” гэж өөрчлөн найруулж, 44 дүгээр зүйлийг 79 дүгээр зүйл болгож, уг зүйлд доор дурдсан агуулгатай 79.4 дэх хэсэг нэмэх:

“79.4.Ажилтан туршилтаар болон дагалдангаар ажиллах, дагалдангаар суралцах хөдөлмөрийн гэрээг цуцлахдаа энэ хуулийн 79.2-т заасан хугацааг баримтлах үүрэг хүлээхгүй.” Санал гаргасан ажлын хэсэг.

Санал хураалт.

61.3 хувийн саналаар дэмжигдлээ.

**54.**Төслийн 45 дугаар зүйлийн 45.1.2 дахь заалтын “ур чадварын” гэсний дараа “ажлын гүйцэтгэлийн” гэж, “тэнцэхгүй болох нь тогтоогдсон.” гэсний дараа “Гэхдээ ажилтанд өмнө нь энэ талаар анхааруулж, мэргэжил, мэргэшлийн түвшин, ур чадвар, ажлын гүйцэтгэлээ сайжруулах боломжит хугацаа олгосон байвал зохино.” гэж, 45.1.3 дахь заалтын “ажил олгогч авсан боловч” гэсний дараа “ажилтан” гэж, 45.1.5 дахь заалтын “мөнгө болон” гэсний өмнө “ажил олгогчийн” гэж, “эд хөрөнгийн” гэсний дараа “бүрэн бүтэн байдлыг” гэж, 45.5 дахь хэсгийн “гүйцэтгүүлэх шаардлагагүй” гэсний дараа “, эсхүл боломжгүй” гэж тус туснэмж, 45.4 дэх хэсгийн “мэдэгдэнэ. Ажилтанд” гэснийг “бичгээр мэдэгдэх бөгөөд ажилтанд” гэж өөрчилж, 45.1.4 дэх заалтыг “ажилтан хөдөлмөрийн сахилгын зөрчлийг давтан /2 ба түүнээс дээш/ гаргасан, эсхүл хөдөлмөр эрхлэлтийн харилцааг шууд цуцлахаар хөдөлмөрийн гэрээнд тусгайлан заасан ноцтой зөрчил гаргасан;” гэж өөрчлөн найруулж,45 дугаар зүйлийг 80 дугаар зүйл болгох. Санал гаргасан ажлын хэсэг.

Санал хураалт.

61.3 хувийн саналаар дэмжигдлээ.

**55.**Төслийн 46 дугаар зүйлийн 46.1 дэх хэсгийн “ажлаас халах” гэснийг “хөдөлмөр эрхлэлтийн харилцааг цуцлах” гэж, “ажлын байрны нэр, ажлаас чөлөөлөх хугацааг” гэснийг “ажилтны нэр, хөдөлмөр эрхлэлтийн харилцааг дуусгавар болгох өдрийн тухай” гэж, 46.3 дахь хэсгийн “Ажил олгогч энэ хуулийн 46.2 дахь хэсэгт заасан хэлэлцээ хийж, энэ талаар шийдвэр гарсан өдрөөс эхлэн” гэснийг “Халагдаж байгаа” гэж, 46.4 дэх хэсгийн “шийдвэрийн талаар харьяа нутаг дэвсгэрийн хөдөлмөрийн асуудал хариуцсан байгууллагад 30–аас доошгүй хоногийн өмнө” гэснийг “шийдвэрээ гаргасан өдрөөс хойш 30 хоногийн дотор харьяа нутаг дэвсгэрийн хөдөлмөрийн асуудал хариуцсан байгууллагад” гэж, 46.5 дахь хэсгийн “ажлын байр, нэмэгдсэн орон тоонд тухайн ажлын байранд тавигдах шаардлагыг хангаж байгаа бол бөөнөөр халагдсан хүнийг” гэснийг “эсхүл нэмэгдсэн ажлын байранд энэ хуулийн 81.1-д заасан үндэслэлээр хөдөлмөр эрхлэлтийн харилцаа нь цуцлагдсан хүн тухайн ажлын байранд тавигдах шаардлагыг хангасан тохиолдолд түүний хүсэлтийг” гэж, 46.6 дахь хэсгийн “салбар, нэгж татан буугдсан тохиолдолд түүний эд хөрөнгөөс” гэснийг “салбар нэгж татан буугдаж ажилтныг бөөнөөр халах тохиолдолд” гэж тус тус өөрчилж, 46 дугаар зүйлийг 81 дүгээр зүйл болгож, уг зүйлд доор дурдсан агуулгатай 81.1 дэх хэсэг нэмэх:

“81.1.Аж ахуйн нэгж, байгууллага, түүний салбар, нэгж татан буугдсан, эсхүл орон тоог цөөрүүлсэн, ажлын байр хасагдсан үндэслэлээр тухайн аж ахуйн нэгж, байгууллагын дараах хувь, хэмжээний ажилтны хөдөлмөр эрхлэлтийн харилцааг 90 хоногийн хугацаанд цуцалсныг бөөнөөр халсанд тооцно:

81.1.1.10-50 ажилтантай аж ахуйн нэгж, байгууллагын тав ба түүнээс дээш ажилтны;

81.1.2.51-499 ажилтантай аж ахуйн нэгж, байгууллагын нийт ажилтны 10 ба түүнээс дээш хувийн;

81.1.3.500 ба түүнээс дээш ажилтантай аж ахуйн нэгж, байгууллагын 50 ба түүнээс дээш ажилтны.” Санал гаргасан ажлын хэсэг.

 Улсын Их хурлын гишүүн Жамбалын Ганбаатар үг хэлнэ.

 **Ж.Ганбаатар:** Энэ Хөдөлмөрийн хуулиар бизнесийн харилцааг зохицуулдаг төрийн байгууллагууд л. Би бүгдийг нь дурдаад яах вэ. Сүржигнэлээ гэх байх. Маш олон байгууллагууд бизнесийн харилцааг зохицуулж байгаа. Ирж одоо үүрэг даалгавар өгдөг. Янз янзын байгууллагууд зөндөө байгаа. Мэргэжлийн хяналтын байгууллагуудаас эхлээд. Энэ дээр нэмэгдээд шат шатны Засаг дарга бүрийн дэргэд Үндэсний хороо гэж том байгууллага байгуулагдана. Энэ байгууллага бол зөвхөн ажил олгогч нартай харьцана. Ажилчинтай ч харьцана. Тэгээд энэ байгууллага ажил олгогч нарт сургалт хийнэ. Зөвлөгөө өгнө. Зөвшөөрөл олгоно. Шат шатны Засаг дарга шүү. Энэ хэмжээгээрээ төрийн байгууллага яах вэ. Бизнес эрхлэгч нар маань энэ хууль гарснаасаа хойш та Үндсэн хороо гэдэг байгууллагаас очиж л юмаа асууна гэсэн утгатай.

 Үндэсний хороо шат шатны гэдэг нь дүүрэг, сум, нийслэл тэгээд бүх газар гэсэн үг. Тэгээд яах вэ тодорхой хугацааны дараа харна биз дээ. Энэ байгууллага ямар байгууллага байгуулагдах нь вэ. Хүнд сурталтай байх нь үү, байхгүй нь үү. Үнэхээр одоо ажил олгогч нарт тус дэмтэй байгууллага байна уу, үгүй юу. Мөнх-Оргил гишүүн одоо бол гоё бодож байгаа. Мөнх-Оргил гишүүний бодсоноор бүгд болдог бол үнэхээр одоо гараа өргөөд дэмжинэ л дээ. Даанч амьдрал тийм биш юм л даа. Зөрчлийн тухай хуулийн үед ч гэсэн тийм биш. Яг одоо яг бодож байгаа шиг бүх зүйл одоо амьдрал дээр биелээд явчихдаг бол өнөөдөр нийгмийн харилцаанууд бүгд сайжирсан байх ёстой.

 Төрийн оролцсон бүх харилцаанууд сайжраагүй муудсан. Шударга л хэлье.

 Тийм учраас өнөөдрийн энэ хууль хөдөлмөрийн харилцааг сайжруулна гэдэгт итгэхгүй байгаа учраас үгээ хэлж байгаа юм. Тэр Үндэсний хороо гэдэг байгууллага. Шат шатны Засаг дарга. Дахин дахин хэлээд байна. Нэг л газар байгуулагдахгүй шүү дээ. Тэгээд яах гэж энийг хийдэг юм. Яагаад өнөөдөр болж байгаа нь яагаад болохоо байчихсан юм. Яагаад ийм давхар данхайсан байгууллага шат шатанд нь байгуулж байгаа юм. Олон зүйл байна. Үнэхээр ингээд 2 минутад цар тахлын үед журамтай учраас зарим зүйл нь тасалж хэлэхээс өөр арга алга.

Баярлалаа.

**Т.Аюурсайхан:** Санал хураалт.

48.4 хувийн саналаар дэмжигдсэнгүй.

Цэндийн Мөнх-Оргил гишүүн санал гаргая. Энэ чинь нөгөө дугаарлалт эд нар чинь будилна шүү гишүүд ээ. Цэндийн Мөнх-Оргил гишүүн горимын санал.

**Ц.Мөнх-Оргил:** Баярлалаа дарга аа. Энэ дахиж санал хураалгаж өгөөч. Энэ саналыг хүчингүйд тооцох горимын санал гаргаж байна. Яагаад вэ гэвэл одоо бид нар чинь хуулийн өргөн барьсан төслийн 46 дугаар зүйл буюу бөөнөөр халах үеийн зохицуулалтын асуудал ярьж байгаа шүү дээ. Энэ их чухал асуудал байгаа байхгүй юу. Тэгэхээр хүнийг нэг нэгээр нь ажлаас халах бөөнөөр халах хоёр хоёр тусдаа зохицуулалттай юм. Тэрийг нь салгаж өгч байгаа чухал заалт байхгүй юу.

Тэгээд энэ байхгүй болчихвол энэ хөдөлмөрийн харилцааны одоо ч гэсэн Хөдөлмөрийн хуульд бөөнөөр халах үеийн зохицуулалт гээд яг энэ зохицуулалтууд байгаа байхгүй юу. Энийг л бид нар цааш нь авч явж байгаа заалт шүү дээ.

Тийм учраас техникийн садаа гарлаа. Кнопууд дарагдсангүй. Тийм учраас дахиж санал хураалгаж өгөөч ээ. Энэ саналыг хүчингүй болгож өгөөч гэсэн санал гаргаж байна.

Баярлалаа.

**Т.Аюурсайхан:** Гишүүдээ анхааралтай байгаарай. Энэ 55 дугаар санал хураалт бол маш олон нөгөө найруулгын шинж чанартай саналууд явж байгаа юм. Дугаарлалтыг өөрчилсөн. Найруулгын шинж чанартай бас давхар явж байгаа шүү. Санал хураалтыг цуцалъя гэдэг саналыг дэмжье гэсэн томьёоллоор санал хураалт явуулъя.

62.9 хувийн саналаар дэмжигдлээ.

55 дугаар саналыг дэмжье гэсэн томьёоллоор санал хураалт явуулъя.

Санал хураалт.

56.5 хувийн саналаар дэмжигдлээ.

**56.**Төслийн 48 дугаар зүйлийн 48.1 дэх хэсгийн “Хууль тогтоомжид өөрөөр заагаагүй бол” гэснийг хасаж, 48.1 дэх хэсгийн “бол ажилтан” гэснийг “ажилтанд” гэж, 48.1.1-48.1.4 дэх заалтын “ажилласан ажилтанд” гэснийг “ажилласан бол” гэж, 48.3 дахь хэсгийн “хувьд энэ хуулийн 48.1.1-48.1.4-т заасан хугацааг түүний ажилласан цагийг бүтэн цагт шилжүүлсэн хугацаагаар тооцно” гэснийг “ажилласан цагийг бүтэн цагт шилжүүлэн тооцож энэ хуулийн 82.1-д заасны дагуу тэтгэмж олгоно” гэж, 48.4 дэх хэсгийн “48.1 дэх хэсэгт заасны дагуу” гэснийг “82.1-д заасан хэмжээний” гэж, 48.5 дахь хэсгийн “ажиллаж байсан ажилтанд энэ хуулийн 48.1 дэх хэсэгт” гэснийг “түр ажиллаж байсан ажилтны хөдөлмөр эрхлэлтийн харилцаа дуусгавар болоход энэ хуулийн 82.1-д” гэж тус тус өөрчилж, 48.3 дахь хэсгийн “бүтэн бус цагийн” гэсний өмнө “Ажлын” гэж нэмж, 48 дугаар зүйлийг 82 дугаар зүйл болгож, уг зүйлд доор дурдсан агуулгатай 82.3 дахь хэсэг нэмэх:

“82.3.Хууль тогтоомж, хамтын гэрээ, хамтын хэлэлцээрээр энэ хуулийн 82.1, 82.2-т заасан тэтгэмжийн хэмжээг нэмэгдүүлэн олгохоор тогтоож болно.” Санал гаргасан ажлын хэсэг.

Санал хураалт.

62.9 хувийн саналаар дэмжигдлээ.

**57.**Төслийн 49 дүгээр зүйлийн гарчгийн “Ажил хүлээлцэх” гэсний дараа “, хөдөлмөр эрхлэлтийн харилцаа дуусгавар болгосон тухай шийдвэр гаргах” гэж, 49.4 дэх хэсгийн “гүйцэтгүүлэх зорилгоор олгосон” гэсний дараа “аливаа” гэж тус тус нэмж, 49.4 дэх хэсгийн “шаардлагатай” гэснийг “холбогдох” гэж, 49.6 дахь хэсгийн “заасан хугацаанд” гэснийг “заасны дагуу” гэж, 49.7 дахь хэсгийн “үнэн зөв гаргаж өгөх үүрэгтэй” гэснийг “ажлын 5 өдөрт багтаан үнэн зөв гаргаж өгөх үүрэгтэй. Тодорхойлолтыг заасан хугацаанд гаргаагүй, эсхүл буруу, дутуу гаргаснаас ажилтанд хохирол учирсан бол тэрээр хохирлоо нөхөн төлүүлэхээр нэхэмжилж болно.” гэж өөрчилж, 49.3 дахь хэсгийг “Ажилтны хөдөлмөр эрхлэлтийн харилцааг дуусгавар болгосон тухай шийдвэрийг ажил олгогч ажил хүлээлцэхээс өмнө бичгээр гаргаж, ажилтанд танилцуулж, шийдвэрийн нэг хувийг хүлээлгэн өгнө. Хэрэв ажилтан тухайн шийдвэрийг хүлээн авахаас татгалзсан бол ажилтны оршин суугаа газрын хаягаар шийдвэрийг шуудангаар хүргүүлснээр тухайн шийдвэртэй танилцсанд тооцно.” гэж өөрчлөн найруулж, 49 дүгээр зүйлийг 83 дугаар зүйл болгож, уг зүйлд доор дурдсан агуулгатай 83.8 дахь хэсэг нэмэх:

“83.8.Ажилтны хөдөлмөр эрхлэлт, нийгмийн даатгалын талаарх цахим бүртгэл бий болгох, нэгдсэн бүртгэл хөтлөхтэй холбоотой асуудлыг нийгмийн даатгалын асуудал хариуцсан төрийн захиргааны байгууллага хариуцна.” Санал гаргасан ажлын хэсэг.

 Санал хураалт.

 66.1 хувийн саналаар дэмжигдлээ.

**58.**Төслийн 50 дугаар зүйлийн гарчгийн “Цалин хөлсний” гэснийг “Цалин хөлс тогтоох” гэж өөрчилж, 50.1.4 дэх заалтын “ил тод” гэсний өмнө “цалин хөлсийг тооцох аргачлал” гэж нэмж, 50.1.5 дахь заалтыг “хүйсээр болон бусад үндэслэлээр ялгаварлан гадуурхахгүй байх;” гэж өөрчлөн найруулж, 50 дугаар зүйлийг 102 дугаар зүйл болгох. Санал гаргасан ажлын хэсэг.

Санал хураалт.

69.4 хувийн саналаар дэмжигдлээ.

**59.**Төслийн 51 дүгээр зүйлийн 51.1 дэх хэсгийн “дараах баримт бичгийг батална” гэснийг “дараах журмыг батална” гэж, 51.2 дахь хэсгийн “дараах баримт бичгийг батална” гэснийг “дараах аргачлалыг батална” гэж, 51.2.3 дахь заалтын “ажил мэргэжлийн лавлах” гэснийг “ажил мэргэжлийн стандарт” гэж, 51.3 дахь хэсгийн “хамтын гэрээнд” гэснийг “хамтын гэрээ, хамтын хэлэлцээрт” гэж тус тус өөрчилж, 51.3 дахь хэсгийн “цалин хөлсний талаар дараах” гэсний дараа “хөдөлмөрийн” гэж нэмж, 51 дүгээр зүйлийг 103 дугаар зүйл болгох. Санал гаргасан ажлын хэсэг.

Санал хураалт.

65.0 хувийн саналаар дэмжигдлээ.

**60.**Төслийн 52 дугаар зүйлийн 52.1, 52.2 дахь хэсгийн “Ажил мэргэжлийн лавлахыг” гэснийг “Ажил мэргэжлийн стандартыг” гэж өөрчилж, 52.3 дахь хэсгийн “хүрээг бүрдүүлэх, зохицуулах журмыг” гэсний дараа “хөдөлмөрийн асуудал эрхэлсэн төрийн захиргааны төв байгууллага, ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон мэргэжлийн холбоодын саналыг үндэслэн” гэж, 52.5 дахь хэсгийн “Ажил мэргэжлийн үндэсний ангилал, тодорхойлолтыг” гэсний дараа “ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон” гэж тус тус нэмж, 52 дугаар зүйлийг 17 дугаар зүйл болгож, уг зүйлд доор дурдсан агуулгатай 17.5, 17.6 дахь хэсэг тус тус нэмэх:

“17.5.Ажил олгогчийн эрх, хууль ёсны ашиг сонирхлыг төлөөлөн хамгаалах байгууллага болон мэргэжлийн холбоод хамтран ажил мэргэжлийн стандартыг боловсруулна.

 17.6.Ажил мэргэжлийн стандартаар хөдөлмөрийн нөхцөл, ажилтны ажлын дадлага, туршлага, мэдлэг, ур чадвар, чадамж, хандлага, мэргэшлийн түвшин, ажлын гүйцэтгэлийг үнэлэх шалгуур үзүүлэлтийг тогтооно.”Санал гаргасан ажлын хэсэг.

 Санал хураалт.

 68.3 хувийн саналаар дэмжигдлээ.

**61.**Төслийн 53 дугаар зүйлийн 53.1 дэх хэсгийг “Ажил олгогч хуульд өөрөөр заагаагүй бол үндсэн цалинг ажлын байрны шинжилгээ, үнэлгээ, эсхүл ажилтны ур чадварт үндэслэн цагаар, хийснээр, бусад хэлбэрээр тооцно.” гэж өөрчлөн найруулж, 53.2 дахь хэсгийн “аж ахуйн нэгж, байгууллагын түвшинд хамтын гэрээгээр салбар, салбар дундын хүрээнд” гэснийг “аж ахуйн нэгж, байгууллагын болон салбар, салбар дундын түвшинд тус тус хамтын гэрээ,”гэж, 53.4 дэх хэсгийн “энэ хуулийн 53.3 дахь хэсэгт заасан доод хэмжээнээс” гэснийг “хөдөлмөрийн хөлсний доод хэмжээнээс” гэж тус тус өөрчилж, 53 дугаар зүйлийг 107 дугаар зүйл болгох. Санал гаргасан ажлын хэсэг.

Санал хураалт.

63.3 хувийн саналаар дэмжигдлээ.

**62.**Төслийн 55 дугаар зүйлийн 55.1 дэх хэсгийн “баталж мөрдөнө” гэснийг “баталж мөрдүүлж болно.  Ажил олгогч хөдөлмөрийн норм, норматив тогтоохдоо ажилтны төлөөлөгч, үйлдвэрчний эвлэл, хэрэв үйлдвэрчний эвлэлгүй бол ажилтны төлөөлөгчийн саналыг авна.” гэж, 55.3 дахь хэсгийн “Салбар /салбар дунд/-ын” гэснийг “Салбарын” гэж,“хариуцсан төрийн захиргааны төв байгууллага тогтооно” гэснийг “эрхэлсэн Засгийн газрын гишүүн тогтоож болно” гэж тус тус өөрчилж, 55.3 дахь хэсгийн “хөдөлмөрийн” гэсний дараа “жишиг” гэж нэмж, 55 дугаар зүйлийг 106 дугаар зүйл болгож, уг зүйлд доор дурдсан агуулгатай 106.4 дэх хэсэг нэмэх:

“106.4.Салбар дундын хөдөлмөрийн жишиг норм, нормативыг хөдөлмөрийн болон тухайн салбарын асуудал эрхэлсэнЗасгийн газрын гишүүн хамтран тогтоож болно.” Санал гаргасан ажлын хэсэг.

Санал хураалт.

65.0 хувийн саналаар дэмжигдлээ.

**63.**Төслийн 56 дугаар зүйлийн 56.1 дэх хэсгийн “бусад дотоод хэм хэмжээгээр” гэснийг “хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр” гэж өөрчилж, 56 дугаар зүйлийг 108 дугаар зүйл болгох. Санал гаргасан ажлын хэсэг.

Санал хураалт.

66.7 хувийн саналаар дэмжигдлээ.

**64.**Төслийн 57 дугаар зүйлийн 57.1, 57.2, 57.3 дахь хэсгийн “нөхөн амруулаагүй бол” гэсний дараа *“*түүний” гэж тус туснэмж, 57.2 дахь хэсгийн “нэг зууны арван тав” гэснийг *“*нэг аравны хоёр дахин,” гэж, 57.6 дахь хэсгийн “тусгагдаагүй” гэснийг “заагаагүй” гэж, “хөдөлмөрийн болон хамтын гэрээ, бусад” гэснийг “хамтын гэрээ, хамтын хэлэлцээр, хөдөлмөрийн гэрээ*,* хөдөлмөрийн” гэж тус тус өөрчилж, 57.5 дахь хэсгийг “Ээлжээр ажилладаг ажилтны ээлж долоо хоногийн амралтын болон нийтээр амрах баярын өдөр таарсан бол энэ хуулийн 109.2, 109.4-т заасан нэмэгдэл хөлс олгохгүй. Харин хамтын гэрээ, хамтын хэлэлцээрээр нэмэгдэл хөлс тогтоож болно.” гэж өөрчлөн найруулж, 57 дугаар зүйлийг 109 дүгээр зүйл болгож, уг зүйлддоор дурдсан агуулгатай 109.5, 109.8 дахь хэсэг тус тус нэмэх:

“109.5.Ажилтныг илүү цагаар, долоо хоногийн амралтын болон нийтээр амрах баярын өдөр шөнийн цагт ажиллуулсан бол энэ хуулийн 109.1, 109.2, 109.4-т заасан нэмэгдэл хөлс дээр шөнийн цагийн нэмэгдэл хөлсийг нэмж олгоно.

109.8.Ажилтныг ээлжийн хуваарийн дагуу шөнийн цагт ажиллуулбал шөнийн цагийн нэмэгдэл хөлсийг нэмж олгоно.” Санал гаргасан ажлын хэсэг.

Санал хураалт.

68.3 хувийн саналаар дэмжигдлээ.

**65.**Төслийн 59 дүгээр зүйлийн гарчгийн “өөр ажилд шилжсэн, ажлын байрыг хадгалах” гэснийг “ажиллаагүй, эсхүл өөр ажилд шилжсэн” гэж, 59.2 дахь хэсгийн “ажилтны ажлын байрыг хадгалах хугацаанд” гэснийг “ажиллаагүй хугацаанд” гэж тус тус өөрчилж, 59 дүгээр зүйлийг 113 дугаар зүйл болгох. Санал гаргасан ажлын хэсэг.

Санал хураалт.

65.0 хувийн саналаар дэмжигдлээ.

**66**.Төслийн 60 дугаар зүйлийн 60.1 дэх хэсгийн “ажилтнаас үл шалтгаалах” гэсний өмнө “Ажил олгогчоос үл шалтгаалан гэнэтийн буюу давагдашгүй хүчний шинжтэй нөхцөл байдал, Гамшгаас хамгаалах тухай хуулийн 4.1.2-т заасан аюулт үзэгдэл, эрх бүхий төрийн байгууллагын шийдвэрийн улмаас, эсхүл” гэж, 60.2 дахь хэсгийн “цалин хөлсний зөрүүтэй тэнцэх” гэсний дараа “хэмжээний” гэж тус тус нэмж, 60.2 дахь хэсгийн “уг ажилд нь тохируулан” гэснийг “уг ажилд нь тохирсон” гэж өөрчилж, 60 дугаар зүйлийг 116 дугаар зүйл болгож, уг зүйлд доор дурдсан агуулгатай 116.5 дахь хэсэг нэмэх:

“116.5.Тухайн ажилтны буруугаас сул зогссон бол түүнд олговор олгохгүй.” Санал гаргасан ажлын хэсэг.

Санал хураалт.

61.7 хувийн саналаар дэмжигдлээ.

**67**.Төслийн 62 дугаар зүйлийг доор дурдсанаар өөрчлөн найруулах:

**“110 дугаар зүйл.Ээлжийн амралтын цалин**

110.1.Ээлжийн амралтын цалинг ажилтны тухайн ажлын жилийн дундаж цалин хөлснөөс тооцож олгоно.

110.2.Ажлын зайлшгүй шаардлагаар ээлжийн амралтаа биеэр эдэлж чадаагүй ажилтанд ээлжийн амралтын цалинг 1.5 дахин нэмэгдүүлж олгоно.

110.3.Хөдөлмөр эрхлэлтийн харилцаа нь дуусгавар болж байгаа ажилтанд ажилласан хугацаанд ногдох ээлжийн амралтын тооцоо хийж, цалинг олгоно.

**117 дугаар зүйл.Ажилтанд олгох бусад олговор**

117.1.Энэ хуулийн 58.1.4-т заасны дагуу ажилтныг өөр ажилд шилжүүлсэн хугацаанд цалин хөлс нь буурсан бол цалин хөлснийх нь зөрүүтэй тэнцэх хэмжээний олговрыг ажил олгогч олгоно.

117.2.Энэ хуулийн 60.1.2-т заасан донорын үүрэг гүйцэтгэх хугацаанд ажилтанд дундаж цалин хөлстэй тэнцэх хэмжээний олговор олгоно.

 117.3.Ажил олгогч энэ хуульд зааснаас өөр төрлийн олговрыг хамтын гэрээ, хамтын хэлэлцээр, хөдөлмөрийн дотоод хэм хэмжээгээр тогтоон олгож болно.”

**127 дугаар зүйл.Ажилтныг үндэслэлгүйгээр өөр ажилд шилжүүлсэн, сэлгүүлсэн, хөдөлмөр эрхлэлтийн харилцаа нь дуусгавар болгосон үед ажил олгогчийн хүлээх хариуцлага**

 127.1.Хөдөлмөр эрхлэлтийн харилцаа нь үндэслэлгүй цуцлагдсан ажилтныг эрх бүхий байгууллагын шийдвэрээр ажлын байранд нь эгүүлэн тогтоосон бол урьд нь эрхэлж байсан ажлыг нь хийлгэж эхлүүлэх хүртэл хугацаанд өмнө нь авч байсан дундаж цалин хөлстэй тэнцэх олговрыг ажил олгогч нөхөн олгоно.

127.2.Ажилтныг үндэслэлгүйгээр өөр ажилд шилжүүлсэн, сэлгүүлэн ажиллуулсны улмаас түүний цалин хөлсний хэмжээ буурсан бол өмнө нь авч байсан дундаж цалин хөлсний зөрүүтэй тэнцэх хэмжээний олговрыг ажил олгогч олгоно.” Санал гаргасан ажлын хэсэг.

Санал хураалт.

71.7 хувийн саналаар дэмжигдлээ.

**68**.Төслийн 63 дугаар зүйлийн 63.6 дахь хэсгийг “Цалин хөлсийг тогтоосон хугацаанд олгоогүй үед алданги тооцох” гэсэн 124 дүгээр зүйл болгож, 63 дугаар зүйлийн 63.2 дахь хэсгийн “долоо хоног бүрийн” гэсний дараа “амралтын” гэж нэмж*,* 63.1-63.5 дахь хэсгийг нэгтгэн “Цалин хөлс олгох” гэсэн 104 дүгээр зүйл болгож, уг зүйлд доор дурдсан агуулгатай 104.3, 104.7 дахь хэсэг тус тус нэмэх:

“104.3.Ажил олгогч ажилтанд цалин хөлс олгох бүрд тухайн хугацаанд олговол зохих цалин хөлсний бүрэлдэхүүн, суутгалын хэмжээ, түүний үндэслэл, олгосон цалин хөлсний хэмжээг бичгээр, эсхүл цахим хэлбэрээр мэдэгдэнэ.

104.7.Хууль тогтоомжийн дагуу олговол зохих цалин хөлс, олговрыг олгоогүй, эсхүл хүндэтгэн үзэх шалтгаангүйгээр тогтоосон хугацаанд нь олгоогүй, эсхүл хууль тогтоомж, хөдөлмөрийн гэрээгээр тогтоосноос доогуур хэмжээгээр олгосон бол буруутай этгээдэд энэ хууль, Зөрчлийн тухай хууль болон холбогдох бусад хуульд заасан хариуцлага хүлээлгэнэ.” Санал гаргасан ажлын хэсэг.

Санал хураалт.

73.3 хувийн саналаар дэмжигдлээ.

**69**.Төслийн 64 дүгээр зүйлийн 64.1 дэх хэсгийн “үндсэн цалин,” гэсний дараа “ээлжийн амралтын цалин,” гэж, “мөнгөн хэлбэрээр,” гэсний дараа “үндэсний мөнгөн тэмдэгтээр” гэж тус тус нэмж, 64 дүгээр зүйлийг 105 дугаар зүйл болгох. Санал гаргасан ажлын хэсэг.

Санал хураалт.

65.0 хувийн саналаар дэмжигдлээ.

**70**.Төслийн 65 дугаар зүйлийн гарчгийн “Хөлсөөр мал маллаж байгаа ажилтны” гэснийг “Туслах малчны” гэж, 65.1 дэх хэсгийн “Хөлсөөр мал маллаж байгаа ажилтан” гэснийг “Туслах малчин” гэж тус тус өөрчилж, 65.2 дахь хэсгийн “бараа бүтээгдэхүүн,” гэсний дараа “мал,” гэж нэмж, 65 дугаар зүйлийг 112 дугаар зүйл болгох. Санал гаргасан ажлын хэсэг.

Санал хураалт.

70.0 хувийн саналаар дэмжигдлээ.

**71**.Төслийн 66 дугаар зүйлийн 66.1 дэх хэсгийн “цалин хөлсний хэмжээг өөрчлөх тухай шийдвэрийг мөрдөж эхлэхээс арав, түүнээс дээш хоногийн өмнө мэдэгдэнэ.” гэснийг “цалин хөлсний хэмжээг хамтын гэрээний дагуу өөрчлөх тухай шийдвэрийг мөрдөж эхлэхээс арав, түүнээс дээш хоногийн өмнө нийт ажилтанд мэдэгдэж ажилтны хүсэлтээр хөдөлмөрийн гэрээнд өөрчлөлт оруулна.” гэж өөрчилж, 66 дугаар зүйлийг 118 дугаар зүйл болгох. Санал гаргасан ажлын хэсэг.

Санал хураалт.

74.6 хувийн саналаар дэмжигдлээ.

**72**.Төслийн 68 дугаар зүйлийн 68.1 дэх хэсгийн “ажилтны” гэсний өмнө “Ажил олгогч” гэж, 68.1.1 дэх заалтын “цалин хөлснөөс хэтрэхгүй хэмжээний хохирлыг” гэсний дараа “ажилтнаар” гэж, 68.3 дахь хэсгийн “суутгал хийх тухай шийдвэр,” гэсний дараа “эсхүл” гэж тус тус нэмж, 68.1 дэх хэсгийн “хөлснөөс зөвхөн дор дурдсан” гэснийг “хөлсийг аль болох бүрэн хэмжээгээр нь олгох бөгөөд гагцхүү дараах” гэж, 68.2 дахь хэсгийн “суутгалыг /хүн амын орлогын албан татварыг оролцуулахгүйгээр/ цалин хөлсний 30 хувиас, хүүхдийн тэтгэлэг гаргуулах болон зохих журмын дагуу хэд хэдэн суутгал зэрэг хийх бол суутгал нь түүний нэг сарын” гэснийг “суутгал нийгмийн болон эрүүл мэндийн даатгалын шимтгэл, хувь хүний орлогын албан татварыг хассан цалин хөлсний дүнгийн 20 хувиас, хүүхдийн тэтгэлэг гаргуулах, эсхүл хэд хэдэн суутгал зэрэг хийх бол” гэж, 68.3 дахь хэсгийн “хөдөлмөрийн эрхийн маргаан таслах комисс, эсхүл сум, дүүргийн Хөдөлмөрийн маргаан зохицуулах гурван талт хороонд гаргах эрхтэй. Хэрэв ийм комисс, хороо байхгүй бол шүүхээр гомдлоо шийдвэрлүүлж болно.” гэснийг “хөдөлмөрийн эрхийн маргаан шийдвэрлэх байгууллагад энэ хуульд заасны дагуу гаргах эрхтэй.” гэж тус тус өөрчилж, 68 дугаар зүйлийг 119 дүгээр зүйл болгож, уг зүйлд доор дурдсан агуулгатай 119.1.2, 119.1.3 дахь заалт тус тус нэмэх:

“119.1.2.шүүхийн, эсхүл хөдөлмөрийн эрхийн маргаан шийдвэрлэх байгууллагын шийдвэр хүчин төгөлдөр болсон;

 119.1.3.ажилтанд энэ хуулийн 123.2.3-т заасан хөдөлмөрийн сахилгын шийтгэл ногдуулсан;” Санал гаргасан ажлын хэсэг.

 Санал хураалт.

 67.8 хувийн саналаар дэмжигдлээ.

**73.**Төслийн 69 дүгээр зүйлийн 69.3 дахь хэсгийг “Дараалсан хоёр ажлын өдөр хоорондын тасралтгүй амралт” гэсэн 95 дугаар зүйл болгож, 74 дүгээр зүйлийн 74.4 дэх хэсгийн “Долоо хоногт хүүхдийн” гэснийг “Насанд хүрээгүй хүний долоо хоногийн” гэж өөрчилж, 74 дүгээр зүйлийн 74.4 дэх хэсэг,69 дүгээр зүйлийн 69.1, 69.2 дахь хэсгийг нэгтгэн “Ажлын цагийн дээд хязгаар” гэсэн 84 дүгээр зүйл болгож, уг зүйлд доор дурдсан агуулгатай 84.4, 84.5 дахь хэсэг тус тус нэмэх:

“84.4.Долоо хоногийн ажлын цагийн дээд хязгаар нь 56 цагаас илүүгүй байна. Өдөрт ажиллах илүү цагийн хязгаар нь 4 цагаас илүүгүй байна.

84.5.Ажил олгогч ажилтны ажлын цагийн бүртгэлийг хөтлөх үүрэгтэй.” Санал гаргасан ажлын хэсэг.

Санал хураалт.

76.3 хувийн саналаар дэмжигдлээ.

Өнөөдрийн чуулганы хуралдааныг гишүүдийн саналаар цагийг сунгаж хуралдаж байгаа. Танхимын үүдэнд гишүүд ажлын хэсэг, Тамгын газрын ажилтнуудад зориулж оройн хоол ирсэн байна. Төрийн ордонд ажиллаж байгаа гишүүдийг бас танхимын үүдэнд хүрэлцэн ирэхийг урьж байна. Ингээд чуулганы хуралдааныг түр завсарлуулаад санал хураалтыг үргэлжлүүлнэ.

Зарчмын зөрүүтэй саналуудаар санал хураалт үргэлжилж байна. Хөдөлмөрийн тухай хуулийн шинэчилсэн найруулгын төслөөр.

Одоо 74 дэх санал хураалтыг явуулна. Танхимд гишүүд ажлын хэсэг байраа эзэлсэн байна.

 **74**.Төслийн 70 дугаар зүйлийн 70.2 дахь хэсгийн “нэг ээлжийн” гэсний дараа “ердийн” гэж нэмж, 70.1 дэх хэсгийн “ээлжийн тоо, ажлын цаг, хуваарийг ажилтанд урьдчилан” гэснийг “ээлжийн ажлын цаг, хуваарийг ээлжийн ажил эхлэхээс 48-аас доошгүй цагийн өмнө ажилтанд” гэж, 70.4 дэх хэсгийн “Энэ хуулийн 69.3 дахь хэсэгт заасныг зөрчиж ажилтныг дараалсан хоёр ээлжид үргэлжлүүлэн” гэснийг “Ажилтныг хоёр ээлжид дараалуулан” гэж тус тус өөрчилж, 70.2 дахь хэсгийн “Хуульд өөрөөр заагаагүй бол” гэснийг хасаж, мөн хэсгийн 2 дахь өгүүлбэр, 70.3 дахь хэсгийг нэгтгэн “Ажил олгогч ажилтантай тохиролцсоны дагуу хуульд өөрөөр заагаагүй бол ээлжийн ажлын цагийн үргэлжлэлийг 4-өөс илүүгүй цагаар уртасган зохион байгуулж болно. Энэ тохиолдолд ажилтан долоо хоногт 40 цагаас илүү ажилласан бол түүнд илүү ажилласан цагийн хөлсийг энэ хуулийн 109.1-д заасны дагуу нэмж олгоно.” гэж өөрчлөн найруулж, 70 дугаар зүйлийг 87 дугаар зүйл болгох. Санал гаргасан ажлын хэсэг.

 Гишүүддээ зар хүргэсэн байгаа юу. Санал хураалтын. Төхөөрөмжийн бэлэн байдлыг шалгаад нэг санал хураалт явуулъя. Ирцэд байгаа гишүүд. Бүртгүүлэхийг хүсье. Төрийн ордонд хуралд оролцож байгаа гишүүдийн зарим нь ороогүй байна шүү. Холбогдоорой.

 Санал хураалт.

 62.7 хувийн саналаар дэмжигдлээ.

**75**.Төслийн 71 дүгээр зүйлийн “жасаа” гэснийг тохиолдол бүрд агуулгад нийцүүлэн “уртын ээлж” гэж, 71.1 дэх хэсгийн “алслагдмал” гэснийг “байнга оршин суугаа газраас нь өөр, алслагдсан” гэж, 71.3 дахь хэсгийн “, нэг сард ажиллах илүү цаг 72-оос илүүгүй байна. Жасаагаар ажиллах ажилтны илүү цагийг энэ хуулийн 76.1 дэх хэсэгт заасны дагуу тооцно” гэснийг “байх бөгөөд энэ хуулийн 87 дугаар зүйлийг баримтлан 109.1-д заасны дагуу илүү цагийг тооцож нэмэгдэл хөлс олгоно” гэж, 71.8 дахь хэсгийн “үргэлжлэх хугацаа,” гэснийг “ажиллах ажилтны” гэж,“нэмэгдлийн хэмжээг дотоод хэм хэмжээгээр” гэснийг “нэмэгдэл зэргийг хамтын гэрээ, салбарын хамтын хэлэлцээрээр” гэж тус тус өөрчилж, 71.6 дахь хэсгийн “ажил олгогч” гэсний дараа, 71.9 дэх хэсгийн “ажилтныг ажиллуулаагүй бол” гэсний дараа “хөдөлмөрийн” гэж тус тус нэмж, 71.8 дахь хэсгийн ”Ажил олгогч” гэснийг хасаж, 71.4, 71.5 дахь хэсгийг нэгтгэн “Энэ хуулийн 92.4-т заасан хугацааг багасгах тохиолдолд ажил үүрэг гүйцэтгэх, амрах хугацаа нь тэнцүү байхаар ажил олгогч, ажилтны төлөөлөгч харилцан тохиролцон хамтын гэрээгээр тогтоож болно.” гэж өөрчлөн найруулж, 71 дүгээр зүйлийг 92 дугаар зүйл болгож, уг зүйлд доор дурдсан агуулгатай 92.4, 92.10 дахь хэсэг нэмэх:

“92.4.Уртын ээлжээр ажиллах ажилтны нэг ээлжид ажил үүрэг гүйцэтгэх хугацаа 14 хоног, амрах хугацаа 14 хоног байна.

92.10.Насанд хүрээгүй хүнийг уртын ээлжээр ажиллуулахыг хориглоно.” Санал гаргасан ажлын хэсэг.

Санал хураалт.

61.0 хувийн саналаар санал дэмжигдлээ.

**76.**Төсөлд доор дурдсан агуулгатай 93 дугаар зүйл нэмэх:

**“93 дугаар зүйл.Амралтын цагийн төрөл**

93.1.Амралтын цаг дараах төрөлтэй байна:

93.1.1.амрах, хооллох завсарлага;

93.1.2.дараалсан ажлын хоёр өдөр хоорондын тасралтгүй амралт;

93.1.3.долоо хоног бүрийн амралт;

93.1.4.нийтээр амрах баярын өдөр;

93.1.5.ээлжийн амралт.”

Үг хэлэх үү? Цэндийн Мөнх-Оргил гишүүнд микрофон өгье.

**Ц.Мөнх-Оргил:** Баярлалаа.

Даргаа энэ 75 дугаар санал дээр уртын ээлжээр нөгөө ротаци гээд яриад байгаа шүү дээ. Төсөл дээрээ бол жасаагаар гэж орж ирснийг бид нар уртын ээлжээр ажиллах гээд шинэчилж томьёолчхоод байгаа юм. Энэ дээр ажиллах амрах хугацааны асуудал нэлээд маргаан дагуулаад уул уурхайн салбарт ажиллаж байгаа ажилчдыг нэгтгэсэн үйлдвэрчний эвлэлүүдийн саналаар Засгийн газраас өргөн барьсан төслийг өөрчлөөд ажлын хэсэг дээр нэг ээлжид ажил үүргээ гүйцэтгэх хугацаа 14, амрах хугацаа 14 байна гээд ингээд тогтоочихсон юм. Тэрийгээ дэмжчихлээ. Харин хурал даргалагчаас чиглэл аваад хоёрдугаар хэлэлцүүлэг дээр эцсийн хэлэлцүүлэг дээр ер нь бол зарчим нь бол 14, 14 байна бүгдээрээ. Гэхдээ зарим газар жишээ нь 7, 7 хоногоор ажиллуулаад байгаа байхгүй юу.

Ойрхон газарт 7 хоног ажиллуулчхаад 7 хоног амраагаад. Тэгээд бид нар хуулиараа ингээд 14, 14 гээд хатуу тогтоохын хажуугаар 14-өөс илүүгүй хоног ажиллуулахгүй шүү. Үүнээс дотогшоо бол 14-өөс цөөхөн хоног ажиллуулаад тэрэнтэйгээ таарсан өдрөөр амрааж болно шүү гэдэг зохицуулалтыг нэмж өгөх хэрэгтэй байгаа юм.

14-өөс илүү бол ажиллахгүй гэдгээ хатуу тохирчихмоор байгаа юм.

Баярлалаа.

**Т.Аюурсайхан:** Зайлшгүй 14 гэдэг нь сайн ойлгогдож байна. Тийм учраас дараагийн хэлэлцүүлэг дээр найруулга дээр бас анхаарч ажиллах чиглэлийг өгч байна.

Байнгын хорооны дарга ч байна, ажлын хэсгийн ахлагч ч байна.

77-ийн өмнө санал хураалт явуулна. Санал хураалт. 76 дугаар зүйл дээр санал хураалт. 57.6 хувийн саналаар дэмжигдлээ.

**77.**Төслийн 72 дугаар зүйлийн 72.1 дэх хэсгийн “ажилтантай байршил, хугацааг тохиролцож” гэсний дараа “ердийн ажлын цагаас бусад цагт” гэж нэмж, 72.2 дахь хэсгийг “Ажилтан ажил олгогчийн заасан байршилд хүлээсэн бол тухайн хугацаанд ногдох үндсэн цалингийн 50-иас, бусад тохиолдолд 30-иас доошгүй хувийн олговрыг ажил олгогч ажилтанд олгоно.” гэж өөрчлөн найруулж, 72 дугаар зүйлийг 89 дүгээр зүйл болгож, уг зүйлд доор дурдсан агуулгатай 89.3 дахь хэсэг нэмэх:

“89.3.Ажил олгогч дуудлагаар ажиллуулах өдөр, цагийг ажилтанд 24-өөс доошгүй цагийн өмнө мэдэгдэх бөгөөд ажилтныг нэг сард наймаас илүү удаа дуудлагаар ажиллуулахгүй.”

Санал хураалт.

59.3 хувийн саналаар дэмжигдлээ.

**78**.Төслийн 73 дугаар зүйлийн 73.1 дэх хэсгийн “22 цагаас” гэсний дараа “дараагийн өдрийн” гэж, 73.3 дахь хэсгийн “ажилладаг ажилтныг” гэсний дараа “Хөдөлмөрийн аюулгүй байдал, эрүүл ахуйн” гэж тус тус нэмж, 73.2 дахь хэсгийн “цагтай тэнцүү цагаар” гэснийг “цагаас багагүй хугацаагаар” гэж өөрчилж, 73 дугаар зүйлийг 88 дугаар зүйл болгож, уг зүйлд доор дурдсан агуулгатай 88.5, 88.6 дахь хэсэг тус тус нэмэх:

“88.5.Жирэмсэн эмэгтэй, гурван нас хүрээгүй хүүхэдтэй ажилтан өөрөө зөвшөөрөөгүй бол шөнийн цагаар ажиллуулахыг хориглоно.

88.6.Насанд хүрээгүй ажилтныг шөнийн цагаар ажиллуулахыг хориглоно.”

Санал хураалт.

62.7 хувийн саналаар дэмжигдлээ.

**79**.Төслийн 74 дүгээр зүйлийн 74.1, 74.2 дахь хэсгийг доор дурдсанаар өөрчлөн найруулж, 74.3 дахь хэсгийн “хөдөлмөрийн хэвийн бус нөхцөлд” гэсний дараа “ажлын байранд” гэж нэмж, 74.1, 74.2, 74.3 дахь хэсгийг нэгтгэн “Ажлын цагийг богиносгох” гэсэн 85 дугаар зүйл болгож, уг зүйлд доор дурдсан агуулгатай 85.3 дахь хэсэг нэмэх:

 “85.1.Ажил олгогч дараах тохиолдолд ажилтны ажлын цагийг нь богиносгоно:

85.1.1.ажилтны ажлын цагийг богиносгох тухай Эмнэлэг хөдөлмөрийн магадлах комиссын шийдвэр гарсан;

85.1.2.жирэмсэн, хөхүүл хүүхэдтэй эмэгтэй ажилтны ажлын цагийг богиносгохоор эмнэлгийн магадалгаа гарсан бол;

85.1.3.үйлдвэрлэл дээр мэргэжил эзэмшүүлэх, мэргэшил дээшлүүлэх сургалтад хамрагдаж байгаа ажилтны ажлын цагийг суралцаж байх хугацаанд.

85.3.Ажлын цагийг нь богиносгосон ажилтанд энэ хуулийн 115 дугаар зүйлд заасны дагуу олговор олгоно.”

Санал хураалт.

62.7 хувийн саналаар дэмжигдлээ.

**80.**Төсөлд доор дурдсан агуулгатай 86 дугаар зүйл нэмэх:

“**86 дугаар зүйл.Ажлын бүтэн бус цаг**

86.1.Ажлын бүтэн бус цагаар ажиллах ажилтны долоо хоногт ажиллах цаг 32-оос илүүгүй байна.”

Санал хураалт.

62.7 хувийн саналаар дэмжигдлээ.

**81**.Төслийн 75 дугаар зүйлийн 75.1 дэх хэсгийн “энэ хуулийн 69.1, 69.2 дахь хэсэгт заасныг” гэснийг “хуулиар тогтоосон өдрийн болон долоо хоногийн ердийн ажлын цагийн хязгаарыг” гэж, 75.2 дахь хэсгийн “75.1 дэх хэсгийн заасан тохиолдолд нэгтгэн бодсон цаг нь тооцоот хугацаанд ногдох” гэснийг “90.1-д заасны дагуу нэгтгэн бодсон цаг нь тооцоот хугацаанд ногдох ердийн” гэж тус тус өөрчилж, 75 дугаар зүйлийг 90 дүгээр зүйл болгох. Санал хураалт.

62.7 хувийн саналаар дэмжигдлээ.

**82**.Төслийн 76 дугаар зүйлийн гарчгийн “журам” гэснийг, 76.3 дахь хэсгийг тус тус хасаж, 76.1 дэх хэсгийг “Ажилтныг ажил олгогчийн санаачилгаар ердийн ажлын өдрийн үргэлжлэл, ээлжийн ажлын цаг, долоо хоногийн ажлын цагийн үргэлжлэл болон ажлын цагийг нэгтгэн бодох ердийн ажлын цагийн нийлбэрээс хэтрүүлэн ажиллуулсныг илүү цагаар ажилласанд тооцно.” гэж өөрчлөн найруулж, 76 дугаар зүйлийг 91 дүгээр зүйл болгож, уг зүйлд доор дурдсан агуулгатай 91.3, 91.4, 91.5 дахь хэсэг тус тус нэмэх:

“91.3.Ажлын бүтэн бус цагаар ажиллах хөдөлмөрийн гэрээнд заасан ажлын цагийг ажил олгогчийн санаачилгаар хэтрүүлэн ажиллуулахыг илүү цагаар ажилласанд тооцно.

91.4.Жирэмсэн эмэгтэй, гурван нас хүрээгүй хүүхэдтэй ажилтан өөрөө зөвшөөрөөгүй бол илүү цагаар ажиллуулахыг хориглоно.

91.5.Насанд хүрээгүй ажилтныг илүү цагаар ажиллуулахыг хориглоно.”

Санал хураалт.

63.8 хувийн саналаар дэмжигдлээ.

**83**.Төслийн 77 дугаар зүйлийн 77.2 дахь хэсгийг “Амрах, хооллох завсарлага эхлэх, дуусах цаг, үргэлжлэх хугацааг хөдөлмөрийн дотоод журмаар тогтооно.  Өдрийн хооллох завсарлага 1 цагаас багагүй байна.” гэж өөрчлөн найруулж, 77.3 дахь хэсгийн “ажлын байрандаа хооллох бололцоогоор хангана” гэснийг “ажлын байранд нь хооллох бололцоогоор хангах бөгөөд уг хугацааг ажилласан цагт тооцно.” гэж өөрчилж, 77.4 дэх хэсгийн “Энэ хуулийн 77.1 дэх хэсэгт заасан хооллох” гэснийг хасаж, 77 дугаар зүйлийг 94 дүгээр зүйл болгох.

Санал хураалт.

58.6 хувийн саналаар дэмжигдлээ.

**84**.Төслийн 78 дугаар зүйлийн 78.2 дахь хэсгийг хасаж, 78 дугаар зүйлийг 97 дугаар зүйл болгож, уг зүйлд доор дурдсан агуулгатай 97.1.4 дэх заалт нэмэх:

“97.1.4.Бурхан багшийн Их дүйчин өдөр: билгийн тооллын зуны тэргүүн сарын шинийн 15.”

Санал хураалт.

70.7 хувийн саналаар дэмжигдлээ.

**85**.Төслийн 79 дүгээр зүйлийн 79.2 дахь хэсгийн “бусад дотоод хэм хэмжээгээр” гэснийг “хөдөлмөрийн дотоод журмаар” гэж, “тогтоож болно” гэснийг “тогтооно” гэж тус тус өөрчилж, 79 дүгээр зүйлийг 96 дугаар зүйл болгох.

Санал хураалт.

67.2 хувийн саналаар дэмжигдлээ.

**86.**Төслийн 80 дугаар зүйлийн 80.1 дэх хэсгийн “амралтын өдөр” гэсний дараа “ажилтан өөрөө зөвшөөрснөөс бусад тохиолдолд” гэж нэмж, 80.2, 80.3 дахь хэсгийг хасаж, 80 дугаар зүйлийг 98 дугаар зүйл болгож, уг зүйлд доор дурдсан агуулгатай 98.2 дахь хэсэг нэмэх:

“98.2.Жирэмсэн эмэгтэй, гурван нас хүрээгүй хүүхэдтэй, эсхүл 16 хүртэлх насны байнгын асаргаа шаардлагатай хөгжлийн бэрхшээлтэй хүүхэдтэй ажилтан өөрөө зөвшөөрснөөс бусад тохиолдолд нийтээр амрах баярын болон долоо хоног бүрийн амралтын өдөр ажиллуулахыг хориглоно.”

Санал хураалт.

63.8 хувийн саналаар дэмжигдлээ.

**87**.Төслийн 81 дүгээр зүйлийн гарчгийн “, түүний хугацаа” гэснийг, 81.2 дахь хэсгийн “Хуульд өөрөөр заагаагүй бол” гэснийг, 81.4 дэх хэсгийг тус тус хасаж, 81.1 дэх хэсгийн “мөнгөн урамшууллын хэмжээг” гэсний дараа “энэ хуулийн 110.2-т заасан хэмжээнээс нэмэгдүүлж олгох асуудлыг” гэж, 81.7 дахь хэсгийн “хэсэгчлэн эдэлж болно.” гэсний дараа “Хэсэгчлэн амрах ээлжийн амралтын аль нэг тасралтгүй амралтын үргэлжлэх хугацаа нь ажлын 10 өдрөөс доошгүй байна.” гэж нэмж,81.2 дахь хэсгийн “15 өдөр” гэснийг “20 өдөр” гэж, 81.3 дахь хэсгийн “20 өдөр” гэснийг “25 өдөр” гэж, 81.8 дахь хэсгийн “Ажил мэргэжлийн онцлогийг харгалзан” гэснийг “Төрийн албан хаагчийн ээлжийн” гэж, 81.9 дэх хэсгийн “амралтын олговор” гэснийг “ээлжийн амралтын цалин” гэж тус тус өөрчилж, 81.5 дахь хэсгийг “Хөдөлмөрийн хэвийн бус нөхцөлд ажиллаж байгаа ажилтанд ажлын 5-аас доошгүй хоногийн нэмэгдэл амралт олгоно.” гэж өөрчлөн найруулж, 81 дүгээр зүйлийг 99 дүгээр зүйл болгож, уг зүйлд доор дурдсан агуулгатай 99.2, 99.8 дахь хэсэг тус тус нэмэх:

“99.2.Ажилтан хөдөлмөрийн гэрээ байгуулснаас хойш 6 сар ажилласан бол түүнд ээлжийн амралт эдлэх эрх үүснэ.

99.8.Ээлжийн амралтын нэмэгдэл хугацааг ажилтны нас, ажил үүргийн онцлог, ажилласан жил зэргийг харгалзан хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр тогтоож болно.”

Санал хураалт.

63.8 хувийн саналаар дэмжигдлээ.

**88.**Төсөлд доор дурдсан агуулгатай 101 дүгээр зүйл нэмэх:

**“101 дүгээр зүйл.Цалин хөлс**

101.1.Цалин хөлс нь үндсэн цалин, нэмэгдэл, нэмэгдэл хөлс, ээлжийн амралтын цалин, шагнал урамшууллаас бүрдэнэ.”

Санал хураалт.

62.1 хувийн саналаар дэмжигдлээ.

**89**.Төслийн 83 дугаар зүйлийг доор дурдсанаар өөрчлөн найруулах:

**“120 дугаар** **зүйл.Ажлын байрны хөдөлмөрийн аюулгүй байдал, эрүүл ахуйн нөхцөлийг хангах, ажилтны эрүүл мэндийг хамгаалах**

120.1.Ажил олгогч нь ажилтны амь нас, эрүүл мэндийг хамгаалах, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэхэд чиглэсэн үр дүнтэй, шат дараалсан арга хэмжээ авч хэрэгжүүлнэ.

120.2.Ажил олгогч нь ажилтныг хөдөлмөрийн аюулгүй байдал, эрүүл ахуйн шаардлага, стандарт хангасан хөдөлмөрийн хэвийн нөхцөлөөр хангах үүрэгтэй.

120.3.Ажлын байрны хөдөлмөрийн нөхцөлийг хэвийн болгох хүртэл хугацаанд ажилтны ажлын цагийг богиносгох, нэмэгдэл амралт, хэвийн бус нөхцөлд ажилласны нэмэгдэл олгох зэрэг шаардлагатай түр арга хэмжээг ажил олгогч хууль тогтоомжид нийцүүлэн авна.

120.4.Ажилтан ажил үүргээ гүйцэтгэхдээ хөдөлмөрийн аюулгүй байдал, эрүүл ахуйн хууль тогтоомж, шаардлага, стандартыг мөрдөж ажиллах үүрэгтэй.

120.5.Ажилтан нь хөдөлмөрийн аюулгүй байдал, эрүүл ахуйг хангах талаар ажил олгогчоос тавьсан шаардлагыг биелүүлэх үүрэгтэй.”

Санал хураалт.

63.8 хувийн саналаар дэмжигдлээ.

**90**.Төслийн 85 дугаар зүйлийн 85.1 дэх хэсгийн “ажилтан болон нас барсан ажилтны гэр бүлд учирсан хохирлыг нөхөх зорилгоор үйлдвэрлэлийн осол, мэргэжлээс шалтгаалсан өвчний даатгалд даатгуулсан эсэхийг үл харгалзан ажил олгогч нь ажилтны нэг сарын дундаж цалин хөлсийг доор дурдсан хэмжээгээр нэмэгдүүлсэн нөхөн төлбөрийг” гэснийг “, эсхүл нас барсан ажилтны үйлдвэрлэлийн осол, мэргэжлээс шалтгаалсан өвчний даатгалд даатгуулсан эсэхийг үл харгалзан ажил олгогч нь ажилтны нэг сарын дундаж цалин хөлсийг дараах хэмжээгээр нэмэгдүүлсэн нөхөн төлбөрийг ажилтан, эсхүл түүний гэр бүлд” гэж, 85.1.1 дэх заалтын “30-49” гэснийг “30 хүртэл” гэж, “50-59” гэснийг “30-50 хүртэл” гэж, “60-69” гэснийг “50-70 хүртэл” гэж, 85.1.2 дахь заалтын “ажилтны гэр бүлд 36 дахин” гэснийг “бол 36 дахин” гэж, 85.2 дахь хэсгийн “олгох асуудлыг хамтын хэлэлцээр, бусад дотоод хэм хэмжээгээр тогтоосон тохиолдолд ажил олгогч олгож” гэснийг “олгохоор хамтын гэрээ, хамтын хэлэлцээр, хөдөлмөрийн дотоод хэм хэмжээнд тусгаж” гэж, 85.4 дэх хэсгийн “нөхөн төлбөрийн хэмжээг индексжүүлэх асуудлыг хамтын хэлэлцээр, бусад дотоод хэм хэмжээгээр зохицуулна.” гэснийг “энэ хуулийн 125.1-д заасан нөхөн төлбөрийн хэмжээг индексжүүлэх асуудлыг хамтын гэрээ, хамтын хэлэлцээр, хөдөлмөрийн дотоод хэм хэмжээгээр зохицуулж болно.” гэж тус тус өөрчилж, 85 дугаар зүйлийг 125 дугаар зүйл болгох.

Санал хураалт.

62.1 хувийн саналаар дэмжигдлээ.

**91.**Төсөлд доор дурдсан агуулгатай 128 дугаар зүйл нэмэх:

“**128 дугаар зүйл.Хөдөлмөр эрхлэлтийн харилцаа дуусгавар болсны дараа ажил олгогчийн хүлээх хариуцлага**

128.1.Хөдөлмөр эрхлэлтийн харилцаа дуусгавар болсон нь ажил олгогчоос ажилтанд ажилласан хугацаанд нь олгох цалин хөлс, алданги, олговор, нөхөн төлбөрөөс чөлөөлөгдөх үндэслэл болохгүй.”

Санал хураалт.

56.9 хувийн саналаар дэмжигдлээ.

**92**.Төслийн 87 дугаар зүйлийн 87.1 дэх хэсгийг “Амрах, хооллох завсарлагаанаас гадна хүүхдээ хөхүүлэх, асрахад зориулан зургаан сар хүртэлх насны хүүхэдтэй буюу нэг хүртэлх насны ихэр хүүхэдтэй эхэд хоёр цагийн, зургаан сараас нэг хүртэлх насны, түүнчлэн нэг нас хүрсэн боловч эмнэлгийн дүгнэлтээр зайлшгүй асаргаа шаардагдах хүүхэдтэй эхэд нэг цагийн завсарлага нэмж олгоно. Ажилтны хүсэлтээр хүүхэд хөхүүлэх, асрах завсарлагыг ажлын цагийг богиносгох хэлбэрээр олгож болно.” гэж өөрчлөн найруулж, 87.2 дахь хэсгийн “ажилласан цагт тооцож,” гэсний дараа “ажилтанд” гэж нэмж, 87 дугаар зүйлийг 136 дугаар зүйл болгох.

Санал хураалт.

63.8 хувийн саналаар дэмжигдлээ.

**93.**Төслийн 88 дугаар зүйлийн 88.3 дахь хэсгийн “төрүүлсэн болон” гэсний дараа “эмнэлгийн заалтаар” гэж, 88.4 дэх хэсгийн “эмнэлгийн магадалгаагаар” гэсний дараа “ажилтанд” гэж тус тус нэмж, 88.5 дахь хэсгийг “Эхнэр нь амаржсан ажилтанд” гэснийг “Эцэгт шинээр төрсөн” гэж, “ажлын 5-аас доошгүй өдрийн цалинтай чөлөө” гэснийг “ажлын арваас доошгүй хоногийн чөлөөг ажил олгогч олгож, тухайн хугацааны дундаж цалин хөлстэй тэнцэх хэмжээний олговор” гэж тус тус өөрчилж, 88 дугаар зүйлийг 137 дугаар зүйл болгох.

Санал хураалт.

65.5 хувийн саналаар дэмжигдлээ.

**94.**Төслийн 90 дүгээр зүйлийн 90.1, 90.2 дахь хэсгийг нэгтгэн “Гурав хүртэлх насны хүүхэдтэй эх, эцэг өөрөө хүсэлт гаргавал ажил олгогч түүнд хүүхэд асрах чөлөө олгох бөгөөд энэ хугацаанд тэтгэмж олгох асуудлыг холбогдох хууль тогтоомж, хамтын гэрээ, хамтын хэлэлцээр, хөдөлмөрийн гэрээ, хөдөлмөрийн дотоод хэм хэмжээгээр зохицуулна.” гэж өөрчлөн найруулж, 90.3 дахь хэсгийн “хүсвэл” гэснийг “хүсэлт гаргавал” гэж, “ажиллуулах үүрэгтэй” гэснийг “ажиллуулна” гэж тус тус өөрчилж, 90 дүгээр зүйлийг 139 дүгээр зүйл болгох.

Санал хураалт.

60.3 хувийн саналаар дэмжигдлээ.

**95.**Төсөлд доор дурдсан агуулгатай 140 дүгээр зүйл нэмэх:

 **“140 дүгээр зүйл.Жирэмсэн, 3 хүртэлх насны хүүхэдтэй ажилтныг уян хатан нөхцөлөөр ажиллуулах**

140.1.Жирэмсэн, хөхүүл, 3 хүртэлх насны хүүхэдтэй ажилтан ажил үүргээ гэрээсээ, эсхүл зайнаас гүйцэтгэхээр ажил олгогчтой харилцан тохиролцож болно.”

Санал хураалт.

63.8 хувийн саналаар дэмжигдлээ.

**96.**Төслийн 92 дугаар зүйлийг доор дурдсанаар өөрчлөн найруулах:

**“141 дүгээр** **зүйл.Албан томилолтоор ажиллуулахыг хориглох**

141.1**.**Жирэмсэн, хөхүүл эмэгтэй, 3 хүртэлх насны хүүхэдтэй ажилтанг өөрөө зөвшөөрснөөс бусад тохиолдолд албан томилолтоор ажиллуулахыг хориглоно. ”

Санал хураалт.

63.8 хувийн саналаар дэмжигдлээ.

**97.**Төслийн 93 дугаар зүйлийн 93.3 дахь хэсгийн “Хүүхэдтэй” гэснийг “Насанд хүрээгүй хүнтэй” гэж,93.5 дахь хэсгийн “хүүхдийн” гэснийг “хүний” гэж, 93.6 дахь хэсгийн “Хүүхэд” гэснийг “Насанд хүрээгүй хүнийг” гэж, 93.7 дахь хэсгийн “энэ хуульд заасны дагуу хүүхдээр” гэснийг “18 насанд хүрээгүй хүнээр” гэж, 93.8 дахь хэсгийн “Хүүхдийн” гэснийг “Насанд хүрээгүй хүний” гэж, 93.9 дэх хэсгийн “хүүхдийг” гэснийг “хүнийг” гэж тус тус өөрчилж, 93.9 дэх хэсгийн “буюу” гэснийг, “зөвшөөрөл,” гэсний дараах “хүүхдийн” гэснийг тус тус хасаж, 93.1, 93.2, 93.4 дэх хэсгийг доор дурдсанаар өөрчлөн найруулж, 93 дугаар зүйлийг “Насанд хүрээгүй хүний хөдөлмөр эрхлэлт” гэсэн 142 дугаар зүйл болгох:

“142.1.Арван таван насанд хүрээгүй хүнээр энэ хуулийн 142.3, 142.5-д зааснаас бусад тохиолдолд хөдөлмөр эрхлүүлэхийг хориглоно.

142.3.Хүүхдийн эрүүл мэнд, өсөлт хөгжилд сөрөг нөлөө үзүүлэхгүй, сурч боловсроход саад учруулахгүй нөхцөлд 13-15 насны хүүхдийг хууль ёсны төлөөлөгч /эцэг, эх, асран хамгаалагч, харгалзан дэмжигч/-ийн зөвшөөрөлтэйгөөр хөдөлмөрийн аюулгүй байдал, эрүүл ахуйн шаардлага хангасан ажлын байранд хөнгөн ажил эрхлүүлж болно.

142.7.Ажил олгогч энэ хуульд заасны дагуу 15-18 хүртэлх насны хүнээр хөдөлмөр эрхлүүлэх бол хууль ёсны төлөөлөгч /эцэг, эх, асран хамгаалагч, харгалзан дэмжигч/ болон насанд хүрээгүй хүнтэй гурвалсан хөдөлмөрийн гэрээ байгуулна.”

Санал хураалт.

69.0 хувийн саналаар дэмжигдлээ.

**98**.Төслийн 94 дүгээр зүйлийн гарчгийн “Хөдөлмөр эрхэлж байгаа хүүхдийн” гэснийг “Насанд хүрээгүй хүний” гэж, 94.1 дэх хэсгийн “хүүхдийг ажилд авах болон” гэснийг “насанд хүрээгүй хүнийг” гэж тус тус өөрчилж, 94.3, 94.4 дэх хэсгийг нэгтгэн “Урлаг, спортын үзүүлбэр, зар сурталчилгаанд оролцуулахаас бусад тохиолдолд насанд хүрээгүй хүнийг албан томилолтоор ажиллуулахыг хориглоно” гэж өөрчлөн найруулж, 94 дүгээр зүйлийг 143 дугаар зүйл болгох.

Санал хураалт.

60.3 хувийн саналаар дэмжигдлээ.

**99.**Төслийн 95 дугаар зүйлийн 95.3 дахь хэсгийн “төлбөрийг сар бүр Хөдөлмөр эрхлэлтийг дэмжих санд төлнө.” гэснийг “төлбөрийн хэмжээ нь хөдөлмөрийн хөлсний доод хэмжээтэй тэнцүү байх бөгөөд уг төлбөрийг сар бүр Хөгжлийн бэрхшээлтэй иргэний Хөдөлмөр эрхлэлтийг дэмжих дэд санд төлнө.” гэж, 95.6 дахь хэсгийн “боломжит зохицуулалт” гэснийг “боломжит тохируулга” гэж тус тус өөрчилж, 95.1 дэх хэсгийн “, ажлын байрыг өөрчлөх” гэснийг хасаж, 95.5, 95.7 дахь хэсгийг нэгтгэн “Энэ хуулийн 144.3-т заасан төлбөрийг хөнгөлөх, чөлөөлөх журмыг Засгийн газар батална. Энэ төлбөрийг гагцхүү хөгжлийн бэрхшээлтэй хүний хөдөлмөр эрхлэлтийг дэмжихэд зарцуулах бөгөөд төлбөр хураалт, зарцуулалт, үр ашгийн талаар жил бүр олон нийтэд хэвлэл мэдээллийн хэрэгслээр тайлагнана.” гэж өөрчлөн найруулж, 95 дугаар зүйлийг 144 дүгээр зүйл болгож, уг зүйлд доор дурдсан агуулгатай 144.8 дахь хэсэг нэмэх:

“144.8.Хөгжлийн бэрхшээлтэй хүнийг асардаг ажилтан хүсэлт гаргасан тохиолдолд ажил олгогч түүнд гэрээсээ, зайнаас, бүтэн бус цагаар ажиллах нөхцөлийг бүрдүүлэх боломжит арга хэмжээг авна.”

Санал хураалт.

65.5 хувийн саналаар дэмжигдлээ.

**100.**Төслийн 96 дугаар зүйлийн 96.2 дахь хэсгийн “Ажилтан” гэсний дараа “өндөр насны” гэж нэмж, 96.3 дахь хэсгийн “шилжүүлж болно.” гэснийг “шилжүүлэх асуудлыг хөдөлмөрийн дотоод журмаар зохицуулна.” гэж өөрчилж, 96 дугаар зүйлийг 145 дугаар зүйл болгох.

Санал хураалт.

60.3 хувийн саналаар дэмжигдлээ.

**101**.Төслийн 98 дугаар зүйлийг доор дурдсанаар өөрчлөн найруулах:

 “**147 дугаар зүйл.Хөдөлмөрийн сонирхлын маргаан, түүнийг шийдвэрлэх**

147.1.Хөдөлмөрийн сонирхлын маргааныг талууд эхний ээлжид харилцан тохиролцож шийдвэрлэх бүхий л хүчин чармайлт гаргах үүрэгтэй.

147.2.Хөдөлмөрийн сонирхлын хамтын маргааныг энэ хуулийн 147.1-д заасны дагуу харилцан тохиролцож шийдвэрлэж чадаагүй тохиолдолд талууд дараах арга хэмжээг үе шаттайгаар авч хэрэгжүүлнэ:

 147.2.1.хөдөлмөрийн зуучлагчийн дэмжлэгтэйгээр маргааныг зохицуулах;

 147.2.2.хөдөлмөрийн арбитраар маргааныг шийдвэрлүүлэх.

147.3.Хөдөлмөрийн сонирхлын маргааныг хөдөлмөрийн зуучлагчийн дэмжлэгтэйгээр зохицуулах журам болон хөдөлмөрийн арбитрын дүрмийг Засгийн газар тус тус батална. Хөдөлмөрийн зуучлагч, хөдөлмөрийн арбитрчийн ёс зүйн дүрмийг Үндэсний хороо тус тус батална.”

Санал хураалт.

65.5 хувийн саналаар дэмжигдлээ.

**102**.Төслийн 99, 100 дугаар зүйлийг доор дурдсанаар өөрчлөн найруулах:

 “**148 дугаар зүйл.Хөдөлмөрийн сонирхлын хамтын маргааныг хөдөлмөрийн зуучлагчийн дэмжлэгтэйгээр зохицуулах**

148.1.Хөдөлмөрийн сонирхлын маргаан шийдвэрлэхээр энэ хуулийн 147.1-д заасны дагуу талууд хүчин чармайлт гаргасан боловч шийдвэрлэж чадаагүй гэж талууд, эсхүл аль нэг тал нь үзвэл маргааныг хөдөлмөрийн зуучлагчийн дэмжлэгтэйгээр зохицуулах саналаа, хөдөлмөрийн зуучлагчаар ажиллуулах хүний нэрийн хамт нөгөө талдаа бичгээр хүргүүлнэ.

148.2.Энэ хуулийн 148.1-д заасан саналын хариуг ажлын гурван өдөрт багтаан нөгөө талд бичгээр хүргүүлнэ.

148.3.Ажил олгогч хөдөлмөрийн зуучлагчийн үйл ажиллагаанд оролцохоос татгалзсан бол энэ хуулийн 25 дугаар зүйлд заасны дагуу үйлдвэрчний эвлэл ажил хаялт зохион байгуулж болно.

148.4.Талууд хөдөлмөрийн зуучлагчийн дэмжлэгийг авахаар тохиролцсон бол ажлын гурван өдрийн дотор хөдөлмөрийн зуучлагчийн үйл ажиллагааг эхлүүлнэ.

148.5.Талууд хөдөлмөрийн зуучлагчийг харилцан тохиролцож чадаагүй, эсхүл энэ хуулийн 148.1-д заасан саналыг хүлээн авсан тал хариуг ажлын гурван өдөрт багтаан ирүүлээгүй тохиолдолд маргалдагч талууд хамтран, эсхүл аль нэг тал тухайн шатны хөдөлмөрийн асуудал хариуцсан байгууллагад хандаж хөдөлмөрийн зуучлагч томилуулах хүсэлтээ хүргүүлнэ.

148.6.Хөдөлмөрийн асуудал хариуцсан байгууллага энэ хуулийн 160.1.4-т заасан санд бүртгэлтэй хөдөлмөрийн зуучлагчийг талуудын саналыг харгалзан ажлын гурван өдөрт багтаан томилно.

148.7.Хөдөлмөрийн асуудал хариуцсан байгууллагаас томилогдсон хөдөлмөрийн зуучлагчаас илт сонирхлын зөрчилтэй гэж үзсэнээс бусад тохиолдолд маргалдагч талууд татгалзах эрхгүй.

**149 дүгээр зүйл.Хөдөлмөрийн зуучлалын үйл ажиллагаа**

149.1.Хөдөлмөрийн зуучлагч ажлын таван өдөрт багтаан талуудын оролцоотойгоор хөдөлмөрийн зуучлалын үйл ажиллагааг явуулна.

149.2.Хөдөлмөрийн зуучлагч нь маргалдагч талуудтай харилцан тохиролцсоноор зуучлалын үйл ажиллагааг нэг удаа ажлын таван өдрөөр сунгаж болно.

149.3.Хөдөлмөрийн зуучлалын үр дүнд талууд тухайн маргаантай асуудлаар харилцан тохиролцсон бол хөдөлмөрийн зуучлагч энэ тухай тэмдэглэл үйлдэж маргалдагч талууд гарын үсэг зурснаар хөдөлмөрийн сонирхлын маргаан шийдвэрлэгдсэнд тооцно.

149.4.Энэ хуулийн 149.1, 149.2-т заасан хугацаа дууссан, эсхүл уг хугацаанд талууд тохиролцоогүй бол хөдөлмөрийн зуучлагч энэ талаар тэмдэглэл үйлдэж талууд гарын үсэг зурснаар хөдөлмөрийн зуучлалын ажиллагаа дуусгавар болно.

149.5.Хөдөлмөрийн зуучлалын үйл ажиллагаа явагдах хугацаанд ажил хаях, ажлын байр түр хаах /локаут/-ыг хориглоно.”

Санал хураалт.

63.8 хувийн саналаар дэмжигдлээ.

**103.**Төслийн 101 дүгээр зүйлийн 101.2.2 дахь заалтын “, дүгнэлт гаргах” гэснийг хасаж, 101.1.1 дэх заалтын “бичиг баримт, мэдээ” гэснийг “баримт бичиг, мэдээлэл” гэж, 101.1.3 дахь заалтын “байгууллагад биечлэн очиж” гэснийг “аж ахуйн нэгж, байгууллагын” гэж, 101.2.1 дэх заалтын “хуулиар тогтоосон нууцад хамаарахбичиг баримт, мэдээ судалгааны нууцыг задруулахгүй байх” гэснийг “хууль тогтоомжийн дагуу баримт бичиг, мэдээлэл, судалгааны нууцыг хадгалах” гэж, 101.2.2 дахь заалтын “зарчмын зөрүүтэй” гэснийг “саналын зөрүүтэй” гэж тус тус өөрчилж, 101 дүгээр зүйлийг 150 дугаар зүйл болгож, уг зүйлд доор дурдсан агуулгатай 150.2.3 дахь заалт нэмэх:

“150.2.3.хөдөлмөрийн сонирхлын маргааныг зохицуулахын тулд хууль тогтоомжоор олгосон бүх боломжийг ашиглах”

Санал хураалт.

62.1 хувийн саналаар дэмжигдлээ.

**104**.Төслийн 102 дугаар зүйлийн гарчгийн “хөдөлмөрийн арбитраар” гэсний дараа “хэлэлцэн” гэж нэмж, 102.2 дахь хэсгийн “зөвшлийн гурван талт хороо” гэснийг “түншлэлийн гурван талт хороо хүсэлт хүлээн авснаас хойш” гэж, 102.3 дахь хэсгийн “зөвшлийн” гэснийг “түншлэлийн” гэж, 102.5 дахь хэсгийн “хэлэлцэж зөвлөмж гаргана” гэснийг “шийдвэрлэнэ. Шаардлагатай тохиолдолд хөдөлмөрийн арбитрч хөдөлмөрийн арбитрын ажиллагааг ажлын 5 хүртэл өдрөөр сунгаж болно.” гэж тус тус өөрчилж, 102.1 дэх хэсгийг “Энэ хуулийн 28.1-д заасан бусад аж ахуйн нэгж, байгууллагад үүссэн хөдөлмөрийн сонирхлын маргааныг хөдөлмөрийн зуучлагчийн оролцоотойгоор шийдвэрлэж чадаагүй бол маргалдагч тал маргааныг хөдөлмөрийн арбитраар шийдвэрлүүлэхээр тухайн шатны Хөдөлмөр, нийгмийн түншлэлийн гурван талт хороонд хүсэлт гаргана.” гэж, 102.6 дахь хэсгийг “Хөдөлмөрийн арбитрын шийдвэр эцсийнх байна. Маргалдагч тал хөдөлмөрийн арбитрын хөдөлмөрийн маргаан шийдвэрлэх үйл ажиллагааны журам зөрчсөн гэж үзсэнээс бусад тохиолдолд шүүхэд гомдол гаргахгүй.” гэж, 102.7 дахь хэсгийг “Хөдөлмөрийн арбитрын шийдвэрийг талууд биелүүлэх үүрэгтэй.” гэж тус тус өөрчлөн найруулж, 102 дугаар зүйлийг 151 дүгээр зүйл болгох.

Санал хураалт.

56.9 хувийн саналаар дэмжигдлээ.

**105**.Төслийн 103 дугаар зүйлийн 103.2.2 дахь заалтын “хурлаас гаргасан” гэснийг, 103.2.3 дахь заалтын “маргаан шийдвэрлэгдсэний дараа” гэснийг тус тус хасаж, 103.1.1 дэх заалтын “мэдээ” гэснийг “мэдээлэл” гэж, “энэ хуулийн 101.1.3-т заасан уулзалтын” гэснийг “хөдөлмөрийн зуучлагчийн” гэж, 103.2.1 дэх заалтын “хуулиар тогтоосон нууцад хамаарах баримт бичиг, мэдээллийн нууцыг задруулахгүй байх” гэснийг “хууль тогтоомжийн дагуу баримт бичиг, мэдээлэл, судалгааны нууцыг хадгалах” гэж, 103.2.4 дэх заалтын “зөвшлийн” гэснийг “түншлэлийн” гэж тус тус өөрчилж, 103 дугаар зүйлийг 152 дугаар зүйл болгож, уг зүйлд доор дурдсан агуулгатай 152.2.2, 152.2.6 дахь заалт тус тус нэмэх:

“152.2.2.ашиг сонирхлын зөрчилтэй бол уг маргааныг шийдвэрлэхээс татгалзах;

152.2.6.хөдөлмөрийн сонирхлын маргааныг шийдвэрлэхийн тулд хууль тогтоомжоор олгосон бүх боломжийг ашиглах;”

Санал хураалт.

67.2 хувийн саналаар дэмжигдлээ.

**106.**Төсөлд доор дурдсан агуулгатай 153 дугаар зүйл нэмэх:

 **“153 дугаар зүйл.Хөдөлмөрийн зуучлал, хөдөлмөрийн арбитрын үйл ажиллагаанд маргалдагч талуудын хүлээх үүрэг**

153.1.Маргалдагч талууд хөдөлмөрийн зуучлал, хөдөлмөрийн арбитрын шатанд дараах үүрэг хүлээнэ:

 153.1.1.хөдөлмөрийн зуучлал болон хөдөлмөрийн арбитрын үйл ажиллагаанд маргааныг зохицуулах шийдвэрлэх хүсэл эрмэлзэлтэйгээр оролцох;

 153.1.2.хөдөлмөрийн зуучлал, хөдөлмөрийн арбитрын шатанд ажил хаялт, ажлын байр түр хаах /локаут/үйл ажиллагааг зохион байгуулахгүй байх;

 153.1.3.хөдөлмөрийн зуучлагч болон хөдөлмөрийн арбитрчийн хөдөлмөрийн маргааныг зохицуулах шийдвэрлэхтэй холбогдуулан шаардсан мэдээлэл, судалгаа, баримт бичгийг гаргаж өгөх;

 153.1.4.хууль тогтоомжид заасан бусад үүрэг.”

Санал хураалт.

56.9 хувийн саналаар дэмжигдлээ.

**107.**Төсөлд доор дурдсан агуулгатай 155 дугаар зүйл нэмэх:

“**155 дугаар зүйл.Сум, дүүргийн хөдөлмөрийн эрхийн маргаан зохицуулах гурван талт хороо**

155.1.Сум, дүүргийн хөдөлмөрийн эрхийн маргаан зохицуулах гурван талт хороо нь дараах бүрэн эрхтэй:

 155.1.1.хөдөлмөрийн маргаанаас урьдчилан сэргийлэх сургалт зохион байгуулах, зөвлөгөө мэдээлэл өгөх, сурталчилгаа хийх;

 155.1.2.хуулиар харьяалуулсан хөдөлмөрийн эрхийн маргааныг урьдчилан шийдвэрлэх арга хэмжээ авах;

 155.1.3.хууль тогтоомжид заасан бусад бүрэн эрх.

155.2.Сум, дүүргийн хөдөлмөрийн эрхийн маргаан зохицуулах гурван талт хорооны дүрмийг Үндэсний хороо батална.”

Санал хураалт.

62.1 хувийн саналаар дэмжигдлээ.

**108.**Төслийн 104 дүгээр зүйлийн гарчгийн “Ажил хаях эрхийг хэрэгжүүлэх” гэснийг “Ажил хаялт, түүнийг санаачлах” гэж өөрчилж, 104.1.1 дэх заалтыг “ажил олгогч энэ хуулийн 21.2-т заасан хугацаанд хамтын хэлэлцээг эхлүүлээгүй;” гэж, 104.1.3 дахь заалтыг “ажил олгогч, түүний төлөөлөгчид хөдөлмөрийн зуучлалын үйл ажиллагаанд орохоос татгалзсан, эсхүл зуучлалын шатанд хөдөлмөрийн маргааныг шийдвэрлэж чадаагүй;” гэж, 104.1.4 дэх заалтыг “ажил олгогч, түүний төлөөлөгчид хөдөлмөрийн арбитрын үйл ажиллагаанд оролцохоос татгалзсан;” гэж тус тус өөрчлөн найруулж, 104.1.5 дахь заалтыг хасаж, 104 дүгээр зүйлийг 25 дугаар зүйл болгож, уг зүйлд доор дурдсан агуулгатай 25.1.2 дахь заалт, 25.2, 25.3 дахь хэсэг тус тус нэмэх:

“25.1.2.ажил олгогчоос шалтгаалж хамтын хэлэлцээ зогсонги байдалд орсон;

25.2.Хамтын гэрээ, салбар, салбар дундын болон улсын хамтын хэлэлцээрийг хэрэгжүүлэхтэй холбоотой маргааныг хөдөлмөрийн сонирхлын маргаан зохицуулах журмаар шийдвэрлэх явцад энэ хуулийн 25.1.4, 25.1.5-дзаасан үндэслэл үүссэн тохиолдолд ажил хаялтыг санаачилж, зохион байгуулж болно.

25.3.Ажил хаялтыг санаачлах, зохион байгуулахад дараах зарчмыг баримтална:

25.3.1.маргаантай асуудлын ач холбогдлыг харгалзаж ажил хаялт зохион байгуулах эсэх, түүнчлэн ажил хаялтын хугацаа, хамрах хүрээг шийдвэрлэх;

25.3.2.тохиролцох бүхий л боломжоо ашигласны дараа эцсийн арга хэмжээ болгож ажил хаялтыг сонгох, санаачлах;

25.3.3.ажил хаялт дууссаны дараа хэвийн үйл ажиллагаанд нэн даруй шилжих.”

Санал хураалт.

62.1 хувийн саналаар дэмжигдлээ.

**109.**Төслийн 105 дугаар зүйлийн 105.1 дэх хэсгийн “Аж ахуйн нэгж, байгууллагын нийт ажилтны дийлэнх олонх ажил хаялт зарлах тухай санал хураалтад оролцож, санал хураалтад оролцсон нийт ажилтны олонх” гэснийг “Тухайн аж ахуйн нэгж, байгууллага, салбар, нэгжийн нийт ажилтны дийлэнх олонх ажил хаялт зарлах эсэх санал хураалтад оролцож, олонх нь” гэж,105.2 дахь хэсгийн “Ажил хаях тухай шийдвэрт доор дурдсан” гэснийг “Ажил хаялт зарлах тухай шийдвэрт дараах” гэж, 105.2.1 дэх заалтын “саналын зөрүүтэй асуудал” гэснийг “саналын зөрүү” гэж, 105.4 дэх хэсгийн “нөгөө талд” гэснийг “ажил олгогчид” гэж, 105.5 дахь хэсгийн “түүнд оролцохыг уриалах зорилгоор тайван замаар хамтын үйл ажиллагаа /пикет/ явуулж” гэснийг “ажил хаялтад оролцохыг тайван замаар уриалж” гэж, 105.7 дахь хэсгийн “/локаут хийх/ эрхтэй.” гэснийг “/локаут/ арга хэмжээ авч болно.” гэж, 105.9 дэх хэсгийн “Ажил хаялт үргэлжлэх” гэснийг “Ажил хаях, ажлын байр түр хаах /локаут/” гэж, 105.10 дахь хэсгийн “ажлыг холбогдох төрийн байгууллагатай хамтран гүйцэтгэнэ.” гэснийг “арга хэмжээ авах, шаардлагатай тохиолдолд энэ зорилгоор төрийн холбогдох байгууллага, албан тушаалтанд дэмжлэг үзүүлж ажиллана.“ гэж тус тус өөрчилж, 105.3 дахь хэсгийн “Нутаг дэвсгэр,” гэснийг хасаж, 105.7 дахь хэсгийн “Ажил олгогч” гэсний дараа “ажил хаялт эхэлснээс хойш” гэж нэмж, 105 дугаар зүйлийг 26 дугаар зүйл болгож, уг зүйлд доор дурдсан агуулгатай 26.9 дэх хэсэг нэмэх:

“26.9.Ажил олгогч ажлын байр түр хаахаас ажлын таваас доошгүй өдрийн өмнө ажлын байр түр хаах /локаут/болсон тухай шийдвэрээ ажилтны төлөөлөгчид бичгээр хүргүүлэх бөгөөд уг шийдвэрт ажлын байр түр хаахад хүргэсэн саналын зөрүү, эхлэх он, сар, өдөр, цаг, хамрах хүрээг тусгана.”

Санал хураалт.

62.1 хувийн саналаар дэмжигдлээ.

**110.**Төслийн 106 дугаар зүйлийн гарчгийн “этгээд” гэснийг хасаж, 106.4 дэх хэсгийн “сэргээж байгаа бол” гэснийг “сэргээх шийдвэр гарсан бол” гэж, “ажил хаялт эхлэхээс 24 цагийн өмнө” гэснийг “ажил хаялт сэргээхээс 24-өөс доошгүй цагийн өмнө” гэж, 106.5 дахь хэсгийг “Хэлэлцээ хийсэн төлөөлөгчид хөдөлмөрийн маргааныг шийдвэрлэх тухай тохиролцоонд хүрснээр, эсхүл хамтын гэрээ, хамтын хэлэлцээрийг байгуулснаар, эсхүл ажил хаялтыг шүүх хууль бус гэж тооцсоноор, эсхүл ажил хаялтыг зохион байгуулсан үйлдвэрчний эвлэлийн санаачилгаар ажил хаялт тус тус дуусгавар болно.” гэж өөрчлөн найруулж, 106 дугаар зүйлийг 27 дугаар зүйл болгох.

Санал хураалт.

65.5 хувийн саналаар дэмжигдлээ.

**111.**Төслийн 107 дугаар зүйлийг доор дурдсанаар өөрчлөн найруулах:

**“28 дугаар зүйл.Ажил хаях, ажлын байр түр хаах /локаут/-ыг хориглох,**

**хойшлуулах, түр зогсоох**

28.1.Батлан хамгаалах, улсын аюулгүй байдлыг хангах, нийгмийн дэг журам сахиулах зэрэг хүн амд нэн шаардлагатай үйлчилгээ үзүүлдэг байгууллагын ажилтан, албан хаагч эвлэлдэн нэгдэх, хамтын гэрээ байгуулахыг санаачлах эрхтэй боловч ажил хаялт санаачлах, зохион байгуулах, түүнд оролцохыг хориглоно. Нэн шаардлагатай үйлчилгээ үзүүлдэг аж ахуйн нэгж, байгууллагын жагсаалтыг Үндэсний хорооны саналыг харгалзаж Засгийн газар батална.

28.2.Энэ хуулийн 28.1-д заасан аж ахуйн нэгж, байгууллагад гарсан хөдөлмөрийн сонирхлын маргааныг хөдөлмөрийн арбитраар шийдвэрлүүлэх бөгөөд уг шийдвэрийг Засгийн газар, ажил олгогч нэн даруй биелүүлэх үүрэгтэй.

28.3.Саналын зөрүүтэй асуудлаар хэлэлцээ хийх, хөдөлмөрийн маргааныг хөдөлмөрийн зуучлагч, хөдөлмөрийн арбитр, шүүхээр шийдвэрлүүлэх шатанд ажил хаях, ажлын байр түр хаах /локаут/-ыг хориглоно.

28.4.Хөдөлмөрийн маргааныг хөдөлмөрийн арбитраар хэлэлцэн шийдвэрлэснийг талууд хүлээн авсан бол ажил хаялт, ажлын байр түр хаах /локаут/-ыг дуусгавар болгох үүрэгтэй.

28.5.Цахилгаан, дулааны эрчим хүч, нийтийн усан хангамж, хотын нийтийн тээвэр, олон улс, хот хоорондын болон хотын цахилгаан холбоо, төмөр зам болон иргэний нисэхийн хөдөлгөөний албаны аж ахуйн нэгж, байгууллагын ажилтан, албан хаагч ажил хаях, ажлын байр түр хаах /локаут/-ыг санаачлах, зохион байгуулах, түүнд оролцох эрхтэй. Эдгээр байгууллагаас хүн амд үзүүлэх наад захын үйлчилгээний хэмжээг Үндэсний хорооны саналыг харгалзан Засгийн газар батална.

28.6.Хүний амь нас, аюулгүй байдал, эрүүл мэндэд аюул учирсан, эсхүл учирч болзошгүй нөхцөл байдал бий болсон тохиолдолд 30 хүртэл хоногийн хугацаагаар ажил хаялт, ажлын байр түр хаахыг хойшлуулах, ажил хаялт, ажлын байрыг түр хааж /локаут/ эхэлсэн бол мөн хугацаагаар түр зогсоох шийдвэрийг Засгийн газар гаргана. Засгийн газрын шийдвэрийг үл зөвшөөрвөл шүүхэд хандаж болно.

28.7.Энэ хуулийн 28.1-г зөрчсөн этгээдэд Зөрчлийн тухай хуульд заасан хариуцлага хүлээлгэнэ.”

Санал хураалт.

58.6 хувийн саналаар дэмжигдлээ.

**112.**Төслийн 108 дугаар зүйлийн 108.1 дэх хэсгийн “аль нэг тал 30 хоногийн дотор” гэснийг “аль нэг тал нь” гэж, 108.2 дахь хэсгийн “Ажил хаялтыг доор дурдсан” гэснийг “Ажил хаялт зохион байгуулсан, ажлын байр түр хаасныг дараах” гэж, 108.3 дахь хэсгийн “шүүх хууль бус гэж тооцож шийдвэр гаргасан бол холбогдох тал” гэснийг “хууль бус гэж тооцсон шүүхийн шийдвэр гарсан бол холбогдох тал ажил хаялт, ажлын байр түр хаах” гэж тус тус өөрчилж, 108.2.1-108.2.3 дахь заалтыг доор дурдсанаар өөрчлөн найруулж, 108 дугаар зүйлийг 29 дүгээр зүйл болгох:

“29.2.1.энэ хуульд заасан журам зөрчсөн;

29.2.2.эвлэрүүлэх арга хэмжээний үед;

29.2.3.хөдөлмөрийн зуучлалын шатанд;

29.2.4.хөдөлмөрийн арбитрын шатанд.”

Санал хураалт.

58.6 хувийн саналаар дэмжигдлээ.

**113.**Төслийн 109 дүгээр зүйлийн гарчгийн “Хөдөлмөрийн сонирхлын маргаан шийдвэрлэхтэй” гэснийг “Ажил хаях эрхээ хэрэгжүүлсэнтэй” гэж, 109.1 дэх хэсгийн “Ажилтны төлөөлөгчдийг хөдөлмөрийн сонирхлын маргаанд” гэснийг “Ажилтан, ажилтны төлөөлөгчийг ажил хаялтад” гэж, “харилцааг цуцлахыг” гэснийг “харилцааг цуцлах зэргээр хөдөлмөр эрхлэлтийн нөхцөлд өөрчлөлт оруулахыг” гэж тус тус өөрчилж, 109.2 дахь хэсгийг хасаж, 109 дүгээр зүйлийг 30 дугаар зүйл болгож, уг зүйлд доор дурдсан агуулгатай 30.4 дэх хэсэг нэмэх:

“30.4.Энэ хуулийн 30.1-г зөрчсөн этгээдэд Зөрчлийн тухай хуульд заасан хариуцлага хүлээлгэнэ.”

Санал хураалт.

58.6 хувийн саналаар дэмжигдлээ.

**114.**Төслийн 110 дугаар зүйлийг доор дурдсанаар өөрчлөн найруулах:

“**154 дүгээр зүйл.Хөдөлмөрийн эрхийн маргааныг зохицуулах**

154.1.Хөдөлмөрийн эрхийн маргааныг талууд эхний ээлжид харилцан тохиролцож шийдвэрлэх бүхий л хүчин чармайлт гаргах үүрэгтэй.

154.2.Хөдөлмөрийн эрхийн маргааныг маргалдагч тал эрхээ зөрчигдсөнийг мэдсэн буюу мэдэх ёстой байсан өдрөөс хойш дараах хугацаанд хөдөлмөрийн эрхийн маргааныг урьдчилан шийдвэрлүүлэхээр хөдөлмөрийн эрхийн маргаан таслах комисст, хөдөлмөрийн эрхийн маргаан таслах комиссгүй аж ахуйн нэгж, байгууллага болон иргэд хооронд үүссэн маргааныг сум, дүүргийн хөдөлмөрийн эрхийн маргаан зохицуулах гурван талт хороонд тус тус хандах эрхтэй:

154.2.1.хөдөлмөр эрхлэлтийн харилцааг цуцалсан буюу дуусгавар болгосон, эсхүл өөр ажилд шилжүүлсэн, сэлгэн ажиллуулсан тухай ажил олгогчийн шийдвэрийг үндэслэлгүй гэж үзвэл түүнийг хүлээн авсан өдрөөс хойш 30 хоногийн дотор;

154.2.2.энэ хуулийн 154.2.1-д зааснаас бусад хөдөлмөрийн эрхийн маргаантай асуудлыг 90 хоногийн дотор.

154.3.Хөдөлмөрийн эрхийн маргааныг комисс, сум, дүүргийн хөдөлмөрийн эрхийн маргаан зохицуулах гурван талт хороо нь гомдлыг хүлээн авснаас хойш ажлын 10 өдрийн дотор талуудыг оролцуулан шийдвэрлэнэ.

154.4.Хөдөлмөрийн эрхийн маргаан таслах комисс, сум, дүүргийн хөдөлмөрийн эрхийн маргаан зохицуулах гурван талт хорооны урьдчилан шийдвэрлэх явцад талууд маргаантай асуудлаар харилцан тохиролцсон бол энэ тухай тэмдэглэл үйлдэж маргалдагч талууд гарын үсэг зурснаар хөдөлмөрийн эрхийн маргаан шийдвэрлэгдсэнд тооцно.

154.5.Хөдөлмөрийн эрхийн маргаан таслах комисс, сум, дүүргийн хөдөлмөрийн эрхийн маргаан зохицуулах гурван талт хороогоор хөдөлмөрийн эрхийн маргааныг урьдчилан шийдвэрлэх журмаар зохицуулж чадаагүй бол энэ талаар тэмдэглэл үйлдэж талууд гарын үсэг зурснаар маргааныг урьдчилан шийдвэрлэх арга хэмжээ дуусгавар болно.

154.6.Энэ хуулийн 154.5-д заасан хөдөлмөрийн эрхийн маргаан таслах комиссын тэмдэглэлийг хүлээн авснаас хойш ажлын 10 өдрийн дотор маргалдагч аль нэг тал хөдөлмөрийн эрхийн маргааныг урьдчилан шийдвэрлүүлэхээр сум, дүүргийн хөдөлмөрийн эрхийн зохицуулах гурван талт хороонд хандана.

154.7.Сум, дүүргийн хөдөлмөрийн эрхийн маргаан зохицуулах гурван талт хороо энэ хуулийн 154.6-д заасны дагуу гомдлыг хүлээн авснаас хойш ажлын 10 өдрийн дотор маргааныг хянаж, шийдвэр гаргана.

154.8.Сум, дүүргийн хөдөлмөрийн эрхийн маргаан зохицуулах гурван талт хороогоор хөдөлмөрийн эрхийн маргааныг урьдчилан шийдвэрлэх журмаар шийдвэрлэж чадаагүй бол энэ хуулийн 154.5-д заасан тэмдэглэлийг хүлээн авснаас хойш, эсхүл энэ хуулийн 154.7-д заасан шийдвэрийг эс зөвшөөрвөл уг шийдвэрийг хүлээн авснаас хойш ажлын 10 өдрийн дотор маргалдагч тал шүүхэд нэхэмжлэл гаргах эрхтэй.

154.9.Сум, дүүргийн хөдөлмөрийн эрхийн маргаан зохицуулах гурван талт хороо хөдөлмөрийн эрхийн маргааныг хянан шийдвэрлэснээс хойш ажлын 10 хоногийн дотор талууд шүүхэд нэхэмжлэл гаргаагүй бол уг шийдвэрийг талууд заавал биелүүлэх үүрэгтэй.

154.10.Хамтын гэрээ, салбар, салбар дундын болон улсын хамтын хэлэлцээрийг хэрэгжүүлэхтэй холбоотой хөдөлмөрийн эрхийн маргааныг энэ хуульд заасан хөдөлмөрийн сонирхлын маргаан зохицуулах журмаар шийдвэрлэнэ.

154.11.Энэ зүйлд заасны дагуу хөдөлмөрийн маргаан таслах комисс, эсхүл сум, дүүргийн хөдөлмөрийн маргаан зохицуулах гурван талт хороогоор урьдчилан шийдвэрлэсэн тэмдэглэл, эсхүл шийдвэрийг маргалдагч аль нэг тал хүлээн хойш ажлын 5 өдөрт багтаан холбогдох хууль тогтоомжид заасны дагуу баталгаажуулахаар шүүхэд хүсэлт гаргаж болно.”

Санал хураалт.

60.3 хувийн саналаар дэмжигдлээ.

**115.**Төслийн 111, 112 дугаар зүйлийг доор дурдсанаар өөрчлөн найруулах:

**“157 дугаар зүйл.Хөдөлмөрийн эрхийн маргааны гомдол гаргах хугацааг сэргээх**

157.1.Хөдөлмөрийн эрхийн маргаан шийдвэрлэх байгууллагад гомдол гаргах хугацааг хүндэтгэн үзэх шалтгаанаар хэтрүүлсэн бол маргалдагч талын хүсэлтээр уг хугацааг сэргээх асуудлыг шүүх шийдвэрлэнэ.

 **158 дугаар зүйл.Хөдөлмөрийн эрхийн маргааныг шүүхээр шийдвэрлэх**

158.1.Дараах хөдөлмөрийн эрхийн маргааныг шүүх шууд хянан шийдвэрлэнэ:

158.1.1.энэ хуулийн 154.2, 154.8-д заасны дагуу гаргасан гомдол;

158.1.2.энэ хуулийн 129.4-т зааснаас бусад ажил олгогчид учруулсан эд хөрөнгийн хохирлыг нөхөн төлүүлэх тухай ажил олгогчийн нэхэмжлэл;

158.1.3.хамтын гэрээ, хамтын хэлэлцээр, хөдөлмөрийн гэрээний нөхцөл, хөдөлмөрийн дотоод хэм хэмжээ нь хөдөлмөрийн хууль тогтоомж зөрчсөн тухай ажилтны гомдол;

158.1.4.энэ хуулийн 154.4, 154.9-д заасан шийдвэрийг биелүүлээгүй талаарх гомдол;

158.1.5. хууль тогтоомжоор заасан бусад маргаан.

158.2.Дараах тохиолдолд ажилтан энэ хуулийн 154.2-т заасан хөдөлмөрийн эрхийн маргаан шийдвэрлэх байгууллагад хөдөлмөрийн маргаан шийдвэрлүүлэх боломжгүй гэж үзвэл шүүхэд хандаж хөдөлмөрийн эрхийн маргааныг шийдвэрлэнэ:

158.2.1.ажил үүргээ гүйцэтгэх явцад ажилтны амь нас, эрүүл мэндэд учирсан хохирлыг нөхөн төлүүлэх тухай нэхэмжлэл;

158.2.2.хөдөлмөр эрхлэлтийн харилцааг цуцалсан буюу дуусгавар болгосон, эсхүл өөр ажилд шилжүүлсэн, сэлгэн ажиллуулсан тухай ажил олгогчийн шийдвэрийг үндэслэлгүй тухай ажилтны гомдол;

158.3.Хөдөлмөрийн эрхийн маргааныг шүүхийн өмнөх шатанд шүүхийн эвлэрүүлэн зуучлалын журмаар урьдчилан шийдвэрлүүлэх эсэхийг шүүх шийдвэрлэнэ.”

Санал хураалт.

63.8 хувийн саналаар дэмжигдлээ.

**116**.Төслийн 113 дугаар зүйлийн 113.1 дэх хэсгийн “хууль тогтоомжид нийцүүлэн” гэсний дараа “тухайн аж ахуйн нэгж, байгууллагын хэмжээнд үйлчлэх” гэж нэмж, 113.1 дэх хэсгийн “нийт ажилтны” гэснийг “ажилтны төлөөлөгчийн” гэж, 113.2 дахь хэсгийн “танилцуулах үүрэгтэй” гэснийг “танилцуулж, нийт ажилтанд харагдахуйц газар байршуулах үүрэгтэй. Хөдөлмөрийн гэрээг цуцлах үндэслэл болон хөдөлмөрийн сахилгын зөрчлийг хөдөлмөрийн дотоод журамд тусгайлан заана.” гэж тус тус өөрчилж, 113 дугаар зүйлийг 122 дугаар зүйл болгох.

Санал хураалт.

62.1 хувийн саналаар дэмжигдлээ.

**117.**Төслийн 114 дүгээр зүйлийн гарчгийн “Сахилгын гэснийг “Хөдөлмөрийн сахилгын” гэж, 114.1 дэх хэсгийн “ажилтан нь хөдөлмөрийн хууль тогтоомж, хөдөлмөрийн гэрээ, бусад дотоод хэм хэмжээг зөрчсөн” гэснийг “ажилтан сахилгын зөрчил гаргасан” гэж, 114.4 дэх хэсгийн “хууль хяналтын байгууллагаас” гэснийг “хууль хяналтын болон аудит, эрх бүхий бусад байгууллагаас” гэж, 114.7 дахь хэсгийн “тооцох эрхтэй бөгөөд энэ тухай” гэснийг “тооцож болох бөгөөд энэ тухай ажилтанд” гэж тус тус өөрчилж, 114.1 дэх хэсгийн “хэлбэрийн” гэснийг хасаж, 114.1.1 дэх заалтын “хаалттай сануулах” гэсний өмнө “өөрт нь ганцаарчилсан хэлбэрээр” гэж, 114.1.2 дахь заалтын “нээлттэй сануулах” гэсний өмнө “нийт ажилтанд нь зарлах хэлбэрээр” гэж, 114.5 дахь хэсгийн “Сахилгын нэг зөрчилд” гэсний дараа “сахилгын” гэж тус тус нэмж,114.2 дахь хэсгийг “Ажил олгогч нь ажилтанд хөдөлмөрийн сахилгын шийтгэл ногдуулахаас өмнө ажилтанд мэдэгдэж, тайлбар авч, сахилгын зөрчлийн шинж, үр дагаврыг харгалзан энэ хуулийн 123.2-т заасан сахилгын шийтгэлийг сонгож хэрэглэнэ. Сахилгын шийтгэл ногдуулсан шийдвэрийг бичгээр гаргана.” гэж өөрчлөн найруулж,114 дүгээр зүйлийг 123 дугаар зүйл болгож, уг зүйлд доор дурдсан агуулгатай 123.1 дэх хэсэг, 123.2.3, 123.2.4 дэх заалт тус тус нэмэх:

“123.1.Хөдөлмөрийн хууль тогтоомж, хөдөлмөрийн гэрээ, хөдөлмөрийн дотоод хэм хэмжээ, ажлын байрны тодорхойлолтыг зөрчсөн ажилтны буруутай үйлдэл, эс үйлдэхүйг сахилгын зөрчилд тооцно.

123.2.3.үндсэн цалинг гурван сар хүртэл хугацаагаар 20 хүртэл хувиар бууруулах;

123 2.4.албан тушаал бууруулах;”

Санал хураалт.

62.1 хувийн саналаар дэмжигдлээ.

**118.**Төслийн 115 дугаар зүйлийн 115.1, 115.2 дэх хэсгийн “байгууллагад” гэсний өмнө “аж ахуйн нэгж,” гэж, 115.2 дахь хэсгийн “өөрийн буруугаас” гэсний дараа “эд хөрөнгийн” гэж тус тус нэмж, 115.1 дэх хэсгийн “хүлээлгэнэ” гэснийг “хүлээлгэж болно” гэж, 115.2 дахь хэсгийн “хариуцлага хүлээх” гэснийг “хариуцлагыг ажил олгогчийн шийдвэрээр хүлээлгэх” гэж тус тус өөрчилж, 115 дугаар зүйлийг 129 дүгээр зүйл болгох.

Санал хураалт.

58.6 хувийн саналаар дэмжигдлээ.

**119.**Төслийн 117 дугаар зүйлийн 117.1.1 дэх заалтын “шүүхийн таслан шийдвэрлэх тогтоол“ гэснийг “шүүхийн шийдвэр” гэж, 117.1.3 дахь заалтын “зохих журмаар тайлагнаагүй,” гэснийг “хөдөлмөрийн дотоод хэм хэмжээнд заасан хугацаанд тайлагнаагүй, эсхүл зарцуулаагүй эд хөрөнгийг” гэж, 117.2 дахь хэсгийн “Мөнгө болон эд хөрөнгө хариуцсан ажил эрхэлдэг болон тэдгээрийг захиран зарцуулах эрх бүхий ажилтантай эд хөрөнгийн бүрэн хариуцлагын тухай гэрээ байгуулаагүй, эсхүл хөдөлмөрийн гэрээнд нь тусгаагүй бол түүнд” гэснийг “Энэ хуулийн 131.1-т зааснаас бусад тохиолдолд ажилтан” гэж тус тус өөрчилж, 117.1.2 дахь заалтыг “эд хөрөнгийн бүрэн хариуцлагын гэрээ байгуулсан, эсхүл хөдөлмөрийн гэрээнд энэ тухай тусгайлан тохирсон ажилтан ажил үүргээ гүйцэтгэх үедээ ажил олгогчид хохирол учруулсан;” гэж өөрчлөн найруулж, 117.1.4 дэх заалтын “ажлын багаж,” гэсний дараа “хувийн” гэж, 117.1.5 дахь заалтын “мансууруулах эм, сэтгэцэд нөлөөтбодис хэрэглэсэн” гэсний дараа “, эсхүл” гэж, “ажил олгогчид” гэсний дараа “эд хөрөнгийн” гэж тус тус нэмж, 117 дугаар зүйлийг 131 дүгээр зүйл болгох.

Санал хураалт.

60.3 хувийн саналаар дэмжигдлээ.

**120.**Төслийн 118 дугаар зүйлийн 118.1, 118.2 дахь хэсгийг нэгтгэн “Ажилтны учруулсан хохирлын хэмжээг ажил олгогчийн эд хөрөнгөд учирсан бодит хохирлоор тодорхойлох бөгөөд олох байсан орлогыг үүнд оруулан тооцохгүй. Бодит хохирлыг ажил олгогчийн эд хөрөнгө, үнэ бүхий зүйлийн нягтлан бодох бүртгэлийн тайлан, тэнцлийн өртгөөс зохих нормоор бодсон элэгдэл, хорогдлыг хасаж, бодит гарсан хохирлын хэмжээгээр тооцно.” гэж өөрчлөн найруулж, 118 дугаар зүйлийг 132 дугаар зүйл болгож, уг зүйлд доор дурдсан агуулгатай 132.1 дэх хэсэг нэмэх:

“132.1.Ажил олгогч эд хөрөнгийн хохирлын хэмжээг тодорхойлохоос өмнө тухайн үеийн нөхцөл байдлыг шалгаж тогтооно. Ажил олгогч ажилтнаас тухайн хохирол учирсан үеийн нөхцөл байдалтай холбогдуулан тайлбараа бичгээр өгөхийг шаардах эрхтэй. Хэрэв ажилтан тайлбар өгөөгүй бол энэ тухай тэмдэглэл үйлдэнэ.”

Санал хураалт.

58.6 хувийн саналаар дэмжигдлээ.

**121.**Төсөлд доор дурдсан агуулгатай 133 дугаар зүйл нэмэх:

“**133 дугаар зүйл.Эд хөрөнгийн хохирол нөхөн төлүүлэх журам**

133.1.Ажилтан энэ хуулийн 129-131 дүгээр зүйлд заасан эд хөрөнгийн хохирлоо төлөх үүрэгтэй.

133.2.Ажилтны учруулсан хохирлыг хэсэгчлэн төлүүлэхээр талууд харилцан тохиролцож болно.

133.3.Хөдөлмөр эрхлэлтийн харилцаа дуусгавар болсон үед ажилтнаар нөхөн төлүүлэх эд хөрөнгийн хариуцлагыг шүүхийн журмаар гаргуулж болно.

133.4.Ажил олгогч зөвшөөрсөн тохиолдолд ажилтан эд хөрөнгийг ижил, эсхүл адил чанарын эд зүйлээр орлуулж, эсхүл засаж учруулсан хохирлоо барагдуулж болно.

133.5.Эд хөрөнгийн хариуцлага хүлээлгэх тухай шийдвэрийг үндэслэлгүй, эсхүл эд хөрөнгийн хохирол нөхөн төлүүлэх журмыг ажил олгогч зөрчсөн гэж ажилтан үзвэл гомдлоо хөдөлмөрийн эрхийн маргаан шийдвэрлэх байгууллага, эсхүл шүүхэд гаргах эрхтэй.”

Санал хураалт.

60.3 хувийн саналаар дэмжигдлээ.

**122.**Төслийн 119 дүгээр зүйлийн 119.1, 119.2 дахь хэсгийг нэгтгэн “Ажил олгогч өөрийн эзэмшлийн болон өмчлөлийн зүйлийн бүрэн бүтэн байдлыг хангах, хамгаалах зорилгоор эд хөрөнгөө даатгуулах, эрсдэлийн сан байгуулахдаа ажилтны цалин хөлс, эд хөрөнгөөс дайчлан авах, суутгахыг хориглоно.” гэж өөрчлөн найруулж, 119 дүгээр зүйлийг 134 дүгээр зүйл болгох.

Санал хураалт.

60.3 хувийн саналаар дэмжигдлээ.

**123.**Төслийн 120 дугаар зүйлийн 120.3 дахь хэсгийг хасаж, 120.2 дахь хэсгийн “төрийн захиргааны байгууллага,” гэсний дараа “бүх шатны Засаг дарга,” гэж нэмж, 120.2 дахь хэсгийн “төрийн удирдлагыг дараах байдлаар” гэснийг “хөдөлмөрийн төрийн удирдлагыг” гэж өөрчилж, 120.2.1 дэх заалтыг “Хөдөлмөрийн асуудал хариуцсан төрийн захиргааны байгууллага нь хөдөлмөрийн асуудал эрхэлсэн төрийн захиргааны төв байгууллагын удирдлага дор ажиллана.” гэж, 120.2.2 дахь заалтыг “Хөдөлмөрийн асуудал хариуцсан төрийн захиргааны байгууллага нь аймаг, нийслэл, сум, дүүргийн хөдөлмөрийн асуудал хариуцсан байгууллага, сум, хорооны хөдөлмөрийн асуудал хариуцсан ажилтан /хөдөлмөрийн байгууллага/-ыг мэргэжил, арга зүйн удирдлагаар хангаж, үйл ажиллагаанд нь хяналт тавьж ажиллана.” гэж тус тус өөрчлөн найруулж, 120.1, 120.2 дахь хэсгийг нэгтгэн “Хөдөлмөрийн удирдлагын тогтолцоо” гэсэн 159 дүгээр зүйл, 120.9 дэх хэсгийн “, хамтын удирдлагыг ажил олгогч, ажилтны төлөөлөгчид хамтран” гэснийг хасаж, 120.9 дэх хэсгийг “Аж ахуйн нэгж, байгууллагын хөдөлмөрийн удирдлага” гэсэн 164 дүгээр зүйл тус тус болгох.

Санал хураалт.

60.3 хувийн саналаар дэмжигдлээ.

**124.**Төслийн 120 дугаар зүйлийн 120.6 дахь хэсгийн “аймаг, нийслэлийн салбар” гэснийг “салбар хорооны бүрэлдэхүүнийг тухайн асуудал эрхэлсэн Засгийн газрын гишүүн, аймаг, нийслэлийн” гэж өөрчилж, 120.4, 120.5, 120.8 дахь хэсгийг доор дурдсанаар тус тус өөрчлөн найруулж, 120.4, 120.5, 120.6, 120.7, 120.8 дахь хэсгийг нэгтгэн “Нийгмийн гурван талт түншлэлийн удирдлага” гэсэн 15 дугаар зүйл болгож, уг зүйлд “Үндэсний хороо, салбар хороо болон аймаг, нийслэлийн хороо, түүний гишүүд нь бие дааж, хараат бусаар ажиллана.” гэсэн 15.5 дахь хэсэг нэмэх:

“15.1.Нийгмийн гурван талт түншлэлийн удирдлагыг Хөдөлмөр, нийгмийн түншлэлийн гурван талт Үндэсний хороо /цаашид “Үндэсний хороо” гэх/, салбарын хөдөлмөр, нийгмийн түншлэлийн гурван талт хороо /цаашид “салбар хороо” гэх/, аймаг, нийслэлийн хөдөлмөр, нийгмийн түншлэлийн гурван талт хороо /цаашид “аймаг, нийслэлийн хороо” гэх/ тус тус хэрэгжүүлнэ.

15.2.Үндэсний хороо нь Засгийн газар, ажилтны болон ажил олгогчийн эрх, хууль ёсны ашиг сонирхлыг төлөөлөн хамгаалах үндэсний байгууллагын тэнцүү тооны төлөөллөөс бүрдэх бөгөөд Засгийн газрын дэргэд ажиллана.

15.3.Салбар хороо нь тухайн асуудал хариуцсан төрийн захиргааны төв байгууллагын, ажилтны болон ажил олгогчийн эрх, ашиг сонирхлыг төлөөлөн хамгаалах салбарын байгууллагын тэнцүү тооны төлөөллөөс бүрдэх бөгөөд тухайн асуудал эрхэлсэн Засгийн газрын гишүүний дэргэд ажиллуулж болно.

15.4.Ажилтан, ажил олгогчийн санаачилгаар аймаг, нийслэлийн хороог нутгийн захиргааны байгууллага, ажилтны болон ажил олгогчийн эрх, хууль ёсны ашиг сонирхлыг төлөөлөн хамгаалах аймаг, нийслэлийн байгууллагын тэнцүү тооны төлөөлөлтэй байгуулж болно. Аймаг, нийслэлийн хороо нь Засаг даргын дэргэд ажиллана.

15.7.Үндэсний хорооны дүрмийг Засгийн газар, салбар хороо болон аймаг, нийслэлийн хорооны дүрмийг Үндэсний хороо батална.”

Санал хураалт.

62.1 хувийн саналаар дэмжигдлээ.

**125.**Төслийн 121 дүгээр зүйлийн 121.1.3 дахь заалтын “батлан мөрдүүлэх” гэсний дараа “, тогтоол батлах” гэж нэмж, 121.1.1 дэх заалтын “эдгээр хууль тогтоомжийг сурталчлах, хэрэгжүүлэхэд холбогдох байгууллагатай хамтран ажиллах” гэснийг “хууль тогтоомжийн төсөлтэй урьдчилан танилцах, батлагдахаас өмнө саналаа хүргүүлэх, хууль тогтоомжийг сурталчлах, хэрэгжүүлэх;” гэж,121.1.2 дахь заалтын “хөдөлмөр, нийгмийн зөвшлийн” гэснийг “нийгмийн” гэж, “тогтолцоог хөгжүүлэхэд” гэснийг “түншлэлийг хөгжүүлэхэд” гэж, 121.1.4 дэх заалтын “50.1.1-д заасантай нийцүүлэн хөдөлмөрийн хууль тогтоомжийн хэрэгжилтэд хяналт шинжилгээ,” гэснийг “102.1.1-д заасан зарчмыг хэрэгжүүлэх аргачлал баталж” гэж тус тус өөрчилж, 121.1.7 дахь заалтыг “хөдөлмөрийн арбитр, сум, дүүргийн хөдөлмөрийн эрхийн маргаан зохицуулах гурван талт хороог байгуулах;” гэж өөрчлөн найруулж, 121.1.5, 121.1.6 дахь заалт, 121.2, 121.3, 121.4, 121.5 дахь хэсгийг тус тус хасаж, 121 дүгээр зүйлийг “Үндэсний хорооны бүрэн эрх” гэсэн 16 дугаар зүйл болгож, уг зүйлд доор дурдсан агуулгатай 16.1.5, 16.1.7, 16.1.8 дахь заалт тус тус нэмэх:

“16.1.5.хөдөлмөрийн маргаанаас урьдчилан сэргийлэх сургалт, сурталчилгаа зохион байгуулах;

 16.1.7.ажил эрхлэлтийн тодорхой хэлбэр нь хөдөлмөр эрхлэлтийн харилцаанд хамаарах эсэх талаар зөвлөмж гаргах;

 16.1.8.хөдөлмөрийн зуучлагч, хөдөлмөрийн арбитрчдын нэрсийн жагсаалтыг гаргах, тэднийг томилох, чөлөөлөх, мэргэшүүлэх;”

Санал хураалт.

60.3 хувийн саналаар дэмжигдлээ.

**126**.Төслийн 122 дугаар зүйлийн гарчгийн “Хөдөлмөрийн” гэсний өмнө “Аймаг, нийслэл, дүүргийн” гэж нэмж, 122.1.5 дахь заалтын “улсын; салбарын; аймаг, нийслэл, дүүргийн түвшинд” гэснийг “салбар, салбар дундын” гэж өөрчилж, 122.1.6, 122.1.7 дахь заалтыг нэгтгэн “тухайн орон нутгийн түвшинд гарсан хөдөлмөрийн маргаантай холбоотой мэдээллийн нэгдсэн сан үүсгэх, дүн шинжилгээ хийх, мэдээлэх, шалтгаан, нөхцөлийг тогтоох, арилгах арга хэмжээг хэрэгжүүлэх;” гэж өөрчлөн найруулж, 122 дугаар зүйлийг 160 дугаар зүйл болгох.

Санал хураалт.

58.6 хувийн саналаар дэмжигдлээ.

**127**.Төслийн 123 дугаар зүйлийн 123.1 дэх хэсгийн “эрхийн маргааныг хянан шийдвэрлэх хөдөлмөрийн” гэснийг “хасаж, 123.1 дэх хэсгийн “арав ба” гэснийг “хорь ба” гэж, 123.4 дэх хэсгийн “Хөдөлмөр, нийгмийн зөвшлийн гурван талт Үндэсний хороо” гэснийг “Засгийн газар” гэж тус тус өөрчилж, 123.2 дахь хэсгийг “Хөдөлмөрийн эрхийн маргаан таслах комисс нь ажил олгогч болон аж ахуйн нэгж, байгууллагын үйлдвэрчний эвлэл, хэрэв ийм байгууллага байхгүй бол нийт ажилтны хурлаас сонгогдсон ажилтны тэнцүү тооны төлөөллөөсбүрдэнэ.” гэж өөрчлөн найруулж, 123 дугаар зүйлийг 156 дугаар зүйл болгож, уг зүйлд доор дурдсан агуулгатай 156.2, 156.5 дахь хэсэг тус тус нэмэх:

“156.2.Энэ хуулийн 154.1-д заасан хөдөлмөрийн эрхийн маргааныг шийдвэрлэхээр хориос доош ажилтантай аж ахуйн нэгж, байгууллага байнгын бус комисс байгуулж болно.

156.5.Хөдөлмөрийн эрхийн маргаан таслах комисс нь талуудын хооронд үүссэн хөдөлмөрийн эрхийн маргааныг шийдвэрлэхэд боломжтой бүх арга хэмжээг авах үүрэгтэй. ”

Санал хураалт.

63.8 хувийн саналаар дэмжигдлээ.

**128.**Төслийн 124 дүгээр зүйлийг доор дурдсанаар өөрчлөн найруулах:

“**161 дүгээр зүйл.Хөдөлмөрийн хууль тогтоомжийн хэрэгжилтэд хяналт тавих**

161.1.Хөдөлмөрийн хууль тогтоомжийн биелэлтэд тавих хяналтыг энэ хууль, Төрийн хяналт шалгалтын тухай хууль болон холбогдох бусад хуулийн дагуу мэргэжлийн хяналтын байгууллага, хөдөлмөрийн хяналтын улсын байцаагч хэрэгжүүлнэ.

161.2.Хуульд өөрөөр заагаагүй бол үйлдвэрчний эвлэл болон хөдөлмөрийн харилцааны асуудлаар мэргэшсэн төрийн бус байгууллага нь хөдөлмөрийн хууль тогтоомжийн биелэлтэд эрх хэмжээнийхээ дагуу олон нийтийн хяналт тавина.”

Санал хураалт.

60.3 хувийн саналаар дэмжигдлээ.

**129.**Төслийн 125 дугаар зүйлийн 125.4 дэх хэсгийг “Хуульд өөрөөр заагаагүй бол хөдөлмөрийн хяналтын улсын байцаагч ажлаасаа чөлөөлөгдсөний дараа энэ хуулийн 162.3.4, 162.3.5-д заасан мэдээллийн нууцлалыг хадгална.” гэж өөрчлөн найруулж, 125.4, 125.5 дахь хэсгийг нэгтгэн “Хөдөлмөрийн хяналтын улсын байцаагчийн хариуцлага” гэсэн 163 дугаар зүйл болгох.

Санал хураалт.

62.1 хувийн саналаар дэмжигдлээ.

**130.**Төслийн 125 дугаар зүйлийн 125.2.2 дахь заалтын “шаардлагатай тохиолдолд” гэснийг хасаж, 125.3.2 дахь заалтын “олж мэдсэн” гэсний дараа “аливаа мэдээ, тухайлбал” гэж, 125.3 дахь хэсгийн “хяналтын улсын байцаагч” гэсний дараа “Төрийн хяналт шалгалтын тухай хуульд зааснаас гадна” гэж тус тус нэмж, 125.3.2 дахь заалтын “худалдааны нууцыг, эсхүл үйлдвэрлэлийн үйл ажиллагааны тухай мэдээллийг” гэснийг “худалдааны нууц, үйлдвэрлэлийн үйл ажиллагааны тухай мэдээлэл зэргийг” гэж, 125.3.3 дахь заалтын “ажил олгогч, түүний төлөөлөгчид мэдэгдэхгүй байх” гэснийг “нууцлалыг хадгалах” гэж, 125.3.5 дахь заалтын “хэрэгжүүлэх талаар” гэснийг “хэрэгжилтийг хангах талаар” гэж тус тус өөрчилж, 125.2.1 дэх заалтыг “хөдөлмөрийн нөхцөл, ажилтны эрх, ажлын цаг, цалин хөлс, хөдөлмөрийн аюулгүй байдал, эрүүл мэнд, нийгмийн хамгаалал, насанд хүрээгүй хүний хөдөлмөр зэрэг асуудлаар хөдөлмөрийн хууль тогтоомжийн бүхий л асуудлын биелэлтийг шалгах, хэрэгжилтийг хангах;” гэж, 125.2.5 дахь заалтыг “хөдөлмөрийн хууль тогтоомжийг боловсронгуй болгох саналаа биечлэн болон дээд шатны байгууллагаараа уламжлан Улсын Их Хурал, Засгийн газарт гаргах;” гэж тус тус өөрчлөн найруулж, 125.1-125.3 дахь хэсгийг нэгтгэн “Хөдөлмөрийн хяналтын улсын байцаагчийн эрх, үүрэг” гэсэн 162 дугаар зүйл болгож, уг зүйлд доор дурдсан агуулгатай 162.2.6, 162.2.7, 162.3.6 дахь заалт тус тус нэмэх:

“162.2.6.хүний амь нас, эрүүл мэндэд аюул учруулахаар бол аж ахуйн нэгж, байгууллагын үйл ажиллагааг бүрэн болон хэсэгчлэн зогсоох;

162.2.7.албан болон албан бус эдийн засагт ажиллаж байгаа ажилтны хөдөлмөр эрхлэлтийн нөхцөлд хяналт тавих;

162.3.6.ялгаварлан гадуурхалт, дарамт, хүчирхийлэл, бэлгийн дарамтаас ангид ажлын байрны орчин бүрдсэн эсэхийг хянах;”

Санал хураалт.

60.3 хувийн саналаар дэмжигдлээ.

**131.**Төслийн 126 дугаар зүйлийн 126.1 дэх хэсгийн “Энэ хуулийг” гэснийг “Энэ хуулийн холбогдох зохицуулалтыг”гэж, 126.2 дахь хэсгийн “ажилтны эрүүл мэндэд гэм хор учирсан бол” гэснийг “учирсан гэм хорыг” гэж тус тус өөрчилж, 126 дугаар зүйлийг 165 дугаар зүйл болгох.

Санал хураалт.

56.9 хувийн саналаар дэмжигдлээ.

**2.НИЙГМИЙН БОДЛОГЫН БАЙНГЫН ХОРООНЫ ДЭМЖЭЭГҮЙ САНАЛ**

1.Төслийн 11 дүгээр зүйлийн 11.1.6 дахь заалтыг доор дурдсанаар өөрчлөн найруулах:

 11.1.6.байгууллагын хэмжээнд дагаж мөрдөх хөдөлмөрийн дотоод хэм хэмжээг хамтын гэрээ, хэлэлцээрт нийцүүлэн тогтоож мөрдүүлэх. Санал гаргасан Улсын Их Хурлын гишүүн Сайнхүүгийн Ганбаатар. Байнгын хороо дэмжээгүйг дэмжье.

Санал хураалт.

50.0 хувийн саналаар дэмжигдсэнгүй.

 Энэ төхөөрөмжүүд яаж байна.

 Байнгын хорооны дарга Оюунчимэг дарга санал гаргах байх. Гишүүд анхааралтай байгаарай. Байнгын хорооны дэмжээгүй саналыг дэмжиж байгаа юм.

**М.Оюунчимэг:** Зарим гишүүдийн аппарат бас гацчихлаа гэж ярьж байна. Тэгэхээр саяын санал хураалтыг хүчингүйд тооцоод дахин санал хураалт явуулъя.

**Т.Аюурсайхан:** Сүүлийн санал хураалтыг дэмжье гэсэн томьёоллоор санал хураалт явуулъя.

Санал хураалт.

Горимын санал дэмжигдсэн тул дахин санал хураалт явуулъя. Нийгмийн бодлогын байнгын хорооны дэмжээгүй саналыг уншсан байгаа. Саналыг дэмжье гэсэн томьёоллоор санал хураая.

Санал хураалт.

59.6 хувийн саналаар дэмжигдлээ.

**Нийгмийн бодлогын байнгын хорооны дэмжсэн найруулгын санал:**

 **1.**Төслийн 43.1.4 дэх заалтын “хуулиар эрх олгогдсон байгууллага шаардсан” гэснийг “эрх бүхий байгууллага шаардсан” гэж, 43.1.6 дахь заалтын “шүүхийн таслан шийдвэрлэх тогтоол” гэснийг “шүүхийн шийдвэр” гэж, 63.6 дахь хэсгийн “хугацаа хэтэрсэн хоног тутам тэг аравны гурван хувийн алданги тооцож” гэснийг “хугацаа хэтэрсэн хоног тутам олгох ёстой цалин хөлсний тэг аравны гурван хувьтай тэнцэх алданги тооцож” гэж, 84.1 дэх хэсгийн “эрүүл ахуйн шаардлага, стандартыг хангах, ажилтныг эрүүл,” гэснийг “эрүүл ахуйн шаардлага, стандартыг хангах, ажилтны эрүүл мэндийг хамгаалах, эрүүл,” гэж тус тус өөрчлөх.

**2.**Төслийн 25 дугаар зүйлийн гарчгийн “талууд” гэснийг, 26.3 дахь хэсгийн “энэ хуулийн 26.2 дахь хэсэгт заасан тохиролцоог үндэслэн” гэснийг, 43.1.2 дахь заалтын “ажил олгогч хувь хүн,” гэснийг, 45.1.6 дахь заалтын “болох” гэснийг, 49.6 дахь хэсгийн “буюу” гэснийг, 49.2 дахь хэсгийн “тодорхой” гэснийг, 82.2 дахь хэсгийн “болон хамтын гэрээ, бусад” гэснийг, 109.2, 109.3 дахь хэсгийн “сонирхлын” гэснийг тус тус хасах.

 **3**.Төслийн 43 дугаар зүйлийг 78 дугаар; 54 дүгээр зүйлийг 111 дүгээр; 58 дугаар зүйлийг 115 дугаар; 61 дүгээр зүйлийг 114 дүгээр; 67 дугаар зүйлийг 126 дугаар; 82 дугаар зүйлийг 100 дугаар; 84 дүгээр зүйлийг 121 дүгээр; 86 дугаар зүйлийг 135 дугаар; 89 дүгээр зүйлийг 138 дугаар; 97 дугаар зүйлийг 146 дугаар; 116 дугаар зүйлийг 130 дугаар; 127 дугаар зүйлийг 166 дугаар зүйл тус тус болгох.

 **4.**Төслийн 1-12 дугаар зүйлийг “Нийтлэг үндэслэл” гэсэн Нэгдүгээр бүлэгт, 13-17 дугаар зүйлийг “Хөдөлмөрийн харилцаан дахь нийгмийн түншлэл” гэсэн Хоёрдугаар бүлэгт, 18-30 дугаар зүйлийг “Хамтын хэлэлцээ” гэсэн Гуравдугаар бүлэгт, 31-33 дугаар зүйлийг “Хамтын гэрээ, хамтын хэлэлцээр” гэсэн Дөрөвдүгээр бүлгийн “Нийтлэг үндэслэл” гэсэн “Нэгдүгээр дэд бүлэгт, 34-36 дугаар зүйлийг мөн бүлгийн “Хамтын хэлэлцээр” гэсэн Хоёрдугаар дэд бүлэгт, 37-40 дүгээр зүйлийг мөн бүлгийн “Хамтын гэрээ” гэсэн Гуравдугаар дэд бүлэгт, 41-46 дугаар зүйлийг “Хөдөлмөр эрхлэлтийн харилцаа” гэсэн Тавдугаар бүлгийн “Нийтлэг үндэслэл” гэсэн Нэгдүгээр дэд бүлэгт, 47-61 дүгээр зүйлийг мөн бүлгийн “Хөдөлмөрийн гэрээний нийтлэг зохицуулалт” гэсэн Хоёрдугаар дэд бүлэгт, 62-68 дугаар зүйлийг мөн бүлгийн “Хөдөлмөрийн гэрээний төрөл” гэсэн Гуравдугаар дэд бүлэгт, 69-71 дүгээр зүйлийг мөн бүлгийн “Иргэд хооронд байгуулах хөдөлмөрийн гэрээ” гэсэн Дөрөвдүгээр дэд бүлэгт, 72-75 дугаар зүйлийг мөн бүлгийн “Хөдөлмөрийн гэрээний нэмэлт нөхцөл” гэсэн Тавдугаар дэд бүлэгт, 76-77 дугаар зүйлийг мөн бүлгийн “Хөдөлмөр эрхлэлтийн гурвалсан харилцаа” гэсэн Зургаадугаар дэд бүлэгт, 78-83 дугаар зүйлийг мөн бүлгийн “Хөдөлмөр эрхлэлтийн харилцаа дуусгавар болох” гэсэн Долдугаар дэд бүлэгт, 84-92 дугаар зүйлийг “Ажил, амралтын цаг” гэсэн Зургаадугаар бүлгийн “Ажлын цаг” гэсэн Нэгдүгээр дэд бүлэгт, 93-100 дугаар зүйлийг мөн бүлгийн “Амралтын цаг” гэсэн Хоёрдугаар дэд бүлэгт, 101-119 дүгээр зүйлийг “Цалин хөлс, олговор” гэсэн Долдугаар бүлэгт, 120, 121 дүгээр зүйлийг “Хөдөлмөрийн аюулгүй байдал, эрүүл мэнд” гэсэн Наймдугаар бүлэгт, 122, 123 дугаар зүйлийг “Хөдөлмөрийн дотоод журам, хөдөлмөрийн сахилга, хөдөлмөрийн гэрээний талуудын хүлээх хариуцлага” гэсэн Есдүгээр бүлгийн “Хөдөлмөрийн дотоод журам, хариуцлага” гэсэн Нэгдүгээр дэд бүлэгт, 124-128 дугаар зүйлийг мөн бүлгийн “Ажил олгогчийн хүлээх хариуцлага” гэсэн Хоёрдугаар дэд бүлэгт, 129-134 дүгээр зүйлийг мөн бүлгийн “Ажилтны хүлээх эд хөрөнгийн хариуцлага” гэсэн Гуравдугаар дэд бүлэгт, 135-146 дугаар зүйлийг “Хүн амын зарим бүлгийн хөдөлмөр эрхлэлтийн харилцаа” гэсэн Аравдугаар бүлэгт, 147-153 дугаар зүйлийг “Хөдөлмөрийн маргаан зохицуулалт” гэсэн Арван нэгдүгээр бүлгийн “Хөдөлмөрийн сонирхлын маргаан зохицуулалт” гэсэн Нэгдүгээр дэд бүлэгт, 154-158 дугаар зүйлийг мөн бүлгийн “Хөдөлмөрийн эрхийн маргаан зохицуулалт” гэсэн Хоёрдугаар дэд бүлэгт, 159-164 дүгээр зүйлийг мөн бүлгийн “Хөдөлмөрийн удирдлага, хяналт” гэсэн Арван хоёрдугаар бүлэгт, 165, 166 дугаар зүйлийг “Бусад зүйл” гэсэн Арван гуравдугаар бүлэгт тус тус ангилах.

 **5**.Төслийн талаарх саналын томьёолол дэмжигдсэнтэй холбогдуулан төслийн бүтэц, нэр томьёо, хэл найруулга, дэс дараалал, бүлэг, зүйл, заалтын дугаарыг нийцүүлж өөрчлөх.

Санал хураалт.

60.7 хувийн саналаар дэмжигдлээ.

Цэндийн Мөнх-Оргил гишүүн.

**Ц.Мөнх-Оргил:** Хуралдаан даргалагчаас дэгийн хуулийн дагуу одоо энэ хэлэлцэж байгаа хуулийн 70.2.3 дээр мөн 80.2 дээр жоохон, жоохон редакцын засвар хийх чиглэл авмаар байна.

70.2.3 дээр үл өрсөлдөх гэрээний үйлчлэх хугацаа нэг жилээс илүүгүй байна гэдэг нь хөдөлмөрийн харилцаа дуусгавар болсноос хойш нэг жилийн дотор хүчинтэй гэдэг тодотгол хийж өгмөөр байгаа юм 70.2.3 дээр. Энийг чиглэл өгөөч.

Мөн 80.2 дээр аж ахуйн нэгж байгууллага түүний салбар татан буугдсанаас бусад тохиолдолд ажлын байр нь хэвээр хадгалагдаж байгаа ажилтны хөдөлмөр эрхлэлтийн харилцааг энэ хууль зааснаас бусад тохиолдолд гэж энэ хоёр редакцын засвар байгаа.

Баярлалаа.

**Т.Аюурсайхан:** 80.2 тийм ээ. 80.2 ойлгомжтой байна. 70.2.3 дээр хуулийн үзэл баримтлал бусад зүйл заалттай нийцүүлэхийн тулд 70.2.3, 80.2 дээр гүйцээж боловсруулах чиглэл өгч байна.

Одоо гишүүдээ Хөдөлмөрийн тухай хуулийн шинэчилсэн хуулийн хамт өргөн мэдүүлсэн хуулийн төслүүдийн талаарх зарчмын зөрүүтэй саналын томьёоллоор санал хураана.

**Нийгмийн бодлогын байнгын хорооны дэмжсэн санал:**

**1**.Төслийн 1 дүгээр зүйл буюу 91.2 дахь хэсгийн “аж ахуйн нэгж, байгууллагыг бүртгэх, түүнд тавигдах шаардлагыг” гэснийг “аж ахуйн нэгж, байгууллагад тавигдах шаардлага, бүртгэх журмыг” гэж өөрчлөх. Санал гаргасан ажлын хэсэг.

Санал хураалт.

58.9 хувийн саналаар дэмжигдлээ

**2.**Төслийн 1 дүгээр зүйлд доор дурдсан агуулгатай 23 дугаар зүйлийн 23.1.14 дэх заалт нэмэх:

“**2/23 дугаар зүйлийн 23.1.14 дэх заалт:**

23.1.14.Хөдөлмөрийн тухай хуулийн 63 дугаар зүйлд заасан дагалдангаар суралцах ажилтны ажил олгогчоос болон ажилтнаас төлөх нийгмийн даатгалын шимтгэлийг хариуцан төлөх.”

Санал хураалт.

58.9 хувийн саналаар дэмжигдлээ.

**3**.Төслийн 2 дугаар зүйлийн “31 дүгээр зүйлийн” гэсний өмнө “22 дугаар зүйлийн 22.1.7 дахь заалтын “хөгжлийн бэрхшээлтэй буюу одой хүнийг” гэснийг “хөгжлийн бэрхшээлтэй хүнийг” гэж, 23 дугаар зүйлийн 23.5 дахь хэсгийн “хөгжлийн бэрхшээлтэй буюу одой хүний” гэснийг “хөгжлийн бэрхшээлтэй хүний” гэж тус тус нэмэх. Санал гаргасан ажлын хэсэг.

Санал хураалт.

60.3 хувийн саналаар дэмжигдлээ.

Жендерийн эрх тэгш байдлыг хангах тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллыг танилцуулъя.

**Нийгмийн бодлогын байнгын хорооны дэмжсэн санал:**

**1.**Төслийн 1 дүгээр зүйлд “11 дүгээр зүйлийн 11.2 дахь хэсгийн “Талууд хамтын гэрээ,” гэсний дараа “хамтын” гэж, 11.4.2, 11.5.1, 11.5.2, 11.6.1, 11.6.2 дахь заалтын “бэлгийн” гэсний өмнө “ажил эрхлэлт, хөдөлмөрийн харилцаанд дарамт, хүчирхийлэл,” гэж, 11.5.3 дахь заалтын “мэдэгдэж” гэсний өмнө “болон эрх бүхий байгууллагад” гэж тус тус нэмэх. Санал гаргасан ажлын хэсэг.

Санал хураалт.

62.1 хувийн саналаар дэмжигдлээ.

**2**.Төслийн 2 дугаар зүйлийг доор дурдсанаар өөрчлөн найруулах:

**“2 дугаар зүйл.**Жендэрийн эрх тэгш байдлыг хангах тухай хуулийн 11 дүгээр зүйлийн 11.4.1 дэх заалтыг доор дурдсанаар өөрчлөн найруулсугай**:**

“11.4.1.ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтаас урьдчилан сэргийлэх, таслан зогсоох, гарсан гомдлыг шийдвэрлэх журмыг хөдөлмөрийн дотоод хэм хэмжээнд тусгах;”

Санал хураалт.

60.3 хувийн саналаар дэмжигдлээ.

**3.**Төслийн 3 дугаар зүйлд “11 дүгээр зүйлийн 11.1 дэх хэсгийн “Хөдөлмөр эрхлэлт болон” гэснийг “Ажил эрхлэлт,” гэж, 11.4 дэх хэсгийн “ажлын байранд” гэснийг “ажил эрхлэлт, хөдөлмөрийн харилцаанд дарамт, хүчирхийлэл,” гэж, “бэлгийн дарамтыг” гэснийг “түүнийг” гэж, 11.5.3 дахь заалтын “7.2, 7.4-т” гэснийг “6.1, 6.4, 7.1, 7.2-т” гэж тус тус нэмэх.

Санал хураалт.

60. хувийн саналаар дэмжигдлээ.

Мэргэжлийн боловсрол, сургалтын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналыг танилцуулъя.

**Нийгмийн бодлогын байнгын хорооны дэмжсэн санал:**

**1.**Төслийн 1 дүгээр зүйлд “4 дүгээр зүйлийн 4.1.11 дэх заалтын “ажил мэргэжлийн лавлахад” гэснийг “ажил мэргэжлийн стандартад” гэж нэмэх.

Санал хураалт.

63.8 хувийн саналаар дэмжигдлээ.

Төрийн албаны тухай хуульд нэмэлт, өөрчлөлт оруулах тухай хуулийн төслийн талаар зарчмын зөрүүтэй саналын томьёоллыг танилцуулъя.

**Нийгмийн бодлогын байнгын хорооны дэмжсэн санал:**

**1.**Төсөлд доор дурдсан агуулгатай 1 дүгээр зүйл нэмэх:

 **“1 дүгээр зүйл.**Төрийн албаны тухай хуульд дараах зүйл, хэсэг нэмсүгэй:

**1/48 дугаар зүйлийн 48.2 дахь хэсэг:**

“48.2.Энэ хуулийн 48.1-д заасан зөрчил гаргасан Төрийн үйлчилгээний албан хаагчид Хөдөлмөрийн тухай хуулийн 123 дугаар зүйлд заасан сахилгын шийтгэл ногдуулна.”

 **2/611 дүгээр зүйл:**

**“611 дүгээр зүйл.Төрийн албан хаагчид олгох ээлжийн нэмэгдэл амралт**

**611.1.Төрийн албан хаагчийн ажилласан хугацааг харгалзан үндсэн амралтын 20 ажлын өдөр дээр дараахнэмэгдэл амралт олгоно:**

**611.1.**1.16-20 жилд ажлын 2 өдөр;

**611.1.**2.21-25 жилд ажлын 4 өдөр;

**611.1.**3.26-31 жилд ажлын 6 өдөр;

**611.1.**4.32, түүнээс дээш жилд ажлын 9 өдөр.”

Санал хураалт.

62.1 хувийн саналаар дэмжигдлээ.

 **2.**Төслийн 1 дүгээр зүйлийг доор дурдсанаар өөрчлөн найруулах:

 **“2 дугаар зүйл.**Төрийн албаны тухай хуулийн 57 дугаар зүйлийн 57.5.1 дэх заалтын “Засаг дарга” гэсний дараа “, сум, дүүргийн Засаг даргын орлогч” гэж нэмэх.”

 Санал хураалт.

 62.1 хувийн саналаар дэмжигдлээ.

 **3**.Төслийн 2 дугаар зүйлийг доор дурдсанаар өөрчлөн найруулах:

 **“3 дугаар зүйл.**Төрийн албаны тухай хуулийн дараах хэсэг, заалтыг доор дурдсанаар өөрчлөн найруулсугай:

 **1/39 дүгээр зүйлийн 39.1.4 дэх заалт:**

 “39.1.4.албан тушаалын бүрэн эрхээ урвуулан ашиглах, хувийн ашиг сонирхолдоо нийцүүлэн бусдыг аливаа хэлбэрээр хавчин гадуурхах, эрхшээлдээ байлгах түүнчлэн дарамт, хүчирхийлэл, бэлгийн дарамт үзүүлэх;”

**2/48 дугаар зүйлийн 48.1 дэх хэсэг:**

“48.1.Хуульд өөрөөр заагаагүй бол энэ хуулийн 37, 39 дүгээр зүйлд заасныг зөрчсөн, албан үүргээ биелүүлээгүй болон энэ хуульд заасан бусад тохиолдолд тухайн зөрчлийн шинж байдал, түүнийг анх буюу давтан үйлдсэнийг нь харгалзан төрийн үйлчилгээний албан хаагчаас бусад албан хаагчид дараах сахилгын шийтгэлийн аль тохирохыг ногдуулна:

48.1.1.өөрт нь ганцаарчилсан хэлбэрээр сануулах;

 48.1.2.нийт ажилтанд зарлах хэлбэрээр нээлттэй сануулах;

 48.1.3.албан тушаалын цалингийн хэмжээг 3 сар хүртэл хугацаагаар 20 хүртэл хувиар бууруулах;

 48.1.4.төрийн албанаас халах;

48.1.5.төрийн албанд гурван жилийн хугацаанд эргэж орох эрхгүйгээр халах;

48.1.6.хуульд заасан бусад.”

Санал хураалт.

 63.8 хувийн саналаар дэмжигдлээ.

**4**.Төсөлд доор дурдсан агуулгатай 4 дүгээр зүйл нэмэх:

**“4 дүгээр зүйл.**Төрийн албаны тухай хуулийн9 дүгээр бүлгийн гарчгийн, 37 дугаар зүйлийн гарчгийн, мөн зүйлийн 37.1 дэх хэсгийн, 38 дугаар зүйлийн гарчгийн, мөн зүйлийн 38.1 дэх хэсгийн, 39 дүгээр зүйлийн гарчгийн, мөн зүйлийн 39.1 дэх хэсгийн, 39.1.15 дахь заалтын, 48 дугаар зүйлийн гарчгийн “жинхэнэ” гэснийг тус тус, 61 дүгээр зүйлийн 61.1.6 дахь заалтыг хассугай.”

Санал хураалт.

 67.2 хувийн саналаар дэмжигдлээ.

**5.**Төслийн 4 дэх санал дэмжигдсэнтэй холбогдуулан Төрийн албаны тухай хуулийн 39 дүгээр зүйлийн тайлбар хэсэгт “37.1.5,” гэж нэмэх.

Санал хураалт.

 63.8 хувийн саналаар дэмжигдлээ.

**6.**Төсөлд шинээр зүйл нэмсэнтэй холбогдуулан дугаарлалтыг өөрчлөх.

Санал хураалт.

 65.5 хувийн саналаар дэмжигдлээ.

Захиргааны ерөнхий хуульд өөрчлөлт оруулах тухай хуулийн төслийн зарчмын зөрүүтэй саналын томьёоллыг танилцуулъя.

**Нийгмийн бодлогын байнгын хорооны дэмжсэн санал:**

**1**.Хуулийн төслийн “ЗАХИРГААНЫ ЕРӨНХИЙ ХУУЛИЙН ЗАРИМ ЗААЛТЫГ ХҮЧИНГҮЙ БОЛСОНД ТООЦОХ ТУХАЙ” гэсэн гарчгийг “ЗАХИРГААНЫ ЕРӨНХИЙ ХУУЛЬД ӨӨРЧЛӨЛТ ОРУУЛАХ ТУХАЙ” гэж өөрчлөх.

Санал хураалт.

 62.1 хувийн саналаар дэмжигдлээ.

**2.**Төслийн 1 дүгээр зүйлийг доор дурдсанаар өөрчлөн найруулах:

**“1 дүгээр зүйл.Захиргааны ерөнхий хуулийн 105 дугаар зүйлийн 105.2.2 дахь заалтын “зургаан сар” гэснийг “гурван сар” гэж өөрчилсүгэй.”**

Санал хураалт.

 67.2 хувийн саналаар дэмжигдлээ.

 Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

**Нийгмийн бодлогын байнгын хорооны дэмжсэн санал:**

 **1.**Төслийн 1 дүгээр зүйлийн “энэ хуулийн 192 дугаар зүйлийн 1-2 дахь хэсэгт” гэснийг “энэ зүйлийн 1 дэххэсэгт” гэж өөрчлөх.

Санал хураалт.

 67.2 хувийн саналаар дэмжигдлээ.

 Донорын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

**Нийгмийн бодлогын байнгын хорооны дэмжсэн санал:**

**1.**Төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Донорын тухай хуулийн 13 дугаар зүйлийн 13.1.2 дахь заалтын “64.1-д” гэснийг “117.2-т” гэж өөрчилсүгэй.”

Санал хураалт.

 69.0 хувийн саналаар дэмжигдлээ.

 Хөдөлмөрийн хөлсний доод хэмжээний тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

**Нийгмийн бодлогын байнгын хорооны дэмжсэн санал:**

1.Төслийн 2, 3 дугаар зүйлийг доор дурдсанаар өөрчлөн найруулах:

“**2 дугаар зүйл**.Хөдөлмөрийн хөлсний доод хэмжээний тухай хуулийн дараах хэсэг, заалтыг доор дурдсанаар өөрчлөн найруулсугай:

**1/4 дүгээр зүйлийн 4.2.3 дахь заалт:**

“ 4.2.3 нийгмийн даатгалын сангаас олгох бүрэн тэтгэврийн доод хэмжээ;”

 **2/7 дугаар зүйлийн 7.2 дахь хэсэг:**

“7.2.Хөдөлмөрийн хөлсний доод хэмжээг шинэчлэн тогтоосон тохиолдолд түүнийг дагаж мөрдүүлэх хугацаа нь дараагийн жилийн 01 дүгээр сарын 01-ний өдөр байна. Хэрэв тухайн жилийн төсөв батлагдсанаас хойш шинэчлэн тогтоосон бол дараагийн төсвийн жилээс эхлэн дагаж мөрдүүлнэ.”

**3 дугаар зүйл**.Хөдөлмөрийн хөлсний доод хэмжээний тухай хуулийн 4 дүгээр зүйлийн 4.2.1 дэх заалтын “өртгийн” гэснийг “доод түвшний” гэж өөрчилсүгэй.”

Санал хураалт.

 70.7 хувийн саналаар дэмжигдлээ.

**Нийгмийн бодлогын байнгын хорооны дэмжээгүй санал:**

1.Төслийн 4 дүгээр зүйлийн 4.1.2 дахь хэсгийн “хувиараа хөдөлмөр эрхлэгч иргэн” гэсний дараа “малчин” гэж нэмэх. Санал гаргасан Улсын Их Хурлын гишүүн А.Адъяасүрэн.

Байнгын хорооны дэмжээгүйг дэмжье гэсэн томьёоллоор.

Санал хураалт.

 67.2 хувийн саналаар дэмжигдлээ.

 2.Төслийн 25 дугаар зүйлийн 25.1.6 дахь заалтыг доор дурдсанаар өөрчлөн найруулах:

“25.1.6. Хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүний хөдөлмөрийн аюулгүй байдал, эрүүл ахуйн асуудалд хяналт тавьж, энэ чиглэлээрх сургалтыг зохион байгуулах.” Санал гаргасан Улсын Их Хурлын гишүүн А.Адъяасүрэн.

Санал хураалт.

 65.5 хувийн саналаар дэмжигдлээ.

 3.Төслийн 14 дүгээр зүйлийн 14.4 дэх хэсгийг доор дурдсанаар өөрчлөн найруулах:

“14.4.Ажилтан, хувиараа хөдөлмөр эрхлэгч, малчин, нөхөрлөл, хоршооны гишүүн, албан бус эдийн засагт ажиллаж байгаа хүнийг эрүүл мэндийн үзлэгт хамруулах журмыг эрүүл мэндийн асуудал эрхэлсэн төрийн захиргааны төв байгууллага батална.” Санал гаргасан Улсын Их Хурлын гишүүн А.Адъяасүрэн.

Санал хураалт.

 69.0 хувийн саналаар Байнгын хорооны санал дэмжигдлээ.

 9.Шүүгчийн эрх зүйн байдлын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол.

1.Шүүгчийн эрх зүйн байдлын тухай хуульд өөрчлөлт оруулах тухай хуулийн төслийг хууль санаачлагчид нь буцаах. Санал гаргасан ажлын хэсэг.

Санал хураалт.

 69.0 хувийн саналаар дэмжигдлээ.

 Зарчмын зөрүүтэй саналын томьёоллоор санал хурааж дууслаа.

Хөдөлмөрийн тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлж байна.

Үүгээр өнөөдрийн чуулганы нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

Эрхэм гишүүд болон ажлын хэсэг, Тамгын газрын хамт олондоо талархал илэрхийлье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ П.МЯДАГМАА